{"id":"140904_kashmir_bus_accident","url":"https:\/\/www.bbc.com\/sinhala\/world\/2014\/09\/140904_kashmir_bus_accident","title":"කාශ්මීරයේ බස් අනතුරක් ජීවිත රැසක් බිළිගනී","summary":"කාශ්මීරයේ සිදු වූ බස් අනතුරකින් විශාල පිරිසක් මරණයට පත් වී ඇති බව වාර්තා වේ.","text":"කාශ්මීරයේ සිදු වූ තවත් බස් රථ අනතුරක් විවාහ උත්සවයකට සහභාගී වීමට ගිය පුද්ගලයන් පනස් දෙනෙකු රැගත් බස් රථය ගඟකට පෙරලීමෙන් එම අනතුර සිදුව ඇති බවයි පැවසෙන්නේ. අනතුරින් මරණයට පත් වූවන් අතර විවාහයට පත්වූ යුවළ ද සිටින බවයි වාර්තා වෙන්නේ. පසුගිය දින වල කඩා වැටුණු අධික වර්ෂාවෙන් ගංවතුරට ගොදුරු වී තිබූ එම ප්‍රදේශයේ ගංගාවේ ජල මට්ටම ඉහල ගොස් තිබීමයි අනතුරට හේතු වී තිබෙන්නේ. අනතුරට පත් වූවන් ගලවා ගැනීමේ මෙහෙයුම් තවමත් ක්‍රියාත්මක වන බවයි වාර්තා කරුවන් පවසන්නේ.","len":1121}
{"id":"141123_puttalam_unp_attack","url":"https:\/\/www.bbc.com\/sinhala\/sri_lanka\/2014\/11\/141123_puttalam_unp_attack","title":"එජාප ආධාරකරුවන්ට වෙඩි ප්‍රහාර","summary":"පුත්තලම දිස්ත්‍රික්කයේ එක්සත් ජාතික පක්ෂ ආධාරකරුවන් දෙදෙනකුගේ නිවෙස් වලට ඉරිදා උදෑසන වෙඩි ප්‍රහාර එල්ල වේ.","text":"මාදම්පේ පිහිටි තම නිවසට ඉරිදා අලුයම අවස්ථා දෙකක දී වෙඩි ප්‍රහාර එල්ල වූ බව එක්සත් ජාතික පක්ෂ ක්‍රියාකාරියෙක් වන මිල්ටන් සුබසිංහ පැවසුවේය. පාර්ලිමේන්තු මන්ත්‍රී මෛත්‍රීපාල සිරිසේන විපක්ෂයේ පොදු අපේක්ෂකයා බව ප්‍රකාශයට පත් වීමත් සමග මිල්ටන් සුබසිංහ ඇතුළු පිරිසක් ඊට සතුට ප්‍රකාශ කරමින් රතිඤ්ඤා දල්වමින් ප්‍රීතිය පළ කර තිබේ. වෙඩි ප්‍රහාර වලින් කිසිවෙක් තුවාල ලබා නොමැති බවයි ප්‍රසාද් පූර්ණිමාල් ජයමාන්න සංදේශයට කියා සිටියේ. වෙඩි ප්‍රහාරය එල්ල කළ පුද්ගලයන් සොයා මේ වන විට පොලිස් පරීක්ෂණ ආරම්භ වී තිබේ.","len":1245}
{"id":"131225_pope","url":"https:\/\/www.bbc.com\/sinhala\/world\/2013\/12\/131225_pope","title":"'ප්‍රේමය සහ වෛරය අතරින් තෝරාගන්න'","summary":"ෆ්‍රැන්සිස් පාප් වහන්සේ කතෝලික සභාවේ ප්‍රධානියා ලෙසින් සිය මුල්ම නත්තල් දේව මෙහෙය පැවැත්වූහ.","text":"වතිකානුවේ ශාන්ත පීතර බැසිලිකාවට රැස්වූ දහස් සංඛ්‍යාත වන්දනා කරුවන් අමතා උන්වහන්සේ කියා සිටියේ අඳුර සහ ආලෝකය අතරින් ද ප්‍රේමය සහ වෛරය අතරින් ද තෝරා ගැනීමේ වරම සෑම කිතු බැතිමතකු ම සතු බවයි. බැසිලිකාවෙන් බැහැරට උන්වහන්සේ වැඩියේ මල් කළඹ රැගත් දරුවන් දස දෙනකු පෙරටු කොට ගෙන. ඒ ඉතාලි, පිලිපීන, ලෙබනන, කොන්ගෝ සහ පාප් වහන්සේ උපන් ආජන්ටිනාවෙන් ළමුන් දෙදෙනා බැගින්. යේසුස් වහන්සේගේ උත්පත්ති ස්ථානය සේ ගැනෙන බෙත්ලෙහෙමේ දෙව් මැදුරටත් මහත් පිරිසක් රැස්ව සිටි අතර වාර්තාකරුවන් පවසන්නේ ඒ වසර ගණනාවකින් නගරයට එක් වූ විශාලතම ජනකාය බවයි.","len":1295}
{"id":"sri-lanka-40586688","url":"https:\/\/www.bbc.com\/sinhala\/sri-lanka-40586688","title":"මුහුදේ ගසා ගෙන ගිය අලියා","summary":"කෝකිලායි කෝක්කුතුඩුවායි අසල මුහුදේ ගසාගෙන යමින් සිටි අලියෙකු බේරාගැනීමට ශ්‍රී ලංකා නාවික හමුදාව සමත්විය.","text":"ගොඩබිමින් නාවික සැතපුම් 8 ක් පමණ ඈත මුහුදේ ගසාගෙන යමින් සිටි අලියා දුටු නාවික හමුදා මුර සංචාරක කණ්ඩායමක් මුර සංචාරයේ නියුතු තවත් වේග ප්‍රහාරක යාත්‍රාවක් සහ නාවික හමුදා කිමිදුම් අංශයේ නාවිකයන් කණ්ඩායමක් ද කඩිනමින් පිටත් කර යැවීය. අලියා බේරාගැනීමේ මෙහෙයුම සඳහා වන ජීවී දෙපාර්තමේන්තුවේ නිලධාරීන් පිරිසක් ද එක් වූහ. පැය ගණනාවක් මුළුල්ලේ දැඩි උත්සාහයක් යොදා ගැඹුරු මුහුදේ සිට අලියා නිරුපද්‍රිතව ගොඩබිමට ගෙන ඒමට ඔවුහු සමත්වූහ. පුල්මුඩේ, යාන් ඔය ප්‍රදේශයට රැගෙන ආ අලියා වන ජීවී නිලධාරීන් වෙත භාරදීමෙන් අනතුරුව පසුව වනයට මුදා හැරිණ.","len":1314}
{"id":"131116_sachin_bharathrathna","url":"https:\/\/www.bbc.com\/sinhala\/world\/2013\/11\/131116_sachin_bharathrathna","title":"‘සචින්’ට භාරත්රත්න සම්මානය","summary":"ඉන්දීය සුපිරි ක්‍රිකට් තරුව වන සචින් තෙන්ඩුල්කාර් ‘භාරත් රත්න’ සම්මානයෙන් පුදනු ලැබුණි.","text":"ඉන්දීය පිල ජයග්‍රහණය කරමින්, නගරයේ පැවැත්වුන ඉන්දියා - බටහිර ඉන්දීය දෙවැනි ටෙස්ට් ක්‍රිකට් තරඟයත් සමඟ සචින් තෙන්ඩුල්කාර්ගේ ජාත්‍යන්තර ක්‍රිකට් ජීවිතය නිම වීමට පැය කීපයක් තිබියදීයි, එම සම්මානය නිවේදනය කෙරුණේ. ක්‍රිකට් ක්‍රීඩා ඉතිහාසයේ ඉහළම විශිෂ්ටයන් අතලොස්සට එක් වෙන සචින් තෙන්ඩුල්කාර්, 'භාරත් රත්න’ සම්මානයෙන් පුදන ලද පළමු ක්‍රීඩකයා හැටියට ද ඉතිහාසයට එක් වෙයි. දැනට හතළිස් වැනි වියේ පසු වෙන සචින් තෙන්ඩුල්කාර් ක්‍රිකට් ජීවිතයෙන් සමු ගන්නේ, ජාත්‍යන්තර තරඟවල දී ශතක සියයක් සම්පූර්ණ කළ එකම ක්‍රීඩකයා හැටියට වාර්තා පොතට එක් වෙමින්.","len":1328}
{"id":"38444856","url":"https:\/\/www.bbc.com\/sinhala\/38444856","title":"පිළිකා රෝගීන් වෙනුවෙන් ක්ෂණික ඇමතුම් සේවයක්","summary":"දිනකට පැය දොළහක් ක්‍රියාත්මක දීපව්‍යාප්ත පිළිකා උපදේශන ක්ෂණික ඇමතුම් සේවාවක් අද (දෙසැ.27) සිට ආරම්භ විය.","text":"පිළිකා රෝගීන්ගේ ශාරීරික සහ මානසික තත්වය නගා සිටුවීම මෙන්ම වෛද්‍ය උපදේශන සහ ප්‍රතිකාර පිළිබඳ උපදේශන ලබා දීම අරමුණු කර ගත් \"පිළිකා සරණ\" ක්ෂණික ඇමතුම් සේවාව ආරම්භ කිරීමට කථානායක කරු ජයසූරිය ඇතුළු ඔහුගේ පවුලේ සාමාජිකයෝ සහ පිළිකා සරණ සංගමය මුල් වී කටයුතු කළහ. පිළිකාවක් වැළඳීම හේතුවෙන් පසුගියදා මියගිය කථානායක කරු ජයසූරියගේ දියණියක් වූ ඉන්දිරා ජයසූරියගේ ස්වාමිපුරුෂයාවන බ්‍රිතාන්‍ය ජාතික මාර්ටින් ඩිකර් සහ ඇයගේ දරුවන් දෙදෙනා ද එහි සමාරම්භක උත්සවයට සහභාගී වී සිටියහ. \"පිළිකා සරණ\" උපකාරක අනතුරු සේවාව 011-2363211 යන දුරකථන අංකය ඔස්සේ ක්‍රියාත්මක වෙයි.","len":1345}
{"id":"140527_narendra_navaz","url":"https:\/\/www.bbc.com\/sinhala\/world\/2014\/05\/140527_narendra_navaz","title":"නරේන්ද්‍ර මෝඩි - නවාස් ෂරීෆ් සාකච්ඡා","summary":"ඉන්දීය නව අග්‍රාමාත්‍ය නරේන්ද්‍ර මෝඩි සහ පාකිස්තාන් අගමැති නවාස් ෂරීෆ් අතර සාකච්ඡා ආරම්භ වෙයි.","text":"නව ධූරයේ වැඩ භාර ගෙන සිය කාර්යාලයේ පූර්ණ වශයෙන් ගත කළ අද පළමු දිනයේ පැවති මේ සාකච්ඡා න්‍යෂ්ටිකව සන්නද්ධව සිටින බලවතුන් අතර පවතින නිරන්තර ගැටුම්කාරී තත්වය සමනය කර ගැනීමේ සංඥාවක් ලෙසටයි විශ්ලේෂකයන් දකින්නේ. එකසිය හැට හය දෙනකුට මරු කැඳවමින්, මීට වසර හයකට පෙර මුම්බායි නගරයේ එල්ලවූ ත්‍රස්ත ප්‍රහාරයත් සමඟ දෙරට අතර සබඳතා බිඳ වැටුණි. කෙසේවෙතත් නායකයන් දෙදෙනා අතර පැවතී සාකච්ඡා පිළිබඳව තොරතුරු මෙතෙක් අනාවරණය වී නොමැත. ඉන්දීය නව අග්‍රාමාත්‍ය නරේන්ද්‍ර මෝඩි, සිය තනතුරේ දිවුරුම් දීමේ උත්සවයට සහභාගීවූ සෙසු අසල්වැසි රටවල නායකයන් සමගද සාකච්ඡා පවත්වා ඇත.","len":1359}
{"id":"150304_yoshittha_mahinda_police","url":"https:\/\/www.bbc.com\/sinhala\/sri_lanka\/2015\/03\/150304_yoshittha_mahinda_police","title":"යෝෂිතගෙන් ප්‍රශ්න කරයි","summary":"හිටපු ජනාධිපති මහින්ද රාජපක්‍ෂ ගේ පුත් යෝෂිත රාජපක්ෂ අද, බදාදා කොළඹ පොලිස් අපරාධ කොට්ඨාසයට කැඳවා තිබේ.","text":"යෝෂිත රාජපක්ෂ නාවික හමුදාවට බැඳුනේ කෙසේද යන්න පිළිබඳව පරීක්ෂණයක් ද පැවැත්වේ ඔහු එසේ කැඳවා ඇත්තේ නාරාහේන්පිට ආර්ථික මධ්‍යස්ථානයේ තිබීයදී සොයා ගන්නා ලද සැහැල්ලු ගුවන් යානය සම්බන්ධයෙන් ප්‍රකාශයක් සටහන් කර ගැනීම සඳහා බව පොලිස් ප්‍රකාශක පොලිස් අධිකාරී අජිත් රෝහණ ප්‍රකාශ කළේය. පැය දෙකක පමණ ප්‍රශ්න කිරීමෙන් අනතුරුව ප්‍රකාශයක් ලබා ගෙන ඇති බවත් පොලිස් ප්‍රකාශකයා සඳහන් කළේය. මේ සම්බන්ධයෙන් ප්‍රකාශයක් කළ යෝෂිත රාජපක්ෂ ගේ සොහොයුරු පාර්ලිමේන්තු මන්ත්‍රී නාමල් රාජපක්ෂ පැවසුවේ ඔහු නිර්දෝෂී බවත් නිර්දෝෂීභාවය ඔප්පු කිරීම සඳහා සියලු උත්සාහයන් දරන බවයි.","len":1371}
{"id":"140523_thailand_coup","url":"https:\/\/www.bbc.com\/sinhala\/world\/2014\/05\/140523_thailand_coup","title":"තායි හිටපු අගමැතිනියට හමුදාවෙන් කැඳවීමක්","summary":"තායිලන්තයේ හිටපු අගමැතිනිය යින්ලුක් සිනවත් එරට හමුදා බලධාරීන් විසින් කැඳවනු ලැබ තිබේ.","text":"තවත් දේශපාලනඥයන් සියයකට අධික පිරිසක් හමුදා බලධාරීන් වෙත තායිලන්ත හමුදාව රටේ පාලනය සියතට ගෙන දිනකට පසුවයි හිටපු අගමැතිනිය කැඳවා ඇත්තේ. තායිලන්ත හමුදාව රටේ පාලනය සියතට ගෙන දිනකට පසු අනතුරුව ඇය හමුදාවට අයත් වෙනත් ස්ථානයකට ගොස් ඇති අතර හිටපු අගමැතිනිය හමුදා රැඳවුම් භාරයට ගෙන තිබේද යන්න තවමත් පැහැදිලි නැත. මේ අතර තුර තවත් දේශපාලනඥයන් සියයකට අධික පිරිසක් හමුදා බලධාරීන් වෙත කැඳවා තිබේ. ක්‍රියාධරයන් සහ දේශපාලනඥයන් එකසිය පනහකට අධික පිරිසකට රටින් පිටවීම තහනම් කර ඇත. රටේ පාලනය හමුදාව අතට පත් කර ගත් හමුදා නායකයා තායිලන්තයේ නව අගමැතිවරයා ලෙස වගකීම් භාරගෙන තිබේ.","len":1387}
{"id":"sri-lanka-39641593","url":"https:\/\/www.bbc.com\/sinhala\/sri-lanka-39641593","title":"මීතොටමුල්ලේ දුක බෙදාගත් ක්‍රිකට් ක්‍රීඩකයෝ","summary":"ශ්‍රී ලංකා ක්‍රිකට් කණ්ඩායමේ ක්‍රීඩකයන් කීපදෙනෙක් අද (අප්‍රේල් 19) උදෑසන මීතොටමුල්ලේ සංචාරයක නිරත වූහ.","text":"මීතොටමුල්ල ටෙරන්ස් ද සිල්වා විද්‍යාලයේ පිහිටුවා තිබෙන තාවකාලික රැඳවුම් මධ්‍යස්ථානය වෙත ගිය ක්‍රිකට් ක්‍රීඩකයෝ, කුණු කන්ද නාය යෑමෙන් විපතට පත් පිරිස් වෙත සිය කණගාටුව ප්‍රකාශ කළහ. එහිදී අදහස් දැක්වූ ජ්‍යෙෂ්ඨ ක්‍රිකට් ක්‍රීඩක රංගන හේරත් කියා සිටියේ ළමුන්ගේ ඉදිරි අධ්‍යාපන කටයුතු සඳහා සහාය ලබා දීමට කටයුතු කරන බවය. ශ්‍රී ලංකා ක්‍රිකට් ආයතනය සහ ශ්‍රී ලංකා ක්‍රිකට් ක්‍රීඩකයන්ගේ සහාය ඇතිව Cricket Aid වැඩසටහන යටතේ එම කටයුතු සිදු කෙරෙනු ඇති බවත් ඔහු සඳහන් කළේය. තාවකාලික රැඳවුම් මධ්‍යස්ථානය තුළ රූපවාහිනී යන්ත්‍ර හතරක් ස්ථාපනය කිරීමට ශ්‍රී ලංකා ක්‍රිකට් ආයතනය කටයුතු කර තිබිණි.","len":1396}
{"id":"140816_papal_visit_to_korea","url":"https:\/\/www.bbc.com\/sinhala\/world\/2014\/08\/140816_papal_visit_to_korea","title":"'කොරියාවේ උතුරු-දකුණ එක් කරමු' - පාප් වහන්සේ","summary":"දකුණු කොරියාවේ සංචාරයක නියුතු ෆ්‍රැන්සිස් පාප් තුමන් විසින් සිදු කෙරුණු විශේෂ දේව මෙහෙයකට මිලියනයක බැතිමතුන් පිරිසක් සහභාගී වුහ.","text":"එක්දහස් නමසිය අසූ නමයෙන් පසු පාප් වහන්සේ නමක් කොරියාවේ සංචාරය කරන ප්‍රථම වතාව මෙයයි දශක දෙකකට පෙර ආගම ඇදහීමේ වරදට මරා දැමුණු කොරියානුවන් එකසිය විසි හතර දෙනා සැමරීම සඳහායි මෙම විශේෂ දේව මෙහෙය පවත්වනු ලැබුවේ. වරද කරුවන් බවට නම් කළ එම කතෝලික බැතිමතුන් පිරිස ප්‍රසිද්ධියේ මරා දැමීම සඳහා පෙරහරින් රැගෙන ආ සෝල් නුවර ප්‍රධාන මාවතේ ඇති ග්වන්ගවමුන් ප්ලාසා හි දී ය එම දේව මෙහෙය පැවැත්වුයේ. එක්දහස් නමසිය අසූ නමයෙන් පසු පාප් වහන්සේ නමක් කොරියාවේ සංචාරය කරන ප්‍රථම වතාව මෙය වන අතර උතුරු කොරියාවත් සමග එක්වීම පතා යාඥා කරන ලෙස උන් වහන්සේ දකුණු කොරියානු තරුණයන් සහභාගී වූ රැළියක දී ඉල්ලා සිටියහ.","len":1433}
{"id":"world-37563190","url":"https:\/\/www.bbc.com\/sinhala\/world-37563190","title":"යෝධ ප්‍රචාරක පුවරුවකට අසැබි ලිංගික දර්ශන","summary":"ඉන්දුනීසියාවේ මහා මාර්ගයක් අසල ඉදි කර ඇති යෝධ ප්‍රචාරක පුවරුවක අසභ්‍ය ලිංගික චිත්‍රපටයක් ප්‍රදර්ශනය කළ පුද්ගලයෙකු අත්අඩංගුවට ගනියි.","text":"Motorists were left in shock when footage of a couple in a sexual encounter was displayed on a billboard ජකර්තා නුවර ඇති මෙම ප්‍රචාරක පුවරුව පරිගණක මාර්ගයෙන් පාලනය වෙන අතර ඊට අදාළ රහස් අංක සොයා ගනිමින් අනවසරයෙන් මෙම අසභ්‍ය දර්ශන එක් කර තිබේ. තොරතුරු තාක්ෂණ විශ්ලේෂකයෙකු වන විසි හතර හැවිරිදි තරුණයා වරද පිළිගෙන ඇති අතර ඊට සය වසරක් දක්වා සිර දඬුවම් හිමි විය හැක. සමාජ මාධ්‍ය ජාලාවන්ට විනාඩි පහක් පමණ මෙම අසභ්‍ය වීඩියෝව ප්‍රදර්ශනය වී ඇති අතර එය නවතා දැමීමට විදුලිය විසන්ධි කිරීමට සිදු වී ඇත. කෙසේ නමුත් එම කෙටි කාලය තුළ බොහෝ දෙනෙකු මෙම දර්ශනය තම ජංගම දුරකථනය ඔස්සේ පටිගත කර සමාජ මාධ්‍ය ජාලාවන්ට එක් කර තිබේ. මුස්ලිම් බහුතරයක් වෙසෙන ඉන්දුනීසියාවේ අසභ්‍ය වීඩියෝ සහ වෙබ් අඩවි නීතියෙන් තහනම් ය.","len":1450}
{"id":"141007_kashmir_violence","url":"https:\/\/www.bbc.com\/sinhala\/world\/2014\/10\/141007_kashmir_violence","title":"කාශ්මීරයේ නොනවත්වා වෙඩි තැබීම්","summary":"මතභේදයට ලක් වී ඇති කාශ්මීර කලාපයේ ඉන්දීය සහ පාකිස්තාන හමුදා නොනවත්වා වෙඩි හුවමාරු කර ගනිති.","text":"වෙඩි වැදීමෙන් පාකිස්තානුවෙකු මරුමුවට පත් වී ඇති බව පාකිස්තාන ආරක්ෂක බලධාරියෙක් පැවසුවේය. දේශ සීමා ආසන්නයේ සිදු වූ වෙඩි හුවමාරුවට මැදිව ඉන්දීය සහ පාකිස්තාන කාශ්මීරයේ වැසියන් නව දෙනෙකු මිය ගිය බව සඳුදා වාර්තා විය. තම හමුදා මුරපොළවල් හතළිහකට වෙඩි ප්‍රහාර එල්ල වූ බව පවසන ඉන්දීය හමුදා ඊට ප්‍රතිප්‍රහාරයක් දියත් කළ බවයි පවසන්නේ. රසකැවිලි නමුත් සඳුදාට වඩා වෙඩි හුවමාරුවේ අඩුවක් දක්නට ඇති බව වාර්තා වේ. සාමාන්‍යයෙන් පාකිස්තාන සහ ඉන්දීය දේශ සීමා මුර භටයෝ මුස්ලිම් ඊඩ් උත්සවය සමරන අවස්ථාවේ රසකැවිලි හුවමාරු කර ගනිති. නමුත් මෙවර හදිසියේ හට ගත් ගැටුම් හේතුවෙන් දෙරටේ හමුදා එසේ කිරීමෙන් වැළකී සිටියහ.","len":1472}
{"id":"sri-lanka-46704947","url":"https:\/\/www.bbc.com\/sinhala\/sri-lanka-46704947","title":"BBC සිංහල: 2018 වසරේ වඩාත් ජනප්‍රිය පුවත් 10","summary":"20018 වසර: බීබීසී සිංහල වෙබ් අඩවියේ සහ ෆේස්බුක් පිටුවේ පළ වූ වඩාත් ජනප්‍රිය පුවත් වාර්තා.","text":"වෙබ් අඩවියේ වඩාත් ජනප්‍රිය පුවත් 05 01. \"දුප්පතාට සපෝට් අයට මම සපෝට්\" - මුරලිදරන් 02. ජනපති මෛත්‍රීට පාර්ලිමේන්තුව විසුරුවිය හැකිද? 03. \"ජනාධිපතිවරයා පාර්ලිමේන්තුව විසුරුවා හැරියා\" - මහින්ද රාජපක්ෂ 04. ජනවාරි 08 ජනවරම ශක්තිමත් වෙලා - ආණ්ඩුව 05. ශ්‍රේෂ්ඨාධිකරණය, පාර්ලිමේන්තුව විසුරුවා හැරීමේ තීරණය අත්හිටුවයි බීබීසී සිංහල ෆේස්බුක් පිටුවේ ජනප්‍රියතම පුවත් 05 01. නව නිපැයුම් දාහතක් කළ තරුෂි: 'ලන්ච් ෂීට්'වලටත් විකල්පයක් 02. දෘශ්‍යාබාධිත බව බාධාවක් කර නොගත් තරුණ වෙළෙන්දා 03. දහඅට වසරක් සුනඛයින්ට සරණවන මිතුරෙක් 04. කතා නොකර පිට්සා ඕඩර් කරන 'ලොව පළමු පිට්සා හට් අවන්හල' ශ්‍රී ලංකාවේ 05. මියැදෙන නැගෙනහිර 'නොනිදි නගරය'","len":1473}
{"id":"150118_mangala_india_visit","url":"https:\/\/www.bbc.com\/sinhala\/sri_lanka\/2015\/01\/150118_mangala_india_visit","title":"මංගල සුශ්මා හමු වෙයි","summary":"නව අමාත්‍ය ධුරයේ වැඩ භාර ගැනීමත් සමග විදේශ අමාත්‍ය මංගල සමරවීර ඉන්දියාවේ නිල සංචාරයක යෙදී සිටියි.","text":"සෙනසුරාදා ඉන්දියාව බලා පිටත්ව ගිය විදේශ අමාත්‍ය මංගල සමරවීර අද ඉරිදා ඉන්දීය විදේශ අමාත්‍යවරිය සුශ්මා ස්වරාජ් හමු වී සාකච්ඡාක් පවත්වා තිබේ. ශ්‍රී ලංකාවේ නව ආණ්ඩුවත් සමග පැවති පළමු හමුවේදී ස්ථීර ප්‍රතිඵල සහිත සබඳතා තර කර ගැනීම සඳහා ඉන්දු ලංකා අමාත්‍යවරු ප්‍රයත්නයක යෙදී සිටින බව ඉන්දීය විදේශ කටයුතු අමාත්‍යංශයේ ප්‍රකාශක සයිඩ් අක්බරුද්දීන් නිකුත් කළ 'ට්වීටර්' පණිවුඩයක සඳහන්. ශ්‍රී ලංකා විදේශ අමාත්‍යවරයා සහ ඉන්දීය අගමැති නරේන්ද්‍ර මෝදි අතර සාකච්ඡාවක් හෙට සඳුදා පැවැත්වීමට නියමිතයි. මේ අතර ඉදිරියේදී ජනාධිපති මෛත්‍රිපාල සිරිසේන සහ ඉන්දීය අගමැති නරේන්ද්‍ර මෝදි අතර සාකච්ඡා පැවැත්වීමට නියමිතව තිබේ.","len":1497}
{"id":"130812_india_pakistan","url":"https:\/\/www.bbc.com\/sinhala\/world\/2013\/08\/130812_india_pakistan","title":"පකිස්තානය ඉන්දියානු නියෝජ්‍ය මහ කොමසාරිස්වරයා කැඳවයි","summary":"පකිස්තාන් බලධාරීන් විසින් ඉස්ලාමාබාද් නගරයේ සිටින ඉන්දීය නියෝජ්‍ය මහ කොමසාරිස්වාරයා විදේශ අමාත්‍යංශයට කැඳවනු ලැබුණි.","text":"දෙරටේ හමුදා දේශ සීමාව දෙපස මුහුණට මුහුණ ලා සිටිති. පකිස්තානය පවසන ආකාරයට, කාශ්මීරයේ රඳවා සිටින ඉන්දීය හමුදාව ඔවුන්ට එරෙහිව සිදු වූ කිසිදු පූර්ව කුපිතකාරී ක්‍රියාවකින් තොර ව සිදු කළ වෙඩි තැබීමකින් සාමාන්‍ය වැසියකු මරා දැමීමට විරෝධය පළ කිරීමටයි, එවැනි පියවරක් ගනු ලැබුනේ මේ අතර දිල්ලි නගරයේ නිලධාරීන් පවසන්නේ,එම වෙඩි තැබීම සිදු වූ දිනයට පෙර දා රාත්‍රියේ එල්ල කෙරුණ වෙඩි තැබීම් සහ දරුණු මෝටාර් ප්‍රහාරය සම්බන්ධයෙන් ඉන්දීය හමුදාවත් ප්‍රතිචාරය පළ කර ඇති බවයි. කාශ්මීරයේ ගැටුම්කාරී තත්වය පසුගිය සතියේ දරුණු අතට හැරුනේ, තම හමුදා භටයන් පස් දෙනකු මරා දැමු බවට ඉන්දියාව පාකිස්තාන් හමුදාවට චෝදනා කිරීමෙන් පසුවයි.","len":1505}
{"id":"130829_australia","url":"https:\/\/www.bbc.com\/sinhala\/world\/2013\/08\/130829_australia","title":"‘ඉහළ පෙළේ මිනිස් ජාවාරම් කරුවන්’ පොලිස් දැලේ","summary":"ඕස්ට්‍රේලියානු පොලිසිය විසින් රට පුරා කැරුණු මෙහෙයුමකින් මිනිස් ජාවාරමේ යෙදීමේ චෝදනා ලබන පස් දෙනකු අත් අඩංගුවට ගෙන තිබේ.","text":"\"මිනිස් ජාවාරම් පිලිබඳ අපරාධ හතකට අදාලව ඕස්ට්‍රේලියාවේ ත් ජාත්‍යන්තර වශයෙනුත් කළ ඩෙල්ෆිනියම් මෙහෙයුමේ අවසාන අදියර\" ස්ටීව් ලැන්කැස්ටර්, ඕස්ට්‍රේලියානු මධ්‍යම පොලිසිය මොවුන් ඇෆ්ගන්, ඉරාන සහ පකිස්තාන ජාතිකයන්. බෝට්ටු එකසිය තිස් දෙකක් පමණ යොදා ගෙන ඔස්ට්‍රේලියා ගමනට පහසුකම් සලසන ජාලයක ඉහළ පෙළේ සාමාජිකයන් ලෙසයි ඔවුන් හඳුන්වනු ලැබුවේ. මේ අතුරින් සිව් දෙනකු ම ඉකුත් වසරේ මැයි මාසයත් මේ වසරේ ජූලියත් අතර කාලයේ ඔස්ට්‍රේලියාවට පැමිණ ඇත්තේ බෝට්ටු මගින්. පොලිස් මෙහෙයුම කර ඇත්තේ දෙසියයකට අධික පිරිසකගෙන් ලබාගත් සාක්ෂි ගොනු කළ දොළොස් මසක පරීක්ෂණයකින් අනතුරුවයි. වරදකරුවන් ට වසර දහයක් දක්වා වන සිර දඬුවමක් පැනවිය හැකියි.","len":1533}
{"id":"140320_india_rape","url":"https:\/\/www.bbc.com\/sinhala\/world\/2014\/03\/140320_india_rape","title":"ඉන්දීය මාධ්‍යවේදිනියට අතවර කළ සිව් දෙනක් වැරදිකරුවන් වෙති","summary":"ඉන්දියාවේ මුම්බායි නගරයේ අධිකරණයක් මගින් මාධ්‍යවේදිනියකට ලිංගික අතවර කිරීම සම්බන්ධයෙන් පුද්ගලයින් හතර දෙනෙක් වැරදිකරුවන් කොට ඇත.","text":"ඉන්දීය මාධ්‍යවේදිනියට අතවර කළ වැරදිකරුවන් විසි හතර හැවිරිදි මාධ්‍යවේදිනිය අත්හැර දමන ලද පේෂ කර්මාන්තශාලාවක ඡායාරූප ගනිමින් සිටියදී ඇය අතවරයට ලක්වූ බවයි උසාවියේදී හෙළිදරව් වී ඇත්තේ. මාධ්‍යවේදිනිය සමග සිටි ඇගේ පිරිමි සගයා බැඳ දමා පහර දී තිබුණි. වැරදිකරුවන් කරනු ලැබූ පුද්ගලයින් හතර දෙනාට හෙට (සිකුරාදා)දඬුවම් කිරීමට නියමිත අතර චෝදනා ලබා තිබෙන තවත් බාලවස්කාරයෙකුට එරෙහි නඩු විභාගය බාල අපරාධ අධිකරණයක විභාග වෙමින් පවතී. පසුගිය වසරේදී නවදිල්ලියේ බස් රථයක් ගමන් කළ වෛද්‍ය ශිෂ්‍යාවක් සමුහ ලිංගික අතවර කිරීමකට ලක්වූ අවස්ථාවේ දී එම සිදුවීම හෙළා දකිමින් ජනතා ප්‍රතිචාර පලවූ අකාරයටම මෙම සිදුවීම සම්බන්ධයෙනුත් ජනතා ප්‍රතිචාර පළ විය.","len":1569}
{"id":"140621_lanka_nolimit_fire","url":"https:\/\/www.bbc.com\/sinhala\/sri_lanka\/2014\/06\/140621_lanka_nolimit_fire","title":"තවත් ‘නෝලිමිට්’ වෙළෙඳසැලක් අනතුරේ","summary":"පානදුර නගරයේ පිහිටි ‘නෝලිමිට්’(Nolimit) වෙළෙඳ සැල අද,සෙනසුරාදා උදෑසන ගිනිබත් වූ බවක් වාර්තා වෙයි.","text":"මුස්ලිම් ව්‍යාපාරිකයන් සතු ‘නෝලිමිට්’(Nolimit) වෙළෙඳ ව්‍යාපාරයේ විශාලතම වෙළෙඳ සැල වූයේ ගිනිබත් පානදුර ශාඛාවයි. ගින්නට නියත හේතුවක් තවමත් නිගමනය කොට නැති අතර ඇතැම් වාර්තාවන්ට අනුව එය පෙට්රල් බෝම්බ ප්‍රහාරයක් වන අතර තවත් වාර්තාවකින් පැවසෙන්නේ ගින්නට හේතුව විදුලිය කාන්දු වීමක් වන බවයි. අධිකරණ ඇමති රවුෆ් හකීම් එම ස්ථානයේ සංචාරයක නිරත වූ බවත් වාර්තා වෙයි. නියෝජ්‍ය පොලිස්පතිවරයකුගේ නායකත්වයෙන් පරීක්ෂණයක් ආරම්භ කොට ඇති බවයි,පොලිස් මූලස්ථානය පවසන්නේ. ඉහත කී අනතුර මගින් කිසිවකු තුවාල ලැබ නැති බවත් ප්‍රකාශයට පත් කොට ඇත. ‘නෝලිමිට්’ වෙළෙඳ ව්‍යාපාරය පසුගිය කාලයෙහි බොදු බල සේනා සංවිධානය සහ වෙනත් දැඩි මතධාරී සංවිධානවල දෝෂ දර්ශනයට ලක් විය.","len":1569}
{"id":"120509_indiaair","url":"https:\/\/www.bbc.com\/sinhala\/world\/2012\/05\/120509_indiaair","title":"එයාර් ඉන්දියා ගුවන් නියමු වැඩ වැරුම දෙවන දිනයටත්","summary":"එයාර් ඉන්දියා ගුවන් සමාගමේ දෙසීයක් පමණ නියමුවන්ගේ වැඩ වැරුම දෙවන දිනයටත් අවතීර්ණය වී ඇත.","text":"මෙම ගුවන් නියමු වැඩ වර්ජනය නිසා ජාත්‍යන්තර ගුවන් ගමන් රාශියක්ම අවලංගු කෙරුන බවයි වාර්තා වන්නේ. ගුවන් නියමුවන් රාශියක් අසනීප නිවාඩු ගැනීමෙන් අනතුරුව, ඔවුන් නියෝජනය කරන වෘත්තීය සමිතිය පිළිගැනීම ප්‍රතික්ෂේප කළ එයාර් ඉන්දියා ගුවන් සමාගම, නියමුවන් දහ දෙනෙක් රැකියා වලින් නෙරපා හැරීමට ද ඊයේ පියවර ගෙන තිබුණි. මෙම ගුවන් නියමු වැඩ වැරුම පෙරට යමින් තිබෙන්නේ, පුහුණුව සහ උසස් වීම් වලට අදාළ ඉල්ලීම් මුල් කර ගෙනයි. මෙම වැඩ වැරුම නීතියට පටහැණි එකකැයි ඉන්දීය ගුවන් සේවා භාර ඇමති අජිත් සිං ප්‍රකාශ කල අතර දැනටමත් දැඩි මූල්‍ය දුෂ්කරතාවන්ට මැදි වී ඇති එයාර් ඉන්දියා සමාගම තවත් දුෂ්කර තත්වයකට ඇද නොදමන මෙන් ඇමති වරයා ගුවන් නියමුවන්ගෙන් ඉල්ලා සිටියේය","len":1574}
{"id":"world-39320394","url":"https:\/\/www.bbc.com\/sinhala\/world-39320394","title":"රොක් ඇන්ඩ් රෝල්: මියැසි දැවැන්තයා සමුගනියි","summary":"රොක් ඇන්ඩ් රෝල් සංගීතයේ පියා ලෙස සැලකෙන සංගීත ශිල්පී චක් බේරී දිවියෙන් සමු ගෙන තිබේ.","text":"ඔහු ගායකයෙකු මෙන්ම ගිටාර් වාදකයෙකු සහ පද රචකයෙකු ලෙසත් නමක් දිනා ගත් සංගීතඥයෙකි. මිය යන විට ඔහු අනූ වෙනි වියේ පසු විය. දශක හතක වෘත්තීය ජීවිතය තුළ චක් බේරී විසින් ගායනා කරන ලද 'Roll Over Beethoven' සහ 'Johnny B. Goode' ඇතුළු ගීත ගණනාවක් රසිකයන් අතර බෙහෙවින් ජනප්‍රියත්වයට පත් විය. රොක් ඇන්ඩ් රෝල්වලට වෙනත් නමක්? චාර්ල්ස් \"චක්\" බේරී 1926 වසරේ ඔක්තෝබර් 18 වෙනිදා මිසූරි ප්‍රාන්තයේ දී උපත ලැබීය ඊයේ (මාර්තු 18) පස්වරුවේ ඔහු මිය ගිය බව ඇමරිකාවේ මිසුරි ප්‍රාන්තයේ පොලිසිය තහවුරු කළේය. බීට්ල්ස් සහ රෝලින් ස්ටෝන් සංගීත කණ්ඩායම් විසින් ඔහුගේ ගීත යළි ගයනා කරනු ලැබ තිබේ. \"රොක් ඇන්ඩ් රෝල් සංගීතයට වෙනත් නමක් ලබා දෙනවා නම්, ඔබට එය චක් බේරී ලෙස හඳුන්වන්න පුළුවන්\" බීට්ල්ස් ගායක ජෝන් ලෙනන් වරක පැවසීය.","len":1580}
{"id":"150222_shashi_weerawansha_arrested","url":"https:\/\/www.bbc.com\/sinhala\/sri_lanka\/2015\/02\/150222_shashi_weerawansha_arrested","title":"විමල් වීරවංශගේ බිරිඳ අත්අඩංගුවේ","summary":"හිටපු අමාත්‍ය විමල් වීරවංශගේ බිරිඳ වන ශෂී වීරවංශ අද (22) පස්වරුවේ දී අපරාධ පරීක්ෂණ දෙපාර්තමේන්තුව විසින් අත්අඩංගුවට ගනු ලැබුණි.","text":"ඇය අත්අඩංගුවට පත් වී ඇත්තේ උපන් දින දෙකක් යටතේ විදේශ ගමන් බලපත් දෙකක් තම සන්තකයේ තබා ගැනීමේ චෝදනා මත යි. ඉන් එක් විදෙස් ගමන් බලපත්‍රයක් රාජ්‍ය තාන්ත්‍රික මට්ටමේ ගමන් බලපත්‍රයක් බවයි වාර්තා වන්නේ. ශෂී වීරවංශ අත්අඩංගුවට ගෙන ඇත්තේ මාලඹේ නෙවිල් ප්‍රනාන්දු පෞද්ගලික රෝහලේ නේවාසිකව ප්‍රතිකාර ලබමින් සිටියදී යි. 'බිරිඳ අසනීප තත්වයේ' පොලිස් ආරංචි මාර්ග සඳහන් කරන්නේ ශෂී වීරවංශ බන්ධනාගාර රෝහල වෙත මාරු කර යැවීමට කටයුතු කරනු ඇති බවයි. තම බිරිඳ අසනීප තත්වයේ පසු වූ බැවින් රෝහල් ගත කර සිටි බවයි හිටපු අමාත්‍ය විමල් වීරවංශ පවසා ඇත්තේ. සිය බිරිඳ තවමත් අත්අඩංගුවට නොගන්නේ මන්දැ’යි විමල් වීරවංශ පසුගිය දා නුගේගොඩ පැවති රැළියේ දී ප්‍රසිද්ධියේ ප්‍රශ්න කර තිබුණි.","len":1597}
{"id":"140116_fishermen_release","url":"https:\/\/www.bbc.com\/sinhala\/sri_lanka\/2014\/01\/140116_fishermen_release","title":"සියයකට වැඩි ධීවරයන් ආපසු සියරට","summary":"ඉන්දීය සහ ශ්‍රී ලාංකික සිරගෙවල රඳවා සිටි සියයකට අධික ධීවරයන් නිදහස ලබා තම රටවලට ළඟා වී ඇතැයි ශ්‍රී ලංකාවේ නාවික බලධාරීහු පවසති.","text":"නාවික හමුදා ප්‍රකාශක කෝසල වර්ණකුලසුරිය ජනමාධ්‍ය අමතා කියා සිටියේ ශ්‍රී ලාංකික ධීවරයන් පනස් දෙදෙනකු කන්කසන්තුරයට ළඟා වූ බවයි. ශ්‍රී ලංකාවෙන් නිදහස් කැරුණු ඉන්දීය ධීවරයන් පනස් එක් දෙනකු තමිල්නාඩුවට ගොඩ බැස ඇතැ’යි ද ඔහු ප්‍රකාශ කළේ ය. සාගර සීමා උල්ලංඝනය කළ බවට චෝදනා නගා පෝක් සමුද්‍ර සන්ධිය දෙපස බන්ධනාගාරවල සිර ගත කොට සිටින ධීවරයන් සංඛ්‍යාව හාරසියයකට ආසන්නයි. ඉන් 236ක් ඉන්දීයයන්. 152ක් ශ්‍රී ලාංකිකයන්. මේ ඉන්දු ලංකා ධීවර දෙපිරිස ඉදිරි කාලයේ දී අදියරින් අදියරට මුදා හැරෙනු ඇති බවයි දෙ රටේ බලධාරීන් පවසන්නේ. දෙ රටේ ධීවර ගැටළු පිළිබඳව දිල්ලියේ පැවති ඉහළ පෙලේ සාකච්ඡා හමාරයේ ධීවර අමාත්‍ය රාජිත සේනාරත්න බීබීසී යට පැවසුවේ කිසිවකුටත් චෝදනා නැගෙනු නැති බවයි.","len":1608}
{"id":"140617_iraq_fighting","url":"https:\/\/www.bbc.com\/sinhala\/world\/2014\/06\/140617_iraq_fighting","title":"ඉරාකය පුරා ව්‍යාප්ත වන ගැටුම්","summary":"ඉරාක ආරක්ෂක බලකා සහ ඉස්ලාමීය අන්තවාදී කැරලි කණ්ඩායම් අතර ගැටුම් මේ වන විට ඉරාකය පුරා ව්‍යාප්ත වෙමින් පවතී.","text":"ටල් අෆාර් නගරය කැරලිකරුවන්ගෙන් නිදහස් කර ගැනීමට හමුදා උත්සහ කරමින් සිටියි බැග්ඩෑඩ් නගරයට කිලෝමීටර හැටක දුරින් පිහිටි බකුබා නගර බලධාරීන් බීබීසීයට පැවසුවේ බකුබා නගරයේ බලය නැවතත් ඉරාක ආරක්ෂක අංශ විසින් ලබා ගෙන ඇති බවයි. සුන්නි අන්බාර් පළාත ඇතුළුව කැරලිකරුවන් විසින් යටත් කර ගෙන සිටින ඉරාකයේ බටහිරට වන්නට පිහිටි ප්‍රධාන නගරයන්හි දරුණු මට්ටමේ සටන් ඇති වූ බව වාර්තාවේ. කැරලිකරුවන් අතට පත් වූ ඉරාකයේ උතුරට වන්නට පිහිටි ටල් අෆාර් නගරය කැරලිකරුවන්ගෙන් නිදහස් කර ගැනීමට ඉරාක රජයේ හමුදා මේ වන විට උත්සහ කරමින් සිටියි. මේ අතර ඉරාකය තුළ ඇමරිකාවට වැදගත් වන අංශයන්හි සුරක්ෂිතභාවය තහවුරු කිරීම සඳහා ඇමරිකානු යුධ භටයන් දෙසිය හැත්තෑපස් දෙනෙකු ඉරාකය තුළ යොදවා තිබේ.","len":1623}
{"id":"150502_british_royal_baby","url":"https:\/\/www.bbc.com\/sinhala\/world\/2015\/05\/150502_british_royal_baby","title":"බ්‍රිතාන්‍ය රජ පවුලට බිලිඳු කුමරියක්","summary":"විලියම් කුමරා ගේ බිරිඳ වන කේම්බ්‍රිජ් ආර්යාව ගේ දෙවැනි දරු ප්‍රශූතිය සිදු වූ බව මින් ස්වල්ප වෙලාවකට පෙර නිවේදනය කරනු ලැබුණි.","text":"මාධ්‍යවේදීන් කේට් කුමරිය රැඳී සිටින රෝහල ඉදිරිපිට ට රැස්වී සිටින අයුරු කේම්බ්‍රිජ් ආර්යාව නිරෝගී දියණියක බිහි කල බවයි එම වාර්තාවේ දැක්වෙන්නේ. අද (මැයි දෙවැනි දින) බ්‍රිතාන්‍ය වේලාවෙන් උදෑසන අටයි තිහ පසු වෙද්දී කේම්බ්‍රිජ් ආර්යාව සිය බිළිඳු දූ කුමරිය බිහි කළ අතර මව සහ දරුවා යහපත් ශරීර සෞඛ්‍යයෙන් පසු වෙන බවයි කෙන්සිංටන් මාලිගය මගින් නිකුත් කරන ලද ට්විටර් පණිවුඩයක දැක්වෙන්නේ. නව රාජකීය දරු උපත වාර්තා වීමත් සමඟ ඒ සඳහා බ්‍රිතාන්‍ය මාධ්‍ය මගින් පුළුල් ප්‍රචාරයක් දෙමින් පවතින අතර දරු උපත සිදු වුනේ විලියම් - කේට් යුවලගේ පළමු දරුවා වන ජෝර්ජ් කුමරුන් බිහි වූ ශාන්ත මේරි ආරෝග්‍යශාලාවේදීයි. නව කුමරිය බ්‍රිතාන්‍ය රාජ්‍යත්වට ඇති උරුමය අතින් සිව්වැනි ස්ථානය හිමි කර ගන්නීය.","len":1654}
{"id":"140922_mars_maven","url":"https:\/\/www.bbc.com\/sinhala\/world\/2014\/09\/140922_mars_maven","title":"නාසා යැවූ යානය අඟහරුට කක්‍ෂගත වෙයි","summary":"නාසා ආයතනය විසින් අභ්‍යවකාශ ගත කෙරුණු ‘මාවෙන්’ චන්ද්‍රිකාව අඟහරු ග්‍රහයා වටා කක්‍ෂගත වී තිබේ.","text":"පෘථිවියේ සිට කිලෝ මීටර මිලියන හත්සියයකට අධික දුර ගෙවා අඟහරුගේ කක්‍ෂය වෙත පිවිසීමට මෙම යානයට මාස දහයක් ගත විය. අඟහරු වටා ගමනේ යෙදෙන අතරතුර එහි වායුගෝලය පිළිබඳ අධ්‍යයනයක යෙදෙනු ඇත. ‘මාවෙන්’ චන්ද්‍රිකාවේ ප්‍රධාන කාර්යය වන්නේ උණුසුම් සහ තෙත ග්‍රහලෝකයක් වශයෙන් පැවතුණු අඟහරු ග්‍රහයා මීට වසර බිලියන ගණනකට පෙර වියළි සහ ශීතල ග්‍රහයකු බවට පත් වූයේ කෙසේද යන්න සොයා බැලීමයි. විද්‍යාඥයන් විශ්වාස කරන්නේ කලින් ඉතා ඝනව පැවතුණු වායුගෝලය පසුව තුනී වෙන්නට ඇති බවයි. කෙසේ වෙතත් ‘මාවෙන්’ යානය අඟහරු මතුපිටට ගොඩ බැස්සවීම සඳහා විද්‍යාඥයන් සැලසුම් කර නොමැත. තව සති හතරකින් අඟහරු අසලින් ගමන් කිරීමට නියමිත ධූමකේතුව පිළිබඳව නිරීක්ෂණය කිරීම සඳහාද මෙම චන්ද්‍රිකාවේ සහාය ලබා ගැනීමට කටයුතු යොදා තිබේ.","len":1673}
{"id":"131115_summit","url":"https:\/\/www.bbc.com\/sinhala\/sri_lanka\/2013\/11\/131115_summit","title":"කැමරන් උතුරේ. දෙමළ විරෝධතා ව්‍යාපාර","summary":"කොළඹ දී රාජ්‍ය නායක සමුළුව විවෘත කිරීමෙන් පැය කිහිපයකට පසුව බ්‍රිතාන්‍ය අගමැති ඩේවිඩ් කැමරන් උතුරේ යාපනය ප්‍රදේශයේ සංචාරය කළේය.","text":"යුද්ධයේ දී මියගිය ඥාතීන් ගේ පවුල් වල කාන්තාවන් අගමැති කැමරන් ගිය වාහන පෙළ ඉදිරියට කඩා පනින්නට උත්සාහ කළ බවයි වාර්තා වන්නේ. එක් දහස් නවසිය හතළිස් අටේ දී නිදහස ලැබීමෙන් පසු යාපනයේ සංචාරය කළ පළමු විදේශ නායකයා ඔහුයි. අතුරුදහන් වී ඇති තම ඥාතීන්ගේ ඡායාරූප අතේ දරා සිටි ඔවුන් සාධාරණය ඉටු කරන ලෙස ඉල්ලා හඬ නගා තිබේ. සමුළුව ආරම්භ වූයේ ශ්‍රී ලංකාව සමුළුව පැවැත්වීමට සුදුසු රටක් ද යන විවාදයක් මතුව තිබියදී යි. දෙමළ කොටි කැරලි කරුවන්ට එරෙහිව සිදු කල යුද හමුදා මෙහෙයුමේ දී යුද අපරාධ සිදුව ඇති බවට එල්ලවන චෝදනා විමර්ශනය කිරීම පිණිස ස්වාධීන පරීක්ෂණයක් ආරම්භ කිරීම ශ්‍රී ලංකාව විසින් ප්‍රතික්ෂේප කිරීමට විරෝධය පෑම සඳහා කැනඩාව, ඉන්දියාව , සහ මොරිෂස් යන රටවල නායකයන් විසින් සමුළුව වර්ජනය කොට තිබේ.","len":1676}
{"id":"130527_tamilnadu_military_training","url":"https:\/\/www.bbc.com\/sinhala\/sri_lanka\/2013\/05\/130527_tamilnadu_military_training","title":"ශ්‍රී ලංකා හමුදාවට තමිල්නාඩුවේ පුහුණුව නෑ - ඉන්දියාව","summary":"ශ්‍රී ලංකා ආරක්ෂක හමුදා නිලධාරීන්ට තමිල්නාඩුවේ පුහුණුව ලබා නොදෙන බව ඉන්දීය ආරක්ෂක ඇමති ඒ කේ ඇන්තනි ප්‍රකාශ කරයි.","text":"අමාත්‍ය ඇන්තනිගේ ප්‍රකාශය ඉන්දීය ආණ්ඩුව මීට පෙරාතුව ගනු ලැබූ තීන්දුවක් යලි අවධාරණය කිරීමක් අමාත්‍යවරයා එම ප්‍රකාශය කළේ තමිල්නාඩුවේ තන්ජාවුර් ප්‍රදේශයේදී ඉන්දීය ගුවන් හමුදා කඳවුරේ අලුත්වැඩියා කරන ලද ගුවන් පථයක් විවෘත කිරීමේ උත්සවයකට සහභාගි වෙමින්. මෙම තීන්දුව සම්බන්ධ වැඩි විස්තර ඇමතිවරයා හෙළිකළේ නැහැ. ශ්‍රී ලංකා හමුදාවලට පුහුණුව ලබා දීමට එරෙහිව තමිල්නාඩුවාසීන් උද්ඝෝෂණ පැවැත්වීම හමුවේ එම පුහුණුව නතර කෙරිණ. කෙසේ නමුත් ශ්‍රී ලංකා හමුදා නිලධාරීන් ඉන්දියාවේ අනෙක් ප්‍රාන්තවල තවදුරටත් පුහුණුව ලබන අතර, ආරක්ෂක අමාත්‍ය ඇන්තනිගේ ප්‍රකාශය ඉන්දීය ආණ්ඩුව මීට පෙරාතුව ගනු ලැබූ තීන්දුවක් යලි අවධාරණය කිරීමක්. ඉන්දියාවේ මීළඟ මහ මැතිවරණය පැවැත්වීමට නියමිතව තිබෙන්නේ 2014 දී.","len":1676}
{"id":"141120_mahinda_election_proclamation","url":"https:\/\/www.bbc.com\/sinhala\/sri_lanka\/2014\/11\/141120_mahinda_election_proclamation","title":"ජනාධිපතිවරණය ප්‍රකාශයට පත් කෙරේ","summary":"ජනාධිපතිවරණය පැවැත්වීමට කටයුතු කරන ලෙස ඉල්ලා ජනාධිපතිවරයා විසින් නිල වශයෙන් දැනුම් දී තිබෙන බව මැතිවරණ කාර්යාලය ප්‍රකාශ කරයි.","text":"මේ සම්බන්ධයෙන් ෆැක්ස් පණිවිඩයක් ජනාධිපති කාර්යාලයෙන් මැතිවරණ දෙපාර්තමේන්තුවට මින් මොහොතකට පෙර ලැබුණු බව මැතිවරණ දෙපාර්තමේන්තුවේ ප්‍රකාශකයෙක් බීබීසී සංදේශයට පැවසීය නියමිත කාලයට වසර දෙකකට පෙර ලබන ජනවාරි මාසයේ දී ජනාධිපතිවරණයක් කැඳවීම සඳහා ශ්‍රී ලංකා නිදහස් පක්ෂයේ මධ්‍යම කාරක සභාවේ අනුමැතිය ඊයේ රාත්‍රියේ පළ වූ අතර ඒ අනුව අද(20) දහවල් 1.30ට පමණ ජනාධිපතිවරයා අදාළ නියෝගයට අත්සන් කළ බවයි ජනාධිපති කාර්යාලය පවසන්නේ. ජනවාරි 03 වැනි දින හෝ 07 වැනි දින මී ළඟ ජනාධිපතිවරණය පැවැත්වෙනු ඇතැයි අපේක්ෂිත නමුත් දෙසැම්බර් මස දීර්ඝ නිවාඩු කාලය හේතුවෙන් ජනවාරි 03 වැනි දින මැතිවරණය පැවැත්වීම ඉතා දුෂ්කර බව මැතිවරණ කොමසාරිස්වරයාගේ අදහස වී තිබෙන බවත් එම දෙපාර්තමේන්තු ආරංචි මාර්ගවලින් පැවසෙයි.","len":1685}
{"id":"sri-lanka-36246664","url":"https:\/\/www.bbc.com\/sinhala\/sri-lanka-36246664","title":"ගෝඨාභය බරපතළ වංචා විමර්ශන ජනාධිපති කොමිසමට","summary":"හිටපු ආරක්ෂක ලේකම් ගෝඨාභය රාජපක්ෂ බරපතළ වංචා විමර්ශන ජනාධිපති කොමිසම හමුවේ පෙනී සිටියේය.","text":"හිටපු ආරක්ෂක ලේකම් ගෝඨාභය රාජපක්ෂ හිටපු ආර්ථික සංවර්ධන අමාත්‍ය බැසිල් රාජපක්ෂ සිය අභ්‍යන්තර ගුවන් ගමන් සඳහා රජයට අයත් හෙලිකොප්ටර් යානා අවභාවිත කළ බවට එල්ල වී ඇති චෝදනා ඇතුළු කරුණු කීපයක් සම්බන්ධයෙන් ප්‍රකාශයක් සටහන් කර ගැනීම සඳහා හිටපු ආරක්ෂක ලේකම්වරයා කොමිසම හමුවට කැඳවා තිබේ. මහින්ද රාජපක්ෂ පාලන සමයේ සිදු වූ බව පැවසෙන මූල්‍ය අක්‍රමිකතා පිළිබඳ සොයා බැලීම සඳහා නීතියට අනුගතව කටයුතු කරමින් සිටින බවයි ආණ්ඩුව පවසන්නේ. ඒ සඳහා යම් කිසි කාලයක් ගත වනු ඇති බවත් වත්මන් ආණ්ඩුව නියෝජනය කරන දේශපාලන පක්ෂ කියා සිටිති. පැවති පාලන සමයේ දූෂණ සහ වංචා සිදු වී ඇති බව පවසමින් තමා ඇතුළු සිය පවුලේ සාමාජිකයන්ගෙන් ප්‍රශ්න කරනු ලැබීම හුදෙක් දේශපාලන පිළිගැනීමක් ලෙස හිටපු ජනපති මහින්ද රාජපක්ෂ හඳුන්වයි.","len":1702}
{"id":"sri-lanka-37909191","url":"https:\/\/www.bbc.com\/sinhala\/sri-lanka-37909191","title":"නික්මෙන තායි රජුට සුදු ඇතුන්ගෙන් බුහුමන්","summary":"දිවියෙන් සමු ගත් තායිලන්ත රජුට අවසන් ගෞරව දැක්වීම සඳහා පැමිණෙමින් සිටින ශෝකයට පත් ජනයා අතර වෙනත් ආකාරයේ අමුත්තන් පිරිසක් ද දැක ගත හැකි විය.","text":"තායිලන්ත රජුගේ දේහය තැන්පත් කරනු ලැබ තිබෙන බැංකොක් නුවර පිහිටි රාජකීය මාලිගය අබියසට පැමිණි හස්ති රාජයන් නව දෙනෙක් රජතුමා වෙත අවසන් ගෞරව දැක්වූහ. විශේෂයෙන් තෝරා ගන්නා ලද හස්ති රාජයන් අතර සුදු ඇතුන් හත් දෙනෙක් සහ සුදු වර්ණාලේපිත සාමාන්‍ය ඇතුන් දෙදෙනෙක් ද වූහ. දිවියෙන් සමුගත් භූමිපාල් අතුල්තේජ් රජු වෙත හස්ති රාජයෝ දණ නමා ආචාර කළහ. වත්මන් ලෝකයේ වැඩිම කලක් සිහසුන දැරූ පාලකයා වූ භූමිපාල් අතුලතේජ් රජතුමා වසර 70 ක කාලයක් තායිලන්තයේ ජනතාව අතර ගරු බුහුමන් ලබමින් පාලනය ගෙන ගියේය. මිය යන විට ඔහු අසූ අට වැනි වියේ පසු විය. තායිලන්ත ජනතාව විසින් සුදු ඇතුන් පූජනීයත්වයේ ලා සලකනු ලබන අතර බලය පිළිබිඹු කරන රාජකීය සංකේතයක් ලෙසත් සුදු ඇතුන් යොදා ගන්නා බව තායිලන්ත වන අලි සංරක්ෂණ මධ්‍යස්ථානය කියා සිටියේය.","len":1707}
{"id":"140410_tamil_asylum_seeker","url":"https:\/\/www.bbc.com\/sinhala\/sri_lanka\/2014\/04\/140410_tamil_asylum_seeker","title":"දෙමළ තරුණයෙකු ඔස්ට්‍රේලියාවේදී ගිනි තබාගෙන","summary":"ඔස්ට්‍රේලියාවේ දී දේශපාලන රැකවරණ ප්‍රතික්ෂේප වීමෙන් අනතුරුව ශ්‍රී ලාංකික දෙමළ ජාතික තරුණයෙකු සිය සිරුරට ගිනි තබා ගෙන තිබේ.","text":"2003 දී ඉරාන ජාතිකයෙකු ප්‍රංශයේදී සිරුරට ගිනි තබා ගත්තේ ඉරානයෙන් ප්‍රංශයට පලා ආ පිරිසක් අත්අඩංගුවට ගැනීමට විරෝධය පාමින්. වයස අවුරුදු විසි ගණනක් විය හැකි බවට විශ්වාස කෙරෙන මෙම තරුණයා බදාදා රාත්‍රියේ සිඩ්නි නුවර තම රැකියා ස්ථානයෙන් පිටත දී සිරුරට පෙට්‍රෝල් වත් කර ගෙන ගිනි තබා ගැනීමෙන් පසු රෝහල් ගත කර ඇති බවයි වාර්තා වන්නේ. ඔහුගේ දේහ චර්මයෙන් සියයට අනූ අටක් පමණ පිලිස්සී ඇති බව රෝහල් ආරංචි මාර්ග සඳහන් කරයි. දේශපාලන රැකවරණ පතා ඉදිරිපත් කර තිබූ අභියාචනය ප්‍රතික්ෂේප වූ බවත් නැවත ශ්‍රී ලංකාවට යා යුතු බවත් දන්වා ඔස්ට්‍රේලියානු බලධාරීන් මෙම තරුණයාට ලිපියකින් දැනුම් දී තිබේ. මඩකලපුව ප්‍රදේශයේ ජීවත් වූ මෙම තරුණයා වසර එකහමාරකට පෙර ඔස්ට්‍රේලියාවට පලා ගොස් දේශපාලන රැකවරණ ඉල්ලා ඇති බවයි වාර්තා වන්නේ.","len":1714}
{"id":"140402_cricket_women_ranking","url":"https:\/\/www.bbc.com\/sinhala\/sport\/2014\/04\/140402_cricket_women_ranking","title":"ශෂිකලා ලෝක කාන්තා කණ්ඩායමට","summary":"ශ්‍රී ලංකා කාන්තා කණ්ඩායමේ නායිකා ශෂිකලා සිරිවර්ධන ලෝක කාන්තා ක්‍රිකට් කණ්ඩායමට නම් කරනු ලැබ තිබේ.","text":"ශ්‍රී ලංකා ක්‍රීඩිකාවක් ලෝක කාන්තා කණ්ඩායමට නම් කෙරුණු පළමු වතාව මෙයයි ශ්‍රී ලංකා ක්‍රිකට් ක්‍රීඩිකාවක් ලෝක කාන්තා කණ්ඩායමට නම් කෙරුණු පළමු වතාව මෙය බවයි, බංග්ලාදේශයේ සිට බීබීසී සංදේශය සමඟ අදහස් දැක්වූ ශ්‍රී ලංකා කාන්තා කණ්ඩායමේ සම්බන්ධීකරණ නිලධාරීනි වැනේසා ද සිල්වා කියා සිටියේ. ජගත් ක්‍රිකට් පාලක මණ්ඩලයේ විස්සයි විස්ස කාන්තා ක්‍රිකට් ශ්‍රේණි ගත කිරීම් වලට අනුව, තුන් ඉරියව්වෙන් දස්කම් දැක්වූ ක්‍රීඩිකාවන් අතර ප්‍රථම ස්ථානයටද ශෂිකලා සිරිවර්ධන තේරී සිටී. විස්සයි විස්ස කාන්තා ක්‍රිකට් ක්ෂත්‍රයේ පන්දු යවන්නියන් අතරින් පළමු ස්ථානය උදේශිකා ප්‍රබෝදනීට හිමි වී තිබේ. මෙය ශ්‍රී ලංකා කාන්තා ක්‍රිකට් කණ්ඩායම මෑත කාලයේ ලද විශිෂ්ටතම ජයග්‍රහණයක් බවත් වැනේසා ද සිල්වා සංදේශයට කියා සිටියාය.","len":1714}
{"id":"world-39977489","url":"https:\/\/www.bbc.com\/sinhala\/world-39977489","title":"'ආදරණීය අම්මා' වෙනුවෙන් බොලිවුඩ් පුරය වැළපෙයි","summary":"ජනප්‍රිය හින්දි චිත්‍රපට රැසක මවගේ චරිතයට පණ පෙවූ දිවියෙන් සමුගත් බොලිවුඩ් නිළි රීමා ලාගු වෙනුවෙන් ශෝකය පළ වෙමින් පවතී.","text":"ඇයගේ වියෝව සම්බන්ධයෙන් බොලිවුඩ් රසිකයෝ සමාජ මාධ්‍ය ඔස්සේ ශෝකය පළ කර සිටිති. මැයි 17 වෙනිදා රාත්‍රියේ හදිසි හෘදයාබාධයක් හේතුවෙන් රීමා ලාගු මිය ගිය අතර ඒ වන විට ඇය පනස් නව වෙනි වියේ පසු විය. චිත්‍රපට සහ රූපවාහිනී නාට්‍ය මාලා රැසක ප්‍රධාන චරිත අතර 'ආදරණීය මවගේ' චරිතයට පණ පෙවූ නිළියක ලෙස ඇය රසිකයන් අතර ප්‍රචලිතය. කුච් කුච් හෝතා හේ, හම් ආප්කේ හේන් කෝන්, මෙයිනේ ප්යාර් කියා වැනි ජනප්‍රිය චිත්‍රපට ඒ අතර වේ. සල්මන්ගේ 'රිදී තිරයේ මව' රීමා ලාගු සිනමා දිවියට පා තැබුවේ හැත්තෑව දශකයේදී. චිත්‍රපට ගණනාවක එක්ව රඟපෑ ජනප්‍රිය සිනමා නළු සල්මන් ඛාන්ගේ 'රිදී තිරයේ මව' ලෙසත් ඇය හඳුන්වනු ලබයි. සල්මන් ඛාන්ගේ මවගේ චරිතය සඳහා ඇය පළමු වරට පෙනී සිටියේ මීට වසර විසි අටකට පෙර තිරගත වූ චිත්‍රපටයකය. ඒ වන විට ඇය තිස් එක් වෙනි වියේ පසු විය.","len":1720}
{"id":"140710_india_budget_story","url":"https:\/\/www.bbc.com\/sinhala\/world\/2014\/07\/140710_india_budget_story","title":"මෝඩිගේ අය වැයෙන් සීඝ්‍ර ආර්ථික වර්ධනයකට පොරොන්දු","summary":"ඉන්දියානු ආර්ථිකය සීඝ්‍ර වර්ධනයක් කරා ගෙන ඒමෙන් ලොව තුන්වන විශාලතම ආර්ථිකය බවට පත් කිරීමට ඉන්දියානු රජය පොරොන්දු වෙයි.","text":"වසර දෙකක කාලයක් පමණ පැවති මන්දගාමී ආර්ථික වර්ධනය හේතුවෙන් ඉන්දියානුවෝ කෝපයෙන් පසු වෙති. ඉන්දියානු අගමැති නරේන්ද්‍ර මෝඩි මාස දෙකකට පෙර මැතිවරණය ජයග්‍රහණය කිරීමෙන් පසු ගෙන එන ප්‍රථම අය වැය මෙයයි. ඉන්දියානු මුදල් ඇමති අරුන් ජෙත්ලි පාර්ලිමේන්තුවට පැවසුවේ රජය බදු ප්‍රතිපත්තිය ප්‍රතිසම්පාදනය කරන බවයි. රක්ෂණය සහ ආරක්ෂක අංශ වැනි ප්‍රධාන අංශ වල විදෙස් ආයෝජන සඳහා ඉහල සීමාවන් පනවන බවත් ඔහු කියා සිටියේය. ඉන්ධන,ආහාර සහ පොහොර ආදියට ලබා දී ඇති සහන මිලෙහි වෙනසක් ඇති විය හැකි බවට මුදල් ඇමතිවරයා ඉඟියක් ද කළේය නමුත් ඔහු ඒ සම්බන්ධයෙන් වැඩි දුර කරුණු දක්වා නැත. ඩොලර් බිලියන පනහක් ඉන්දියානු ආරක්ෂක අංශය වෙනුවෙන් වෙන් කර ඇති නමුත් ආදායම් බදු වල කිසිදු වෙනසක් ඇති නොකරන බව ඉන්දියානු මුදල් ඇමතිවරයා ප්‍රකාශ කර ඇත.","len":1725}
{"id":"sri-lanka-36358173","url":"https:\/\/www.bbc.com\/sinhala\/sri-lanka-36358173","title":"ගංවතුර බැස යයි: 'කිසිම දෙයක් ඉතුරු වෙලා නැහැ'","summary":"දින කීපයක් පුරා ගංවතුරෙන් යට වී තිබූ කොළඹ සහ ගම්පහ දිස්ත්‍රික්කයේ බොහෝ ප්‍රදේශවල ජලය බැස යමින් පවතියි.","text":"කොළඹ දිස්ත්‍රික්කයේ ගංවතුර බැස ගිය ප්‍රදේශවල ජනතාව සිය නිවාස සහ ව්‍යාපාර ස්ථානවලට නැවත පැමිණ ශුද්ධ පවිත්‍ර කිරීමේ කටයුතුවල නිරත වී සිටිති. ගංවතුරට යට වීමෙන් සිය වෙළඳසැලේ තිබූ සියලුම ද්‍රව්‍ය විනාශ වී ඇති බවයි කොළඹ ගොඩනැගිලි ද්‍රව්‍ය වෙළඳසැල් හිමිකරුවකු වන ෆයිස් කියා සිටියේ. කැළණි ගඟේ ජල මට්ටම පහත යමින් තිබෙන බව වාරිමාර්ග දෙපාර්තමේන්තුව පවසන අතර, දිවයින පුරා ප්‍රදේශ ගණනාවක පැවති ගංවතුර සහ නාය යෑම් හේතුවෙන් සිදු වූ මරණ සංඛ්‍යාව අනූ දෙක දක්වා ඉහළ ගොස් ඇති බවයි ආපදා කළමනාකරණ මධ්‍යස්ථානය නිවේදනය කළේ. තවත් එකසිය නව දෙනකු තවමත් අතුරුදහන් වී සිටින බවත් එම මධ්‍යස්ථානය වැඩිදුරටත් පවසයි. අවතැන් වූ එක් ලක්ෂ අසූ පන්දහසකට අධික පිරිසක් තවමත් තාවකාලික රැඳවුම් මධ්‍යස්ථාන තුළ රැඳී සිටින බව බලධාරීහු පවසති.","len":1733}
{"id":"130726_pakistan_film_education","url":"https:\/\/www.bbc.com\/sinhala\/world\/2013\/07\/130726_pakistan_film_education","title":"අකුරු කිරීමේ අයිතිය වෙනුවෙන් බුර්කාව හැඳි වීරවරියක් සටනේ","summary":"පාසල් යාමේ අයිතිය දැරියන්ට ලබා දීමට සටන් කරන බුර්කාවකින් සැරසුණු විර වරියක් රැගත් වීර කතා පෙළක් පකිස්තාන පුංචි තිරය ට ලබන මාසයේ පැමිණීමට නියමිතයි.","text":"පොතෙන් සහ පෑනෙන් ආයුධ වලට අභියෝග කරන දකුණු ආසියාවේ ප්‍රථම නින්ජා චරිතය ලෙස ඇය හැඳින්වේ උර්දු භාෂාවෙන් හඬ කැවෙන මෙම කාටුන් චිත්‍රපටියේ වීර චරිතය විග්‍රහ වන්නේ, පොතෙන් සහ පෑනෙන් ආයුධ වලට අභියෝග එල්ල කරන දකුණු ආසියාවේ ප්‍රථම නින්ජා චරිතය ලෙසයි. සෞම්‍ය ගති ගුණ ඇති ගුරුවරියක් ලෙස පෙනී සිටින මෙම වීරවරිය තමා වැඩකරන පාසල වසා දැමීමට කටයුතු කරන දේශීය මැර කල්ලියක්, ආත්මාරක්ෂක සටන් ශිල්පය භාවිතා කරමින් රහසිගත ලෙස මෙල්ල කිරීමට ගන්නා උත්සාහය මෙම කතා පෙලේ තේමාවයි. තලිබාන් හමුදා විසින් රටේ උතුරු සහ බස්නාහිර ප්‍රදේශවල ගැහැණු ළමුන්ට පාසැල් යාම තහනම් කර ඇති කාලයක දොරට වඩින මෙම කාටුනය, පකිස්තානය තුල දැඩි කතා බහට ලක් වෙමින් තිබේ. පකිස්තානයේ සුපිරි ගායක ආරොන් හරුන් රෂිඩ් ගේ අදහසක් මත පදනම්ව මෙම වීර කතා පෙළ නිෂ්පාදනය කෙරේ.","len":1753}
{"id":"140318_putin-cremilin","url":"https:\/\/www.bbc.com\/sinhala\/world\/2014\/03\/140318_putin-cremilin","title":"ක්‍රිමියාව ගැන ගත් ක්‍රියා මාර්ග සාධාරණයි - පූතින්","summary":"ක්‍රිමියාව සම්බන්ධයෙන් රුසියාව ගත් ක්‍රියාමාර්ග සාධාරණීයකරණය කරමින් ජනාධිපති පූතින් දැඩි ප්‍රකාශයක් කොට තිබේ.","text":"රුසියානු ක්‍රෙම්ලිනයේ, ශාන්ත ජෝර්ජ් ශාලාවේ දී රුසියානු ප්‍රභූවරුන් අමතමින් ඔහු කියා සිටියේ, එක් දහස් නවසිය පනස් හතරේ දී සහ නිරවි යුද්ධය අවසානයේ දී ක්‍රිමියාව යුක්රේන් දේශ සීමාව තුළට ඈදීම වරදක් බවයි. එම කලාපය රුසියාවට ඓතිහාසික වශයෙන් ඉතා වැදගත් බවත් ඔහු ප්‍රකාශ කළේය. ඉකුත් ඉරිදා ක්‍රිමියාවේ පැවැත්වූ ජනමත විචාරණය ජාත්‍යන්තර නීතියට අනුකූල බවයි ජනාධිපති පූතින් අවධාරණය කළේ. ජනතාව තලා පෙළා දැමූ ආණ්ඩු අර්බුදය හේතුවෙන් යුක්රේනයේ සිටින රුසියානුවන් හෙම්බත්ව සිටි බව ඔහු පැවසුවේය. යුක්රේනයේ බෙදීමක් ඇති කිරීමට රුසියාවට අවශ්‍ය නැති බවයි ජනාධිපති පූතින් ප්‍රකාශ කළේ. ක්‍රිමියාවට සිදු වූ දෑ අනිත් කලාපවලටත් සිදු වෙතැයි කෙරෙන ප්‍රකාශයන් විශ්වාශ නොකරන ලෙසට ජනාධිපති පූතින් පැමිණ සිටි පිරිසගෙන් ඉල්ලා සිටියේය.","len":1756}
{"id":"world-36255093","url":"https:\/\/www.bbc.com\/sinhala\/world-36255093","title":"ජර්මනියේ දුම්රිය මගියෙකුට පිහියෙන් ඇන මරා දමයි","summary":"නැගෙනහිර මියුනිච් නගරයේ දුම්රිය ස්ථානයක දී සිදුවූ පිහියා ඇනුමකින් එක් පුද්ගලයෙක් මියගොස් තවත් තුන් දෙනෙකුට තුවාල සිදුවී තිබේ.","text":"ඉස්ලාම්වාදී කණ්ඩායම් සහ මෙම සිදුවීම අතර සම්බන්ධයක් ඇතිදැයි පොලීසිය පරීක්ෂණ අරඹා තිබේ. ඉස්ලාම්වාදී කණ්ඩායම් සහ මෙම සිදුවීම අතර සම්බන්ධයක් ඇතිදැයි පොලීසිය පරීක්ෂණ අරඹා තිබේ. අඟහරුවාදා උදෑසන 5.00 ට මද වෙලාවකට පෙර නැගෙනහිර මියුනිච් හි ග්රැෆින් දුම්රිය ස්ථානයේ දී සිදුවූ මෙම සිදුවීමෙන් තුවාල ලද අනෙක් තිදෙනාගෙන් එක් අයෙකු ගේ තත්වය බරපතල බවයි වාර්තාවන්නේ. පොලීසිය විසින් ප්‍රහාරකයා මෙල්ල කරගත් අතර දැන් ඔහු අත්අඩංගුවට ගෙන තිබේ. සිද්ධිය දුටු ඇතැම් අය පවසන්නේ ප්‍රහාරකයා 'අල්ලාහු අක්බර්' (දෙවියන් ශ්‍රේෂ්ඨයි) යනුවෙන් මහහඬින් කෑ ගැසූ බවයි. නමුත් මෙම ප්‍රහාරයයේ අරමුණ පැහැදිලි නැති බවයි පැවසෙන්නේ. ග්රැෆින් නගරාධිපති ඇන්ජෙලිකා ඔබර්මයර් මාධ්‍යයට ප්‍රකාශ කර ඇත්තේ මෙම ප්‍රහාරය එල්ල කළ සැකකරු ජර්මන් ජාතිකයෙකු බවයි.","len":1768}
{"id":"130909_ltte","url":"https:\/\/www.bbc.com\/sinhala\/sri_lanka\/2013\/09\/130909_ltte","title":"එල්ටීටීඊ යේ තවත් පිරිසක් නිදහස්","summary":"යුද හමුදාව යටතේ පුනරුත්ථාපනය වූ තවත් එල්ටීටීඊ සාමාජික සාමාජිකාවන් එකසිය හත් දෙනකු නිදහස ලද බව රජය ප්‍රකාශ කරයි.","text":"ඔවුන් නිදහස් කිරීම නිමිත්තෙන් වව්නියාව සංස්කෘතික මධ්‍යස්ථානයේ දී පැවති උත්සවය පැවැත්වුණේ මානව සම්පත් සංවර්ධනය කිරීමේ කටයුතු භාර ඇමති ඩිව් ගුණසේකර ගේ ප්‍රධානත්වයෙනි. තවමත් සිරගත් කොට සිටින එල්ටීටීඊ සැකකරුවන් පිළිබඳව සංදේශය කළ විමසීමකදී ඇමති ඩිව් ගුණසේකර කියා සිටියේ අධිකරණ ක්‍රියාවලියෙන් අනතුරුව සාක්ෂි නොමැති නම් ඔවුන් ද නිදහස් කරනු ඇති බවයි. ශ්‍රී ලංකා රජයේ ආරක්ෂක අංශ වෙත භාර වූ එල්ටීටීඊ යේ හිටපු සාමාජික සාමාජිකාවන් 11,562 ක් සමාජ ගත කර ඇති අතර තවත් දෙසිය තිස් අට දෙනෙක් පුනරුත්ථාපනය වෙමින් සිටින බවත් පුනරුත්ථාපන කොමසාරිස්, මේජර් ජෙනරාල් ජගත් විජේතිලක ප්‍රකාශ කළේය. එල්ටීටීඊ යේ හිටපු සාමාජික සාමාජිකාවන් ඉදිරිපත් කළ විවිධ සංස්කෘතික අංග වලින් මෙම උත්සවය හැඩ ගැන්වී තිබුණු බවයි ජිනසේන රතුගමගේ වාර්තා කළේ.","len":1771}
{"id":"140129_india_rape_mirge","url":"https:\/\/www.bbc.com\/sinhala\/world\/2014\/01\/140129_india_rape_mirge","title":"‘ස්ත්‍රී දූෂණයට වගකිව යුතු ස්ත්‍රීන්’- ආශා මිර්ජේ","summary":"ඉන්දීය දේශපාලනයේ ක්‍රියාකාරී කාන්තාවක් ස්ත්‍රී දූෂණ සම්බන්ධයෙන් කරනු ලැබුණ ප්‍රකාශන මහා පරිමාණයෙන් හෙලා දැකීමට ලක් වෙමින් ඇත.","text":"මහාරාෂ්ට්‍ර ප්‍රාන්ත ආණ්ඩුවේ කාන්තා සංවිධානයක සාමාජිකාවක වන ආශා මිර්ජේ (Asha Mirge,) කියා තිබුණේ, ස්ත්‍රී දූෂණ සම්බන්ධයෙන් කාන්තාවන් ද වගකිව යුතු බවයි. දූෂකයන්ට එරෙහි කාන්තා හඬ කාන්තා ඇඳුම් විලාසිතාවන් ඔවුන්ගේ ශාරීරික ඉරියව් සහ දේහ භාෂා ආදිය ස්ත්‍රී දූෂණ අපචාරවලට හේතු වෙන බවයි, ආශා මිර්ග් පවසන්නේ. දේහ භාෂාවේ ආකර්ශනය එසේම කාන්තාවන් රාත්‍රී කාලයේ නිවසින් බැහැර වන්නේ කුමක් නිසාදැයි ආශා මිර්ග් ප්‍රශ්න කර තිබුණි. එම අදහස් වලට ඉන්දීය මාධ්‍ය මගින් විශාල ප්‍රසිද්ධියක් දුන් අතර, කාන්තා සංවිධාන ක්‍රියාධාරිනියන් සහ වෙනත් දේශපාලනඥයන් විසින් එම මතය දෝෂ දර්ශනයට ලක් කොට ඇත. තමන් විසින් මුලින් කරන ලද ප්‍රකාශය සම්බන්ධයෙන් සමාව අයදින ආශා මිර්ග්, සිය සමස්ත අදහස වැරදි ලෙස තෝරා ගනිමින් ප්‍රචාරය කෙරෙමින් ඇති බවයි කියා සිටින්නේ.රයේ","len":1772}
{"id":"130613_cricket","url":"https:\/\/www.bbc.com\/sinhala\/sport\/2013\/06\/130613_cricket","title":"ශ්‍රී ලංකාව සහ එංගලන්තය අතර තරඟය ඕවල් ක්‍රීඩාංගනයේ","summary":"අයි.සී.සී.චැම්පියන්ස් ශූරතා 2013 තරඟාවලියේ ශ්‍රී ලංකාව සහ එංගලන්තය අතර තරඟය දැන් ලන්ඩන් නගරයේ ඕවල් ක්‍රීඩාංගනයේ පැවැත්වෙයි.","text":"අද තරඟයේ කාසියේ වාසිය ශ්‍රී ලංකා කන්ඩායම සතු වූ නමුත් නායක ඇන්ජලෝ මැතිව්ගේ තීරණය වූයේ පළමුව පන්දු යැවීම තෝරා ගැනීමයි. මේ මොහොතේ ඕවල් ක්‍රීඩාංගනය ක්‍රීඩා ලෝලීන්ගෙන් පිරී ඇති අතර කාලගුණය වැහිබර තත්වයකි. ශ්‍රී ලංකාව මෙම තරඟාවලියෙහි දෙවන වටය වන අර්ධ අවසාන වටයට පිවිසීමට නම් අද තරඟය ජය ගැනීම අනිවාර්ය කොන්දේසියකි. හයසිය වැනි තරඟය ශ්‍රී ලංකා කණ්ඩායම සිය පළමු තරඟය වූ නවසීලන්තයට එරෙහි තරඟයෙන් පසු ගිය ඉරිදා කාඩිෆ් නගරයේදී පරාජය වීම නිසා දැනට සිටින්නේ කුශලතා ලකුණු ලයිස්තුවේ කිසිදු ලකුණක් නොමැති තත්වයකයි. අද තරඟයේ තවත් විශේෂත්වයක් වන්නේ, මෙය එංගලන්ත කණ්ඩායම සහභාගී වෙන හයසිය වැනි තරඟය වීමයි. මේ අතර ශ්‍රී ලංකාව පොදු රාජ්‍ය මණ්ඩලයෙන් නෙරපා හරින මෙන් ඉල්ලා සිටින උද්ඝෝෂණ ව්‍යාපාරයක් ඕවල් ක්‍රීඩාංගනය ඉදිරිපිට දක්නට ලැබෙයි.,","len":1780}
{"id":"sport-39320390","url":"https:\/\/www.bbc.com\/sinhala\/sport-39320390","title":"සියවැනි තරගය: බංග්ලාදේශය ජයපැන් බොති","summary":"ශ්‍රී ලංකාව සහ බංග්ලාදේශය අතර පැවති දෙවන සහ අවසන් ටෙස්ට් ක්‍රිකට් තරගය ජයග්‍රහණය කිරීමට සංචාරක බංගලාදේශ කණ්ඩායම සමත් විය.","text":"අද (මාර්තු 19) කොළඹ පී සරවනමුත්තු ක්‍රීඩාංගණයේ පැවති තරගයෙන් බංග්ලාදේශ ක්‍රීඩකයෝ කඩුලු හතරක ජයක් වාර්තා කළහ. 2000 වසරේ ටෙස්ට් වරම් ලබා ගත් බංග්ලාදේශ ක්‍රිකට් කණ්ඩායම ශ්‍රී ලංකාව පරාජයට පත් කළ පළමු අවස්ථාව මෙයයි. මෙම තරගය බංග්ලාදේශ ක්‍රිකට් කණ්ඩායමේ සියවැනි ටෙස්ට් තරගය වීමත් විශේෂත්වයකි. 'නරකම දිනය' ට්විටර් පණිවුඩයක් නිකුත් කරමින් ක්‍රීඩා වාර්තාකරු රෙක්ස් ක්ලේමන්ටයින් විසින් ශ්‍රී ලංකාවේ පරාජය හඳුන්වනු ලැබුවේ 'ශ්‍රී ලංකා ක්‍රිකට් ඉතිහාසයේ නරකම දිනය' ලෙසය. පළමු ඉනිම තුළ ශ්‍රී ලංකා කණ්ඩායම ලකුණු 338 රැස් කළ අතර එම ඉනිම සඳහා බංග්ලාදේශ කණ්ඩායම රැස් කළ ලකුණු සංඛ්‍යාව 467 කි. දෙවන ඉනිම සඳහා පිටියට බට ශ්‍රී ලංකා කණ්ඩායම ලකුණු 319 කට දැවී ගිය අතර බංගලාදේශ ක්‍රීඩකයෝ කඩුලු හයකට ලකුණු 197 ක් රැස් කරමින් ජයග්‍රහණය වාර්තා කිරීමට සමත් වූහ.","len":1781}
{"id":"world-38622340","url":"https:\/\/www.bbc.com\/sinhala\/world-38622340","title":"පැහැරගත් දැරිය වසර දහඅටකට පසු යළි හමුවේ","summary":"ඇමරිකාවේ ෆ්ලොරිඩා ප්‍රාන්තයේ ජැක්සන්විල් නගරයේ රෝහලකින් සොරකම් කරන ලද අලුත උපන් බිළිඳියක වසර දහඅටකට පසු යළි හමු වී ඇති බව පොලිසිය පවසයි.","text":"වසර දහඅටකට පෙර පැහැර ගැනුණු කමියා මොබ්ලි සහ ඇය පැහැරගත් බවට සැක කෙරෙන ග්ලෝරියා විලියම්ස් නමැති කාන්තාව 1998 වසරේදී පැහැර ගන්නා ලද කමියා මොබ්ලි පිළිබඳ හෝඩුවාවක් ලැබී ඇති අතර එම හෝඩුවාව ඔස්සේ ගිය පොලිසියට දකුණු කැරොලිනා ප්‍රාන්තයේදී ඇය සොයා ගැනීමට හැකි වී තිබේ. පැහැර ගැනීමේ චෝදනා මත පනස් එක් හැවිරිදි ග්ලෝරියා විලියම්ස් නමැති කාන්තාවට එරෙහිව බලධාරීන් විසින් නඩු පවරා ඇත. පැහැර ගැනීමෙන් අනතුරුව මොබ්ලිගේ නම වෙනස් කොට ඇති අතර ග්ලෝරියා විලියම්ස් ඇයගේ මව ලෙස කටයුතු කොට ඇතැයි විශ්වාස කරේ. මොබ්ලි යළි හමු වීමේ පුවත ඇයගේ සැබෑ දෙමව්පියන් වෙත දන්වා තිබේ. ඩීඑන්ඒ පරීක්ෂණ තුළින් මොබ්ලිගේ අනන්‍යතාවය තහවුරු කර ගත් බව ජැක්සන්විල් නගර බලධාරීහු පවසති. දහඅට වැනි වියේ පසුවන ඇය යහපත් සෞඛ්‍ය තත්වයෙන් සිටින බව බලධාරියෙක් වැඩිදුරටත් කියා සිටියේය.","len":1809}
{"id":"151204_tr_india_vehicle_ban","url":"https:\/\/www.bbc.com\/sinhala\/world\/2015\/12\/151204_tr_india_vehicle_ban","title":"ඉන්දියාව: 'පරණ බස් ලොරි පාරට තහනම්'","summary":"වසර 15කට වඩා පැරණි බස් රථ සහ ට්‍රක් රථ ධාවනය තහනම් කිරීමට පියවර ගන්නා බව ඉන්දීය ආණ්ඩුව ප්‍රකාශ කරයි.","text":"වාර්තාගත මට්ටමකින් සිදුවන පරිසර දූෂණය පාලනය කර ගැනීම සඳහා මෙම පියවර ගන්නා බවයි ඉන්දීය රජය පවසන්නේ. දිල්ලි නුවර ඩීසල් වාහනවලින් පිට වන දුමාරය, ඉදිකිරීම් කටයුතු සිදු කිරීමේදී ඇති වන දුහුවිලි සහ නගරාශ්‍රිතව පවතින ගොවි බිම් මත ඉපනැල්ල පිළිස්සීම නිසා පිට වන දුමාරය නිසා දිල්ලි නුවර වාතාශ්‍රය අපවිත්‍ර වීම උපද්‍රව සහිත මට්ටමකට පැමිණ තිබේ. වායු ගෝලය අපවිත්‍ර වීම නිසා වසරකට ඉන්දියාවෙන් වාර්තා වන අඩු වයස් දරු උපත් ප්‍රමාණය හය ලක්ෂයකට අධිකයි. ලෝකයේ ඉහලම වායු දූෂණයකට ලක් වූ නගර 20 සහිත ලැයිස්තුවක් ලෝක සෞඛ්‍ය සංවිධානය පසුගිය වසරේ දී නිකුත් කළ අතර එහි නගර 13ක්ම අයත් වන්නේ ඉන්දියාවටයි. වසර 15කට වඩා පැරණි බස් රථ සහ ට්‍රක් රථ ධාවනය සඳහා පනවන තහනම ලබන අප්‍රේල් මාසයේ සිට බල පැවැත්වෙන අතර වැඩි විස්තර සහිත නිවේදනය තව සති දෙකකින් නිකුත් කිරීමට නියමිතයි.","len":1815}
{"id":"world-38202701","url":"https:\/\/www.bbc.com\/sinhala\/world-38202701","title":"ඇපල් සමාගමෙන් රියදුරන් රහිත මෝටර් රථ?","summary":"රියදුරන් රහිත ස්වයංක්‍රීය මෝටර් රථයක් නිර්මාණය කිරීම සඳහා මුදල් ආයෝජනය කරන බව ඇපල් සමාගම පළමු වරට පිළිගනියි.","text":"ඇමරිකානු ප්‍රවාහන නියාමන බලධාරීන් වෙත ලිපියක් යොමු කරමින් ඇපල් සමාගම \"ප්‍රවාහනය ඇතුළු ක්ෂේත්‍ර ගණනාවක ස්වයංක්‍රීය පද්ධති වැඩිදියුණු කිරීමට ඇති අවස්ථාව සම්බන්ධයෙන් සතුටු වන බව\" පවසා තිබේ. ස්වයංක්‍රීය මෝටර් රථයක් නිර්මාණය කිරීම සඳහා ඇපල් සමාගම සැලසුම් සකස් කරමින් සිටින බවට කලක සිට වාර්තා පළ වූ නමුත් එම සමාගම ඒ බව ප්‍රසිද්ධියේ පිළිගෙන නොතිබිණි. සිය සමාගමේ නිෂ්පාදනය කරන ලද ස්වයංක්‍රීය මෝටර් රථ 2021 වසර වන විට ධාවනය සඳහා සුදානම් කරන බව ෆෝඩ් සමාගම මීට ඉහතදී නිවේදනය කළේය. ගූගුල් සමාගම මේවන විටත් ස්වයංක්‍රීය මෝටර් අත්හදා බලමින් සිටියි. සිය සමාගම විසින් නිෂ්පාදනය කරනු ලබන සියලුම මෝටර් රථ තුළ ස්වයංක්‍රීය ධාවනය සඳහා යොදා ගන්නා දෘඩාංග අන්තර්ගත බව ඉලෙක්ට්‍රොනික මෝටර් රථ නිෂ්පාදන සමාගමක් වන ටෙස්ලා ආයතනය පසුගිය ඔක්තෝබර් මාසයේදී පැවසීය.","len":1819}
{"id":"130410_china_corruption","url":"https:\/\/www.bbc.com\/sinhala\/world\/2013\/04\/130410_china_corruption","title":"චීනයේ හිටපු ප්‍රවාහන ඇමතිවරයකුට එරෙහිව නඩු","summary":"චීනයේ දුම්රිය ප්‍රවාහනය භාර, හිටපු ඇමතිවරයකුට එරෙහිව අල්ලස් ගැනීම සහ බලය අයුතු ආකාරයට පාවිච්චි කිරීමේ චෝදනා යටතේ නඩු පවරා තිබේ.","text":"ලියු ෂිජුන් (Liu Zhijun) නම් හිටපු ඇමතිවරයා, කලක් චීන පාලනය තුළ බලවත් පුද්ගලයෙක්. චීන නීති නිලධාරීන් කියා සිටින්නේ, අධි වේගී දුම්රිය ජාලය තවදුරටත් ව්‍යාප්ත කිරීම භාරව ක්‍රියා කළ ලියු ෂිජුන් (Liu Zhijun) හිටපු ඇමතිවරයා මහජනතාවට ,මහජන දේපලවලට සහ ආණ්ඩුවේ අභිලාෂයන්ට විශාල හාණියක් සිදුකර ඇති බවයි. සිදුව ඇති අලාභය අති විශාල පාඩුවකැයි පවසන චීන අධිකරණ නිලධාරීන්, සිද්ධියට අදාළ තත්වයන් අතිශයින්ම බරපතල බවයි, කියා සිටින්නේ. රට තුළ දූෂණ මැඩලන බවට චීනයේ නව නායක, ෂි ජින්පින් Xi Jinping විසින් දෙන ලද ප්‍රතිඥාව ක්‍රියාවට නැංවෙන්නේ කෙසේද යන්න, ලියු ෂිජුන් (Liu Zhijun) ඇමතිවරයාට එරෙහි විභාගයේ තීන්දුව මගින් පෙන්නුම් කෙරෙන බවයි, වාර්තාකරුවන් පවසන්නේ. හිටපු ඇමතිවරයාට එරෙහි චෝදනා වලට ඔහු වැරදිකරු යයි තීන්දු කෙරුනොත්, ඔහු දීර්ඝ කාලීන සිර දඬුවමකට හෝ මරණීය දණ්ඩනයට හෝ යටත් කළ හැකි වෙයි.","len":1823}
{"id":"world-40742966","url":"https:\/\/www.bbc.com\/sinhala\/world-40742966","title":"\"වයස ඉලක්කමක් විතරයි\"","summary":"රූ සපුව මෙන්ම ඇඳුම් ආයිත්තම් ප්‍රදර්ශනය කෙරෙන තරග හා අවස්ථා ලොව පුරා එමටය.","text":"ඒ සැමෙකකදීම ඉදිරිපත්කරන්නා හෝ ඉදිරිපත්කරන්නියගේ සිරුරේ ස්වභාවය කෙරෙහි අවධානයක් යොමුවේ. චීනයේ මෙවරත් පැවැත්වුණු සුවිශේෂී එවන් තරගයක් දෙස බොහෝ දෙනාගේ අවධානය යොමු විණි. 'ද ග්‍රෑන්ඩ් බිකිනි ඉවෙන්ට්' (The Grand Bikini Event) නමින් චීනයේ තියාන්ජින් පළාතේ පැවැත්වුණු එම තරගය වයස අවුරුදු 55 ඉක්මවූවන් සඳහාම වෙන්වුවකි. \"වයස ඉලක්කමක් විතරයි\" තමන්ගේ සිරුර පිළිබඳ විශ්වාසය ඇතිකිරීම මෙන්ම වියපත්වීම කෙරෙහි සුබවාදී ආකල්පයක් ඇතිකිරීම ප්‍රවර්ධනය කිරීම සංවිධායකයින්ගේ අරමුණය. 78 හැවිරිදි මා ජින්ග්, මෙවර ඊට ඉදිරිපත්වූ වයස්ගතම තරගකාරිය වන අතර ඇය පිළිකා කිහිපයකින්ම සුවය ලද්දියකි. ඉතා ප්‍රීතියෙන් යුතුව මීට ඉදිරිපත්වූ 400 ට අධික තරගකරුවන් සිනහමුසු මුහුණින් විවිධ ඉරියව් නිරුපණයේ යෙදුනු අතර ඔවුනට ත්‍යාග පිරිනැමිණි. මේ තරගකරුවන් පවසනුයේ 'වයස යනු ඉලක්කමක් පමණක්' බවය.","len":1830}
{"id":"140507_thai_yingluck_shinawatra","url":"https:\/\/www.bbc.com\/sinhala\/world\/2014\/05\/140507_thai_yingluck_shinawatra","title":"තායිලන්ත අගමැතිවරියට පදවිය අහිමි වෙයි","summary":"තායිලන්ත අගමැතිනි යින්ලුක් සිනවත් පදවියෙන් ඉවත් විය යුතු යයි එරට ආණ්ඩුක්‍රම ව්‍යවස්ථා අධිකරණය නියෝග කර ඇත.","text":"යින්ලුක් සිනවත් ව්‍යවස්ථා අධිකරණයේ සිට එම නියෝගය සිදු කෙරුණේ, අගමැතිවරිය බලය යුතු ආකාරයට පාවිච්චි කරනු ලැබ ඇති බව තීන්දු කරනු ලැබීමෙන් අනතුරුව. සිය ඥාතියකු වෙනත් පදවියකට පත් කර ගත හැකි පරිදි, බලය යුතු මට්ටමින් පාවිච්චි කරමින් 2011 වසරේ දී ජ්‍යෙෂ්ඨ පරිපාලන නිලධාරියකු මාරු කිරීම මගින් අගමැතිනි යින්ලුක් සිනවත් ආණ්ඩුක්‍රම ව්‍යවස්ථාව උල්ලංඝනය කරනු ලැබ ඇති බවයි,ව්‍යවස්ථා අධිකරණයේ තීන්දුව වී තිබෙන්නේ. එම පරිපාලන නිලධාරියා මාරු කිරීමට හවුල් වූ කැබිනට් ඇමතිවරුන් ද පදවි වලින් ඉවත් විය යුතු යයි අධිකරණය නියෝග කර ඇත. තායිලන්තය පසුගිය මාස හය පුරාම දුෂ්කර දේශපාලන අර්බුදයකයි පවතින්නේ. යින්ලුක් සිනවත් ඉවත්වීම මගින් පුරප්පාඩු වෙන අගමැති පදවිය සම්පූර්ණ කරනු ලබන්නේ කෙසේද යන්න තවමත් අපැහැදිලි බවයි තායිලන්තයෙන් ලැබෙන වාර්තා මගින් පෙනී යන්නේ.","len":1830}
{"id":"140307_malaria","url":"https:\/\/www.bbc.com\/sinhala\/world\/2014\/03\/140307_malaria","title":"උණුසුම් දේශගුණය නිසා මැලේරියා බියක්","summary":"උණුසුම් දේශගුණය නිසා මැලේරියාව විශාල වශයෙන් ලොව පුරා ව්‍යාප්ත විය හැකි බව බ්‍රිතාන්‍ය සහ ඇමරිකානු පර්යේෂකයෝ පවසති.","text":"උෂ්ණත්වය ඉහළ ගිය වසර වලදී එම මැලේරියාව වැඩියෙන් වාර්තා විය අප්‍රිකාවේ සහ දකුණු ඇමරිකාවේ කඳුකර ප්‍රදේශවල සිදු කළ පර්යේෂණයකින් හෙළිදරව් වී ඇත්තේ දේශගුණික උෂ්ණත්වය ඉහළ ගිය වසර වලදී එම පෙදෙස්හි මැලේරියාව වැඩියෙන් වාර්තා වී ඇති බවයි. එම නිසා අනාගතයේදී පරිසර උෂ්ණත්වය ඉහල යද්දී මැලේරියා රෝගීන් වාර්තා වීම මිලියන ගණනකින් ඉහල යා හැකි බව පර්යේෂකයෝ විශ්වාස කරති. මෙම පර්යේෂණය සඳහා අප්‍රිකාවේ සහ දකුණු ඇමරිකාවේ කඳුකර ප්‍රදේශවල ජනාකීර්ණ ස්ථාන තුන්සියයක් පමණ යොදා ගෙන තිබේ. රෝගය සම්පුර්ණයෙන්ම තුරන් වී ඇති බවට සහතික කර තිබූ පෙදෙස්වලින් පවා දේශගුණය උණුසුම් වූ වසරවලදී මැලේරියා රෝගීන් වාර්තා වී තිබුණි. ඉතියෝපියාවේ දේශගුණය වසරකට සෙල්සියස් අංශක එකකින් ඉහළ ගියහොත් එරට මැලේරියා රෝගීන්ගේ ගණන වසරකට තිස් ලක්ෂයකින් ඉහළ යා හැකි බවට ඇස්තමේන්තු කර තිබේ.","len":1837}
{"id":"world-40928368","url":"https:\/\/www.bbc.com\/sinhala\/world-40928368","title":"සියෙරා ලියෝන්: නාය යාමට හසුව සිය ගණනක් මරුට","summary":"සියෙරා ලියෝන්හි ෆ්‍රීටවුන් අගනුවර ආසන්නයේ සිදු වූ නාය යාමට හසුව අවම වශයෙන් 179 දෙනෙකුවත් මරණයට පත්ව ඇතැයි රතු කුරුස සංවිධානය පවසයි.","text":"සඳුදා (අගෝස්තු 14) ඇද හැළුණු ධාරානිපාත වර්ෂාවත් සමග රීජන්ට් කලාපයේ කඳුකර ප්‍රදේශයක සිදු වූ නාය යාමෙන් නිවාස ගණනාවක් යට විය. මඩ සහිත පස් කන්ද කඩා වැටුණු අවස්ථාවේ බොහෝ දෙනා තද නින්දේ සිටින්නට ඉඩ තිබෙන බව ද ඔහු පවසයි. සියෙරා ලියෝන්හි උප ජනාධිපති වික්ටර් බෝකාරි කියා සිටියේ සිය ගණනක් මිහිදන්ව ඇතැයි අනුමාන කළ හැකි බවය. අනතුර සිදු වූ ප්‍රදේශයෙන් ජනතාව ඉවත් කිරීමට කටයුතු කරමින් සිටින බවත් ඇතැම් පුද්ගලයන් නිවාස තුළ සිරව සිටිය හැකි යැයි බිය පළ වන බවත් උප ජනාධිපතිවරයා රොයිටර් පුවත් සේවයට පවසා තිබේ. සියෙරා ලියෝනය නිරන්තරයෙන් ගංවතුර උවදුරට මුහුණ දෙන අතර, ඒ අවස්ථාවල අනාරක්ෂිත බොහෝ නිවාස ධාරානිපාත වර්ෂාවත් සමග ගසා ගෙන යාම ද සුලබ සිදුවීමකි. 2015 දී ධාරානිපාත වර්ෂාවෙන් අනතුරුව අගනුවර හටගත් ගංවතුරට කොටු වී 10 දෙනෙකු මියගිය අතර, දහස් ගණනකට උන්හිටි තැන් අහිමිවිය.","len":1849}
{"id":"150108_maithri_international_reax","url":"https:\/\/www.bbc.com\/sinhala\/sri_lanka\/2015\/01\/150108_maithri_international_reax","title":"නව පාලනයට ඇමෙරිකානු සහයෝගය - රාජ්‍ය ලේකම්","summary":"නව ජනාධිපතිවරයා ලෙස තේරී පත් වූ මෛත්‍රිපාල සිරිසේන සමග සහයෝගයෙන් කටයුතු කිරීමේ අපේක්ෂාවෙන් සිටින බව ඇමරිකානු රාජ්‍ය ලේකම් ජෝන් කෙරී පවසයි.","text":"සාර්ථක අයුරින් මැතිවරණය නිමා වීම පිළිබඳ ශ්‍රී ලාංකිකයන් වෙත ගෞරවය හිමි විය යුතු බවයි ඇමරිකානු රාජ්‍ය ලේකම් ජෝන් කෙරී නිවේදනයක් නිකුත් කරමින් කියා සිටියේ. ජනතා කැමැත්ත පිළිගනිමින් සාමකාමීව සහ ක්‍රමවත්ව බලය භාර දීමේ ශ්‍රී ලාංකික ප්‍රෞඪ චාරිත්‍රයට ගරු කිරීම සම්බන්ධයෙන් ජනාධිපති මහින්ද රාජපක්ෂ වෙත තම ගෞරවය ප්‍රකාශ කරන බවත් ඇමරිකානු රාජ්‍ය ලේකම් ජෝන් කෙරී නිකුත් කළ නිවේදනයේ සඳහන්. මෝදි මෛත්‍රීට සුභ පතයි මේ අතර ජනපති ධුරයේ දිව්රුම් දීමට නියමිත විපක්ෂයේ පොදු අපේක්ෂක මෛත්‍රිපාල සිරිසේනට දුරකතනයෙන් කතා කොට සුභ පැතූ බව ඉන්දීය අගමැති නරේන්ද්‍ර මෝදි පවසයි. සාමකාමී සහ ප්‍රජාතන්ත්‍රවාදී මැතිවරණයක් සම්බන්ධයෙන් ශ්‍රී ලාංකිකයන් වෙත ශුභාශිංසන පිරිනමන බව ඉන්දීය අග්‍රාමාත්‍ය අගමැති නරේන්ද්‍ර මෝදි තම ‘ට්වීටර්’ පණිවිඩයේ වැඩි දුරටත් සඳහන් කර තිබේ.","len":1850}
{"id":"world-36878030","url":"https:\/\/www.bbc.com\/sinhala\/world-36878030","title":"කාබුල් ප්‍රහාරය 'යුද අපරාධයක්'","summary":"ඇෆ්ගනිස්තානයේ කාබුල් අගනුවර පෙළපාලියකට සෙනසුරාදා එල්ල වූ මරාගෙන මැරෙන බෝම්බ ප්‍රහාරයෙන් මරුමුවට පත් සංඛ්‍යාව අසූව දක්වා ඉහළ ගොස් තිබේ.","text":"ප්‍රහාරයෙන් තුවාල ලැබූ පුද්ගලයන් සංඛ්‍යාව දෙසීය තිහක්. ඇෆ්ගනිස්තානයේ ක්‍රියාත්මක එක්සත් ජාතීන්ගේ කාර්යාලය විසින් ප්‍රහාරය හඳුන්වනු ලැබුවේ 'යුද අපරාධයක්' ලෙසයි. මරුමුවට පත් වූ පිරිස් සිහි කොට ඇෆ්ගනිස්තාන ජනාධිපති අෂ්රෆ් ඝානිගේ ප්‍රධානත්වයෙන් යාච්ඤා කටයුතු සිදු කෙරිණ. දැඩි ආරක්ෂක විධිවිධාන යටතේ ඔවුන්ගේ අවසන් කටයුතු සිදු කිරීමට නියමිත බවයි ඇෆ්ගනිස්තාන බලධාරීන් කියා සිටියේ. අතුරුදහන් වී සිටින සිය ඥාතීන් පිළිබඳ තොරතුරක් දැන ගැනීම පිණිස ඔවුන්ගේ පවුලේ සාමාජිකයන් රෝහල් සහ මෘත ශරීරාගාර වෙත පැමිණෙමින් සිටිති. ෂීයා මුස්ලිම් ජන කොට්ඨාශයට අයත් හසාරා ප්‍රජාව විසින් සංවිධානය කොට තිබූ විරෝධතා පෙළපාලියක් බෝම්බ ප්‍රහාරයේ ඉලක්කය විය. දැඩි මතධාරී සුන්නි කැරලිකරුවන්ගෙන් සමන්විත ඉස්ලාමීය රාජ්‍ය සටන් සංවිධානය ප්‍රහාරයේ වගකීම භාර ගෙන තිබේ.","len":1852}
{"id":"sri-lanka-36879526","url":"https:\/\/www.bbc.com\/sinhala\/sri-lanka-36879526","title":"'බාධා එල්ල වුනත් පාද යාත්‍රාව සාර්ථකව සිදු කරනවා'","summary":"කුමන ආකාරයේ බාධා එල්ල වුවත් ආණ්ඩුවට එරෙහි පාද යාත්‍රාව සාර්ථකව සිදු කරන බව ඒකාබද්ධ විපක්ෂය පවසයි.","text":"ලක්ෂ සංඛ්‍යාත ජනතා සහභාගීත්වයකින් යුතුව, පාද යාත්‍රාව අගෝස්තු පළමු දා කොළඹට ඒකරාශී වනු ඇති බවයි ඒකාබද්ධ විපක්ෂයේ පාර්ලිමේන්තු මන්ත්‍රී ඩලස් අලහප්පෙරුම කියා සිටියේ. පාර්ලිමේන්තුවට ඉදිරිපත් වන ඕනෑම පනතක් තුනෙන් දෙකක බහුතර කැමැත්ත ඇතිව සම්මත කර ගන්නා බැවින් ආණ්ඩුවට එරෙහි සිය අරගලය පාර්ලිමේන්තුවෙන් ඔබ්බට ගෙන යාමට තීරණය කළ බවත් මන්ත්‍රීවරයා සඳහන් කළේය. 'ඒ නිසා අපි තීරණය කළා දියවන්නාව ඇතුළේ තිබෙන අරගලය පාරට ගේන්න අවශ්‍යයි කියලා' හිටපු අමාත්‍ය ඩලස් අලහප්පෙරුම ඒ බව කියා සිටියේ පොළොන්නරුවේ පැවති ජන හමුවක් අමතමිනි. මේ අතර ඒකාබද්ධ විපක්ෂයේ පාද යාත්‍රාව පිළිබඳ දැනුවත් කිරීම සඳහා නවගමුවේ පැවති ජන හමුවක් අමතමින් පාර්ලිමේන්තු මන්ත්‍රී විමල් වීරවංශ සඳහන් කළේ බලයට පත් වී ගත වූ කෙටි කාලය ඇතුළත පමණක් වත්මන් ආණ්ඩුව රටට බරපතළ හානියක් සිදු කොට ඇති බවයි.","len":1857}
{"id":"140309_cricket_mathews_contracts","url":"https:\/\/www.bbc.com\/sinhala\/sport\/2014\/03\/140309_cricket_mathews_contracts","title":"වැටුප් ප්‍රශ්නයට තවම විසඳුමක් නෑ - මැතිව්ස්","summary":"ශ්‍රී ලංකා ජාතික ක්‍රිකට් ක්‍රීඩකයන්ගේ වාර්ෂික කොන්ත්‍රාත්තු ප්‍රශ්නයට තවමත් විසඳුමක් ලැබී නැති බව කණ්ඩායමේ නායක ඇන්ජලෝ මැතිව්ස් ප්‍රකාශ කරයි.","text":"'තවම අපි එකඟතාවයකට ඇවිත් නෑ. බෝඩ් එකෙන් අපි රිප්ලයි එකක් එනකම් ඉන්නේ' ආසියානු කුසලානය ජයග්‍රහණය කොට රතු පලස් මැද්දෙන් යලි ශ්‍රී ලංකාවට ලඟා වීමෙන් අනතුරුව කොළඹදී මාධ්‍යවේදීන් ඇමතූ ඇන්ජලෝ මැතිව්ස් ඉතා ඉක්මනින්ම ක්‍රිකට් පාලක මණ්ඩලය සමඟ සාකච්ඡා පැවැත්වීමට බලාපොරොත්තු වන බවද කියා සිටියේය. \"ඒක ගැන තවම අපි එකඟතාවයකට ඇවිත් නෑ. බෝඩ් එකෙන් අපි රිප්ලයි එකක් එනකම් ඉන්නේ,\" යනුවෙන්ද ඔහු පැවසීය. ජයග්‍රාහී කණ්ඩායම කටුනායක සිට කොළඹ බලා ගමන් කළ අවස්ථාවේ ක්‍රීඩා ලෝලීහු විශාල පිරිසක් මඟ දෙපස රැස්ව ප්‍රීති ඝෝෂා නගමින් සිටියහ. එවැනි පිළි ගැනීමක් සංවිධානය කිරීම සම්බන්ධයෙන් නායක මැතිව්ස් ක්‍රීඩාලෝලීන්ට සහ ක්‍රිකට් බලධාරීන්ට සිය ස්තුතිය පුද කළේය. ශ්‍රී ලංකා කණ්ඩායම විස්සයි විස්ස ලෝක කුසලානයට සහභාගී වීම පිණිස තවත් දින කිහිපයකින් යලි බංග්ලාදේශය බලා පිටත්ව යාමට නියමිතයි.","len":1886}
{"id":"39280405","url":"https:\/\/www.bbc.com\/sinhala\/39280405","title":"පළාත් පාලන ඡන්දය: අගතිය කාටද?","summary":"පළාත් පාලන ඡන්දය ප්‍රමාදවීම එක් පාර්ශවයකට පමණක් නොව රටේ සියලුම ජනතාවට බලපාන බව මැතිවරණ කොමිසමේ සභාපති මහින්ද දේශප්‍රිය පවසයි.","text":"ඔහු ඒ බව කියා සිටියේ පළාත් පාලන ඡන්දය පැවැත්වීම ප්‍රමාදවීම හේතුවෙන් තමන්ට යම් අගතියක් සිදුවන බවට ඇතැම් පාර්ශව විසින් සිදුකරනු ලබන ප්‍රකාශ පිළිබඳව මාධ්‍යවේදියෙකු කළ විමසීමකට පිළිතුරු ලබා දෙමිනි. නව ක්‍රමවේදයකට අනුව මැතිවරණය පැවැත්වීමට නොහැකි නම් පරණ ක්‍රමයටම එය පැවැත්වීමේ බලය තමන් සතුව පවතීදැයි මැතිවරණ කොමිසමේ සභාපතිවරයාගෙන් විමසා සිටි අවස්ථාවේ ඔහු පෙන්වා දුන්නේ නීති සැකසීමේ බලය පාර්ලිමේන්තුව සතු බවය. \"මගේ අදහස තමයි අපට ඕන ක්‍රමයකට ඡන්දය තියනවා, නමුත් පාර්ලිමේන්තුව තමයි නීති පනවන්න ඕන\" යනුවෙන් ඔහු කියා සිටියේ අද (මාර්තු 15) මහනුවර ශාන්ත සිල්වෙස්ටර් විද්‍යාලයේ ශිෂ්‍ය පාර්ලිමේන්තුවට සහභාගී වීමෙන් අනතුරුව මාධ්‍ය වෙත අදහස් දක්වමිනි. කෙසේ නමුත් සීමා නිර්ණය කමිටුව මගින් සකස්කර තිබෙන පළාත් පාලන ආයතන සීමාවන් මෙතෙක් ගැසට් මගින් ප්‍රකාශයට පත්කර නොමැත.","len":1890}
{"id":"130905_unpmangala","url":"https:\/\/www.bbc.com\/sinhala\/sri_lanka\/2013\/09\/130905_unpmangala","title":"දුෂිතම අමාත්‍යංශය, ආරක්ෂක හා නාගරික අමාත්‍යංශය - එජාප","summary":"ශ්‍රී ලංකාවේ අමාත්‍යංශ අතරින් දුෂිතම අමාත්‍යංශය ආරක්ෂක හා නාගරික අමාත්‍යංශය බව එක්සත් ජාතික පක්ෂය ප්‍රකාශ කරයි.","text":"එක්සත් ජාතික පක්ෂ මන්ත්‍රී මංගල සමරවීර මේ බව කියා සිටියේ අද බ්‍රහස්පතින්දා මාධ්‍ය හමුවක් අමතමින්. වරාය සහ මහාමාර්ග අමාත්‍යංශය සහ ආර්ථික සංවර්ධන අමාත්‍යංශය ඊළඟට දූෂිත ආයතන දෙක බවයි මන්ත්‍රීවරයා පැවසුවේ. පොදු සාධකය මේ සියලූම අමාත්‍යංශවල පොදු සාධකය වී ඇත්තේ රාජපක්‍ෂ සාධකය බවත් මංගල සමරවීර මන්ත්‍රීවරයා ප්‍රකාශ කළේය. ආණ්ඩුවේ ඇතැම් ඇමතිවරුන් දුෂණ වංචා පිළිබඳ කැබිනට් වාර්තා එක්සත් ජාතික පක්ෂය වෙත ලබා දෙන බව පැවසූ මංගල සමරවීර මන්ත්‍රී මන්ත්‍රීවරයා ඔවුන් එසේ එම වාර්තා ලබා දෙන්නේ ආණ්ඩුවේ දූෂණ හෙළි දරව් කිරීම සඳහා බවත් සඳහන් කළේය. පසුගිය වසර හත තුල පමණක් ශ්‍රී ලංකා ආණ්ඩුවේ වංචා හා දුෂණ නිසා රටට අහිමි වූ මුදල ඩොලර් බිලියන 3.5 ක් බව පවසන මංගල සමරවීර මන්ත්‍රී වරයා එය ඊජිප්තුවේ හිටපු ජනාධිපති හොස්නි මුබාරක් සිය තිස් වසරක පාලනය තුල වංචා කළ මුදලට වඩා වැඩි බවයි ප්‍රකාශ කළේ.","len":1890}
{"id":"sri-lanka-36773365","url":"https:\/\/www.bbc.com\/sinhala\/sri-lanka-36773365","title":"ඇමෙරිකානු නියෝජිතවරයෙක් ශ්‍රී ලංකාවේ","summary":"ප්‍රජාතන්ත්‍රවාදය, මානව හිමිකම් සහ කම්කරු කටයුතු පිළිබඳ ඇමෙරිකානු සහකාර රාජ්‍ය ලේකම් ටොම් මලිනොව්ස්කි දෙදින නිල සංචාරයක් සඳහා ශ්‍රී ලංකාවට පැමිණ සිටී.","text":"ප්‍රජාතන්ත්‍රවාදය, මානව හිමිකම් සහ කම්කරු කටයුතු පිළිබඳ ඇමෙරිකානු සහකාර රාජ්‍ය ලේකම් ටොම් මලිනොව්ස්කි සහ ශ්‍රී ලංකා මානව හිමිකම් කොමිසමේ ප්‍රධානී ආචාරිනී දීපිකා උඩගම ඇමෙරිකානු සහකාර රාජ්‍ය ලේකම්වරයා ආණ්ඩුවේ ඉහළ බලධාරීන්, දේශපාලන නායකයන්, සිවිල් සමාජ නියෝජිතයන් හමු වී මානව හිමිකම් සහ සංහිඳියාව සම්බන්ධයෙන් වන වැඩසටහන් පිළිබඳ සාකච්ඡා කරනු ඇති බවයි කොළඹ පිහිටි ඇමරිකානු තානාපති කාර්යාලය නිවේදනය කළේ. ඔහු අඟහරුවාදා උදෑසන ශ්‍රී ලංකා මානව හිමිකම් කොමිසමේ ප්‍රධානී ආචාරිනී දීපිකා උඩගම හමු වී සාකච්ඡා කළ බවත් එම නිවේදනයේ සඳහන් වේ. ශ්‍රී ලංකාවේ මානව හිමිකම් වර්ධනය කිරීම සඳහා ඇමරිකාවේ සහාය ලබා දෙන බවට ප්‍රජාතන්ත්‍රවාදය, මානව හිමිකම් සහ කම්කරු කටයුතු පිළිබඳ ඇමෙරිකානු සහකාර රාජ්‍ය ලේකම් ටොම් මලිනොව්ස්කි සහතික වූ බවත් ඇමරිකානු තානාපති කාර්යාලය නිවේදනය කළේය.","len":1894}
{"id":"world-37275484","url":"https:\/\/www.bbc.com\/sinhala\/world-37275484","title":"සිරියාවේ බෝම්බ පිපිරීම් මාලාවක්","summary":"සිරියානු ආණ්ඩුවේ පාලනය යටතේ පවතින කලාප තුළ සිදු වූ බෝම්බ පිපිරීම් මාලාවකට හසු වී පුද්ගලයන් විසි හත් දෙනකුවත් මරුමුවට පත් වී ඇති බව එරට බලධාරීහු පවසති.","text":"හොම්ස් නගරයට එල්ල වූ ප්‍රහාරයෙන් හානියට පත් ගොඩනැගිලි විශාලතම පිපිරීම සිදු වී ඇත්තේ ප්‍රධාන රුසියානු ගුවන් හමුදා කඳවුර පිහිටි වෙරළ කලාපීය ටාටස් නගරයේයි. ඉහත කී පිපිරීමට හසු වී පුද්ගලයන් විසි දෙනකු මරුමුවට පත් වී තිබෙන අතර ඊට පෙර එල්ල කරන ලද මරාගෙන මැරෙන බෝම්බ ප්‍රහාරයකට හසු වූ පුද්ගලයන්ට උපකාර කරමින් සිටි සහන සේවකයන් ඒ අතර සිටින බවයි බලධාරීන් පවසන්නේ. හොම්ස් නගරයේ හමුදා මුරපොලකට එල්ල වූ තවත් කාර් බෝම්බයකට හසු වී හමුදා භටයන් දෙදෙනකු මරුමුවට පත් වී තිබේ. සිරියානු ආණ්ඩුව සහ කුර්දි හමුදා අත බෙදී වෙන්ව පවතින ඊසාන දිග පිහිටි හසාකා නගරයේ සිදු වූ පිපිරීමකට හසු වී පුද්ගලයන් පස් දෙනකු මරුමුවට පත් වී ඇති බවත් බලධාරීහු කියා සිටිති. මේ අතර සිරියාවේ තාවකාලික සටන් විරාමයක් ඇති කිරීම සම්බන්ධයෙන් එකඟතාවකට පැමිණීමට ඇමරිකාව සහ රුසියාව අසමත් වී ඇති බව ඇමරිකානු බලධාරීහු පවසති.","len":1904}
{"id":"sri-lanka-37230153","url":"https:\/\/www.bbc.com\/sinhala\/sri-lanka-37230153","title":"මායා: 'සංක්‍රාන්ති ලිංගිකයන්ටත් සමාන අයිතීන් තිබිය යුතුයි'","summary":"සංක්‍රාන්ති ලිංගිකයන්ටත් අනෙක් සියලු දෙනාට මෙන් සමාන අයිතිවාසිකම් හිමි විය යුතු බව සිනමා රංගන ශිල්පී නියෝජ්‍ය අමාත්‍ය රන්ජන් රාමනායක පවසයි.","text":"විශේෂයෙන්ම ඔවුන් වෙනුවෙන් පෙනී සිටීමට ශ්‍රී ලංකා සමාජය තුළ කිසිවකුත් ඉදිරිපත් නොවන බව නියෝජ්‍ය අමාත්‍යවරයා සඳහන් කළේ අසාධාරණයට එරෙහිව නැගී සිටින සංක්‍රාන්ති ලිංගික තරුණියකගේ චරිතයක් වටා ගෙතුණු 'මායා' චිත්‍රපටය පිළිබඳ අදහස් දක්වමිනි. ''තමුන් නොකළ වරදකට, දෙමව්පියන් නොකළ වරදකට මේ දරුවන්ට වෙන අසාධාරණය. මේ අය ගැන කතා කරන්න කවුරුත් නැහැ.'' ''අපි ඩෙංගු හැදුණා කියලා මිනිහෙක් මරණවද?, උණ සන්නිපාතය හැදුණා කියලා මිනිහෙක් මරණවද? එතකොට මේ දරුවන් කළ වරද මොකක්ද?'' ඉදිරියේදී එළිදැක්වීමට නියමිත 'මායා' චිත්‍රපටයේ ප්‍රධාන චරිතයට පණ පොවන නියෝජ්‍ය අමාත්‍යවරයා කියා සිටියේ එවැනි චරිතයක් නිරූපණය කිරීම අභියෝගයක් වුවත් තමා ඉතා කැමැත්තෙන් එම අභියෝගය භාර ගත් බවයි. (රංගන ශිල්පී නියෝජ්‍ය අමාත්‍ය රන්ජන් රාමනායක බීබීසීයේ අසාම් අමීන් සමග සිදු කළ සම්පූර්ණ සාකච්ඡාව ඉහත වීඩියෝ පටයෙන් නරඹන්න.)","len":1904}
{"id":"sri-lanka-37837746","url":"https:\/\/www.bbc.com\/sinhala\/sri-lanka-37837746","title":"අගමැතිට එරෙහි පරීක්ෂණයක් අවශ්‍ය නැහැ - ශ්‍රීලනිපය","summary":"මහ බැංකු බැඳුම්කර ගනුදෙනුව සම්බන්ධයෙන් අගමැති රනිල් වික්‍රමසිංහට එරෙහිව පරීක්ෂණයක් අවශ්‍ය නොවන බව ශ්‍රී ලංකා නිදහස් පක්ෂය පවසයි.","text":"මහ බැංකු බැඳුම්කර ගනුදෙනුව සම්බන්ධ කෝප් වාර්තාව ගැන සාකච්ඡා කිරීමේ අරමුණින් ඊයේ (ඔක්.31) පැවති ශ්‍රී ලංකා නිදහස් පක්ෂ මධ්‍යම කාරක සභා රැස්වීමේදී අගමැතිවරයාට එරෙහිව පරීක්ෂණයක් පැවැත්වීම සම්බන්ධයෙන් කිසිවක් සාකච්ඡා නොවූ බව අද කොළඹදී පැවති මාධ්‍ය හමුවකට එක්වෙමින් ශ්‍රී ලංකා නිදහස් පක්ෂය නියෝජනය කරන අමාත්‍ය දයාසිරි ජයසේකර පැවසීය. දූෂිත නිලධාරීන් ආරක්ෂා කිරීමට අගමැතිවරයාට කිසිදු අවශ්‍යතාවක් නොමැති බව, කෝප් වාර්තාව පිළිබඳ ක්‍රියාමාර්ග ගැනීම සඳහා එය කඩිනමින් නීතිපතිවරයාට යැවීමෙන් පැහැදිලි වන බව දයාසිරි ජයසේකර අමාත්‍යවරයා පෙන්වා දුණි. බැඳුම්කර ගනුදෙනුව සම්බන්ධ කෝප් වාර්තාව පිළිබඳ අධ්‍යයනය කර ජනාධිපතිවරයාට වාර්තාවක් සැපයීමට අමාත්‍ය නිමල් සිරිපාල ද සිල්වාගේ ප්‍රධානත්වයෙන් කමිටුවක් පත් කිරීමට ශ්‍රී ලංකා නිදහස් පක්ෂය පියවර ගත් බව ද අමාත්‍යවරයා පැවසීය.","len":1907}
{"id":"sri-lanka-38981789","url":"https:\/\/www.bbc.com\/sinhala\/sri-lanka-38981789","title":"සමාජ මාධ්‍ය නියාමනය: ආණ්ඩුවෙන් කතා දෙකක්","summary":"සමාජ මාධ්‍ය ජාල නියාමනය කිරීමට හෝ පාලනය කිරීමට රජයේ කිසිදු සූදානමක් නොමැති බව සම කැබිනට් ප්‍රකාශක අමාත්‍ය ගයන්ත කරුණාතිලක පවසයි.","text":"ෆේස්බුක් භාවිතය සම්බන්ධයෙන් ඉදිරියේදී නව ප්‍රතිපත්තිමය රාමුවක් සකස් කිරීම පිළිබඳ ඉහළ මට්ටමින් සාකච්ඡා සිදුවන බව ජනමාධ්‍ය අමාත්‍යංශයේ ලේකම් නිමල් බෝපගේ ඊයේ (පෙබ.14) කොළඹ පැවති වැඩසටහනකට එක්වෙමින් කියා සිටියේය. අවශ්‍යනම් හානිකර තත්වයන්වලදී ෆේස්බුක් මාධ්‍ය වාරණය කළ හැකි බව පැවසූ ජනමාධ්‍ය අමාත්‍යාංශ ලේකම්වරයා ඒ සඳහාවන තාක්ෂණය විදුලි සංදේශ නියාමන කොමිෂන් සභාව සතු බවත් සඳහන් කළේය. එම ප්‍රකාශය සම්බන්ධයෙන් අදහස් දක්වමින් අමාත්‍ය ගයන්ත කරුණාතිලක කියා සිටියේ සමාජ මාධ්‍ය ජාල නියාමනය කිරීම සඳහා ක්‍රමවේදයක් ඇතැයි තමන් නොසිතන බවය. සමාජ මාධ්‍ය නිසි ලෙස පරිහරණය කිරීම පිළිබඳ ජනතාව දැනුවත් කිරීම ආණ්ඩුවේ අරමුණ බවත් ඇමතිවරයා පැවසීය. එසේ නම් ජනමාධ්‍ය ලේකම්වරයා එවන් ප්‍රකාශයක් සිදුකළේ ඇයි දැයි විමසූ විට, ඒ පිළිබඳව ලේකම්වරයාගෙන් විමසිය යුතු බව ඇමතිවරයාගේ ප්‍රතිචාරය විය.","len":1910}
{"id":"131115_doping","url":"https:\/\/www.bbc.com\/sinhala\/world\/2013\/11\/131115_doping","title":"තහනම් උත්තේජකවලට දැඩි නීති","summary":"තරඟකාරී ක්‍රීඩා වලට ඉදිරිපත් වෙන්නන් තහනම් උත්තේජක ගනු ලැබීම මැඩලීමේ අරමුණින් සම්පාදනය කෙරුණ නව නීති මාලාවකට අනුමැතිය ලැබී තිබේ.","text":"එවැනි තහනම් උත්තේජක පාවිච්චි කර ඇතැයි ඔප්පු වූ ක්‍රීඩකයකුට හෝ ක්‍රීඩිකාවකට ස්වයංක්‍රීය මට්ටමින් අවුරුදු හතරක ක්‍රීඩා තහංචියක් බල පැවැත්වීමත් නව රෙගුලාසි වලට ඇතුළත් වෙයි. තහනම් උත්තේජක පාවිච්චියට එරෙහි ජගත් මණ්ඩලය දකුණු අප්‍රිකාවේ ජොහැන්නස්බර්ග් නගරයේ පැවැත් වූ සාකච්ඡා වලින් අනතුරුවයි, නව රෙගුලාසි මාලාවට අනුමැතිය ලැබුණේ. ඔලිම්පික් සම්මත වී ඇති නව රෙගුලාසි මාලාව අනුව රුධිරය උත්තේජනය කෙරෙන ස්ටෙරොයිඩ්ස් (steroids) පාවිච්චි කරමින් බරපතළ වරදක් කරන ක්‍රීඩකයකුට හෝ ක්‍රීඩිකාවකට ඔලිම්පික් තරගාවලියක් අහිමි විය හැකියි. තහනම් උත්තේජක භාවිතය නතර කිරීමෙහි ලා එම වැඩ පිළිවෙළ ශක්තිමත් එකක් වනු ඇතැයි බලාපොරොත්තු පළ වෙමින් ඇති බවයි බීබීසී වාර්තාකරුවෙක් පවසන්නේ. 2015 ජනවාරි මාසයේ පටන් බල පැවැත්වෙන මෙම නව ක්‍රීඩා නීතියට සියලු ම රටවල අනුමැතිය ලැබෙනු ඇතැයි ද බලාපොරොත්තු පළ වෙයි.","len":1911}
{"id":"sri-lanka-37329803","url":"https:\/\/www.bbc.com\/sinhala\/sri-lanka-37329803","title":"119 පහසුකම් දෙමළ භාෂාවෙනුත්","summary":"දෙමළ ජනතාවට ඔවුන්ගේ ගැට‍ළු සිය භාෂාවෙන් ඉදිරිපත් කළ හැකි පොලිස් හදිසි දුරකථන සේවා උතුරු පළාතට හඳුන්වා දෙනු ලබයි.","text":"පොලිසිය වෙත පැමිණෙන ඕනෑම අයකුට තමන්ගේ භාෂාවෙන් කටයුතු කිරීමට අවස්ථාව සැලසිය යුතු බවයි පොලිස්පති පූජිත ජයසුන්දර පෙන්වා දෙන්නේ. ඔහු ඒ බව කියා සිටියේ වවුනියාව නියෝජ්‍ය පොලිස්පති කාර්යාලයේ පැවති උත්සවයකදී. මේ අතර පොලිසිය සමග කටයුතු කිරීමෙදී මෙතෙක් දෙමළ වැසියන්ට තිබූ භාෂා ගැටලුව බොහෝ දුරට විසඳි ඇතැයි එම අවස්ථාවට සහභාගී වී සිටි වන්නි පුරවැසි කමිටුවේ සභාපති එස්.ශිවඥාණම් කියා සිටියේය. ඔහු පැවසුවේ පෙරට වඩා දෙමළ වැසියන්ට ඔවුන්ගේ භාෂාවෙන් පැමිණිලි ඉදිරිපත් කිරීම ඇතුළු කටයුතු රැසකට පොලිසිය තුළ අවස්ථාව උදා වී ඇති බවයි. පොලිස්පතිවරයා සඳහන් කළේ ජාතීන් අතර සුහදතාවය හා සංහිඳියාව වර්ධනය කර වීම පිණිස භාෂාව ඉතා වැදගත් වන බවයි. රටේ අවශ්‍යතාවන්ට ගැළපෙන පරිදි පොලිසිය සකස් කිරීමත් මහජනතාවට ඉතා ඉහල මෙන්ම උපරිම සේවාවක් ලැබෙන තත්ත්වයකට පොලිසිය පත් කරන බවත් පොලිස්පතිවරයා පැවසීය.","len":1922}
{"id":"world-39382489","url":"https:\/\/www.bbc.com\/sinhala\/world-39382489","title":"සුනඛ සුරතලාට කෘතීම ශ්වසනය ලබාදුන් ගිනි නිවන භටයෙක්","summary":"ගින්නට හසු වූ නිවසකින් බේරා ගනු ලැබූ සුරතල් සුනඛයෙකුට මිනිත්තු විස්සක කාලයක් කෘතීම ශ්වසනය ලබා දුන් ගිනි නිවන භටයෙකු පිළිබඳ ඇමරිකාවෙන් වාර්තා වේ.","text":"ගිනි නිවන භටයාගේ එම ක්‍රියාකලාපය දැඩි ප්‍රශංසාවට ලක් වී තිබේ. කැලිෆෝනියා ප්‍රාන්තයේ සැන්ටා මොනිකා නගරයේ පිහිටි නිවස ගින්නට හසු වීමත් සමග උෂ්ණත්වය සහ ගින්නෙන් නැගුණු දුමාරය හමුවේ සුනඛයා සිහිසුන් විය. නමුත් නාලු නමැති දස හැවිරිදි සුනඛයාගේ දිවි බේරා ගැනීමට හැකි වූයේ ඇන්ඩෲ ක්ලෙයින් නමැති ගිනි නිවන භටයාගේ දැඩි පරිශ්‍රමය හේතුවෙනි. නාලුට දැන් සනීපයි මේ වනවිට නාලු සම්පූර්ණ සුවය ලබා සිටී ගින්නට හසු වූ නිවසේ නිදන කාමරයක් තුළ සිහිසන්ව වැතිර සිටි නාලු සොයා ගනු ලැබූ ඇන්ඩෲ \"සම්පුර්ණයෙන් ඔහුගේ පණ ගිහින් වගේ තිබුණේ\" යනුවෙන් AP පුවත් සේවයට පැවසීය. \"මම ඔහු උස්සලා අරන් මහල් නිවසෙන් පිටතට දිව ගියා. මොකද කාලය කියන දේ ඉතා වැදගත්\" යනුවෙන් ඔහු පැවසීය. මේ වනවිට නාලු සම්පූර්ණ සුවය ලබා සිටින අතර සිය සුරතලාගේ දිවි බේරා දීම පිළිබඳ ඔහුගේ හිමිකාරිය ඇන්ඩෲ ඇතුළු සෙසු ගිනි නිවන භටයන් වෙත ස්තූතිය පළ කළාය.","len":1927}
{"id":"world-39356474","url":"https:\/\/www.bbc.com\/sinhala\/world-39356474","title":"ලන්ඩන් නුවර හදිසි ආරක්ෂක තත්වයක්","summary":"බ්‍රිතාන්‍ය පාර්ලිමේන්තු සංකීර්ණය අසල වෙඩි තැබීමක් සිදුවී ඇති බව වාර්තා වේ.","text":"බ්‍රිතාන්‍ය පාර්ලිමේන්තු සංකීර්ණය අසල වෙඩි තැබීමක් සිදුවී ඇති බව වාර්තා වේ. පාර්ලිමේන්තු ගොඩනැගිල්ලෙන් පිටත වාහන ගැටීමක විශාල හඬක් ඇසුණු බව සඳහන් කරමින් දේශපාලනඥයින් සහ මාධ්‍යවේදීන් ට්විටර් පණිවිඩ නිකුත් කර ඇත. තුවාල ලත් පුද්ගලයින් කිහිපදෙනෙකුට ප්‍රතිකාර කරන ආකාරය මෙන්ම පිහියක් අතින් ගත් අයෙකුද දුටු බව සිද්ධිය ඇසින් දුටුවෝ පවසති. පාර්ලිමේන්තු කාර්ය මණ්ඩලයට සිය කාර්යාල තුලම රැඳෙන්නයි උපදෙස් නිකුත් කොට තිබේ. පොලිසිය උපුටා දක්වමින් බීබීසී හි ලොරා කුන්ස්බර්ග් බවසුවේ යම් පුද්ගලයෙකුට වෙඩි වැදී ඇති බවය. වෙස්ට්මිනිස්ටර් පාලම මත වෙඩි තැබීමේ සිද්ධියකට අදාළව තමන්ට කැඳවීමක් ලැබී ඇති බව ස්කොට්ලන්ඩ්යාඩ් පොලිසිය සඳහන් කළේය. ලන්ඩන් නුවර ප්‍රවාහන සේවය සඳහන් කළේ පොලිසියේ ඉල්ලීම මත වෙස්ට්මිනිස්ටර් උමං දුම්රිය ස්ථානය වසා දැමු බවය. මේ පිළිබඳ තවත් තොරතුරු බලාපොරොත්තුවන්න.","len":1932}
{"id":"131211_pope_time","url":"https:\/\/www.bbc.com\/sinhala\/sri_lanka\/2013\/12\/131211_pope_time","title":"වසරේ පුරුෂයා පාප් වහන්සේ-ටයිම් සඟරාව","summary":"ෆ්‍රැන්සිස් පාප් වහන්සේ,වසරේ පුරුෂයා හැටියට‘ටයිම්’(Time) සඟරාව විසින් නම් කරනු ලැබ ඇත.","text":"ෆ්‍රැන්සිස් පාප් වහන්සේ කතෝලික සභාවේ ප්‍රධාන පදවියට පත් ව තවම ගත වී ඇත්තේ මාස නවයක් පමණක් වන නමුත්, උන්වහන්සේ විශ්වාසයේ නව හඬ බවට පත් ව ඇති බවයි, ‘ටයිම්’ සඟරාව කියා සිටින්නේ. ‘ටයිම්’කළමනාකරණ කර්තෘ නැන්සි ගිබ්ස් අදහස් දක්වමින්,නව පුද්ගලයකු ලෝක තලයේ මෙවැනි ඉක්මන් ආකර්ෂණයකට ලක් වීම ඉතා ම දුර්ලභ කරුණක් වන බවයි කියා සිටින්නේ. ජනතාවගේ පාප්තුමා දුප්පත්කම-මහජන සෞඛ්‍යය-ගෝලීයකරණය- සහ වෙනත් වැදගත් ප්‍රශ්න පිලිබඳ විවාදයේ කේන්ද්‍රය බවට පාප් වහන්සේ එතුමන්ගේ මැදිහත් වීම මගින් පත් ව සිටින බවත් නැන්සි ගිබ්ස් පවසයි. පසුගිය මාර්තු මාසයේ පාප් පදවියට පත් වීමට පෙර ෆ්‍රැන්සිස් පාප් වහන්සේ,ආර්ජන්ටිනාවේ බුවනෝස් අයරේස් නගරයේ කාදිනල් වරයා හැටියටයි කටයුතු කළේ. ජනතාවගේ පාප් තුමන් හැටියට ආදර ගෞරවයට ලක් වෙන ෆ්‍රැන්සිස් පාප් වහන්සේ ඉතාම සරල ජීවන ප්‍රතිපදාවක් සහිත ආගමික නායකයකු හැටියටද ප්‍රකටයි.","len":1932}
{"id":"140610_china_public_behaviour","url":"https:\/\/www.bbc.com\/sinhala\/world\/2014\/06\/140610_china_public_behaviour","title":"නිවැරදිව හැසිරෙන්න චීන වැසියන්ට පාඩම්","summary":"චීන වැසියන්ට ප්‍රසිද්ධ ස්ථාන වල නිවැරදිව හැසිරෙන ආකාරය වර්ධනය කිරීමට ක්‍රියාත්මක කරන ලද වැඩසටහනක් බිජිං අගනුවර පාලන අධිකාරිය විසින් නැවත පණගන්වා දියත් කර තිබේ.","text":"වැඩසටහනේ අරමුණු අතරට පෝලිම් පිට පැනීම අවම කිරීම යන කරුණ ද ඇතුළත් වැඩසටහනේ අරමුණු අතරට දුම් පානය, පෝලිම් පිට පැනීම හා මත්පැන් පානය කර රිය පැදවීම යන කරුණු අවම කිරීම යන කරුණු ද ඇතුළත්. මේ වසර අග චීන අගනුවර දී පැවැත්වීමට නියමිත ආසියානු පැසිෆික් සමුළුවට පෙර මෙම වැඩසටහන ක්‍රියාත්මක කිරීමට නියමිතයි. දෙදහස් අට වසරේ චීනයේ පැවති ඔලිම්පික් උළෙල ඇතුළු අනෙකුත් ප්‍රසිද්ධ උත්සවවලට සමගාමීව පැවති මෙවැනි වැඩසටහන් අනුව මෙවරත් මෙම වැඩසටහන ක්‍රියාත්මක කිරීමට සුදානම් කර තිබේ. නාගරික පරිපාලන ප්‍රකාශනයකට අනුව ක්‍රියාත්මක කිරීමට නියමිත වැඩසටහනේ අරමුණු අතරට විනීත, ක්‍රමවත් හා කාරුණික ප්‍රවාහන සේවයක් නගරය තුල ස්ථාපිත කිරීමට දිරි ගැන්වීමත් ඇතුළත්. ප්‍රධාන පෙළේ ලෝක නායකයන් විසි ගණනකට වඩා වැඩි දෙනෙක් මේ වසරේ නොවැම්බර් මාසයේ පැවැත්වීමට නියමිත ආසියානු පැසිෆික් සමුළුවට (APEC) සහභාගී වීමට නියමිතයි.","len":1933}
{"id":"130929_tna_bonus_seat","url":"https:\/\/www.bbc.com\/sinhala\/sri_lanka\/2013\/09\/130929_tna_bonus_seat","title":"දෙජාස දෙවැනි බෝනස් ආසනය කාන්තාවකට","summary":"උතුරු පළාත් සභාවේ තමන්ට හිමි වූ දෙවැනි බෝනස් ආසනය විවිධ ජාතීන් සහ ජන කණ්ඩායම් වෙනුවෙන් කෝටා ක්‍රමයකට ලබා දීමට තීරණය කළ බව දෙමළ ජාතික සන්ධානය ප්‍රකාශ කරයි.","text":"ලබන වසරේ කෝටාව ජන කණ්ඩායමකට ලබා දෙන බව දෙජාස පවසයි එක් මන්ත්‍රීවරයෙකුට බෝනස් ආසනය හිමිවන කාල සීමාව වසරක් බවද දෙජාස මන්ත්‍රී සුරේෂ් ප්‍රේමචන්ද්‍රන් බීබීසී දෙමළ සේවයට කියා සිටියේය. මේ අනුව කාන්තාවන් වෙනුවෙන් මුලතිවු ප්‍රදේශයෙන් තරඟ වැදුණු කමලා ගුනසීලන් පළමු වසර සඳහා පත් කිරීමට සන්ධානය තීන්දු කොට තිබේ. මෙතෙක් උතුරු පළාත් සභාවට තේරී පත් වී සිටි එකම කාන්තාව, හිටපු එල්ටීටීඊ නායක එලීලන්ගේ බිරිඳ ආනන්දි සසීහරන් පමණි. කාන්තාවන්, ඉන්දීය සම්භවයක් සහිත දෙමළ ජනතාව සහ විවිධ ආගම්වල නියෝජිතයන්ට බෝනස් ආසනය පිරිනැමීම පිළිබඳව සන්ධාන නායකයන්ගේ අවධානය යොමු වී තිබේ. කෙසේ නමුත් අමාත්‍ය පදවි පිළිබඳව තවමත් එකඟත්වයක් නැති බවද සුරේෂ් ප්‍රේමචන්ද්‍රන් මන්ත්‍රීවරයා සඳහන් කළේය. පළමු බෝනස් ආසනය සඳහා මැතිවරණයේදී පරාජයට පත් වූ දෙජාස අපේක්ෂක අස්මින් අයුබ් පත් කිරීමට සන්ධානය පසුගියදා තීන්දු කළේය.","len":1937}
{"id":"140611_iraq_mosul","url":"https:\/\/www.bbc.com\/sinhala\/world\/2014\/06\/140611_iraq_mosul","title":"මිලියන භාගයක් ජනතාව මොසුල් නුවර හැරයති","summary":"ඉරාකයේ මොසුල් නුවර ඉස්ලාම් අන්තවාදීන් විසින් අත්පත් කර ගනු ලැබීමෙන් පසු මිලියන භාගයක් පමණ ජනතාව නගරයෙන් පලාගොස් ඇතැයි පැවසේ.","text":"අගමැති මලිකි ගේ සුළු ජාතිකයන් නොසලකා හැරීමේ ප්‍රතිපත්ති ගැටුම් වලට හේතු වී ඇතැයි පැවසේ නගරය මුළුමනින්ම සියතට ගත ඉරාකයේ සහ ලෙවන්ට් කලාපයේ ඉස්ලාමීය සටන් කරුවෝ තවත් ඉදිරියට ඇදෙමින් සිටින බවයි වාර්තා වන්නේ. ඇමරිකාව පවසන්නේ එය මුළු කලාපයේම ආරක්ෂාවට තර්ජනයක් බවයි. අල් ක්වයිදා සංවිධානයෙන් ම බිහිවූ කණ්ඩායමක් ලෙස සැලකෙන ISIS නොහොත් ඉරාකයේ ඉස්ලාමීය සටන් කරුවෝ දැනටමත් නැගෙනහිර සිරියාවේ මෙන්ම බටහිර සහ මධ්‍යම ඉරාකයේ සැලකියයුතු භූමි භාගයක් පාලනය කරති. දැන් ඔවුන් ඉරාකයේ කිර්කුක් සහ සලහෙදින් ප්‍රාන්ත වල නගර ඔස්සේ ඉදිරියට ඇදී ඇති බවයි පැවසෙන්නේ. තත්වය යහපත් අතට පත්කර ගැනීම සඳහා සුනි සුළු ජාතිකයන් සමග එක්ව කටයුතු කරන්නැයි ෂියා ජාතික ඉරාක අගමැති නුරි අල් මලිකි ගෙන් ඇමරිකාව ඉල්ලා තිබේ. අගමැති මලිකි ගේ සුළු ජාතිකයන් නොසලකා හැරීමේ ප්‍රතිපත්ති මෙම ජාතීන් දෙක අතර ගැටුම් වලට හේතු වී ඇතැයි පැවසේ.","len":1947}
{"id":"world-38622339","url":"https:\/\/www.bbc.com\/sinhala\/world-38622339","title":"\"ඇමරිකාවට සහාය ලබා දුන්නොත් සම්බාධක ඉවත් කරනවා\"","summary":"ඇමරිකානු ජනාධිපතිවරණයට බලපෑම් සිදු කළ බවට එල්ල වූ චෝදනා මත රුසියාවට එරෙහිව පනවා ඇති සම්බාධක තමන් විසින් ඉවත් කරනු ලැබීමට ඉඩ ඇති බව ඩොනල්ඩ් ට්‍රම්ප් පවසයි.","text":"ත්‍රස්තවාදයට එරෙහිව ගෙන යන සටනට සහ සෙසු වැදගත් ඉලක්ක වෙත ළඟා වීම සඳහා මොස්කව් පාලනය ඇමරිකාවට සහාය ලබා දෙන්නේ නම් රුසියාවට එරෙහිව පනවන ලද සම්බාධක ඉවත් කිරීමේ හැකියාවක් පවතින බව ඇමරිකාවේ ජනාධිපති ධුරය සඳහා තේරී පත් වී සිටින ඩොනල්ඩ් ට්‍රම්ප් 'ද වෝල් ස්ට්‍රීට් ජර්නල්' පුවත්පතට පවසා තිබේ. රුසියානු ජනාධිපති වැල්ද්මීර් පුතින් සමග හමුවක් සංවිධානය කෙරෙනු ඇති බවටත් ඩොනල්ඩ් ට්‍රම්ප් බලාපොරොත්තු පළ කරයි. පසුගියදා පැවති ඇමරිකානු ජනාධිපතිවරණයේදී ඡන්දදායකයන්ට බලපෑම් කිරීම සඳහා සයිබර් ප්‍රහාර සිදු කළ බවට ඇමරිකානු බුද්ධි අංශ මොස්කව් පාලනයට චෝදනා කළ අතර ඒ සමග රුසියාවට එරෙහිව සම්බාධක පැනවීමට ඇමරිකාව කටයුතු කළේය. මේ අතර ට්‍රම්ප්ගේ වෘත්තිමය ජීවිතයේ සහ පෞද්ගලික ජීවිතයේ රහසිගත තොරතුරු රුසියාව සතුව ඇති බවට පසුගියදා තහවුරු නොකරන ලද වාර්තා පළ විය. ට්‍රම්ප් සහ රුසියාව එම චෝදනා ප්‍රතික්ෂේප කරති.","len":1956}
{"id":"131125_iran","url":"https:\/\/www.bbc.com\/sinhala\/world\/2013\/11\/131125_iran","title":"න්‍යෂ්ටික ගිවිසුමට ඉරාන ජනතා ප්‍රශංසා","summary":"න්‍යෂ්ටික බලය සම්බන්ධයෙන් ලෝක බලවතුන් සමග ස්විට්සර්ලන්තයේ දී ගිවිසුමකට එළැඹි ඉරාන සාකච්ඡා කරුවන් සියරට එද්දී ඔවුන් පිළිගනු ලැබුවේ ඔල්වරසන් නගන පිරිසක් විසින්.","text":"සිය ගණනක් ජනතාවගේ ප්‍රීති ඝෝෂා මධ්‍යයේ ඉරාන සාකච්ඡා කරුවන් ටෙහෙරාන් අගනුවරට ළඟා වූයේ එක්සත් ජනපදය, රුසියාව, චීනය, ප්‍රංශය, බ්‍රිතාන්‍යය සහ ජර්මනිය සමග අන්තර් කාලීන න්‍යෂ්ටික ගිවිසුමකට එළඹීමෙන් අනතුරුවයි. ‘ඓතිහාසික අත්වැරැද්දක්’ ලෙසින් මෙම එකඟතාව හැඳින්වූ ඊශ්‍රායල අගමැති බින්යමින් නෙතන්යාහු දුරකතනයෙන් ඇමතූ එක්සත් ජනපද ජනාධිපති බරක් ඔබාමා වොෂින්ටන් පාලනය ඊශ්‍රායලය වෙනුවෙන් දක්වන කැපවීම යළි සහතික කිරීමට වීරිය කොට තිබේ. ජිනීවා නුවර දී ඉරිදා ඇති කර ගත් එකඟතාවෙන් අනතුරුව ඉරාන තෙල් අලෙවිය පහසු වෙතැ’යි ජාත්‍යන්තර ව්‍යාපාර අතර අපේක්ෂා දැල්වීමත් සමග සඳුදා තෙල් මිල පහත වැටුණි. විශාලත්වයෙන් ලෝකයේ සිව් වැනි තැන ගන්නා තෙල් සංචිත හිමි ඉරානය සම්බාධක වලින් වසර දෙකක් පීඩා වින්දේය. ඩොලර් කෝටි හත්සියයක් පමණ වන සහන අපේක්ෂාවෙන් ඉරානය තමන්ගේ ඇතැම් න්‍යෂ්ටික ක්‍රියාකාරකම් අත් හිටුවන්නට එකඟ වී තිබේ.","len":1978}
{"id":"131031_india_modi-statue","url":"https:\/\/www.bbc.com\/sinhala\/world\/2013\/10\/131031_india_modi-statue","title":"ලෝකයේ උසම පිළිමය ඉන්දියාවේ","summary":"ඉන්දියාවේ මී ළඟ මහ මැතිවරණයේදී භාරතීය ජනතා පක්ෂයේ අගමැති ධූර අපේක්ෂකයා හැටියට තරඟ වැදීමට නියමිත නරේන්ද්‍ර මෝඩි ලෝකයේ උසම පිළිමය නිර්මාණය කිරීමේ කාර්යයට අත ගසා ඇත.","text":"නරේන්ද්‍ර මෝඩි දේශපාලන අනුහස ආරෝපණය කර ගැනීමේ වෑයමක. බ්‍රිතාන්‍ය අධිරාජ්‍ය පාලනයට එරෙහි ඉන්දීය නිදහස් අරගලයේ විරුවකු ලෙස සැලකෙන සර්දාර් වල්ලබායි (Ballabhbhai) පටෙල්ගේ පිළිරුවකුයි,නරේන්ද්‍ර මෝඩි විසින් ඉදි කරනු ලැබීමට යන්නේ. වානේ වලින් නිමවනු ලබන යෝධ පිළිරුව ඉදි කෙරෙන්නේ, නරේන්ද්‍ර මෝඩි මහ ඇමති පදවිය දරන ගුජටාට් ප්‍රාන්තයේ ගංගාවක් මැද පිහිටි දූපතක. යකඩ මිනිසා “යකඩ මිනිසා” යයි විරුදාවලි ලැබ සිටි සර්දාර් වල්ලබායි පටෙල් ඔහුගේ සමස්ථ දේශපාලන දිවියම කැප කළේ ඉන්දීය කොන්ග්‍රස් පක්ෂය වෙනුවෙනුයි. භාරතීය ජනතා පක්ෂයේ නරේන්ද්‍ර මෝඩි එම යෝධ පිළිරුව ඉදිකිරීම මගින් සර්දාර් වල්ලබායි පටෙල්ගේ අනුහස තමාට ආරෝපණය කර ගැනීමේ උත්සාහයක නිරත වෙන බවයි වාර්තාකරුවන් පවසන්නේ. ඇමෙරිකානු ඩොලර් තුන් කෝටි හතළිස් ලක්ෂයක් වැය කොට ඉදි කිරීමට යන පිළිරුව මුදල් වැනසීමේ ව්‍යාපෘතියක් වන බවයි,එය දෝෂ දර්ශනයට ලක් කරන්නන් පෙන්වා දෙන්නේ.","len":1989}
{"id":"121108_cj","url":"https:\/\/www.bbc.com\/sinhala\/sri_lanka\/2012\/11\/121108_cj","title":"අගවිනිසුරු බැංකු ගිණුම් තොරතුරු හෙළිදරව් කරයි","summary":"අගවිනිසුරු ආචාර්ය ශිරානි බණ්ඩාරනායක තමන්ගේ බැංකු ගිණුම් පිලිබඳ තොරතුරු ඇගේ නීතිඥයන්ගේ මාර්ගයෙන් හෙළිදරව් කොට තිබේ.","text":"ඇගේ නීතිඥ සමාගම වන නීලකාන්දන් සහ නීලකාන්දන් (Neelakandan & Neelakandan) නීතිඥ සමාගම නිවේදනයක් නිකුත් කරමින් පවසන්නේ ජාතික සංවර්ධන බැංකුව සමග පමණක් ගනුදෙනු කළ ඇය සක්‍රීය සියලු ගිණුම් පිලිබඳ තොරතුරු හෙළිදරව් කොට ඇතී බවයි. අගවිනිසුරුවරිය කියා සිටින්නේ දැනට ඕස්ට්‍රේලියාවේ ඉංජිනේරු වෘතියේ නියුතු තම සොහොයුරිය සහ ඇගේ ස්වාමියා කොළොඹ නිවසක් මිලදී ගැනීම සඳහා මිලියන 27 ක මුදලක් විකුණුම්කරුවන් වෙත ඕස්ට්‍රේලියානු බැංකුවකින් බැර කළ බවයි. විවිධ වාර්තාවල පලවූ මිලියන 34 ක ගනුදෙනුවක් කිසිසේත්ම සිදුනොවූ බව නීලකාන්දන් සහ නීලකාන්දන් නීතිඥ සමාගම (Neelakandan & Neelakandan) ප්‍රකාශ කරයි. අගවිනිසුරු ධුරයට පත් වීමෙන් පසුව තමන්ගේ පවුලේ අයගෙන් සහ වේතනය වශයෙන් ලැබූ මුදල් හැරෙන්නට අන් කිසිම මුදලක් ඇය ලබා නැතී බවත් සමාගම කියා සිටී. ප්‍රධාන මාධ්‍ය ආයතන තුනක් වෙත මෙම නිවේදනය නිකුත් කොට ඇති බවයි නීලකාන්දන් සහ නීලකාන්දන් නීතිඥ සමාගම සංදේශයට ප්‍රකාශ කළේ. සබැඳි තේමා","len":2003}
{"id":"world-37094244","url":"https:\/\/www.bbc.com\/sinhala\/world-37094244","title":"කාශ්මීරයේ උද්ඝෝෂණ අතරතුර තවත් සිව් දෙනෙක් මරුට","summary":"ඉන්දීය කාශ්මීරයේ බෙදුම්වාදයට සහාය දක්වා පැවති උද්ඝෝෂණ අතරතුර සාමාන්‍ය වැසියන් සිව් දෙනකු මරුමුවට පත් වී තවත් නව දෙනකු තුවාල ලබා ඇති බව බලධාරීහු පවසති.","text":"ඇඳිරි නීතිය පනවා අන්තර්ජාල සහ ජංගම දුරකථන සේවා අත්හිටුවා ඇතත් උද්ඝෝෂණ මැඩපැවැත්වීමට අසමත් වී ඇති බව වාර්තාකරුවෝ පවසති. සති කීපයක් පුරා පැවති උද්ඝෝෂණ අතරතුර මරුමුවට පුද්ගලයන් සංඛ්‍යාව හැටකට අධිකයි. ස්ථාන දෙකකදී සිදු කළ වෙඩි තැබීම්වලින් ඉහත කී පුද්ගලයන් සිව් දෙනා මරුමුවට පත් වූ බවයි පොලිසිය පවසන්නේ. ඉන් එක් අවස්ථාවකදී, ගල් මුල් ප්‍රහාර එල්ල කරමින් සිටි තරුණයන් කණ්ඩායමක් දෙසට ආරක්ෂක අංශ වෙඩි තබා ඇති බවත් පොලිසිය කියා සිටියේය. එම වෙඩි තැබීම සිදු කොට ඇත්තේ කැරලිකරුවන් බවට සැක කෙරෙන පිරිසක් විසින් පොලිස් නිලධාරියකු ඝාතනය කරනු ලැබීමෙන් දිනකට පසුවයි. ඇඳිරි නීතිය පනවා අන්තර්ජාල සහ ජංගම දුරකථන සේවා අත්හිටුවා ඇතත් උද්ඝෝෂණ මැඩපැවැත්වීමට අසමත් වී ඇති බව වාර්තාකරුවෝ පවසති. ජනතාව අතර ප්‍රචලිත තරුණ කැරලි නායකයකු ආරක්ෂක අංශ විසින් පසු ගිය ජුලි මාසයේදී මරා දමනු ලැබීමත් සමග ඉන්දීය කාශ්මීරයේ උද්ඝෝෂණ ආරම්භ විය.","len":2009}
{"id":"world-38050459","url":"https:\/\/www.bbc.com\/sinhala\/world-38050459","title":"ඉන්දියාවේ දුම්රිය අනතුර: මරණ සංඛ්‍යාව ඉහළට","summary":"ඉන්දියාවේ උත්තර් ප්‍රදේශ් ප්‍රාන්තයේදී අනතුරට පත් දුම්රියේ මැදිරි පිරික්සීමේ කටයුතුවල සහන සේවා කණ්ඩායම් තවදුරටත් යෙදී සිටිති.","text":"පීලි පැනීම හේතුවෙන් සිදු වූ අනතුරෙන් මේ දක්වා දුම්රිය මගීන් 140 දෙනෙකු මරුමුවට පත්ව ඇතැයි වාර්තා වී ඇති බව පොලිසිය පවසයි. ඉන්දෝර් සිට පට්නා දක්වා ධාවනය වෙමින් තිබූ නගරාන්තර සීඝ්‍රගාමී දුම්රිය ඛාන්පූර් නගරය ආසන්නයේදී පීලි පැන ඇති අතර අනතුරෙන් 150 කට අධික පිරිසක් තුවාල ලැබූහ. අනතුරින් තැලි පොඩිවී ගිය දුම්රිය මැදිරිවල කොටස් කපා ඉවත් කිරීම සඳහා ලෝහ කැපීම සඳහා භාවිත කරන ලාම්පු යොදා ගනිමින් සහන සේවකයෝ රාත්‍රිය පුරා කටයුතු කළහ. දුම්රිය පීල්ලක පැල්මක් අනතුරට හේතුවී ඇතැයි සැක කෙරේ. ඉන්දියානුවෝ දෙකෝටි විසි ලක්ෂයක් දෛනිකව දුම්රිය භාවිතා කරති. ඉන්දියාව තුළ දිනපතා දුම්රිය 11,000 ක් ධාවනය කෙරෙන අතර ඉන් 7,000 ක් මගී දුම්රිය සේවා සඳහා යොදා ගැනේ. 2014 වසරේ නිකුත් කරන ලද සංඛ්‍යා ලේඛනවලට අනුව ඉන්දියාවේ දුම්රිය අනතුරු හේතුවෙන් සිදු වී ඇති මරණ සංඛ්‍යාව 27,581 කි. ලොව දීර්ඝතම දුම්රිය මාර්ග ජාල පිහිටි රටවල් අතුරින් ඉන්දියාව තෙවන ස්ථානයේ පසුවේ.","len":2012}
{"id":"130810_granspass","url":"https:\/\/www.bbc.com\/sinhala\/sri_lanka\/2013\/08\/130810_granspass","title":"ග්‍රෑන්ඩ්පාස් හි ගැටුමකින් පසු ඇඳිරි නීතිය - පස් දෙනෙක් රෝහලේ","summary":"ග්‍රෑන්ඩ්පාස් කොස්ගස් හන්දිය ප්‍රදේශයේ මුස්ලිම් පල්ලියකට එල්ලවූ ප්‍රහාරක් සමග දෙපිරිසක් අතර ගැටුමක් හට ගෙන තිබේ.","text":"ගැටුම්වලින් තුවාල ලැබූ පොලිස් නිලධාරීන් දෙදෙනකු ඇතුළු පස් දෙනකු රෝහල් ගත කොට ඇති බව කොළඹ ජාතික රෝහලේ ප්‍රකාශකයෙක් පැවසුවේය. මේ වනවිට ප්‍රදේශයේ පොලිස් ඇඳිරි නීතිය පනවා තිබේ. ස්වර්ණ චෛත්‍යය පාරේ එම මුස්ලිම් දේවස්ථානයේ දෛනික නැමැදුම් පැවැත්වෙමින් තිබෙන අතර වාරයේ ප්‍රහාරයක් එල්ලවූ බවයි ප්‍රදේශවාසීන් පවසන්නේ. එයින් පසු හටගත් උණුසුම්කාරී තත්වය රාත්‍රී කාලය දක්වාම පැතිර ගොස් තිබේ. මීට මසකට කලින් රාවනා බලය සහ ප්‍රදේශවාසී බෞද්ධ හිමිනමක් ඇතුළු පිරිසක් පැමිණ මුස්ලිම් දේවස්ථානය පවත්වා ගෙන නොයන ලෙසට දන්වා තිබුනු බවයි ප්‍රදේශවාසීන් පවසන්නේ. ඉන් අනතුරුව එම පිරිසත් මුස්ලිම්වරුනුත් අතර ඇතිකරගත් එකඟත්වය මත මසක් ඇතුලත දී මුස්ලිම් දේවස්ථානය වෙනත් ස්ථානයකට ගෙන යාමට තීරණය කර තිබූ නමුත් මීට දින කිහිපයකට පෙර ආගමික කටයුතු අමාත්‍යාංශය විසින් මුස්ලිම් දේවස්ථානය පවත්වාගෙන යන ලෙසට උපදෙස් දී තිබූ බව ප්‍රදේශවාසීහු පවසති.","len":2027}
{"id":"130621_bbs_attack_robbery","url":"https:\/\/www.bbc.com\/sinhala\/sri_lanka\/2013\/06\/130621_bbs_attack_robbery","title":"දේවස්ථානයකට පහරදීම පිලිබඳ ඥානසාර හිමියන්ට චෝදනා","summary":"ක්‍රිස්තියානි දේවස්ථානයකට පහර දීම සහ සොරකම් කිරීම ඇතුළු චෝදනාවලට නිවැරදිකරු බව බොදු බල සේනා කැඳවුම් කරු ගලබොඩ වත්තේ ඥානසාර හිමියෝ අධිකරණය ඉදිරියේ පැවසූහ.","text":"දේවස්ථානයකට පහර දීම, ජංගම දුරකතනයක් හා රන්මාලයක් සොරකම් කිරීම ඇතුළු චෝදනා මත විත්තිකරුවන්ට නඩු පවරා තිබේ 2008 ජුනි හත් වනදා තලාහේනේ කල්වාරි යාඥා මධ්‍යස්ථානයට පහර දී අලාභ හානි සිදුකිරීම මෙන්ම ජංගම දුරකතනයක් හා රන්මාලයක් සොරකම් කිරීම ඇතුළු චෝදනා එකොළහකට එරෙහිව ඥානසාර හිමි ඇතුළු දහතුන් දෙනකුට එරෙහිව නීතිපතිවරයා විසින් කොළඹ මහාධිකරණයේ චෝදනා පත්‍ර ගොනු කොට තිබුණි. විත්තිකරුවන් සියලු දෙනාම පැවසුවේ එම චෝදනා සියල්ලටම නිවැරදි කරුවන් බවයි. බ්‍රහස්පතින්දා නඩු විභාගයේදී සාක්ෂි දුන් අදාළ දේවස්ථානය භාරව කටයුතු කළ රොෂාන් හෙන්ද්‍රිකස් දේවගැතිවරයා, යාඥා නතර කරන ලෙස විත්තිකරුවන් තර්ජනය කළ බවත්, ගලබොඩ වත්තේ ඥානසාර හිමි තමන්ගේ උදරයට පයින් පහර දුන් බවත් පවසා සිටියේය. කෙසේ නමුත් අනවශ්‍ය ගැටුමක් වලක්වා ගැනීම පිණිස තමා ඒ පිළිබඳව පොලිස් කට උත්ත්තරයේ සඳහන් නොකළ බවද දේවගැතිවරයා පැවසීය. නඩු විභාගය ලබන මස 19 වැනි දිනට කල් තැබිණ.","len":2027}
{"id":"world-36123753","url":"https:\/\/www.bbc.com\/sinhala\/world-36123753","title":"තිස් වියැති ලොව 'වයස්ගතම' බලු සුරතලිය මිය යයි","summary":"ලොව වයස්ගතම සුනඛයා බවට විශ්වාස කෙරෙන මැගී නමැති බලු සුරතලිය පසුගියදා අවසන් හුස්ම හෙළුවේ තිස් වන විය පසු කරමින් සිටියදී.","text":"මිනිස් ආයු කාලය හා සැසඳීමේදී මැගී වර්ෂ 133 ක් ජීවත් වී තිබේ සුනඛ විශේෂ බොහොමයක් වසර 08 ත් 15 ත් අතර කාලයක් ජීවත් වෙති. මිනිස් ආයු කාලය හා සැසඳීමේදී මැගී වර්ෂ 133 ක් ජීවත් වී තිබේ. ඕස්ට්‍රේලියාවේ වික්ටෝරියා පළාතේ ගොවිපළ හිමිකරුවකු වන මැගීගේ අයිතිකරු බ්‍රයන් මැක්ලරන් ප්‍රාදේශීය පුවත්පතකට පවසා තිබුණේ ඇය පසුගිය ඉරිදා මිය ගිය බවයි. 'ඇයට වයස තිහක්. සතියකට පෙරදීත් ඇය හොඳින් සිටියා. ගොවිපළේ සිට කාර්යාලයට ඇවිද ගෙන ආවා. පූසන්ට ගොරවමින් සාමාන්‍ය විදිහට හැසිරුනා' ඔහු 'ද වීක්ලි ටයිම්ස්' පුවත්පතට කියා සිටියේය. මැගී කුඩා වියේදීම ඇයගේ විස්තර අඩංගු ලියකියවිලි නැති වී ඇති බව ඇයගේ හිමිකරු පවසන අතර ඒ හේතුවෙන් බලු සුරතලියගේ වයස ස්ථීර වශයෙන්ම කිව නොහැක. මේ වන විට තිස් හතර වන වියේ පසු වන සිය බාල පුතු ඉපදී වසර හතරකට පසු කුඩා වයසේ පසු වූ මැගී මිළදී ගත් බවයි බ්‍රයන් කියා සිටියේ. ඇය මිය යන විට බිහිරි භාවයට පත් වී ඇති අතර පෙනීමද ගිලිහෙමින් පැවති බවයි ඔහු පවසන්නේ.","len":2044}
{"id":"160405_senehe_iceland_pm_resigns","url":"https:\/\/www.bbc.com\/sinhala\/world\/2016\/04\/160405_senehe_iceland_pm_resigns","title":"'පැනමා ලිපිගොණු': අයිස්ලන්ත අගමැති ඉල්ලා අස්වෙයි","summary":"‘පැනමා ලිපි ගොණු’ සම්බන්ධයෙන් පැන නැගුනු දැඩි ජනතා විරෝධය හමුවේ අයිස්ලන්ත අගමැති සිගමනොර් ගුන්ලුග්සන් (Sigmundur Gunnlaugson) ඉල්ලා අස්වී ඇත.","text":"පැනමා ලිපිගොණු හේතුවෙන් තනතුරු අහිමි වූ පළමු වැන්නා වන්නේ අයිස්ලන්ත අගමැතිවරයායි ලොව පුරා මහත් ආන්දෝලනයක් ඇති කරමින් ‘පැනමා පේපර්ස්’ නමින් එළිදැක්වුණු පැනමා රාජ්‍යයේ මොසැක් ෆොන්සේකා සමාගමේ වසර හතළිහක ගණුදෙනු පිලිබඳ දත්ත ඇතුළත් ලිපිගොණු වල අයිස්ලන්ත අගමැතිවරයාගේ නමත ද ඇතුලත් වී තිබීම හේතුවෙන් ඔහුට එරෙහිව දැඩි විරෝධයක් එල්ලවී තිබුණි. දහස් ගණන් ජනතාව අගමැතිවරයාට එරෙහිව වීදි උද්ඝෝෂණ පැවැත්වූ ආකාරය ඩොලර් මිලියන ගණනක වත්කම් සඟවා තබා ගැනීම පිළිබඳවයි අගමැතිවරයාට එරෙහිව චෝදනා එල්ල වූයේ. එහෙත් ස්වීඩන් රුපවාහිනියේ සාකච්චාවක දී ඔහුට එරෙහිව ඇති චෝදනා ඔහු විසින් ප්‍රතික්ෂේප කර තිබුණි. විදේශ සමාගම් සමග සම්බන්ධතා තිබුණු නමුත් තමන්ගේ පවුලේ වත්කම් හා බදු සම්බන්ධයෙන් සියළු තොරතුරු හෙළිකර ඇති බවයි ඔහු ප්‍රකාශ කළේ. කෙසේවුවද දහස් ගණනක් ජනතාව වී දී බැස අගමැතිවරයාට එරෙහිව විරෝධතා පවත්වන ආකාරයයි අද උදෑසන සිට දකින්නට ලැබුණේ","len":2053}
{"id":"150512_lanka_mangrove_protect","url":"https:\/\/www.bbc.com\/sinhala\/sri_lanka\/2015\/05\/150512_lanka_mangrove_protect","title":"කඩොලාන: ශ්‍රී ලංකාවෙන් ලොවට ආදර්ශයක්","summary":"ශ්‍රී ලංකාව කඩොලාන වනාන්තර සම්පූර්ණ වශයෙන් ආරක්ෂා කරන පළමු රට බවට වීමට නියමිතයි.","text":"පසුගිය ශතවර්ෂය තුළ දී පමණක් ලෝකය පුරා ඇති කොඩොලාන වනාන්තරවලින් අඩකට වැඩි ප්‍රමාණයක් විනාශ වී තිබේ. ලෝකය පුරා දැඩි තර්ජනයට ලක් වී ඇති වාසස්ථාන අතුරින් එකක් ලෙස කඩොලාන වනාන්තර සැලකේ. ශ්‍රී ලංකා ආණ්ඩුවේ සහාය ඇතිව සිදු කිරීමට නියමිත කඩොලාන ආරක්ෂණ වැඩසටහනට නැවත වගාව, අවශ්‍ය පුහුණුව ලබා දීම සහ කුඩා පරිමාණයේ ණය ලබා දීමත් ඇතුළත්. කඩොලාන වනාන්තර විශාල වශයෙන් ඇති අනෙකුත් රටවල් ශ්‍රී ලංකාව අනුගමනය කරමින් මෙවැනි ව්‍යාපෘති දියත් කරනු ඇති බවට පරිසරවේදීහු බලාපොරොත්තු පළ කරති. ‘කඩොලාන ජෛව පද්ධතිය ආරක්ෂා කිරීම සඳහා අත්වැල් බැඳ ගැනීම ආණ්ඩුවේ ආයතන, පෞද්ගලික ආයතන, රාජ්‍ය නොවන සංවිධාන, පර්යේෂකයන්ගේ සහ සාමාන්‍ය ජනතවගේ වගකීමක් ’ වැඩසටහන පිළිබඳ අදහස් දක්වමින් ජනාධිපති මෛත්‍රිපාල පවසා තිබේ. ජාත්‍යන්තර රාජ්‍ය නොවන සංවිධානයක් වන ‘සීකොලොජි’ ආයතනය සහ ශ්‍රී ලංකාව පදනම් කර ගත ‘සුදීස’ සංවිධානයේ සහාය ඇතිව සංරක්ෂණ වැඩසටහන ක්‍රියාත්මක වීමට නියමිතයි.","len":2060}
{"id":"130918_hiti_rape","url":"https:\/\/www.bbc.com\/sinhala\/sri_lanka\/2013\/09\/130918_hiti_rape","title":"ශ්‍රී ලාංකික හමුදා නිලධාරියකුට ස්ත්‍රී දුෂණ චෝදනාවක්","summary":"හයිටි රාජ්‍ය තුල සේවයේ යෙදී සිටින සාමසාධක හමුදාවන්ට අයත් ශ්‍රී ලංකික හමුදා නිලධාආරියකුට එරෙහිව ස්ත්‍රී දුෂණ චෝදනාවක් යටතේ පරීක්ෂණ ආරම්භවී ඇත.","text":"හයිටි පොලිසිය පවසන අන්දමට 18 හැවිරිදි තරුණියකුයි මෙසේ දුෂණයට ලක්ව ඇත්තේ. එක්සත් ජාතීන්ගේ සාම සාධක හමුදාවන් විසින් කළ බවට වාර්තා වන ලිංගික අතවර කිරීම් අතර මෙය අලුත්ම සිදුවීමයි. දැඩි ක්‍රියාමාර්ග හයිටි රාජ්‍යයේ එක්සත් ජාතීන් ගේ සංවිධානයේ ප්‍රකාශිකා සොෂි බුතදොලකොව් සංදේශයට පැවසුවේ එවැනි චෝදනාවක් පිලිබඳ පැමිණිල්ලක් ලැබී ඇති අතර දැනටමත් පරීක්ෂණයක් අරඹා ඇති බවයි. ලිංගික අතවර පිළිබඳව සිය සංවිධානය ඉතා දැඩි ලෙස ක්‍රියාකරන්නේ යයිද එම ප්‍රකාශිකාව අවධාරණය කළාය. එක්සත් ජාතීන්ගේ සංවිධානය විසින් කෙරෙණ පරීක්ෂණයට අමතරව ශ්‍රී ලංකා හමුදාව විසින් ද වෙනම පරීක්ෂණයක් ක් අරඹා ඇති බව යුද හමුදා ප්‍රකාශක රුවන් වනිගසූරිය පැවසුවේය. මෙවන් සිදුවීමක් පිලිබඳ නිල දැනුම් දීමක් තමාවෙත එක්සත් ජාතීන්ගේ සංවිධානය විසින් මෙතෙක් සිදුකරනැති අතර හයිටියේ සිටින හමුදා බලධාරීන් විසින් අවශ්‍ය පරීක්ෂණ කටයුතු කරන බවද හමුදා ප්‍රකාශකයා අවධාරණය කර සිටියේය.","len":2060}
{"id":"140322_lanka_cricket","url":"https:\/\/www.bbc.com\/sinhala\/sri_lanka\/2014\/03\/140322_lanka_cricket","title":"විස්සයි විස්ස; ශ්‍රී ලංකාවට තවත් ජයක්","summary":"2014 විස්සයි විස්ස ලෝක ශූරතා ක්‍රිකට් තරඟාවලියේ දාහතර වැනි තරඟය ජයග්‍රහණයෙන් නිම කිරීමට ශ්‍රී ලංකා ක්‍රීඩකයෝ සමත් වූහ.","text":"අද චිතගොං නගරයේ පැවැත්වුන එම තරඟයේදී ශ්‍රී ලංකා කණ්ඩායම සටන් වැදුණේ දකුණු අප්‍රිකානු ක්‍රිකට් කණ්ඩායම සමඟයි. කාසියේ වාසිය දිනා ගත් ශ්‍රී ලංකා කණ්ඩායම පළමුව පන්දුවට පහර දීම තෝරා ගනිමින් නියමිත ඕවර් විස්සේදී කඩුලු හතක් දැවී ළකුණු 165 ක් ලබා ගැනීමට සමත් විය. ශ්‍රී ලංකා පිලේ වැඩිම ළකුණු ලාභියා වූ කුසල් පෙරේරා හයේ පහර තුනක් සහ හතරේ පහර හයක් ද සමඟ මුළු ළකුණු 61 ක් එක්රැස් කරමින්, ශක්තිමත් පදනමකින් තරඟය පෙරට ගෙන යාමට සමත් විය. ඇන්ජලෝ මැතිව්ස් ලබාගත් ළකුණු සංඛ්‍යාව 43යි. අනතුරුව පිටියට බට දකුණු අප්‍රිකානු කණ්ඩායම ආරම්භයේදී යම් බලාපොරොත්තු සහගත මට්ටමක සිටියත්, ශ්‍රී ලංකා පන්දු යැවීම සහ පන්දු රැකීම හමුවේ අසීරු අඩියකට පත් වූ බවකුයි පෙනී ගියේ. නියමිත ඕවර් විස්ස අවසානයේ ඔවුන් ලබා සිටියේ ළකුණු 160 ක් පමණි . මේ අනුව තරඟාවලියේ දාහතර වැනි තරඟය ළකුණු පහකින් ජය ගැනීමට ශ්‍රී ලංකා කණ්ඩායම සමත් විය. අදට නියමිත දෙවන තරඟය පැවැත්වෙන්නේ එංගලන්තය සහ නවසීලන්තය අතරයි.","len":2077}
{"id":"140405_thailand_yingluk","url":"https:\/\/www.bbc.com\/sinhala\/world\/2014\/04\/140405_thailand_yingluk","title":"තායි ආණ්ඩුවේ ආධාර කරුවෝ වීදියේ","summary":"තායිලන්තයේ භාරකාර අගමැතිනි යින්ලුක් සිනවත් වෙනුවෙන් සහයෝගය පළ කරන දහස් සංඛ්‍යාත ජනකායක් බැංකොක් අගනුවර සීමාවේ එක් රැස්ව සිටින බව වාර්තා වෙයි.","text":"ජනතාව එසේ රැස් වී සිටින්නේ දින දෙකක රැළියක් සඳහා වන බවයි, බැංකොක් නගරයෙන් ලැබෙන වාර්තා මගින් පැවසෙන්නේ. එම දෙ දින මහජන රැලිය කැඳවනු ලැබුණේ අගමැතිනි යින්ලුක් සිනවත් නායකත්වය දෙන ආණ්ඩුව බිඳ හෙලීමේ අරමුණින් ඊට එරෙහිව නෛතික අභියෝග මාලාවක් එල්ල වෙමින් තිබිය දී. අගමැතිවරියගේ ආධාර කරුවන්ගේ අරමුණ ආණ්ඩුවට ඇති මහජන සහයෝගය ප්‍රදර්ශනය කිරීමයි. බලතල කප්පාදුව තක්සින් සිනවත් පසුගිය පෙබරවාරි මාසයේ පැවැත්වුන මහ මැතිවරණය අවලංගු කරමින් තායිලන්ත ආණ්ඩුක්‍රම ව්‍යවස්ථා අධිකරණය මාර්තු මාසයේ තීදුවක් දුන් අතර අගමැතිවරියගේ බලතල එමගින් සීමා කරනු ලැබුණි. තායිලන්තයේ ආණ්ඩු විරෝධී උද්ඝෝෂකයන්ගේ ඉලක්කය අගමැතිනි යින්ලුක් සිනවත් නායකත්වය දෙන ආණ්ඩුව පෙරලා දැමීමයි. අගමැතිවරියට එරෙහි බලවේගය පෙරට ආවේ ඇය හිටපු අගමැති තක්සින් සිනවත්ගේ රූකඩයක් යයි චෝදනා කරමින්. රටින් පළා ගොස් වෙසෙන ධන කුවේරයකු වන තක්සින් සිනවත්, අගමැතිනි යින්ග්ලුක් සිනවත්ගේ සහෝදරයෙකි.","len":2085}
{"id":"world-36567297","url":"https:\/\/www.bbc.com\/sinhala\/world-36567297","title":"ෆලුජා නගරය 'ඉරාක හමුදා අතට'","summary":"ඉස්ලාමීය රාජ්‍ය සංවිධානය අත පවතින ෆලුජා නගරයෙන් වැඩි කොටසක බලය යළි අත්පත් කර ගැනීමට ඉරාක ආණ්ඩුවේ හමුදා සමත් වී ඇති බව එරට බලධාරීහු පවසති.","text":"අයිඑස් කැරලිකරුවන් ෆලුජා නගරයෙන් පලා යන බව ඉරාක බලධාරීහු පවසති තවමත් නගරයේ ඇතැම් ප්‍රදේශ අයිඑස් පාලනයේ පවතින බැවින් තවදුරටත් මෙහෙයුම් ක්‍රියාත්මක වනු ඇති බවයි ඇමරිකානු ආරක්ෂක ලේකම් ඈෂ් කාටර් ප්‍රකාශ කළේ. ඉරාක විශේෂ හමුදා ඒකකයේ අණදෙන නිලධාරී බ්‍රිගේඩියර් හයිදර් අල් ඔබේදී ඒඑෆ්පී පුවත් සේවයට පවසා ඇත්තේ ෆාලුජා නගරයේ භූමි ප්‍රමාණයෙන් සියයට අසූවක් ආණ්ඩුවේ හමුදා පාලනයේ පවතින බවයි. බැග්ඩෑඩ් අගනුවර සිට සැතපුම් තිහක් දුරින් පිහිටි ෆලුජා නගරය අයිඑස් කැරලිකරුවන් අතට පත් වූයේ 2014 වසරේ ජනවාරි මාසයේදී. මේ අතර ඉස්ලාමීය රාජ්‍ය සංවිධානය අත පවතින මොසුල් නගරයේ දකුණු ප්‍රදේශයේ බලය තහවුරු කර ගනිමින් සිය හමුදා ඉදිරියට ගමන් කරන බවත් ඉරාක හමුදා පවසයි. මොසුල් නගරයෙන් සැතපු හතළිස් තුනක් පමණ දුරින්, ටයිග්‍රිස් නදි තීරයේ පිහිටා ඇති අල් කයාරා නගරය ඉහත කී හමුදා භට කණ්ඩායම්වල ඉලක්කය වී තිබේ. අල් කයාරා නගරයේ මූලෝපාය වශයෙන් වැදගත් ගුවන් පර්යන්තයක් පිහිටා ඇත.","len":2087}
{"id":"world-38436649","url":"https:\/\/www.bbc.com\/sinhala\/world-38436649","title":"'සහජීවනය නොමැතිව සාහිත්‍යයේත් කවියේත් දියුණුවක් නෑ'","summary":"සාහිත්‍ය දියුණුව සඳහා සහජීවනය අත්‍යවශ්‍යවන අතර සහජීවනය නොමැති තැන සාහිත්‍යයේත් කවියේත් දියුණුවක් නැති බව අගමැති රනිල් වික්‍රමසිංහ පවසයි.","text":"අගමැතිවරයා ඒ බව සඳහන් කළේ පසුගියදා කොළඹදී පැවති 'සහජීවනය උදෙසා කවියෝ' ප්‍රසංගයේ ප්‍රධාන ආරාධිතයා ලෙස සහභාගි වෙමිනි. බත්තරමුල්ල අපේගම පරිශ්‍රයේදී ජාතික සංවාද පිළිබඳ අමාත්‍යාංශය සංවිධානය කළ මේ වැඩසටහන සඳහා දිවයිනේ ප්‍රදේශ රැසකින් කවි කිවිඳියන් රැසක් එක් වී සිටියහ. හදවත්වලට දැනෙන භාෂාවෙන් අමතමින් ජාතීන් අතර ඇති අනවබෝධය දුරුකිරීමේ හැකියාවක් කවියට තිබෙන බව පුත්තලමේ සිට පැමිණ සිටි ඩීකේ ජිනේන්ද්‍රසිංහ කවිය බීබීසී සංදේශයට පැවසීය. ගල්ගමුවේ සිට පැමිණ සිටි ප්‍රේමා මුණසිංහ කිවිඳිය අදහස් දක්වමින්, සහජීවනය උදෙසා කවියන් කුමන ක්‍රියාමාර්ගයක් අනුගමනය කරන්නේද යන්න රටට දර්ශනය විය යුතු බව සඳහන් කළාය. සියලු ජාතීන් එකමුතුව ජිවත් විය යුතු බව පවසන ආනමඩුවේ සිරිල් මෙත්සිරි කවියා, අතීතයේ ජාතීන් අතර තිබූ එකමුතුව බිඳවැටීම පිළිබඳව අතිශයින්ම කණගාටුවන බවත් පැවසීය. කවියට ප්‍රිය කරන තරුණ පරපුරක් බිහිනොවිම පිළිබඳව කණගාටුවන බව තවත් කිවිඳියක් සඳහන් කළාය.","len":2099}
{"id":"160102_smbp_india_pakistan_airforce_attack","url":"https:\/\/www.bbc.com\/sinhala\/world\/2016\/01\/160102_smbp_india_pakistan_airforce_attack","title":"පතන්කොට් ඉන්දීය ගුවන් හමුදා කඳවුරට ප්‍රහාරයක්","summary":"පාකිස්තාන් දේශ සීමාව ආසන්නයේ පිහිටි ඉන්දීය ගුවන් හමුදා කඳවුරකට ප්‍රහාරයක් එල්ල කළ තුවක්කුකරුවන් සිව් දෙනකු මරා දමන ලද බව ඉන්දීය බලධාරීහු පවසති.","text":"ගුවන් හමුදා කඳවුරට ප්‍රහාර එල්ල කිරීමට පැමිණි සන්නද්ධ කණ්ඩායම ඉන්දීය හමුදා නිල ඇඳුමට සමාන ඇඳුමකින් සැරසී සිටි බවත් බලධාරීහු සඳහන් කරති එම නිලධාරීන් වැඩිදුරටත් සඳහන් කළේ එහිදී හට ගත් වෙඩි හුවමාරුවෙන් හමුදා සෙබළුන් තිදෙනෙකු ද මරුමුවට පත් වී ඇති බවයි. පතන්කොට් ප්‍රදේශයේ පිහිටි ඉන්දීය ගුවන් හමුදා කඳවුර හා ඒ අවට පැය කීපයක් වෙඩි හුවමාරු වූ බවයි හමුදා බලධාරීන් කියා සිටියේ. අද සෙනසුරාදා උදෑසන ගුවන් හමුදා කඳවුරට ප්‍රහාර එල්ල කිරීමට පැමිණි සන්නද්ධ කණ්ඩායම ඉන්දීය හමුදා නිල ඇඳුමට සමාන ඇඳුමකින් සැරසී සිටි බවත් බලධාරීහු සඳහන් කරති. ඉන්දීය ගුවන් හමුදාවට අයත් ප්‍රහාරක ජෙට් යානා සහ හෙලිකොප්ටර් යානා රඳවා තබා ඇති පතන්කොට් කඳවුර පාකිස්තාන් දේශ සීමාවේ සිට කිලෝමීටර් පනහක් දුරින් පිහිටා තිබේ. ඉහත කී ප්‍රහාරය එල්ල වූයේ සාම සාකච්ඡා යළි පණ ගැන්වීමේ අරමුණින් ඉන්දීය අගමැතිවරයා සහ පාකිස්තාන් අගමැති නවාස් ෂරීෆ් ලාහෝර් නගරයේ දී හමු වීමෙන් දින කීපයකට පසුවයි.","len":2100}
{"id":"130507_commonwealth","url":"https:\/\/www.bbc.com\/sinhala\/world\/2013\/05\/130507_commonwealth","title":"පොදු රාජ්‍ය මණ්ඩලීය සමුළුවට බ්‍රිතාන්‍යයේ එලිසබෙත් රැජිණ සහභාගි නොවේ","summary":"මේ වසර අගදී ශ්‍රී ලංකාවේ පැවැත්වීමට නියමිත පොදු රාජ්‍ය මණ්ඩලීය රාජ්‍ය නායක සමුළුවට බ්‍රිතාන්‍යයේ එලිසබෙත් රැජිණ සහභාගි නොවන බව බකිංහැම් මාලිගය නිවේදනය කළේය.","text":"පොදු රාජ්‍ය මණ්ඩලයේ නායිකාව වන එලිසබෙත් රැජිණ 1973 න් පසුව එම සමුළුවට සහභාගි නොවන පළමු වතාව මෙයයි. 87 හැවිරිදි රැජිණගේ දීර්ඝ විදේශ චාරිකා ප්‍රමාණය අඩු කිරීම පිලිබඳ අවධානය පලවී තිබෙන බව පවසන බකිංහැම් මාලිගය, බ්‍රිතාන්‍ය කිරුල හිමි චාර්ල්ස් කුමරු ඇය නියෝජනය කරමින් රාජ්‍ය නායක සමුළුවට සහභාගි වන බව ද නිවේදනය කොට තිබේ. ශ්‍රී ලංකාවේ දිගින් දිගටම මානව හිමිකම් උල්ලංඝනයන් සිදුවන බව පවසන ජාත්‍යන්තර මානව හිමිකම් සංවිධාන, පොදු රාජ්‍ය මණ්ඩලීය රාජ්‍ය නායක සමුළුව ශ්‍රී ලංකාවේ පැවැත්වීමට එරෙහිව උද්ඝෝෂණයක යෙදී සිටී. සමුළුව වර්ජනය කරන බව කැනඩාවේ අගමැතිවරයා දැනටමත් නිවේදනය කොට තිබේ. කෙසේ නමුත්, රැජිණගේ තීන්දුව සහ එම උද්ඝෝෂණය අතර කිසිදු සම්බන්ධයක් නැති බවයි, බකිංහැම් මාලිගය පවසන්නේ. එලිසබෙත් රැජිණ නියෝජනය කරමින් සමුළුවට සහභාගි වන චාල්ස් කුමරු තමන් හරසරින් පිළිගන්නා බව, ඒ පිළිබඳව නිවේදනයක් නිකුත් කරන ලන්ඩනයේ පිහිටි ශ්‍රී ලංකා මහ කොමසාරිස් කාර්යාලය පවසයි","len":2101}
{"id":"130804_weliweriya_funeral","url":"https:\/\/www.bbc.com\/sinhala\/sri_lanka\/2013\/08\/130804_weliweriya_funeral","title":"අකිල දිනේෂ්ගේ අවමගුලට දහස් සංඛ්‍යාත පිරිසක්","summary":"වැලිවේරිය රතුපස්වල ගම්වාසීන්ට හමුදාව එල්ල කළ ප්‍රහාරයෙන් මියගිය අකිල දිනේෂ් පාසල් ශිෂ්‍යයාගේ අවමගුලට දහස් සංඛ්‍යාත ජනකායක් රොක් වී සිටියහ.","text":"දාහත් හැවිරිදි අකිල දිනේෂ් රතුපස්වලදී හමුදා වෙඩි පහරින් මියගිය පළමු පුද්ගලයායි අවමගුල් උත්සවයට පන් දහසත් හය දහසත් අතර පිරිසක් එක්වී සිටි බවයි, ප්‍රදේශවාසියෙක් බීබීසී සංදේශයට කියා සිටියේ. දැඩි ආරක්ෂක රැකවල් මධ්‍යයේ පැවැත්වුන අවමගුල වෙනුවෙන් හමුදාව රඳවා නොසිටියත්, රතුපස්වල ගම්මානයෙන් අවට පන් දහසක් පමණ හමුදා භට පිරිසක් රඳවා ඇතැයි දැනගන්නට ලැබුන බව ද සිය නම හෙළි නොකරන්නැයි ඉල්ලා සිටි එම ගම්වාසියා කියා සිටියේය. එහෙත් කිසිම හමුදා භට පිරිසක් ඒ අවට රඳවා නොසිටි බව හමුදා ප්‍රකාශක බ්‍රිගේඩියර් රුවන් වනිගසූරිය අවධාරණය කරයි. හේලීස් සමූහ ව්‍යාපාරයේ අත්වැසුම් කම්හලකින් පිටවන අපද්‍රව්‍ය නිසා පානීය ජලය විස වී ඇති බව පවසමින් උද්ඝෝෂණයේ යෙදුනු ගම්වාසීන්ට හමුදාව එල්ල කළ වෙඩි ප්‍රහාරයෙන් මියගිය සංඛ්‍යාව තිදෙනකු දක්වා ඉහල ගොස් ඇති බව බලධාරීහු පවසති. එහිදී හත් දෙනකු මියගොස් ඇති බවට එක්සත් ජාතික පක්ෂය කරන ප්‍රකාශය හමුදා ප්‍රකාශකයා ප්‍රතික්ෂේප කරයි.","len":2101}
{"id":"world-39015841","url":"https:\/\/www.bbc.com\/sinhala\/world-39015841","title":"'Nokia 3310' යළි වෙළඳපොළට?","summary":"ජංගම දුරකතන පාවිච්චි කරන්නන් අතර නමක් දිනා සිටි 3310 දුරකතන මාදිලිය යළි වෙළඳපොළට ඉදිරිපත් කිරීමට 'නොකියා' (Nokia) සමාගම සැලසුම් කරමින් ඇතිබවට වාර්තා වෙයි.","text":"2000 වසර ආරම්භයේ වෙළඳපොළට පැමිණි 3310 මාදිලිය පාරිභෝගිකයන් අතර විශ්වාසය දිනාගත් දුරකතනයක් ලෙස සැලකේ. තම පළමු ජංගම දුරකතනය වශයෙන් 'නොකියා 3310' දුරකතනය මිලදී ගත් හෝ ඊට ඇලුම් කළ බොහෝ දෙනෙක් එම පුවතත් සමඟ දැඩි ප්‍රබෝධයට පත් වී සිටිති. ඔරොත්තු දීම අතින් 3310 මාදිලිය සුරක්ෂිත දුරකතනයක් ලෙස බොහෝ දෙනෙකු විසින් හඳුන්වනු ලබති. කෙසේ නමුත් 2000 වසරේ නිෂ්පාදනය කෙරුණු 3310 දුරකතනය නැවතත් වෙළඳපොළට ඉදිරිපත් කිරීමට යන බවට පළවන වාර්තා සම්බන්ධයෙන් අදහස් පළ කිරීම 'නොකියා' සමාගම ප්‍රතික්ෂේප කරයි. 'නොකියා' සමාගමේ නිෂ්පාදනය කෙරුණු සෙසු දුරකතන මාදිලි 'ඇනරොයිඩ්' සහ 'අයි ෆොන්'වැනි සාපේක්ෂ වශයෙන් සංකීර්ණ දුරකතන භාවිත කිරීමට ඇල්මක් නොදක්වන වැඩිහිටි ප්‍රජාව අතරට 3310 දුරකතනය නැවත ගෙන යා හැකි බවට ප්‍රවීණයෝ විශ්වාසය පළ කරති. ස්මාර්ට් දුරකතනවල බැටරි බලය රඳා පවතින කාලය සම්බන්ධයෙන් බොහෝ දෙනෙක් මැසිවිලි නගන අතර 'නොකියා 3310' දුරකතනය කෙරෙහි පාරිභෝගික අවධානය යොමුවීමට එය ප්‍රධාන හේතුවක් විය හැක.","len":2109}
{"id":"121216_basl_cj_boycott","url":"https:\/\/www.bbc.com\/sinhala\/sri_lanka\/2012\/12\/121216_basl_cj_boycott","title":"අලුත් අගවිනිසුරු වර්ජනය කරනවා - නීතිවේදීහු","summary":"අගවිනිසුරුවරිය නීති විරෝධීව ඉවත් කිරීමට ආණ්ඩුව කටයුතු කළ හොත් එම තනතුරට පත්වන නව අග්‍ර විනිශ්චයකාරවරයා වර්ජනය කිරීමේ යෝජනාවකට ශ්‍රී ලංකා නීතිඥ සංගමයේ අනුමැතිය පළ විය.","text":"අග විනිසුරුවරියට එරෙහි චෝදනා නැවත සලකා බලන මෙන් ඉල්ලා සිටීමේ යෝජනා දෙකක්ද ඒකමතිකව සම්මත වී තිබේ තුන් දහසකට අධික නීතිඥයන්ගේ සහභාගිත්වයෙන් සෙනසුරාදා කොළඹ දිසා අධිකරණ භූමියේ පැවති නීතිඥ සංගමයේ මහා සභා රැස්වීමකදීයි සංගමය එම ඒකමතික තීන්දුවට එළැඹී තිබෙන්නේ. ඊට අමතරව අග විනිසුරුවරියට එරෙහි චෝදනා නැවත සලකා බලන මෙන් සහ සාධාරණ ක්‍රියාදාමයක් යටතේ නැවත එම චෝදනා විමර්ශනය කරන ලෙසද ඉල්ලා සිටීමේ යෝජනා දෙකක්ද ඒකමතිකව සම්මත වී තිබේ. කෙසේ නමුත් අදාළ යෝජනාවලට එරෙහිව කරුණු දැක්වීමට ඉදිරිපත් වූ නීතිඥයන්ට කරුණු දැක්වීම සඳහා සංගමයේ සභාපතිවරයා ප්‍රමාණවත් කාලයක් ලබා නොදුන් බවට සංගමයේ උප සභාපතිනි අනෝමා ගුණතිලක එය අසාධාරණ බැවින් තමන් උප සභාපති තනතුරින් ඉල්ලා අස්වන බව සඳහන් කළාය. කෙසේ නමුත් සභාපති ජනාධිපති නීතිඥ විජේදාස රාජපක්ෂ එම චෝදනාව ප්‍රතික්ෂේප කරමින් කියා සිටියේ අදහස් දැක්වීම සඳහා සියලු දෙනාට ප්‍රමාණවත් කාලය ලබා දුන් බවයි. වැඩි තොරතුරු සඳහා සබැඳි තේමා","len":2118}
{"id":"sri-lanka-36695121","url":"https:\/\/www.bbc.com\/sinhala\/sri-lanka-36695121","title":"නායකයා පක්ෂය විනාශ කරනවා - බැසිල් රාජපක්ෂ","summary":"ශ්‍රී ලංකා නිදහස් පක්ෂ නායකත්වය එම පක්ෂය විනාශය කරා මෙහෙයවමින් සිටින බව හිටපු අමාත්‍ය බැසිල් රාජපක්ෂ පවසයි.","text":"නව ජාතික ව්‍යාපාරයක් ආරම්භ කොට ඉදිරි මැතිවරණ ජයග්‍රහණය කරන බව හිටපු ඇමති බැසිල් රාජපක්ෂ කියා සිටියි නිල වශයෙන් බෝඩ් ලෑල්ලකට පමණක් සීමා වූ ශ්‍රීලනිපය සම්මන්ත්‍රණයක් පැවැත්වීම සඳහා දස දෙනකුවත් සොයා ගැනීමට නොහැකි තත්වයකට මුහුණ දී ඇති බවයි හිටපු ඇමතිවරයා සඳහන් කළේ. මේ වන විට රටේ පක්ෂ දේශපාලනය තුළ යමි කිසි විකෘතියක් ඇති වී තිබෙන ඔහු කියා සිටියේ බදුල්ල හල්දුම්මුල්ලේ පැවති ඒකාබද්ධ විපක්ෂයේ හමුවක් අමතමිනි. ශ්‍රී ලංකා නිදහස් පක්ෂය පරාජය කිරීමට කටයුතු කළ පුද්ගලයාට එම පක්ෂයේ නායකත්වය ලබා දීම 'නරියාට කුකුළන් භාර දීමක්' ලෙසයි හිටපු ඇමතිවරයා විසින් හඳුන්වනු ලැබුවේ. නව ජාතික ව්‍යාපාරයක් ආරම්භ කොට ඉදිරි මැතිවරණ ජයග්‍රහණය කරන බවත් හිටපු ඇමතිවරයා කියා සිටියේය. 'එම ව්‍යාපාරය මහින්ද රාජපක්ෂ ජනාධිපතිතුමාගේ නායකත්වයෙන් බිහි වෙනවා' ඊට එක් වී සිටි පාර්ලිමේන්තු මන්ත්‍රී විමල් වීරවංශ කියා සිටියේ ආණ්ඩුවට එරෙහි ඓතිහාසික පාගමනක් ලබන 28 වනදා මහනුවරින් ආරම්භ වන බවයි.","len":2125}
{"id":"130920_pakistan_girls","url":"https:\/\/www.bbc.com\/sinhala\/world\/2013\/09\/130920_pakistan_girls","title":"දුවේ නුඹ මට ආශීර්වාදයක්","summary":"ගැහැණු දරුවන්ට සැලකිය යුතු ආකාරය සම්බන්ධයෙන් කරුණු පැහැදිලි කරමින් දේශනා පවත්වන මෙන්, පාකිස්තානය පුරා මුස්ලිම් පල්ලිවල ඉමාම් වරුන් වෙත ඉල්ලීමක් ඉදිරිපත්ව ඇත.","text":"පකිස්තාන් ගැහැණු දරුවන්ගේ අධ්‍යාපන අයිතිය සහතික කිරීම වෙනුවෙන් නිෂ්පාදනය කෙරුණ කාටුන් චිත්‍රපටයක රූප රාමුවක්. එම ඉල්ලීම කරනු ලැබ තිබෙන්නේ පාකිස්තානයේ ඉමාම්වරුන්ගේ මණ්ඩලය මගින්. ඒ සඳහා විශේෂ දිනයක් ද ප්‍රකාශයට පත් කරනු ලැබ ඇති අතර, එහි තේමාව “මගේ දුව ශාපයක් නොව ආශීර්වාදයක්” යන්න. පුතකු නොලද නිසා කෝපයට පත් තැනැත්තකු විසින් මාස දහ අටක් වූ සිය දියණිය දියෙහි ගිල්වා මරා දමනු ලැබීම පසුගියදා පාකිස්තාන් සමාජයේ විශාල කම්පාවක් ඇති වීමට හේතු වූ අතර ඒ සමඟ එවැනි තවත් සිද්ධීන් රැසක්ම හෙළිදරව් වුණි. පාකිස්තානයේ ප්‍රකට නවකතා කතුවරියක් වන බින්හා ෂා ප්‍රකාශයක් කරමින් කියා සිටියේ ,ආගම පාකිස්තාන් සමාජය තුළ විශාල බලපෑමක් සිදු කරන හෙයින් ආගමික නායකයන්ට මේ ප්‍රශ්නයේදී පුළුල් මග පෙන්වීමක් කළ හැකි බවයි. ගැහැණු දරුවන් මරා දැමීම වැනි අපරාධ සිදු කරන්නන්ට එරෙහිව පාකිස්තානයේ දැඩි දඬුවම් පැමිණවීමක් සිදු වන්නේ නැති බවයි,ඉස්ලාමාබාද් නගරයේ සිටින බීබීසී වාර්තාකරු පවසන්නේ.","len":2131}
{"id":"world-38282960","url":"https:\/\/www.bbc.com\/sinhala\/world-38282960","title":"\"පූතින් සුනඛ සුරතලා එපා කියයි\"","summary":"රුසියාවේ ජනාධිපති ව්ලදිමීර් පූතින් වෙත සුනඛයකු තෑගි කිරීමට ජපාන ආණ්ඩුව සුදානම් වුවත් ඔහු එම යෝජනාව ප්‍රතික්ෂේප කර ඇති බව ජපාන පාර්ලිමේන්තු මන්ත්‍රීවරයෙක් පවසයි.","text":"ජපාන රජය 2012 වසරේදී ජනාධිපති පුතින් වෙත තෑගි කළ'යුමේ' නමැති සුනඛ සුරතලිය (වම් පසින්) ජනාධිපති පූතින් විසින් එය ප්‍රතික්ෂේප කරනු ලැබ ඇත්තේ ඇයි දැයි යන්න සම්බන්ධයෙන් පාර්ලිමේන්තු මන්ත්‍රී කොයිචි හගිවුඩා කිසිත් පවසා නොමැත. ජපාන රජය 2012 වසරේදී ජනාධිපති පූතින් වෙත 'යුමේ' නමැති අකිටා වර්ගයේ සුනඛ සුරතලියක් තෑගි කළේය. තවත් සුනඛයෙකු තෑගි කිරීමට ජපාන රජය සූදානම් වී ඇත්තේ ඇයට සහකරුවකු හඳුන්වා දීමේ අරමුණෙනි. \"අවාසනාවකට, අපිට ඒ බව රුසියාවෙන් අහන්න ලැබුණා. මනමාලයෙක් තෑගි කිරීමට අපේ තිබුණු බලාපොරොත්තුව බොඳ වෙලා ගියා,\" පාර්ලිමේන්තු මන්ත්‍රී කොයිචි හගිවුඩා සිය බ්ලොග් පිටුවේ සඳහන් කොට තිබේ. ජනාධිපති පූතින් ද සහභාගිවීමට නියමිත, ලබන සතියේ ජපානයේ පැවැත්වෙන සමුළුව අතරවාරයේ සුනඛයා තෑගි කිරීමට සැලසුම් කොට තිබිණි. ජපානයේ උතුරු කලාපය අකිටා වර්ගයේ සුනඛයන්ගේ නිජ භූමියයි. රුසියාවේ ජනාධිපති ව්ලදිමීර් පූතින්, මෙසේ තෑගි වශයෙන් ලැබුණු සුරතල් සුනඛයන් කීප දෙනෙකුගේ හිමිකරුවාය.","len":2131}
{"id":"131014_alla_malaysia","url":"https:\/\/www.bbc.com\/sinhala\/world\/2013\/10\/131014_alla_malaysia","title":"‘අල්ලා’මැලේසියානු කිතුනුවන්ට තහනම් වචනයක්","summary":"මුස්ලිම් නොවන ජනතාව ‘අල්ලා’යන වචනය භාවිතා කරනු ලැබීම තහනම් කරමින් ප්‍රකාශයට පත් කෙරුණ අධිකරණ නියෝගයක් සම්බන්ධයෙන් මැලේසියාවේ කිතුනු ජනතාව බලවත් කනස්සල්ල පළ කරති.","text":"'අල්ලා' වචනයට තහංචි දැමීම නිදහස උල්ලංඝනය කිරීමක් වන බවයි, මැලේසියානු 'හෙරල්ඩ්'පුවත්පත පෙන්වා දෙන්නේ. ‘අල්ලා’ යන වචනය මුස්ලිම් නොවන අන්‍යාගමිකයන් විසින් පාවිච්චි කරනු ලැබීම මැලේසියානු ආණ්ඩුව විසින් තහනම් කරනු ලැබයි තිබුණේ. ආණ්ඩුවේ එම තීරණය තහවුරු කරමින් මැලේසියානු අභියාචනාධිකරණය තීන්දු කළේ කිතුනු සහ වෙනත් ලබ්ධිකයන් විසින් ද එම වචනය භාවිතා කිරීම රටේ මුස්ලිම් ප්‍රජාව අතර ව්‍යාකූලත්වයක් මතු වීමට හේතු වෙන බවයි. අරාබි වචනයක් වන ‘අල්ලා ‘යන්න බයිබලය ද ඇතුළු තම වෙනත් ප්‍රකාශනවල නිරන්තරයෙන්ම භාවිතා කර ඇති බවයි, මැලේසියානු කිතුනුවන් පෙන්වා දෙන්නේ. එසේම එම වදන මැදපෙරදිග පුරාම කිතුනුවන් විසින් පාවිච්චි කරන බවත්, මැලේසියානු කිතුනු නායකයෝ කියා සිටිති. අභියාචනාධිකරණය විසින් දෙන ලද තීන්දුව ආගමික සුළුතරයේ නිදහස මකා දැමීමක් වන බව පෙන්වා දෙමින් එම තීන්දුවට එරෙහිව නැවත අධිකරණ ක්‍රියා මාර්ගයක් ගන්නා බවයි, ‘හෙරල්ඩ්’(Herald) මැලේසියානු කිතුනු පුවත්පත කියා සිටින්නේ.","len":2133}
{"id":"sri-lanka-40082746","url":"https:\/\/www.bbc.com\/sinhala\/sri-lanka-40082746","title":"ගංවතුර සහ නාය යාම්: ගාල්ලේ ලක්ෂයකට අධික ජනතාවකට ගංවතුරෙන් පීඩා","summary":"ගාල්ල දිස්ත්‍රික්කයේ ප්‍රාදේශීය ලේකම් කොට්ඨාස දහනවයකට අයත් පවුල් 26,072 ක් ගංවතුරින් පීඩාවට පත්ව ඇති බව ගාල්ල දිස්ත්‍රික් ආපදා කළමනාකරණ මධ්‍යස්ථානය පවසයි.","text":"ඒ අනුව ඉහත කී පවුල්වලට අයත් 104,144 දෙනෙකුට ආපදා තත්වය බලපා තිබේ. ගාල්ල දිස්ත්‍රික් ලේකම් එස්.ටී කොඩිකාර කියා සිටියේ එම දිස්ත්‍රික්කයේ පැවති ගංවතුර තත්ත්වය පහව යමින් පවතින බවය. නෙළුව, තවලම හා හිනිඳුම යන ප්‍රදේශවල පැවති ගංවතුර සම්පූර්ණයෙන්ම බැස ගොස් ඇති බව කියා සිටි දිස්ත්‍රික් ලේකම්වරයා ගිං ගඟ ආශ්‍රිත පහළ ප්‍රදේශ තවමත් ජලයෙන් යටව පවතින බව සඳහන් කළේය. නාගොඩ, යක්කලමුල්ල, බද්දේගම, දිවිතුර-වැලිවිටිය සහ බෝපේ පෝද්දල යන ප්‍රාදේශීය ලේකම් කොට්ඨාස තවමත් ජලයෙන් යටව පතින ප්‍රදේශ අතර වේ. මේ අතර සහන සේවා සඳහා යොදවා තිබූ ගුවන් හමුදාවට අයත් MI 17 වර්ගයේ හෙලිකොප්ටරයක් කාර්මික දෝෂයක් මත බද්දේගම ඉනිමංකඩ ප්‍රදේශයට හදිසියේ ගොඩ බැස්වූ බව ශ්‍රී ලංකා ගුවන් හමුදාව පවසයි. ගොඩ බෑමේදී හෙලිකොප්ටරයේ ඇතැම් කොටස්වලට හානි සිදු වී ඇති ආකාරය දැක ගත හැක. ඒ අසල ප්‍රදේශවාසියෙක් කියා සිටියේ විශාල ශබ්දයක් නගමින් හෙලිකොප්ටර් යානය පොළොව දෙසට පැමිණි බවය. හදිසි ගොඩ බෑමේදී ඒ අසල නිවසක වහලයකට හානි සිදුව තිබේ.","len":2143}
{"id":"130712_fishermen_fuel_subsidy","url":"https:\/\/www.bbc.com\/sinhala\/sri_lanka\/2013\/07\/130712_fishermen_fuel_subsidy","title":"මාස තුනකින් ඉන්ධන සහනාධාරය නෑ - ධීවරයෝ","summary":"ආණ්ඩුව පොරොන්දු වූ ඉන්ධන සහනාධාරය මාස තුනකින් ධීවරයන්ට ලබා දී නැති බව පවසන ධීවර නායකයෝ තෙල් සහනාධාරය ලබා දෙන තුරු උද්ඝෝෂණයේ යෙදෙන බව සපථ කරති.","text":"කූපන් පත් වලට ඉන්ධන ලබා ගැනීමේ හැකියාවක් නැති බව ධීවරයෝ පවසති සමස්ත ලංකා පොදු ධීවර සම්මේලනය මාතර මිරිස්සේ දී දියත් කොට තිබුණු උද්ඝෝෂණයක දී එම චෝදනාව එල්ල කළ ධීවර නායකයෝ ධීවරයන්ට දුන් ප්‍රතිඥා ඉටු කිරීමට අපොහොසත් වී ඇති බවට ද ආණ්ඩුවට චෝදනා කරති. තෙල් මිල පහත හෙලන තුරු හෝ සහනාධාරය අඛණ්ඩව ලබා දෙන තුරු බ්‍රහස්පතින්දා ගාල්ලෙන් ආරම්භ වූ උද්ඝෝෂණ ව්‍යාපාරය රට පුරාම දියත් කරන බවයි, සම්මේලනයේ ජාතික සංවිධායක රත්න ගමගේ කියා සිටියේ. සහන මිලට ඉන්ධන ලබා ගැනීම පිණිස ධීවරයන්ට කූපන් පත් නිකුත් කොට තිබෙන නමුත් එම කාඩ්පත් වලට ඉන්ධන ලබා ගැනීමේ හැකියාවක් නැති බවයි, උද්ඝෝෂණයට එක්ව සිටි ධීවරයන් ප්‍රසාද් පූර්ණිමාල් ජයමාන්නට කියා සිටියේ. ඉන්ධන මිල අඩු කරන මෙන් ඉල්ලා 2012 පෙබරවාරියේ දී හලාවත දී ධීවරයන් කළ උද්ඝෝෂණයකට පොලීසිය වෙඩි තැබීමෙන් ඇන්ටනි ප්‍රනාන්දු ධීවරයා මරු මුවට පත් වූ අතර, තවත් තිදෙනකුට බරපතල තුවාල සිදු විය. ධීවරයන්ට ඉන්ධන සහනාධාර ලබා දෙන බවට ආණ්ඩුව පොරොන්දු වූයේ ඉන් අනතුරුවයි.","len":2157}
{"id":"world-37671916","url":"https:\/\/www.bbc.com\/sinhala\/world-37671916","title":"සිරියාව: කැරලිකරුවෝ ඩබික් නගරයේ IS බලකඳවුර 'අල්ලා ගනිති'","summary":"තුර්කියේ සහාය ලබන කැරලිකරුවන් විසින් IS සංවිධානය යටතේ පැවති සංකේතාත්මක වශයෙන් වැදගත් ඩබික් නගරයේ පාලනය අත්පත් කරගනු ලැබූ බව කැරලි නායකයන් සහ නිරීක්ෂකයන් පවසති.","text":"සෙනසුරාදා ඩබික් නගරයට ලඟා වූ කැරලිකාර හමුදා අයිඑස් කැරලිකරුවන් නගරය අත්හැර පලා යාමෙන් අනතුරුව කැරලිකරුවන් නගරය අත්පත් කරගත් බවයි, බ්‍රිතාන්‍යය මූලස්ථාන කරගත් SOHR හෙවත් මානව හිමිකම් සම්බන්ධ සිරියානු නිරීක්ෂණ මධ්‍යස්ථානය පවසන්නේ. උතුරු සිරියාවේ පිහිටි එම කුඩා නගරය අයිඑස් කැරලිකරුවන් සිය ප්‍රචාරක ව්‍යාපාරය සඳහා නිරන්තරයෙන් යොදාගත් මූලෝපායික වශයෙන් ඉතා වැදගත් මධ්‍යස්ථානයක්. ඩබික් නගරය කරා ඉදිරියට ඒම, සිරියානු කැරලිකාර කණ්ඩායම්වල පුළුල් මෙහෙයුමක එක් කොටසක්. ඩබික් නගරය ආසන්නයේ පිහිටි සොරාන් ගම්මානයේ පාලනයත් අත්පත් කරගත් බව සුල්තාන් මුරාඩ් කැරලිකාර කණ්ඩායමේ අණදෙන නිලධාරී අහමඩ් ඔස්මාන් රොයිටර්ස් පුවත් සේවයට පවසා තිබුණි. ඩබික්, තුර්කි දේශසීමාවට කිලෝමීටර 10ක් තරම් ආසන්නයේ පිහිටි නගරයක්. එහි අයිඑස් කැරලිකරුවන් 1200 ක් පමණ රැඳී සිටි බවයි, SOHR සංවිධානය පවසන්නේ. දේශසීමා කලාපයෙන් සන්නද්ධ කණ්ඩායම් පලවා හැරීම පිණිස තුර්කිය පසුගිය මාසයේ විශේෂ මෙහෙයුමක් ආරම්භ කළේය.","len":2162}
{"id":"160115_sp_anjelo_police","url":"https:\/\/www.bbc.com\/sinhala\/sri_lanka\/2016\/01\/160115_sp_anjelo_police","title":"ක්‍රිකට් ක්‍රීඩකයන්ට එරෙහිව පරීක්ෂණයක් නෑ - පොලිසිය","summary":"ශ්‍රී ලංකා ක්‍රිකට් කණ්ඩායමේ ක්‍රීඩකයන් තිදෙනකු පොලිසියට කැඳවනු ලැබුවේ ඔවුන්ට එරෙහි පරීක්ෂණයක් සම්බන්ධයෙන් නොවන බව බලධාරීහු පවසති.","text":"ශ්‍රී ලංකා කණ්ඩායමේ රංගන හේරත් සහ කුසල් ජනිත් පෙරේරා ගෙන් මූල්‍ය අපරාධ විමර්ශන කාර්යාංශය විසින් සිකුරාදා කටඋත්තර සටහන් කරගෙන තිබුණි. පොලිසියට පැමිණ කටඋත්තරයක් ලබා දෙන මෙන් නායක ඇන්ජලෝ මැතිව්ස් ටද දැනුම් දී තිබේ. කෙසේ නමුත් කණ්ඩායමේ කිසිදු ක්‍රීඩකයකුට එරෙහිව පොලිස් පරීක්ෂණයක් නොපැවැත්වෙන බවයි, මූල්‍ය අපරාධ විමර්ශන කාර්යාංශයේ ප්‍රකාශකයෙක් බීබීසී සංදේශය කළ විමසීමකදී සඳහන් කළේ. බටහිර ඉන්දීය කොදෙවු කණ්ඩායම පසුගිය වසරේ ඔක්තෝබර් මාසයේ ශ්‍රී ලංකාවේ සංචාරය කළ අතරවාරයේ, තරඟ පාවාදීමට දැරුණු උත්සාහයක් පිළිබඳව ක්‍රීඩා අමාත්‍ය දයාසිරි ජයසේකර පොලිසියට පැමිණිලි කර තිබිණ. ශ්‍රී ලංකා කණ්ඩායමේ පුහුණුකරුවන් සංචිතයේ සාමාජිකයන් කිහිපදෙනකු පිළිබඳව අමාත්‍යවරයාගේ පැමිණිල්ලේ සඳහන් වන බවයි, මාධ්‍ය වාර්තාවල දැක්වෙන්නේ. ක්‍රීඩකයන් තිදෙනාගෙන් කටඋත්තර සටහන් කරගනු ලබන්නේ එම පැමිණිල්ල පිළිබඳව බව පවසන පොලිස් ප්‍රකාශකයා, ඔවුන්ට එරෙහිව පරීක්ෂණයක් ආරම්භ වී නැති බව අවධාරණය කළේය.","len":2175}
{"id":"140923_harin_attack","url":"https:\/\/www.bbc.com\/sinhala\/sri_lanka\/2014\/09\/140923_harin_attack","title":"හරීන් ප්‍රනාන්දුට ගල් ප්‍රහාරයක්","summary":"හිටපු එජාප පාර්ලිමේන්තු මන්ත්‍රී හරීන් ප්‍රනාන්දු ගමන් ගත් රිය පෙලකට ගල් ප්‍රහාරයක් එල්ල වෙයි.","text":"සවස හාලි ඇල පොලිස් මුරපොළ අසලදී ඊයේ මෙම ප්‍රහාරය එල්ල වී ඇති බව කැෆේ සංවිධානය ප්‍රකාශ කළේය. මෙම ප්‍රහාරයෙන් හරීන් ප්‍රනාන්දු ගේ රිය පෙලෙහි ගමන් ගත් වාහන 3 කට පමණ හානි සිදුවී තිබෙන බවත් කැෆේ සංවිධානය නිකුත් කළ නිවේදනයක සඳහන් වෙයි ගල් ගැසීම් සහ තර්ජනය කිරීම් හාලිඇළ මැතිවරණ බල ප්‍රදේශයේ දී එජාප ආධාරකරුවන් 6 දෙනෙකුට ස්ථාන කිහිපයකදීම ගල් ගැසීම් සහ තර්ජනය කිරීම් පිළිබඳව වාර්තා වීමත් සමඟ ඔවුන් හමුවීමට ගොස් පැමිණෙමින් සිටියදී හරීන් ප්‍රනාන්දු රැගත් රථ පෙළ මෙම ප්‍රහාරයට ලක්වී තිබේ. මෙම අවස්ථාවෙදී ප්‍රාදේශීය මාධ්‍යවේදියකුද පහරකෑමට ලක්ව ඇති අතර ඊට විරෝධය පෑම සඳහා අද බදුල්ල නගරයේ දී ප්‍රාදේශීය මාධ්‍යවේදීන් විසින් විරෝධතාවක් පවත්වන ලදී. පශ්චාත් මැතිවරණ ප්‍රචණ්ඩ ක්‍රියා වැළැක්වීමට මැදිහත් වන ලෙස මොණරාගල දිසාපතිවරයා සහ කැෆේ සංවිධානය මැතිවරණ කොමසාරිස්වරයාගෙන් ඉල්ලා සිටි අතර අපේක්ෂකයන්ට ආරක්ෂාව සලසන මෙන් මැතිවරණ කොමසාරිස්වරයා විසින් සවස පොලිස්පතිවරයාගෙන් ඉල්ලීමක් කර තිබේ.","len":2185}
{"id":"151025_thisara_colombo_traffic","url":"https:\/\/www.bbc.com\/sinhala\/sri_lanka\/2015\/10\/151025_thisara_colombo_traffic","title":"කොළඹ වාහන තදබදය: 'දිනකට බිලියනයක් පාඩුයි'","summary":"කොළඹ නගරයේ පවතින වාහන තදබදය නිසා රටට සිදු වන පාඩුව දිනකට රුපියල් බිලියනයකට අධික බව ප්‍රවාහන විද්වතෙක් පවසයි.","text":"අනවශ්‍ය ලෙස ඉන්ධන දහනය වීම සහ කාලය අපතේ යාම නිසා ශ්‍රී ලංකාවට වසරකට රුපියල් බිලියන 397ක පාඩුවක් සිදු වන බවයි මොරටුව විශ්වවිද්‍යාලයේ ප්‍රවාහන හා සැපයුම් දාම අධ්‍යයන අංශයේ මහාචාර්ය අමල් කුමාරගේ බීබීසීයට කියා සිටියේ. ජනප්‍රිය විසඳුම් වාහන තදබදය අඩු කර ගැනීම සඳහා දේශපාලනඥයන් ජනප්‍රිය සහ ඉක්මන් විසඳුම්වලට යට කළ ජාතික ධනයෙන් පලක් වී නැති බවයි ඔහුගේ මතය. හඬ පටයට සවන් දෙන්න. එක් අතකට පමණක් ගමන් කිරීමේ මං තීරු සහිත මාර්ගවලින් හෝ ගුවන් පාලම් තැනීමෙන් සිදු වී ඇත්තේ එක් ස්ථානයක පවතින තදබදය තාවකාලිකව තවත් ස්ථානයකට යොමු කිරීම පමණක් බව මහාචාර්ය අමල් කුමාරගේ පවසයි. දිනකට දශ ලක්ෂයක් ආකර්ෂණීය පොදු ප්‍රවාහන සේවාවක් ඇති කරන තුරු මෙම වාහන තදබදය අඩු කර ගත නොහැකි බව මහාචාර්යවරයා අවධාරණය කරයි. ඔහුගේ ඇස්තමේන්තුවලට අනුව දිනකට කොළඹ නගරයට ලක්‍ෂ තුනක් පමණ වාහන ඇතුළු වන අතර ඉන් ලක්ෂ දෙකහමාරකට අධික සංඛ්‍යාවක් පෞද්ගලික වාහනයි. මේ වන විට පොදු ප්‍රවාහන සේවා මගින් දිනකට දශ ලක්ෂයකට අධික පිරිසක් කොළඹට ඇතුළු වෙති.","len":2194}
{"id":"140329_ukrain_russia_usa","url":"https:\/\/www.bbc.com\/sinhala\/world\/2014\/03\/140329_ukrain_russia_usa","title":"‘යුක්රේනයට හමුදා යවන්නේ නැහැ’- ලව්රොෆ්","summary":"යුක්‍රේනයට සන්නද්ධ හමුදා යැවීමේ බලාපොරොත්තුවක් රුසියාවට නැතැයි රුසියාවේ විදේශ අමාත්‍ය සෙර්ගේයි ලව්රොෆ් කියා සිටියි.","text":"රුසියාවේ රුපවාහිනිය ඔස්සේ අදහස් දක්වමින් විදේශ ඇමතිවරයා පැවසුවේ දේශපාලනික, රාජ්‍ය තාන්ත්‍රික හා නීතිමය ආදී යොදා ගත හැකි සියලුම උපක්‍රම උපයෝගී කර ගනිමින් යුක්‍රේනවාසී රුසියානු ජනතා අයිතිය සුරැකීමට මොස්කව් පාලනය සුදානම් බවයි. ඇමරිකානු ජනාධිපති බරක් ඔබාමා සහ රුසියානු ජනාධිපති ව්ලදිමීර් පුතින් අතර පැවති දීර්ඝ දුරකථන සංවාදයකින් පසුවයි, විදේශ ඇමති ලව්රොෆ් එම ප්‍රකාශය කළේ. ජනාධිපතිවරුන් දෙදෙනා අතර දුරකථන සංවාදයේදී ඔවුන් යුක්‍රේන් ප්‍රශ්ණය විසඳීම පිණිස ගත හැකි රාජ්‍ය තාන්ත්‍රික විසඳුම් පිළිබඳව සාකච්ඡා කල බවයි වාර්තා වන්නේ. ඇමෙරිකානු රාජ්‍ය ලේකම් ජෝන් කෙරී සහ රුසියාවේ විදේශ ඇමති ලව්රොෆ් අතර සාකච්ඡාවක් හෙට ඉරිදා පැරිස් නගරයේදී ආරම්භ වීමට නියමිතයි. යුක්‍රේන් දේශ සීමාවේ රුසියාවේ යුද බලය තර කරනු ලැබීම නතර කරන මෙන් සහ ක්‍රිමියාවේ රඳවා සිටින රුසියානු හමුදා එම භූමියෙන් ඉවත් කර ගන්නා මෙන් ඉල්ලා සිටින ඇමෙරිකාවේ ද සහයෝගය ලැබෙන සැලැස්මක් පිළිබඳව සාකච්ඡා කිරීමටයි එම හමුව සිදු වන්නේ.","len":2209}
{"id":"150201_maithripala_rupawahini_","url":"https:\/\/www.bbc.com\/sinhala\/sri_lanka\/2015\/02\/150201_maithripala_rupawahini_","title":"මගේ උත්සවවලට පාසල් ළමුන් නැහැ - ජනාධිපති","summary":"ජනාධිපතිවරයාගේ ප්‍රධානත්වයෙන් පැවැත්වෙන කිසිදු රාජ්‍ය උත්සවයකට පාසල් ළමුන් සහභාගී කර නොගන්නා බව ජනාධිපති මෛත්‍රිපාල සිරිසේන ප්‍රකාශ කරයි.","text":"ඉදිරියේ පැවැත්වීමට නියමිත ජාතික නිදහස් උළෙල සඳහා පාසල් දරුවන් යොදා නොගන්නා මෙන් තමා බලධාරීන්ට නියෝග කළ බවත් ජනාධිපති මෛත්‍රිපාල සිරිසේන පැවසුවේය. ‘මම සහභාගී වන කිසිම උත්සවයක පාසල් දරුවෝ ගෙනහල්ලා පාරේ තියන්න එපා. අව්වේ තියන්න එපා. මට පාසල් දරුවන්ගේ පෙළපාලි අවශ්‍ය නැහැ. පුංචි දරුවෝ ඇවිල්ලා විඳින දුක මම දන්නවා’ යනුවෙන් ජනාධිපතිවරයා කියා සිටියේ උපුල් ශාන්ත සන්නස්ගල සමග ජාතික රූපවාහිනියේ පැවති සාකච්ඡාවකට එක් වෙමින්. මේ අතර හිටපු ජනාධිපති මහින්ද රාජපක්ෂගේ ප්‍රයෝජනය වෙනුවෙන් “ඇමරිකානු ඩොලර් දාසයක් වටිනා සුඛෝපභෝගී ගුවන් යානයක් ” සඳහා කර ඇති ඇණවුම අවලංගු කරන බවත් ජනාධිපතිවරයා පැවසීය. ඒ වෙනුවට ශ්‍රී ලංකා ගුවන් සමාගම සහ මිහින් ලංකා ගුවන් සමාගම සතු ගුවන් යානාවලට අවශ්‍ය අමතර කොටස් ලබා ගැනීමට තීරණය කර ඇති බවයි ජනාධිපති මෛත්‍රිපාල සිරිසේන එම සාකච්ඡාවේදී කියා සිටියේ. තමා ඇමතීමේදී අතිගරු, ශ්‍රීමත්, උතුමාණන් වැනි විශේෂණ යොදා නොගන්නා ලෙසත් නව ජනපති මෛත්‍රීපාල සිරිසේන එහිදී ඉල්ලීමක් කළේය.","len":2211}
{"id":"sri-lanka-39653451","url":"https:\/\/www.bbc.com\/sinhala\/sri-lanka-39653451","title":"හොරකම් කළ අයට දඬුවම් දී නැහැ - අර්ජුන","summary":"පසුගිය සමයේ 'දූෂණවලට සම්බන්ධ' වූ කිසිවෙකුටත් මෙතෙක් දඬුවම් කර නොමැති බව වරාය සහ නාවික කටයුතු අමාත්‍ය අර්ජුන රණතුංග පවසයි.","text":"ඒ පිළිබඳ නිසි ක්‍රියාමාර්ග නොගැනීම සම්බන්ධයෙන් සිය විරෝධය පළ කළ ඇමතිවරයා \"අපිත් බලාපොරොත්තු වුනේ හොරකම් කරපු මිනිස්සු අල්ලලා දෙන්න\" යනුවෙන් කියා සිටියේ අද (අප්‍රේල් 20) වෙනිදා උදෑසන කොළඹ බ්ලූමෙන්ඩල් ප්‍රදේශයේ පිහිටි ශ්‍රී ලංකා වරාය අධිකාරියට සම්බන්ධ ආයතනයක පැවති උත්සවයකින් අනතුරුව පැවති ප්‍රවෘත්ති සාකච්ඡාවකදීය. පසුගිය ආණ්ඩුව සමග \"ව්‍යාපාර කළ\" පුද්ගලයන් වත්මන් ආණ්ඩුවේ ඇමතිවරුන් සමග ද සමීප සබඳතා පවත්වන බවටත් ඇමතිවරයා චෝදනා කළේය. \"කනස්සල්ල\" දූෂණවලට සම්බන්ධ පුද්ගලයන්ට එරෙහිව ක්‍රියාමාර්ග නොගැනීම සම්බන්ධයෙන් සිය කනස්සල්ල පළ කරන බවත් අමාත්‍ය අර්ජුන රණතුංග සඳහන් කළේය. කෙසේ නමුත් 2020 වසරේ මහ මැතිවරණයක් පැවැත්වෙන බවත් තමන් සිය වගකීම් නිසි ලෙස ඉටු කරන බවත් ඔහු පැවසීය. \"ජනාධිපතිතුමා කිව්වොත් මේකෙන් යන්න කියලා මම යනවා. එහෙම නැතුව එකඑක්කෙනා කියන විදිහට අස්වෙන්න මම පඹයෙක් නෙවෙයි. මම කරලා තියෙන දේවල් ඔය කතා කරන එක්කෙනෙක්වත් කරලා නැහැ\" යනුවෙන් අමාත්‍ය අර්ජුන රණතුංග වැඩිදුරටත් කියා සිටියේය.","len":2223}
{"id":"130506_tna_sumandiram","url":"https:\/\/www.bbc.com\/sinhala\/sri_lanka\/2013\/05\/130506_tna_sumandiram","title":"උතුරෙන් මුස්ලිම්වරුන් එළැවීම 'වාර්ගික ශුද්ධයක්' -TNA","summary":"දෙමළ පාර්ශවයෙන් වාර්ගික ශුද්ධයක් සිදුවී ඇති බව දෙමළ ජාතික සන්ධානය පිළිගනී.","text":"පැය විසි හතරක් ඇතුළත උතුරෙන් මුස්ලිම් ජනතාව පලවා හරිනු ලැබීම වාර්ගික ශුද්ධ කිරීමක් හැර එයට වෙනත් අර්ථකතනයක් දිය නොහැකි බව දෙමළ ජාතික සන්ධානයේ මන්ත්‍රී එම්.ඒ.සුමන්දිරන් ප්‍රකාශ කරයි. 'තිත්ත ඇත්ත' 'තිත්ත ඇත්ත' වශයෙන් හඳුන්වමින් ඔහු මේ බව කියා සිටියේ ෆෙඩරල් පක්ෂයේ නිර්මාතෘ එස්.ජේ.වී.චෙල්වනායගම්ගේ තිස් හයවන ගුණානුස්මරණ උත්සවයේදී. 'වාර්ගික ශුද්ධයකට අප අපරාධකරුවන් බව පිළිගන්නා තුරු අපට එරෙහිව වර්ග සංහාරයක් සිදුවන බව ජාත්‍යන්තරය පිළි නොගන්නා බව,'යි සුමන්දිරන් මන්ත්‍රීවරයා තව දුරටත් කියා සිටියේ. දෙමළ ජනතාවගේ අයිතිවාසිකම් වෙනුවෙන් ජාත්‍යන්තරය මැදිහත් විය යුතු යයි අප ඉල්ලා සිටියදී මුස්ලිම් ජනතාව පිළිබඳව කතා නොකිරීමේ යුක්ති සහගත භාවයක් තිබේදැ'යි ඔහු විමසා සිටියේය. 'ඕස්ට්‍රේලියාව අපි ගැන කතා කරන්න ඕන. ඇමරිකාව අපි ගැන කතා කරන්න ඕන. ඉන්දියාවේ තියෙන සියළුම ප්‍රාන්ත අපි ගැන කතා කරන්න ඕන. හැබැයි, අපි මුස්ලිම්වරු ගැන කතා කරන්න හොඳ නැහැ. මොකක්ද මේකෙ යුක්තිය?,' සුමන්දිරන් මන්ත්‍රීවරයා ප්‍රශ්න කළේය.","len":2228}
{"id":"world-38663256","url":"https:\/\/www.bbc.com\/sinhala\/world-38663256","title":"තුන් මුසු දරු උපත","summary":"පුද්ගලයන් තිදෙනෙකුගේ ඩීඑන්ඒ අණු යොදා ගනිමින් නව ක්‍රමවේදයක් ඔස්සේ යුක්‍රේනයේ සිදු කරන ලද නල දරු උපතක් සාර්ථක වී ඇත.","text":"කීව් නුවර වෛද්‍යවරුන් විසින් ලොව පළමු වතාවට අත්හදා බලන ලද එම ක්‍රමවේදයෙන් දරුවන් නොමැතිව සිටි යුවළකට දාව දරුවෙකු බිහි වී තිබේ. කෙසේ නමුත් තිදෙනෙකුගේ ඩීඑන්ඒ යොදා ගනිමින් දරුවෙකු බිහි කරන ලද පළමු අවස්ථාව මෙය නොවේ. ජනවාරි 05 වැනිදා උපත ලද බිළිඳිය පුද්ගලයන් තිදෙනෙකුගේ ඩීඑන්ඒ යොදා ගනිමින් බිහි කරන ලද ලොව දෙවැනි දරුවා බව විශ්වාස කෙරේ. තරමක් වෙනස් ක්‍රමවේදයක් ඔස්සේ පුද්ගලයන් තිදෙනෙකුගේ ඩීඑන්ඒ යොදා ගනිමින් පසුගිය වසරේ මෙක්සිකෝවේ දී දරුවෙකු බිහි විය. කීව් නගරයේ වෛද්‍ය කණ්ඩායම විසින් සිදු කොට ඇත්තේ මවගේ ඩිම්බ සෛලයක් පියාගේ ශුක්‍ර සෛලයක් සමග සංසේචනය කොට එමගින් නිර්මාණයවන ඩීඑන්ඒ අණු වෙනත් කාන්තාවකගේ ඩිම්බ සෛලයකට ඇතුළු කිරීමයි. ඒ අනුව දරුවාට මව සහ පියාගේ අනන්‍යතාවයෙන් යුත් ඩීඑන්ඒ උරුමවන අතර ඉතාමත් කුඩා ප්‍රමාණයක ඩීඑන්ඒ කොටසක් ඩිම්බ සෛලය පරිත්‍යාග කරන ලද කාන්තාවගෙන් දරුවාට උරුම වේ. ප්‍රවේනිගත ජාන ආබාධ දරුවන් වෙත උරුම වීමේ අවදානමක සිටින කාන්තාවන් වෙනුවෙන් වෛද්‍යවරු මෙම නව ක්‍රමවේදය නිර්මාණය කළහ.","len":2233}
{"id":"140331_lanka_fonseka","url":"https:\/\/www.bbc.com\/sinhala\/sri_lanka\/2014\/03\/140331_lanka_fonseka","title":"ජනතාව අපි ගැන ප්‍රබල විශ්වාසයක් තබලා -ෆොන්සේකා","summary":"හිටපු හමුදාපති සරත් ෆොන්සේකා අද කොළඹ දී මාධ්‍ය හමුවක් කැඳවමින් විවිධ බාධක හමුවේ තම පක්ෂය ලබා ගත් ඡන්ද සංඛ්‍යාව පිළිබඳව තමන් සතුටු වන බව පැවසුවේය.","text":"'අවි ගත් මැරයෝ අපිට පහර දුන්නා' සරත් ෆොන්සේකා ‘මැතිවරණයේ ලැබුණු ප්‍රතිඵල ගැන ඉතා සතුටට පත් වෙනවා, අපි අභියෝග කළේ අත්දැකීම් බහුල දේශපාලන පක්ෂ වලට, අපි හිතනවා මේ කෙටි කාලය තුළ ජනතාව අපි ගැන ප්‍රබල විශ්වාසයක් තියල තියෙනවා කියලා’ සරත් ෆොන්සේකා කියා සිටියේය. ප්‍රජාතන්ත්‍රවාදී පක්ෂය බස්නාහිරින් අසන 9 කුත් දකුණෙන් අසන 3 කුත් මෙවර දිනා ගෙන ඇත. මැතිවරණ ප්‍රචාරණ කටයුතු සිදු කිරීමේ දී තම පක්ෂයට විවිධ බාධා සිදු වුනු බව පවසන ප්‍රජාතන්ත්‍රවාදී පක්ෂයේ නායක සරත් ෆොන්සේකා නවක පක්ෂයක් නිසා තම පක්ෂයෙන්ද විවිධ වැරදීම් සිදු වුණු බවත් ඉදිරියේ දී ඒවා නිවැරදි කර ගෙන ශක්තිමත්ව ඉදිරියට යන බවයි පවසන්නේ. ‘සමහර ප්‍රදේශවලට අපට යන්න අවසර දුන්නේ නැහැ, හම්බන්තොට අපේ රැස්වීම් අටක් තිබ්බ, ඒ එකක් වත් කරන්න දුන්නේ නැහැ, අවි ගත් මැරයෝ අපිට පහර දුන්නා, එවැනි ඉතා දුෂ්කර මාර්ගයක් ඇවිල්ල තමයි අපි මේ මැතිවරණය පැවැත් වුයේ’ සරත් ෆොන්සේකා පැවසීය. ඇතැම් අවස්ථාවල පොලිසියද අනවශ්‍ය ලෙස තම පක්ෂයට එරෙහිව කටයුතු කළ බවයි හිටපු හමුදාපතිවරයා පැවසුවේ.","len":2240}
{"id":"150927_sp_usa_popedog","url":"https:\/\/www.bbc.com\/sinhala\/sri_lanka\/2015\/09\/150927_sp_usa_popedog","title":"පාප් වහන්සේට අපූරු ගරු කිරීමක්","summary":"ෆ්‍රැන්සිස් පාප් වහන්සේ ඇමෙරිකා එක්සත් ජනපදයේ සංචාරයක යෙදීම ඇතැම් ඇමෙරිකානුවෝ අපූරු ආකාරයකට සමරති.","text":"ෆ්ලොරීඩාවේ සිට නිව්යෝක් හරහා පෙනිසිල්වේනියාව දක්වා ඇමෙරිකානුවෝ සිය බලු සුරතලුන් පාප් වහන්සේගේ සාම්ප්‍රදායික ඇඳුමට සමාන ඇඳුමකින් සැරසූහ. ඒ සිය ආගමික නායකයාට කරන ගරු කිරීමක් වශයෙන්. එම ඇඳුමින් සැරසූ සිය බලු සුරතලුන්ගේ ඡායාරූප ඔවුන් ඡායාරූප බෙදා ගන්නා ඉන්ස්ටග්‍රෑම් ජාලයේ පළකොට තිබේ. \"හැමෝම බලු පැටවුන්ට ආදරෙයි. ඒ වගේම හැමෝම ෆ්‍රැන්සිස් පාප් වහන්සේට ආදරෙයි,\" බ්රූක්ලින් ප්‍රදේශයේ වෙසෙන ජෝන් ස්කෝර් පැවසීය. \"ඇමෙරිකාවේ අපි, අපි ආදරේ කරන දේවල් එකතු කරන්න කැමතියි. අනික පාප් වහන්සේ වුනත් ඒක හාස්‍යයෙන් භාරගනීවී කියල මම හිතනවා. මේ ආකාරයෙන් බලු සුරතලුන් සැමරීම \"අපේ නගරයේ සිදුවෙන විශාල උත්සවයක් සැමරීමක්,\" බවයි සිය බලු සුරතලා පාප් වහන්සේ ගේ ඇඳුමෙන් සැරසූ මෙලිසා ජෝයි පවසන්නේ. එක්සත් ජනපදය පුරා පැතිර යන මේ රැල්ල පිළිබඳව ෆ්‍රැන්සිස් පාප් වහන්සේ දැනුවත්ද? \"පාප් වහන්සේ ඒ ගැන දන්නවද කියල මම දන්නේ නෑ,\" ඒ වතිකානයේ ප්‍රකාශයකුගේ ප්‍රතිචාරයයි. \"කොහොම වුනත් මම හිතන්නේ උන් වහන්සේට ඊට වඩා බොහෝ වැදගත් දේ ගැන හිතන්න තියනවා.\"","len":2249}
{"id":"140923_china_torture_tools","url":"https:\/\/www.bbc.com\/sinhala\/world\/2014\/09\/140923_china_torture_tools","title":"වද දෙන උපකරණ ලොවට බෙදන චීනය","summary":"වද හිංසා පැමිණ වීම සඳහා යොදා ගන්නා උපකරණ නිෂ්පාදනය කර ලෝව වටා ඇති පොලිස් බලකා වෙත අපනයනය කරන බවට චීන සමාගම්වලට චෝදනා එල්ල වේ.","text":"එම උපකරණ නිෂ්පාදනය කරන චීන සමාගම් එක සිය තිහක් අතරින් වැඩි ප්‍රමාණයක් චීන රජයට අයත් බවයි ඇම්නෙස්ටි ඉන්ටනැෂනල් මානව හිමිකම් සංවිධානය පවසන්නේ. විදුලි කම්පනයක් ඇති කරන බැටන් පොලු, බරින් වැඩි කකුල් වලට දමන මාංචු, තුවක්කු ඇතුළු බෙල්ලට, හිසට සහ දෑත් වලට වේදනා ගෙන දෙන ලෝහ සහ ලී වලින් සමන්විත පුටු මෙම සමාගම්වල නිෂ්පාදනය කෙරේ. එම උපකරණ ඉතා භයානක ලෙස මානව හිමිකම් කඩ කරන රටවල් අතරට පත්ව ඇති බවත් ඒවා අනිසි ලෙස පාවිච්චි කරන බවත් මානව හිමිකම් සංවිධානය පෙන්වා දෙයි. එ අතර අප්‍රිකානු රටවල් හා අග්නිදිග ආසියානු රටවල් ප්‍රධාන බව ඇම්නෙස්ටි ඉන්ටනැෂනල් මානව හිමිකම් සංවිධාන වාර්තාවේ සඳහන්. 2012 වසරේ සිට එම උපකරණ අප්‍රිකානු රටවලට අලෙවි කිරීමෙන් චීන රජයට අයත් එක් සමාගමක් වසරකට ඩොලර් මිලියන සියයක් පමන උපයා ගන්නා බව ඇම්නෙස්ටි ඉන්ටනැෂනල් මානව හිමිකම් සංවිධානය සිය වාර්තාවේ දක්වා තිබේ. ඇම්නෙස්ටි ඉන්ටන්ෂනල් සංවිධානය සෑමවිටම චීනයට විරුද්ධව පක්ශාග්රාහී ලෙස කටයුතු කරන බව චීන විදේශ අමාත්‍යංශ ප්‍රකාශිකා හුවා චන්යින් කියා සිටියාය.","len":2250}
{"id":"160112_tr_sambandhan_constitution","url":"https:\/\/www.bbc.com\/sinhala\/sri_lanka\/2016\/01\/160112_tr_sambandhan_constitution","title":"නව ව්‍යවස්ථාවට මහින්දගේ සහය අවශ්‍යයි - විපක්‍ෂ නායක","summary":"නව ව්‍යවස්ථාව සකස් කිරීම සඳහා හිටපු ජනාධිපති මහින්ද රාජපක්ෂගේ ද සහය අත්‍යවශ්‍ය බව විපක්‍ෂ නායක ආර්. සම්බන්ධන් ප්‍රකාශ කරයි.","text":"නව ආණ්ඩුක්‍රම ව්‍යවස්ථාවක් සම්පාදනය කෙරෙන ආණ්ඩුක්‍රම ව්‍යවස්ථා මණ්ඩලය පත් කිරීම සඳහා රජය පසුගිය සෙනසුරාදා ඉදිරිපත් කල යෝජනාව ගැන අද පාර්ලිමේන්තුවේ දී පැවති විවාදයට එක් වෙමිනුයි දෙමළ ජාතික සන්ධානයේ නායකයා එම අදහස් පළ කලේ. \"මහින්ද රාජපක්ෂ කියන්නේ ජාතික නායකයෙක්, ඒ නිසා මේ ජාතික කර්තව්‍යයට එතුමාගේ සහයත් අත්‍යවශ්‍යයි, මම හිතනවා රට ගැන සිතා එතුමා මෙයට සහය දෙයි කියා\" ඔහු පැවසීය. 'නව අනාගතයක්' ජාතික ප්‍රශ්නය සඳහා ව්‍යවස්ථාමය විසඳුමක් ගෙන ඒමට හිටපු ජනාධිපති මහින්ද රාජපක්ෂද අවස්ථා කිහිපයක උත්සාහ කල බව පවසන විපක්‍ෂ නායක ආර්. සම්භන්ධන් ජාතික ප්‍රශ්නයට විසඳුමක් ලබා දෙන සියළු ශ්‍රී ලාංකිකයන්ට පිළිගත හැකි ව්‍යවස්ථාවක් සකස් කිරීම සඳහා සහය දීමෙන් හිටපු ජනාධිපතිවරයාට නව දේශපාලන අනාගතයක් ගොඩනගා ගත හැකි බවද සඳහන් කළේය. වෙනත් රටක් පිලිබඳ ඉල්ලීමක් දෙමළ ජනතාව තුලින් මතු නොවන බව ප්‍රකාශ කළ විපක්‍ෂ නායක ආර්. සම්භන්ධන් ජාතික ප්‍රශ්නයට එක්සත් නොබෙදුණු ශ්‍රී ලංකාවක් තුලින් විසඳුමක් බලාපොරොත්තු වන බවයි ප්‍රකාශ කළේ.","len":2252}
{"id":"world-39790705","url":"https:\/\/www.bbc.com\/sinhala\/world-39790705","title":"කාබුල් නුවර නේටෝ රථ පෙළකට මරාගෙන මැරෙන ප්‍රහාරයක්","summary":"ඇෆ්ඝනිස්තානයේ කාබුල් අගනුවර නේටෝ සංවිධානයේ රථ පෙළකට එල්ල වූ මරාගෙන මැරෙන බෝම්බ ප්‍රහාරයකින් අටදෙනකුවත් මරුමුවට පත් වූ බව බලධාරීහු පවසති.","text":"ප්‍රහාරයෙන් මියගිය සියලු දෙනාම සාමාන්‍ය වැසියන් බව ඇෆ්ඝනිස්තාන ආණ්ඩුවේ ප්‍රකාශකයෙක් සඳහන් කළේය. ඇමෙරිකානු සොල්දාදුවන් තිදෙනකු ඇතුළු තවත් 25 දෙනකුට පමණ තුවාල සිදු විය. බදාදා උදෑසන අගනුවර කාර්ය බහුලම අවස්ථාවක මෙම ප්‍රහාරය එල්ල වූයේ ඇමෙරිකානු තානාපති කාර්යාලය ආසන්නයේදීය. කිසිම කණ්ඩායමක් ප්‍රහාරයේ වගකීම භාරගෙන නැතත්, විදේශීය හමුදාවලට ප්‍රහාර එල්ල කරන බවට තාලිබාන් සංවිධානය අනතුරු අඟවා තිබුණි. මරාගෙන මැරෙන ප්‍රහාරයෙන් නේටෝ සංවිධානයකට අයත් රථ දෙකක් විනාශ වී තිබෙන අතර, ඒ අසලින් ගමන් කරමින් තිබුණු තවත් රථ කිහිපයකටත් හානි සිදු වී තිබෙන බව ඒඑෆ්පී පුවත් සේවය පවසයි. එම ස්ථානයේ සිට මීටර සිය ගණනක් දුරට මෝටර් රථවල වීදුරු කැබලි විසි වී තිබුණි. බරපතල පිපිරීම්වලට ඔරොත්තු දෙන සන්නද්ධ සෙබල ප්‍රවාහක යානා සියල්ල නිරුපද්‍රිතව සිය කඳවුර කරා ලඟා වූ බව ඇෆ්ඝනිස්තානයේ සිටින නේටෝ හමුදාව ට්විටර් පණිවුඩයක සඳහන් කර තිබේ. සුළු තුවාල ලබා සිටින සොල්දාදුවන් පිරිසට කඳවුරේදී වෛද්‍ය ප්‍රතිකාර ලබා දෙමින් සිටින බවත් එහි සඳහන් වේ.","len":2257}
{"id":"world-43948289","url":"https:\/\/www.bbc.com\/sinhala\/world-43948289","title":"ඇෆ්ගනිස්ථානයේ කාබුල් නුවර බෝම්බ ප්‍රහාරයක්: ජනමාධ්‍යවේදීන් මරුට","summary":"ඇෆ්ගනිස්ථානයේ කාබුල් අගනුවර බෝම්බ පිපිරීමකින් ජනමාධ්‍යවේදීන් කණ්ඩායමක් ඇතුළු 25 දෙනෙකුට ආසන්න පිරිසක් මියගොස් තිබේ.","text":"මෙම ප්‍රහාරයෙන් සිය ප්‍රධාන ඡායාරූප ශිල්පී 'ෂාහ් මරී' (Shah Marai) මියගොස් ඇති බව AFP පුවත් සේවය පවසයි. සඳුදා උදෑසන (අප්‍රේල් 30) කාබුල් නුවර 'ශෂ්දරක්' දිස්ත්‍රික්කයේ සිදුවූ පළමුවෙනි බෝම්බ ප්‍රහාරය එල්ල කර ඇත්තේ මෝටර් බයිසිකලයක පැමිණි පුද්ගලයෙකු විසිනි. එම ප්‍රහාරයත් සමග ජනමාධ්‍යවේදීන් සහ තවත් පිරිසක් සිද්ධිය වූ ස්ථානයට පැමිණ ඇති අතර, මිනිත්තු පහළොවකට පමණ පසු තවත් පිපිරුමක් සිදු වී ඇත. තමන් එම ප්‍රහාරය එල්ල කළ බව IS ඉස්ලාමීය රාජ්‍යය සංවිධානය පවසයි. දෙවෙනි ප්‍රහාරය එල්ල කර ඇත්තේ ජනමාධ්‍යවේදීන් ඉලක්ක කර ගෙන බව AFP පුවත් ආයතනය නිකුත් කළ ට්විටර් පණිවිඩයක සඳහන් වී තිබුණි. \"තමන් මාධ්‍යවේදියෙකු ලෙස හැඳින්වූ මරාගෙන මැරෙන බෝම්බකරු ඒ සමගම බෝම්බය පුපුරා හැරියා\" යැයි පොලිස් ප්‍රකාශකවරයා උපුටා දක්වමින් AFP පුවත් සේවය වාර්තා කර තිබිණ. ශෂ්දරක් දිස්ත්‍රික්කයේ ගොඩනැගිලි අතර ඇෆ්ගනිස්තාන ආරක්ෂක අමාත්‍යාංශය, බුද්ධි අංශය සහ නේටෝ ආයතනය සතු ගොඩනැගිල්ලක් ද තිබේ. මෙම ද්විත්ව ප්‍රහාරයෙන් තවත් බොහෝ පිරිසක් තුවාල ලබා සිටිති. මේ තොරතුරුද දැනගන්න:","len":2264}
{"id":"world-39755910","url":"https:\/\/www.bbc.com\/sinhala\/world-39755910","title":"'කාල් වින්සන්' යුද නෞකාව උතුරු කොරියාව ආසන්නයේ","summary":"ඇමරිකානු නාවික හමුදාවට අයත් USS කාල් වින්සන් ප්‍රහාරක ගුවන් යානා ප්‍රවාහන නෞකාව කොරියානු අර්ධද්වීපයට ඔබ්බෙන් පිහිටි මුහුදු කලාපයට ඇතුළු වී තිබේ.","text":"USS කාල් වින්සන් ප්‍රහාරක ගුවන් යානා ප්‍රවාහන නෞකාව කාල් වින්සන් නෞකාව එම කලාපයට ඇතුළු වූයේ උතුරු කොරියාව විසින් 'අසාර්ථක' මිසයිල අත්හදා බැලීමක් සිදු කරනු ලැබීමෙන් පැය කිහිපයක් ඉකුත්වීමෙන් අනතුරුවය. උතුරු කොරියාව සහ වොෂිංටන් පාලනය අතර ඉහළ යමින් පවතින නොඉවසිලිමත්භාවය මධ්‍යයේ එම කලාපය වෙත යාත්‍රා කරන මෙන් ඇමරිකාව කාල් වින්සන් නෞකාවට නියෝග ලබා දුණි. කොරියානු අර්ධද්වීපය බලා යාත්‍රා කරමින් තිබෙන ඇමරිකානු ප්‍රහාරක ගුවන් යානා ප්‍රවාහන නෞකාව \"මුහුදුබත් කිරීමට සූදානම්\" බව උතුරු කොරියාවේ රාජ්‍ය මාධ්‍ය පසුගිය 23 වෙනිදා වාර්තා කළේය. USS කාල් වින්සන් ප්‍රහාරක ගුවන් යානා ප්‍රවාහන නෞකාව ඇතුළු පරිවාර යුද නෞකා මේ අතර කලාපය තුළ උත්සන්න වෙමින් පවතින උණුසුම් තත්වය මධ්‍යයේ චීනය තමන් විසින්ම නිපදවන ලද පළමු ප්‍රහාරක ගුවන් යානා ප්‍රවාහන නෞකාව මුහුදට දියත් කළේය. ප්යොංයැං පාලනය වෙත රාජ්‍යතාන්ත්‍රික මට්ටමින් එල්ල කෙරෙන පීඩනය තවදුරටත් ඉහළ නංවන ලෙස ඇමරිකානු රාජ්‍ය ලේකම් රෙක්ස් ටිලර්සන් ඊයේ (අප්‍රේල් 28) සෙසු රටවලින් ඉල්ලා සිටියේය.","len":2273}
{"id":"140516_modinew","url":"https:\/\/www.bbc.com\/sinhala\/world\/2014\/05\/140516_modinew","title":"මෝඩි: ආදරයට හා අප්‍රසාදයට ලක් නායකයා","summary":"අගමැති ධුර අපේක්ෂකයා ලෙස භාරතීය ජනතා පක්ෂයෙන් මහා මැතිවරණයට තරඟ කල නරේන්ද්‍ර මෝඩි මෙවර මැතිවරණයේ තීරණාත්මක දේශපාලන නායකයා හැටියටයි හැදින්වෙන්නේ.","text":"ජනතාවගේ ආදරයටත් පිළිකුලටත් එක හා සමාන ලෙස ලක් වූ නායකයෙක් නරේන්ද්‍ර මෝඩි. ඔහු මහා මැතිවරණයට තරඟ කළේ එක තැන පල් වෙන ඉන්දියානු ආර්ථිකය පණ ගන්වමින් රැකියා අවස්ථා උදා කර දෙන බවට පොරොන්දු වෙමින්. සංවර්ධනය සහ වෙළඳ කර්මාන්ත වෙනුවෙන් පෙනී සිටින නායකයෙක් ලෙස තමන් හුවා දක්වන මෝඩි තම මැතිවරණ ප්‍රචාරක ව්‍යාපාරයේ දී නාගරික මධ්‍යම පන්තියේ මෙන් ම ග්‍රාමීය ජනතාවගේ ද ආකර්ෂණය දිනා ගැනීමට සමත් වූ දේශපාලනඥයෙක්. ඔහු කෙරෙහි තැබූ බලාපොරොත්තු සහ අනාවැකි අභිබවා ගිය අති විශිෂ්ට මැතිවරණ ජයග්‍රණයක් දිනා ගැනීමට මෝඩි සමත් ව සිටියි. මැතිවරණ වේදිකාවේ දී අනාගත අගමැතිවරයා ලෙස පෙනී සිටීමට උත්සාහ කළ මෝඩි උරුම කියන්නේ මතභේදකාරී ඉතිහාසයකටයි. 2002 වසරේ ගුජරාටයේ පැතිර ගිය හිංදු මුස්ලිම් කෝලාහල මැඩපැවැත්වීමට මැදිහත් නොවූ මතභේදකාරී ප්‍රාදේශීය නායකයෙක් හැටියට යි එකල ඔහු විවේචනයට ලක් වුනේ. නරේන්ද්‍ර මෝඩි ඉතා වෙහෙස මහන්සි වී කටයුතු කරන, අනුකම්පා විරහිත, තම පාක්ෂිකයන්ගේ පවා විරුද්ධ මත පිළිනොගන්නා, උන්නතිකාමී නායකයෙක් බවයි වාර්තාකරුවෝ පවසන්නේ.","len":2276}
{"id":"130109_cjlanka","url":"https:\/\/www.bbc.com\/sinhala\/sri_lanka\/2013\/01\/130109_cjlanka","title":"අග විනිසුරුවරිය යළිත් දුෂණ චෝදනා ප්‍රතික්ෂේප කරයි","summary":"සාධාරණ නීතිමය රාමුවක් ඇතුලත පැවැත්වෙන පරීක්ෂණයකට පෙනී සිටීමට තමුන් සුදානම් බව අග විනිසුරුවරිය ඇගේ නීතිවේදීන් ගේ මාර්ගයෙන් කියා සිටී.","text":"අග විනිසුරු ආචාර්ය ශිරාණි බණ්ඩාරනායක වෙනුවෙන් මාධ්‍ය හමුවක් ඇමතු නීතිවේදී සාලිය පීරිස් කියා සිටියේ රාජ්‍ය මාධ්‍ය සහ ඇතැම් ඇමැතිවරු නගන සියළුම චෝදනා අග විනිසුරුවරිය ප්‍රතික්ෂේප කරන බවයි. සෙලින්කෝ සමාගම් සමුහයට අයත් ගෝල්ඩන් කී සමාගමේ කටයුතු අධිකරණය හමුවේ විභාග වෙද්දී ඊට අයත් ට්‍රිලියම් නිවාස සමුහයෙන් නිවාසයක් මිලදී ගැනීම පිළිබඳව මාධ්‍යවේදීන් ප්‍රශ්න නැගුහ. ට්‍රිලියම් නිවාස මිලදී ගැනීම පිලිබඳව නැගෙන චෝදනා පිළිබඳව නීතිවේදී සාලිය පීරිස් ප්‍රකාශ කළේ මෙම නිවාසය අග විනිසුරු ආචාර්ය ශිරාණි බණ්ඩාරනායක ඇගේ සොහොයුරිය වෙනුවෙන් මිලදී ගන්නා අවස්ථාවේදී ඇය අග විනිසුරු තනතුරේ කටයුතු නොකළ අතර නිවාස මිලදී ගත් සියළුම දෙනාටම වට්ටම් හිමිවු බවයි. අග විනිසුරුවරිය විශාල බැංකු ගිණුම් ප්‍රමාණයක් පවත්වා ගෙන යන බවට‍ නැගෙන චෝදනා පාර්ලිමේන්තු කාරක සභාව හමුවේ විභාග කැරුණු දෝෂාභියෝගයට ඇතුල් නොවූ බවත් නීතිවේදී සාලිය පීරිස් පෙන්වා දුන්නේය. දෝෂාභියෝගය පිළිබඳව පාර්ලිමේන්තු විවාදය ජනවාරි දහය එකොළහ දෙදින පැවැත්වීමට නියමිතය.","len":2283}
{"id":"world-49677606","url":"https:\/\/www.bbc.com\/sinhala\/world-49677606","title":"ඉතාලියේ 'මෝදෙනා ආදරවන්තයන්' දෙදෙනාම පුරුෂයන් බව හෙළිවේ","summary":"'මෝදෙනාහි ආදරවන්තයන්' ලෙස හඳුන්වන අත් අල්ලාගෙන සිටින යුවළේ අස්ථි පුරුෂයන්ගේ බව පර්යේෂකයන් විසින් හඳුනාගනු ලැබ තිබේ.","text":"රෝමානු අධිරාජ්‍ය පවතින කාලයේ භූමදාන කර ඇති මෙම යුවළ වසර 1500ක් පමණ දෑත් පටලවාගෙන සිටියි. 2011 වසරේ ඉතාලියෙන් හමුවූ අස්ථි දැඩි ලෙස දිරාපත් වී තිබීම නිසා ස්ත්‍රී පුරුෂභාවය සොයා ගැනීමට නොහැකි විය. නමුත් නව උපක්‍රමයක් ලෙස දත්වල පිට සිවියේ ප්‍රෝටීන් භාවිත කරමින් ඔවුන්ගේ ලිංගිකත්වය හෙළි කරගෙන තිබේ. ක්‍රිස්තු පූර්ව 4 - 6 වෙනි සියවසේ දිවි ගෙවූ බවට සැක කෙරෙන මෙම යුවළ අතර තිබූ සම්බන්ධතාව තවමත් අභිරහසක් ලෙස පවතී. දෙඅත් පටලවාගත් මෙම පුරුෂයන් යුවළ දැනුවත්ව භූමදානය කර ඇතැයි පර්යේෂකයෝ පවසති. මොවුන් දෙදෙනා සහෝදරයන්, ඥාතීන් හෝ යුද්ධයේ දී එකවර මියගිය හමුදා සෙබළුන් දෙදෙනෙකු ලෙස උපකල්පන ඉදිරිපත් වී ඇතැයි පර්යේෂණ මෙහෙයවන Federico Lugli ඉතාලියේ රායි පුවත් සේවයට පවසා තිබිණි. ඔවුන් භූමදානය කර තිබෙන ස්ථානයේ යුද සෙබළුන්ගේ සුසාන භූමියක් පිහිටා තිබෙන්නට ඇතැයි පර්යේෂකයෝ පවසති. පුරාණයේ ඉතාලියේ පැවති අවමංගල්‍ය චාරිත්‍ර ගැන ද මෙමගින් අදහසක් ලබා ගත හැකි බව ඉතාලියේ බොලොග්නා විශ්වවිද්‍යාලයේ පර්යේෂකයන් නිකුත් කළ වාර්තාවක සඳහන් වී තිබේ. මේ තොරතුරුද කියවන්න:","len":2283}
{"id":"160320_pavithra_pakistan_holi_holiday","url":"https:\/\/www.bbc.com\/sinhala\/world\/2016\/03\/160320_pavithra_pakistan_holi_holiday","title":"හෝලි නිල වශයෙන් සමරන ප්‍රථම පකිස්තාන ප්‍රාන්තය","summary":"පකිස්තානයේ ප්‍රාන්ත ආණ්ඩුවක් ප්‍රථම වතාවට හින්දු සංස්කෘතික උත්සවයක් වෙනුවෙන් රාජ්‍ය නිවාඩු දිනයක් නම් කිරීමට ක්‍රියා කර තිබේ.","text":"එළඹෙන සතියේ සැමරෙන හින්දු හෝලි උත්සවය සින්ද් ප්‍රාන්ත මන්ත්‍රණ සභාව විසින් රජයේ නිවාඩු දිනයක් ලෙස නම් කරනු ලැබීය. ක්‍රිස්තියානි සහ හින්දු ආගමික සංස්කෘතික උත්සව හඳුනා ගැනීම සඳහා ප්‍රාන්ත ආණ්ඩු අනිවාර්යයෙන්ම ක්‍රියාත්මක කිරීමට නොබැඳෙන නව ඤප්තියක් පකිස්තානයේ පාර්ලිමේන්තුව විසින් සම්මත කර ගැනීමේ ප්‍රතිඵලයක් ලෙසයි මෙම ප්‍රාන්ත ආණ්ඩුව හෝලි උත්සවය වෙනුවෙන් නිවාඩු දිනය නම් කර තිබෙන්නේ. පකිස්තානයේ වැඩි වශයෙන් ජීවත් වන මුස්ලිම් ජනතාව අතරේ සිටින සුළු ජාතිකයන්ට සමාන අයිතීන් ලබා දීම සම්බන්ධයෙන් රජය ක්‍රියා කරන බවට ලබා දෙන සාධනීය පණිවුඩයක් ලෙස මෙය හඳුන්වා දිය හැකි බවයි නව ඤප්තියට සහය සපයන පාර්ශව පවසන්නේ. කෙසේ වෙතත් පාර්ලිමේන්තුව සම්මත කළ නව ඤප්තිය අනවශ්‍ය බව පවසන පාර්ශව තර්ක කරන්නේ මේ වන විටත් ලොව අනෙක් රටවල් වලට වඩා වැඩි දින ගණනක් රජයේ නිවාඩු ලෙස නම් කර ඇති පකිස්තානයට තවත් රජයේ නිවාඩු අවශ්‍ය නැති බවයි. පකිස්තාන ජනගහනයෙන් හින්දු ප්‍රජාව සීයට දෙකක් සිටින අතර එම ප්‍රමාණයෙන් බොහෝ පවුල් ජීවත් වන්නේ සින්ද් ප්‍රාන්තයෙයි.","len":2293}
{"id":"140123_colombo_demolition_approved","url":"https:\/\/www.bbc.com\/sinhala\/sri_lanka\/2014\/01\/140123_colombo_demolition_approved","title":"කොළඹ තවත් ගෙවල් පන්සීයක් කැඩීමට අවසර","summary":"කොළඹ මහ නගර සීමාවේ කඩා ඉවත් කරනු ලබන පන්සීයකට අධික නිවාස වල ජනතාව දැනට ලියා පදිංචි ඡන්ද හිමි නාම ලේඛන වලින් ඉවත් නො කරන මෙන් අධිකරණය නියෝග කළේය.","text":"මාලිගාවත්ත, ඇපල්වත්ත ප්‍රදේශයේ පිහිටි ගෙවල් 574 ක් කඩා ඉවත් කිරීම සඳහා නාගරික සංවර්ධන අධිකාරියට අවසර ලබා දෙමිනු යි ශ්‍රේෂ්ඨාධිකරණය මැතිවරණ කොමසාරිස්වරයා වෙත එම නියෝගය කළේ. නිවාස අහිමි වෙන ජනතාවට තාවකාලික නිවාස පහසුකම් සඳහා රුපියල් දස දහසක මාසික දීමනාවක් ලබා දීමට නාගරික සංවර්ධන අධිකාරිය අධිකරණයට පොරොන්දු විය. අලුත් ගෙවල් දෑවුරුද්දකින් අලුතින් නිවාස තනා දීමට අවුරුදු දෙකක කාලයක් ගත වන බවයි, නාගරික සංවර්ධන අධිකාරිය පවසා ඇත්තේ. තම ඉල්ලීම් ඉටු කිරීමට නාගරික සංවර්ධන අධිකාරිය එකඟ වූ හෙයින් නිවාසවලින් ඉවත් වීමට තීන්දු කළ බව ඇපල්වත්ත ප්‍රජා සංවර්ධන සමිතියේ සභාපති මොහමඩ් වසීඩ් බීබීසී සංදේශයේ කේ එස් උදයකුමාර් හට පැවසීය. නාගරික සංවර්ධන අධිකාරිය විසින් දෙන ලද පොරොන්දුව පිළිගත් ශ්‍රේෂ්ඨාධිකරණය ලබන මාර්තු මස 28 වැනි දාට පෙර නිවාසවලින් ඉවත් ව යන මෙන් පෙත්සම් කරුවන්ට නියම කළේය. අධිකරණය බ්‍රහස්පතින්දා එම නියෝගය කළේ සිය නිවාස කඩා ඉවත් කිරීමට එරෙහිව පදිංචිකරුවන් විසින් ගොනු කරනු ලැබ තිබුණ පෙත්සමක් විභාග කිරීමෙන් අනතුරුවයි.","len":2296}
{"id":"150228_nimal_siripala_slfp","url":"https:\/\/www.bbc.com\/sinhala\/sri_lanka\/2015\/02\/150228_nimal_siripala_slfp","title":"‘දිගටම විපක්ෂයේ ඉන්නේ නැහැ’ -නිමල් සිරිපාල","summary":"අගමැති පදවියට පත් විය යුත්තේ කවුරුන්ද යන්න නොව වඩාත් වැදගත් වන්නේ ශ්‍රී ලංකා නිදහස් පක්ෂයේ ආණ්ඩුවක් පිහිටුවීම යයි විපක්ෂ නායක නිමල් සිරිපාල ද සිල්වා පවසයි.","text":"විපක්ෂ නායකයා එම ප්‍රකාශය කළේ කොළඹ පැවැත්වුන මාධ්‍ය හමුවක දී. තමා අගමැති පදවියට පත් කරන මෙන් තමා හෝ වෙනත් කිසිවකු විසින් මෙතෙක් ඉල්ලීමක් කරනු ලැබ නොමැති බවයි ඔහු පවසන්නේ. තමා වෙහෙස නොබලා කටයුතු කරන්නේ පදවියක් සඳහා නොව ශ්‍රී ලංකා නිදහස් පක්ෂය වෙනුවෙන් බවත් විපක්ෂ නායකයා කියා සිටියි. එසේම දිගටම විපක්ෂයේ නොසිට ශ්‍රී ලංකා නිදහස් පක්ෂයේ ආණ්ඩුවක් බලයට ගෙන ඒම තම ඉලක්කය වන බවයි ඔහු පෙන්වා දුන්නේ. සාවද්‍ය මාධ්‍ය වාර්තා අලුතින් සිදු කිරීමට යන ආණ්ඩුක්‍රම ව්‍යවස්ථා සංශෝධනයේ දී ජනාධිපති ක්‍රමයේ බලතල අඩු කිරීමක් හෝ ඡන්ද ක්‍රමයේ වෙනස් කිරීමක් වුවමනා නැතැයි තමා ප්‍රකාශ කරන බවට ඇතැම් මාධ්‍ය මගින් පළ කොට ඇති වාර්තා සාවද්‍ය ප්‍රකාශන හැටියටයි විපක්ෂ නායක නිමල් සිරිපාල ද සිල්වා විසින් හඳුන්වා දෙන ලද්දේ. විධායක ජනාධිපති බලතල අඩු කරනු ලැබීම ශ්‍රී ලංකා නිදහස් පක්ෂයේ ව්‍යවස්ථා සම්පාදන කමිටුවේ තීන්දුවක් යයි සඳහන් කළ විපක්ෂ නායකයා ජනාධිපති පදවියේ බලතල අඩු කිරීමත් මැතිවරණ ක්‍රමය සංශෝධනය කරනු ලැබීමත් එකවර සිදු විය යුතුව ඇති බවත් සඳහන් කළේය","len":2298}
{"id":"130112_cj","url":"https:\/\/www.bbc.com\/sinhala\/sri_lanka\/2013\/01\/130112_cj","title":"නව අගවිනිසුරු ඉදිරි දින කිහිප තුල - ජනාධිපති මාධ්‍ය ප්‍රකාශක","summary":"අගවිනිසුරු තනතුරට පුද්ගලයකු පත්කිරීම ඉදිරි දින කිහිප ඇතුලත සිදුවිය හැකි බව ජනාධිපති මාධ්‍ය ප්‍රකාශක මොහාන් සමරනායක සඳහන් කරයි.","text":"දෝෂාභියෝගය පාර්ලිමේන්තුවේදී සම්මත වීමෙන් පසු එම තීරණය කථානායකවරයා විසින් ජනාධිපති මහින්ද රාජපක්ෂ වෙත දන්වා ඇති බවත් ඒ අනුව ආණ්ඩුක්‍රම ව්‍යවස්ථාවෙන් ප්‍රතිපාදන සලසා ඇති පරිදි ඉදිරි පියවර ගැනීම හැර ජනාධිපතිවරයා හට වෙනත් විකල්පයකට ඉඩක් නැතැයි ඔහු ප්‍රකාශ කළේය. ඇමරිකා එක්සත් ජනපදය සහ පොදු රාජ්‍ය මණ්ඩලය විසින් ශ්‍රී ලංකාවට ප්‍රවේශම් සහගත සහ දැඩි සැළකිල්ලෙන් යුතුව තීරණයක් ගන්නා ලෙස ඉල්ලීමක් කොට ඇති නිසා ඒ ගැන ජනාධිපතිවරයාගේ අවධානය යොමුවී ඇත්දැයි විමසුවිට ජනාධිපති මාධ්‍ය ප්‍රකාශක මොහාන් සමරනායක කියා සිටියේ ජනාධිපතිවරයාගේ ප්‍රතිචාරය ගැන තමන්ට දැන ගැනීමට නැති බවයි. අගවිනිසුරු ආචාර්ය ශිරාණි බණ්ඩාරනායකට එරෙහිව දොශාභියෝග යෝජනාව ක්‍රියාත්මක කළ ආකාරය නීති විරෝධී නිසා ඇයට දිගටම තනතුරේ රැදී සිටීමට හැකියාව ඇති බවට නීතිවේදීන් ගණනාවක්ම පෙන්වා දී ඇති නිසා ඒ පිළිබඳව රජයේ අවධානය යොමුවී ඇත්ද යන ප්‍රශ්නයට පිළිතුරු දුන් ඔහු කියා සිටියේ ඒ ගැන පලවන ප්‍රතිචාරය ගැන යමක් මේ මොහොතේ ප්‍රකාශ කළ නොහැකි බවයි. වැඩි තොරතුරු සඳහා සබැඳි තේමා","len":2314}
{"id":"140821_thailand_general_named_pm","url":"https:\/\/www.bbc.com\/sinhala\/world\/2014\/08\/140821_thailand_general_named_pm","title":"ජෙනරාල් ප්‍රයුත් තායිලන්ත අගමැති ධුරයට","summary":"තායිලන්තයේ මිලිටරි ජුන්ඩාවක් මගින් බලයට පැමිණි ජෙනරාල් ප්‍රයුත් චෑන් ඕචා තායිලන්ත අගමැති ලෙස දිව්රුම් දී තිබේ.","text":"ජෙනරාල් ප්‍රයුත් චෑන් ඕචා යුද හමුදාව විසින් පත් කරන ලද තායිලන්ත පාර්ලිමේන්තුවෙන් මැතිවරණයට අපේක්ෂකයෙක් ලෙස ඉදිරිපත් ව ඇත්තේ ජෙනරාල් ප්‍රයුත් චෑන් ඕචා පමණි. වසර කිහිපයක් මුළුල්ලේ පවත්නා දේශපාලන අස්ථාවරභාවය යලි ඇතිවීම වැළක්වීමට පුළුල් දේශපාලන ප්‍රතිසංස්කරණ ඇති කරන බවට ඔහු ප්‍රතිඥා දුන්නේය. බීබීසී බැංකොක් වාර්තාකරු කියා සිටියේ විවේචකයන් පවසන්නේ ජෙනරාල් ප්‍රයුත් චෑන් ඕචාගේ ප්‍රයත්නය වී ඇත්තේ හිටපු අගමැති වරයාගේ දේශපාලන පක්ෂය පිටු දැකීම බවයි. තවදුරටත් අදහස් දක්වන විවේචකයින් පවසන්නේ තායිලන්ත පාලනයේ සම්පුර්ණ බලතල තමන් සතු මොහොතක ජෙනරාල්වරයාට අන් බලවේග සම්බන්ධයෙන් සලකා බැලීම අනවශ්‍ය බවයි. තායිලන්ත නව අගමැති ජෙනරාල් ප්‍රයුත් චෑන් ඕචාගේ මීළඟ කාර්ය භාරය වන්නේ කැබිනට් අමාත්‍යවරුන් තිස් පස් දෙනෙකු පත් කිරීමයි. අමාත්‍යවරුන් තිස් පස් දෙනෙකුගෙන් සමන්විත මෙම කැබිනට් මණ්ඩලය, රාජ්‍ය සහ දේශපාලනික ප්‍රතිසංවිධාන ක්‍රියාවලියක් ඔස්සේ සාමාජිකයින් දෙසිය පනස් දෙනෙකුගෙන් යුත් පාර්ලිමේන්තු මණ්ඩලය අධීක්ෂණය සඳහා කටයුතු කරයි.","len":2319}
{"id":"140506_pregnancy","url":"https:\/\/www.bbc.com\/sinhala\/world\/2014\/05\/140506_pregnancy","title":"දරු ප්‍රසූතියේදී මිය යන කාන්තාවන් සංඛ්‍යාව 50% අඩුයි","summary":"වසර 1990 ට පසු කාලය තුළ, ගර්භණීභාවයේ සිටියදී හෝ දරු ප්‍රසූතියේදී හෝ මිය යන කාන්තාවන්ගේ සංඛ්‍යාව සියයට පනහකින් පමණ අඩුවී ඇතැයි ලෝක සෞඛ්‍ය සංවිධානය ප්‍රකාශ කරයි.","text":"1990 වසරේදී එසේ මිය ගිය කාන්තාවන්ගේ ගණන ලක්ෂ පහක් පමණ වූ අතර 2013 වන විට එය දෙලක්ෂ අනූ දහස දක්වා අඩු වූ බවයි ලෝක සෞඛ්‍ය සංවිධානය පවසන්නේ. හොඳ ප්‍රගතියක් මේ තත්වය හොඳ ප්‍රගතියක් වුවත් සෑහීමකට පත්විය නොහැකි බවයි ලෝක සෞඛ්‍ය සංවිධානය සඳහන් කළේ. තවමත් පැයකට ගර්භණී කාන්තාවන් තිස් තුන් දෙනකු මිය යන බව පවසන සංවිධානය එම කාන්තාවන් සුව කළ හැකි සහ ප්‍රතිකාර කළ හැකි සෞඛ්‍ය තත්වයන් යටතේ පසුවූවන් බවයි ප්‍රකාශ කරන්නේ. දියවැඩියාව, එච් අයි වී ඒඩ්ස්, මැලේරියාව යන රෝග හෝ දරු ප්‍රශූතියේ දී සිදුවන වෙනත් සෞඛ්‍ය ආබාධ හේතුවෙන් එම කාන්තාවන්ගේ ගර්භණී අවස්ථාව අමාරු තත්වයකට පත් කොට ඇති බව ලෝක සෞඛ්‍ය සංවිධානය සඳහන් කරයි. දුප්පත් රටවල් දුප්පත් සහ පොහොසත් රටවල මාතෘ මරණ සංඛ්‍යාව අතර තවමත් විශාල පරතරයක් ඇති බව පවසන සංවිධානය දුප්පත් රටවල් සෞඛ්‍ය ආරක්ෂණය සඳහා තවදුරටත් ආයෝජනය කළ යුතු බවයි පෙන්වා දෙන්නේ. එහෙත් ඇමෙරිකා එක්සත් ජනපදය වැනි සමහර පොහොසත් රටවල ද මාතෘ මරණ සංඛ්‍යාව ඉහල යමින් තිබෙන බවත් තරබාරුකම සහ ප්‍රමාදවී විවාහ පත්වීම යන කරුණු ඊට බලපා ඇති බවත් සෞඛ්‍ය විශේෂඥයෝ පවසති.","len":2323}
{"id":"131024_cameron_aung_san_suu_kyi","url":"https:\/\/www.bbc.com\/sinhala\/sri_lanka\/2013\/10\/131024_cameron_aung_san_suu_kyi","title":"CHOGM යාමට ඕන් සාං සුචී පක්ෂයි","summary":"ශ්‍රී ලංකාවේ පැවැත්වීමට නියමිත පොදු රාජ්‍ය මණ්ඩල සමුළුවට රාජ්‍ය නායකයන් සහභාගී වීම පිළිබඳව බුරුම විපක්ෂ නායිකාව අනුමැතිය පළ කොට තිබේ.","text":"බ්‍රිතාන්‍යයේ සංචාරයක යෙදෙන ඕන් සාං සුචී ලන්ඩනයේදී බ්‍රිතාන්‍ය අගමැති ඩේවිඩ් කැමරන් හමුවූ අවස්ථාවේ දී මානව හිමිකම් සම්බන්ධයෙන් ශ්‍රී ලංකාව හා එක්ව කටයුතු කිරීම නිවැරදි පිළිවෙත බවයි දෙදෙනාගේම එකඟතාව වී ඇත්තේ. බ්‍රිතාන්‍ය අගමැති පොදු රාජ්‍ය මණ්ඩල සමුළුව වර්ජනය කළ යුතු බවට කැරෙන ඉල්ලීම සම්බන්ධයෙන් මාධ්‍යවේදීන් විසින් විමසනු ලැබූ අවස්ථාවේ දී ඕන් සාං සුචී කියා සිටියේ විපක්ෂයේ හඬටත් සවන් දෙමින් පීඩාකාරී ආණ්ඩු සමග ගනුදෙනු කිරීම යෝග්‍ය බව යි. ආණ්ඩුව පමණක් නොව 'අදාල සියලු පාර්ශව සමග' කටයුතු කළ යුතු බවයි ඇය ප්‍රකාශ කළේ. 'විවෘත ලෙස සාකච්ඡා' බුරුම විපක්ෂ නායිකාවගේ අදහස අනුමත කරමින් බ්‍රිතාන්‍ය අගමැති ඩේවිඩ් කැමරන් ප්‍රකාශ කොට සිටියේ යුද පීඩිත ශ්‍රී ලංකාවේ උතුරු කරයටත් තමන් යන බවයි. ශ්‍රී ලංකාවේ මානව හිමිකම් වාර්තාව පිලිබඳ ප්‍රසාදයක් නැතැයි කී යුද ගැටුමින් පසු ශ්‍රී ලංකාවේ රජය කළ කටයුතු ගැන 'කිසිම කැමැත්තක් නැතැ' යි මාධ්‍යවේදීන් හා පැවසීය. ඒ ගැන පෙන්වා දීමට ශ්‍රී ලංකාවේ රජය සමගින් 'විවෘත ලෙස සාකච්ඡා කරන' බවයි ඔහු වැඩි දුරටත් කියා සිටියේ.","len":2329}
{"id":"150522_harthaal_batticaloa","url":"https:\/\/www.bbc.com\/sinhala\/sri_lanka\/2015\/05\/150522_harthaal_batticaloa","title":"මඩකලපුව දිස්ත්‍රිකයේ ‘හර්තාල්’","summary":"යාපනය පුන්ගුඩුතිව් හි විද්‍යා සිවයෝගනාදන් පාසල් දැරිය දූෂණය කොට මරා දැමීම හෙලා දැක අද මඩකලපුව දිස්ත්‍රිකයේ ‘හර්තාල්’ ’ව්‍යාපාරයක් පැවැත්විණ.","text":"මෙම ‘හර්තාල් ’ව්‍යාපාරය හේතුවෙන් දිස්ත්‍රිකයේ දෛනික කටයුතු අඩපණව පැවතී බවයි අප වාර්තාකාරිය ශාන්ති සෙල්ලදොරේ ප්‍රකාශ කළේ. ‘නාම් ද්‍රවිඩ තමිලර්කලින් පෝර් වාල්’ යන නමින් නිකුත් කළ අත් පත්‍රිකාවක් මගින් මෙම විරෝධතාව කැඳවා තිබිණ. “ඝාතකයන්ට ඉහළම දඬුවම ලබා දිය යුතුයි; ඝාතකයන් වෙනුවෙන් නීතිඥවරුන් පෙනී නොසිටිය යුතුයි.” යන ඉල්ලීම් ද එම අත් පත්‍රිකාවේ අවධාරණය කර තිබේ. මඩකලපුව දිස්ත්‍රිකයේ, මඩකලපුව නගරය, වාලච්චේනයි, චෙන්කලඩි ,කලවන්චිකුඩි ඇතුළු බොහෝ ප්‍රදේශවල ශිෂ්‍යයන් නොපැමිණීම හේතුවෙන් පාසල් නොපැවැත්විණ. කඩ සාප්පු, පෞද්ගලික ආයතන, මුල්‍ය ආයතන වසා දමා තිබුණ අතර රජයේ කාර්යාල සහ බැංකු කටයුතු ද සාමාන්‍ය පරිදි ක්‍රියාත්මක වූයේ නැත. දුර ප්‍රවාහන සේවාවන් සීමා වී තිබුණ අතර අභ්‍යන්තර ප්‍රවාහන සේවාවන් අඩාළ වී තිබිණ. විද්‍යා සිවයෝගනාදන් පාසල් දැරියගේ ඝාතනයට යුක්තිය ඉල්ලා චෙන්කලඩි, වන්දාරමුල්ල සහ කල්ලඩි ඇතුළු බොහෝ ප්‍රදේශවල උද්ඝෝෂණ හා පෙළපාලි පවත්වා තිබුණ බවයි අප වාර්තාකාරිය පැවසුවේ. දිස්ත්‍රිකයේ පොලිස් ආරක්ෂාව තර කර තිබූ බවත් ඇය සඳහන් කළාය. .","len":2333}
{"id":"world-42545940","url":"https:\/\/www.bbc.com\/sinhala\/world-42545940","title":"දිළිඳු දරුවන් වෙනුවෙන් දරුවන් වැඩෙන විට \"වැඩෙන\" පාවහන්","summary":"කුඩා දරුවන් ඉතා ඉක්මනින් වැඩෙන බැවින් දෙමාපියන්ට නිරන්තරයෙන් ඔවුන් සඳහා අලුතෙන් පාවහන් මිලදී ගැනීමට සිදු වේ.","text":"ලොව බොහෝ රටවල දිළිඳු පවුල් දෙමාපියන්ට එසේ නිරතුරුව පාවහන් මිලදී ගැනීමට තරම් වත්කමක් නොමැති බව රහසක් නොවේ. විශේෂයෙන්ම කෙන්යාවේ කිබෙරා වැනි පළාත්වල දරුවන් පාවහන් තොරව ඇවිදීම ඉතා භයානක විය හැකිය. දිළිඳු පවුල්වල දෙමාපියන් මුහුණදෙන මේ ගැටලුවට විසඳුමක් සොයාගත් බව පුණ්‍යායතනයක් පවසයි. \"මට ෆුට්බෝල් ගහනකොටත් ඒව දාන්න පුළුවන්\" දරුවන් වැඩෙන විට \"වැඩෙන\" පාවහන් ඔවුන්ගේ ඒ විසඳුමය. දරුවන් වැඩෙන විට එම පාවහන්වල ප්‍රමාණය පස් වතාවක් වෙනස් කළ හැකිය. විවිධ වයස් කාණ්ඩවලට සරිලන ආකාරයට ඒවා ප්‍රමාණ තුනකින් නිෂ්පාදනය කෙරේ. ඇමෙරිකා එක්සත් ජනපදයේ සැලසුම් කළ එම පාවහන් නිෂ්පාදනය කරනු ලබන්නේ චීනයේ සහ ඉතියෝපියාවේය. පාවහන් යුගලක් නිපදවීම සඳහා ඇමෙරිකානු ඩොලර් 15ක් වැයවන නමුත් පුණ්‍යායතනය විසින් එය දරුවන්ට බෙදා දෙනු ලබන්නේ නොමිලේය. එමෙන්ම අනෙක් බොහෝ පාවහන්වලට වැඩි කලක් මේ පාවහන් භාවිත කළ හැකි බව එය නිපදවන The Shoe That Grows සමාගම පවසයි. \"ඒවා හරිම හොඳයි. මට ෆුට්බෝල් ගහනකොටත් ඒවා දාන්න පුළුවන්,\" පාවහන් යුගලක් පැළඳි දරුවෙක් සතුටෙන් පැවසීය. \"බෝලෙට ගැහුවත් සපත්තුව විසි වෙන්නේ නෑ.\"","len":2342}
{"id":"world-38443824","url":"https:\/\/www.bbc.com\/sinhala\/world-38443824","title":"ක්‍රිකට්: සුරංග ලක්මාල් ටෙස්ට් කඩුලු පහක් දවාගනියි","summary":"ශ්‍රී ලංකාව සහ දකුණු අප්‍රිකාව අතර පෝට් එලිසබෙත් හිදී පැවැත්වෙන පළමු ටෙස්ට් තරගයේ පළමු ඉනිමේදී දකුණු අප්‍රිකානු කණ්ඩායම ලකුණු 286 කට දවාගැනීමට ශ්‍රී ලංකා කණ්ඩායම සමත්විය.","text":"වේග පන්දු යවන සුරංග ලක්මාල් සිය ටෙස්ට් ක්‍රීඩා ජීවිතයේ පළමු වරට එක් ඉනිමකදී පළමු කඩුලු පහ දවාගැනීමට සමත්විය වේග පන්දු යවන සුරංග ලක්මාල් සිය ටෙස්ට් ක්‍රීඩා ජීවිතයේ පළමු වරට එක් ඉනිමකදී පළමු කඩුලු පහ දවාගැනීමට සමත්වීම මේ තරගයේ විශේෂත්වයයි. ලකුණු 104 ක සම්බන්ධතාවයක් පවත්වා ගනිමින් සිටි ස්ටීවන් කුක් සහ ඩීන් එල්ගාර් ආරම්භක පිතිකරු යුවල පිට පිටම දවාගැනීමට සුරංග ලක්මාල් සමත්විය. තේරීම් කමිටුව 'කණස්සල්ලෙන්' රංගන හේරත් සහ නුවන් ප්‍රදීප් කඩුලු දෙක බැගින් දවාගැනීමට සමත්විය. මේ වනවිට ශ්‍රී ලංකා කණ්ඩායම පන්දුවට පහරදෙමින් සිටියි. 2011 දෙසැම්බරයේදී ටෙස්ට් තරගයක් ජයගැනීමෙන් අනතුරුව පළමු වතාවට දකුණු අප්‍රිකාවේදී ටෙස්ට් තරගයක් ජයග්‍රහණය කිරීම ශ්‍රී ලංකා කණ්ඩායමේ බලාපොරොත්තුවයි. දකුණු අප්‍රිකානු සංචාරය සඳහා කණ්ඩායම තේරීමේදී ශ්‍රී ලංකා ක්‍රිකට් ආයතනයේ විධායක කමිටුව බලපෑම් කළ බවට ක්‍රිකට් තේරීම් කමිටුව චෝදනා කරන බව ජනමාධ්‍ය වාර්තා කර තිබේ. ඒ පිළිබඳව විමසීම පිණිස ශ්‍රී ලංකා ක්‍රිකට් ආයතනයේ බලධාරීන් ඇමතීමට බීබීසී සංදේශය දැරූ උත්සාහය සාර්ථක නොවීය.","len":2347}
{"id":"140815_india_independence_speach_modi","url":"https:\/\/www.bbc.com\/sinhala\/world\/2014\/08\/140815_india_independence_speach_modi","title":"'කාන්තා දූෂණ ජාතියට ලැජ්ජාවක්'- අගමැති මෝඩි","summary":"ඉන්දියාවේ දිගින් දිගටම සිදු වන කාන්තා දූෂණ ජාතියම ලැජ්ජාවට ලක් කරන බව ඉන්දියානු අගමැති නරේන්ද්‍ර මෝඩි පවසයි.","text":"දිල්ලි අගනුවර රතු බල කොටුවේ පැවති ඉන්දියාවේ ජාතික නිදහස් දින උත්සවය ප්‍රථම වරට අමතමිනි අගමැති නරේන්ද්‍ර මෝඩි එම අදහස් පළ කළේ. පුරා හෝරාවක් කිසිදු සටහනක් හෝ පෙර සූදානම් කළ පිටපතක් නොමැතිව මුලසුනේ කතාව පැවැත්වූ අගමැති නරේන්ද්‍ර මෝඩි වෙඩි නොවදින ආවරණයක් භාවිතා නොකිරීම තවත් විශේෂයක් විය. සාප්‍රධායික නිදහස් දින මාතෘකාව වන පකිස්තානය සමග පවතින විරසකභාවය බැහැර කරමින් ඉන්දියාව විදේශ අපනයන මධ්‍යස්ථානයක් බවට පත් කිරීමේ වැඩ පිළිවල සහ ඉන්දියාව තුළ පැතිරෙන කාන්තා අපචාර වළක්වා ගැනීම සම්බන්ධයෙන් යොමු වීම අගමැති නරේන්ද්‍ර මෝඩිගේ නිදහස් දින කතාවේ තවත් විශේෂ වෙනසක් බවයි පැවසෙන්නේ. ඉන්දියාව අපනයන මත පදනම් වූ රටක් බවට පත් කිරීමට උපකාර කරන මෙන් ජාත්‍යන්තර ප්‍රජාවගෙන් ඉල්ලා සිටි අගමැති වරයා, කාන්තා හිංසනය දුරු කිරීමට උපකාරී වන ලෙස ඉන්දියානු ජනතාවගෙන් ද ඉල්ලීමක් කළේය. අගමැති නරේන්ද්‍ර මෝඩි ගේ නිදහස් දින කතාව සම්බන්ධයෙන් බොහෝ ඉන්දියානුවන් අන්තර්ජාලය හරහා තම අදහස් පළ කරමින් කියා සිටියේ එය ජාතිය පුබුදු කරවන ඉතා ආදර්ශමත් මෙන්ම ප්‍රශංසනීය කතාවක් බවයි.","len":2354}
{"id":"world-39338341","url":"https:\/\/www.bbc.com\/sinhala\/world-39338341","title":"මාටින් මැක්ගිනස් දිවියෙන් සමුගනියි","summary":"උතුරු අයර්ලන්තයේ සාම ක්‍රියාවලිය සඳහා ප්‍රධාන දායකත්වයක් ලබා දුන් පුද්ගලයෙකුවන, දිවියෙන් සමු ගත් මාටින් මැක්ගිනස් වෙනුවෙන් ප්‍රණාමය පළ වෙමින් පවතී.","text":"දුර්ලභ හදවත් රෝගයකින් පෙළුණු ඔහු මිය යන විට හැටහය වෙනි වියේ පසු විය. IRA හෙවත් අයර්ලන්ත රිපබ්ලික් හමුදාව නමින් හඳුන්වන එවකට පැවති ගරිල්ලා සංවිධානයේ අණදෙන නිලධාරියෙකු වූ ඔහු, පසුව එක්සත් අයර්ලන්තයක් වෙනුවෙන් පෙනී සිටින ෂින් ෆේන් පක්ෂයේ ප්‍රධාන සාම සාකච්ඡාකරු බවට පත් වූයේ ප්‍රචණ්ඩත්වය ප්‍රතික්ෂේප කරමිනි. 2007 වසරේ ඩිමොක්‍රටික් යූනියන් පක්ෂය සමග බලය බෙදා ගැනීමේ ඓතිහාසික ගිවිසුමේ දී ඔහු ෂින් ෆේන් පක්ෂයට නායකත්වය ලබා දුණි. බලය බෙදා ගැනීම ඩිමොක්‍රටික් යූනියන්, උතුරු අයර්ලන්තය දිගටම බ්‍රිතාන්‍ය තුළ රැඳී සිටීම වෙනුවෙන් පෙනී සිටින පක්ෂයකි. එලිසබත් රැජින, මාර්ටින් මැගිනස් සමග අතට අත දීම උතුරු අයර්ලන්ත සාම වැඩපිළිවෙලේ 'සංකේතාත්මක මොහොතක්' ලෙස සැළකේ බලය බෙදා ගැනීමෙන් පසු උතුරු අයර්ලන්ත මන්ත්‍රණ සභාවේ මහ ඇමති ධුරය ඩිමොක්‍රටික් යූනියන් පක්ෂයට හිමි වූ අතර ෂින් ෆේන් පක්ෂයේ මාටින් මැක්ගිනස් නියෝජ්‍ය මහ ඇමති ධුරයට පත් කෙරිණි. පසුගිය ජනවාරි මාසයේදී ඔහු එම ධුරයෙන් ඉල්ලා අස්විය. මාටින් මැක්ගිනස් ශ්‍රී ලංකාවේ සාම ක්‍රියාවලිය සඳහා ද දායක වූ අවස්ථා තිබිණි.","len":2354}
{"id":"sri-lanka-38108207","url":"https:\/\/www.bbc.com\/sinhala\/sri-lanka-38108207","title":"ඉන්ටර්පෝල් වරෙන්තුව නීති විරෝධීයි - සඳරුවන් සේනාධීර","summary":"ජාත්‍යන්තර පොලිසිය හරහා තමන්ට එරෙහිව වරෙන්තුවක් නිකුත් කිරීමට දී ඇති අධිකරණ නියෝගය නීති විරෝධී බව ලංකා ඊ නිවුස් වෙබ් අඩවියේ කතෘ සඳරුවන් සේනාධීර පවසයි.","text":"විශේෂයෙන්ම නියෝගය නිකුත් කරන ලද ගම්පහ ප්‍රධාන මහේස්ත්‍රාත් කාවින්ද්‍යා නානායක්කාරට එරෙහිව සිය වෙබ් අඩවිය චෝදනා එල්ල කර තිබෙන අවස්ථාවක ඇය එවැනි තීන්දුවක් දීම නීතියට මෙන්ම සදාචාරයටද එරෙහි බව කතුවරයා බීබීසී සංදේශයට පැවසීය. \"ඊළඟ ප්‍රශ්නේ තමයි ජාත්‍යන්තර වරෙන්තුවක් ඉල්ලන්න නෛතික අයිතිය තියෙන්නේ අපරාධ පරීක්ෂණ දෙපාර්තමේන්තුවට. අපරාධ පරීක්ෂණ දෙපාර්තමේන්තුව නැතුව මේ නඩුවට අද ඉදිරිපත් වෙච්ච හේමන්ත වර්ණකුලසූරියගේ ඉල්ලීම තමයි මේ විනිසුරුවරිය ඉෂ්ඨ කරන්නේ,\" ඔහු පැවසීය. තමා සම්බන්ධයෙන් අධිකරණ අමාත්‍යවරයා පාර්ලිමේන්තුව හමුවේ ප්‍රකාශයක් කර සතියක් ඉක්ම යද්දී දෙන ලද මේ තීන්දුව මගින් අධිකරණයට එල්ල වෙමින් තිබෙන බලපෑම ඕනෑම අයකුට වැටහෙන බව ඔහු කියා සිටියේය. කෙසේ වුවද අදාළ තීන්දුව සිය වෙබ් අඩවියට හෝ තමන්ට පෞද්ගලිකව එල්ල කළ ප්‍රහාරයක් පමණක් නොව සමාජ මාධ්‍ය ජාලවලට තර්ජනයක් එල්ල කිරීමද එය පසුබිමෙහි සිටින පුද්ගලයන්ගේ අපේක්ෂාව බව සඳරුවන් සේනාධීර පවසයි. වැඩිදුරටත් ඔහු සඳහන් කරන්නේ අධිකරණයට අපහාස කළ බවට එල්ල වන චෝදනා තමන් තරයේ ප්‍රතික්ෂේප කරන බවය.","len":2354}
{"id":"world-36419515","url":"https:\/\/www.bbc.com\/sinhala\/world-36419515","title":"ෆලුජා නගරයේ දරුණු සටන්","summary":"ෆලුජා නගරයේ බලය යළි ලබා ගැනීමේ මෙහෙයුම්වල නිරත ඉරාක හමුදා වෙත ඉස්ලාමීය රාජ්‍ය කැරලිකරුවෝ ප්‍රතිප්‍රහාර එල්ල කරති.","text":"නගරයේ දකුණු පෙදෙසේ සිටින ඉස්ලාම් රාජ්‍ය කැරලිකරුවන් සමග පැය හතරක් පුරා සටන් පැවති බවයි ඉරාක හමුදා කියා සිටියේ. නුඅයිමියා ප්‍රදේශයේ උමං මාර්ග භාවිතා කරමින් සැඟවී සිට පහර දෙමින් සහ මෝටර් රථ බෝම්බ යොදා ගනිමින් ඉස්ලාම් රාජ්‍ය කණ්ඩායම් ප්‍රහාර එල්ල කිරීම ආරම්භ කළ නමුත් ඔවුන්ගේ ඉලක්ක සපුරා ගැනීමට ඉඩ ලබා නොදුන් බව ඉරාක හමුදාව පවසයි. එම සටන්වලදී කැරලිකරුවන් හැත්තෑ පස් දෙනකු මරා දැමූ බවයි ඉරාක අණදෙන නිලධාරියෙක් කියා සිටියේ. මේ අතර බැග්ඩෑඩ් නගරයට කිලෝමීටර හට පහක් පමණ බටහිරින් පිහිටි ෆලුජා නගරයේ කොටු වී සිටින බව පැවසෙන පනස් දහසකට අධික සාමාන්‍ය වැසියන්ගේ ආරක්ෂාව සම්බන්ධයෙන් ආධාර සංවිධානවල දැඩි අවධානය යොමු වී තිබේ. ඉස්ලාම් රාජ්‍ය සංවිධානය අත පවතින ෆලුජා නගරයෙන් පළා ආ කාන්තාවක් සිය අත්දැකීම විස්තර කරමින් කියා සිටියේ එහි වෙසෙන සාමාන්‍ය වැසියන් දැඩි පීඩාවකට පත් වී ඇති බවයි. 'ඒක මහා විනාශයක්. අපි මේ විදියට මාස හතක් විතර හිටිය. අපේ ළමයින්ට කිසිම බෙහෙතක් නැහැ. ආරක්ෂක හමුදා ඇවිත් අපිව බේර ගන්න තුරු අපි ඔවුන්ට කොටු වෙලා සිටියේ. අපිට වතුර තිබුණේ නැහැ.' ඇය පැවසීය.","len":2361}
{"id":"world-37833839","url":"https:\/\/www.bbc.com\/sinhala\/world-37833839","title":"'යටත්වීම හෝ මරණය' - ඉරාක අගමැති IS කැරලිකරුවන්ට දන්වයි","summary":"ඉරාකයේ ඉස්ලාමීය රාජ්‍ය කැරලිකරුවන් අත පවතින අවසන් බලකොටුව වන මෝසුල් නගරය කරා ඉරාක විශේෂ හමුදා ළඟා වෙමින් සිටිති.","text":"ඉරාක හමුදා වෙත කුර්දි සහ සුන්නි අරාබි වාර්ගික කණ්ඩායම් නියෝජනය කරන හමුදා සහාය ලබා දෙති රාජ්‍ය මාධ්‍ය ඔස්සේ ජාතිය ඇමතූ ඉරාක අගමැති හයිදර් අල් අබාදි මෝසුල් නගරයේ සිටින අයිඑස් කැරලිකරුවන්ගෙන් ඉල්ලා සිටියේ ආයුධ බිම තබා සිය හමුදා වෙත යටත් වන ලෙසය. \"ඔවුන්ට වෙනත් විකල්පයක් නැහැ. යටත් වෙන්න පුළුවන් නැතිනම් ඔවුන්ට මිය යා හැකියි.\" අගමැතිවරයා සඳහන් කළේය. මෝසුල් නගරය ආසන්නයේ පිහිටි ගම්මානයකට ඇතුළු වූ ත්‍රස්ත මර්දන හමුදා භට කණ්ඩායම් මෝසුල් නගරයේ නැගෙනහිර කලාප සීමාවට කිලෝමීටරයක් දුරින් සිට ප්‍රහාර එල්ල කරන ඉරාක හමුදා නගරයට ඇතුළු වීමට සුදානම් වෙමින් සිටිති. ඉදිරියට ඇදෙමින් බලය තහවුරු කර ගනිමින් සිටින ඉරාක හමුදා වෙත ප්‍රතිප්‍රහාර එල්ල කරන අයිඑස් කැරලිකරුවෝ පුපුරන ද්‍රව්‍ය පිරවූ මෝටර් රථ යොදා ගනිමින් මරාගෙන මැරෙන බෝම්බ ප්‍රහාර එල්ල කරති. ඉදිරියට ඇදෙන ඉරාක හමුදා වෙත ගුවනින් සහාය ලබා දෙන ඇමරිකාව ප්‍රමුඛ සන්ධානය අයිඑස් ගොඩනැගිලි ඉලක්ක කොට ගුවන් ප්‍රහාර හතරක් හෝ පහක් එල්ල කොට තිබේ. අයිඑස් කැරලිකරුවන් විසින් මෝසුල් නගරය අල්ලා ගනු ලැබුවේ මීට වසර දෙකකට ඉහතදී.","len":2366}
{"id":"sri-lanka-36416055","url":"https:\/\/www.bbc.com\/sinhala\/sri-lanka-36416055","title":"රථ වාහන මිල ඉහළ යෑම ගැන මුදල් ඇමති","summary":"බදු සංශෝධන යටතේ මිල ගණන් අඩු වූ ආනයනික මෝටර් රථ පිළිබඳ කතා නොකරන්නේ ඇයිදැයි මුදල් අමාත්‍ය රවී කරුණානායක ප්‍රශ්න කරයි.","text":"ආනයනික රථ වාහන සඳහා වන බදු සංශෝධනයෙන් මෝටර් රථ වර්ග හතළිස් හයක මිල වැඩි වී ඇතත් ඇතැම් හයිබ්‍රිඩ් මාදිලි ඇතුළු මෝටර් රථ පහළොවක මිල අඩු වී ඇති බවයි මුදල් අමාත්‍යවරයා පවසන්නේ. 'කාර් හතළිස් හයක මිල වැඩි වෙලා තිබෙනවා. පහළොවක මිල අඩු වෙලා තිබෙනවා. ඇයි ඒ ගැන කතා කරන්නේ නැත්තේ.' මුදල් අමාත්‍ය රවී කරුණානායක කියා සිටියේ බීබීසීයේ අසාම් අමීන් සමග සාකච්ඡාවකට එක් වෙමිනි. 'BMW, Mercedes Benz, Jaguar'වැනි මෝටර් රථවල මිල ඉහළ යෑම පමණක් මතු කර පෙන්වීම සාධාරණ නොවන බව මුදල් අමාත්‍යවරයා සඳහන් කළේය. සැමට මෝටර් රථයක් මිල දී ගත හැකි වාතාවරණයක් සකසන බවට එක්සත් ජාතික පක්ෂය පසුගිය මහ මැතිවරණ සමයේ ලබා දුන් පොරොන්දුව සම්බන්ධයෙන් විමසූ අවස්ථාවේ මුදල් අමාත්‍යවරයා කියා සිටියේ ඉහත කී මෝටර් රථ පහළොවේ මිල ගණන් තිබුණාටත් වඩා අඩු වී ඇති බවයි. ත්‍රිරෝද රථ මිල ලක්ෂ හතරකින් වැඩි වී ඇති බවට පළ වන වාර්තා අමාත්‍යවරයා ප්‍රතික්ෂේප කළේය. 'පෙට්‍රල් ත්‍රිරෝද රථවල මිල රුපියල් තිස්දාහකින් වැඩි වී තිබෙනවා. ඩීසල් ත්‍රිරෝද රථවල මිල රුපියල් හැත්තෑ දාහකින් වැඩි වෙලා තිබෙනවා' මුදල් අමාත්‍ය රවී කරුණානායක වැඩිදුරටත් කියා සිටියේය.","len":2368}
{"id":"world-39831383","url":"https:\/\/www.bbc.com\/sinhala\/world-39831383","title":"දිල්ලියේ විෂ වායු කාන්දුවීමක්: පාසල් දැරියන් දෙසීයක් රෝහල්","summary":"දිල්ලි අගනුවර බහාලුම් ගබඩාවකින් කාන්දු වූ විෂ වායුවක් හේතුවෙන් පාසල් දැරියන් දෙසිය දෙනෙකුවත් රෝහල් ගත කර ඇති බව ඉන්දීය පොලිසිය පවසයි.","text":"උගුරේ සහ ඇස්වල අපහසුතාවක් දැනෙන බවට ශිෂ්‍යාවන් පැමිණිලි කර ඇති අතර කෘමිනාශක නිෂ්පාදනය සඳහා යොදා ගන්නා රසායනික ද්‍රව්‍යයක් ඊට හේතු වී ඇති බව විශ්වාස කෙරේ. අදාළ රසායනික ද්‍රව්‍ය භාරව කටයුතු කළ පුද්ගලයන්ට එරෙහිව නෛතික ක්‍රියාමාර්ග ගන්නා බව පොලිසිය කියා සිටී. පාසල පිහිටි ටුග්ලකාබාද් ප්‍රදේශයේ පුද්ගලයන් ඉන් ඉවත් කර ඇති අතර දැරියන්ගේ සෞඛ්‍ය තත්වය දරුණු නොවන බව විශ්වාස කෙරේ. රසායනික ද්‍රව්‍ය හඳුනා ගැනීමට සහ එය කාන්දු වූයේ කෙසේ දැයි යන්න පිළිබඳ පොලිසිය සහ ජාතික ආපදා කළමනාකරණ බලකාය පරීක්ෂණ පවත්වමින් සිටිති. බෝපාල් ව්‍යසනය විෂ වායු කාන්දු වීම හේතුවෙන් සිදු වන අනතුරු ඉන්දියාවෙන් නිතර වාර්තා වේ. නිසි ආරක්ෂක පිළිවෙත් අනුගමනය නොකිරීම හේතුවෙන් එවැනි අනතුරු බොහොමයක් සිදු වන බව බලධාරීහු පවසති. 2014 වසරේදී චටිස්ගාර් ප්‍රාන්තයේ පිහිටි වානේ කම්හලකින් විෂ වායු කාන්දුවීමක් සිදු වූ අතර ඉන් පුද්ගලයන් හය දෙනෙකු මරණයට පත් විය. 1984 වසරේ බෝපාල්හි විෂ වායු කාන්දුවීමකින් පුද්ගලයන් විසි පන්දහසක්වත් මරණයට පත් වූ අතර එය ලොව මෙතෙක් සිදු වූ බරපතළම කාර්මික ව්‍යසනය ලෙස සැළකේ.","len":2368}
{"id":"world-38873329","url":"https:\/\/www.bbc.com\/sinhala\/world-38873329","title":"ක්‍රිකට්: ඇෆ්ඝනිස්තානයට සහ අයර්ලන්තයටත් ටෙස්ට් වරම්?","summary":"ලබන අප්‍රේල් මාසයේ පැවැත්වීමට නියමිත අයිසීසී ජගත් ක්‍රිකට් පාලක මණ්ඩලයේ අධ්‍යක්ෂ මණ්ඩල රැස්වීමෙන් අනතුරුව අයර්ලන්තයට සහ ඇෆ්ඝනිස්තානයට ටෙස්ට් වරම් හිමිවීමේ අවස්තාව උදා වී තිබේ.","text":"සිය අනාගත සැලසුම්වලට අයර්ලන්තය සහ ඇෆ්ඝනිස්තානයත් එක්කරගැනීමට ඩුබායිහි පැවැත්වුණු විධායක කමිටු රැස්වීමේදී ජගත් පාලක මණ්ඩලයේ එකඟත්වයකට පැමිණියේය. එමෙන්ම ටෙස්ට් ක්‍රීඩාකරන රටවල් නමයක් යොදාගනිමින් සෑම දෙවසරකටම වරක්ම ටෙස්ට් ශූරතාවලියක් පැවැත්වීමටත් ජගත් පාලක මණ්ඩලය ප්‍රතිපත්තියක් වශයෙන් එකඟ වී තිබේ. එම ශූරතාවලිය 2019 ක්‍රිකට් ලෝක කුසලානයෙන් අනතුරුව ආරම්භවනු ඇතැයි අපේක්ෂිතයි. ටෙස්ට් ක්‍රීඩාවට ක්‍රීඩාලෝලීන් ආකර්ෂණය කරගැනීම පිණිස ටෙස්ට් ශූරතාවලියක් පැවැත්වීම පිළිබඳව අයිසීසීය කලක් මුළුල්ලේම සාකච්ඡා පවත්වමින් සිටියේය. ඒ පිළිබඳව අවසාන තීරණ ගනු ලබන්නේ ලබන අප්‍රේල් මාසයේ පැවැත්වෙන අධ්‍යක්ෂ මණ්ඩල රැස්වීමේදීය. ඒ තීරණයත් සමගම අයර්ලන්තයට සහ ඇෆ්ඝනිස්තානයට ටෙස්ට් ක්‍රිකට් ක්‍රීඩාකිරීමේ අවස්තාව හිමිවේවිද, නොඑසේනම් නව ටෙස්ට් ශූරතාවලිය ආරම්භ වනතුරු බලා සිටීමට සිදුවේවිද යන්න පැහැදිලි නැත. 2006 දී පළමු වරට එංගලන්තයට එරෙහිව තරග වදිමින් අයර්ලන්තය එක් දින සීමිත ඕවර ක්‍රිකට් පිටියට එක් වූ අතර, ඇෆ්ඝනිස්තානය එක් දින වරම් ලැබුවේ ඊට වසර තුනකට පසුවය.","len":2372}
{"id":"140326_nkorea_haircut","url":"https:\/\/www.bbc.com\/sinhala\/world\/2014\/03\/140326_nkorea_haircut","title":"උතුරු කොරියානු පුරුෂයන්ට - කිම් ජොන් උන් කොණ්ඩ මෝස්තරය","summary":"උතුරු කොරියානු පාලක කිම් ජොන් උන් කොණ්ඩය කපන ආකාරයට රටේ සෙසු පුරුෂයන්ද කොණ්ඩ කැපිය යුතු බවට නියෝගයක් නිකුත් කර ඇත.","text":"රජයේ අනු දැනුම ඇතිව මෙයින් සති දෙකකට පෙර අදාළ නියෝගය නිකුත් කරනු ලැබ ඇති බවයි, මාධ්‍ය වාර්තා මගින් පැවසෙන්නේ. පෙනුම සම්බන්ධයෙන් ඇතැමුන්ට වෙනත් මත තිබුනත්, මේ වන විට කිම් ජොන් උන් කොණ්ඩ මෝස්තරය උතුරු කොරියාව පුරා පැතිර යමින් පවතින බවත් වාර්තා වෙයි. “ ඔබත් මනාප නම්, අපේ නායකයාගේ කොණ්ඩ මෝස්තරය හරිම සුවිශේෂී එකක්! එක් ආරංචි මාර්ගයක් ‘රේඩියෝ ෆ්‍රී ඒසියා’ වැඩසටහනට කියා තිබුණි. “ඒ මෝස්තරය කාටත් ගැළපෙන්නේ නැහැ. මොකද, පුද්ගලයාගේ පුද්ගලයාට මුහුණ සහ හිස වෙනස්” එමගින් පැවසුණි. මේ අතර, චීනයේ වෙසෙන උතුරු කොරියානු ජාතිකයෙක් පවසන්නේ, කිම් ජොන් උන් කොණ්ඩ මෝස්තරය චීනයේ හොර ජාවාරම් කාරයන්ට සමාන එකක් වන හෙයින් එය සිය රටේ සැබැවින්ම ජනප්‍රිය නොවන බවක් පෙනී යන බවයි. “එය චීන හොර ජාවාරම් කාරයන්ගේ කොණ්ඩ මෝස්තරය හැටියට 2000 වසරේ මැද භාගය වන තෙක් හඳුන්වනු ලැබුණ” බවයි කොරියා ටයිම්ස් පුවත්පත වාර්තා කළේ. කිම් ජොන් උන්ගේ පියා වූ හිටපු පාලක කිම් ජොන් ඉල් දාහත් වසරක් උතුරු කොරියාව පාලනය කළ අතර,උස පුද්ගලයකු හැටියට පෙනී සිටීම සඳහා ඔහු පිම්බුණ හිසකෙස් සහිත කොන්ඩ මෝස්තරයක් අනුවයි සැරසී සිටියේ.","len":2379}
{"id":"141028_lanka_un_rupert","url":"https:\/\/www.bbc.com\/sinhala\/sri_lanka\/2014\/10\/141028_lanka_un_rupert","title":"ආකෘති පත් සකසා නැහැ - එක්සත් ජාතීන්","summary":"ශ්‍රී ලංකාවට එරෙහි යුද අපරාධ චෝදනා පිළිබඳ පරීක්ෂණ පවත්වන මණ්ඩලයට සාක්ෂි ඉදිරිපත් කිරීම පිණිස කිසිදු ආකෘති පත්‍රයක් සකස් කර නැති බව එක්සත් ජාතීන් ප්‍රකාශ කරයි.","text":"එක්සත් ජාතීන්ගේ මහ කොමසාරිස්වරයාගේ ප්‍රකාශක රූපට් කොල්විල් එවැනි ආකෘති පත් ළඟ තබා ගත් දෙමළ ජාතිකයෙකු කිලිනොච්චියේදී අත්අඩංගුවට ගත් බවට පොලිසිය කරන ප්‍රකාශය සම්බන්ධයෙන් විමසූ අවස්ථාවේ මානව හිමිකම් පිළිබඳ එක්සත් ජාතීන්ගේ මහ කොමසාරිස්වරයාගේ ප්‍රකාශක රූපට් කොල්විල් සංදේශයට ඒ බව කියා සිටියේය. කෙසේ නමුත් එසේ සාක්ෂි ලබා දීම පිණිස ඇතැම් සංවිධාන තමන්ගේම ආකෘති පත්‍ර සකස් කොට තිබෙන බව තමන් දන්නා බවත් එක්සත් ජාතීන්ගේ මහ කොමසාරිස්වරයාගේ ප්‍රකාශක රූපට් කොල්විල් වැඩි දුරටත් කියා සිටියේය. ආකෘති පත් ළඟ තබා තබා ගත්තේ යැයි කියන කිලිනොච්චියේ පුනරීන් පළාතේ ඉරණේයිමාදුවාන් ගමෙහි පදිංචි සින්නතම්බි ක්‍රිෂ්ණරාජා නැමති පනස්හත් හැවිරිදි පුද්ගලයා පොලිස් ත්‍රස්ත මර්දන ඒකකය මගිනුයි අත්අඩංගුවට ගනු ලැබුණේ. එල්ටීටීඊ සාමාජිකයෙකු බවට ලැබුණු තොරතුරක් මත සැකකරු අත්අඩංගුවට ගෙන ප්‍රශ්න කළ අවස්ථාවේ ඔහු සතුව තිබී එක්සත් ජාතීන්ගේ සංවිධානයට අයත් ආකෘති පත් තොගයක් සහ ජාතික හැඳුනුම්පත් දෙකක් හමු වූ බව පොලිස් මාධ්‍ය ප්‍රකාශක අජිත් රෝහණ පසුගිය ඉරිදා සංදේශයට කියා සිටියේය.","len":2382}
{"id":"151112_sobhitha_funeral","url":"https:\/\/www.bbc.com\/sinhala\/sri_lanka\/2015\/11\/151112_sobhitha_funeral","title":"විධායක ජනාධිපති ක්‍රමය අහෝසි කරනවා - ජනාධිපති","summary":"විධායක ජනාධිපති ක්‍රමය අහෝසි කිරීමට තමාට ගත හැකි සියලු ක්‍රියාමාර්ග ගැනීමට කැප වන බව ජනාධිපති මෛත්‍රීපාල සිරිසේන අපවත්වී වදාළ පූජ්‍ය මාදුළුවාවේ සෝභිත නාහිමියන්ගේ දේහය ඉදිරියේ ප්‍රතිඥා දෙයි.","text":"අති පූජ්‍ය මාදුළුවාවේ සෝභිත හිමියන් ප්‍රාර්ථනා කළ යහපාලනයක් ඇති රාජ්‍ය පාලනයක් රට තුල ගොඩ නැගීමට කැප බව බවත් ජනාධිපතිවරයා ආදාහන පූජෝත්සවයේ දී ප්‍රකාශ කළේය. අති පූජ්‍ය මාදුළුවාවේ සෝභිත හිමියන්ට ‘වෙනත් ගමනක් සහ වෙනත් චරිතයක්’තිබුනැයි සඳහන් කළ ජනාධිපතිවරයා එම ගමනේ පරමාර්ථය වූයේ සාධාරණ යුක්ති සහගත සමාජයක් බිහි කිරීම බවයි ජනාධිපතිවරයා කියා සිටියේ. අතිපූජ්‍ය මාදුළුවාවේ සෝභිත නාහිමිපාණන් වහන්සේගේ ආදාහන පූජෝත්සවය විශාල පිරිසකගේ සහභාගිත්වයෙන් අද බ්‍රහස්පතින්දා පාර්ලිමේන්තු ක්‍රීඩාංගනයේදී පූර්ණ රාජ්‍ය අනුග්‍රහය ඇතිව පැවැත්විණ. කෝට්ටේ පාර්ශවයේ මහා නායක අති පූජ්‍ය ඉත්තෑපාන ශ්‍රී ධම්මාලංකාර නාහිමියෝ ආගමික වතාවත් සිදු කළහ. මෛත්‍රීනිකායික මහා සංඝරත්නය , සර්ව ආගමික පූජකවරුන්, හිටපු ජනාධිපතිනි චන්ද්‍රිකා බණ්ඩාරනායක කුමාරතුංග, අග්‍රාමාත්‍ය රනිල් වික්‍රමසිංහ, කථානායක කරූ ජයසූරිය යන මහත්ම මහත්මීන් සහ මැති ඇමතිවරුන්ද, විදේශ තානාපතිවරුන් ඇතුලූ රාජ්‍ය තාන්ත්‍රිකයින් සහ දිවයිනේ නන් දෙසින් පැමිණි අතිවිශාල ජනතාවක් ආදාහන පූජෝත්සවයට එක්ව සිටියහ.","len":2383}
{"id":"150907_tr_asia_smart_phone_addiction","url":"https:\/\/www.bbc.com\/sinhala\/world\/2015\/09\/150907_tr_asia_smart_phone_addiction","title":"'ස්මාර්ට් ෆෝන්' පාවිච්චිය බලාගෙනයි","summary":"ජංගම දුරකතනවලට ආසියානුවන් සීග්‍රයෙන් ඇබ්බැහිවෙමින් පවතින බව නවතම සමීක්ෂණවලින් හෙළි වී තිබේ.","text":"දකුණු කොරියාවේ සිසුන්ගෙන් සියයට හැත්තෑ දෙකක් ‘ස්මාර්ට්’ ජංගම දුරකථන භාවිතා කරන බවයි සමීක්ෂණ වාර්තා සඳහන් කරන්නේ. වයස අවුරුදු 11 ත් 12 ත් අතර දකුණු කොරියානු සිසුන් දිනකට පැය පහකට වැඩි කාලයක් ජංගම දුරකථන සමඟ කාලය ගත කරන බව සොයා ගෙන තිබේ. ඉන් සියයට විසි පහක් පමණ දෙනා ජංගම දුරකතනයට ඇබ්බැහි වී ඇති බවයි ඔවුන් පවසන්නේ. දකුණු කොරියාවේ ඇතැම් සිසුන් ජංගම දුරකතනයට ඇබ්බැහි වීම නිසා මානසික වෛද්‍යවරුන් වෙත යොමු කර ඇත. ආසියාව පුරා ‘ස්මාර්ට් ෆෝන්’ පාවිච්චි කරන්නන්ගේ සංඛ්‍යාව බිලියන දෙකහමාරකි. ආසියානුවන් මීට කෙතරම් ඇබ්බැහි වී ඇත්ද යන්න මෑතකදී පළවූ වාර්තා කිහිපයකින් මොනවට පැහැදිලි වෙයි. ජංගම දුරකථනය ඔස්සේ ෆේස්බුක් බලමින් යද්දී කුඩා පාලමකින් පහලට වැටුණු තායිවාන් සංචාරකයෙකු ගැනත් ජංගම දුරකථනයේ තිරය දෙස බලමින් පාරේ ගමන් කරද්දී කානුවකට වැටුණු චීන තරුණියක් ගැනත් මෑතකදී පුවත් පළ විය. මිලියන හයක් වැනි කුඩා ජන ගහනයක් සිටින සිංගප්පුරුවේ ද මෙය බරපතල ප්‍රශ්නයක් වී තිබේ. ජංගම දුරකථනය හරහා සමාජ මාධ්‍ය ජාලා වෙත පිවිසෙන්නන් ඉතා පහසුවෙන් මීට ගොදුරු වන බවයි සමීක්ෂණ වාර්තා සඳහන් කරන්නේ.","len":2397}
{"id":"130417_comon","url":"https:\/\/www.bbc.com\/sinhala\/world\/2013\/04\/130417_comon","title":"ශ්‍රී ලංකාව පොදු රාජ්‍ය මණ්ඩලයෙන් පිටමං කිරීමේ යෝජනාවක්","summary":"ශ්‍රී ලංකාව පොදු රාජ්‍ය මණ්ඩලයෙන් පිටමං කිරීම සඳහා වූ යෝජනාවක් ඉහළ පෙළේ නීතී සංගම් තුනක් රැස්වෙන සමුළු වාරයක න්‍යාය පත්‍රයට ඇතුලත් කොට ඇත.","text":"පොදු රාජ්‍ය මණ්ඩලයේ නීතීවේදීන් , නීතී අධ්‍යාපනඥයයින් සහ විනිසූරුවරුන්ගේ සංගමය දකුණු අප්‍රිකාවේ කේප් ටවුන් හි රැස්ව සිටින අතර එහිදී සාකච්ඡාවට ගැනෙන මෙම යෝජනාවෙන් කියැවෙන්නේ ශ්‍රී ලංකාව පොදු රාජ්‍ය මණ්ඩලයේ මුලධර්ම වලට පටහැනිව කටයුතු කරන බැවින් සාමාජිකත්වය තහනම් කිරීම පිළිබඳව පොදු රාජ්‍ය මණ්ඩලයේ ඇමතිවරුන්ගේ රැස්වීමේදී සලකා බැලිය යුතු බවයි. පොදු රාජ්‍ය මණ්ඩලයේ ඇමතිවරුන්ගේ රැස්වීම අප්‍රේල් මස විසි හය වෙනිදා පැවැත්වීමට නියමිතයි. පොදු රාජ්‍ය මණ්ඩලයේ රාජ්‍ය නායකයින්ගේ සමුළුව ශ්‍රී ලංකාවේදී පැවැත්වීම තුලින් පොදු රාජ්‍ය මණ්ඩලයේ කීර්ති නාමය කෙලෙසෙන බවයි නීතී සංගම් පෙන්වා දෙන්නේ. අධිකරණ නියෝගයට පිටුපාමින් ආචාර්ය ශිරාණි බණ්ඩාරනායක ඉවත් කිරීම හේතුවෙන් ශ්‍රී ලංකාව නීතියේ ආධිපත්‍යට ගරු නොකරන රටක් සේ ප්‍රචලිත වීමේ හේතුවෙන් මේ තත්වය උදා වී ඇතැයි ආසියානු මානව හිමිකම් සංවිධානයේ බැසිල් ප්‍රනාන්දු සංදේශයට කියා සිටියේය. \" ජාත්‍යාන්තර මට්ටමේ ඉතා බලවත් නීති සංවිධාන තුනක් ශ්‍රී ලංකාවට ප්‍රබල පණිවිඩයක් ලබා දී තිබෙනවා\" යැයි බැසිල් ප්‍රනාන්දු වැඩි දුරටත් පැවසීය.","len":2402}
{"id":"sri-lanka-36896979","url":"https:\/\/www.bbc.com\/sinhala\/sri-lanka-36896979","title":"මොරගහකන්ද ව්‍යාපෘතිය: උතුරේ මහ ඇමතිගෙන් ඉල්ලීමක්","summary":"මොරගහකන්ද ජලාශයේ ජලය උතුරට ලබා දීමේ අදියරයේ යම් අයිතියක් උතුරු පළාත් සභාවට ලබා දෙන ලෙස උතුරු පළාතේ ප්‍රධාන අමාත්‍ය සීවී විග්නේශ්වරන් ජපානයේ ජයිකා ආයතනයේ නිලධාරීන්ගෙන් ඉල්ලීමක් කළේය.","text":"ප්‍රධාන අමාත්‍යවරයා එම ඉල්ලීම කළේ මොරගහකන්ද ජලාශයෙන් උතුරු පළාතට ලැබෙන ප්‍රතිලාභ පිළිබඳ උතුරේ දේශපාලන අධිකාරිය දැනුවත් කරනු වස් ජයිකා ආයතනයේ නිලධාරීන් පිරිසකගේ ප්‍රධානත්වයෙන් යාපනයේ වාරිමාර්ග ශ්‍රවණාගාරයේ පැවති විශේෂ සාකච්ඡාවකදී. උතුරු පළාත නියෝජනය කරන පාර්ලිමේන්තු මන්ත්‍රීවරුන් පිරිසක් සහ පළාත් සභාවේ නියෝජිතයෝද සාකච්ඡාවට සහභාගි වී සිටියහ. උතුරු පළාත් සභාවේ දෙමළ ජාතික සන්ධානයේ මන්ත්‍රී එම්කේ ශිවාජිලිංගම් බීබීසී සංදේශයට කියා සිටියේ උතුරට ජලය ලබා දීමේ ව්‍යාපෘතිය සම්බන්ධයෙන් මධ්‍යම රජය උතුරු පළාත් සභාව සමඟ ගිවිසුමකට අත්සන් කළ යුතු බවටත් ප්‍රධාන අමාත්‍යවරයා එහිදී ඉල්ලා සිටි බවයි. මහවැලි ජලය උතුරට ලබා දීම සම්බන්ධයෙන් තමන් ඉතා සතුටට පත් වන බවත් ඒ පිළිබඳව තමන්ගේ හෝ උතුරු පළාත් සභාවේ කිසිදු විරෝධයක් නොමැති බවත් ප්‍රධාන අමාත්‍යවරයා පවසා තිබේ. ශ්‍රී ලංකාවේ අභ්‍යන්තර දේශපාලන ගැටලුවලට තමන්ට මැදිහත් විය නොහැකි බැවින් ඒ සම්බන්ධයෙන් රජය සමග සාකච්ඡා කොට යම් තීරණයකට එළඹෙන ලෙසත් එයට ප්‍රතිචාර දක්වමින් ජයිකා නියෝජිතයෝ ප්‍රධාන අමාත්‍යවරයාගෙන් ඉල්ලා සිටියහ.","len":2417}
{"id":"140525_sri_lanka_england_odi","url":"https:\/\/www.bbc.com\/sinhala\/sport\/2014\/05\/140525_sri_lanka_england_odi","title":"ශ්‍රී ලංකා පිලට දැවැන්ත ජයග්‍රහණයක්","summary":"ශ්‍රී ලංකාව සහ එංගලන්තය අතර පැවැත්වුණු දෙවැනි එක් දින ඕවර තරඟයෙන් ශ්‍රී ලංකාව එංගලන්තය පරාජය කොට දැවැන්ත ජයග්‍රහණයක් වාර්තා කළේය.","text":"ශ්‍රී ලංකා කණ්ඩායමේ ලකුණු 157 ක ජයග්‍රහණය එංගලන්ත පිලකට එංගලන්තයේදී අත්වූ දරුණුම එක් දින පරාජයයි නියමිත පන්දු ඕවර පනහ අවසානයේ ශ්‍රී ලංකා කණ්ඩායම කඩුලු අටක් දැවී ලකුණු 256 ක් රැස් කළ අතර, එයට ප්‍රතිචාර වශයෙන් එංගලන්ත කණ්ඩායම රැස් කිරීමට සමත් වූයේ ලකුණු 99 ක් පමණි. ශ්‍රී ලංකා කණ්ඩායම ලබාගත් ලකුණු 157 ක ජයග්‍රහණය එංගලන්ත පිලකට එංගලන්තයේදී අත්වූ දරුණුම සීමිත ඕවර තරඟ පරාජයයි. ශ්‍රී ලංකා කණ්ඩායමේ ආරම්භක පිතිකරු තිලකරත්න ඩිල්ශාන් ලකුණු 88 ක් රැස් කළ අතර, නුවන් කුලසේකර ලකුණු 15 කට කඩුලු තුනක් දවා ගැනීම සහ සචිත්‍ර සේනානායක ලකුණු 13 කට කඩුලු තුනක් දවා ගැනීම කැපී පෙනුනි. ඒ සමඟම තරඟ පහකින් සමන්විත තරඟාවලියේ තරඟ එක බැගින් කණ්ඩායම් දෙකම ජයග්‍රහණය කොට තිබේ. ආබාධයක් හේතුවෙන් එංගලන්ත කණ්ඩායමේ නායක ඇලිස්ටර් කුක් තරඟයෙන් ඉවත්වීම හේතුවෙන් කණ්ඩායමට නායකත්වය දුන්නේ ඉයන් මෝගන් විසින්. ඉරිදා තරඟයේදී ලකුණු 40 ක් ලබා ගනිමින් එංගලන්ත කණ්ඩායම වෙනුවෙන් වැඩිම ලකුණු රැස් කළේ ඔහුයි. ශ්‍රී ලංකා කණ්ඩායම මැන්චෙස්ටර් නුවර ඕල්ඩ් ට්‍රෆාර්ඩ් ක්‍රීඩාංගනයේදී ලබන බදාදා තුන් වැනි එක් දින ඕවර තරඟයට සහභාගි වීමට නියමිතයි.","len":2425}
{"id":"131119_lebanon_iran_bomb","url":"https:\/\/www.bbc.com\/sinhala\/world\/2013\/11\/131119_lebanon_iran_bomb","title":"ලෙබනනයේ ඉරාන තානාපති කාර්යාලයට බෝම්බ ප්‍රහාර","summary":"ලෙබනනයේ බේරූට් අගනුවර ඉරාන තානාපති කාර්යාලයේ හට ගත් පිපිරීම් දෙකකින් විස්සකට අධික පිරිසක් මරුමුවට පත් වූ අතර, තවත් එක සිය පණහකට ආසන්න පිරිසකට තුවාල සිදු විය.","text":"වාහන ගිනි බත් වන අන්දම, දැවී අළු වී තිබුණු මළ සිරුරු සහ අහසට නැගෙන ඝන දුමාරය වීඩියෝ පටවල සටහන්ව තිබිණ සංස්කෘතික කටයුතු සම්බන්ධ තානාපති කාර්යාලයේ නිලධාරියාද මිය ගිය පිරිස අතර සිටින බව ඉරාන තානාපතිවරයා ප්‍රකාශ කළේය. \"මේ වගේ ක්‍රියා ඉරාන ඉස්ලාමීය ජනරජයේ සාධාරණ ප්‍රතිපත්ති සහ කලාපයේත් මුළු ලෝකයේමත් ඊශ්‍රායල සැලසුම්වලට එරෙහිව සටන්කාමී කණ්ඩායම් ලබා ගත් ජයග්‍රහණවලට විරුද්ධව කරන දේවල් කියන එක මේකෙන් සනාථ වෙනවා,\" යනුවෙන්ද ඔහු කියා සිටියේය. කෙසේ වෙතත් නිලධාරියකු මිය ගිය බවට තානාපතිවරයා කළ ප්‍රකාශය වෙනත් නිලධාරීහු පසුව ප්‍රතික්ෂේප කළහ. තානාපති කාර්යාලයට බරපතල විනාශයක් සිදු වී ඇති බවත්, වාහන ගිනි බත් වන අන්දමත්, දැවී අළු වී තිබුණු මළ සිරුරු සහ අහසට නැගෙන ඝන දුමාරය වීඩියෝ පටවල සටහන්ව තිබිණ. අල් කයිඩා සංවිධානයට සම්බන්ධ ලෙබනන් සුන්නි මුස්ලිම් කණ්ඩායමක් වන අබ්දුල්ලා අසාම් බලකාය මරා ගෙන මැරෙන ප්‍රහාරවල වගකීම භාර ගෙන තිබේ. ඉරානය සිරියානු ආණ්ඩුවේ ප්‍රබල ආධාරකරුවෙක්. සිරියාව සහ ලෙබනනය අතර දේශසීමාවේ ගැටුම් උත්සන්න වෙමින් තිබෙන අතරවාරයේයි, තානාපති කාර්යාලයට එම ප්‍රහාරය එල්ල වුනේ.","len":2428}
{"id":"world-39684439","url":"https:\/\/www.bbc.com\/sinhala\/world-39684439","title":"'කාල් වින්සන්' මුහුදුබත් කිරීමට සූදානම් - උතුරු කොරියාව","summary":"කොරියානු අර්ධද්වීපය බලා යාත්‍රා කරමින් තිබෙන ඇමරිකානු ප්‍රහාරක ගුවන් යානා ප්‍රවාහන නෞකාව \"මුහුදුබත් කිරීමට උතුරු කොරියාව සූදානම්\" බව එරට රාජ්‍ය මාධ්‍ය වාර්තා කරයි.","text":"ඇමරිකානු නාවික හමුදාවට අයත් USS කාල් වින්සන් ප්‍රහාරක ගුවන් යානා ප්‍රවාහන නෞකාව උතුරු කොරියාව 'නෝඩෝන්ග් ෂින්මුන්' පුවත්පත ඔස්සේ අනතුරු හඟවා තිබුණේ USS කාල් වින්සන් නෞකාව \"එක් ප්‍රහාරයකින්\" මුහුදුබත් කළ හැකි බවය. වින්සන් නෞකාව ප්‍රමුඛ ප්‍රහාරක කණ්ඩායමක් කොරියානු අර්ධද්වීපයට නුදුරු මුහුදු කලාපය වෙත මේ සතියේ ළඟා වනු ඇති බව අපේක්ෂා කෙරෙයි. ප්යොංයැං මිසයිල වැඩසටහන සම්බන්ධයෙන් ඇමරිකාව සතු \"මූලෝපායික ඉවසීම\" අවසානයක් කරා පැමිණ ඇති බවට සිදු කළ අනතුරු හැඟවීම් මධ්‍යයේ එම කලාපයට USS කාල් වින්සන් නෞකාව යෙදෙවීමට ඇමරිකානු ජනාධිපති ඩොනල්ඩ් ට්‍රම්ප් කටයුතු කළේය. උතුරු කොරියාව විසින් මෑතක සිදු කළ අසාර්ථක මිසයිල අත්හදා බැලීම සහ නවතම ප්‍රහාරක අවි ප්‍රදර්ශනය කරමින් ප්යොංයැං නුවර පැවති හමුදා සංදර්ශනයත් සමග එම කලාපයේ දේශපාලන උණුසුම ඉහළ යමින් පවතී. යුද සරඹ වින්සන් නෞකාව ප්‍රමුඛ ප්‍රහාරක නෞකා කණ්ඩායම ජපාන නාවික හමුදාව සමග අද (අප්‍රේල් 23) පිලිපීන මුහුදේ දී ඒකාබද්ධ යුද සරඹයක නිරත විය. USS කාල් වින්සන් ඇතුළු පරිවාර යුද නෞකා සමූහය කොරියානු කලාපයේ ඉහළ යමින් පවතින දේශපාලන උණුසුම හා එහි ගමන් මග සබැඳි යොමු","len":2438}
{"id":"140525_indian_fishermen_release","url":"https:\/\/www.bbc.com\/sinhala\/sri_lanka\/2014\/05\/140525_indian_fishermen_release","title":"ඉන්දීය ධීවරයන් නිදහස් කරන්න - ජනපති","summary":"ශ්‍රී ලංකාවේ අත් අඩංගුවේ පසු වන සියලුම ඉන්දීය ධීවරයන් වහාම නිදහස් කිරීමට කටයුතු කරන මෙන් ජනාධිපති මහින්ද රාජපක්ෂ බලධාරීන්ට උපදෙස් දී තිබේ.","text":"අත් අඩංගුවේ පසු වන ඉන්දීය ධීවරයන් සියලු දෙනා නිදහස් කරන මෙන් ජනපති නියෝග කරයි ඉන්දියාවේ නව අගමැති ලෙස නරේන්ද්‍ර මෝඩි දිවුරුම් දෙන අවස්ථාවේ දෙරට අතර හොඳ හිත වර්ධනය කර ගැනීමේ අරමුණින් මෙවැනි තීරණයක් ගත් බවයි, ට්විටර් පණිවුඩයක් මගින් ජනාධිපති මහින්ද රාජපක්ෂ සඳහන් කරන්නේ. ජනාධිපතිවරයාගේ නියෝගයෙන් අනතුරුව අත් අඩංගුවේ පසු වන ඉන්දීය ධීවරයන් පස් දෙනකු ඉක්මනින්ම නිදහස් කරනු ඇතැයි බලාපොරොත්තු වන බවයි, ඉන්දීය විදේශ කටයුතු අමාත්‍යාංශයේ ප්‍රකාශක සයියද් අක්බරුද්දීන් ට්විටර් පණිවුඩයක් මගින් ප්‍රකාශ කරන්නේ. පාකිස්තානයේ අත් අඩංගුවේ පසු වන ඉන්දීය ධීවරයන් එක සිය පනස් දෙදෙනකුද නිදහස් කිරීමට පාකිස්තාන රජය තීරණය කොට තිබෙන බව ජනමාධ්‍ය වාර්තා කරයි. එම ධීවරයන් පිරිස පිළිගැනීමට ඉන්දීය බලධාරීන් පිරිසක් පන්ජාබයේ ඉන්දීය පාකිස්තාන දේශ සීමාවට ගොස් සිටින බවද එම වාර්තාවල දැක්වේ. ශ්‍රී ලංකා සහ පාකිස්තාන නායකයන් ගත් පියවර අගය කරමින් ට්විටර් පණිවුඩයක් නිකුත් කරන හෙට නව පදවියේ දිවුරුම් දීමට නියමිත නව ඉන්දීය නායකයා, යලි සියරට බලා එන ඉන්දීය ධීවරයන් තමන් සාදරයෙන් පිළි ගන්නා බවද සඳහන් කොට තිබේ.","len":2438}
{"id":"sri-lanka-38547480","url":"https:\/\/www.bbc.com\/sinhala\/sri-lanka-38547480","title":"ජනපති පදවි ප්‍රාප්තියට වසර දෙකයි","summary":"මහින්ද රාජපක්ෂ ජනාධිපතිවරයා පරාජයට පත්කරමින් විරුද්ධ පක්ෂයේ පොදු අපේක්ෂකයා වූ මෛත්‍රීපාල සිරිසේන ජනපති පදවියට තේරී පත් වී ජනවාරි 08 වැනි දිනට දෙවසරක් සපිරේ.","text":"නව ජනාධිපති මෛත්‍රීපාල සිරිසේන, 2015 ජනවාරි 09 වැනි දින නිදහස් චතුරශ්‍රයේදී දිවුරුම් දී නව පදවියේ දිවුරුම් දුන් අවස්ථාව ඒ නිමිත්තෙන් කොළඹදී පැවැත්වෙන \"තිරසර යුගයක් - තෙවසර ඇරඹුම\" උත්සවයේ විශේෂ දේශනයක් පැවැත්වීම සඳහා ඉන්දීය ආන්ද්‍රා ප්‍රදේශ් ප්‍රාන්තයේ ප‍්‍රධාන අමාත්‍ය චන්ද්‍රබාබු නයිදු ශ්‍රී ලංකාවට පැමිණ සිටියි. ආන්ද්‍රා ප‍්‍රදේශයේ දිළිඳුකම පිටුදැකීමට සහ තොරතුරු තාක්ෂණයේ කේන්ද්‍රස්ථානයක් බවට පත් කිරීමට චන්ද්‍රබාබු නයිදු ගෙන ඇති පියවර ඇගයීමට ලක් කරමින්, පදවි ප්‍රාප්තිය සැමරීමේ උත්සවයේ විශේෂ දේශනයක් පවත්වන මෙන් ජනාධිපති මෛත්‍රීපාල සිරිසේන ඔහුට ආරාධනා කර තිබේ. පදවි ප්‍රාප්ති උත්සවයේ විශේෂ දේශනයක් පැවැත්වීම සඳහා ඉන්දීය ආන්ද්‍රා ප්‍රදේශ් ප්‍රාන්තයේ ප‍්‍රධාන අමාත්‍ය චන්ද්‍රබාබු නයිදු ශ්‍රී ලංකාවට පැමිණ සිටියි 2015 ජනවාරි 08 වැනි දින තේරී පත් වූ මෛත්‍රීපාල සිරිසේන, ජනවාරි 09 වැනි දින නිදහස් චතුරශ්‍රයේදී දිවුරුම් දී නව ජනාධිපතිවරයා ලෙසින් වැඩ භාරගත්තේය. ඉන් අනතුරුව එවකට විපක්ෂ නායකයා වූ රනිල් වික්‍රමසිංහ ඒ අවස්ථාවේදීම ශ්‍රී ලංකාවේ නව අගමැතිවරයා ලෙසින් දිවුරුම් දුන්නේය.","len":2439}
{"id":"140711_china_tiger_skin","url":"https:\/\/www.bbc.com\/sinhala\/world\/2014\/07\/140711_china_tiger_skin","title":"චීනය කොටි හම් වෙළඳාම් කරණ බව පිළිගනී","summary":"කොටි හම් වෙළඳාමට රට තුළ අවසර දී ඇති බව චීනය ප්‍රථම වරට පිළිගෙන ඇත.","text":"මෙම පිළිගැනීම සිදු කර ඇත්තේ වඳ වීමේ තර්ජනයට ලක් ව ඇති සතුන් සුරැකීමේ ජාත්‍යන්තර සම්මන්ත්‍රණයකට සහභාගී වූ සාමාජිකයන් විසිනි. වඳ වීමේ තර්ජනයට ලක්ව ඇති සතුන් සුරැකීමේ ජිනීවා සම්මන්ත්‍රණයේ දී තොරතුරු ඉදිරිපත් කළ සිර කර ගෙන සිටි කොටින්ගේ හම් වාණිජ මට්ටමෙන් වෙළඳාම් කිරීමට චීනය විසින් අවසර දී ඇති බව ප්‍රමුඛ පෙළේ වාර්තාවක් චෝදනා කරයි. චීනය තුළ කොටි අස්ථි වෙළඳාම නීතියෙන් තහනම් කොට තිබේ. නමුත් කොටි හම් වෙළඳාම පවතින බව පිළිගැනීම, වඳ වීමේ තර්ජනයට ලක්ව ඇති සතුන් සුරැකීමේ ප්‍රඥප්තියට අත්සන් තැබූ රටක් ලෙස ප්‍රතිචාර දැක්වීමක් බවයි සම්මන්ත්‍රණයට සහභාගී වුවන් පැවසුවේ. කොටි හම් ලබා ගැනීමට සහ ශරීර කොටස් වෙළඳාම් කිරීමට කොටි ගොවිපළවල් පවත්වා ගෙන යාමේ ප්‍රමුඛ පෙළේ රටක් ලෙස චීනය හඳුනාගෙන තිබේ. වන ජීවී විශේෂඥයන් පවසන්නේ චීනයට අමතරව වියට්නාමය, තායිලන්තය, ලාඕසය, කාම්බෝජය, මැලේසියාව සහ ඉන්දුනීසියාව මෙලෙස වාණිජ මට්ටමෙන් හම් සහ ශරීර කොටස් වෙළඳාම් කිරීම සඳහා කොටි ගොවිපළවල් පවත්වා ගෙන යන බවයි. කොටි හම් සහ දිවි හම් සුඛෝපභෝගී නිවෙස් සැරසීමට යොදා ගැනීම සඳහා චීනයේ විශාල ඉල්ලුමක් පවතින බවත් වාර්තා වේ.","len":2440}
{"id":"130726_rayappu_joseph_minister","url":"https:\/\/www.bbc.com\/sinhala\/sri_lanka\/2013\/07\/130726_rayappu_joseph_minister","title":"ඇමතිට එරෙහිව පරීක්ෂණයක් පවත්වන්න - රදගුරු හිමියෝ","summary":"උතුරේ පළාත් සභා මැතිවරණයක් මුව විටේ තිබියදී ආණ්ඩුවේ ජ්‍යෙෂ්ඨ අමාත්‍යවරයෙක් ජාතීන් අතර සමගියට බාධා කරමින් සිටින බව මන්නාරම රදගුරු හිමියෝ පවසති.","text":"ඇමතිවරයාගේ ක්‍රියා කලාපය 'පළාතේ ජාතීන් අතර සම්බන්ධතා පලුදු කරන්නක්' රායප්පු ජෝසෆ් මන්නාරම රදගුරුතුමා ඒ චෝදනාව එල්ල කොට තිබෙන්නේ ජනාධිපති මහින්ද රාජපක්ෂගේ විශේෂ නියෝජිතයන් පිරිසක් එහිමියන් මුණ ගැසීම පිණිස වවුනියාවේ සංචාරයක නිරත වූ අවස්ථාවේදී. වවුනියාව, මන්නාරම සහ මුලතිවු දිස්ත්‍රික්කවල සියලු සංවර්ධන කටයුතු මෙන්ම රකී රක්ෂා ලබා දීම ඇතුළු සියලුම දේ එකී අමාත්‍යවරයා ගේ අවශ්‍යතාවයන් මත පමණක් සිදුවීම දැඩි අසාධාරණයක් බව පෙන්වා දෙමින් එහිමියන් විසින් ජනාධිපතිවරයාට ලිපියක් යොමු කිරීමෙන් අනතුරුවයි, ජනාධිපතිවරයා විසින් සිය විශේෂ නියෝජිත පිරිස පිටත් කොට තිබෙන්නේ. අමාත්‍යවරයාගේ ක්‍රියා කලාපය හේතුවෙන් යුද්ධයෙන් පීඩාවට පත් ජනතාවට සහන සලසා දීම ඉතා දුෂ්කර වී ඇති බව නියෝජිත පිරිස හමුවේ පෙන්වා දුන් බව එහිමියෝ බීබීසී සංදේශයට පැවසූහ. ඔහුගේ හැසිරීම වවුනියාව, මුලතිවු සහ මන්නාරම ප්‍රදේශවල දෙමළ සහ මුස්ලිම් ජනතාව අතරත්, සිංහල සහ මුස්ලිම් ජනතාව අතරත් දැඩි විරසක භාවයක් මතු වීමට හේතු වී තිබෙන බව පවසන එහිමියෝ, තත්වය පිළිබඳව වහාම පරීක්ෂණයක් පවත්වන මෙන් ජනාධිපතිවරයාගෙන් ඉල්ලා සිටිති.","len":2447}
{"id":"sri-lanka-37267335","url":"https:\/\/www.bbc.com\/sinhala\/sri-lanka-37267335","title":"යුක්තිය ඉටු නොවූ සාලියවැව පොලිස් ප්‍රහාරය","summary":"පුත්තලම සාලියවැව පොලිසියේ නිලධාරීන් යයි පැවසෙන පිරිසක් විසින් පහර දුන් බව කියා සිටින ගැබිණි මවට සාධාරණය ඉටු කරන මෙන් කාන්තා සංවිධාන බලධාරීන්ගෙන් ඉල්ලා සිටිති.","text":"සවිස්ත්‍රී, කාන්තා ශක්තිය ඇතුළු සංවිධාන කීපයක කාන්තා ක්‍රියාධාරිනියෝ පහර කෑමට ලක් වූ බව පැවසෙන ගැබිණි මවගේ නිවසට ගොස් තොරතුරු විමසූහ. සවිස්ත්‍රී කාන්තා සංවිධානයේ ක්‍රියාධාරිනියක වන පද්මා පුෂ්පකාන්ති එහිදී කියා සිටියේ අදාළ පහර දීම සම්බන්ධයෙන් පැමිණිලි කොට මාස දෙකක පමණ කාලයක් ගත වී ඇතත් මෙතෙක් කිසිඳු පරීක්ෂණයක් සිදු කොට නොමැති බවයි. 'ගැබිණි කාන්තාවකට අමානුෂික ආකාරයට පහර දීම පොලිස් දෙපාර්තමේන්තුවට වසර එකසිය පනහක් සපිරෙන අද දිනයේ අපි දැඩි ලෙස හෙලා දකිනවා.' පද්මා පුෂ්පකාන්ති පවසන්නීය. පහර දීමට ගොදුරු වූ ගැබිණි මවට සාධාරණය ඉටු කර ගැනීම සඳහා ශ්‍රී ලංකාව තුළ පමණක් නොව ජාත්‍යන්තරය තුළත් දැනුවත් කිරීම් සිදු කරන බවයි කාන්තා ශක්ති සංවිධානයේ ක්‍රියාධාරිනී රෝහිණී වීරසිංහ කියා සිටියේ. දේශපාලන සහ නිල බලයක්‌ නොමැති සාමාන්‍ය ජනතාව ඉහත කී ආකාරයේ හිරිහැර ආදියට දිනපතාම මෙන් මුහුණ දෙන බවත් ඇය කියා සිටියි. සාලිය වැව පහර දීමේ සිද්ධිය සම්බන්ධයෙන් සිදු කරනු ලබන පරීක්ෂණවල ප්‍රගතිය දැන ගැනීම සඳහා පුත්තලම දිස්ත්‍රික් නියෝජ්‍ය පොලිස්පතිවරයා සම්බන්ධ කර ගැනීමට බීබීසිය ගත් උත්සාහය අසාර්ථක විය.","len":2449}
{"id":"140220_lanka_facebook_keheliya","url":"https:\/\/www.bbc.com\/sinhala\/world\/2014\/02\/140220_lanka_facebook_keheliya","title":"‘ෆේස්බුක් හොඳයි,නරකයි’ - කෙහෙළිය","summary":"‘ෆේස්බුක්’ වැනි සමාජ මාධ්‍යයන් නිසා ඇතිවී තිබෙන සමාජීය ගැට‍ළු පිළිබඳ ව රජයේ අවධානය යොමු වී ඇති බව ජන මාධ්‍යය ඇමති කෙහෙළිය රඹුක්වැල්ල පවසයි.","text":"ඇමතිවරයා එම අදහස් පළ කළේ කොළඹ දී අමාත්‍ය මණ්ඩල තීරණ දැනුම් දීමේ මාධ්‍ය හමුවේදී. හොඳ නොහොඳ දෙකම ඇතුළත් නවීන මාධ්‍යය අතර ෆේස්බුක් වැනි අංග ලෝකයටම ප්‍රශ්නයක් වී ඇති බවයි ඇමතිවරයා පවසන්නේ. එහෙත් එය පාලනය කිරීමට රජයට අදහසක් නොමැති බවත් කෙහෙළිය රඹුක්වැල්ල ඇමතිවරයා පවසයි. උපදේශකයන් විසින් විවිධ මත ඉදිරිපත් කර ඇතත් ‘ෆේස්බුක්’විසඳා ගත නො හැකි ප්‍රශ්නයක් වී ඇති බවයි ඇමතිවරයාගේ අදහස් වුණේ. විවිධ අදහස් කෙහෙළිය රඹුක්වැල්ල “මේ ගැන විවිධ අදහස් තියෙනවා. යම් කිසි කෙනෙකුට අගතියක් වෙන දෙයකට අවහිර කරන්න ගියොත් රටේ ලෝකයේ පොදු දැනුම සන්නිවේදනයට අවහිර වීමක් වෙනවා. ඒක සත්‍යයක්.” ජනමාධ්‍යය ඇමතිවරයා පවසයි. ෆේස්බුක් නියාමනය කිරීමේ අදහස් රජයට තිබේදැයි මාධ්‍යවේදියකු විමසූ විට ඇමතිවරයා කියා සිටියේ,\"නියාමනය කළ හොත් එය මාධ්‍යය නිදහසට සම්බන්ධ ප්‍රශ්නයක් බවට පත් කර ගත හැකි අතර එය ලොකු ප්‍රශ්නයක්\" බවට පත් කෙරෙන බවයි. ෆේස් බුක් වැනි සමාජ මාධ්‍යයන් පාලනය කිරීමට රජයට කිසිදු අවශ්‍යතාවක් නොමැති බව පැවසූ අමාත්‍යවරයා, එහෙත් ඉන් පැන නගින සමාජීය ගැට‍ළු වළක්වා ගැනීමේ වැඩපිළිවෙළක් ක්‍රියාත්මක කළ යුතු බවත් පෙන්වා දෙයි.","len":2453}
{"id":"150107_india_hindu_maharaj","url":"https:\/\/www.bbc.com\/sinhala\/world\/2015\/01\/150107_india_hindu_maharaj","title":"ආගම වෙනුවෙන් වැඩිපුර දරුවන්","summary":"තම ආගම රැක ගැනීම වෙනුවෙන් ‘අවම වශයෙන් දරුවන් හතර දෙනෙකුවත් බිහි කරන මෙන් ඉන්දියාවේ පාලක භාරතීය ජනතා පක්ෂයේ දේශපාලනඥයෙක් හින්දු කාන්තාවන්ගෙන් ඉල්ලීමක් කර ඇත.","text":"සක්ෂි මහාරාජ් නම් ඉන්දීය පාර්ලිමේන්තු මන්ත්‍රීවරයා විසින් කරන ලද එම ඉල්ලීමට අන්තර්ජාල සමාජ මාධ්‍ය තුළ විශාල ප්‍රතිචාරයක් ලැබී තිබෙන අතර වැඩි දෙනා විසින් ඔහු පුරුසෝත්තමවාදියකු සහ වෙනත් ආගමික මතවාද නොඉවසන්නෙකු ලෙස දැඩි දෝෂ දර්ශනයට ලක් කරන බවයි වාර්තා වන්නේ. බීබීසී වාර්තාකාරිනී ජිල් මැක්ගිවරින් (Gill MacGivering) ඒ පිළිබඳව තොරතුරු ගෙනෙමින් කියා සිටියේ ඇතැමුන් ‘මහාරාජ්ගේ ගේ අදහස් අනුමත කරන නමුත් වැඩිදෙනා ඔහු උපහාසයට ලක් කරන බවයි’. ‘මහාරාජ්ගේ අදහස් අනුමත නොකරන පුද්ගලයන් අහන්නෙ මේ විදියට විශාල පවුල් ඇති කරන්න කියල දේශපාලනඥයෝ උපදෙස් දෙනව නම් ඉන්දියාවේ ජනගහණ ප්‍රතිපත්ති වලට මොකද වෙන්නෙ කියලයි. මහත්මා ගාන්ධි ඝාතනය කරපු පුද්ගලයා ජාතික වීරයෙක් විදියට හඳුන්වල මේ පුද්ගලයා මෑතදී චෝදනාවට ලක් වුණා’. සක්ෂි මහාරාජ් මන්ත්‍රීවරයා විසින් කරන ලද ඉහත කී ප්‍රකාශය දක්ෂිණාංශික හින්දු දේශපාලනඥයන් සහ හිතවාදී කණ්ඩායම් විසින් සිදු කරනු ලැබ එවැනි ප්‍රකාශ මාලාවක නවතම ප්‍රකාශය වන අතර එය වර්තමාන ඉන්දීය රජය මුස්ලිම් සහ රටේ අනෙකුත් සුළු ජාතිකයන් යට කර දැමීමට ගෙන යන වැඩ පිළිවෙලක් කොටසක් හැටියටයි චෝදනාවට ලක් වන්නේ.","len":2457}
{"id":"150407_constitution_amendment_amal_afp","url":"https:\/\/www.bbc.com\/sinhala\/sri_lanka\/2015\/04\/150407_constitution_amendment_amal_afp","title":"සංශෝධනය සම්මත 'වුනත් නැතත් වාසිය එජාපයට'","summary":"දහනව වන ආණ්ඩුක්‍රම ව්‍යවස්ථා සංශෝධනය පාර්ලිමේන්තුව තුළ සම්මත වූවත්, නොවූවත් එක්සත් ජාතික පක්ෂය එහි වාසිය ලබා ගන්නා බව ප්‍රංශ පුවත් සේවයේ කොළඹ ප්‍රධානී අමල් ජයසිංහ පවසයි.","text":"ප්‍රංශ පුවත් සේවයේ කොළඹ ප්‍රධානී අමල් ජයසිංහ ඔහු ඒ බව කියා සිටියේ ආණ්ඩුවට පාර්ලිමේන්තුව තුළ පැහැදිලි බහුතරයක් නොමැති අවස්ථාවක ව්‍යවස්ථා සංශෝධනය සම්මත කර ගැනීම සම්බන්ධයෙන් විශ්ලේෂණයක යෙදෙමින්. ‘මේ අවස්ථාවේදී එක්සත් ජාතික පක්ෂයට මේක කර ගන්න බැරි වුනොත් ඔවුන් නිදහසට කරුණක් විදිහට කියන්න ඉදිරිපත් වෙන්නේ තමන් ඉෂ්ට කර ගන්න ගිය කාර්යයට විපක්ෂයෙන් සහාය නොලැබුණු බව. ඒ නිසා ක්ෂණිකව මැතිවරණයක් පවත්වලා ජනතාවගෙන් අලුත් වරමක් ඉල්ලීම තමයි ඔවුන්ගේ ඉලක්කය වෙලා තියෙන්නේ’ අමල් ජයසිංහ පැවසීය. ‘ශ්‍රී ලංකා නිදහස් පක්ෂයත් ඇත්තටම කියා සිටියා ජනාධිපතිවරණයෙන් පසුව මහින්ද රාජපක්ෂ නැවතත් ජනාධිපති වුනා නම් ඔවුනුත් මේ සංශෝධන, ප්‍රතිසංස්කරණ කරන්න යොමු වෙනවා කියලා’ ඔහු තවදුරටත් ප්‍රකාශ කළේය. ආණ්ඩුක්‍රම ව්‍යවස්ථාව සංශෝධනය කළ යුතු බව සමස්තයක් වශයෙන් ශ්‍රී ලංකාවේ සියලුම පක්ෂවල මතය වූ බවයි ඔහු කියා සිටියේ. ව්‍යවස්ථා සංශෝධනය පිළිබඳ ශ්‍රී ලංකා නිදහස් පක්ෂයේ නායකයා වශයෙන් ජනාධිපති මෛත්‍රිපාල සිරිසේනගේ ස්ථාවරය තවමත් හරිහැටි පැහැදිලි වී නැති බවද බව ප්‍රංශ පුවත් සේවයේ අමල් ජයසිංහ වැඩිදුරටත් පැවසුවේය.","len":2460}
{"id":"world-36628828","url":"https:\/\/www.bbc.com\/sinhala\/world-36628828","title":"ඇමරිකානු හමුදාවේ සංක්‍රාන්ති ලිංගික තහනම ඉවතට","summary":"ඇමරිකානු හමුදාවට බලපෑ සංක්‍රාන්ති ලිංගික තහනම පෙන්ටගනය විසින් ලබන මාසයේ සිට ඉවත්කරණ බව බලධාරීහු පවසති.","text":"ඇමරිකානු හමුදාවේ සෑම ශාඛාවකම මෙම නව රීති ක්‍රියාත්මක වනු ඇති බවයි පැවසෙන්නේ ඒ පිළිබඳව පැවති නීති රීති යල් පැන ගිය ඒවා බැවින් ඒවාට අනුව කටයුතු කිරීමෙන් හමුදාවට හානි ගෙන දෙන බවයි ආරක්ෂක ලේකම් ඈෂ් කාටර් ප්‍රකාශ කළේ. මෙම තීරණය සංක්‍රාන්ති ලිංගිකයන්ගේ අයිතීන් පිලිබඳ සටන් කරන ක්‍රියාධරයන්ගේ ප්‍රශංසාවට ලක්වී තිබේ. මෙම තීරණය ගනු ලැබුවේ ඇමරිකානු හමුදාවේ නව ලේකම්වරයා ලෙස එරික් ෆැනින්ග් පත්වීමෙන් පසුවයි. ඔහු සමලිංගිකයෙකු ලෙස ඇමරිකාවේ හමුදා ඛණ්ඩයක විවෘත ලෙසම ක්‍රියාකකරන ප්‍රථම සිවිල් වැසියා ලෙසටයි සැලකෙන්නේ. ඇමරිකානු හමුදාව තුළ කාන්තා සහ පුරුෂ සමලිංගිකයන් සඳහා වූ තහනම ඉවත්කරනු ලැබුවේ 2011 වසරේදීයි. මෙම නව තීරණය අනුව ඇමරිකානු හමුදාවේ සෑම ශාඛාවකම සංක්‍රාන්ති ලිංගික හමුදා සාමාජිකයන් බඳවා ගැනීම සහ ඔවුන් සඳහා නිවාස සහ නිළ ඇඳුම් ලබා දීම පිණිස නව ප්‍රතිපත්ති සැකසිය යුතුව ඇති බවයි බලධාරීන් උපුටා දක්වන ඇමරිකානු මාධ්‍ය පවසන්නේ. 15,000 ක පමණ සංක්‍රාන්ති ලිංගිකයන් පිරිසක් ඇමරිකානු හමුදාවේ සේවය කරන බවයි සංක්‍රාන්ති ලිංගිකයන් සඳහා සමානාත්මතාවය ලබාගැනීම වෙනුවෙන් සටන් කරන ජාතික ආයතනය අනුමාන කරන්නේ.","len":2462}
{"id":"sri-lanka-37220531","url":"https:\/\/www.bbc.com\/sinhala\/sri-lanka-37220531","title":"ජනපති වෙබ් අඩවිය 'හැක්’ කළ සිසුවා පරිවාස භාරයට","summary":"ජනාධිපති මෛත්‍රිපාල සිරිසේනගේ නිල වෙබ් අඩවියට අනවසරයෙන් ඇතුළු වූ බවට සැක පිට අත්අඩංගුවට ගනු ලැබූ දාහත් හැවිරිදි පාසල් සිසුවා පරිවාස භාරයේ තැබීමට අධිකරණය නියෝග කරයි.","text":"කඩුගන්නාව ප්‍රදේශයේදී අත්අඩංගුවට පත් ඉහතේ කී බාල වයස්කාර සිසුවා සැප්තැම්බර් මස 02 වනදා දක්වා ළමා නිවාසයක රැඳවුම් භාරයේ තබන ලෙසයි කොළඹ මහේස්ත්‍රාත් අධිකරණය නියෝග කළේ. මේ අතර ඉහත කී පාසල් සිසුවාට ආධාර අනුබල දුන් බවට චෝදනා එල්ල වන විසි හය හැවිරිදි තරුණයකු ද අත්අඩංගුවට ගනු ලැබූ අතර සැප්තැම්බර් මස 02 වනදා දක්වා ඔහු රක්ෂිත බන්ධනාගාර ගත කිරීමට අධිකරණය නියෝග කොට තිබේ. සැකකරුවන් දෙදෙනා තවත් වෙබ් අඩවි 30 කට වැඩි සංඛ්‍යාවකට අනවසරයෙන් ඇතුළු වී ඇති බව පරීක්ෂණවලින් අනාවරණය වී ඇති බව රහස් පොලිසිය අධිකරණ හමුවේ කියා සිටියේය. අදාළ සිදුවීම පිටුපස සිටින බංගලාදේශ ජාතිකයෙකු සම්බන්ධයෙන්ද පරීක්ෂණ පවත්වන බවත් පොලිසිය පවසයි. විත්ති පාර්ශවයේ නීතිවේදීන් අධිකරණයට දන්වා ඇත්තේ පොදු ජනතාව මුහුණ දෙන ගැටලු පිළිබඳව ජනාධිපතිවරයාගේ අවධානය යොමු කිරීම පිණිස සැකකරුවන් ඒක ක්‍රියාවේ නිරත වී ඇති බවයි. විත්තිකරුවන් තුල කිසිදු අපරාධමය චේතනාවක් නොතිබූ බවත් විත්තියේ නීතිවේදියා කියා සිටියේය. පරිගණක දත්ත සහ රහස්‍ය භාවය සම්බන්ධ නීති විධිවිධාන ප්‍රකාර අනුව ඒ සම්බන්ධයෙන් නීතිමය පියවර ගන්නා බවයි පොලිසිය මීට ඉහතදී සඳහන් කළේ.","len":2467}
{"id":"140921_uva_upfa_reax","url":"https:\/\/www.bbc.com\/sinhala\/sri_lanka\/2014\/09\/140921_uva_upfa_reax","title":"විජයග්‍රහණයක් - ජනාධිපති","summary":"මෙවර ඌව පළාත් සභා මැතිවරණයෙන් එක්සත් ජනතා නිදහස් සන්ධානය ලැබූ විශිෂ්ට ජයග්‍රහණය ඌවට සේම මුළු රටටම වැදගත් ජයග්‍රහණයක් බව ජනාධිපති මහින්ද රාජපක්ෂ පවසයි.","text":"'රජයේ සංවර්ධන ක්‍රියාදාමයට ඌවේ ජනතාව ආශීර්වාද කරලා' සිය රජය රටට ලබා දුන් නිදහස, සාමය මෙන්ම දියත් කළ සංවර්ධන ක්‍රියාදාමයට ඌවේ ජනතාව ආශීර්වාද කොට ඇති බවත් ජනාධිපතිවරයා නිකුත් කළ නිවේදනයේ සඳහන් වේ. මෙම විජයග්‍රහණයෙන් තහවුරු වන්නේ රජයට එරෙහිව ගෙන ගිය ප්‍රචාර සහ එල්ල කළ චෝදනා ඌවේ ජනතාව විසින් ප්‍රතික්ෂේප කර ඇති බව යැයි ජනාධිපතිවරයා වැඩි දුරටත් කියා සිටියේය. තනි අලියා මේ අතර ඌවේ ජයග්‍රහණය පිළිබඳ කොළඹ පැවති මාධ්‍ය හමුවේදී අදහස් දක්වමින් සන්ධානයේ මහ ලේකම් අමාත්‍ය සුසිල් ප්‍රේමජයන්ත පැවසුවේ මැතිවරණය සඳහා නවක අපේක්ෂකයකු ඉදිරිපත් කිරීමට අසමත් වීම හරහා තම සන්ධානයට කිසියම් අවාසියක් සිදු වූ බවයි. එක්සත් ජාතික පක්ෂයේ ජාතික සමුළුව පවත්වන ලද දෙමළ ඡන්දදායකයන් සියයට හතළිස් දෙකක් වෙසෙන පස්සර ආසනය සන්ධානය ජයග්‍රහණය කිරීමෙන් වතුකරයේ ඡන්ද තමා වෙත ලැබී ඇති බව පැහැදිලි වන්නේ යැයි අමාත්‍ය සුසිල් ප්‍රේමජයන්ත පැවසුවේය. ‘තනි අලියා’ ලෙසින් හැදින් වූ එක්සත් ජාතික පක්ෂය නිරන්තරයෙන් ජයග්‍රහණය කළ මහියංගණය ආසනය, වර්තමානයේ නියත වශයෙන් සන්ධානය ජය ලබන ආසනයක් බවට පත් වී ඇති බවත් අමාත්‍ය සුසිල් දුරටත් කියා සිටියේය.","len":2473}
{"id":"130517_galle_church_attack","url":"https:\/\/www.bbc.com\/sinhala\/sri_lanka\/2013\/05\/130517_galle_church_attack","title":"සැකකරුවන් අත්අඩංගුවට නොගැනීම ගැන අධිකරණය පොලීසියෙන් විමසයි","summary":"ගාල්ලේ ක්‍රිස්තියානි දේවස්ථානයකට පහරදීමට සම්බන්ධ සැකකරුවන් අත්අඩංගුවට නොගත්තේ මන්දැයි කරුණු පහදන මෙන් ශ්‍රේෂ්ඨාධිකරණය ගාල්ල පොලීසියට නියෝග කළේය.","text":"රටේ පුරවැසියන්ගේ ආගමික අයිතිය රැකදීමට අධිකරණය බැඳී සිටින බව පෙත්සම්කරුවෝ පෙන්වා දෙති ගිංතොට පිහිටි පෙන්තකොස්ත සභාවට අයත් ආගමික මධ්‍යස්ථානයක භාරකරුවන් ගොනු කළ පෙත්සමක් සලකා බැලීමෙන් අනතුරුවයි අධිකරණය එම නියෝගය කළේ. බෞද්ධ භික්ෂූන් වහන්සේ නමක් ඇතුළු කණ්ඩායමක් සිය මධ්‍යස්ථානයට කඩා වැදී එහි ආගමික කටයුතු නවත්වන මෙන් බලකරමින් මධ්‍යස්ථානයට පහරදුන් බව භාරකරුවන් ඉදිරිපත් කළ මූලික අයිතිවාසිකම් පෙත්සමේ සඳහන් වේ. ඒ සම්බන්ධයෙන් පොලීසියට පැමිණිලි කළ නමුත් සැකකරුවන් අත් අඩංගුවට ගැනීම පොලීසිය විසින් පහර හරිමින් සිටින බවට චෝදනා කරන පෙත්සම, ඒ වෙනුවෙට සිය මධ්‍යස්ථානයේ ඉදිරි ආගමික කටයුතු සඳහා අධිකරණයේ අවසරය ලබා ගන්න මෙන් පොලීසිය බලපෑම් කරමින් සිටින බව ද පවසයි. එහිදී අධිකරණය අමතමින් ප්‍රකාශයක් කළ විනිසුරු නිමල් ගාමිණී අමරතුංග කියා සිටියේ, ආගමික අර්බුදවලට මැදිහත්වීමට අධිකරණයට හැකියාවක් නොමැති බවයි. කෙසේ නමුත් රටේ පුරවැසියන්ගේ ආගමික අයිතිය රැකදීමට අධිකරණය බැඳී සිටින බව පෙන්වාදීමෙන් අනතුරුව අධිකරණය පොලීසියට එම නියෝගය කළ පෙත්සම්කරුවන්ගේ නීතිවේදී ලක්ෂාන් ඩයස් බීබීසී සංදේශයට පැවසීය.","len":2474}
{"id":"sport-42751145","url":"https:\/\/www.bbc.com\/sinhala\/sport-42751145","title":"බංග්ලාදේශය හතුරුසිංහ පරාජය කරයි","summary":"ශ්‍රී ලංකා -බංග්ලාදේශ් ක්‍රිකට් ඉතිහාසයේ දැවැන්තම ජයග්‍රහණය වාර්තා කිරීමට සත්කාරක බංග්ලාදේශයේ ක්‍රිකට් කණ්ඩායම අද (ජනවාරි 19) සමත් වූහ.","text":"එම ඕවර් පනහේ එක්දින තරඟය ආරම්භ කරමින් පළමුව පන්දුවට පහර දුන් බංග්ලාදේශ් ක්‍රිකට් කණ්ඩායම ශ්‍රී ලංකා කණ්ඩායමට අභියෝගයක් කරමින් නියමිත ඕවර් පනහ නිමාවේ කඩුලු හතක් දැවී ළකුණු 320 ක් වාර්තා කිරීමට සමත් විය. එය ශ්‍රී ලංකාවට එරෙහිව බංග්ලාදේශ් කණ්ඩායම එක්දින තරඟයක දී වාර්තා කරන ලද වැඩිම ළකුණු සංඛ්‍යාවයි. එම අභියෝගය හමුවේ ජයග්‍රහණය සඳහා ළකුණු 321 ක ඉලක්කය කරා ගමන් ආරම්භ කළ ශ්‍රී ලංකා කණ්ඩායම ළකුණු 157 කට සීමා කිරීමට බංග්ලාදේශ් ක්‍රීඩකයෝ සමත් වූහ. ශ්‍රී ලංකා කණ්ඩායම ඕවර් 32යි පන්දු දෙකකදී දවා ලීමට ඔවුහු පියවර ගත්හ. කලින් බංග්ලාදේශ් ක්‍රිකට් කණ්ඩායමේ පුහුණුකරුව සිටි චන්දික හතුරුසිංහගේ මෙහෙයුම යටතේ ශ්‍රී ලංකාව එම කණ්ඩායමට එරෙහිව ක්‍රීඩා කළ පළමු තරඟය ද මෙයයි. එම තරඟයේ දී ළකුණු 163 කින් ලද පරාජය ශ්‍රී ලංකා ක්‍රිකට් කණ්ඩායම ලද දැවැන්තම පරාජයන්ගෙන් එකක් ලෙසත් සටහන් වෙයි. ශ්‍රී ලංකා එක්දින කණ්ඩායමේ නායක ඇන්ජලෝ මැතිව්ස් ආබාධයකට ලක්ව සිටින හෙයින් අද තරඟයේ දී කණ්ඩායම මෙහෙයවන ලද්දේ දිනේෂ් චන්දිමාල් විසිනි. මෙම සංචාරයේ දී ශ්‍රී ලංකා කණ්ඩායම සිම්බාබ්වේ කණ්ඩායමට එරෙහිව සහභාගී වූ තරඟයෙන් ද ලකුණු 12 කින් පරාජය විය. සබැඳි පුවත්;","len":2490}
{"id":"140322_crimea_russia_ukraine","url":"https:\/\/www.bbc.com\/sinhala\/world\/2014\/03\/140322_crimea_russia_ukraine","title":"ක්‍රිමියානු යුද කඳවුරු දෙකක් රුසියානු හමුදා අතට","summary":"රුසියාවේ හමුදා සන්නද්ධ රථ යොදා ගනිමින් ක්‍රිමියාවේ සෙවෙස්තපෝල් නගරය අසල පිහිටි යුද හමුදා කඳවුරක තාප්ප පෙරලා දමා ඊට ඇතුල් වූ බව වාර්තා වෙයි.","text":"බෙල්බෙක් කඳවුරේ යුක්රේනියානු හමුදා එහෙත් එම කඳවුරේ සිටි යුක්රේනියානු හමුදා රුසියාවට යටත් වීම ප්‍රතික්ෂේප කරන ලද බවත් ප්‍රකාශ කෙරුණි. ‘බෙල්බෙක්’නම් යුද කඳවුරේ තාප්ප කඩා බිඳ හෙළමින් රුසියානු හමුදා ඊට ඇතුල් වෙද්දී වෙඩි හඬ ඇසුන බවත් ක්‍රිමියානු වාර්තාවන්හි දැක්වෙයි. රුසියානු ආධාරකරුවන්ගෙන් දුම් බෝම්බ ප්‍රහාරයක් රුසියානු හමුදා තමන්ට පහර දුන්නොත් අහසට වෙඩි තබන මෙන් යුක්රේනියානු අණදෙන නිලධාරියා සිය සොල්දාදුවන්ට නියෝග කර ඇති බවයි වාර්තා වන්නේ. ‘බෙල්බෙක්’යුද හමුදා කඳවුර අසල සිටින බීබීසී වාර්තාකරුවෙක් අදහස් දක්වමින්, ඉහත කී සිද්ධියේදී අඩු තරමින් එක් සොල්දාදුවකුවත් තුවාල ලබා ඇති බවයි සඳහන් කළේ. ඉන් පෙර සෙවෙස්තපෝල් නගරයට උතුරින් පිහිටි ‘නොවෆෙදරිව්කා’ ගුවන් හමුදා කඳවුරේ පාලනයත් රුසියානු හමුදා විසින් අල්ලා ගනු ලැබ තිබුණි. රුසියාවට සහයෝගය පළ කරන කණ්ඩායම් එම ගුවන් හමුදා කඳවුරට කඩා පැන එහි ගොඩනැගිලිවල ජනේල කුඩු කරමින් ,කඳවුරේ ප්‍රදර්ශනය කෙරුණ යුක්රේනියානු සංකේත විනාශ කර දැමූ බවයි වාර්තා වන්නේ. රුසියානු පාලනයට සහයෝගය පළ කරන කණ්ඩායම් එම කඳවුරට කඩා පැනීමේදී දුම් බෝම්බ ප්‍රහාර එල්ල කර තිබුණි.","len":2491}
{"id":"38610901","url":"https:\/\/www.bbc.com\/sinhala\/38610901","title":"යාපනය සිසු මරණ: 'වෙඩි වැදීම අනතුරක් වුනේ කොහොමද?'","summary":"පසුගිය ඔක්තෝබර් මාසයේ යාපනය විශ්ව විද්‍යාලයේ සිසුන් දෙදෙනෙකු මියයාමට හේතුව රිය අනතුරක් බව පොලිස් වාර්තාවේ සඳහන් කිරීමට හේතු දක්වන මෙන් යාපනය දිසා අධිකරණය පොලිසියට නියෝග කළේය.","text":"දිසා විනිසුරු එස් සදීස්වරන් යාපනය පොලිස් අධිකාරීවරයාට සහ සහකාර පොලිස් අධිකාරීවරයාට එම නියෝගය කළේ, ශිෂ්‍යයන්ගේ මරණවලට හේතුව වෙඩි වැදීම බව අධිකරණ වෛද්‍ය නිලධාරීවරයා විසින් සිය වාර්තාව මගින් සනාථ කිරීමෙන් අනතුරුවයි. එහෙත් මරණ සම්බන්ධයෙන් පොලිසිය ඉදිරිපත් කළ වාර්තාවේ සඳහන් වූයේ ඔවුන් රිය අනතුරකින් මියගිය බවය. අධිකරණ වෛද්‍ය නිලධාරීවරයාගේ සහ පොලිසියේ වාර්තා පරස්පරවීම පිළිබඳව දිසා විනිසුරුවරයා අධිකරණයට පැමිණ සිටි රහස් පොලිස් නිලධාරීන් දැඩි දෝෂදර්ශනයට ලක් කළේය. අධිකරණය එම නියෝගය කළේ පසුගිය ඔක්තෝබර් 21 වැනි දින යාපනයේ චුන්නාකම් පොලිස් මාර්ග බාධකයක් අසලදී යාපනය විශ්ව විද්‍යාල ශිෂ්‍යයන් දෙදෙනකු වෙඩි වැදී මියයාම පිළිබඳ ගේ නඩුව විභාගයට ගත් අවස්ථාවේදීය. එදින චුන්නාකම් පොලිස් මාර්ග බාධකයේ සේවය කළ යාපනය පොලීසියේ පොලිස් නිලධාරීන් පස්දෙනෙක් සැකපිට අත්අඩංගුවේ පසුවෙති. සැකකරුවන් ලබන ජනවාරි මස 27 වෙනිදා දක්වා තවදුරටත් රක්ෂිත බන්ධනාගාරගත කරන මෙන් නියෝග කළ දිසාවිනිසුරුවරයා එදිනට ලිඛිත වාර්තාවක්ද සමග අධිකරණයට නොපැමිණෙන්නේ නම් පොලිස් අධිකාරීවරයා ඇතුළු පිරිසට දඬුවම් පමුණුවන බවත් සඳහන් කළේය.","len":2496}
{"id":"131107_deport_uk_halt","url":"https:\/\/www.bbc.com\/sinhala\/sri_lanka\/2013\/11\/131107_deport_uk_halt","title":"ශ්‍රී ලංකාවට පිටුවහල් කිරීම අත් හිටුවයි","summary":"දේශපාලන රැකවරණ පතා එන ශ්‍රී ලාංකිකයන් පිටුවහල් කිරීම අත් හිටුවන නියෝගයක් බ්‍රිතාන්‍ය අධිකරණයක් විසින් ලබා දී තිබේ.","text":"දේශපාලන රැකවල් පතා එන ශ්‍රී ලාංකිකයන් සම්බන්ධයෙන් මේ වසර මැද දී ඉහළ අධිකරණය විසින් දෙනු ලැබු තීන්දුවකට එරෙහිව කරන ලද අභියාචනයක් සම්බන්ධයෙන් මේ නියෝගය දී ඇත්තේ බ්‍රහස්පතින්දා. ලබන වසර මුලදී පූර්ණ නඩු විභාගයක් පවත්වා ශ්‍රී ලංකාව සම්බන්ධ නිර්දේශ ලබා දෙන තුරු අභියාචනාධිකරණ තීන්දුවෙන් සහනයක් සැලසෙන බවයි නීතිවේදී අරුන් ගනනාදන් ප්‍රකාශ කළේ. එමෙන්ම දේශපාලන රැකවරණ පතන ශ්‍රී ලාංකිකයකුගේ අයැදුම් පත්‍රයක් හෝ අභියාචනයක් හෝ ජූලි මාසයේ අධිකරණ නිර්දේශ අනුව ප්‍රතික්ෂේප වී තිබේ නම් ඔවුන්ට නැවත අභියාචනයක් ඉදිරිපත් කිරීමේ ඉඩ සැලසෙන බවයි ඔහු පවසන්නේ. වධ බන්ධන එක්සත් ජාතීන්ගේ මානව හිමිකම් කොමිසම (UNHRC) විසින් ශ්‍රී ලංකාවේ මානව හිමිකම් තත්වය පිළිබඳව 2012 දී පළ කරන ලද නිර්දේශ ඉහළ උසාවියේ ප්‍රමාණවත් සැලකිල්ලට යොමුවී නැති වග බ්‍රිතාන්‍ය අභියාචනාධිකරණයේ අවධානයට යොමු කැරුණු බව ද ගනනාදන් නීතිවේදියා තවදුරටත් පැවසීය. දේශපාලන රැකවරණ සඳහා වන ඉල්ලීම අසාර්ථක වී ශ්‍රී ලංකාවට පිටුවහල් කරනු ලබන දෙමළ ජනතාව අතුරින් ඇතැමකු වධ බන්ධනයට ලක්වන බවට මානව හිමිකම් සංවිධාන ගෙන එන චෝදනා ශ්‍රී ලංකාවේ රජය විසින් ප්‍රතික්ෂේප කරනු ලැබුණි.","len":2496}
{"id":"sri-lanka-38547696","url":"https:\/\/www.bbc.com\/sinhala\/sri-lanka-38547696","title":"\"මේ ආණ්ඩුව බලයට ආවේ ලසන්ත, ප්‍රගීත්, රවිරාජ් නම් විකුණලා\"","summary":"අතුරුදහන් සහ ඝාතනය කෙරුණු මාධ්‍යවේදීන්ගේ නම් විකුණා වත්මන් ආණ්ඩුව බලයට පැමිණි බව සාධාරණ සමාජයක් සඳහා වූ ව්‍යාපාරයේ කැඳවුම්කරු මහාචාර්ය සරත් විජේසූරිය පවසයි.","text":"මහාචාර්යවරයා ඒ බව කියා සිටියේ සන්ඩේ ලීඩර් පුවත්පතේ හිටපු කතෘ ලසන්ත වික්‍රමතුංග ඝාතනය කොට අට වසරක් ගත වීම නිමිත්තෙන් ඔහුගේ දේහය තැන්පත් කොට ඇති බොරැල්ල සුසාන භූමියේ පැවති ගුණසමරු උත්සවයෙන් අනතුරුව මාධ්‍යවේදීන් හමුවේ අදහස් දක්වමිනි. මාධ්‍යවේදීන් අතුරුදහන් කරවීම් සහ ඝාතනය කිරීම් සම්බන්ධයෙන් පැවැත්වෙන නඩු විභාග සඳහා යම්කිසි අදෘශ්‍යමාන බලවේගයක බලපෑමක් ඇතැයි යන්න බැහැර කර නොහැකි කාරණාවක් බවත් මහාචාර්ය සරත් විජේසූරිය සඳහන් කළේය. අතුරුදහන් වූ සිය සැමියා අනුස්මරණය කිරීමට ඇති අයිතියත් තමන්ට අහිමි වී ඇති බව එම අවස්ථාවට එක් වූ මාධ්‍යවේදී ප්‍රගීත් එක්නැලිගොඩගේ බිරිඳ සන්ධ්‍යා එක්නැලිගොඩ පැවසුවාය. පසුගිය පාලන සමයේ ඝාතනය කෙරුණු මාධ්‍යවේදීන් සම්බන්ධයෙන් යුක්තිය ඉටුවන බවක් පෙනෙන්නට නැති බව කී ඇය \"ලසන්තව සිහි කරන්න, ඉටි පන්දමක් පත්තු කරන්න, මලක් තියන්න තැනක් තියෙනවා. ප්‍රගීත් වෙනුවෙන් ඒ මල, ඉටි පන්දම තියන්නේ කොහෙද කියල මම දන්නේ නැහැ,\" යැයි සඳහන් කළාය. මංගල සමරවීර, මනෝ ගනේෂන්, රවි කරුණානායක සහ එරාන් වික්‍රමරත්න අමාත්‍යවරුන්, මාධ්‍යවේදීන් සහ ක්‍රියාධරයන් ඇතුළු පිරිසක් අනුස්මරණ උත්සවයට එක් වී සිටියහ.","len":2498}
{"id":"140524_president_vaiko_protest","url":"https:\/\/www.bbc.com\/sinhala\/world\/2014\/05\/140524_president_vaiko_protest","title":"ශ්‍රී ලංකා ජනපතිට වයිකෝ විරෝධය","summary":"පාකිස්තාන් අග්‍රාමාත්‍ය නවාෂ් ෂරීෆ්, ඉන්දියාවේ නව අග්‍රාමාත්‍යවරයා ලෙස තේරී පත් වූ නරේන්ද්‍ර මෝඩි දිවුරුම් දීමේ අවස්ථාවට සහභාගී වන බව තහවුරු කොට තිබේ.","text":"දෙරට අතර සම්බන්ධතා පළුදු වී ඇති අවස්ථාවක පාකිස්ථාන් අගමැතිවරයා ඉන්දියාවට පැමිණීම ඓතිහාසික වශයෙන් ඉතා වැදගත් කමක් ගනියි. නරේන්ද්‍ර මෝඩිගේ දිවුරුම් දීමේ උත්සවයට ශ්‍රී ලංකා ජනාධිපතිවරයාත් සහභාගිවන බව තහවුරු කොට ඇති අතර ඊට තමිල්නාඩු දේශපාලකයන්ගෙන් බලවත් විරෝධයක් පළ වෙමින් තිබේ. දිවුරුම් දීමේ උත්සවය පැවැත්වෙන ලබන සඳුදා කළු කොඩි රැගත් විරෝධතාවක් පවත්වන බවයි, එම් ඩී එම් කේ පක්ෂයේ මහලේකම් වයිකෝ අද සෙනසුරාදා නිවේදනයක් නිකුත් කරමින් කියා සිටියේ. දිවුරුම් දීමේ උත්සවයට ශ්‍රී ලංකා ජනාධිපතිවරයා සහභාගි වීම දැඩි ලෙස හෙලා දකින බව එම නිවේදනයේ සඳහන් වේ. මේ විරෝධය පැවැත්වෙන්නේ, ඔහු හඳුන්වා දෙන ආකාරයට,ශ්‍රී ලංකාවේ දෙමළ ජනයා සමූලඝාතනය කිරීමට එරෙහිවයි. කළු කොඩි විරෝධතා තම නායකත්වයෙන් යුත් පක්ෂයේ සාමාජිකයන් විසින් සාමකාමී ලෙස කළු කොඩි විරෝධතාව පවත්වන බව ඔහු සිය නිවේදනයේ තවදුරත් සඳහන් කොට තිබේ. අට සියයකට වැඩි පිරිසක් තමිල්නාඩුවේ සිට දුම්රියෙන් දිල්ලි නුවර බලා පිටත්ව ගොස් ඇති බවයි, බීබීසී දෙමළ සේවයේ චෙන්නායි වාර්තාකරු කේ.මුරලිධරන් පැවසුවේ. කෙසේ වෙතත් එය සංකේතාත්මක විරෝධයක් පමණක් බවයි ඔහු තවදුරත් පැවසුවේ.","len":2505}
{"id":"world-38731922","url":"https:\/\/www.bbc.com\/sinhala\/world-38731922","title":"චීනයට 'අනුල්ලංඝනීය ස්වාධිපත්‍යයක්'","summary":"දකුණු චීන මුහුදේ කොටසක් සම්බන්ධයෙන් තමන්ට 'අනුල්ලංඝනීය ස්වාධිපත්‍යයක්' තිබෙන බව චීනය යළිත් වරක් අවධාරණය කළේය.","text":"චීනය එම ප්‍රකාශය කළේ, චීනය එම කලාපයේ කොටසක් අත්පත් කරගැනීම වළක්වන බවට ට්‍රම්ප් පරිපාලනය සපථ කිරීමෙන් අනතුරුවයි. එම කලාපයේ \"අපේ අවශ්‍යතා රැකගැනීම සහතික කරන\" බව ධවල මන්දිරයේ ප්‍රකාශක ෂෝන් ස්පයිසර් සඳුදා මාධ්‍යවේදීන් හමුවේ සඳහන් කළේය. කෙසේ නමුත් එයට ප්‍රතිචාර දක්වන චීන විදේශ අමාත්‍යාංශය පවසන්නේ \"එහි අපේ අයිතීන් රැකගැනීම පිණිස කැපවී සිටින\" බවයි. බෙයිජිං නුවර පැවති මාධ්‍ය හමුවක් ඇමතූ චීන විදේශ අමාත්‍යාංශ ප්‍රකාශිකා හුවා චුන්යින්, \"නන්ෂා දූපත් සහ ඒ අවට මුහුදු තීරය සම්බන්ධයෙන් චීනයට අනුල්ලංඝනීය ස්වාධිපත්‍යයක් තිබෙනවා,\" යනුවෙන් සඳහන් කළාය. \"අපේ භෞමික අඛණ්ඩතාවය, නාවික අයිතීන් සහ දකුණු චීන මුහුදේ අපේ අවශ්‍යතාවයන් අපි දැඩිව ආරක්ෂා කරනවා වගේම එහි අයිතිය සම්බන්ධ ගැටළු එයට සෘජුව සම්බන්ධ රටවල් සමග සාකච්ඡා මාර්ගයෙන් සාමකාමීව විසඳාගත යුතු බව චීනය අවධාරණය කරනවා.\" ඇමෙරිකාවේ ඔබාමා පරිපාලනය දකුණු චීන මුහුදේ අයිතිය සම්බන්ධයෙන් පවතින මතභේදය පිළිබඳව ස්ථාවරයක් ගැනීමෙන් වැලකී සිටියේය. සම්පත්වලින් පොහොසත් සහ ඉතා වැදගත් නාවික මාර්ගයක් පිහිටි දකුණු චීන මුහුද සම්බන්ධයෙන් කලාපයේ රටවල් ගණනාවක් අයිතිවාසිකම් පවසති.","len":2508}
{"id":"world-44724939","url":"https:\/\/www.bbc.com\/sinhala\/world-44724939","title":"ඕස්ට්‍රේලියාවේ 'උණු වූ පාරවල් නිසා වාහනවලට හානි'","summary":"උණු වෙමින් පවතින තාර ටයරවල දැවටීම නිසා ඕස්ට්‍රේලියාවේ මාර්ගයක රියදුරන්ට වාහන අතහැර දමා ඉවතට යෑමට සිදුව තිබේ.","text":"තාර ඇලීමෙන් වාහන කීපයක ටයර මාරු කිරීමට සිදු වූ අතර, සමහර වාහන ඇතුළත කොටස්වලටද හානි සිදුව තිබේ ක්වීන්ස්ලන්ඩ්හි (Queensland) සිදුවූ මෙම සිද්ධිය සම්බන්ධයෙන් මෝටර් රථ හිමියන් 50 දෙනෙකුට පමණ වන්දි ලබා ගත හැකි බව වාර්තාවක සඳහන් වේ. \"මම කවදාවත් මේ වගේ දෙයක් දැකලා නැහැ. ඊයේ මෙම සිද්ධිය ගැන වාර්තාව ලැබෙනකොට මම විශ්මයට පත් වුණා\" යැයි නගරාධිපති ජෝ පැරොනෙල්ලා (Joe Paronella ) ABC පුවත් වෙත පැවසීය. පසුගිය කාලය තුළ සිදුවූ කාලගුණික වෙනස් වීම් මත මාර්ගයට හානි සිදුව ඇති බව විශ්වාස කෙරේ. ඉතා උණුසුම් දින කීපයකින් පසු වැසි සහිත සිසිල් කාලගුණයක් පැවතියද, ප්‍රදේශවාසියෙකු වන ඩෙබෝරා ස්ටේසි පැවසුවේ \"විශාල ලෙස උණු වෙමින් තිබූ තාර\" වාහන ටයර මත දැවටුන බවය. \"සතියක් විතර කාලගුණය ඉතා සිසිල්ව තිබුණා... නමුත් ඉර එළිය වැටුණා විතරයි පාර ඇලෙන්න ගත්තා,\" ඇය Courier මේල් පුවත් වෙත පැවසීය. තාර ඇලීමෙන් වාහන කීපයක ටයර මාරු කිරීමට සිදු වූ අතර, සමහර වාහන ඇතුළත කොටස්වලටද හානි සිදුව තිබේ. ඇතර්ටන් ටේබල්ලෑන්ඩ්ස්හි (Atherton Tablelands) පිහිටා තිබෙන එම මාර්ගය මේ වනවිට තාවකාලිකව වසා දමා ඇත. හානි සිදුවූ වාහන සඳහා වන්දි ලබා දෙන බව ක්වීන්ස්ලන්ඩ් ප්‍රවාහන සහ ප්‍රධාන මාර්ග දෙපාර්තමේන්තුව පවසයි. මේ තොරතුරුද දැනගන්න:","len":2512}
{"id":"sri-lanka-57300122","url":"https:\/\/www.bbc.com\/sinhala\/sri-lanka-57300122","title":"කොවිඩ්: බුදුන්ගේ උපදෙස අනුව යමින් ගමට දන් දෙන හාමුදුරුවෝ","summary":"කොරෝනා වෛරස් වසංගතය හමුවේ අගහිඟකම්වලට මුහුණ පා සිටින සිය ගම්වාසීන්ට 'දන් දෙන' බුද්ධ පුත්‍රයෙකු පිළිබඳ මහනුවර පිළිමතලාව ප්‍රදේශයෙන් වාර්තා වේ.","text":"\"අහිංසක දායකයන් කිහිප දෙනෙකුගේ සහාය ඇතිව\" සිය ගුරු වැටුප සහ විහාරස්ථානයේ සංවර්ධන කටයුතු සඳහා එක්රැස් වූ අරමුදල් මේ මොහොතේ අසරණව සිටින ගම්වාසීන්ගේ හිතසුව පිණිස යෙදවූ බව පිළිමතළාවේ පරනාගල පුරාණ විහාරස්ථානයේ වැඩවසන ටැම්පිටියේ වනරතන හිමි බීබීසී සිංහල සේවය වෙත පැවසූහ. \"මට මේ ගමේ දායකයෝ තමයි අවුරුදු විස්සක් දානේ දීලා, ආහාර ටික දීලා, උදේ සහ දවල් දානේ ටික දීලා ජීවත් කෙරෙව්වේ. අපිට ඉගැන්නුවා... ඒ වගේම සිවුරු ටික දුන්නා. සබන් කෑල්ල, දත් බුරුසුව දුන්නා. ඒ වගේම අඳනය දුන්නා. සියලුම දේවල් මේ දායකයෝ දුන්නා,\" \"ඉතින් දායකයට මේ වෙද්දී පන්සලට දානේ ටික අරගෙන එන්න බැරි තත්ත්වයක් තිබෙන්නේ. මිනිස්සු ඒ තරම් අසරණ වෙලා,\" \"ඒ දායකයෝ දවසක් හරි කුසගින්නේ ඉන්නවා නම් ඒ කුසගින්න නිවන්නට මට යම් කිසි දෙයක් කරන්නට පුළුවන් නම්, ඒ දේ කිරීම තමයි අපේ මහත්තයෝ මේ වෙලාවේ මම කරන්නේ.\" යනුවෙන් පිළිමතලාව ධීරානන්ද මහා විද්‍යාලයේ ආචාර්ය වරයෙකු ලෙස කටයුතු කරන උන්වහන්සේ වැඩිදුරටත් සඳහන් කළහ. කොවිඩ් හමුවේ අසරණව සිටින ලක්ෂ සංඛ්‍යාත ජනයාට උපකාර කිරීමට ඉදිරියට පැමිණෙන ලෙස උන්වහන්සේ \"පොහොසත්\" පන්සල්, කෝවිල්, පල්ලි සහ දේවස්ථානවලින් ඉල්ලා සිටිති. මේ ගැනත් කියවන්න:","len":2518}
{"id":"140428_lanka_cricket_mathews","url":"https:\/\/www.bbc.com\/sinhala\/sri_lanka\/2014\/04\/140428_lanka_cricket_mathews","title":"'එංගලන්ත කණ්ඩායම එංගලන්තයේදී පැරදවීම අසීරු දෙයක්'","summary":"එංගලන්ත ක්‍රිකට් කණ්ඩායම එංගලන්තය තුළ දී පරාජය කිරීම අසීරු කටයුත්තක් බව ශ්‍රී ලංකා ක්‍රිකට් කණ්ඩායමේ නායක ඇන්ජෙලෝ මැතිව්ස් ප්‍රකාශ කරයි.","text":"'පිතිකරුවන් දක්ෂතා අතර සිටීමත් ඉතා වැදගත්' ඔහු මේ බව කියා සිටියේ බීබීසීය සමඟ විශේෂ සාකච්ඡාවකට සහභාගී වෙමින්. ශ්‍රී ලංකා පිලට ඇති විශාලතම අභියෝගය වන්නේ එංගලන්තයේ කාලගුණයට හැඩ ගැසීම වන බවයි නායක ඇන්ජෙලෝ මැතිව්ස් කියා සිටින්නේ. ‘තරඟ පැවැත්වෙන්නේ ග්‍රීෂ්ම සෘතුව ආරම්භයේදී. පින්න තියෙන්න පුළුවන්. එහෙම වුනොත් වේග පන්දු යවන්නන්ට වාසි දායක වෙනවා.’ මැතිව්ස් ප්‍රකාශ කළේය. මෑතකදී එංගලන්ත පිල සමඟ කිහිප විටක් තරඟ වැදී ඇති හෙයින් එංගලන්ත ක්‍රිකට් කණ්ඩායම පිළිබඳව තරමක අවබෝධයක් ශ්‍රී ලංකා කණ්ඩායම සතුව පවතින බවයි බීබීසී වාර්තාකරු චාල්ස් හැවිලන්ඩ් සමඟ ශ්‍රී ලංකා කණ්ඩායමේ නායකයා කියා සිටියේ. ‘කාලගුණයට සහ එංගලන්ත කඩුලු වලට හුරු වීම වගේම පිතිකරුවන් දක්ෂතා අතර සිටීමත් ඉතා වැදගත්. ඇත්තටම මුළු කණ්ඩායම ම තමන් ගැන විශ්වාසය තියල ක්‍රීඩා කරන එකයි වැදගත් වන්නේ.’ නායක ඇන්ජෙලෝ මැතිව්ස් පවසයි. හිටපු පුහුණුකරු පෝල් ෆාබ්‍රේස් ඉල්ලා අස්වීම දැන් අතීතයට සම්බන්ධ කරුණක් බව පැවසූ නායක ඇන්ජෙලෝ මැතිව්ස්, ක්‍රීඩකයන්ගේ වැටුප් සම්බන්ධ ගැටලුව ද විසඳී තිබෙන බැවින් තමන්ට ක්‍රීඩාව පිළිබඳ අවධානය යොමු කිරීමට අවස්ථාව ලැබී තිබෙන බවත් සඳහන් කළේය.","len":2519}
{"id":"130526_media_monk_suicide","url":"https:\/\/www.bbc.com\/sinhala\/sri_lanka\/2013\/05\/130526_media_monk_suicide","title":"ගිනි තබාගෙන මියයාම ගැන අපරාධ පරීක්ෂණයක් ඉල්ලයි","summary":"බෝවත්තේ ඉන්දරතන හිමියන් සිරුරට ගිනි අවුළුවා ගැනීම ජනමාධ්‍ය වල පූර්ව දැනුවත් කමකින් සිදුවූ බවට විපක්ෂය චෝදනා කරයි.","text":"\"සිතුවමක් වගේ, චිත්‍රපටයක් මේක එක දිගට පටිගත කරලා තිබිච්ච බවට තොරතුරු තිබෙනවා\" කොළඹ පැවති මාධ්‍ය හමුවක් අමතමින්, ජනතා විමුක්ති පෙරමුණට අනුබද්ධ ජාතික භික්ෂු පෙරමුණේ සභාපති දඹර අමිල හිමියන් කියා සිටියේ ප්‍රේක්ෂක සංඛ්‍යාව ඉහල නංවා ගැනීම පමණක් ඇතැම් ජනමාධ්‍ය වල අරමුණ වී තිබූ බවයි. \"සිතුවමක් වගේ, චිත්‍රපටයක් මේක එක දිගට පටිගත කරලා තිබිච්ච බවට අපිට තොරතුරු තිබෙනවා,\" බව එහිමියෝ පැවසූහ. මරණීය දණ්ඩනය භික්ෂූන් වහන්සේ සියදිවි හානි කරගැනීමට තැත් කිරීම වාර්තා කරුණු ආකාරය සම්බන්ධයෙන් පරීක්ෂණ පවත්වන ලෙස මේ අතර එක්සත් ජාතික පක්ෂයේ පාර්ලිමේන්තු මන්ත්‍රී අජිත් පෙරේරා පොලිස්පති වරයාගෙන් ඉල්ලීමක් කළේය. \"සියදිවි නසා ගැනීමට අනුබල දීම, ඒ අනුබල දීමේ හේතුව මත ඒ තැනැත්තාගේ මරණය සිදු වුනොත්, ඒ අනුබල දුන් තැනැත්තා මරණීය දණ්ඩනයෙන් දඬුවම් ලැබිය හැකි වරදක් කරන්නේ,\" බවයි, මන්ත්‍රීවරයා පවසන්නේ. ඇතැම් ජන මාධ්‍ය බෝවත්තේ ඉන්දරතන හිමියන් සිරුරට ගිනි තබා ගැනීම වාර්තා කළ ආකාරය හෙලාදකින බව කියා සිටි ජනමාධ්‍ය අමාත්‍යංශයේ ලේකම් චරිත හේරත් පවසා තිබුනේ තම සීමාව දැන කටයුතු කළ යුතු මාධ්‍යවේදීන් මෙවැනි අපරාධ සිදුවීම වලක්වන්නට පියවර ගත යුතු බව.","len":2521}
{"id":"150213_gotabhaya_rajapaksha_police","url":"https:\/\/www.bbc.com\/sinhala\/sri_lanka\/2015\/02\/150213_gotabhaya_rajapaksha_police","title":"රහස් පොලිසිය ගෝඨාභයගේ නිවසට යයි","summary":"ගාල්ලේ පාවෙන අවි ගබඩාව සහ බණ්ඩාරනායක ජාත්‍යන්තර සම්මන්ත්‍රණ ශාලාවේ තිබුණු අවි ගබඩාව පිළිබඳව හිටපු ආරක්ෂක ලේකම් ගෝඨාභය රාජපක්ෂගෙන් රහස් පොලිසිය ප්‍රශ්න කර ඇති බව මාධ්‍ය වාර්තා කරයි.","text":"හිටපු ආරක්ෂක ලේකම්වරයාගෙන් ප්‍රශ්න කිරීම සඳහා අපරාධ පරීක්ෂණ දෙපාර්තමේන්තුවේ නිලධාරීන් ඔහුගේ නිවසට ගොස් තිබේ. පොලිස් මාධ්‍ය ප්‍රකාශක ජ්‍යෙෂ්ඨ පොලිස් අධිකාරී අජිත් රෝහණ පවසා ඇත්තේ අද පස්වරුවේ අර්ධ ප්‍රකාශයක් ලබාගැනීම සිදුවූ බවයි. සම්පූර්ණ ප්‍රකාශයක් පසුව ලබා දෙන බවට හිටපු ආරක්ෂක ලේකම්වරයා අපරාධ පරීක්ෂණ දෙපාර්තමේන්තුවේ නිලධාරීන්ට දැනුම් දී ඇති බවද මාධ්‍ය වාර්තා කර තිබේ. අවන්ට් ගාඩ් පෞද්ගලික ආරක්ෂක සමාගම සතුව තිබූ අවි ගබඩා පිළිබඳව මෙහිදී ප්‍රශ්න කර ඇති බවයි වාර්තා වන්නේ. මීට අමතරව හිටපු ආරක්ෂක ලේකම් ගෝඨාභය රාජපක්ෂ විසින් පිහිටු වන ලද රක්නා ලංකා සමාගමේ ක්‍රියාකාරකම් පිළිබඳව ද විමසා තිබේ. මුහුදු කොල්ලකරුවන්ගෙන් ආරක්ෂාවීම පිණිස නෞකාවලට ආයුධ සපයන අවන්ට් ගාඩ් මරීටයිම් සමාගමට අයත් නෞකාවක තිබී ගාල්ලේ දී අවි ආයුධ තොගයක් සොයා ගැනීම පසුගියදා මහත් ආන්දෝලනයකට තුඩු දුන්නේය. ශ්‍රී ලංකාවේ දී රක්නා ලංකා සමාගමෙන් නීත්‍යානුකූලව තාවකාලිකව ලබා ගත් අවි ආයුධ හැරුණු කොට, සිය නෞකාවල තිබෙන අනෙක් සියලු ආයුධ සහ ආම්පන්න විදේශවලින් මිලදී ගත් දේ බව අවන්ට් ගාඩ් පෞද්ගලික ආරක්ෂක සමාගමේ ප්‍රධානියා මීට පෙර සංදේශයට කියා තිබුණි.","len":2528}
{"id":"sri-lanka-38294833","url":"https:\/\/www.bbc.com\/sinhala\/sri-lanka-38294833","title":"'අන්තවාදී' වෙබ් අඩවිවලට එරෙහිව පියවර ගන්නවා - රනිල්","summary":"ශ්‍රී ලංකාවේ ජනකොටස් අතර සමගියට බාධා කරන සහ අන්තවාදී අදහස්වලට අනුබල දෙන වෙබ් අඩවි හෝ සමාජ මාධ්‍ය ජාලවලට එරෙහිව නීතිය ක්‍රියාවට නැගීමට නොපැකිලෙන බව අගමැති රනිල් වික්‍රමසිංහ පවසයි.","text":"කෙසේ වෙතත් එවැනි පියවරක් ගැනීමට පෙර සිය අඩවිවල අන්තර්ගතය සම්බන්ධයෙන් වෙබ් මාධ්‍යවේදීන් සමඟ සාකච්ඡා පැවැත්වීමට ජනාධිපති මෛත්‍රීපාල සිරිසේන පියවර ගෙන තිබෙන බවත් අගමැතිවරයා සඳහන් කළේය. නබි නායකතුමන්ගේ ජන්ම දිනය සැමරීම සඳහා ගුරුතලාවේ පැවති උත්සව සභාවක් අමතමින් ඒ බව සඳහන් කළ අගමැතිවරයා, වෙබ් අඩවි හෝ සමාජ මාධ්‍ය ජාල පාලනය කිරීමට කිසිවකුටත් හැකියාවක් නොමැති බව පෙන්වා දුන්නේය. \"අපි ඉස්සෙල්ල බලමු කරුණු කියල. බැරි නම්, ඒ ක්‍රියාවලින් රටේ ප්‍රශ්න ඇතිවෙනවා නම්, අපි එහෙනම් නීතිය ක්‍රියාත්මක කරමු,\"යනුවෙන්ද අගමැතිවරයා සඳහන් කළේය. ගුවන් විදුලි සේවාවන් හෝ රූපවාහිනී නාලිකා මෙන් වෙබ් අඩවි හෝ සමාජ මාධ්‍ය ජාල පාලනය කිරීමට කිසිවකුටත් හැකියාවක් නොමැති බව අගමැතිවරයා පෙන්වා දුන්නේය. එබැවින් ජාතික සමගියට හානිකරන වෙබ් අඩවි සහ සමාජ මාධ්‍ය ජාල සම්බන්ධයෙන් පළමු පියවර සාකච්ඡා මාර්ගය බවයි, අගමැතිවරයා පවසන්නේ. ශ්‍රී ලංකාවේ ජාතික සමගිය සහ සංහිඳියාව බිඳ දැමීමට එවැනි වෙබ් අඩවි සහ සමාජ මාධ්‍ය ජාල කවර අන්දමේ උත්සාහයන් දැරුවත් 'ජනවාරි 08 වැනිදා ජනවරම කණපිට පෙරලීමට' කිසිවෙකුටත් හැකියාවක් නැති බව අගමැති රනිල් වික්‍රමසිංහ අවධාරණය කළේය.","len":2534}
{"id":"131101_ifj_journalist_arrest","url":"https:\/\/www.bbc.com\/sinhala\/world\/2013\/11\/131101_ifj_journalist_arrest","title":"රඳවා ගත් විදේශීය මාධ්‍යවේදිනියෝ රටින් පිටවෙති","summary":"පසුගිය බදාදා ශ්‍රී ලංකාවේදී අත් අඩංගුවට ගන්නා ලද විදේශීය මාධ්‍යවේදිනියන් දෙදෙනා ඕස්ට්‍රේලියාව බලා පිටත්ව ගිය බව ජාත්‍යන්තර මාධ්‍යවේදීන්ගේ සංසදය පවසයි.","text":"මාධ්‍යවේදිනියන්ගෙන් 'පැය නමයකට අධික කාලයක් ප්‍රශ්ණ කරලා' කොළඹ පැවති නිදහස් මාධ්‍ය ව්‍යාපාරයේ වැඩමුළුවකදී රඳවා ගනු ලැබූ ජැකී පාක් සහ ජීන් වර්තින්ග්ටන් මාධ්‍යවේදිනියන්ගෙන් පැය නමයකට අධික කාලයක් ප්‍රශ්ණ කොට තිබෙන නමුත් ඔවුන්ට එරෙහිව කිසිදු චෝදනාවක් ඉදිරිපත් වී නැති බවයි, ජාත්‍යන්තර සංසදයේ ලේකම් බෙත් කොස්තා බීබීසී සංදේශය කළ විමසීමක දී කියා සිටියේ. එමෙන්ම ඔවුන් රටින් පිටුවල් කිරීමක් සිදු වී නැති බවත් කියා සිටි බෙත් කොස්තා ඒ කෙසේ වුවත් මාධ්‍යවේදීන් පිරිසක් සමඟ කතා කරමින් සිටියදී ඔවුන් අත් අඩංගුවට ගැනීම තමන් දැඩිව හෙලා දකින බවද සඳහන් කළාය. 'බෙදා වෙන් කිරීමට' සිදුවීම සම්බන්ධයෙන් වාර්තාවක් පළ කරන කලම්බු ටෙලිග්‍රාෆ් වෙබ් අඩවිය, එම වැඩමුළුවට ජාත්‍යන්තර මාධ්‍යවේදීන් සහභාගි වෙමින් සිටින බවට බලධාරීන්ට රහසිගතව දැනුම් දී තිබෙන්නේ මාධ්‍යවේදීන් විසින්ම බව සඳහන් කොට තිබුණි. එහෙත් එය සත්‍යයෙන් තොර බවයි ජාත්‍යන්තර මාධ්‍යවේදීන්ගේ සංසදයේ ලේකම්වරිය පවසන්නේ. කලම්බු ටෙලිග්‍රාෆ් වෙබ් අඩවියේ චෝදනාව, ශ්‍රී ලංකාවේ මාධ්‍ය සංවිධාන බෙදා වෙන් කිරීමේ අරමුණින් කරන ලද්දක්ය යන්න තම විශ්වාසය බවයි බෙත් කොස්තා සංදේශයට කියා සිටියේ.","len":2534}
{"id":"150423_basil_hospital","url":"https:\/\/www.bbc.com\/sinhala\/sri_lanka\/2015\/04\/150423_basil_hospital","title":"බැසිල් රාජපක්ෂ ජාතික රෝහලේ","summary":"පොලිස් මූල්‍ය විමර්ශන ඒකකය විසින් අත්අඩංගුවට ගෙන රිමාන්ඩ් භාරයට පත් කරන ලද හිටපු අමාත්‍ය බැසිල් රාජපක්ෂ බන්ධනාගාර රෝහලේ සිට විශේෂ පරීක්ෂණයක් සඳහා කොළඹ ජාතික මහ රෝහලට ගෙන ගිය බව ඔහුගේ නීතිවේදියා පවසයි.","text":"බදාදා සවස් යාමයේ අත්අඩංගුවට ගැනුණු බැසිල් රාජපක්ෂ මන්ත්‍රීවරයා ලබන මැයි 05 වැනි දින දක්වා රිමාන්ඩ් බන්ධනාගාරගත කරන මෙන් කඩුවෙල මහේස්ත්‍රාත්වරයා බදාදා රාත්‍රියේ නියෝග කළේය. ඉන් අනතුරුව බන්ධනාගාර රෝහලට ඇතුලත් කරන ලද බැසිල් රාජපක්ෂ මන්ත්‍රීවරයා මේ වන විට ජාතික මහ රෝහලේ විශේෂඥ වෛද්‍යවරයකු විසින් පරීක්ෂා කරමින් සිටින බවයි, ඔහුගේ නීතිවේදී යූ ආර් ද සිල්වා බීබීසී සංදේශයට කියා සිටියේ. 'පපුවේ සහ කොන්දේ' ඔහු ජාතික රෝහලට ඇතුලත් කරන්නේද, නැද්ද යන්න විශේෂඥ වෛද්‍යවරයාගේ වාර්තාව ප්‍රකාර නිගමනය කෙරෙනු ඇති බව සඳහන් කළ නීතිඥවරයා, ඉන් අනතුරුව සිය සේවාදායකයාට ඇප ලබා ගැනීම පිණිස යළිත් වරක් අයදුම්පත්‍රයක් ඉදිරිපත් කිරීමට බලාපොරොත්තු වන බවත් සඳහන් කළේය. ජනාධිපතිවරණයෙන් අනතුරුව සිය සේවාදායකයා විදේශගත වූයේ පපුව සහ කොන්ද ආශ්‍රිත අසනීප වෙනුවෙන් ප්‍රතිකාර ලබාගැනීම සඳහා බවයි නීතිවේදියා පවසන්නේ. එසේ ප්‍රතිකාර ලබා ගත් බවට අදාළ වෛද්‍ය සහතික බදාදා රාත්‍රියේ කඩුවෙල මහේස්ත්‍රාත්වරයාට ඉදිරිපත් කළ බවත්, ඔහුගේ අසනීප තත්වය මත ඇප ලබා දෙන මෙන් කළ ඉල්ලීම මහේස්ත්‍රාත්වරයා ප්‍රතික්ෂේප කළ බවත් නීතිවේදී යූ ආර් ද සිල්වා වැඩිදුරටත් සඳහන් කළේය.","len":2539}
{"id":"world-39320388","url":"https:\/\/www.bbc.com\/sinhala\/world-39320388","title":"ටිලර්සන් චීනයේ;උතුරු කොරියාවෙන් තවත් 'පිම්මක්'","summary":"උතුරු කොරියානු හමුදාව ඉහළ තාක්ෂණයකින් යුත් නව රොකට් එන්ජිමක් අත්හදා බැලූ බව එරට රජයේ මාධ්‍ය වාර්තා කරයි.","text":"එම අත්හදාබැලීම රටේ රොකට් කර්මාන්තයේ \"නව උපතක්\" ලෙස උතුරු කොරියානු නායක කිම් ජොන්ග් අන් විසින් ප්‍රකාශයට පත් කරන ලද බව රාජ්‍ය මාධ්‍ය වාර්තා කරයි. ඉතා ඉහළ මට්ටමේ චන්ද්‍රිකා අභ්‍යවකාශගත කිරීමේ ඉලක්කය ජය ගැනීමට නව රොකට් එන්ජිම උපකාරී වනු ඇති බවත් නායක කිම් ජොන්ග් අන් වැඩිදුරටත් කියා සිටියේය. වෙනත් කිසිදු පාර්ශවයක් විසින් අදාළ අත්හදාබැලීම තහවුරු කරනු ලැබ නැති අතර,නව රොකට් එන්ජිම පිළිබඳව ප්‍රකාශයට පත් වූයේ ඇමරිකානු රාජ්‍ය ලේකම් රෙක්ස් ටිලර්සන්, උතුරු කොරියාවේ ප්‍රධාන මිත්‍ර රට ලෙස සැලකෙන චීනයේ සංචාරයක නිරතව සිටියදීය. චීනය සහ ඇමරිකාව අලුතින් අත්හදාබැලූ රොකට් එන්ජිමේ බව පැවසෙන ඡායාරූප රජයේ මාධ්‍ය ඔස්සේ විකාශනය විය උතුරු කොරියාවේ න්‍යෂ්ටික ශක්තිය සම්බන්ධයෙන් මතුවෙමින් පවතින දැඩි අවධානය ඇමරිකානු රාජ්‍ය ලේකම්වරයාගේ නැගෙනහිර ආසියානු සංචාරයේ ප්‍රධාන මාතෘකාවක් බවට පත් වී තිබේ. මේ අතර බීජිං නුවර දී අදහස් දක්වමින් ඇමරිකානු රාජ්‍ය ලේකම්වරයා කියා සිටියේ, ජනාධිපති ට්‍රම්ප් චීන ජනාධිපති ෂී ජින්පින්ග් හමු වීමේ බලාපොරොත්තුවෙන් සිටින බවය. එම හමුවෙන් දෙරට අතර පවතින අවබෝධය වර්ධනය කර ගැනීමට බලාපොරොත්තුවන බවත් ඔහු පැවසීය.","len":2541}
{"id":"140626_srinivasan_cricket_council_chairman","url":"https:\/\/www.bbc.com\/sinhala\/sport\/2014\/06\/140626_srinivasan_cricket_council_chairman","title":"චෝදනා පරයා ශ්‍රීනිවාසන් ICC සභාපති ධුරයට","summary":"'මම කිසිම වැරැද්දක් කරලා නැති නිසා මේ තනතුර භාර ගන්නේ නැතුව ඉන්න ඕනේ කියල වරද කාරී හැඟීමක් මට නැහැ' ICC නව සභාපති නාරායනස්වාමි ශ්‍රීනිවාසන් පවසයි.","text":"නාරායනස්වාමි ශ්‍රීනිවාසන් ඉන්දියානු ව්‍යාපාරිකයකු වන නාරායනස්වාමි ශ්‍රීනිවාසන් ජාත්‍යන්තර ක්‍රිකට් කවුන්සිලයේ නව සභාපති ලෙස පත් වීමෙන් අනතුරුව කියා සිටියේ ලෝකය පුරා ක්‍රිකට් ක්‍රීඩාව ප්‍රචලිත කිරීමට මෙන්ම ලෝකයේ විවිධ පැති වල ක්‍රීඩාව දියුණු කිරීමට කටයුතු කිරීමටත් තමන් බලාපොරොත්තු වන බවයි. ඔහු වැඩිදුරටත් කියා සිටියේ මාධ්‍යයට තම අදහස් පළ කිරීමේ පුර්ණ අයිතියක් ඇතත් ඔප්පු නොවූ චෝදනා මත පදනම්ව තමන් සම්බන්ධයෙන් ප්‍රචාරය කරන ප්‍රතිරූපය තමාගේ විශ්වාසයට විරුද්ධ බවයි. ඉන්දියානු ක්‍රිකට් පාලක මණ්ඩලයෙන් තාවකාලිකව අත්හිටුවන ලද ශ්‍රීනිවාසන් තවමත් දූෂණ චෝදනා සම්බන්ධයෙන් පරීක්ෂණ වලට මුහුණ දෙමින් සිටියි. ඕස්ට්‍රේලියාවේ පැවති ජාත්‍යන්තර ක්‍රිකට් කවුන්සිලයේ රැස්වීමකදී ශ්‍රීනිවාසන් මෙලෙස ICC සභාපති ධූරයට පත් කොට තිබේ. පසුගිය මාර්තු මාසයේ දී ඉන්දියානු ශ්‍රේෂ්ඨාධිකරණය විසින් ඔහුට විරුද්ධව ඇති ක්‍රිකට් දූෂණ චෝදනා විභාග කොට අවසන් වන තෙක් ඉන්දියානු ක්‍රිකට් පාලක මණ්ඩලයේ තනතුරෙන් ඉවත් වන ලෙස ශ්‍රීනිවාසන්ට නියෝග කරන ලදි. 2013 ඉන්දියානු ප්‍රිමියර් ලීග් තරගාවලියේ දී සිදු කළ බවට නැගෙන මෙම දූෂණ චෝදනා ඔහු ප්‍රතික්ෂේප කරයි.","len":2545}
{"id":"140704_lanka_unp_bbs","url":"https:\/\/www.bbc.com\/sinhala\/sri_lanka\/2014\/07\/140704_lanka_unp_bbs","title":"අලුත්ගම: මහජන විනිශ්චය සභාවක්","summary":"අලුත්ගම සහ බේරුවල ප්‍රදේශවල හට ගත් ගැටුම් පිළිබඳව විශේෂ මහජන විනිශ්චය සභාවක් පත් කිරීමට අදහස් කරන බව සමගි බලවේගය පවසයි.","text":"හිටපු අමාත්‍ය හේමකුමාර නානායක්කාර එම ගැටුම පිළිබඳව පමණක් නොව රටේ ක්‍රියාත්මක වන සියලු අන්තවාදී සංවිධාන පිළිබඳව සොයා බැලීම එහි අරමුණ බවයි සමගි බලවේගයේ ප්‍රකාශක හිටපු අමාත්‍ය හේමකුමාර නානායක්කාර කියා සිටින්නේ. ඔහු ඒ බව කියා සිටියේ කොළඹ පැවති මාධ්‍ය හමුවක් අමතමින්. 'සැබෑ බෞද්ධයා' ‘අපි දන්නවා මේ රටේ අන්තවාදී සංවිධාන බෞද්ධාගමේ නාමයෙන් පවත්වාගෙන යන්නට උත්සාහ කරනවා. සැබෑ සිංහලයා, සැබෑ බෞද්ධයා ජාතිවාදී නැහැ.’ හිටපු අමාත්‍ය හේමකුමාර නානායක්කාර පැවසීය. මංගල සමරවීර මන්ත්‍රීවරයා අලුත්ගම සහ බේරුවල ප්‍රහාරයන් සිදු වී සති තුනක් ගත වී තිබුනත් ගැටුම් මෙහෙයවූ අය සහ එයට අනුබල දුන් අය සම්බන්ධයෙන් කටයුතු කිරීමට බලධාරීන් අපොහොසත් වී ඇති බවට, එම මාධ්‍ය හමුවට සහභාගී වූ මංගල සමරවීර මන්ත්‍රීවරයා චෝදනා කළේය. ‘මැදපෙරදිග රටවලින් රජයට ආ බලපෑම් ඉදිරියේ බොදු බල සේනාවේ චීවරධාරීන් කිහිප දෙනෙක් සී අයි ඩී ආයතනයට ප්‍රශ්න කිරීමට කියල මේ ආණ්ඩුව තවත් බයිස්කෝප් වැඩ පිළිවෙලක් ක්‍රියාත්මක කළා. සිනහ මුසු මුහුණින් ආපසු පැමිණි බොදු බල සේනාවේ නායකයන් දිගින් දිගටම ධර්මය වෙනුවට වෛරය වපුරමින් සිටින බව අපට පැහැදිලියි.’ මංගල සමරවීර මන්ත්‍රීවරයා කියා සිටියේය.","len":2555}
{"id":"140305_lanka_maasgrave","url":"https:\/\/www.bbc.com\/sinhala\/sri_lanka\/2014\/03\/140305_lanka_maasgrave","title":"මන්නාරම මිනිස් ඇටසැකිලි විද්‍යාගාර පරීක්ෂණයට","summary":"අසූ හතරක් පමණ මිනිස් ඇටසැකිලි හමු වූ මන්නාරම සමූහ මිනීවලේ අස්ථි කොටස් පිළිබඳ වැඩි දුර පරීක්ෂණ ආරම්භ කිරීම සඳහා එහි කැණීම් තාවකාලිකව නතර කිරීමට බලධාරීන් තීරණය කර ඇත.","text":"එම කැණීම් තාවකාලිකව නතර කළ බවයි,පොලිස් ප්‍රකාශක ජ්‍යෙෂ්ට පොලිස් අධිකාරී අජිත් රෝහණ බීබීසියට ප්‍රකාශ කළේ. එහෙත් සමූහ මිනීවල පිහිටි කලාපයට දිගටම පොලිස් ආරක්ෂාව සපයන බවත් හමු වී ඇති අස්ථි කොටස් සම්බන්ධයෙන් අඛණ්ඩ පරීක්ෂණයක් පැවැත්වෙන බවත් ජ්‍යෙෂ්ට පොලිස් අධිකාරීවරයා ප්‍රකාශ කළේය. මේ සම්බන්ධයෙන් බීබීසියේ වවනියාව වාර්තාකරු දිනසේන රතු ගමගේට ප්‍රකාශයක් කළ අධිකරණ වෛද්‍ය නිලධාරි ධනංජය වෛද්‍යරත්න කියා සිටියේ, දැන් පවතින කාර්යභාරය වන්නේ සමූහ මිනී වලට රැකවරණ සලසන අතරවාරයේ හමු වී ඇති අස්ථි කොටස් වලට අදාළ විමර්ශන සිදු කිරීම බවයි. පිහිටි පොළොව හමු වී “ ඇටසැකිලි අයත් පුද්ගලයන්ගේ වයස, ඔවුන් මරණයට පත් කාල වකවානු සහ මරණයට හේතුව ආදිය විද්‍යාගාර පරීක්ෂණ මගින් නිගමනය කිරීම මීළඟ පියවර”යයි අධිකරණ වෛද්‍ය නිලධාරි ධනංජය වෛද්‍යරත්න පවසයි. එසේම කැනීම් සිදු කළ සමූහ මිනීවලේ පතුලෙහි ස්වාභාවික පිහිටි පොළොවට තමන් ලඟා වී සිටින හෙයින් එම ස්ථානයේ තව දුරටත් කැණීම් නොකෙරෙන බවත් අධිකරණ වෛද්‍ය නිලධාරියා සඳහන් කරයි. පසුගිය වසරේ දෙසැම්බර් විසි වෙනිදා ඉහත කී සමූහ මිනීවලෙන් පළමුවරට මිනිස් ඇටසැකිලි හමු වූයේ ‍මහා මාර්ගයේ ජල නල එළීම සඳහා සිදු කළ කැණීමක දී","len":2558}
{"id":"141116_common_candidate_agreement","url":"https:\/\/www.bbc.com\/sinhala\/sri_lanka\/2014\/11\/141116_common_candidate_agreement","title":"පොදු අපේක්ෂක සම්මුතිය අත්සන් තැබීම කල් දැමේ","summary":"එළැඹෙන ජනාධිපතිවරණයේ දී විපක්ෂයෙන් පොදු අපේක්ෂකයකු ඉදිරිපත් කිරීම සම්බන්ධ සම්මුතියට අත්සන් තැබීම කල් දමා ඇති බව වාර්තා වේ.","text":"රැළියෙන් අනතුරුව මාදුළුවාවේ සෝභිත හිමියන් රහසිගතව ජනපති මහින්ද හමුවුන බවට වාර්තා මෙම සම්මුතියට අත්සන් තැබීම මාදුළුවාවේ සෝභිත හිමියන්ගේ ප්‍රධානත්වයෙන් සඳුදා කොළඹ ගලධාරි හෝටලයේදී පැවැත්වීමට නියමිතව තිබූ නමුත් එම උත්සවය කල් තබා ඇතැයි දැනගන්නට ලැබුන බව ජාතික හෙළ උරුමයේ සභාපති අතුරලියේ රතන හිමියෝ බීබීසී සංදේශයට පැවසූහ. පසුගිය බදාදා කොළඹ පැවැත්වුණු විපක්ෂයේ ඒකාබද්ධ රැළියෙන් අනතුරුව මාදුළුවාවේ සෝභිත හිමියන් හදිසියේම ජනාධිපති මහින්ද රාජපක්ෂ හමු වූ බවට ජනමාධ්‍ය වාර්තා කොට තිබුණි. එම මාධ්‍ය වාර්තා පිළිබඳව විමසීම පිණිස පසුගිය සිකුරාදා එහිමියන් ඇමතූ අවස්ථාවේ තමන් රෝහල්ගතව සිටින බැවින් පසුව අමතන මෙන් සෝභිත හිමියෝ සංදේශයෙන් ඉල්ලා සිටියහ. පොදු අපේක්ෂකයාට සහාය දැක්වීම පිළිබඳව ජාතික හෙළ උරුමය තවමත් අවසාන තීරණයක් ගෙන නොතිබීම, සඳුදා පැවැත්වීමට නියමිතව තිබුණු සම්මුතිය අත්සන් තැබීමේ අවස්ථාව කල් දැමීමට හේතුව දැයි සංදේශය විමසූ අවස්ථාවේ අතුරලියේ රතන හිමියන් කියා සිටියේ, ඒ සම්බන්ධයෙන් වැඩි විස්තර තමන් වහන්සේ නොදන්නා බවයි. ඒ සම්බන්ධයෙන් මාදුළුවාවේ සෝභිත හිමියන් ගෙන් කරුණු විමසීමට සංදේශය දැරූ උත්සාහය සාර්ථක නොවීය.","len":2560}
{"id":"150113_mangala_samaraweera_foriegn_ministry","url":"https:\/\/www.bbc.com\/sinhala\/sri_lanka\/2015\/01\/150113_mangala_samaraweera_foriegn_ministry","title":"ශ්‍රී ලංකාවේ 'කීර්තිනාමය නැංවීමට කඩිනම් වැඩපිළිවෙළක්'","summary":"ජාත්‍යන්තරය තුළ අප්‍රසාදයට පත් වී ඇති ශ්‍රී ලංකාවේ ප්‍රතිරූපය යළි ගොඩ නැංවීම සඳහා කඩිනම් වැඩපිළිවෙළක් ක්‍රියාත්මක කරන බව විදේශ අමාත්‍ය ධුරයේ වැඩ භාර ගනිමින් අමාත්‍ය මංගල සමරවීර පවසයි.","text":"‘අපේ රට පුංචි රටක් උනත් දුප්පත් රටක් උනත් මුළු ලෝකයේම ගරුත්වය, කීර්තිනාමය දිනා ගත්ත රටක්. ඒ පමණක් නොවෙයි බලවත් රටවල යම් යම් අර්බුද ඇති වූ අවස්ථාවල ලෝක නායකයන් අපගේ ලංකාවේ අවවාද, අනුශාසනා පවා පිළිගත්ත අගය කරපු යුගයක් අපට මතකයි’ යනුවෙන් නව විදේශ අමාත්‍ය මංගල සමරවීර පවසයි. නමුත් පැවති ආණ්ඩුව අනුගමනය කළ වැරදි විදේශ ප්‍රතිපත්ති හේතුවෙන් ශ්‍රී ලංකාව ජාත්‍යන්තරය ඉදිරියේ හුදකලා වී අපකීර්තියට පත් වූ බවයි අමාත්‍යවරයා කියා සිටියේ. දින සියය ඇතුළත විදේශ අමාත්‍යංශය ප්‍රතිසංවිධානය කොට ඒ හරහා නිවැරදි තීන්දු තීරණ ගෙන නැති වූ කීර්තිනාමය නැවතත් ප්‍රතිස්ථාපනය කිරීම සිය මූලික අරමුණ බවයි විදේශ කටයුතු අමාත්‍ය මංගල සමරවීර වැඩි දුරටත් කියා සිටියේ. මේ අතර ලබන මාර්තු මාසයේදී යළිත් වතාවක් ශ්‍රී ලංකාවට ජිනිවා මානව හිමිකම් පිළිබඳ අභියෝගවලට මුහුණ දීමට සිදු වන බවයි විදේශ කටයුතු නියෝජ්‍ය අමාත්‍ය අජිත් පී පෙරේරා පැවසූවේ. ‘ලෝකය ඉදිරියේ දියුණු ජාතියක් හැටියට ප්‍රජාතාන්ත්‍රික පාලනයක් ඇති රටක් හැටියට අපිට ලෝකය ඉදිරියේ ඇති අරගලය ජය ගන්නට අපිට සෑම පැයක්ම, සෑම දවසක්ම වැදගත්’ යනුවෙන් විදේශ කටයුතු නියෝජ්‍ය අමාත්‍ය අජිත් පී පෙරේරා වැඩිදුරටත් කියා සිටියේය.","len":2560}
{"id":"140211_lanka_eu_war_crimes","url":"https:\/\/www.bbc.com\/sinhala\/sri_lanka\/2014\/02\/140211_lanka_eu_war_crimes","title":"යුද අපරාධ චෝදනා පරීක්ෂණයට යුරෝපයත් එක්වෙයි","summary":"යුද සමයේ කැරුණු බරපතල අපරාධ පිලිබඳ චෝදනා සම්බන්ධ විශ්වසනීය සහ ස්වාධීන පරීක්ෂණයක් සඳහා ක්‍රියාකාරී ව සහාය දක්වන්නට යුරෝපා සංගමය තීන්දු කොට තිබේ.","text":"යුද්ධයේ අවසාන සමයේ ශ්‍රී ලංකාවේ වගකීම් සහගත භාවය සහ සංහිඳියාව වැඩි දියුණු කිරීම සඳහා දරන උත්සාහයටත් තම සහාය පළ කරන බවයි සඳුදා සම්මත කැරුණු යෝජනාවේ දැක්වෙන්නේ. යුද අපරාධ පරීක්ෂණ විරෝධී ආණ්ඩු පාක්ෂික උද්ඝෝෂණයක් එමෙන්ම, රටේ වර්තමාන මානව හිමිකම් තත්වය වෙත යොමු වන බව ද යෝජනාවේ සඳහන් වෙයි. යුරෝපා සංගම් මුලස්ථානය පිහිටි බ්‍රසල්ස් නුවර රැස් වූ සංගමයේ විදේශ කටයුතු පිලිබඳ කමිටුව පවසා ඇත්තේ එක්සත් ජාතීන් ගේ මානව හිමිකම් සමුළුවේ විසි පස් වැනි සැසි වාරය ට පෙරාතුව මේ තීරණයට එළැඹි බවයි. ඉහළ පෙළේ නියෝජනය විදේශ කටයුතු සහ ආරක්ෂක පිළිවෙත පිලිබඳ උත්තම නියෝජිත කැතරින් ඇෂ්ටන් ගේ ප්‍රධානත්වයෙන් සාමාජික රටවල් විසි අටේ ම විදේශ අමාත්‍ය නියෝජිතයන් සහභාගි වූ බවයි යුරෝපා සංගමය පවසා තිබුනේ. ශ්‍රී ලංකාවේ යුද්ධයේ දීත්, ඉන් පසුවත් දෙපාර්ශවය ම විසින් කළ බවට වාර්තා වී ඇති යුද අපරාධ, මානව වර්ගයා ට එරෙහි අපරාධ සහ වෙනත් මානව හිමිකම් උල්ලංඝන පිලිබඳ වගකීම විනිශ්චය සඳහා ස්වාධීන,ජාත්‍යන්තර යාන්ත්‍රණයක් පිහිටුවන ලෙස ඇමරිකානු උත්තර මන්ත්‍රී මණ්ඩලයට යෝජනාවක් ගෙන එනු ලැබීමෙන් දින කීපයකට පසුයි යුරෝපා සංගමය ස්වාධීන යුද අපරාධ පරීක්ෂණයක් සඳහා සහාය පළ කොට ඇත්තේ.","len":2563}
{"id":"140407_india_elections","url":"https:\/\/www.bbc.com\/sinhala\/world\/2014\/04\/140407_india_elections","title":"ඉන්දීය මහ මැතිවරණය ආරම්භ වෙයි","summary":"නව පාර්ලිමේන්තුවක් තෝරා පත් කර ගැනීමේ ඉන්දියානු මහ මැතිවරණයේ ඡන්දය විමසීම අද සඳුදා ආරම්භ විය.","text":"ලෝකයේ දීර්ඝතම ඡන්ද විමසීම හැටියට සැලකෙන මෙම මැතිවරණය සඳහා මාසයකට අධික කාලයක් ගත වනු ඇත. මෙවර මහ මැතිවරණයේදී ඡන්දය දීමට කෝටි අසූවකට අධික ඉන්දියානු පුරවැසියෝ සුදුසුකම් ලැබ සිටිති. අද සඳුදා මැතිවරණය ආරම්භ වීමත් සමඟ පළමුවෙන්ම ඡන්දය ප්‍රකාශ කිරීමේ වරම ලද්දේ ඊශාන දිග ඉන්දියාවේ ඇසෑමයේ ඡන්දදායකයන් බවයි, ඉන්දියානු මැතිවරණ තොරතුරු මගින් පැවසෙන්නේ. මෙවර මහ මැතිවරණයේ දී පාලක ඉන්දීය කොංග්‍රස් පක්‍ෂය හින්දු ජාතිකවාදී දක්ෂිනාංශික භාරතීය ජනතා පක්ෂයෙන්(BJP) එල්ල වෙන දැඩි දේශපාලන අභියෝගයකට මුහුණ දී සිටින බවත් ඉන්දීය මැතිවරණ වාර්තා වල දැක්වෙයි. බීජේපී අභියෝගය භාරතීය ජනතා පක්‍ෂයට නායකත්වය දෙන බටහිර ඉන්දියාවේ ගුජරාට් ප්‍රාන්තයේ හිටපු මහ ඇමති නරේන්ද්‍ර මෝඩි ජනතා ආකර්ෂණය මෙන් ම මතභේදයට ලක්ව සිටින නායකයෙකි. මෙවර කොංග්‍රස් පක්‍ෂ මැතිවරණ ප්‍රචාරක ව්‍යාපාරය මෙහෙයවනු ලබන්නේ රාහුල් ගාන්ධි විසිනි. 2014 වසරේ ඉන්දීය මහ මැතිවරණයේ ප්‍රධාන මාතෘකා බවට පත්ව තිබෙන්නේ දූෂණ අපචාර සහ රටේ ආර්ථික උද්ධමනයයි. මැතිවරණ පහසුකම් සහ ආරක්ෂක හේතූන් අනුවයි මෙම මැතිවරණයට සති පහක පමණ කාලයක් ගත වන්නේ. ඡන්ද ගණන් කරනු ලැබීම ආරම්භ කෙරෙන්නේ ලබන මැයි මාසයේ දහසය වෙනිදායි.","len":2565}
{"id":"world-39278819","url":"https:\/\/www.bbc.com\/sinhala\/world-39278819","title":"දීප්තිය විහිදුවන වෙරළක්?","summary":"විශාල වශයෙන් හට ගත් ඇල්ගී විශේෂයක් හේතුවෙන් ඕස්ට්‍රේලියාවේ වෙරළක් දීප්තිමත් නිල් පැහැයකට පරිවර්තනය වී තිබේ.","text":"දීප්තියක් මුදා හරින 'Sea sparkle' ලෙස හඳුන්වනු ලබන ජෛවසන්දීප්ති (Bioluminescent) ඇල්ගී විශේෂය හේතුවෙන් ටස්මේනියා සංරක්ෂිත වෙරළ කලාපයේ වැසියෝ ප්‍රීතියට පත් වී සිටිති. ආරක්ෂා වීමේ ක්‍රමවේදයක් ලෙස කුඩා ඇල්ගී ජීවී විශේෂය ආලෝකය නිකුත් කරන අවස්ථාවේ මෙම ස්වාභාවික සංසිද්ධිය දැකගත හැකි බව විශේෂඥයකු පැවසීය. සාමාන්‍යයෙන් එම සංසිද්ධිය දැකගත හැක්කේ නිශ්චිත ජලය මතය. ඇල්ගී විශේෂය විෂ සහිත නොවුන ද ඉන් ඇතැම් පුද්ගලයන්ගේ සමේ අපහසුතා හටගත හැක. 'Noctiluca scintillans' යන නිල නාමයෙන් හඳුන්වනු ලබන ඇල්ගී විශේෂය ආරක්ෂාකාරී ක්‍රමවේදයක් වශයෙන් දීප්තියක් නිකුත් කරන බව උද්භිද විද්‍යාව පිළිබඳ මහාචාර්ය ගුස්තෆ් හැලෙග්‍රේෆ් පැවසීය. ආරක්ෂාවට සාමාන්‍යයෙන් මෙම සංසිද්ධිය දැකගත හැක්කේ නිශ්චිත ජලය මතය. \"සොරසතුරන්ගෙන් ආරක්ෂා වීම සඳහා ඇති අනතුරු ඇඟවීමේ නලාවක් වශයෙන් මෙය ක්‍රියා කරනවා\" යනුවෙන් බීබීසී වෙත අදහස් දක්වමින් කියා සිටි ඔහු \"තමන්ව ආහාරයට ගන්න යෙමෙක් උත්සාහ කරනවා නම්, ඒ දෙසට දීප්තිය විහිදුවා ඔවුන් පළවා හැරීම මෙහිදී සිදු වෙනවා\" යනුවෙන් සඳහන් කළේය. ටස්මෙනියා විශ්ව විද්‍යාලයේ මහාචාර්ය ගුස්තෆ් වැඩිදුරටත් කියා සිටියේ ඇල්ගී විශේෂය හේතුවෙන් එම කලාපයේ ආහාර දාමයට බලපෑම් එල්ල විය හැකි බවය.","len":2568}
{"id":"37422000","url":"https:\/\/www.bbc.com\/sinhala\/37422000","title":"'ක්‍රිකට් කණ්ඩායම තුළ තිබුණු බෙදීම් නැති කළා'","summary":"ශ්‍රී ලංකා ක්‍රිකට් කණ්ඩායම තුළ පසුගිය සමයේ තිබූ බෙදීම් නැති කොට එක් නායකයකු යටතේ කණ්ඩායම ශක්තිමත් කිරීමට හැකි වූ බව ක්‍රීඩා ඇමති දයාසිරි ජයසේකර පවසයි.","text":"අමාත්‍යවරයා ඒ බව කියා සිටියේ ඕස්ට්‍රේලියාවට එරෙහිව පැවති ටෙස්ට් තරගාවලිය ජයග්‍රහණය කිරීම නිමිත්තෙන් අගමැති රනිල් වික්‍රමසිංහ විසින් ක්‍රිකට් කණ්ඩායම වෙනුවෙන් පවත්වන ලද විශේෂ උත්සවයට එක් වෙමිනි. ක්‍රිකට් කණ්ඩායමේ තේරීම් සඳහා අතීතයේ මෙන් කිසිදු දේශපාලන බලපෑමක් සිදු නොවන බවද ක්‍රීඩා ඇමතිවරයා සඳහන් කළේය. එහිදී අදහස් දැක්වූ අගමැති රනිල් වික්‍රමසිංහ කියා සිටියේ 2019 වසරේ ලෝක කුසලාන තරගාවලිය ජයග්‍රහණය කිරීම ශ්‍රී ලංකා කණ්ඩායමේ ඉලක්කය විය යුතු බවයි. \"ජය මෙන්ම පරාජයෙන්ද, අප අවසාන වශයෙන් ඉගෙන ගත යුත්තේ ජයග්‍රහණ ලබා ගන්නා ආකාරය පිළිබඳවයි. අපේ අවසන් ඉලක්කය ජයග්‍රහණයයි\" ශ්‍රී ලංකා ක්‍රිකට් කණ්ඩායමේ සාමාජිකයන්ට අමතරව දක්ෂතා දැක්වූ පාසල් ක්‍රිකට් ක්‍රීඩකයන් රැසක්ද උත්සවයට පැමිණ සිටියහ. \"ශ්‍රී ලංකා ජාතික ක්‍රිකට් කණ්ඩායම මෙන්ම අනාගත ජාතික ක්‍රිකට් කණ්ඩායමත් අද මෙහි පැමිණ සිටිනවා. අනාගත ජාතික ක්‍රිකට් කණ්ඩායම බිහි වන්නේ මේ තරුණයන්ගෙනුයි. එම අනාගත ක්‍රිකට් ක්‍රීඩකයන්ට කරන දිරිගැන්වීමක් ලෙස ජාතික ක්‍රිකට් කණ්ඩායම මෙන්ම අනාගත ක්‍රිකට් කණ්ඩායම නියෝජනය කිරීමට සිටින ක්‍රීඩකයින් අද මෙහි කැඳවනු ලැබුවා\" අගමැතිවරයා වැඩිදුරටත් කියා සිටියේය.","len":2594}
{"id":"151103_smbp_india_rape_uber","url":"https:\/\/www.bbc.com\/sinhala\/world\/2015\/11\/151103_smbp_india_rape_uber","title":"තරුණිය දූෂණය කළ රියදුරුට ජීවිතාන්තය තෙක් සිර දඬුවම්","summary":"ඉන්දීය තරුණියක් දූෂණය කළ බවට වරදකරු වූ කුලී රථ රියදුරෙකුට ඉන්දීය අධිකරණයක් ජීවිතාන්තය දක්වා සිර දඬුවමක් නියම කළේය.","text":"කුලී රථය තුළ නින්දට වැටුණු තමාව පෙර සැලසුම් කරන ලද ස්ථානයකට ගෙන ගොස් පහර දීම සිදු කළ බවයි දූෂණයට ලක් වූ තරුණිය කියා සිටියේ. අධිකරණය ඒ බව ප්‍රකාශ කළේ 'ඌබර්' නමැති කුලී රථ සේවයේ රියදුරකු වශයෙන් සේවය කළ ශිව් කුමාර් යාදේව් නැමැත්තා එරෙහිව එල්ල වූ දූෂණ චෝදනාවලට ඔහු වරදකරු බව තීන්දු වීමෙන් අනතුරුවයි. දිල්ලි නුවර විශේෂිත අධිකරණයක් හමුවේ සිදු කළ කඩිනම් නඩු විභාගයකින් අනතුරුව විසි හය හැවිරිදි තරුණියක දූෂණය කිරීමේ වරදට අමතරව තර්ජනය කිරීම හා පැහැර ගෙන යෑමේ අපරාධවලටද ඔහු වරදකරු බව තීන්දු කෙරුණේ මීට සති කිහිපයකට ඉහතදීයි. කුලී රථය තුළ නින්දට වැටුණු තමාව පෙර සැලසුම් කරන ලද ස්ථානයකට ගෙන ගොස් පහර දීම සිදු කළ බවයි දූෂණයට ලක් වූ තරුණිය කියා සිටියේ. ජංගම දුරකථන හරහා කුලී රථ වෙන් කරවා ගත හැකි 'ඌබර්' සහ එවැනි අනෙකුත් කුලී රථ සේවා ආයතන කිහිපයක් තහනම් කිරීමට දිල්ලි බලධාරීන් පියවර ගත්තේ මෙම දූෂණ සිදුවීමෙන් අනතුරුවයි. අන්තර්ජාලය ඔස්සේ වෙන් කර ගන්නා එවැනි කුලී රථ පදවන රියදුරන්ගේ අනන්‍යතාවය නිසි පරික්ෂාවට ලක් කිරීමට නොහැකි බවට බලධාරීහු චෝදනා කළහ. ඌබර් කුලී රථ සේවය සඳහා ඉන්දියාව තුළ සාපේක්ෂව වැඩි ගාස්තුවක් අය කෙරෙන අතර එය තරුණ වෘත්තිකයන් අතර ජනප්‍රිය කුලී රථ සේවයක්.","len":2596}
{"id":"130801_fonseka","url":"https:\/\/www.bbc.com\/sinhala\/sri_lanka\/2013\/08\/130801_fonseka","title":"එක්සත් ජාතීන්ගේ මහ කොමසාරිස්වරිය හමුවීමට බලා සිටිනවා - සරත් ෆොන්සේකා","summary":"මානව හිමිකම් පිළිබඳ එක්සත් ජාතීන්ගේ මහා කොමසාරිස්වරිය හමුවීමට අවස්ථාව ලබා දෙන ලෙස එක්සත් ජාතීන්ගේ සංවිධානයෙන් තමන් ඉල්ලීමක් කරන බව හිටපු හමුදාපති සරත් ෆොන්සේකා ප්‍රකාශ කරයි.","text":"මේ මස අගදී ශ්‍රී ලංකාවේ තත්වය සොයා බැලීම සඳහා මානව හිමිකම් පිළිබඳ එක්සත් ජාතීන්ගේ මහ කොමසාරිස් නවනීදන් පිල්ලෙයි ශ්‍රි ලංකාවේ සංචාරය කිරීමට නියමිතයි. උතුරු,වයඹ හා මධ්‍යම පළාත් සඳහා තම ප්‍රජාතන්ත්‍රවාදී පක්ෂයේ සුදානම පිලිබඳව මාධ්‍ය දැනුවත් කිරීමේ හමුවකට එක්වූ අවස්ථාවේ සංදේශය යොමු කළ ප්‍රශ්නයකට පිළිතුරු දෙමිනුයි හිටපු හමුදාපතිවරයා එසේ පැවසුවේ. ආරාධනාවක් ආරාධනාවක් ලැබුනොත් අනිවාර්යෙන්ම එක්සත් ජාතීන්ගේ මහා කොමසාරිස්වරිය මුණ ගැසෙන බව පැවසූ හිටපු හමුදාපති සරත් ෆොන්සේකා මෙරට සදාචාර විරෝධී ක්‍රියා ගැන, දුෂිත දේශපාලනය ගැන, මානුෂීය අයිතිවාසිකම් නැති බව, ප්‍රජාතන්ත්‍රවාදයට ගහන පහරවල් ගැන ලෝක ප්‍රජාව දැනුවත් කල යුතු යැයි පැවසුවේය. පළාත් සභා මැතිවරණය පවත්වන පළාත් සභා තුනටම තම පක්ෂය ශක්තිමත් කණඩායමක් ඉදිරි පත් කර ඇති බව පවසන ප්‍රජාතන්ත්‍රවාදී පක්ෂයේ නායකයා දකුණේ ජනතාවට ඇති ප්‍රශ්න උතුරටද ඒ හා සමාන ලෙස බලපාන නිසා උතුරු පළාත් සභාවට ද තම පක්ෂය තනිවම තරග කරන බව ද පැවසිය \"දේශපාලන වාසි ගන්න දකුණේ ජාතිවාදය අවුස්සලා දේශපාලනය කරන්න අපට අවශ්‍ය නැ. ජාතික සමගිය ඇති කිරීමට අවශ්‍ය නිසා අපි උතුරේ දේශපාලනයට අවතීර්ණ වනවා,\" හිටපු හමුදාපතිවරයා පැවසුවේය.","len":2600}
{"id":"sri-lanka-38571761","url":"https:\/\/www.bbc.com\/sinhala\/sri-lanka-38571761","title":"විධායක ජනාධිපති ධුරය සහ ශ්‍රීලනිපය: \"එහෙම තීන්දුවක් නැහැ\"","summary":"විධායක ජනාධිපති ධුරය තවදුරටත් පවත්වාගෙන යෑමට ශ්‍රී ලංකා නිදහස් පක්ෂය තීන්දුවක් ගෙන නොමැති බව හිටපු ජනාධිපතිනි චන්ද්‍රිකා බණ්ඩාරනායක කුමාරතුංග පවසන්නීය.","text":"\"නැහැ, සමහරු ඒ ගැන කතා කරනවා. පක්ෂයේ ජ්‍යෙෂ්ඨ නායකයෙක් මමත්, එහෙම තීන්දුවක් අරන් නැහැ.\" ඇය ඒ බව කියා සිටියේ අද (ජන.10) කොළඹ පැවති මාධ්‍ය හමුවකදී මාධ්‍යවේදියකු කළ විමසීමකට ප්‍රතිචාර දක්වමිනි. \"නැහැ, සමහරු ඒ ගැන කතා කරනවා. පක්ෂයේ ජ්‍යෙෂ්ඨ නායකයෙක් මමත්, එහෙම තීන්දුවක් අරන් නැහැ.\" හිටපු ජනාධිපතිනිය සඳහන් කළාය. සිය ධුර කාලය ඇතුළත විධායක ජනාධිපති ධුරය අහෝසි කරන බවට ජනාධිපති මෛත්‍රිපාල සිරිසේන ජනාධිපතිවරණයේදීත් ඉන් අනතුරුවත් ප්‍රතිඥා දුන් බව ඇය වැඩිදුරටත් කියා සිටියාය. විධායක ජනාධිපති ධුරය එලෙසම පවත්වාගෙන යාමටත් 2020 වසරේ ජනාධිපතිවරණයට මෛත්‍රීපාල සිරිසේන ජනාධිපතිවරයාම ඉදිරිපත් වියයුතු බවටත් ශ්‍රී ලංකා නිදහස් පක්ෂ මධ්‍යම කාරක සභාව තීරණය කළ බව අමාත්‍ය සරත් අමුණුගම පසුගියදා කියා සිටියේය. විධායක ජනාධිපති ධුරය අහෝසි කරන බවට ජනාධිපති මෛත්‍රීපාල සිරිසේන පසුගිය ජනාධිපතිවරණයේදී දුන් පොරොන්දුව කඩ කරමින් ඔහු නායකත්වය දරන ශ්‍රී ලංකා නිදහස් පක්ෂය විධායක ජනාධිපති ධුරය පවත්වාගෙන යායුතු බවට ගනුලැබූ තීරණය පිළිබඳව සාධාරණ සමාජයක් සඳහා වූ ජනතා ව්‍යාපාරය අප්‍රසාදය පළ කළේය. කෙසේ වෙතත් මෙතෙක් ඒ සම්බන්ධයෙන් ජනාධිපති මෛත්‍රිපාල සිරිසේන කිසිත් ප්‍රකාශ කර නොමැත.","len":2603}
{"id":"39417876","url":"https:\/\/www.bbc.com\/sinhala\/39417876","title":"මාස තුනක් ඇතුලත ඩෙංගු මරණ 40 ක්","summary":"දිවයින පුරා ඩෙංගු රෝගය මේ වනවිට පැතිර යමින් පැවතීම හේතුවෙන් මේ මස 29 වෙනි දින සිට යළිත් වරක් දීප ව්‍යාප්ත මදුරු මර්දන සතියක් ක්‍රියාත්මක කිරීමට කටයුතු යොදා තිබෙන බව සෞඛ්‍ය අමාත්‍යාංශය පවසයි.","text":"මේ වසරේ ගතව ගිය මාස තුන ඇතුළත ඩෙංගු රෝගීන් 24562 ක් වාර්තා වී ඇති අතර, ඉන් 40 දෙනෙකු මරණයට පත්වී තිබේ. කොළඹ, ගම්පහ, කළුතර, ගාල්ල, මාතර, හම්බන්තොට, මඩකළපුව, ත්‍රිකුණාමලය, යාපනය, කල්මුණේ, රත්නපුර, කෑගල්ල යන දිස්ත්‍රික්ක 'ඩෙංගු අවදානම් දිස්ත්‍රික්ක' ලෙස නම් කර ඇති බව ද සෞඛ්‍ය අමාත්‍යාංශය නිකුත් කළ නිවේදනයක සඳහන් වෙයි. කීට විද්‍යා සමීක්ෂණ දත්තවලට අනුව ආයතන, පාසල්, ඉදිකිරීම් පරිශ්‍ර හා ආගමික ස්ථාන තවදුරටත් ඩෙංගු මදුරුවන් බෝවන ස්ථාන බහුලව පවතින අවදානම් පරිශ්‍ර ලෙස හදුනාගෙන ඇති අතර, සෞඛ්‍ය අමාත්‍යාංශය සහ ජාතික ඩෙංගු මර්දන ඒකකයේ මෙහෙයවීමෙන් දියත් කෙරෙන මදුරු මර්දන සතිය පුරාවටම එම අවදානම් පරිශ්‍ර පරීක්ෂාවට ලක් කිරීමට නියමිත බව ද නිවේදනයේ සඳහන්වේ. H1N1 වෛරසය දින දෙකකට වඩා උණ පවතී නම් සුදුසුකම් ලත් වෛද්‍යවරයෙකු වෙත හෝ ළගම ඇති රෝහලකට ගොස් වෛද්‍ය උපදෙස් ලබා ගන්නා ලෙස අමාත්‍යාංශය මහජනතාවගෙන් ඉල්ලා සිටියි. මේ අතර ඉන්ෆ්ලුවෙන්සා H1N1 වෛරසය ආසාදිත රෝගීන් ශ්‍රී ලංකාවේ ස්ථාන කිහිපයකින් වාර්තා වී තිබෙන බව පවසන සෞඛ්‍ය අමාත්‍යාංශය සෑම වසරකම දෙසැම්බර් - පෙබරවාරි කාලය තුළ සහ මැයි සිට ජුලි දක්වා කාලය තුළ පාරිසරික හා කාලගුණික වෙනස්වීම් මත මෙම වෛරසය පැතිර යන බව වැඩිදුරටත් සඳහන් කරයි.","len":2610}
{"id":"world-40204691","url":"https:\/\/www.bbc.com\/sinhala\/world-40204691","title":"'හිත හොඳ' සුනඛ නිලදරුවා: ඉහළ තැනකට","summary":"පමණට වඩා සමාජශීලී වීම හේතුවෙන් පොලිස් සුනඛ පුහුණු ආයතනයෙන් අසමත් වූ බලු සුරතලෙකු පිළිබඳ ඕස්ට්‍රේලියාවෙන් වාර්තා වේ.","text":"ගවෙල් පොලිස් සුනඛ අංශයේ පුහුණුව ලබමින් සිටියදී ජර්මන් ෂෙපර්ඩ් වර්ගයට අයත් ගවෙල් නමැති බලු සුරතලා පොලිස් සුනඛ ආයතනයෙන් අසමත් වී ඇත්තේ අපරාධකරුවන් ලුහු බඳිනවා වෙනුවට නොදන්නා පුද්ගලයන් හා හාද වීමට කැමැත්තක් දැක්වීම හේතුවෙනි. ගවෙල්, අපරාධකරුවන් ලුහුබැඳ යෑම සඳහා අවශ්‍ය සුදුසුකම් ප්‍රදර්ශනය කර නොමැති බව ඕස්ට්‍රේලියානු පොලිසිය පවසයි. වාසනාවකට කුවීන්ස්ලන්ඩ් ප්‍රාන්තයේ ආණ්ඩුකාර නිල නිවස එවක සති හයක් වයසැති බලු සුරතලා හදා වඩා ගැනීමට ඉදිරිපත් වී තිබේ. සිය සිව්පා මිතුරාට අලුත් රැකියා උසස්වීමක් ලබා දීමට තරම් ආණ්ඩුකාර පෝල් ඩි ජර්සි කාරුණික විය. ආණ්ඩුකාර පෝල් ඩි ජර්සි ගවෙල් සමග ගවෙල් කුඩා අවදියේ ඒ අනුව ආණ්ඩුකාර නිල නිවසට පැමිණෙන අමුත්තන් පිළිගැනීම සහ විශේෂ උත්සව අවස්ථාවලට සහභාගී වීම ගවෙල්ගේ රැකියා උසස්වීමට පැවරෙන වගකීම් අතර වේ. එවැනි අවස්ථාවල බලු සුරතලා කුවීන්ස්ලන්ඩ් රාජ්‍ය ලාංජනය සහිත නිල ඇඳුමකින් සැරසී සිටිය යුතුය. ගවෙල්ට අලුත් නිල ඇඳුමක් ගවෙල්ගේ පැමිණීම ආණ්ඩුකාරවරයා ඇතුළු ඔහුගේ පවුලේ සාමාජිකයන්ට සහ නිල නිවසේ කාර්ය මණ්ඩලයට නොසිතූ සතුටක් ළඟා කර දුන් බව ආණ්ඩුකාර කාර්යාලය පවසයි. ගවෙල් දිගු ඉතිහාසයක් සහිත පවුල් පසුබිමකින් පැවත එන්නෙකි.","len":2614}
{"id":"38663956","url":"https:\/\/www.bbc.com\/sinhala\/38663956","title":"ලිංගික අතවර: ඩොනල්ඩ් ට්‍රම්ප්ට එරෙහිව අපහාස නඩුවක්","summary":"එක්සත් ජනපදයේ නව ජනාධිපති පදවියට තේරී පත් වී සිටින ඩොනල්ඩ් ට්‍රම්ප් තමන්ට ලිංගික අතවර කළ බවට චෝදනා කරන කාන්තාවක් ඔහුට එරෙහිව සාපරාධී අපහාස නඩුවක් ගොනු කළාය.","text":"\"බොරුකාරයකු සහ ස්ත්‍රී විරෝධියකු\" වන ඩොනල්ඩ් ට්‍රම්ප් තමන්ට \"අවමන් කළ සහ පහත් කොට සැලකූ\" බව සමර් සර්වොස් පවසයි 2007 දී ඩොනල්ඩ් ට්‍රම්ප් තමන්ට ලිංගික අතවර කළ බවට චෝදනා කරන සමර් සර්වොස් පවසන්නේ සිය හැසිරීම පිළිබඳව ඔහු සමස්ත ජාතිය නොමග යැවූ බවයි. මාධ්‍ය හමුවක් අමතමින් සිය පැමිණිල්ල පිළිබඳව අනාවරණය කළ ඇය පවසන්නේ \"බොරුකාරයකු සහ ස්ත්‍රී විරෝධියකු\" වන ඩොනල්ඩ් ට්‍රම්ප් තමන්ට \"අවමන් කළ සහ පහත් කොට සැලකූ\" බවයි. ඩොනල්ඩ් ට්‍රම්ප් ලබන සිකුරාදා වොෂින්ටන් නුවර පැවැත්වෙන උත්සවයකදී දිවුරුම් දී ඇමෙරිකාවේ 45 වැනි ජනාධිපතිවරයා ලෙසින් වැඩ භාරගැනීමට නියමිතයි. තමන්ට එරෙහි ලිංගික අතවර චෝදනා ඩොනල්ඩ් ට්‍රම්ප් තරයේ ප්‍රතික්ෂේප කරයි ජනාධිපතිවරණය අවස්ථාවේ ඔහුට එරෙහිව ලිංගික අතවර චෝදනා ගණනාවක් එල්ල වූ අතර, ඩොනල්ඩ් ට්‍රම්ප් ඒ චෝදනා සියල්ල තරයේ ප්‍රතික්ෂේප කරයි. රැකියා අවස්ථාවක් ලබාගැනීම පිණිස බෙවර්ලි හිල්ස් හෝටලයේදී හමුවූ අවස්ථාවේ අනාගත ජනාධිපතිවරයා තමන්ට ලිංගික අතවර කළ බවට 41 හැවිරිදි සමර් සර්වොස් චෝදනා කරයි. ලිංගික අතවර පිළිබඳව තමන්ට චෝදනා නැගූ සියලු කාන්තාවන්ට එරෙහිව නඩු පවරන බවට ඩොනල්ඩ් ට්‍රම්ප් මීට ඉහතදී තර්ජනය කළ නමුත් ඔහු මෙතෙක් එවැනි කිසිදු නඩුවක් පවරා නැත.","len":2614}
{"id":"sri-lanka-36419517","url":"https:\/\/www.bbc.com\/sinhala\/sri-lanka-36419517","title":"වෛද්‍ය වර්ජනය: 'තැලෙන්නේ අපි තමයි'","summary":"රජයේ වෛද්‍ය නිලධාරීන්ගේ සංගමය විසින් ක්‍රියාත්මක කරන ලද වැඩවර්ජනය හේතුවෙන් රට පුරා රෝහල් ගණනාවක බාහිර රෝගී අංශ සහ සායනික කටයුතු කෙරෙහි බලපෑම් එල්ල වී තිබූ බව වාර්තාකරුවෝ පවසති.","text":"වෛද්‍ය වැඩවර්ජනයක් දියත් කෙරෙන බව මාධ්‍ය ඔස්සේ දැන ගැනීමට ලැබුනත් සායන පැවැත්වෙතැයි විශ්වාසයෙන් දුර පළාත්වල සිට මහනුවර ශික්ෂණ රෝහල වෙත රෝගීන් පැමිණ සිටි බව ප්‍රසාද් පූර්ණමාල් ජයමාන්න සංදේශයට වාර්තා කළේය. 'අපි උදේ ඉදන් ඇවිත් බඩගින්නේ ඉන්නේ' 'උදේ පාන්දර තුනට ආවේ. කකුල අමාරුයි, බෙහෙතුත් නෑ. අපි තමයි තැලෙන්නේ' වැඩවර්ජනය හේතුවෙන් රෝගීන් අපහසුතාවට පත් වීම අවම කිරීමට හැකි තාක් උත්සාහ කළ බවයි මහනුවර ශික්ෂණ රෝහලේ නියෝජ්‍ය අධ්‍යක්ෂක වෛද්‍ය නිශ්ශංක විජේවර්ධන පැවසීය. හලාවත රෝහලේ වකුගඩු සායනයට දුර බැහැර සිට පැමිණි රෝගීන්ද වර්ජනය හේතුවෙන් අපහසුතාවට ලක් වී සිටි බවයි ප්‍රසාද් පූර්ණමාල් ජයමාන්න කියා සිටියේ. මේ අතර රත්නපුර මහ රෝහල ඇතුළු රත්නපුර දිස්ත්‍රික්කයේ මූලික, දිසා, පර්යන්ත, ග්‍රාමීය සහ වතු රෝහල් තිස් හයක සහ මධ්‍යම බෙහෙත් ශාලා දෙකක රෝගීන් පරීක්ෂා කිරීම් හෝ සාමාන්‍ය ප්‍රතිකාර සේවා සහ සායන ප්‍රතිකාර සිදු නොවූ බවයි අජිත්ලාල් ශාන්තඋදය සංදේශයට වාර්තා කළේ. අහයපත් කාලගුණය හේතුවෙන් ආපදා තත්වයක් පවතින රත්නපුර දිස්ත්‍රික්කයට වෛද්‍ය වර්ජනය තදින් බල නොපෑව ද රෝහල් සේවාවලට යම් බලපෑමක් සිදු වූ බව සබරගමු පළාත් සෞඛ්‍ය සේවා අධ්‍යක්ෂ වෛද්‍ය කපිල කන්නන්ගර පැවසීය.","len":2618}
{"id":"130805_unp_jvp_weliweriya","url":"https:\/\/www.bbc.com\/sinhala\/sri_lanka\/2013\/08\/130805_unp_jvp_weliweriya","title":"වැරදිකරු සොයා දඬුවම් දෙන්න - එජාප","summary":"පිපාසය නිවා ගැනීම සඳහා පිරිසිදු ජලය ඉල්ලූ ජනතාවට උණ්ඩයෙන් පිළිතුරු දෙන මෙන් නියෝග කළේ කවුදැයි සොයා දඬුවම් පැමිණවිය යුතු බව එක්සත් ජාතික පක්ෂය පවසයි.","text":"'ප්‍රජාතන්ත්‍රවාදී රටක මෙවැනි සිද්ධීන්වලින් අපිට අනාගතය ගැන බියක් ඇති කරනවා' ගම්පහ දිස්ත්‍රික්කයේ එජාප පාර්ලිමේන්තු මන්ත්‍රී කරු ජයසූරිය ඒ බව කියා සිටියේ, තිදෙනකු මරා දමමින් සහ තවත් 'හතළිහකට ආසන්න පිරිසක් රෝහල්ගත් කරමින්' බ්‍රහස්පතින්දා රතුපස්වල ගම්වාසීන්ට හමුදාව එල්ල කළ ප්‍රහාරය පිළිබඳව මාධ්‍යවේදීන් හමුවේ අදහස් දක්වමින්. ගම්වාසීන්ට ජීව උණ්ඩවලින් පිළිතුරු දීමෙන් අනතුරුව එයට දේශපාලන අර්ථකතනයක් ලබා දීමට උත්සාහ කරන බවට මන්ත්‍රීවරයා ආණ්ඩුවට චෝදනා කළේ, පසුගිය සිකුරාදා ඩලස් අලහප්පෙරුම ඇමතිවරයා විසින් කරන ලද ප්‍රකාශයක් උපුටා දක්වමින්. කෙසේ නමුත් ප්‍රදේශවාසී ජනතාව මුහුණ දුන් ගැටලුවේදී ආගමික නායකයන් 'ඉතා සාමකාමීව සහ බුද්ධිමත්ව' ක්‍රියා කළ බව පවසන එජාපයේ හිටපු නියෝජ්‍ය නායකයා, ගලඔළුව සම්බුද්ධ ජයන්ති විහාරාධිපති තෙරිපැහැ සිරිධම්ම හිමියන්ගේ උපවාසය පිළිබඳව විශේෂයෙන් සඳහන් කරයි. \"ඒකාධිපති පාලන තුල මෙවැනි සිද්ධීන් සාමාන්‍ය වුවත්, ප්‍රජාතන්ත්‍රවාදී රටක මෙවැනි සිද්ධීන්වලින් අපිට අනාගතය ගැන බියක් ඇති කරනවා,\" යනුවෙන් ද කරු ජයසූරිය මන්ත්‍රීවරයා සඳහන් කළේ වයසක කාන්තාවක් ආරක්ෂක හමුදාවල ග්‍රහණයට හසුවී සිටින දර්ශණයක් පිළිබඳව සඳහන් කරමින්.","len":2624}
{"id":"world-36433308","url":"https:\/\/www.bbc.com\/sinhala\/world-36433308","title":"ගුජරාට් සමූහ ඝාතනයට 24 ක් වැරදිකරුවෝ වෙති","summary":"නිදහස ලැබූ දා පටන් සිදුකළ දරුණුතම සාපරාධී ක්‍රියාවන්ගෙන් එකක් මගින් මුස්ලිම් ජනයා සමූහ ඝාතනයට ලක් කිරීමේ චෝදනාවට පුද්ගලයන් 24 දෙනෙකු වැරදිකරුවන් කරමින් ඉන්දියාවේ ගුජරාට් ප්‍රන්තයේ අධිකරණයක් තීන්දුවක් දී තිබේ.","text":"අහමදාබාද් නගරයේ ගුල්බාර්ග් නිවාස සංකීර්ණය අත් හැර දමා තිබෙන අයුරු මේ අතරින් එකොලොස් දෙනෙකු මිනීමැරුම් වලට වරදකරුවන් වී ඇති බවයි වාර්තා වන්නේ. මේ අතර චෝදනා ලැබ සිටි තිස් හය දෙනෙකු නිදොස් කොට නිදහස් කර යවා තිබේ. 2002 වසරේ දී අහමබදාබාද් නගරයේ නිවාස සංකීර්ණයක පදිංචි වී සිටි මුස්ලිම් වැසියන් 69 දෙනෙකු කපා කොටා ඝාතනය කොට පසුව ඔවුන්ගේ සිරුරු පුළුස්සා දමා තිබුණි. එම කාලයේ දී ගුජරාට් ප්‍රාන්තය පාලනය කළේ වර්තමාන අගමැති නරේන්ද්‍ර මෝඩි විසින්. මෙම සමූහ ඝාතනය නොසලකා හැර සිටි බවට ඔහුට එල්ලවන චෝදනා ඔහු විසින් ප්‍රතික්ෂේප කර තිබේ. අගමැති මෝඩි විවේචනය කරන්නවුන් පවසන්නේ ඔහු ඉන්දියාවේ සියලු ජනතාව නියෝජනය කිරීමට නුසුදුස්සෙකු බවයි. 2002 වසරේ ඇතිවූ කලබල නිදහසින් පසු ඇතිවූ දරුණුතම ඒවා බවයි පැවසෙන්නේ ඉන්දියාව නිදහස ලැබීමෙන් පසු ඇතිවූ දරුණුතම කලහකාරී සිදුවීම් වාර්තාවූ මෙම හින්දු මුස්ලිම් ගැටුම් වල දී මුස්ලිම් වැසියන් 1000 ක්පමණ මියගිය අතර හින්දු වන්දනාකරුවන් 60 දෙනෙකු සමග දුම්රියක් ගිණි තබා විනාශ කෙරිණි. දුම්රිය ගිනි තබමින් මෙම කලහය ඇතිකිරීම පිළිබඳව මුස්ලිම් පිරිස් චෝදනා ලැබූ අතර පලිගැනීමක් වශයෙන් මුස්ලිම් ජනයා පදිංචි නගර සහ ගම් පිටින් විනාශ කරමින් කලකෝලාහල පැතිර ගියේය.","len":2628}
{"id":"140630_lanka_bbs_usa","url":"https:\/\/www.bbc.com\/sinhala\/sri_lanka\/2014\/06\/140630_lanka_bbs_usa","title":"ඥානසාර හිමියන්ට ඇමෙරිකානු ‘සම්බාධක’","summary":"බොදු බල සේනා සංවිධානයේ මහලේකම් ගලගොඩඅත්තේ ඥානසාර හිමියන්ගේ ඇමෙරිකානු වීසා බලපත් අවලංගු කරනු ලැබ ඇත.","text":"ඇමෙරිකානු තානාපති කාර්යාලයේ නිලධාරියෙක් ඥානසාර හිමියන් අමතමින් පසුගිය සිකුරාදා එම තීන්දුව දැනුම් දී ඇති බවයි වාර්තා වන්නේ. ඒ සම්බන්ධයෙන් රොයිටර් පුවත් සේවයට දුරකතනය ඔස්සේ ප්‍රකාශයක් කළ බොදු බල සේනා ප්‍රකාශක දිලන්ත විතානගේ කියා සිටියේ, එක්සත් ජනපදයට ඇතුල් වීම සඳහා ගලගොඩඅත්තේ ඥානසාර හිමියන්ට නිකුත් කරනු ලැබ තිබුණ වීසා අවලංගු කිරීමේ ඇමෙරිකානු රාජ්‍ය දෙපාර්තමේන්තු තීන්දුව තානාපති කාර්යාලය මගින් දැනුම් දුන් බවයි. පුද්ගල මට්ටමින් වීසා ප්‍රශ්න සම්බන්ධයෙන් අදහස් පළ නොකරන බවයි, මේ ගැන විමසීමක් කළ විට කොළඹ ඇමෙරිකානු තානාපති කාර්යාලයේ ප්‍රකාශකයෙක් සඳහන් කළේ. අවුරුදු පහකට වීසා මේ අතර තානාපති ආරංචි මාර්ගයක් බීබීසී සංදේශයට කියා සිටියේ, ගලගොඩඅත්තේ ඥානසාර හිමියන්ට වසර පහක කාලයක් සඳහා වලංගු වීසා බලපත්‍රයක් ඇමෙරිකාව විසින් නිකුත් කරනු ලැබ තිබුණ බවයි. එවැනි වීසා බලපත් සහිත පුද්ගලයකුට එම අදාළ කාල සීමාව ඇතුළත අලුතින් වීසා ලබා ගැනීමෙන් තොරව එම රටට සංචාරය කිරීමට අවසර ලැබෙයි. පසුගියදා තුන් දෙනකුට මාරු කැඳවමින් තවත් හැත්තෑ පස් දෙනකුට පමණ තුවාල සිදු කරමින් අලුත්ගම සහ බේරුවල පලාත්වල පැතිර ගිය ගැටුම් වලට තම සම්බන්ධයක් නොමැති බව බොදු බල සේනා සංවිධානය පවසයි.","len":2631}
{"id":"150413_mahinda_campaign_helicopters","url":"https:\/\/www.bbc.com\/sinhala\/sri_lanka\/2015\/04\/150413_mahinda_campaign_helicopters","title":"මහින්දගේ ප්‍රචාරයට හෙලිකොප්ටර්: 'මුදල් ගෙවා නෑ'","summary":"හිටපු ජනාධිපති මහින්ද රාජපක්ෂගේ ජනපතිවරණ ප්‍රචාරක ව්‍යාපාරය වෙනුවෙන් යොදා ගත් ගුවන් හමුදාවේ හෙලිකොප්ටර් යානා වෙනුවෙන් තවමත් මුදල් ගෙවා නැති බව ආරක්ෂක අමාත්‍යාංශය සනාථ කළේය.","text":"හිටපු ජනපතිවරයාගේ ප්‍රචාරක ව්‍යාපාරය වෙනුවෙන් යොදාගත් ගුවන් හමුදා යානා වෙනුවෙන් 'මුදල් ඉල්ලා දැනුම්දීමක් කරනවා' හිටපු ජනපතිවරයාගේ ප්‍රචාරක ව්‍යාපාරයේ යෙදීම පිණිස නාමල් රාජපක්ෂ මන්ත්‍රීවරයා විසින් යොදා ගැනුන හෙලිකොප්ටර් චාරිකා 23 ක් ඇතුළු හිටපු අමාත්‍යවරුන්ගේ චාරිකා ගණනාවක් වෙනුවෙන් රුපියල් මිලියන ගණනක මුදලක් ශ්‍රී ලංකා ගුවන් හමුදාවට අයවිය යුතුව තිබෙන බව සන්ඩේ ටයිම්ස් පුවත්පත වාර්තා කොට තිබුණි. හිටපු ජනපති බිරිඳ ශිරන්ති රාජපක්ෂ සහ බැසිල් රාජපක්ෂ, සුසිල් ප්‍රේම්ජයන්ත් සහ විමල් වීරවංශ හිටපු අමාත්‍යවරුන් භාවිත කළ හෙලිකොප්ටර් යානා වෙනුවෙන්ද තවමත් මුදල් ගෙවා නැති බවයි පුවත්පත පවසන්නේ. එම වාර්තාව සත්‍ය බව බීබීසී සංදේශය කළ විමසීමකදී සනාථ කළ ආරක්ෂක අමාත්‍යංශයේ ඉතා විශ්වාස කටයුතු ආරංචි මාර්ගයක්, ශ්‍රී ලංකා ගුවන් හමුදාව විසින් පවත්වන ලද පරීක්ෂණ වාර්තාවක තොරතුරු මත පුවත්පතේ වාර්තාව පදනම් වී තිබෙන බව කියා සිටියේය. ජනමාධ්‍යවලට අදහස් දැක්වීමට අවසර නොමැති බැවින් සිය නම හෙළි නොකරන මෙන් එම ආරංචි මාර්ගය සංදේශයෙන් ඉල්ලා සිටියේය. ගුවන් හමුදාවට අයවිය යුතුව තිබෙන එම මුදල් ගෙවන මෙන් අදාළ පුද්ගලයන්ට ඉතා ඉක්මනින්ම දැනුම්දීමට කටයුතු කරන බවද ඔහු පැවසීය.","len":2633}
{"id":"world-40756804","url":"https:\/\/www.bbc.com\/sinhala\/world-40756804","title":"'කාන්තාවන් පමණයි' පොලිස් ඒකක","summary":"ලිංගික හිංසන මැඩලීමේ එක් පියවරක් වශයෙන් ඉන්දියාවේ ඇතැම් නගර තුළ කාන්තා පොලිස් ඒකක ක්‍රියාත්මක වේ.","text":"රාජස්තාන් ප්‍රාන්තයට අයත් ජායිපූර් නගරයේ ක්‍රියාත්මක කාන්තා පොලිස් ඒකකය ඒ අතරින් එකකි. සේවය සඳහා යෙදවීමට පෙර කාන්තා නිලධාරිනියන්ට නීතිය හා සටන් කලාව පිළිබඳ මාස ගණනක පුහුණුවක් සැපයේ. කාන්තාවන් ලිංගික ප්‍රචණ්ඩත්වයට ගොදුරු වීම සහ හිංසනයට ලක්වීම වළකාලීම සඳහා පොලිස් නිලධාරිනියෝ පාසල්, බස් නැවතුම් සහ උද්‍යාන ආසන්නයේ මුර සේවයේ යෙදෙති. කාන්තා පොලිස් ඒකකයක් පිහිටුවීම සම්බන්ධයෙන් ප්‍රදේශයේ ඇතැම් පුරුෂයන් ද දක්වන්නේ සාධනීය ආකල්පයකි. \"මේක හරිම හොඳ වැඩක් මොකද රාජකාරියේ නිරත මේ කාන්තාවන් දැක්කම මිනිස්සු බය වේවි. එක පිරිමියෙක් ගුටි කෑවොත් වැරදි කරන අනෙක් පිරිමින්ට නිකන්ම ඒක දැනේවි. ඒකයි මම හිතන්නේ මේක හොඳ අදහසක් කියලා\" යනුවෙන් ජායිපූර්හි වෙසෙන පුරුෂයෙක් පැවසීය. දුරකතනයෙන් හෝ 'වට්ස්ඇප්' ඔස්සේ කාන්තාවන්ගෙන් පමණක් සැදුම්ලත් පොලිස් ඒකක දුරකතනයෙන් හෝ වට්ස්ඇප් ඔස්සේ උදව් ඉල්ලා තමන් ඇමතිය හැකි බව කාන්තා පොලිස් ඒකකය පවසයි. ලිංගික අපරාධ පිළිබඳ පොලිස් නිලධාරීන් වෙත පැමිණිලි කිරීමට ඇතැම් කාන්තාවෝ බියක් දක්වති. සිය ඒකකය ආරම්භ කිරීමෙන් අනතුරුව අපරාධ සිදු වීමේ සහ වාර්තා වීමේ පැහැදිලි අඩුවක් දක්නට ඇති බව ජායිපූර් නගරයේ කාන්තා පොලිස් ඒකකය වැඩිදුරටත් පැවසීය.","len":2634}
{"id":"130410_champika","url":"https:\/\/www.bbc.com\/sinhala\/sri_lanka\/2013\/04\/130410_champika","title":"කොටි සංවිධානය විශාල කළේ ඉන්දියාව - අමාත්‍ය පාඨලී චම්පික රණවක","summary":"ශ්‍රී ලංකාවේ ස්වෛරීභාවය පිළිබඳව කිසිදු තැකීමක් ඉන්දීය දේශපාලනඥයන් බහුතරයකගේ නොමැති බව ජාතික හෙළ උරුමය ප්‍රකාශ කරයි.","text":"ජාතික හෙළ උරුමයේ ප්‍රධාන ලේකම් පාඨලී චම්පික රණවක අමාත්‍යවරයා පවසන්නේ ශ්‍රී ලංකාවේ බහුතර ජාතිය වූ සිංහල ජනතාවගෙන් සුළුතරයක් වන දෙමළ ජනතාවට හිරිහැර වන බවට පෙන්වා දීම සඳහා තමිල්නාඩු ප්‍රාන්තයේ සමහ දේශපාලනඥයන් උත්සාහ කරන බවයි. එහෙත් ශ්‍රී ලංකාවේ අගනුවර වන කොළඹ දෙමළ ජනතාව සියයට තිස් තුනක් කිසිදු අතවරයකට මුහුණ නොදී කල් ගෙවන බව පාඨලී චම්පික රණවක අමාත්‍යවරයා අද ප්‍රවෘර්ති සාකච්ඡාවකදී ප්‍රකාශ කළේය. කෙසේවෙතත්, ශ්‍රී ලංකාවේ දෙමළ ත්‍රස්තවාදය පතුරුවාලීමට ඉන්දියාව ක්‍රියා කළ බවට අමාත්‍යවරයා චෝදනා එල්ල කළේ මෙසේයි, \"බොහොම පැහැදිළිව අපි කියනවා මේ රටේ දෙමළ ජනතාවටත් ඒ වගේම මේ රටේ එල්ටීටීඊ ත්‍රස්තවාදී යුද්ධය විසින් බැට කාපු සිංහල - මුස්ලිම් ජනතාවගේත් ගැටලුවලට ප්‍රධාන වග උත්තරකරු ඉන්දීය ආණ්ඩුව කියල. මොකද වේලුපිල්ලේ ප්‍රභාකරන් නමැති කුඩා ත්‍රස්තවාදී කල්ලිය මහා පරිමාන ත්‍රස්තවාදී හමුදාවක් බවට පරිවර්තනය කළේ ඉන්දීය රජය නිසා \" තමිල්නාඩු ප්‍රාන්තයේ බලපෑමට යටත්වී එක්සත් ජාතීන්ගේ මානව හිමිකම් සැසි වාරයේදී ශ්‍රී ලංකාව පිලිබඳ යෝජනාවට ඉන්දියාව ජන්ද ප්‍රකාශ කළ බවට ගෙන එන තර්කය පිළිගත නොහැකි බවත් ජාතික හෙළ උරුමයේ ප්‍රධාන ලේකම් පාඨලී චම්පික රණවක අමාත්‍යවරයා පැවසුවේය.","len":2636}
{"id":"141213_pope_mahinda_maithree","url":"https:\/\/www.bbc.com\/sinhala\/sri_lanka\/2014\/12\/141213_pope_mahinda_maithree","title":"ප්‍රධාන අපේක්ෂකයන්ගෙන් ප්‍රතිඥාවක්","summary":"ජනාධිපතිවරණයට තරඟ වදින ප්‍රධාන අපේක්ෂකයන් දෙදෙනාම ප්‍රචණ්ඩත්වයෙන් තොර මැතිවරණයක් පැවැත්වීමට පියවර ගන්නා බවට ශ්‍රී කතෝලික සභාවේ රදගුරු මණ්ඩලයේ රැස්වීමකදී ප්‍රතිඥා දෙති.","text":"ශුද්ධෝත්තම පාප් වහන්සේගේ ශ්‍රී ලංකා සංචාරය යෙදෙන්නේ මැතිවරණය පවත්වා දින කිහිපයකින් නිසා මේ සම්බන්ධයෙන් ජනාධිපති මහින්ද රාජපක්ෂ සහ පොදු විපක්ෂයේ මෛත්‍රීපාල සිරිසේන යන දෙදෙනාගෙන්ම අදහස් විමසා සිටි බවයි කතෝලික සභාවේ ප්‍රකාශක සිරිල් ගාමිණි පියනම සංදේශයට පැවසුවේ. සාමකාමී වාතාවරණයක් එමෙන්ම ජනාධිපතිවරණයෙන් පසු, ප්‍රචණ්ඩත්වයෙන් තොර සාමකාමී වාතාවරණයකින් යුත් කාල පරිච්ඡේදයක් පවත්වා ගෙන යාමටත් අපේක්ෂකයන් දෙදෙනා රද ගුරු මණ්ඩලය සමඟ පැවතී සාකච්ජාවේදී එකඟ වූ බව පියනම ප්‍රකාශ කළහ. ප්‍රතිරූපය මැතිවරණයකින් පසු ප්‍රචණ්ඩත්වයක් ඇති වේය යන අත්දැකීමක් ශ්‍රී ලංකා සමාජය තුළ තිබෙන බව පැවසූ කතෝලික සභාවේ ප්‍රකාශක සිරිල් ගාමිණි පියනම, පාප් වහන්සේගේ සංචාරය ශ්‍රී ලංකාව පිළිබඳව යහපත් ප්‍රතිරූපයක් ලොවට ඉදිරිපත් කිරීමට උදා වන හොඳ අවස්ථාවක් බව පැවසුහ. ශ්‍රී ලාංකිකයන් සාමකාමීව සිටීමේ උවමනාව, පාප් වහන්සේගේ ශ්‍රී ලංකා සංචාරය සිදු වුවත් නොවුවත් එය රටේ අවශ්‍යතාවක් බවයි උන්වහන්සේ පෙන්වා දෙන්නේ. ශුද්ධෝත්තම පාප් වහන්සේගේ ශ්‍රී ලංකා සංචාරයට සැලසුම් කළ පරිදි සියලු කටයුතු සූදානම් වන බවත් ඊට රාජ්‍ය ආයතන වලින් පූර්ණ සහය ලැබෙන බවත් සිරිල් ගාමිණි පියනම තවදුරටත් ප්‍රකාශ කළහ.","len":2637}
{"id":"130525_rathu_land","url":"https:\/\/www.bbc.com\/sinhala\/world\/2013\/05\/130525_rathu_land","title":"උතුරේ ඉඩම් පවරාගැනීම ගැන එක්සත් ජාතීන්ට චෝදනා කරති","summary":"උතුරේ වැසියන්ගේ ඉඩම් ආරක්ෂක හමුදා මගින් බළහත්කාරයෙන් පවරා ගැනෙන බවටත්, ආරක්ෂක අංශවල නිලධාරීන් විසින් බාල වයසේ දැරියන් දුෂණය කිරීමේ අවස්ථා ඉහල යමින් තිබෙන බවටත් උතුරේ පාර්ලිමේන්තු මන්ත්‍රීවරු පවසති.","text":"කිලිනොච්චියේදී එක්සත් ජාතීන්ගේ මානව හිමිකම් නියෝජිත වරිය හමුවූ උතුරේ මන්ත්‍රී වරුන් පිරිසක් විසිනුයි, එම චෝදනාව එල්ල කරනු ලැබුවේ. මේ අතර පේදුරුතුඩුවේ වැසියන් පිරිසක්, හෝටලයක් ඉදි කිරීම සඳහා අක්කර අටක ඉඩමක් මැනීමට ගිය මිනින්දෝරු පිරිසක් වෙත විරෝධය පළ කරමින් උද්ඝෝෂණයක නිරත වූ බවද වාර්තා වේ. සමාගමක් සඳහා බලහත්කාරයෙන් පවරා ගනු ලැබූ බව පැවැසෙන මෙම ඉඩම මැනීමේ කටයුතු උද්ඝෝෂණය හමුවේ අතහැර දැමූ මිනින්දෝරු නිලධාරීන් පිටව ගිය බවද ප්‍රදේශවාසීහු පවසති. එක්සත් ජාතීන්ගේ මානව හිමිකම් නියෝජිත වරිය වන ඇග්නස් අසෙකින් උනියේ මුණ ගැසුණු දෙමල ජාතික සන්ධානයේ පාර්ලිමේන්තු මන්ත්‍රී සිවශක්ති ආනන්දන් ප්‍රකාශ කළේ යුද්ධයෙන් පසු ජනතාව යලි පදිංචි කරවීමේ කටයුතු සාර්ථකව සිදු කිරීමට රජය අපොහොසත්වූ බව තමන් ඇයට දැනුම් දුන් බවයි. යුද්ධයේදී අතුරුදන් වූවන් පිළිබඳව රජය තවමත් මුනිවත රකින බව තමන් නියෝජිතවරිය හා පැවැසූ බවද ඇය හමුවූ මාවේ සේනාධිරාජා, නෝහා රාධලිංගම් සහ එස් ශ්‍රීධරන් මන්ත්‍රීවරු පවසති. උතුරේ පළාත් සභා මැතිවරණ පැවැත්වීමට වඩා වැදගත් වන්නේ ප්‍රදේශයේ ජනතාවගේ මුලික ප්‍රශ්න විසඳීම බවද මෙම මන්ත්‍රී වරුන් එක්සත් ජාතීන්ගේ මානව හිමිකම් නියෝජිත වරිය හා ප්‍රකාශ කර සිටියාය.","len":2639}
{"id":"130513_sampoor_corruption","url":"https:\/\/www.bbc.com\/sinhala\/sri_lanka\/2013\/05\/130513_sampoor_corruption","title":"සාම්පූර් බලාගාරය ජනතාවට තවත් බරක් - දූෂණ විරෝධී සන්ධානය","summary":"ඉන්දීය සමාගමක් විසින් ත්‍රිකුණාමලයේ ඉදි කිරීමට යෝජිත සාම්පූර් ගල් අඟුරු විදුලි බලාගාරය ජනතාව මත පැටවෙන තවත් බරක් බව දූෂණ විරෝධී සන්ධානය පවසයි.","text":"එන්ටීපීසීසී සමාගම සමඟ ගිවිසුම අත්සන් තැබූ අවස්ථාවේ විදුලි බල අමාත්‍යවරයා පවා යථාර්ථය නොදැන සිටි බව සන්ධානය පවසයි දූෂිත නිලධාරීන් විසින් අත්සන් තබන ලද සාම්පූර් බලාගාර ගිවිසුමේ කිසිදු විනිවිද පෙනෙන සුළු භාවයක් නැති හෙයින් අදාළ ගිවිසුම මගින් ලංකා විදුලි බල මණ්ඩලයට රුපියල් කෝටි 763 ක පාඩුවක් සිදුවන බවයි, සන්ධානයේ සම කැඳවුම්කරුවකු වන ජෝසෆ් ස්ටාලින් පවසන්නේ. ඉන්දීය එන්ටීපීසීසී සමාගම සමඟ අදාළ ගිවිසුම අත්සන් තැබූ අවස්ථාවේ එවක සිටි විදුලි බල අමාත්‍යවරයා පවා යථාර්ථය නොදැන සිටි බවද කොළඹ පැවති මාධ්‍ය හමුවකදී අදහස් පළ කරමින් සන්ධානයේ සම කැඳවුම්කරු කියා සිටියේය. පාඩු ලැබීම පමණක් නොව බලාගාරය ඉදිකිරීම පිණිස අක්කර 10,000 ක් පවරා ගැනීම හේතුවෙන් ප්‍රදේශවාසී දෙමළ පවුල් 1500 ක් අවතැන් වී සිටින බව ද ඔහු පවසයි. එබැවින් එම ගිවිසුම වහාම අවලංගු කළ යුතු බව දූෂණ විරෝධී සන්ධානයේ ඉල්ලීමයි. සාම්පූර් පාඩු ලබන ව්‍යාපෘතියක් වුවද ඉන්දීය රජය සැනසීම පිණිස එය ක්‍රියාත්මක කරන බවයි, සන්ධානයේ සම කැඳවුම්කරු සමන් රත්නප්‍රිය මේ අතර පවසන්නේ. මේ අතර නොරොච්චෝලේ විදුලි බලාගාරය ඉදිකිරීම සඳහා අඩුම ටෙන්ඩරය ඉදිරිපත් කළ ඉන්දීය සමාගමට කොන්ත්‍රාත්තුව ලබා නොදී එය චීන සමාගමකට ලබා දුන් බවට ද ඔහු චෝදනා කරයි.","len":2640}
{"id":"130512_jhu_npc_polls","url":"https:\/\/www.bbc.com\/sinhala\/sri_lanka\/2013\/05\/130512_jhu_npc_polls","title":"අවතැන් වූ සිංහල ජනතාවටත් 'ඡන්ද අයිතිය දිය යුතුයි'","summary":"උතුරෙන් පළවා හරිනු ලැබ පළාත් සභාවෙන් පිටත ජීවත් වන සිංහල ජනතාවටත් පළාත් සභා මැතිවරණයේදී ඡන්දය ප්‍රකාශ කිරීමේ ඉඩ සලසා දෙන ලෙස ආණ්ඩුවේ පාර්ශවකාර පක්ෂයක් ඉල්ලා සිටියි.","text":"මැතිවරණයට පෙර අවතැන් වූ සිංහල ජනතාවත් නැවත උතුරේ පදිංචි කරවිය යුතු බව ජාතික හෙළ උරුමය පවසයි යුද්ධයෙන් අවතැන් වූ ජනතාවට ඔවුන් වර්තමානයේ වාසය කරන ප්‍රදේශවල සිට උතුරු පළාත් සභා මැතිවරණයේදී ජන්දය ලබා දීමට හැකිවන අලුත් පණතක් පාර්ලිමේන්තුවට ඉදිරිපත් කිරීමට අමාත්‍ය මණ්ඩල අනුමතිය ලැබී ඇති බව අධිකරණ අමාත්‍ය රවූෆ් හකීම් ප්‍රකාශකොට තිබුණි. එහෙත් ජාතික හෙළ උරුමයේ ජාතික සංවිධායක නිශාන්ත ශ්‍රී වර්ණසිංහ පවසන්නේ සිංහල ජනතාවට උතුරින් පිටත ඡන්දය ප්‍රකාශ කිරීමේ ඉඩ සලසා නොදෙන්නේ නම් මැතිවරණයට පෙර ඔවුන් නැවත උතුරේ පදිංචි කරවිය යුතු බවයි. එසේ නොකරන්නේ නම් උතුරු පළාත් සභා මැතිවරණය කල් දැමිය යුතු බවද උතුරේ පළාත් සභා මැතිවරණයේ පූර්ව ප්‍රචාරක කටයුතු වල යෙදී සිටියදී බීබීසී සංදේශය සමඟ අදහස් පළ කළ ඔහු පැවසීය. උතුරු පළාත් සභා මැතිවරණය සැප්තැම්බරයේ පවත්වන බව ජනාධිපතිවරයා නිවේදනය කොට තිබේ. යුද්ධයෙන් පළා ගිය දෙමළ ජනතාවගේ මුල් ගම් බිම් වල රජය දකුණෙන් ගෙනා සිංහල ජනතාව පදිංචි කරවන බවට චෝදනා කරන උතුරේ දෙමළ පක්ෂ හා සංවිධාන තවමත් යලි පදිංචි කරවා නැති ඡන්ද දායකයන් හා විදේශගත දෙමළ ප්‍රජාව සඳහා ඡන්දය පාවිච්චි කිරීමේ පහසුකම් සලසන ලෙස මැතිවරණ කොමසාරිස් වරයා හමුවී ඉල්ලීමක් කොට තිබුණි.","len":2643}
{"id":"141118_common_candidate","url":"https:\/\/www.bbc.com\/sinhala\/sri_lanka\/2014\/11\/141118_common_candidate","title":"පොදු අපේක්ෂක සම්මුතිය බ්‍රහස්පතින්දා?","summary":"එළැඹෙන ජනාධිපතිවරණයේදී පොදු අපේක්ෂකයකු ඉදිරිපත් කිරීම සම්බන්ධ සම්මුතියට අත්සන් තැබීම බ්‍රහස්පතින්දා හෝ සිකුරාදා දක්වා කල් තැබීමට සිදු වනු ඇති බව සාධාරණ සමාජයක් සඳහා වූ ජාතික ව්‍යාපාරය ප්‍රකාශ කරයි.","text":"සම්මුතියට සඳුදා අත්සන් තැබීමට නියමිතව තිබුණත් අවසාන මොහොතේ එය කල් දමන බව නිවේදනය කෙරිණ. සිය සංවිධානයේ නායක මාදුළුවාවේ සෝභිත හිමියන් තවමත් රෝහල්ගතව සිටීම සහ විපක්ෂනායක රනිල් වික්‍රමසිංහ මේ වනවිට විදේශීය සංචාරයක නිරතව සිටීම මේ ප්‍රමාදයට ප්‍රධාන හේතූන් බව ව්‍යාපාරයේ සාමාජිකයෙක් බීබීසී සංදේශය කළ විමසීමකදී සඳහන් කළේය. පොදු අපේක්ෂකයා සම්බන්ධ සම්මුතියට සඳුදා අත්සන් තැබීමට නියමිතව තිබුණත් අවසාන මොහොතේ එය කල් දමන බව නිවේදනය කෙරිණ. පසුගිය සතියේ කොළඹදී පැවති විපක්ෂයේ ඒකාබද්ධ ජනරැළියෙන් අනතුරුව මාදුළුවාවේ සෝභිත හිමියන් හදිසියේම පෞද්ගලික නිවසකදී ජනාධිපති මහින්ද රාජපක්ෂ, ආරක්ෂක ලේකම් ගෝඨාභය රාජපක්ෂ සහ අමාත්‍ය නිමල් සිරිපාල ද සිල්වා මුණ ගැසී සාකච්ඡා කළ බව සන්ඩේ ටයිම්ස් පුවත්පත වාර්තාකොට තිබිණ. ඒ පිළිබඳව විමසීම පිණිස මාදුළුවාවේ සෝභිත හිමියන් ඇමතීමට සංදේශය දැරූ උත්සාහය සාර්ථක නොවීය. විපක්ෂනායක රනිල් වික්‍රමසිංහ, එක්සත් ජාතික පක්ෂ නායකත්ව මණ්ඩලයේ සභාපති කරු ජයසූරීය සහ හිටපු ජනාධිපතිනි චන්ද්‍රිකා කුමාරතුංග පොදු අපේක්ෂකයා වශයෙන් ඉදිරිපත් කිරීමට සලකා බැලෙන නම් අතර තිබෙන බවයි ජනමාධ්‍ය වාර්තා කරන්නේ. තවත් නම් කිහිපයක්ද ඒ අතර සාකච්ඡාවට බඳුන් වී තිබේ.","len":2647}
{"id":"world-45812959","url":"https:\/\/www.bbc.com\/sinhala\/world-45812959","title":"බංග්ලාදේශය: හිටපු ඇමතිවරු ඇතුළු 19 දෙනෙකුට මරණ දඬුවම, 38 දෙනෙක් ජීවිතාන්තය දක්වා සිරගෙට","summary":"2004 දී දේශපාලන රැළියකට ග්‍රෙනේඩ් බෝම්බ ප්‍රහාරයක් එල්ල කිරීම සම්බන්ධයෙන් වැරදිකරුවන් වූ 19 දෙනෙකුට මරණ දණ්ඩනය සහ තවත් 38 දෙනෙකුට ජීවිතාන්තය දක්වා සිර දඬුවම් නියම කරමින් බංග්ලාදේශ අධිකරණයක් තීන්දුවක් ප්‍රකාශ කර තිබේ.","text":"ග්‍රෙනේඩ් බෝම්බ ප්‍රහාරයෙන් පුද්ගලයෝ 24 දෙනෙකු මිය ගියහ එම ග්‍රෙනේඩ් බෝම්බ ප්‍රහාරයෙන් 24 දෙනෙක් මරුමුවට පත්වූහ. බංග්ලාදේශ අගමැතිනී ෂීක් හසීනා ඒ අවස්ථාවේ එම රැළියට නායකත්වය ලබා දී ඇත. මරණ දණ්ඩනය නියම වූවන් අතර හිටපු අමාත්‍යවරයෙක් සහ නියෝජ්‍ය අමාත්‍යවරයෙක් ද සිටී. ඔවුහු දෙදෙනාම බංගලාදේශ ජාතික පක්ෂයේ (BNP) සාමාජිකයෝ වෙති. මෙම පක්ෂයේ නායක තාරික් රෙහෙමාන්ට ද ජීවිතාන්තය දක්වා සිර දඬුවම් නියම කෙරිණ. 2009 වර්ෂයේ සිට බංගලාදේශ අගමැතිනිය ලෙස බලයේ සිටින ෂීක් හසීනා 2004 අගෝස්තු 21 වෙනි දින ෂීක් හසීනා දේශපාලන වේදිකාව මත සිට සිය කතාව අවසන් කිරීමට මොහොතකට පෙර සිදු වූ මෙම පිපිරීම්වලින් සියයකට අධික පිරිසකට තුවාල සිදු විය. මරණ දඬුවම් නියම වූවන් අතුරෙන් සුවිශේෂීම පුද්ගලයා වන්නේ රාජ්‍ය කටයුතු භාර හිටපු ඇමති ලුට්ෆෝසාමන් බාබාය. මෙය දේශපාලන පලිගැනීමක් සහ නායකයන් ඉවත් කිරීමට ගන්නා උත්සහයක් බවට BNP පක්ෂය චෝදනා කරයි. තාරික් රෙහෙමාන්ගේ මව මෙන්ම BNP පක්ෂයේ තවත් නායිකාවක වන කලෙදා ෂියා සහ වර්තමාන අගමැතිනී ෂීක් හසීනා දීර්ඝ කාලීන විරුද්ධවාදියෝය. දූෂණ චෝදනා මත කලෙදා ෂියා පසුගිය පෙරවාරි මස වසර පහකට සිරගත කරනු ලැබිණ. දූෂණ චෝදනා මත කලෙදා ෂියා පසුගිය පෙරවාරි මස වසර පහකට සිරගත කරන ලදී මේ තොරතුරුද කියවන්න:","len":2649}
{"id":"121129_chamal","url":"https:\/\/www.bbc.com\/sinhala\/sri_lanka\/2012\/11\/121129_chamal","title":"අධිකරණය ලබා දුන් නියෝග බල රහිතයි - කථානායක","summary":"තේරීම්කාරක සභාව සම්බන්ධයෙන් අධිකරණය ලබා දුන් නියෝග බලරහිත බව කථානායක චමල් රාජපක්‍ෂ පාර්ලිමේන්තුවට දන්වා සිටියි.","text":"අගවිනිසුරුවරියට එරෙහි දෝෂාභියෝගය විභාග කරන තේරීම්කාරක සභාව සම්බන්ධයෙන් අධිකරණය ලබා දුන් නියෝග බල රහිත බව කථානායක චමල් රාජපක්‍ෂ පාර්ලිමේන්තුවට දැනුම් දුන් බව නියෝජ්‍ය කථානායක චන්දිම වීරක්කොඩි සන්දේශයට පැවසුවේය. \"මේක අධිකරණය සහ පාර්ලිමේන්තුව අතර ගැටුමක් ඇති වීම වලක්වා ගැනීමට ගත් පියවරක්\" කථානායක චමල් රාජපක්‍ෂ කථානායක චමල් රාජපක්‍ෂ අධිකරණය ලබා දුන් නියෝග බලරහිත කීරීමට තීරණය කළේ විපක්ෂ නායක රනිල් වික්‍රමසිංහ ‍ ඇතුළු තවත් මන්ත්‍රීවරුන් පහළොස් දෙනෙකුගේ අදහස් දැක්වීමකින් අනතුරුව බවත් ,මේ සියලුම දෙනා පාර්ලිමේන්තුවේ ගරුත්වය රැක ගැනීම වෙනුවෙන් පෙනී සිටි බවත් නියෝජ්‍ය කථානායක චන්දිම වීරක්කොඩි තවදුරටත් පැවසුවේය. දෝෂාභියෝගය විභාග කරන තේරීම්කාරක සභාවේ සාමාජික මන්ත්‍රීවරුන් අධිකරණය හමුවේ පෙනී නොසිටීම හේතුවෙන් අධිකරණය සහ පාර්ලිමේන්තුව අතර ගැටුමක් ඇති නොවන්නේදැයි විමසුවිට, නියෝජ්‍ය කථානායක චන්දිම වීරක්කොඩි ප්‍රකාශ කළේ: \"මේක අධිකරණය සහ පාර්ලිමේන්තුව අතර ගැටුමක් ඇති වීම වලක්වා ගැනීමට ගත් පියවරක් \" යනුවෙන්. දෝෂාභියෝගයට එරෙහිව ගොනු කොට තිබු පෙත්සම් සම්බන්ධයෙන් තේරීම්කාරක සභාවේ සාමාජික මන්ත්‍රීවරුන් වගඋත්තරකරුවන් ලෙස නම් කොට තිබිණ සබැඳි තේමා","len":2652}
{"id":"world-37851574","url":"https:\/\/www.bbc.com\/sinhala\/world-37851574","title":"IS කැරලිකරුවන්ට මෝසුල් අහිමිවන ලකුණු","summary":"අයි එස් හෙවත් ඉස්ලාමීය රාජ්‍ය කැරලිකරුවන් හා සටන් වැද සිටින ඉරාක හමුදා මොසුල් නගරයට ඔබ්බෙන් පිහිටි ප්‍රදේශයේ ඉදිරි පෙළ බිඳ දමමින් පළමුවරට එහි ඇතුළු වූහ.","text":"2014 වසරේ ජුනි මාසයේදී ජිහාඩ්වාදී අයිඑස් කැරලිකරුවන් අතටපත් මෝසුල් නගරය සම්පූර්ණයෙන් නිදහස් කරගැනීමට කටයුතු කරමින් සිටින බව ඉරාක හමුදාව පවසයි. ඉරාකයේ ඉස්ලාමීය රාජ්‍ය කැරලිකරුවන්ගේ අවසන් බලකොටුව ලෙස සැලකෙන මෝසුල් නගරයට ඇතුළු වූ ආණ්ඩුවේ හමුදා ගෙයින් ගෙට යමින් සාමාන්‍ය වැසියන්ගේ ආරක්ෂාව තහවුරු කිරීමට කටයුතු කරමින් සිටිති. අයිඑස් තිප්පොළවල්, රහස් උමං මාර්ග, මරඋගුල් මෙන් ම සැඟවී සිට පහරදීම් බිය පළවීම හේතුවෙන් අතිරේක භට පිරිස් අපේක්ෂාවෙන් හමුදා කණ්ඩායම් රැඳී සිටින බව බීබීසී වාර්තාකරුවෙක් පැවසීය. ඉරාක හමුදා පැමිණීමත් සමග ගම්වැසියෝ සුදු කොඩි අතැතිව සිය ගම්බිම් බලා යළි පැමිණෙමින් සිටිති ඉරාක ධජය සහිත හමුදා රථ දින දාහතක් පුරා ක්‍රියාත්මක අයිඑස් විරෝධී මෙහෙයුම සඳහා කුර්දි සහ සුන්නි අරාබි ජනවර්ගවලට අයත් සාමාජිකයන් ඇතුළු හමුදා භටයන් පනස් දහසක් සම්බන්ධ වී සිටිති. බියෙන් දිවි ගෙවූ ආකාරය මෝසුල් නගර වැසියෝ බීබීසීයට විස්තර කළහ. පසුගිය අවුරුදු දෙකටම සිය නිවසින් බැහැරව ගියේ එක් වතාවක් පමණක් බව එහි සිටි කාන්තාවක් කියා සිටියාය. මෝසුල්හි මේ වන විට සාමාන්‍ය වැසියන් දසලක්ෂයක් වෙසෙන බව ඇස්තමේන්තු කොට ඇති අතර නැවතත් ඒ සම්බන්ධයෙන් එක්සත් ජාතීන්ගේ අවධානය යොමු වී තිබේ.","len":2653}
{"id":"140116_india_rahulgandhi","url":"https:\/\/www.bbc.com\/sinhala\/world\/2014\/01\/140116_india_rahulgandhi","title":"කොංග්‍රස් පක්‍ෂය රාහුල් ගාන්ධි අතට","summary":"මේ වසරේ පැවැත්වෙන ඉන්දියානු මහ මැතිවරණයේදී රාහුල් ගාන්ධි තම පක්ෂයේ ප්‍රචාරක ව්‍යාපාරය මෙහෙයවනු ඇතැයි පාලක කොංග්‍රස් පක්‍ෂය නිවේදනය කරයි.","text":"කොන්ග්‍රස් නායකත්වයේ මව් පුතු දෙපල ලබන මහ මැතිවරණයේ දී රාහුල් ගාන්ධි පක්ෂයේ අගමැති අපේක්‍ෂකයා හැටියට ප්‍රකාශයට පත් කෙරෙනු ඇතැයි බොහෝ දෙනෙක් බලාපොරොත්තු වූ නමුත් කොංග්‍රස් පක්‍ෂය එවැනි ප්‍රකාශයක් කිරීමෙන් වැළකී ඇත. මැතිවරණයට පෙර අගමැති අපේක්ෂකයා නම් කරනු ලැබීමේ දේශපාලන සම්ප්‍රදායක් පක්‍ෂයට නොමැති බව සිය නායිකා සෝනියා ගාන්ධි ප්‍රකාශ කළ බවයි, කොංග්‍රස් පක්ෂ ප්‍රකාශක ජනාර්දන් ද්විවේදී ප්‍රකාශ කළේ. මහජන මත විමසුම් ආර්ථික පසුබෑම සහ රට තුළ පවතින හානිකර දූෂණ අපචාර රැල්ල නිසා කොංග්‍රස් පක්‍ෂයේ ජනප්‍රියභාවය පහත වැටී ඇති බවයි මහජන මත විමසුම් මගින් පෙන්නුම් කෙරෙන්නේ. ඉන්දියාවේ ප්‍රධාන විරුද්ධ පක්‍ෂය වන භාරතීය ජනතා පක්‍ෂය ගුජරාට් ප්‍රාන්තයේ මහ ඇමති,නරේන්ද්‍ර මෝඩි සිය අගමැති ධූර අපේක්ෂකයා වන බව දැනටමත් ප්‍රකාශයට පත් කරනු ලැබීමෙන් අනතුරුව දැනට හතළිස්‌ එක්වැනි වියේ පසු වෙන රාහුල් ගාන්ධි සිය අගමැති ධූර අපේක්ෂකයා වශයෙන් ප්‍රකාශයට පත් කරන මෙන් කොංග්‍රස් පක්‍ෂ අභ්‍යන්තරයෙහි ද බලපෑමක් කෙරෙමිනුයි පවතින්නේ. කොංග්‍රස් පක්‍ෂය එවැනි ප්‍රකාශයට පත් කිරීමකින් වැළකී සිටින්නේ පක්‍ෂයේ ප්‍රධානතම දේශපාලන සම්පත ආරක්‍ෂා කර ගැනීමේ පියවරක් හැටියට යයි වාර්තාකරුවෝ පෙන්වා දෙති.","len":2654}
{"id":"151016_bribary_commission_dilrukshi_customs","url":"https:\/\/www.bbc.com\/sinhala\/sri_lanka\/2015\/10\/151016_bribary_commission_dilrukshi_customs","title":"අල්ලස් පැමිණිලි කරන්න - කොමසාරිස්වරිය","summary":"මහා පරිමාණ අල්ලස් ගනු දෙනු පිළිබඳව පැමිණිලි කිරීමට ඉදිරිපත් වන්නැයි අල්ලස් ‍හෝ දූෂණ චෝදනා විමර්ශන කොමිසමේ අධ්‍යක්ෂ ජනරාල් දිල්රුක්ෂි වික්‍රමසිංහ ඉල්ලා සිටියි.","text":"කොළඹ මහේස්ත්‍රාත් අධිකරණය ඉදිරියේ මාධ්‍යවලට අදහස් පලකරමිනුයි ඇය මේ බව කියා සිටියේ. ව්‍යාපාරිකයකු නොබියව පැමිණිලි ඉදිරිපත් කිරීම නිසා ලංකා ඉතිහාසයේ වාර්තාවූ වැඩිම අල්ලස් මුදල ලබා ගැනීමේ දී රේගු නිලධාරීන් තුන් දෙනෙකු අත් අඩංගුවට ගැනීමට හැකි වූ බව ඇය ප්‍රකාශ කළාය. රුපියල් මිලියන 125 රුපියල් මිලියන 125 ක් අල්ලස් වශයෙන් ලබා ගනිද්දී අත් අඩංගුවට ගත් සජීව පරාක්‍රම දිසානායක සහ ජගත් ගුණතිලක යන රේගු අධිකාරිවරුන් සහ සහකාර රේගු අධිකාරී උපාලි පෙරේරා යන සැකකරුවන් ලබන 30 වැනිදා දක්වා රිමාන්ඩ් භාරයේ තැබීමට කොළඹ මහේස්ත්‍රාත් අධිකරණය විසින් නියම කෙරිණ. අල්ලස් කොමිසම අධිකරණය හමුවේ කියා සිටියේ සිද්ධියට අදාලව තවත් සැකකරුවන් දෙදෙනෙකු අත් අඩංගුවට ගැනීම සඳහා පරීක්ෂණ පවත්වන බවයි. මේ හේතුවෙන් සැකකරුවන් රිමාන්ඩ් භාරයට පත් කරන මෙන් අල්ලස් ‍හෝ දූෂණ චෝදනා විමර්ශන කොමිසම ඉල්ලීමක් කළේය. මෙහිදී විත්ති පාර්ශවයේ නීතිවේදීන් කියා සිටියේ අල්ලස් කොමිසමේ නිලධාරින් ගිනි අවි පෙන්වා බිය ගන්වා සැකකරුවන් වෙත බලහත්කාරයෙන් මෙම මුදල් පටවා ඇති බවයි. පරීක්ෂණ අවසන් නොමැති නිසා මෙම අවස්ථාවේ ඇප ඉල්ලීමක් නොකරන බවයි එම නීතිවේදීන් ප්‍රකාශ කළේ. අනතුරුව අධිකරණය සැකකරුවන් රිමාන්ඩ් භාරයේ තැබීමට නියම කළේය.","len":2659}
{"id":"140622_sridharan_threatening","url":"https:\/\/www.bbc.com\/sinhala\/sri_lanka\/2014\/06\/140622_sridharan_threatening","title":"'ශ්‍රීධරන්ට මරණ තර්ජන'","summary":"යම්කිසි පිරිසක් විසින් තමන්ට දුරකතන ඇමතුම් ඔස්සේ මරණීය තර්ජන එල්ල කරන බවට දෙමළ ජාතික සන්ධානයේ කිළිනොච්චිය දිස්ත්‍රික් පාර්ලිමේන්තු මන්ත්‍රී එස්.ශ්‍රීධරන් විසි දෙවැනි දා කිළිනොච්චිය පොලිසියට පැමිණිලි කර ඇත.","text":"'මරණ තර්ජන එල්ල වුයේ රජයට සම්බන්ධ පිරිසකගෙන් බවට සැකයක්' පසුගිය දින වල මේ රටේ මුස්ලිම් වැසියන්ට සිදු වූ අසාධාරණකම් පෙන්වා දෙමින් රජයට එරෙහිව උද්ඝෝෂණය කිරීම නිසා තමන්ට මෙවැනි මරණීය තර්ජන එල්ල වූ බව මන්ත්‍රීවරයා පවසයි. මුස්ලිම් වැසියන් වෙනුවෙන් පෙනී සිටින බව කියමින් තර්ජනය කළ පිරිස මරණීය තර්ජන එල්ල කළේ යැයි ද ඔහු පැවසීය. 'මරා දානවා' මෙවැනි ක්‍රියා නතර නොකළොත් සතියක් ඇතුළත පැහැර ගෙන ගොස් මරා දමන බවට තමන්ට තර්ජනය කළ පිරිස කියා සිට ඇති අතර මේ පිලිබඳ කිළිනොච්චිය පොලිසියට පැමිණිලි කළ අවස්ථාවේ ලැබුණු දුරකතන වල අංක ද පොලිසියට ලබා දුන් බව මන්ත්‍රීවරයා දිනසේන රතුගමගේ කළ විමසීමකදී සඳහන් කළේය. පොලිසියට පැමිණිලි කර විනාඩි කීපයකින් යළිත් තමන්ට පෙර පරිදි මරණීය තර්ජන එල්ල වීමත්, රජයට සම්බන්ධ කීපදෙනෙකුම ලැබුණු දුරකතන පණිවුඩ ගැන උවමනාවට වඩා තමන්ගෙන් විමසීම නිසාත්, මේ මරණීය තර්ජන තමන්ට එල්ල වුයේ රජයට සම්බන්ධ පිරිසකගෙන් බවට සැකයක් හටගෙන ඇති වගද මන්ත්‍රීවරයා වැඩි දුරටත් පැවසීය. මේ සම්බන්ධයෙන් අදහස් දැක්වූ කිළිනොච්චිය පොලිසියේ ඉහළ නිලධාරියෙකු ප්‍රකාශ කලේ මන්ත්‍රීවරයාගේ පැමිණිල්ලෙහි සඳහන් තොරතුරු අධිකරණයට ඉදිරිපත් කොට දුරකතන අංක හිමි පිරිස සොයා ඔවුන්ට දඬුවම් ලබා දෙන බවයි.","len":2664}
{"id":"sport-41116759","url":"https:\/\/www.bbc.com\/sinhala\/sport-41116759","title":"ක්‍රිකට්: ශ්‍රී ලංකාවට ලෝක කුසලානයට සුදුසුකම් නෑ","summary":"කොළඹ ආර් ප්‍රේමදාස ක්‍රීඩාංගනයේ පැවති සිව් වැනි එක් දින සීමිත ඕවර තරගයේදී යළිත් වරක් ඉන්දියාවට පරාජය වීමත් සමග 2019 ලෝක කුසලානයට නිතරගයෙන් සුදුසුකම් ලැබීමේ අවස්ථාව ශ්‍රී ලංකා කණ්ඩායමට අහිමි විය.","text":"ශ්‍රී ලංකාවට ලෝක කුසලානය සඳහා සුදුසුකම් ලැබීම පිණිස ඉන්දියාවට එරෙහි එක් දින ශූරතාවලියේ තරග දෙකක් ජයගැනීම අවශ්‍යව තිබිණ. එහෙත් සිවු වැනි තරගයෙන් ශ්‍රී ලංකාව ඉන්දියාවට පරාජය වූයේ ලකණු 168 කිනි. එය ශ්‍රී ලංකාව සිය රට තුළ දී එක් දින තරගයක් පරාජය වූ වැඩිම ලකුණු සංඛ්‍යාවය. තරගාවලියේ තරග හතරක්ම පරාජයවීම හේතුවෙන්, කිසියම් ලෙසකින් බටහිර ඉන්දීය කොදෙවු කණ්ඩායම සිය මීළඟ එක් දින තරගාවලියේදී එක් තරගයක් හෝ පරාජය වුවහොත් සහ මීළඟ එක් දින තරගය ජයගැනීමට ශ්‍රී ලංකාව සමත් වුවහොත් පමණක් ලෝක කුසලානය සඳහා නිතරගයෙන් සුදුසුකම් ලැබීම සඳහා ශ්‍රී ලංකාවට තවත් අවස්ථාවක් පවතී. එහෙත් එය ද රඳා පවතින්නේ අයිසීසී එක් දින ශ්‍රේණිගත කිරීම්වල ලකුණු සංඛ්‍යාව මතය. සත්කාරක එංගලන්තය සහ අයිසීසී එක් දින ශ්‍රේණිගත කිරීම්වල මුල් කණ්ඩායම් හත ජගත් කුසලානය සඳහා නිතරගයෙන් සුදුසුකම් ලබති. කිසියම් ලෙසකින් නිතරගයෙන් සුදුසුකම් නොලැබුවහොත්, ජගත් කුසලානයට තරග වැදීම පිණිස ශ්‍රී ලංකාවට සුදුසුකම් ලැබීමේ තරගවලට මුහුණ දීමට සිදු වේ. එහිදී සුදුසුකම් ලැබීමේ ශූරතාවලියේ ඉහලින්ම සිටින කණ්ඩායම් දෙක ජගත් කුසලානය සඳහා සුදුසුකම් ලබති. මීළඟ ලෝක කුසලානය 2019 මැයි 30 වෙනි දින සිට ජුලි 15 වෙනි දින දක්වා එංගලන්තයේදී පැවැත්වීමට නියමිතය.","len":2667}
{"id":"world-37453323","url":"https:\/\/www.bbc.com\/sinhala\/world-37453323","title":"යාහූ කෝටි පනහක ග්‍රාහකයන්ගේ දත්ත සොරකම් කරලා","summary":"සිය සේවා භාවිත කරන්නන් කෝටි පනහකට අධික පිරිසක ගිණුම් වලින් දත්ත සොරකම් කර ඇති බව යාහූ අන්තර්ජාල සමාගම පවසයි.","text":"රාජ්‍ය අනුග්‍රහය යටතේ ක්‍රියාත්මක වූ හැකරුන් කණ්ඩායමක් මෙම සොරකමට සම්බන්ධ බව පවසන යාහූ සමාගම, එය පරිගණක ඉතිහාසයේ විශාලම දත්ත සොරකම ලෙස හැඳින්විය හැකි බවත් සඳහන් කරයි. යාහූ අන්තර්ජාල සේවා භාවිත කරන්නන්ගේ පෞද්ගලික තොරතුරු, රහස්‍ය පිවිසීමේ දත්ත, විද්‍යුත් පණිවුඩ ලිපින සහ සිය අනන්‍යතාව තහවුරු කිරීම සඳහා සපයන පෞද්ගලික තොරතුරුත් සොරා ගත් දත්ත සමූහයට අඩංගු වන බවයි වාර්තා වෙන්නේ. විශාලතම දත්ත සොරකම මෙම අති විශාල දත්ත සොරකම 2014 වසරේ සිදු වී ඇතත් යාහූ සමාගම ඒ බව නිල වශයෙන් ප්‍රකාශ කළේ අදයි. සිය දත්ත ගබඩා වලට හැකරුන් ඇතුළු වී ඇති බව ප්‍රකාශ කිරීමට මෙතරම් ප්‍රමාද වීමේ හේතු පැහැදිලි කරන යාහූ සමාගමේ දත්ත පිවිසුම් ආරක්ෂක වැඩසටහන් නිර්මාණකරුවකු වන බ්‍රයන් හොනාන් පවසන්නේ, බොහෝ විට සමාගම පවා ඒ පිළිබඳව දැනුවත් වන්නේ බොහෝ ප්‍රමාද වී බවයි. \"ගොඩක් සමාගම් ඒ ගැන දන්නේ නැහැ රජය දැනුම් දෙන කල්, නැත්නම් රහස්‍ය තොරතුරු විශාල වශයෙන් පිට වෙනකල්,\" බ්‍රයන් හොනාන් පැවසීය. \"ඇතැම් විට මේ හැකරුන් ඒ දත්ත විකුණනවා. අනික සමාගම ඒ ගැන පරීක්ෂණයක් පවත්වනවා නම් ඒ වගේ අවස්ථාවකත් සමාගම ඒ ගැන හෙළිකරන්නේ නැහැ.\" හැකරුන් කණ්ඩායමට රාජ්‍ය අනුග්‍රහය ලැබී ඇති බව යාහූ සමාගම පවසන නමුත් ඒ කුමන රටකින්දැයි තවමත් හෙළිදරව් වී නැත.","len":2670}
{"id":"131028_unp_budget_rajapaksa","url":"https:\/\/www.bbc.com\/sinhala\/sri_lanka\/2013\/10\/131028_unp_budget_rajapaksa","title":"අය වැයෙන් අඩක්ම රාජපක්ෂ පවුලට - එජාප","summary":"ලබන වසරේ ආණ්ඩුවේ වියදමෙන් අඩකට ආසන්න ප්‍රමාණයක් ජනාධිපතිවරයා සහ ඔහුගේ සොහොයුරන් වෙනුවෙන් වෙන් කොට තිබෙන බව එක්සත් ජාතික පක්ෂය පවසයි.","text":"'රාජපක්ෂ පවුලට අයත් අමාත්‍යංශ වලට අය වැයෙන් 47% ක්ම වෙන් කරලා' ආණ්ඩුව විසින් පසුගිය සතියේ පාර්ලිමේන්තුවට ඉදිරිපත් කරන ලද අය වැය විසර්ජන පණත් කෙටුම්පතට අනූව, ජනාධිපතිවරයා ප්‍රමුඛ රාජපක්ෂ පවුලට අයත් අමාත්‍යංශ වලට අය වැයෙන් සියයට හතලිස් හතක්ම වෙන් කොට ඇති බවයි, එජාප මහ ලේකම් තිස්ස අත්තනායක කොළඹ පැවති මාධය හමුවක දී සඳහන් කළේ. මේ මගින් අගමැතිවරයා ඇතුළු අනෙක් සියලු අමාත්‍යවරුන්ට 'කුඩම්මාගේ සැලකිලි' දක්වා ඇතැයිද ඔහු කියා සිටියේය. 'කුඩම්මාගේ සැලකිලි' තනි පුද්ගලයෙකු ලෙස ජනාධිපතිවරයාගේ වියදම පමණක් පසුගිය වසරේ රුපියල් කෝටි හත්සිය හතලිස් දෙකක් වූ බව පවසන ඔහු, මේ වසරේ එම වියදම රුපියල් කෝටි අටසිය පනස් හයක් දක්වා ඉහල ගොස් ඇති බව පවසයි. එසේ නමුත් අගමැතිවරයාගේ වියදම මෙවර රුපියල් කෝටි දෙකකින් කප්පාදු කර ඇති බවයි, එජාප මහ ලේකම් තිස්ස අත්තනායක මන්ත්‍රීවරයා පවසන්නේ . බැසිල් රාජපක්ෂ අමාත්‍යවරයාගේ ආර්ථික සංවර්ධන අමාත්‍යංශයට රුපියල් කෝටි 10,600ක්ද, ගෝඨාභය රාජපක්ෂ ලේකම් ධූරය හොබවන ආරක්ෂක හා නාගරික සංවර්ධන අමාත්‍යංශය වෙනුවෙන් රුපියල් කෝටි 25,390ක් ද වෙන්කර ඇති බවත් ඔහු වැඩිදුරටත් කියා සිටියේය. එහෙත් අමාත්‍යංශ දාහතරක් සඳහාම වෙන් කොට තිබෙන මුදල රුපියල් කෝටි හයසිය විසි හතරක් බවයි, එජාපය පවසන්නේ.","len":2672}
{"id":"140924_india_mars_mangalayanam?MOB","url":"https:\/\/www.bbc.com\/sinhala\/world\/2014\/09\/140924_india_mars_mangalayanam?MOB","title":"‘මංගල්යාන් ’ අඟහරු කක්ෂයේ","summary":"‘මංගල්යාන්’ අඟහරු කක්ෂය කරා සාර්ථකව ඇතුල් වූ බව ඉන්දියාවේ අභ්‍යවකාශ විද්‍යාඥයෝ පවසති.","text":"මෙය ඉන්දියාව අඟහරු කරා යවන ලද පළමු යානයයි. එම අභ්‍යවකාශ චාරිකාව සඳහා ඉන්දියාව දරන ලද වැය ඩොලර් කෝටි හත හමාරකි. මෙය අඟහරු චාරිකාවක් සඳහා මෙතෙක් දරන ලද අඩුම වියදම හැටියටත් ඉතිහාසයට එක් වෙයි. ‘මංගල්යාන්’ රතු ග්‍රහයාගේ කක්ෂයට අවතීර්ණ වන මොහොතේ ඉන්දීය අගමැති නරේන්ද්‍ර මෝඩි ‘බැංගලෝර්’ නගරයේ පාලක මැදිරියේ සිටි බවයි වාර්තා වන්නේ. ඉන්දීය අගමැතිවරයා මෙහෙයුම සාර්ථකව මෙහෙයවන ලද විද්‍යාඥයන්ට ශුභ පැතූ අතර ඔහු සාර්ථක අඟහරු චාරිකාව විග්‍රහ කරන ලද්දේ ඉන්දියානු ජාතියේ හැකියාව පිලිබඳ ජීවමාන නිදසුනක් හැටියටයි. ‘ඉන්දියාවේ හැකියාව ’ “අපේ ක්‍රිකට් කණ්ඩායම ලබන ජයග්‍රහණ වලදී අපි සතුටට පත් වෙනවා. අපේ විද්‍යාඥයන්ගේ සාර්ථක ජය හමුවේත් අපි සතුටු විය යුතුයි” අගමැති මෝඩි ප්‍රකාශ කරයි. මෙම අභ්‍යවකාශ වැඩ පිළිවෙල පුළුල් කරනු ලැබීම ඉන්දීය අගමැතිවරයාගේ සැලැස්මයි. 2013 නොවැම්බර් මස පස් වෙනිදා අභ්‍යවකාශගත කරන ලද ‘මංගල්යාන්’ යානයට අඟහරු ලොවට සමීප වීමට මාස දහයක පමණ කාලයක් ගත විය. ‘මංගල්යාන්’යානයට පැවරෙන කාර්යය වන්නේ අඟහරු පෘෂ්ඨයේ ඡායාරූප ගනිමින් එහි ස්වාභාවය අධීක්ෂණයයි. පසුගිය සඳුදා ඇමෙරිකානු ‘මවෙන්’ (Maven) අඟහරු යානය එහි කක්ෂයට ඇතුල් වූ අතර නාසා ආයතනය එම චාරිකාව සඳහා ඉන්දියාවට වඩා දශ ගුණයක මුදලක් වැය කර ඇත.","len":2676}
{"id":"37600691","url":"https:\/\/www.bbc.com\/sinhala\/37600691","title":"සිය දිවි නසා ගැනීමේ දර්ශන: 'මාධ්‍ය ආචාරධර්ම උල්ලංඝනය කරලා'","summary":"තරුණයකු සිය දිවි නසා ගැනීමේ දර්ශන සහිත පුවතක් විකාශය කිරීම තුළින් ඇතැම් පෞද්ගලික රූපවාහිනී ආයතන මාධ්‍ය ආචාරධර්ම 'අමු අමුවේ' උල්ලංඝනය කර ඇති බව රජයේ ප්‍රවෘත්ති දෙපාර්තමේන්තුව පවසයි.","text":"අන්තර්ජාතික මාධ්‍ය රීතීන්ට අනුකූලව රූප රාමු බොඳ කර හෝ නොකොර එවැනි අති සංවේදී දර්ශන ප්‍රසිද්ධියේ විකාශය කිරීම ශිෂ්ට සමාජයක සිදු නොවිය යුතු බව රජයේ ප්‍රවෘත්ති අධ්‍යක්ෂක ජනරාල් ආචාර්ය රංග කලංසූරිය විසින් නිකුත් කරන ලද නිවේදනයක සඳහන් වේ. 'මෙය මාධ්‍ය අධ්‍යාපනයේ ප්‍රාථමික සිද්ධාන්තයකි. සියදිවි නසා ගැනීම් වාර්තාකරණය සම්බන්ධයෙන් රටේ පවතින නීතිරීති ද සැලකිල්ලට ගත යුතුය,' ජනමාධ්‍ය ආචාරධර්ම මතක් කොට දීම රජයේ ප්‍රවෘත්ති දෙපාර්තමේන්තුවේ කාර්යභාරයක් නොවුනත් ක්ෂේත්‍රයේ වෘත්තීය භාවය පිළිබඳ අවධානය යොමු කිරීමේදී එවැනි මතක් කරදීම් සඳහා සුදුසු කාලය එළඹ ඇතැයි හැඟෙන බවත් රජයේ ප්‍රවෘත්ති අධ්‍යක්ෂක ජනරාල්වරයා පවසයි. 'විකාශන මාධ්‍ය සඳහා ස්වාධීන නියාමන ක්‍රමවේදයක් නොතිබීම මෙවැනි ආචාරධර්ම කඩ කිරීමට ප්‍රධාන හේතුවක් බව රජය විශ්වාස කරයි,' නිවේදනයේ වැඩිදුරටත් සඳහන්. ආචාරධර්ම කඩ කෙරෙන ඉහත ආකාරයේ සංවේදී දර්ශන විකාශනය කිරීමෙන් වැළකී සිටින ලෙස සියලු මාධ්‍ය ආයතනවලින් ඉල්ලා සිටින බවත් අදාළ කරුණ පෙන්වා දුන් විගස ඊට ප්‍රතිචාර වශයෙන් එම පුවත විකාශය කිරීම අත්හිටවූ ඇතැම් නාලිකාවලට ප්‍රශංසාව හිමි වන බවත් රජයේ ප්‍රවෘත්ති අධ්‍යක්ෂක ජනරාල් ආචාර්ය රංග කලංසූරිය සිය නිවේදනයෙන් වැඩි දුරටත් පවසයි.","len":2685}
{"id":"sri-lanka-39351723","url":"https:\/\/www.bbc.com\/sinhala\/sri-lanka-39351723","title":"විමල් වීරවංශ 'ආහාර වර්ජනයක'","summary":"රජයේ වාහන අවභාවිත කිරීමේ චෝදනාව මත රක්ෂිත බන්ධනාගාරගත කර සිටින පාර්ලිමේන්තු මන්ත්‍රී විමල් වීරවංශ, අද උදෑසන සිට සිය සිරමැදිරිය තුළ ආහාර වර්ජනයක් ආරම්භ කර තිබේ.","text":"දේශපාලන පළිගැනීමක් ලෙසින් මාස දෙකකට අධික කාලයක් තමන්ට ඇප ලබා නොදී රක්‍ෂිත බන්ධනාගාරගත කිරීමට විරෝධය පළකිරීම සඳහා සිය පක්ෂයේ නායකයා මේ ආහාර වර්ජනය ආරම්භ කර ඇති බව ජාතික නිදහස් පෙරමුණේ පාර්ලිමේන්තු මන්ත්‍රී නිරෝෂන් ප්‍රේමරත්න බීබීසී සිංහල සේවයට පැවසීය. නිරෝෂන් ප්‍රේමරත්න මන්ත්‍රීවරයා ඇතුළු ඒකාබද්ධ විපක්ෂයේ මන්ත්‍රී කණ්ඩායමක් අද දහවල් වැලිකඩ බන්ධනාගාරයට ගොස් වීරවංශ මන්ත්‍රීවරයාගේ සුව දුක් විමසූහ. ආණ්ඩුවේ ප්‍රතිචාරය ආහාර වර්ජනය සිය පක්ෂ නායකයාගේ පුද්ගලික තීරණයක් බව පැවසූ නිරෝෂන් ප්‍රේමරත්න මන්ත්‍රීවරයා, ඔහු අද දින පාර්ලිමේන්තු සැසියට සහභාගි නොවූ බවත් සඳහන් කළේය. මේ පිළිබඳව අද කොළඹ පැවති කැබිනට් තීරණ දැනුම්දීමේ මාධ්‍ය හමුවේදී මාධ්‍යවේදීන් කළ විමසීමට පිළිතුරු දුන් නියෝජ්‍ය අමාත්‍ය අජිත් පී පෙරේරා, සැකකරුවන්ට ඇප ලබාදීම සඳහා රජයට මැදිහත් විය නොහැකි බව සඳහන් කළේය. ඇප ලබාදීම හෝ නොදීම අධිකරණයේ තීරණයක් බව පෙන්වාදුන් නියෝජ්‍ය අමාත්‍යවරයා, විමල් විරවංශ මන්ත්‍රීවරයා දක්ෂ නීතිවේදීන් ඉදිරිපත් කර ඇප ලබාගැනීමට උත්සාහ කළ යුතු බවත් පැවසීය. විමල් වීරවංශ මන්ත්‍රීවරයා දේශපාලන සිරකරුවකු නොව මහජන මුදල් අවභාවිත කිරීම සම්බන්ධ අපරාධයක සැකකරුවෙක් බව ඔහු වැඩිදුරටත් පැවසීය.","len":2685}
{"id":"sri-lanka-40130660","url":"https:\/\/www.bbc.com\/sinhala\/sri-lanka-40130660","title":"ගංවතුර සහ නාය යාම්: මරණ සංඛ්‍යාව ඉහළට","summary":"ගංවතුර සහ නාය යාම් හේතුවෙන් මරණයට පත් සංඛ්‍යාව 208 දක්වා ඉහළ ගොස් ඇති බව ආපදා කළමනාකරණ මධ්‍යස්ථානය පවසයි.","text":"කළුතර දිස්ත්‍රික්කයේ නාය යාමට ලක්වූ අත්වැල්තොට ප්‍රදේශය තවත් පුද්ගලයන් 92 දෙනෙකු අතුරුදහන් වී ඇති බව ආපදා කළමනාකරණ මධ්‍යස්ථානය නිකුත් කළ නිවේදනයක දැක්වේ. නිල වාර්තාවලට අනුව ගංවතුර, නාය යාම් සහ දැඩි සුළං හේතුවෙන් පවුල් එක් ලක්ෂ හැත්තෑ පන්දහස් පන්සීය දාසයක් (175,516) පීඩාවට පත්ව සිටිති. ඒ අතර පුද්ගලයන් හය ලක්ෂ හැත්තෑ හත්දහස් දෙසීය හතළිස් එක් දෙනෙකු (677,241) සිටින බව ආපදා කළමනාකරණ මධ්‍යස්ථානය පවසයි. ගංවතුර, නාය යාම් සහ සුළං හේතුවෙන් නිවාස 1,735 ට පූර්ණ හානි සිදු වී ඇති අතර තවත් නිවාස 9,432 ට අර්ධ හානි සිදුව තිබේ. පසුගිය 29 වෙනිදා කළුතර දිස්ත්‍රික්කයේ පැවති ගංවතුර තත්වය මේ අතර බස්නාහිර, සබරගමුව, දකුණු, මධ්‍යම සහ වයඹ පළාත්වල විටින් විට වැසි ඇති විය හැකි බව කාලගුණ විද්‍යා දෙපාර්තමේන්තුව පවසයි. නැගෙනහිර, ඌව සහ උතුරු මැද පළාත්වලත් වව්නියාව දිස්ත්‍රික්කයේත් තැනින් තැන විශේෂයෙන් සවස් කාලයේ ගිගිරුම් සහිත වැසි ඇති විය හැකි බවත් එම දෙපාර්තමේන්තුව නිකුත් කළ නිවේදනයක දැක්වේ. වැසි ඇති වන අවස්ථාවලදී දිවයින හරහා විටින් විට පැයට කිලෝමීටර 50 දක්වා සාමාන්‍ය තද සුළං ඇති වන බවත් එන නිවේදනයේ සඳහන් වේ. අකුණු මගින් සිදුවන අනතුරු අවම කර ගැනීමට අවශ්‍ය පියවර ගන්නා ලෙසත් කාලගුණ විද්‍යා දෙපාර්තමේන්තුව ජනතාවගෙන් ඉල්ලා සිටී.","len":2687}
{"id":"130627_fertilizer","url":"https:\/\/www.bbc.com\/sinhala\/sri_lanka\/2013\/06\/130627_fertilizer","title":"පොහොර හිඟය හේතුවෙන් ගොවීන්ට දුෂ්කරතා","summary":"රට පුරා පවතින පොහොර හිඟයක් හේතුවෙන් ගොවීන් දැඩි දුෂ්කර තත්වයකට මුහුණ දී සිටින බව වාර්තාකරුවෝ පවසති.","text":"පොලොනරුවේ ගොවීන් අද බ්‍රහස්පතින්දා උද්ඝෝෂණයක් කරමින් කියා සිටියේ තමන්ට කලට කන්නයට වගා කිරීමට පොහොර නොලැබෙන බවයි. සහනාධාර ක්‍රමය යටතේ ලැබෙන පොහොර ප්‍රමාණය දිගින් දිගටම අඩු කිරීම අසාධාරණ බවත් පස සරු කර ගැනීමට දීමනාවක් ලබා දීම වඩාත් යෝග්‍ය බවත් පොලොනරුවේ ප්‍රගතිශීලී ගොවි ජන එකතුවේ ආර්.ජී.රත්නතිලක සංදේශයට පැවසුවේය. මේ කන්නයේ වගා කටයුතු පිළිබඳව විමසීමක් කළ විට රත්නතිලක ගොවි මහතා පැවසුවේ පෙර දුන් පොහොර සහනාධාරය සියයට පනහකින් කපා දැමීම මෙවර ගොවීන් මුහුණ පාන විශාල ගැටලුවක් බවයි. කලින් අක්කරයකට යුරියා කිලෝ 130 ක් ලබා දුන්නත් දැන් ලබා දෙන්නේ කිලෝ 70 වක් පමණක් බවයි ඔහු පැවසුවේ. පොහොර ලබා දීම අයින් කළ යුතු බව තමන් ද පිළිගන්නා බව පැවසූ රත්නතිලක ගොවි මහතා ඒ වෙනුවට කාබනික කෘෂි රසායනික සහ කාබනික පොහොර ලබා දීමට රජය පියවර ගත යුතු බවත් ප්‍රකාශ කළේය. පසට හානි පොහොර හිඟයක් පවතින බව සත්‍ය බවත් , පසට වන හානිකර තත්වයෙන් වළක්වා ගැනීමට විශේෂඥ උපදෙස් මත සහනාධාර ක්‍රමය යටතේ ලැබෙන පොහොර ප්‍රමාණය අඩු කිරීමට කටයුතු කල බවත් කෘෂිකර්ම අමාත්‍ය මහින්ද යාපා අබේවර්ධන ප්‍රකාශ කළේය. කාබනික පොහොර භාවිත කිරීමට ගොවීන් උනන්දු කිරීමට උත්සාහ කලත් ගොවීන් ඒ ගැන ප්‍රමාණවත් ලෙසින් උනන්දු නොවන බවයි ඇමති වරයා කියා සිටින්නේ.","len":2688}
{"id":"130702_monks_provincial_councils","url":"https:\/\/www.bbc.com\/sinhala\/sri_lanka\/2013\/07\/130702_monks_provincial_councils","title":"බලපෑම්වලට නතු නොවී 'පළාත් සභා අහෝසි කරන්න'","summary":"ඉන්දියාව ඇතුළු ජාත්‍යන්තර ප්‍රජාවෙන් එල්ල වන බලපෑම්වලට නතු නොවී වහාම පළාත් සභා අහෝසි කරන්නැයි භික්ෂූන් වහන්සේගේ නායකත්වයෙන් යුත් සංවිධානයක් ශ්‍රී ලංකා ආණ්ඩුවෙන් ඉල්ලා සිටියි.","text":"පළාත් සභාවලට පක්ෂ ඇමතිවරුන් 'ඊළඟ මැතිවරණයේදී පරාජය කරනවා' මහරගම නගරයේදී ජන හමුවක් ඇමතූ පළාත් සභා අහෝසි කිරීමේ ජාතික එකමුතුවේ නායකයෝ පළාත් සභාවලට පක්ෂව අදහස් දක්වන ආණ්ඩුවේ සහ විරුද්ධ පක්ෂයේ දේශපාලන නායකයන්ට ද අනතුරු ඇඟවීමක් කළහ. විශේෂයෙන්ම පොලිස් බලතල පළාත් සභාවලට විමධ්‍යගත කළ හොත්, ජාතික පොලිස් සේවාව අකර්මන්‍යව ගොස් විනාශ වනු ඇති බවයි, සිංහල රාවය සංවිධානයේ ආචාර්ය මැදගම අඹේතිස්ස හිමියන් කියා සිටියේ. ඇමතිවරුන්ට අනතුරු ඇඟවීමක් පළාත් සභා ක්‍රමයට පක්ෂව අදහස් දක්වන අමාත්‍යවරුන් සහ විරුද්ධ පක්ෂවල මන්ත්‍රීවරුන් වහාම සිය මතය වෙනස් කර ගත යුතු බව පවසන බොදු බල සේනා සංවිධානයේ නායක කිරම විමලජෝති හිමියෝ, එසේ නොකළහොත් ඉදිරි මැතිවරණයේදී ඔවුන් පරාජය කිරීමට කටයුතු කරන බවට අනතුරු ඇඟවූහ. කෙසේ නමුත් පළාත් සභා අහෝසි කළ හොත් අමාත්‍ය පදවියෙන් ඉල්ලා අස්වන බව ඊයේ කියා සිටි ජාතික භාෂා පිලිබඳ අමාත්‍ය වාසුදේව නානායක්කාර තමන් එසේ අභියෝග කරන්නේ ආණ්ඩුව පළාත් සභා අහෝසි නොකරන බව හොඳින්ම විශ්වාස නිසා බව ද සඳහන් කළේය. මේ අතර කොළඹ පිහිටි ඉන්දීය මහ කොමසාරිස් කාර්යාලය වෙත ගිය බොදු බල සේනා සංවිධානයේ නියෝජිත පිරිසක් ශ්‍රී ලංකාවට බලපෑම් නොකරන්නැයි ඉල්ලා සිටින පෙත්සමක් මහ කොමසාරිස් කාර්යාලයට භාර දුන්හ.","len":2691}
{"id":"130928_unp","url":"https:\/\/www.bbc.com\/sinhala\/sri_lanka\/2013\/09\/130928_unp","title":"එක්සත් ජාතික පක්ෂය ගොඩ ගැනීමේ වැදගත් හා ක්ෂණික තීන්දු","summary":"එක්සත් ජාතික පක්ෂය වැදගත් හා ක්ෂණික තීන්දු රැසක් ගෙන යළි ජනතාව අතරට යා යුතු බව එක්සත් ජාතික පක්ෂයේ හිටපු නියෝජ්‍ය නායක සජිත් ප්‍රේමදාස ප්‍රකාශ කරයි.","text":"බල ගැන්වීම මෙවර පළාත් සභා මැතිවරණයේ දී එක්සත් ජාතික පක්ෂය විශාල වශයෙන් පසු බෑමට ලක්ව ඇති බව පිළිගන්නා ඔහු කියා සිටියේ ඉකුත් වසර තුනක පමණ කාලයක සිට පක්ෂය බල ගැන්වීම සඳහා තමන් පුළුල් ලෙස ක්‍රියා කළ බවයි. පක්‍ෂ නායක රනිල් වික්‍රමසිංහ ගේ නායකත්වය පක්ෂයේ පරාජය හමුවේ ඇති ගැටලුව බවට ඉස්මතුව ඇති මතය ගැන අදහස් දැක්වූ පාර්ලිමේන්තු මන්ත්‍රී සජිත් ප්‍රේමදාස කියා සිටියේ එසේ ගැට‍ළු ඇති බව පෙන්වා දී ඇත්තේ පක්ෂ නායකයාගේම සමීපතම හිතවතුන් විසින් බවයි. පක්‍ෂ නායක රනිල් වික්‍රමසිංහ සමග ඔවුන් මේ සම්බන්ධයෙන් සාකච්ඡා වට ගණනාවක් පවත්වා ඇති බව පැසවූ ඔහු, නායකත්වය පක්ෂයේ පරාජයට හේතුවී ඇත්දැයි, රනිල් වික්‍රමසිංහ නායකයා ආරක්ෂා කරන එම කණ්ඩායමෙන් ඇසිය යුතු බව කියා සිටියේය. අදහස් හා යෝජනා පක්ෂය මුහුණ දෙන වත්මන් තත්වයෙන් ගොඩ ඒම පිණිස කුමන ක්‍රියා මාර්ගයක් අනුගමනය කරන්නේ දැයි කළ විමසුමේ දී එක්සත් ජාතික පක්ෂ මන්ත්‍රී සජිත් ප්‍රේමදාස ප්‍රකාශ කළේ පක්‍ෂය ඉදිරියට යා යුතු ආකාරය ගැන අදහස් හා යෝජනා රැසක් ඉදිරිපත් කලද ඒ හමුවේ විශාල බාධා හා අභියෝග රැසකට මුහුණ දීමට සිදුවූ බවයි. මේ නිසා ඒ සම්බන්ධයෙන් කඩිනමින් පියවර ගැනීමේ වාරය පාක්ෂිකයන්ට සහ සෙසු මහජනතාව වෙත පැවරී ඇති බවයි සජිත් ප්‍රේමදාස මන්ත්‍රීවරයා ප්‍රකාශ කළේ.","len":2693}
{"id":"150820_pp_female_viagra","url":"https:\/\/www.bbc.com\/sinhala\/world\/2015\/08\/150820_pp_female_viagra","title":"කාන්තාවන්ටත් ව්‍යාඝ්‍රා","summary":"පිරිමින්ගේ ලිංගික උත්තේජනය වැඩි කිරීමට භාවිතා කරන වයග්‍රා නම් ඖෂධය වැනි කාන්තාවන්ගේ ලිංගික අවශ්‍යතා තීව්‍ර කෙරෙන ඖෂධයකට ඇමරිකාවේ ආහාර සහ ඖෂධ පාලක මණ්ඩලයේ අනුමැතිය ලබා දී තිබේ.","text":"‘ෆ්ලිබන්සේරින්’ නමින් හඳුන්වා ඇති මෙම ඖෂධය මින් පෙර දෙවතාවක් ඇමරිකානු ආහාර සහ ඖෂධ පාලක මණ්ඩලය ඉදිරියේ ප්‍රතික්ෂේප කෙරිණ. අඩු ප්‍රතිපල ලබා දීම සහ විවිධ අතුරු ප්‍රතිපල ඇති කිරීමට පවතින ඉඩකඩ හේතුවෙන් ‘ෆ්ලිබන්සේරින්’ නැතහොත් ‘කාන්තා වයග්‍රා’ ලෙසින් කතා බහ කෙරෙන මෙම ඖෂධය දැඩි විවේචනයට ලක් වෙමින් තිබේ. නමුත් ඇතැම් කණ්ඩායම් පවසන්නේ කාන්තා ලිංගිකත්වයට අවධානය යොමු කෙරෙන මෙම ඖෂධය කාන්තාවන්ට සහනයක් වනු ඇති බවයි. පුරුෂයන්ගේ ලිංගික උත්තේජනය වැඩි කිරීමට භාවිතා කරන වයග්‍රා මගින් සිදු කරනු ලබන්නේ පුරුෂ ලිංගයට ගලා යන රුධිරයේ වේගය සහ ගලා යාම තීව්‍ර කිරීමයි. අතුරු ප්‍රතිපල නමුත් ‘ෆ්ලිබන්සේරින්’ මගින් කාන්තා මොලයේ හෝමෝන වලට බලපෑමක් සිදු කරන අතර ප්‍රතිපල ලබා ගැනීමට නම් ඖෂධය මාසයක කාලයක් පාවිච්චි කිරීමට සිදු වෙයි. ‘කාන්තා වයග්‍රා’ වශයෙන් හඳුන්වනු ලබන මෙම ඖෂධය ස්ටෙරොයිඩ් අඩංගු තවත් ඖෂධ සමග භාවිතයෙන්, මත්පැන් සමග භාවිතයෙන් සහ අක්මාවේ රෝග සහිත පුද්ගලයන් විසින් භාවිතා කිරීම මගින් හානිකර අතුරු ප්‍රතිපල ලබා දිය හැකියි. දීර්ඝ කාලීනව ලිංගික උත්තේජනයක් ඇති නොවීම නිසා මානසික ආතතියට පත් කාන්තාවන්ට ප්‍රතිකාර ලබා දීමට මෙම ඖෂධය භාවිතා කළ හැකි බවයි ‘ෆ්ලිබන්සේරින්’ හඳුන්වා දෙන ඖෂධ වෙළඳ සමාගම පවසන්නේ.","len":2693}
{"id":"world-38555711","url":"https:\/\/www.bbc.com\/sinhala\/world-38555711","title":"CIA වාර්තාවට රුසියාවෙන් පිළිතුරු","summary":"ඇමරිකානු ජනාධිපතිවරණයට බලපෑම් කිරීම සඳහා හැකරුන් යොදා ගත් බවට එල්ල කරන චෝදනා රුසියාව ප්‍රතික්ෂේප කරයි.","text":"රුසියානු ආණ්ඩුවේ ප්‍රකාශකයෙකුවන දිමිත්‍රි පෙස්කොෆ් කියා සිටියේ මොස්කව් පාලනය එම චෝදනාව ඕනෑවටත් වඩා අසා ඇති බවය. ජනාධිපතිවරණ ප්‍රචාරණ ව්‍යාපාරය ඩොනල්ඩ් ට්‍රම්ප්ට වාසි සහගතවන අයුරින් හැසිරවීම සඳහා වෙබ් අඩවිවලට රහසින් ඇතුළු වූ රුසියානු හැකරුන් උත්සාහ කොට ඇති බව සඳහන් කරමින් ඇමරිකානු මධ්‍යම ඔත්තු සේවය (CIA) පසුගියදා වාර්තාවක් නිකුත් කළේය. රුසියාවට චෝදනා කරමින් බුද්ධි අංශ විසින් නිකුත් කරන ලද එම වාර්තාව 'පදනම් විරහිත' වාර්තාවක් බවයි, දිමිත්‍රි පෙස්කොෆ් පවසන්නේ. ඩිමොක්‍රටික් පක්ෂ ඊමේල් ගිණුම් තුලට රහසින් ඇතුළුවන ලෙස රුසියානු ජනාධිපති ව්ලදිමීර් පූතින් නියෝග කර ඇති බවට බුද්ධි අංශ වාර්තාවෙන් චෝදනා කරයි ඇමරිකානු ජනාධිපති ධුරය සඳහා තේරී පත් වී සිටින ඩොනල්ඩ් ට්‍රම්ප් වෙත සිකුරාදා බුද්ධි අංශ වාර්තාව ලබා දීමෙන් අනතුරුව ඒ සම්බන්ධයෙන් රුසියාවේ නිල ප්‍රතිචාරය පළ වූ පළමු අවස්ථාව මෙයයි. ජනාධිපතිවරණයේදී ඩොනල්ඩ් ට්‍රම්ප්ගේ ප්‍රතිවාදියා වූ හිලරි ක්ලින්ටන්ට අවාසි සහගත තත්වයක් නිර්මාණය කිරීම සහ ජනාධිපතිවරණයට බලපෑම් කිරීමේ අරමුණින් ඩිමොක්‍රටික් පක්ෂ ඊමේල් ගිණුම් තුලට රහසින් ඇතුළුවන ලෙස රුසියානු ජනාධිපති ව්ලදිමීර් පූතින් නියෝග කර ඇති බවට බුද්ධි අංශ වාර්තාවෙන් චෝදනා කොට තිබේ.","len":2698}
{"id":"121218_daily_news_cj","url":"https:\/\/www.bbc.com\/sinhala\/sri_lanka\/2012\/12\/121218_daily_news_cj","title":"ඩේලි නිවුස් කතුවරයාට එරෙහි පෙත්සම විභාගයට","summary":"අගවිනිසුරු ශිරාණි බණ්ඩාරනායක පිළිබඳව පළ කරන ලද ඇතැම් පුවත් මගින් ඩේලි නිවුස් පුවත්පතේ කතුවරයා අධිකරණයට අපහාස කොට ඇතැයි පවසමින් ඉදිරිපත් කරන ලද පෙත්සමක් විභාග කිරීමට ශ්‍රේෂ්ඨාධිකරණයේ අනුමැතිය පළවිය.","text":"අගවිනිසුරුවරිය සම්බන්ධයෙන් ඩේලි නිවුස් පුවත්පත පළ කරන ලද ලිපි මගින් අධිකරණයට අපහාසයක් සිදුවී ඇති බව පෙත්සමේ සඳහන් වේ නීතිඥ සුනිල් කුරේ සිය පෙත්සම මගින් පවසන්නේ දෝෂාභියෝගයකට මුහුණ දී සිටින අගවිනිසුරුවරිය සම්බන්ධයෙන් ඩේලි නිවුස් පුවත්පත පළ කරන ලද ලිපි මගින් අධිකරණයට අපහාසයක් සිදුවී ඇති බවයි. එබැවින් ඩේලි නිවුස් පුවත්පතේ කතුවරයා වන නීතිවේදී රාජ්පාල් අබේනායක අධිකරණයට කැඳවා විභාගයක් පවත්වන මෙන් පෙත්සම්කරු, නීතිඥ සුනිල් කුරේ, අධිකරණයෙන් ඉල්ලා සිටියි. විශේෂයෙන්ම පසුගිය දෙසැම්බර් 03 වැනිදා \"අලුත්කඩේ කුමන්ත්‍රණය සඳහා අගවිනිසුරුවරිය දිසා විනිසුරන් කැඳවයි\" මැයෙන් යුත් ලිපියක් පළකරමින් කතුවරයා අධිකරණයට අපහාස කොට ඇති බවයි, පෙත්සමේ සඳහන් වෙන්නේ. අදාළ රැස්වීම පිළිබඳව එදිනම පළ කළ තවත් වාර්තා මඟින් මෙන්ම අගවිනිසුරුවරියට එරෙහිව පැවති දෝෂාභියෝගය සම්බන්ධයෙන් ඩේලි නිවුස් පුවත්පත පළ කළ ඇතැම් ලිපිද අපහාසාත්මක බව පෙත්සම්කරුගේ තර්කයයි. වැඩිදුර විමර්ශන කටයුතු සඳහා පෙත්සමේ පිටපත් සියලුම ශ්‍රේෂ්ඨාධිකරණ විනිසුරුවරුන් වෙත යොමු කරන මෙන් විනිසුරු නිමල් ගාමිණී අමරතුංග ප්‍රමුඛ විනිසුරු මඬුල්ල නියෝග කළේය. වැඩිදුර විභාගය ජනවාරි 31 වැනි දිනට කල් තැබිණ. වැඩි තොරතුරු සඳහා සබැඳි තේමා","len":2698}
{"id":"150921_ug_rohana_wijeweera","url":"https:\/\/www.bbc.com\/sinhala\/sport\/2015\/09\/150921_ug_rohana_wijeweera","title":"විජේවීර පවුලට 71 පළමු සගයන්ගේ අවධානය","summary":"ජනතා විමුක්ති පෙරමුණේ නිර්මාතෘ රෝහණ විජේවීරගේ පවුලේ සාමාජිකයන් වෙනුවෙන් අවශ්‍ය උදව් උපකාර සඳහා 1971 කැරැල්ලට සම්බන්ධ වූ ක්‍රියාකරුන්ගෙන් සමන්විත ‘71 සංසදය’ සූදානමින් සිටි බව එම පක්ෂයේ ආරම්භක ක්‍රියාකරුවකු වන නිමල් මහරගේ පවසයි.","text":"ජවිපෙ නිර්මාතෘ රෝහණ විජේවීර 1971 කැරැල්ලේ මහ නඩුවේ සාමාජිකයකු වන නිමල් මහරගේ බීබීසී සංදේශය සමඟ සාකච්ඡාවකට එක් වෙමින් කියා සිටියේ 1989 දී රෝහණ විජේවීර ඝාතනය කරනු ලැබීමෙන් අනතුරුව ජනතා විමුක්ති පෙරමුණේ පළමු කැරැල්ලට හවුල් වූ සාමාජිකයන් රැසක් සිය පැරණි නායකයාගේ දරු පවුල සඳහා සහන සැලසීමට ඉදිරිපත් වූ බවයි. එහෙත් එම පාර්ශවයෙන් ප්‍රතිචාරයක් නොවීම නිසා ඊට අවස්ථාවක් නොලැබුණ බවයි නිමල් මහරගේ පවසන්නේ. ශ්‍රී ලංකාවේ බොහෝ මාධ්‍ය වාර්තා මගින් පැවසෙන්නේ මෙතෙක් නාවික හමුදාව භාරයේ ජීවත් වූ විජේවීර පවුලේ සාමාජිකයන්ට ඉන් බැහැර වෙන මෙන් දැනුම් දීමක් කරනු ලැබ ඇති බවයි. ජවිපෙ වගකීම මේ තත්වය යටතේ විජේවීර පවුලට පිහිටවීම අතින් ජනතා විමුක්ති පෙරමුණට විශාල වගකීමක් ඇති බවත් නිමල් මහරගේ පෙන්වා දෙයි. 'ඔවුන් රෝහණ විජේවීර සහෝදරයාගේ බිරිඳ සහ දරුවන් වීම නිසාම නොව එම දරු පවුල එවැනි තත්වයකට පත් වුනේ ජනතා විමුක්ති පෙරමුණේ දේශපාලන ක්‍රියාකාරකම් නිසා හෙයින් පක්ෂයට ඔවුන් වෙනුවෙන් පියවර ගැනීමේ පළමු වගකීම පැවරෙනවා' නිමල් මහරගේ පවසයි. එසේම ඔහුගේ ඝාතනය සම්බන්ධයෙන් එවකට බලයේ සිටි ආණ්ඩුවට චෝදනා එල්ල කෙරෙන හෙයින් එම දරු පවුල ආරක්ෂා කිරීම අතින් ශ්‍රී ලංකාවේ කවර වූ හෝ ආණ්ඩුවක් පියවර ගත යුතු බවත් නිමල් මහරගේ කියා සිටියේය.","len":2707}
{"id":"sri-lanka-39314766","url":"https:\/\/www.bbc.com\/sinhala\/sri-lanka-39314766","title":"මුස්ලිම් ළමා විවාහ 'වැඩිවීමේ ප්‍රවණතාවක් '","summary":"ශ්‍රී ලංකාවේ මුස්ලිම් ප්‍රජාව තුළ ළමා විවාහ සිදු කිරීම ක්‍රමයෙන් වැඩිවීමේ ප්‍රවණතාවක් දක්නට ඇති බව මුස්ලිම් මානව හිමිකම් ක්‍රියාධාරිනියෝ පවසති.","text":"විශේෂයෙන්ම නැගෙනහිර පළාතේ තමන් කළ සමීක්ෂණයකට අනුව මුස්ලිම් ළමා විවාහ වසරක් ඇතුළත දෙගුණයකින් පමණ ඉහළ ගොස් ඇති බව මානව හිමිකම් නීතිවේදිනී එර්මීසා ටෙගල් බීබීසී සිංහල සේවයට පැවසීය. 2014 වසරේ දී 14 % ක්ව තිබූ නැගෙනහිර පළාතේ මුස්ලිම් ළමා විවාහ 2015 වසරවන විට 22% ක් දක්වා ඉහළ ගොස් තිබූ බව ඇය සඳහන් කළේ බීබීසී සිංහල ෆේස්බුක් අඩවිය සමග සජීවී සාකච්ඡාවකට එක්වෙමිනි. ශ්‍රී ලංකාවේ ළමා විවාහ වැළැක්වීම පිණිස මුස්ලිම් විවාහ සහ දික්කසාද නීතිය (මුස්ලිම් පුද්ගල නීතිය) සංශෝධනය කළ යුතු බව එර්මීසා ටෙගල් ඇතුළු මුස්ලිම් ක්‍රියාධාරිනියෝ ඉල්ලා සිටිති. ඉල්ලීමක් මුස්ලිම් පුද්ගල නීතිය අනුව දැරියන් විවාහ කරදීම සඳහා වයස් සීමාවක් නොමැති වුවත්, ළමා විවාහ මගින් බරපතල සමාජ ගැටළු මතුවන බවත් නීතිවේදිනී එර්මීසා ටෙගල් පෙන්වා දෙන්නීය. එබැවින් මුස්ලිම් පුද්ගල නීතිය සංශෝධනය කිරීමේ අවශ්‍යතාවය වසර 25 කට ආසන්න කාලයක් මුලුල්ලේ මුස්ලිම් ක්‍රියාධාරිනියන් පෙන්වා දෙමින් සිටින බවත් ඇය සඳහන් කළාය. එම නීතිය සංශෝධනය කිරීමට විරුද්ධ නැතැයි මේ අතර බීබීසී සිංහල සේවය කළ විමසීමකදී සඳහන් කළ තව්හිඩ් ජමාආත් සංවිධානයේ ප්‍රකාශකයෙක්, කෙසේ නමුත් විවාහය සඳහා වයස් සීමාවක් පැනවීම පිළිබඳව සිය සංවිධානය දැඩි සේ විරෝධය පළකරන බවත් වැඩිදුරටත් පැවසීය.","len":2709}
{"id":"150523_lanka_jaffna_demo","url":"https:\/\/www.bbc.com\/sinhala\/sri_lanka\/2015\/05\/150523_lanka_jaffna_demo","title":"යාපනයේ විරෝධතා ව්‍යාපාර තහනම්","summary":"යාපනය නගරය තුළ කිසිදු ආකාරයක උද්ඝෝෂණයක් විරෝධතා ව්‍යාපාරයක් පැවැත්වීම තහනම් කෙරෙන නියෝගයක් යාපනය මහේස්ත්‍රාත් අධිකරණය විසින් නිකුත් කරනු ලැබ ඇත.","text":"යාපනය උසාවියට පහර දුන් පුද්ගලයෙක් අත්අඩංගුවට ගනු ලැබුණ අවස්ථාවක් අධිකරණය එම පියවර ගෙන තිබෙන්නේ අද යාපනය නගරය තුළ ආරම්භ කරනු ලැබීමට නියමිතව තිබුණ උද්ඝෝෂණ ව්‍යාපාර තුනක් සැලකිල්ලට ගනිමින්. පුන්කුඩුතීව් ගමේ විද්‍යා සිවයෝගනාදන් දැරිය දූෂණය කොට මරා දැමූ අපරාධකරුවන් අත්අඩංගුවට ගෙන උසාවියට ඉදිරිපත් කිරීම ප්‍රමාද වීම සම්බන්ධයෙන් කෝපයට පත් කණ්ඩායමක් යාපනය මහේස්ත්‍රාත් අධිකරණයට පසුගියදා ගල්මුල් ආදියෙන් පහර දුන් අතර ඊට හවුල් වූවන් 130 දෙනකු පමණ අත්අඩංගුවට ගනු ලැබ ඇත. අගවිනිසුරු ශ්‍රී පවන් යාපනය නගරයේ සිදුවීම් වලින් පසු එහි සංචාරයක අද විරෝධතා ව්‍යාපාර තුනක් සංවිධානය කර තිබුණේ එසේ අත්අඩංගුවට ගනු ලැබ සිටින්නන් ඇප මත මුදා හරින මෙන් බල කිරීමටයි. එම විරෝධතා ව්‍යාපාර සංවිධානය කළ පුද්ගලයන් පවසන්නේ පාසල් දැරිය මරා දැමීම නිසා කෝපයට පත් කණ්ඩායමක් විසින් උසාවියට පහර දී ඇති අතර එය හදිසි මහජන කෝපය පළ වීමක් පමණක් වන බවයි. මේ අතර පොලිස් ප්‍රකාශක සහකාර පොලිස් අධිකාරී රුවන් ගුණසේකර ප්‍රකාශයක් කරමින්, අද නිකුත් කෙරුණ උසාවි නියෝගය නොතකා යම් කිසිවකු ක්‍රියා කරන්නේ නම් ඔවුන් අත්අඩංගුවට ගන්නා බවයි කියා සිටියේ. යාපනය අධිකරණයට පහර දෙනු ලැබීමට එරෙහිව එහි නීතිඥ මණ්ඩලය ද පසුගිය දා වර්ජන ව්‍යාපාරයකට හවුල් වුණි.","len":2722}
{"id":"131024_jayalalitha","url":"https:\/\/www.bbc.com\/sinhala\/sri_lanka\/2013\/10\/131024_jayalalitha","title":"පොදුරද මඩුලු සමුළුවට ‘ඉන්දීය සහභාගිත්වය එපා’","summary":"නොවැම්බරයේ ශ්‍රී ලංකාවේ පැවැත්වීමට නියමිත පොදු රාජ්‍ය මණ්ඩල රාජ්‍ය නායක සමුළුව මුළුමනින් ම වර්ජනය කරන මෙන් ඉල්ලා සිටින යෝජනාවක් තමිල්නාඩු ප්‍රාන්ත සභාව ඒකමතිකව සම්මත කොට ගෙන තිබේ.","text":"යෝජනාව සභා ගත කරමින් මහ ඇමතිනි ජයලලිතා ජයරාම් කියා සිටියේ නාමික වශයෙන් හෝ කිසිදු ඉන්දීය නියෝජිතයකු සමුළුවට සහභාගී නො කළ යුතු බවයි. ශ්‍රී ලංකා රජය පොදු රාජ්‍ය මණ්ඩලීය මූලධර්ම උල්ලංඝනය කිරීම පදනම් කොට ගෙන සමුළුව වර්ජනය කිරීමට තීන්දු කොට ඇති කැනඩා අගමැති ස්ටීවන් හාපර් ගෙන ඇති ස්ථාවරය ඉන්දීය රජයත් ආදර්ශයට ගත යුතු බවයි මහ ඇමතිනිය වැඩි දුරටත් කියා සිටියේ. අට කෝටියක් සාපේක්ෂ වශයෙන් කුඩා දෙමළ ජනගහනයක් සිටින කැනඩාව නාමික නියෝජනයක් පමණක් සිදු කිරීමට තීරණය කරද්දී අට කෝටියක් දෙමළ ජනතාව සිටින ඉන්දියාව සමුළුව මුළුමනින් ම වර්ජනය කිරීමට ස්ථිර සාර තීන්දුවක් නොගැනීම කනගාටුවට කාරණයක් වන අතර ඉන් පෙනී යන්නේ මධ්‍යම ආණ්ඩුව දෙමළ ජනතාවගේ අභිලාෂයන් ට ගරු නොකරන බවකැයි ජයලලිතා ජයරාම් පැවසුවාය. සමුළුව වර්ජනය කරන මෙන් හිටපු තමිල්නාඩු මහ ඇමැති මුතුවේල් කරුණානිධි කළ ඉල්ලීමකට ලිපියකින් පිළිතුරු සපයන ඉන්දීය අගමැති මං මෝහන් සිං කියා තිබුණේ තම සහභාගිත්වය තීරණය කැරෙනු ඇත්තේ දෙමළ ජනතාවගේ අදහස් ඇතුළු අදාල සියලු කාරනා සැලකිල්ලට ගැනීමෙන් අනතුරුව බවයි. ශ්‍රී ලංකාවේ පැවැත්වෙන පොදු රද මඩුලු සමුළුව වර්ජනය කිරීමේ ඉල්ලීම තමිල්නාඩුවේ ආණ්ඩු පාක්ෂික මන්ත්‍රීවරුන් හා අමාත්‍යවරුන් සමහරෙක් විසින් ද ඉදිරිපත් කොට තිබේ.","len":2723}
{"id":"world-37667276","url":"https:\/\/www.bbc.com\/sinhala\/world-37667276","title":"බ්‍රසීලයේත් 'ඇත් අතුරු සෙවනක්'","summary":"අලිඇතුන් සඳහා වන ලතින් ඇමෙරිකානු පළමු අභයභූමිය බ්‍රසීලයේ විවෘත විය.","text":"ආසියානු අලින් වන 'ගුයිඩා' සහ 'මයියා' සර්කස් සංදර්ශන සඳහා යොදා ගන්නා ලද සද්දන්තයන් පනස් දෙනකු පමණ අලුතින් විවෘත කෙරුණු අභයභූමියේ රැඳවීමට නියමිතයි. හතළිස් විය ඉක්මවූ 'ගුයිඩා' සහ 'මයියා' එහි පළමු පදිංචිකරුවෝ වෙති. පශු වෛද්‍ය ප්‍රතිකාර ලබා දෙන අතරම එම අලි ඇතුන්ට කැලෑවේ නිදැල්ලේ සැරි සරමින් වනපල බුදීමට අවස්ථාව සලසා ඇති බවයි නව අභයභූමියේ කාර්ය මණ්ඩලය පවසති. ලතින් ඇමරිකාව පුරා පිහිටි සත්වෝද්‍යාන වසා දැමීම සහ සර්කස් සංදර්ශන සඳහා සතුන් යොදා ගැනීම තහනම් කෙරෙන නීති දැඩි කෙරෙමින් පවතින තත්වයක් යටතේ අලිඇතුන්ට සෙවන ලබා දීම සඳහා ඇමරිකාව මූලස්ථානය කොට ගත් කණ්ඩායමක් විසින් අදාළ ඉඩම මිල දී ගනු ලැබ ඇත. වසර ගණනාවක් ගොවිපලක විසූ 'ගුයිඩා' සර්කස් සංදර්ශන සඳහා යොදා ගැනුණු 'මයියා' ලතින් ඇමරිකාවේ විවෘත කරන ලද අලිඇතුන් සඳහා වූ පළමු අභයභූමිය අභයභූමිය සංචාරකයන් සඳහා විවෘත නොවේ සර්කස් සංදර්ශන සඳහා යොදා ගැනීම පිණිස නීති විරෝධී ආකාරයෙන් ගෙන්වා ගනු ලැබූ 'ගුයිඩා' සහ 'මයියා' තායිලන්තයේ උපත ලබා ඇති බව විශ්වාස කෙරේ. 'Global Sanctuary for Elephants' නමැති සත්ව සංවිධානය විසින් අභයභූමියට අයත් අක්කර 2800 ක භූමි ප්‍රදේශය මිලදී ගනු ලැබ ඇත්තේ ඇමරිකානු ඩොලර් දස ලක්ෂයකටය. අදාළ මුදල වසර පහක් තුළ ගෙවා නිම කිරීමට නියමිත අතර නව අලි අභයභූමිය සංචාරකයන් සඳහා විවෘත නොවේ.","len":2726}
{"id":"140328_ukraine_imf","url":"https:\/\/www.bbc.com\/sinhala\/world\/2014\/03\/140328_ukraine_imf","title":"ලෝක බලවතුන්ගෙන් රුසියාවට දැඩි බලපෑම්","summary":"මොස්කව් අනුග්‍රහයෙන් රුසියාවට ක්‍රිමියාව ඈඳා ගැනීම නීති විරෝධී බව එක්සත් ජාතීන්ගේ මහා මණ්ඩලය මගින් යෝජනාවක් අනුමත කරන ලදී.","text":"'දේශසීමාව අසල රුසියානු හමුදා වැඩි කිරීම' යෝජනාව අනුමත වුයේ ජාත්‍යන්තර මුල්‍ය අරමුදල යුක්රේනයට ඇමෙරිකානු ඩොලර් බිලියන 14 සිට 18 දක්වා වූ ණය මුදලක් ලබා දීමට එකඟ වීමෙන් පසුවයි. යුක්රේන දේශසීමාව අසලින් රුසියානු හමුදා ඉවත් කර ගන්න -ඔබාමා රුසියාවට හිතවත් හමුදා යුක්රේනයේ දකුණු අර්ධද්වීපය බද්ධ කර ගැනීමෙන් පසුව රුසියාව සහ බටහිර ජාතීන් අතර නොසන්සුන්තාවක් නිර්මාණය වී තිබේ. සම්බාධක තව දුරටත් යුක්රේනය ආක්‍රමණය කළහොත් රුසියාවට එරෙහිව යුරෝපා සංගමය සහ ඇමෙරිකා එක්සත් ජනපදය දැඩි සම්බාධක පනවන බවට ඇමෙරිකානු ජනාධිපති බරක් ඔබාමා අනතුරු ඇඟවීය. මේ අතරතුර, යුක්රේනයේ පවතින තත්වය පිළිබඳව රටේ ජනතාවගේ අදහස දැන ගැනීම සඳහා රටේ සෑම කලාපයකම ජනමතවිචාරණයක් පවත්වන මෙන් බලයෙන් පහ කළ යුක්රේන ජනාධිපති වික්ටර් යනුකොවිච් ඉල්ලා සිටියේය. ඔබාමා රුසියාවට පලා ගොස් සිටින ඔහු තව දුරටත් කියා සිටියේ එමගින් රටේ ස්වාධිපත්‍යය රැකෙන අතර රට ස්ථාවර වන බවයි. ජනාධිපති ඔබාමා රුසියාවෙන් ඉල්ලා සිටියේ යුක්රේන දේශසීමාව අසලින් සිය හමුදා ඉවත් කර යුක්රේනය සමඟ සාකච්ඡා ආරම්භ කරන ලෙසයි. දේශසීමාව අසල හමුදා වැඩි කිරීම තුලින් යුක්රේනය තැති ගැන්වීමට රුසියාව දරන ප්‍රයත්නයක් හෝ වෙනත් පියවරක පෙරනිමිත්තක් පෙන්නුම් කර ඇති බවද ජනාධිපති ඔබාමා පැවසුවේය.","len":2738}
{"id":"130527_dambulla_land","url":"https:\/\/www.bbc.com\/sinhala\/sri_lanka\/2013\/05\/130527_dambulla_land","title":"දඹුල්ලවාසීන් පිරිසකට ඉඩම්වලින් ඉවත්වන මෙන් නියෝග","summary":"සිය නිවාස අහිමි වීමේ තර්ජනයට ලක්වී සිටින බව ඓතිහාසික රන්ගිරි දඹුලු ගල පාවුල ගම්වාසීන් පිරිසක් පවසති.","text":"පාදෙණිය, ඓතිහාසික දඹුලු ගල පාමුල පිහිටි දඹුලු පූජා නගරයට අයත් ගම්මානයක් පාදෙනියේ පවුල් තිස් පහක් කැඳවූ මාතලේ දිසාපතිනිය පැය විසි හතරක් ඇතුලත නිවාස සංවර්ධන අධිකාරියේ නිලධාරීන් යොදවා නිවාස කඩා දමන බව දැනුම් දුන් බව ප්‍රදේශවාසීහු බීබීසී සංදේශයට පැවසූහ. වෙනත් ඉඩම් සහ වන්දි ලබාදීම පිලිබඳ සාකච්ඡාවක් පිණිස ලිපියකින් තමන් කැඳවූ දිසාපතිනිය, වසර තිස් පහක් මුළුල්ලේ තමන් පදිංචිව සිටින්නේ ආණ්ඩුවේ ඉඩම්වල බැවින් කිසිදු වන්දියක් නොගෙවන බව දැනුම් දුන්නේ යයි ප්‍රදේශවාසී කාන්තාවක වන සරෝජිනී කියා සිටියාය. \"අපිට යන්න එන්න තැනක් නෑ. අපි ඉපදුනේ, ඉස්කෝලේ ගියේ, හැදුනේ ඔක්කොම මේ පාදෙණියේ,\" ඇය පවසන්නීය. තමන් ජීවත්වන්නේ දඹුල්ල පූජා නගරයට අයත් ඉඩම්වල බව පිළිගන්නා සරෝජිනී, වෙනත් ඉඩම් ලබා දෙන්නේ නම් පූජා නගරයෙන් ඉවත්වීමට තමන් සූදානම් බවද සංදේශයට කියා සිටියාය. විශේෂයෙන්ම යුද්ධය සමයේ \"එල්ටීටීඊ සාමාජිකයන්\" ලෙසින් චෝදනාවට ලක්වීමේ බිය නිසා වෙනත් පලාතක පදිංචියට යාම අවදානම් සහගත කරුණක් වූ බවත්, ඒ සමයේ අසල්වාසී සිංහල ජනතාව තමන්ට ඉතා හොඳින් සැලකූ බවත් ඇය වැඩිදුරටත් සඳහන් කළාය. ගම්වාසීන් ඉදිරිපත් කරන ඉහත කී චෝදනා පිළිබඳව විමසීම පිණිස මාතලේ දිසාපතිනි හෙලන් මීගස්මුල්ල ඇමතීමට බීබීසී සංදේශය දැරූ උත්සාහය සාර්ථක නොවීය.","len":2738}
{"id":"150710_sp_black_protest","url":"https:\/\/www.bbc.com\/sinhala\/sri_lanka\/2015\/07\/150710_sp_black_protest","title":"'මහින්ද එපා': කළු විරෝධය රටපුරා","summary":"පසුගිය ජනවාරි 08 වැනි දින ශ්‍රී ලංකාවේ ඡන්දදායකයන් මහින්ද රාජපක්ෂ හිටපු ජනාධිපතිවරයා පරාජය කළේ ඔහුට 'යළිත් වරක් පණ දෙන්නට නොවන' බව ජනපතිවරණයේ දී මෛත්‍රීපාල සිරිසේනට සහාය දුන් සිවිල් සංවිධාන පවසති.","text":"\"ඒ ලබපු ජනතා ජයග්‍රහණය පාවා දෙන්න එපා කියල මුළු රටේම අපි විරෝධතා පවත්වන්න අපි සැලසුම් කරලා තියෙනවා\" වීදියේ විරෝධය ඇතුළු සිවිල් සංවිධාන ගණනාවක් එක්ව කොළඹ කොටුවේ දුම්රිය ස්ථානය ඉදිරිපසදී උද්ඝෝෂණ ව්‍යාපාරයක් දියත් කර තිබුණේ ඒ බව අවධාරණය කරමින්. සිකුරාදා කොළඹින් ආරම්භ වූ කළු විරෝධය නම් එම උද්ඝෝෂණය රටපුරාම දියත් කිරීමට තමන් සූදානම් බවයි, උද්ඝෝෂණයේ සංවිධායකයකු වන විකල්ප වෙබ් අඩවියේ කර්තෘ සම්පත් සමරකෝන් බීබීසී සංදේශය කළ විමසීමකදී කියා සිටියේ. \"ඒ ලබපු ජනතා ජයග්‍රහණය පාවා දෙන්න එපා කියල මුළු රටේම අපි, අපිට හැකි පමණින් වීදි විරෝධය විරෝධතා පවත්වන්න අපි සැලසුම් කරලා තියෙනවා,\" ඔහු පැවසීය. \"විශේෂයෙන් එහිදී අපි අවධාරණය කරන්න උත්සාහ කළේ මේ රටට ආපහු මහින්දලාගේ රාජපක්ෂ සංස්කෘතියක් අවශ්‍ය නැත. අට වෙනිදා මේ රටේ මිනිස්සු ලබාගත්ත නිදහස නැවත, නැවතත් තහවුරු කරපල්ලා කියන පණිවුඩය දෙන්න.\" කෙසේ නමුත් ශ්‍රී ලංකාවේ පුරවැසියකු වන මහින්ද රාජපක්ෂ හිටපු ජනාධිපතිවරයාටත් රටේ අන් සියලු පුරවැසියන් සතු මැතිවරණයකට තරඟ වැදීමේ අයිතිය තිබෙන්නේ නේදැයි සංදේශය කළ විමසීමේදී සම්පත් සමරකෝන් කියා සිටියේ ඕනෑම ශිෂ්ඨ සම්පන්න පුරවැසියකුට ඒ අයිතිය තිබෙන නමුත් මහින්ද රාජපක්ෂ එවැනි ශිෂ්ඨ සම්පන්න පුරවැසියකු යයි තමන් විශ්වාස නොකරන බවයි.","len":2747}
{"id":"130510_jaffna_universitiy","url":"https:\/\/www.bbc.com\/sinhala\/sri_lanka\/2013\/05\/130510_jaffna_universitiy","title":"යාපන විශ්ව විද්‍යාලයේ 'භීතිය පැතිරිලා'","summary":"හමුදාව ඇතුළු ආරක්ෂක අංශ යාපනය විශ්ව විද්‍යාලයේ කටයුතු මර්ධනය කරමින් සිටින බැවින් එහි සියලු ශිෂ්‍ය ක්‍රියාකාරකම් ඇණහිට තිබෙන බව ශිෂ්‍ය නායකයෝ පවසති.","text":"පොදු කටයුත්තකට සම්බන්ධ වුවහොත් පසුගියදා අත් අඩංගුවට පත්වූ ශිෂ්‍යයන්ට අත්වූ ඉරණම සිහිපත් කරමින් අනතුරු ඇඟවීම් ලැබෙන බව ශිෂ්‍යයෝ පවසති යාපන විශ්ව විද්‍යාලයේ ශිෂ්‍ය නියෝජිතයන් පිරිසක් එම චෝදනාව එල්ල කළේ වවුනියාව මණ්ඩපයේ ශිෂ්‍ය සංවිධාන නියෝජිතයන් හමුවීම පිණිස වවුනියාවට පැමිණි අවස්ථාවේදී. යාපන විශ්ව විද්‍යාලයේ ශිෂ්‍යයන්ගේ සියලු ක්‍රියාකාරකම් පිළිබඳව ආරක්ෂක හමුදාවල රහස් ඔත්තු සේවා සාමාජිකයන් නිරන්තරයෙන් විපරමින් සිටින බැවින් කිසිදු විෂය බාහිර ක්‍රියාකාරකමක යෙදීමට මතු නොව උපන් දින සාදයක් පැවැත්වීමට පවා ශිෂ්‍යයන් දැන් බියපත්ව සිටින බවයි, ඔවුන් පවසන්නේ. කිසියම් ලෙසකින් ශිෂ්‍යයන් සමාජයීය හෝ පොදු කටයුත්තකට සම්බන්ධ වුවහොත් පසුගියදා අත් අඩංගුවට පත්වූ ශිෂ්‍යයන් සිවු දෙනාට අත්වූ ඉරණම සිහිපත් කරමින් විවිධ පාර්ශව හරහා තමන්ට අනතුරු ඇඟවීම් ලැබෙන බව ද නම හෙළිකිරීමට පවා බිය පළ කළ ශිෂ්‍ය නියෝජිතයෝ පිරිස කියා සිටියහ. කෙසේ නමුත් යාපන විශ්ව විද්‍යාල ශිෂ්‍යයන්ගේ සියලු යහපත් ක්‍රියාකාරකම්වලට හමුදාවෙන් බාධාවක් නැති බව බීබීසී සංදේශය කළ විමසීමකදී කියා සිටි හමුදා ප්‍රකාශක බ්‍රිගේඩියර රුවන් වනිගසූරිය, යාපනයේ පවතින්නේ සිවිල් පරිපාලනයක් බැවින් පොලීසියේ කටයුතුවලට හමුදා සම්බන්ධ නොවන බව ද සඳහන් කළේය.","len":2754}
{"id":"130910_bbs","url":"https:\/\/www.bbc.com\/sinhala\/sri_lanka\/2013\/09\/130910_bbs","title":"ප්‍රචණ්ඩ සංවිධානවලට රාජ්‍ය අනුග්‍රහය -චෝදනාවක්","summary":"බොදු බල සේනා, රාවණා බලය සහ සිංහල රාවය වැනි සංවිධාන රට තුළ ක්‍රියාත්මක වන්නේ රාජ්‍ය අනුග්‍රහය සහිත ව බව ශ්‍රී ලංකාවේ විශ්ව විද්‍යාල ආචාර්යවරුන්ගේ සංගමයේ සභාපතිවරයා පවසයි.","text":"පහර කෑමට ලක්වූ පූජ්‍ය වටරැක්කේ විජිත හිමි මාධ්‍ය හමුවකට එක් වෙමින් විශ්ව විද්‍යාල ආචාර්යවරුන්ගේ සංගමයේ සභාපති ආචාර්ය නිර්මාල් රන්ජිත් දේවසිරි තව දුරටත් කියා සිටියේ බොදු බල සේනා වැනි සංවිධාන ප්‍රචණ්ඩත්වය ඉතා විවෘතව පාවිච්චි කරමින් සිටියත් ඔවුනට නීතියේ බලපෑමකට මුහුණ දීමට සිදු නොවන බවයි. ගෝඨාභය ‘ගෝඨාභය රාජපක්ෂ මේගොල්ලන්ට සෘජුව හෝ වක්‍රව ආශීර්වාද කරනවා. ඒක නිසා තමයි මේ සංවිධාන පවතින්නේ.’ ආචාර්ය නිර්මාල් රන්ජිත් දේවසිරි පැවසීය. ධර්මයේ හඬ සංවිධානය මෙම මාධ්‍ය හමුව කැඳවා තිබුණේ පූජ්‍ය වටරැක්කේ විජිත හිමියන්ට බොදු බල සේනාවේ පිරිසක් එල්ල කළැයි පැවසෙන ප්‍රහාරයට විරෝධය පළ කිරීමටයි. 'දකින විටත් බියක්' ‘වර්තමානයේ ඇතිවී ඇති තත්වය නිසා භික්ෂූන් වහන්සේ නමක් දකින විට තමන්ට බියක් දැනෙන බව’ මාධ්‍ය හමුව ඇමතූ ප්‍රවීණ කළා ශිල්පී ධර්මසිරි බණ්ඩාරනායක පැවසීය. ‘මේ පින්වත කියන කටින්, මේ සුවපත් වේවා කියන මුවින් ... මේ විදියට තෝ, යකෝ, ගහපියව්, මරපියව්, තොපිට ඉන්න දෙන්නෙ නැහැ... කොහොමද මේ වගේ වචන කියන්නේ?’ ධර්මසිරි බණ්ඩාරනායක ප්‍රශ්න කළේය. වටරැක්කේ විජිත හිමියන්ට තම සංවිධානයේ පිරිසක් පහර දුන් බවට නගන චෝදනා ප්‍රතික්ෂේප කරන බොදු බල සේනා සංවිධානයේ ලේකම් ගලබොඩඅත්තේ ඥානසාර හිමි කියා සිටියේ තම සංවිධානයට රාජ්‍ය අනුග්‍රහය නො ලැබෙන බවයි.","len":2764}
{"id":"sport-37418404","url":"https:\/\/www.bbc.com\/sinhala\/sport-37418404","title":"මුරලි සාම කුසලානය පස් වන වරටත්","summary":"ජාතීන් අතර සංහිඳියාව ප්‍රවර්ධනය කිරීමේ අරමුණින් මුරලි සාම කුසලාන ක්‍රිකට් තරගාවලිය සැප්තැම්බර් 21 වනදා සිට 25 වැනිදා දක්වා උතුරු පළාතේදී පැවැත්වීමට නියමිතයි.","text":"කුමාර් සංගක්කාර, මුත්තයියා මුරලිදරන්, කුෂිල් ගුණසේකර සහ මහේල ජයවර්ධන 2012 වසරේදී ආරම්භ වූ මුරලි සාම කුසලාන ක්‍රිකට් තරඟාවලිය යාපනය, කිලිනොච්චි, මාන්කුලම් සහ ඕඩ්ඩුසුඩාන් යන නගරවල පැවැත්වීමට කටයුතු යොදා ඇති බවයි තරඟාවලිය සංවිධානය කරනු ලබන ගුණ ජය සතුට පදනම පවසන්නේ. ශ්‍රී ලංකා ක්‍රීඩා ඉතිහාසයේ බිහි වූ ක්‍රිකට් දැවැන්තයන් තිදෙනකු වන මුත්තයියා මුරලිදරන්, මහේල ජයවර්ධන සහ කුමාර් සංගක්කාර ගුණ ජය සතුට පදනමේ ක්‍රියාකාරී සාමාජිකයන් වන අතර තරඟාවලිය පැවැත්වෙන්නේ ශ්‍රී ලංකා හමුදාවේද සහාය ඇතිවයි. සංහිඳියාව ගොඩ නගමින් ජාතීන් අතර මිත්‍රත්වය සහ හොඳ හිත වර්ධනය කිරීම, කණ්ඩායම් හැඟීම, ක්‍රීඩාවේ සාධාරණත්වය සහ ජීව ගුණය වර්ධනය කිරීම, පශ්චාත් යුද සමයේ වරප්‍රසාද නොලත් ග්‍රාමීය ප්‍රජාව වෙත සෙත සැලසීම මුරලි සාම කුසලානයේ ප්‍රධාන ඉලක්ක බව සංවිධායකයෝ පවසති. 'සමගිය හා මිත්‍රත්වය' \"ශ්‍රී ලංකාව පුරා ජන ප්‍රජාවන් අතර සමගිය සහ මිත්‍රත්වය ගොඩනගමින් මුරලි සාම කුසලානය පස් වෙනි වරටත් එක දිගටම උතුරේ පැවැත්වෙනවා දැකීම මට ඇත්තටම ආඩම්බරයක්,\" මුරලිදරන් කියා සිටියේය. \"කුසලානයට තරඟ වදින සියලුම ක්‍රීඩකයන්ට මම සුභ පතනවා.\" තරඟාවලිය සඳහා රට පුරා වයස දහනවයෙන් පහළ පාසල් ක්‍රිකට් කණ්ඩායම් 16 ක් සහ වයස විසි තුනෙන් පහළ ක්‍රිකට් කණ්ඩායම් 08 ක් සහභාගී වනු ඇත.","len":2767}
{"id":"sri-lanka-36363552","url":"https:\/\/www.bbc.com\/sinhala\/sri-lanka-36363552","title":"තාජුදීන් ඝාතනය: අනුර සේනානායක 'සාක්ෂි වසන් කළා'","summary":"රග්බි ක්‍රීඩක වසීම් තාජුදීන් ඝාතනය රිය අනතුරක් සේ සලකා පරීක්ෂණ පවත්වන මෙන් හිටපු ජ්‍යෙෂ්ඨ නියෝජ්‍ය පොලිස්පති අනුර සේනානායක පොලිසියට නියෝග කර ඇති බව රහස් පොලිසිය අධිකරණයට දැනුම් දුන්නේය.","text":"වසීම් තාජුදීන් ඝාතනය රිය අනතුරක් සේ සලකා පරීක්ෂණ පවත්වන මෙන් හිටපු ජ්‍යෙෂ්ඨ නියෝජ්‍ය පොලිස්පතිවරයා නියෝග කර තිබෙන බව රහස් පොලිසිය පවසයි එමගින් ඔහු සාක්ෂි වසන් කිරීමට කටයුතු කර ඇති බවද හිටපු ජ්‍යෙෂ්ඨ නියෝජ්‍ය පොලිස්පතිවරයා අත්අඩංගුවට ගෙන අධිකරණයට ඉදිරිපත් කරමින් පොලිසිය පැවසීය. මියගිය රග්බි ක්‍රීඩකයාගේ මුදල් පසුම්බිය කිරුපලන ප්‍රදේශයෙන් සොයා ගත් නමුත් ඒ පිළිබඳව පරීක්ෂණ නොපවත්වන මෙන් පොලිසියට බලපෑම් කිරීම සැකකරුට එරෙහිව පොලිසිය එල්ල කළ තවත් චෝදනාවක්. වසීම් තාජුදීන් ඝාතනය සම්බන්ධ පරීක්ෂණ යටපත් කිරීමට උත්සාහ කළ බවට විශ්‍රාමික ජ්‍යෙෂ්ඨ නියෝජ්‍ය පොලිස්පතිවරයාට එරෙහිව චෝදනා එල්ල වී තිබුණු බව ජනමාධ්‍ය වාර්තා කරයි වසීම් තාජුදීන්ගේ රිය ගිනි ගෙන සුළු වේලාවකින් හිටපු ජ්‍යෙෂ්ඨ නියෝජ්‍ය පොලිස්පතිවරයා සිවිල් ඇඳුමින් සැරසී ඒ අසල ගැවසුන බවට සාක්ෂි ලැබී තිබෙන බවත් පොලිසිය අධිකරණයට දැනුම් දුන්නේය. ඉදිරිපත් වූ කරුණු සලකා බැලූ කොළඹ මහේස්ත්‍රාත් අධිකරණය සැකකරු ලබන මැයි 26 වැනි දින දක්වා රිමාන්ඩ් බන්ධනාගාරගත කිරීමට නියෝග කළේය. හදිසි රිය අනතුරක් හේතුවෙන් රග්බි ක්‍රීඩක වසීම් තාජුදීන් මරුමුවට පත් වූ බව පසුගිය රජය සමයේ පැවැත්වූ පරීක්ෂණවල නිගමණය වී තිබුණු නමුත් එය මිනීමැරුමක් බව අධිකරණය පසුගියදා තීන්දු කළේය.","len":2777}
{"id":"world-44068313","url":"https:\/\/www.bbc.com\/sinhala\/world-44068313","title":"කිම් ජොන් අන් සහ ඩොනල්ඩ් ට්‍රම්ප් හමුව සිංගප්පූරුවේ","summary":"ලබන මස (ජුනි) 12 වෙනිදා සිංගප්පුරුවේදී තමන් උතුරු කොරියානු නායක කිම් ජොන්ග් අන් හමුවන බව ඇමෙරිකානු ජනාධිපති ඩොනල්ඩ් ට්‍රම්ප් පැවසීය.","text":"ජනාධිපති ට්‍රම්ප්, උතුරු කොරියාවෙන් නිදහස ලැබූ ඇමෙරිකානුවන් පිළිගනිමින් සාකච්ඡා සඳහා උතුරු කොරියානු නායකයාගෙන් ලද පෙර නොවූ විරූ ආරාධනය පසුගිය අප්‍රේල් මස ඔහු විසින් පිළිගනු ලැබුවේ ලොවම පුදුමයට පත් කරමිනි. මීට ඉහතදී දෙදෙනා ම එකිනෙකා වෙත අපහාස මෙන්ම තර්ජන ද එල්ල කළහ. උතුරු සහ දකුණු කොරියාව අතර සාකච්ඡාවලින් පසුව මේ වර්ධනීය තත්ත්වය හටගත්තේය. නායක දෙපළ අතර හමුව පිළිබඳ ජනාධිපති ට්‍රම්ප් ප්‍රකාශයට පත් කළේ උතුරු කොරියාව විසින් නිදහස් කරනු ලැබීමෙන් අනතුරුව සියරට පැමිණි ඇමෙරිකානුවන් තිදෙනා පිළිගැනීමෙන් පැය කිහිපයක් ඉකුත්ව යද්දීය. නායක හමුව සුදානම් කිරීමට අදාළ කරුණු සාකච්ඡා කිරීමේ අරමුණින් රාජ්‍ය ලේකම් මයික් පොම්පියෝ ප්යොංයෑං වෙත ගොස් සිටි අතරවාරයේදී එම සිරකරුවන් තිදෙනා නිදහස් කෙරිණි. ඉහළ පෙළේ රාජ්‍යතාන්ත්‍රික කාර්යයන් සඳහා සිංගප්පුරුව මීට පෙර ද යොදාගෙන තිබේ. වසර 60 ට පසුව 2015 දී චීන - තායිවාන නායක සාකච්ඡා පැවැත්වුණේ ද සිංගප්පුරුවේදී ය. ඇමෙරිකාව හා සිංගප්පුරුව අතර පවතින්නේ ඉතා සමීප සබඳතාවකි. සිංගප්පුරුව සහ උතුරු කොරියාව අතර රාජ්‍යතාන්ත්‍රික සබඳතා පැවතිය ද ජාත්‍යන්තර සම්බාධක දැඩිවීමත් සමග පසුගිය වසරේ නොවැම්බර් මාසයේදී උතුරු කොරියාව සමග ඇති සියලු ආකාරයේ වෙළෙඳ සබඳතා අත්හිටුවීමට සිංගප්පුරුව පියවර ගත්තේය.","len":2788}
{"id":"140413_ukraine","url":"https:\/\/www.bbc.com\/sinhala\/world\/2014\/04\/140413_ukraine","title":"'යුක්රේන හමුදාව මෙහෙයුමකට සුදානම්'","summary":"යුක්රේනයේ නැගෙනහිර කලාපය තුළ පූර්ණ පරිමාණයේ ත්‍රස්ත විරෝධී සන්නද්ධ හමුදා මෙහෙයුමක් දියත් කරන බව යුක්රේනයේ වැඩබලන ජනාධිපතිවරයා නිවේදනය කරයි.","text":"යුක්රේන හමුදා සොල්දාදුවෙක් ක්‍රිමියාව රුසියාවට ඈඳා ගැනීම වැනි සිදු වීමක් යළි ඇති වීමට ඉඩ නොතබන බවද යුක්‍රේනයේ වැඩබලන ජනාධිපති ඇලෙක්සන්දර් තුර්චිනොෆ් තවදුරටත් කියා සිටියේය. ඔහු මේ බව කියා සිටියේ එම ප්‍රදේශයේ නගර කිහිපයක පිහිටි රජයේ ගොඩනැගිලි රුසියානු හිතවාදී කැරලිකරුවන් විසින් අත් පත් කර ගනු ලැබීමෙන් අනතුරුවයි. ස්ලවියාන්ස්ක් නගරයේ පොලිස් ස්ථානයක් රුසියානු හිතවාදී කැරලිකරුවන්ගේ පාලනයට ගැනීමෙන් අනතුරුව සිදු කළ ආරක්ෂක මෙහෙයුමක දී යුක්රේන ආරක්ෂක නිලධාරියෙකු මරණයට පත් වූ බවද යුක්රේන අභ්‍යන්තර කටයුතු පිලිබඳ ඇමතිවරයා මීට පෙර නිවේදනය කර තිබුණි. ස්ලවියාන්ස්ක් නගරයේ පොලිස් ස්ථානයක් රුසියානු හිතවාදී කැරලිකරුවන්ගේ පාලනයට මෙම මෙහෙයුමේ දී දෙපාර්ශවයේම කිහිප දෙනෙකු තුවාල ලබා ඇති බවද වාර්තා විය. ස්ලවියාන්ස්ක් නගරයේ පොලිස් ස්ථානය අත් පත් කර ගැනීම මොස්කව් පරිපාලනය විසින් මෙහෙයවන ලද්දක් බවට සැකයක් නැති බවයි ස්වීඩනයේ විදේශ ඇමති කාල් බිල්ට් බීබීසීයට කියා සිටියේ. මේ අතරතුර යුක්රේනය හමුදා බලය පාවිච්චි කළ හොත් සාම ප්‍රයත්නයට බාධා ඇතිවිය හැකි බව පවසමින් රුසියාව අනතුරු ඇඟවීමක් කළේය. ස්ලවියාන්ස්ක් නගරයේ පොලිස් ස්ථානය තවමත් රුසියානු හිතවාදී සටන් කරුවන්ගේ පාලනයේ පවතින බවයි එහි සිටින බීබීසී වාර්තාකරු පවසන්නේ.","len":2789}
{"id":"141118_thisara_victor_ivan","url":"https:\/\/www.bbc.com\/sinhala\/sri_lanka\/2014\/11\/141118_thisara_victor_ivan","title":"ජනාධිපති පරාජය වීමේ ඉඩකඩ වැඩියි -වික්ටර් අයිවන්","summary":"විරුද්ධ පක්ෂය ‘දක්ෂ ලෙස ක්‍රීඩා කිරීමට අසමත් වුනත්’ ඉදිරි ජනාධිපතිවරණයෙන් මහින්ද රාජපක්ෂ පරාජයට පත් වීමට වැඩි ඉඩකඩක් ඇති බව දේශපාලන විශ්ලේෂක වික්ටර් අයිවන් පවසයි.","text":"හාමුදුරුවෝ බිත්තරය කැඩුවා -දේශපාලන විශ්ලේෂක වික්ටර් අයිවන් ඔහු තවදුරටත් කියා සිටියේ වත්මන් ජනාධිපතිවරයාට එරෙහිව රට පුරා ක්ෂුද්‍ර සංවිධාන දහස් ගණනක් ගොඩ නැගී ඇති බවයි. - හඬ පටය අමුණා ඇත. ‘ජනාධිපතිවරයා ඉතා ළඟ ළඟ තරඟයකින් දිනුවත් මීළඟ මහ මැතිවරණයෙන් වැඩි ඉඩක් තියෙන්නේ වෙනස් ආණ්ඩුවක් බිහි වෙන්න. ඒ ජයග්‍රහණය ජනාධිපතිවරයාගේ අත් ශක්තිමත් කරනවාට වඩා දුර්වල කරන්නයි හේතු වෙන්නේ. මම හිතනවා ජනාධිපතිටත්, ආණ්ඩුවටත්, රටටත් හොඳයි මේ ජනාධිපතිවරණයෙන් ජනාධිපතිවරයා පරදින එක.’ ප්‍රවීණ මාධ්‍යවේදී වික්ටර් අයිවන් පැවසීය. ‘හාමුදුරුවෝ බිත්තරේ කැඩුවා’ බීබීසීයේ තිසර රතුවිතාන සමඟ සාකච්ඡාවකට එක් වෙමින් වික්ටර් අයිවන් තවදුරටත් කියා සිටියේ ජාතික හෙළ උරුමයේ අතුරලියේ රතන හිමි ඉතා නිර්භීත ප්‍රවේශයකට එළැඹ ඇති බවයි. ‘ඇත්තටම ඒ හාමුදුරුවෝ බිත්තරය කැඩුවා. දැන් ඒ කඩපු බිත්තරය කුණු වෙන්න ඉස්සෙල්ල ඔම්ලට් එකක් තනා ගැනීම විරුද්ධ පක්‍ෂ ව්‍යාපාරවල අන් අයට බාරයි.’ ප්‍රවීණ මාධ්‍යවේදී වික්ටර් අයිවන් ප්‍රකාශ කළේය. ශ්‍රී ලංකාවේ නිදහස් මාධ්‍යයක් නොමැති බවත් 'සියලු අවුල් ඇති කරන වැදගත් බලවේගයක් බවට පත් වී ඇත්තේ' එම මාධ්‍යයම බවත් දේශපාලන විශ්ලේෂක සහ ප්‍රවීණ මාධ්‍යවේදී වික්ටර් අයිවන් තවදුරටත් කියා සිටියේය. සම්පුර්ණ සාකච්ඡාවේ හඬ පටය මෙම පිටුවට අමුණා ඇත.","len":2794}
{"id":"world-39466103","url":"https:\/\/www.bbc.com\/sinhala\/world-39466103","title":"අඩු නින්ද නිසා වැඩපොළේ 'කේන්තිකාරයෝ'","summary":"සේවා ස්ථානය තුළ නොසැලකිලිමත් සහ කඩාකප්පල්කාරී ලෙස හැසිරීම කෙරෙහි පෙර දින රාත්‍රියේ නිසි නින්දක් නොලැබීම හේතු විය හැකි බව පර්යේෂකයෝ පවසති.","text":"නිසි නින්දක් නොමැතිකම සේවකයන් විඩාවට පත්කරනවා පමණක් නොව, ඔවුන්ගේ ස්වයං සංයමය පිරිහෙන අතර \"අනවශ්‍ය\" ක්‍රියාකාරකම් කෙරෙහි යොමු වීමට ද හේතු විය හැකි බව ඉහත කී පරේෂණය සිදුකළ විද්‍යාඥයෝ පෙන්වා දෙති. රොටර්ඩෑම් කළමනාකරණ විද්‍යාලය විසින් ප්‍රකාශයට පත් කරන ලද එකී අධ්‍යයන වාර්තාවට අනුව නින්ද හා සම්බන්ධ එවැනි හැසිරීම් සහ ක්‍රියාකාරකම් පුද්ගල කාර්යක්ෂමතාව කෙරෙහි විශාල බලපෑමක් ඇති කරයි. නිසි නින්දක් නොලැබීම සේවා ස්ථානය තුළ \"විනාශකාරී ක්‍රියාදාමයකට\" හේතු විය හැකි බවත් අධ්‍යයන වාර්තාව පෙන්වා දෙයි. උරණ වීම අඩු නින්දක් ලැබීම ආත්ම සංයමය සහ ආවේග පාලනය කර ගැනීමේ හැකියාව හීන කිරීමට ද හේතුවන බව අධ්‍යයන වාර්තාව පෙන්වා දෙයි අඩු නින්ද ලබන වෘත්තිකයන් සිය සේවා ස්ථානයේ සෙසු සාමාජිකයන් සමඟ උරණව හැසිරීමට ඉඩකඩ ඇතිබවත් පර්යේෂණ වාර්තාව පවසයි. සාමාන්‍යයෙන් එවැනි හැසිරීම් රටාවක් දැකිය නොහැකි පුද්ගලයන් තුළ පවා දිනක රාත්‍රි නින්දක් නොලැබීම දැඩි බලපෑමක් සිදු කරන බව අධ්‍යයන වාර්තාවේ සඳහන්වේ. අඩු නින්දක් ලැබීම ආත්ම සංයමය සහ ආවේග පාලනය කර ගැනීමේ හැකියාව හීන කිරීමට ද හේතුවන බව අධ්‍යයන වාර්තාව පෙන්වා දෙයි. සිය අසාර්ථකභාවය සම්බන්ධයෙන් පවතින පුද්ගල හැඟීම්වලින් මිදීම අපහසු කිරීමටත් නිසි නින්දක් නොලැබීම බලපෑමක් ඇති කළ හැකි බව අධ්‍යයන වාර්තාව පවසයි.","len":2807}
{"id":"131122_ashes_cricket","url":"https:\/\/www.bbc.com\/sinhala\/world\/2013\/11\/131122_ashes_cricket","title":"අළු බඳුන;එංගලන්ත කණ්ඩායම අසීරු අඩියක","summary":"අළු බඳුන ක්‍රිකට් තරඟාවලියේ පළමු තරඟයේ දෙවැනි දිනය නිම වුනේ එංගලන්ත කණ්ඩායම අසීරු අඩියකට පත් කරමින්.","text":"අළු බදුන තරඟාවලිය උණුසුම් මුහුණුවරක් ගනිමින් පවතී. බ්‍රිස්බේන් හි පැවැත්වෙන මෙම තරඟයේ පළමු දිනයේදී පන්දුවෙන් දස්කම් දැක් වූ එංගලන්ත කණ්ඩායම පිත්තෙන් පහර දීම අතින් විශාල පසු බෑමකට ලක් වුනේ, ඔවුන්ගේ බලාපොරොත්තු බිඳ හෙළමින්. පළමුව පන්දුවට පහර දෙමින් සිටි ඕස්ට්‍රේලියානු කණ්ඩායම ලකුණු 295 කට සීමා කිරීමට එංගලන්ත ක්‍රීඩකයන් සමත් වුනත් පන්දුවට පහර දීමේ දී ආරම්භයේ පටන් ම අසාර්ථක තත්වයකයි පසු වුනේ. එංගලන්ත ඉනිම ආරම්භ කරමින් පිටියට අවතීර්ණ වූ නායක ඇලිස්ටෙයාර් කුක්, ළකුණු දහතුනකට දැවී ගිය අතර, එම ඉනිමේ දී එංගලන්ත ක්‍රීඩකයකු ලබා ගත වැඩිම ළකුණු සංඛ්‍යාව හතළිහකට සීමා වුනි. එම්.ඒ.කාර්බෙරි එම වැඩිම ලකුණු හතළිහ වාර්තා කළ අතර, ඊ ලඟට වැඩිම ළකුණු සංඛ්‍යාව වූ ළකුණු තිස් දෙකක් වාර්තා කළේ පළමු ඉනිමේ දී ඕස්ට්‍රේලියානු කණ්ඩායමේ කඩුලු හයක් දවා ලූ ස්ටුවර්ට් බ්‍රෝඩ් විසිනුයි. මැද පෙළ පිති කරුවන් බලවත් අසීරු තත්වයකට පත් කළ ඕස්ට්‍රේලියානු පන්දු යවන්නෝ එංගලන්ත කණ්ඩායම ලකුණු 136 ක් ලැබ සිටිය දී පිටියෙන් ඉවත් කිරීමට සමත් වූහ. ඕස්ට්‍රේලියානු කණ්ඩායමේ මයිකල් ජොන්සන් ලකුණු ලකුණු හැට දෙකකට කඩුලු හතරක් දවා ලීමට සමත් විය. සිය දෙවැනි ඉනිම සඳහා පිටියට බට ඕස්ට්‍රේලියානු කණ්ඩායම දෙවැනි දිනයේ තරඟය නිම කරන විට කිසිදු පිති කරුවකු නො දැවී ළකුණු හැට පහක් ලබා තිබුණි.","len":2809}
{"id":"sri-lanka-37606463","url":"https:\/\/www.bbc.com\/sinhala\/sri-lanka-37606463","title":"ආසියාව ලෝක මූල්‍ය පරිපාලනයේ 'කේන්ද්‍රීය ලක්ෂය වේවි'","summary":"ඉදිරි කාලය තුළ ලෝක ආර්ථික මූල්‍ය පරිපාලනයේ කේන්ද්‍රීය ලක්ෂය ආසියාව වනු ඇති බවට සැකයක් නැතැයි ජනාධිපති මෛත්‍රිපාල සිරිසේන පවසයි.","text":"ජනාධිපතිවරයා ඒ බව කියා සිටියේ බැංකොක් නුවර පැවැත්වෙන දෙවැනි ආසියානු සහයෝගිතා සංවාද (ACD) රාජ්‍ය නායක සමුළුව අමතමිනි. සංචාරක කර්මාන්තය විෂයයෙහිලා ආසියානු සහයෝගිතා සංවාද සමුවේ ඇති වැදගත්කම අවධාරණය කළ ජනාධිපතිවරයා එය තිරසාර සමාජ, සංස්කෘතික හා ආර්ථීක වර්ධනයෙහි ලා සුවිශේෂී භූමිකාවක් ඉටු කරන බවයි සඳහන් කළේ. \"සංචාරක කර්මාන්තය ශ්‍රී ලංකාව හඳුනාගන්නේ රටේ ආර්ථීකයේ ප්‍රේරණය සඳහා වූ මූලික අංගයන්ගෙන් එකක් ලෙසයි,\" ජනාධිපති මෛත්‍රීපාල සිරිසේන පැවසීය. \"විද්‍යාවේ හා තාක්ෂණයේ සංවර්ධනය ආර්ථීක සංවර්ධන ප්‍රවර්ධනයෙහිලා වැදගත් අංගයක් ලෙස අපි සළකන්නෙමු.\" නව සොයාගැනීම් ශ්‍රී ලංකාව විද්‍යාවේ, තාක්ෂණයේ හා නව සොයා ගැනීම්වල 'ස්ථම්භයක් ලෙස' මග පෙන්වනු ඇති බවයි ජනාධිපතිවරයා එහිදී කියා සිටියේ. එම ක්ෂේත්‍රයන්හි දැනුම් හැකියාව සාමාජික රටවල් සමග බෙදා ගැනීමට ශ්‍රී ලංකාව සුදානමින් සිටින බවත් ඔහු පැවසීය. \"එබැවින් විද්‍යා තාක්ෂණ හා නවෝත්පාදන ක්ෂේත්‍රයේ ප්‍රවර්ධනය උදෙසා කලාපයේ රටවල් අතර දැනුම වර්ධනය කර ගැනීම සඳහා වඩ වඩාත් හුවමාරු වැඩසටහන් ක්‍රියාත්මක කිරීමටද මෙම මෙහිදී යෝජනා කර සිටිමි,\" ජනාධිපති මෛත්‍රිපාල සිරිසේන වැඩිදුරටත් කියා සිටියේය. ආසියාවේ සහ මැදපෙරදිග රටවල නියෝජිතයන් තිස් හතර දෙනෙක් ආසියානු සහයෝගිතා සංවාද සමුළුවට සහභාගී වී සිටිති.","len":2813}
{"id":"141130_maithripala_polonnaruwa","url":"https:\/\/www.bbc.com\/sinhala\/sri_lanka\/2014\/11\/141130_maithripala_polonnaruwa","title":"‘එක් පවුලක් විසින් පාලනය සහ භාණ්ඩාගාරය අතට ගෙන'","summary":"‘එක් පවුලක් විසින් මුළු මහත් රාජ්‍ය පාලනය සහ භාණ්ඩාගාරය අතට ගෙන ආණ්ඩුව යන දූෂිත ගමන’ නවතාලීමට ආණ්ඩුව තුළ සිට තමා විශාල සටනක් කළ බව පොදු අපේක්‍ෂක මෛත්‍රීපාල සිරිසේන පවසයි.","text":"ඔහු මේ බව කියා සිටියේ පොළොන්නරුවේ පැවති සිය ජනාධිපතිවරණ සටනේ ආරම්භක රැළිය අමතමින්. යුද්ධය දිනා රටට සාමය ඇතිවීමෙන් පසු රට නිසි මඟ යනු ඇති බවට විශ්වාසයක් තිබුනත් එය වෙනතකට ගමන් කිරීමට පටන් ගත් බව විපක්ෂයේ පොදු අපේක්‍ෂක මෛත්‍රීපාල සිරිසේන කියා සිටියේය. ‘හොඳ පැත්තකට ආණ්ඩුව ගන්න ආණ්ඩුව ඇතුළෙ මං ගොඩක් සටන් කළා... පක්‍ෂයේ මධ්‍යම කාරක සභාවේ මං කතා කළා. මම ලියුම් ලිව්වා. මහින්ද රාජපක්‍ෂ ජනාධිපතිතුමාට පියපු ලියුමේ පිටපත් පක්‍ෂයේ ජ්‍යෙෂ්ඨයින්ගේ අතට එතුමා ඉස්සරහ දිම මම දුන්න... මට කිව්වා දූෂණය ගැන කතා කරනවා නම් ආණ්ඩුව ඇතුළෙ ඉන්න ඕන නැහැ, ඒකට විපක්ෂය ඉන්නවා කියල.’ පොදු අපේක්‍ෂක මෛත්‍රීපාල සිරිසේන පැවසීය. තමා එල්ටීටීඊ හිතවාදියෙකු නොවන බව, ත්‍රස්තවාදීන් විසින් පස් වතාවක්ම තමන්ව ඝාතනය කිරීමට තැත් කිරීම තුළින් පැහැදිලි වන බවද පොදු අපේක්‍ෂක මෛත්‍රීපාල සිරිසේන කියා සිටියේය. තමා රජයෙන් ඉල්ලා අස්වීමත් සමඟ රජය දෙදරා ඇතැයි ද, ඉදිරියේදී තවත් පිරිසක් රජයෙන් ඉවත් වී යනු ඇතැයි ද විපක්ෂයේ පොදු අපේක්ෂක මෛත්‍රීපාල සිරිසේන පොළොන්නරුවේ දී සිය ප්‍රථම ප්‍රචාරක රැළිය අමතමින් පැවසීය. විපක්‍ෂ නායක රනිල් වික්‍රමසිංහ, එජාපයේ නියෝජ්‍ය නායක සජිත් ප්‍රේමදාස, හෙළ උරුමයේ අතුරලියේ රතන හිමි, රාජිත සේනාරත්න, අර්ජුන රණතුංග ඇතුළු පිරිසක් මෙම ජන රැළියට සහභාගී වී සිටියෝය.","len":2818}
{"id":"150830_smbp_yala_leopard","url":"https:\/\/www.bbc.com\/sinhala\/sri_lanka\/2015\/08\/150830_smbp_yala_leopard","title":"යාල වනෝද්‍යානයේ දිවියෙක් වාහනයකට බිලි","summary":"වඳ වීමේ තර්ජනයට මුහුණ පා සිටින සත්ව විශේෂයකට අයත් දිවියකු යාල ජාතික වන උද්‍යානයේදී වාහනයක හැපී මිය ගොස් තිබේ.","text":"මෙසේ මියගොස් ඇත්තේ වසර තුනක් පමණ වයසැති ගැහැණු සතෙකු බවත් දිවියාගේ සුෂුම්නාවට දැඩි හානි සිදුවීම මරණයට හේතු වී ඇති බවත් පශ්චාත් මරණ පරීක්ෂණය සිදු කළ පශු වෛද්‍ය විජිත පෙරේරා පැවසුවේය. වනෝද්‍යානය තුළට පැමිණෙන සෆාරි ජීප් රථ සහ පෞද්ගලික සංචාරක රථ අධික වේගයෙන් ගමන් කිරීම සතුන් මේ ආකාරයට රථවාහනවල ගැටී මිය යාමට ප්‍රධානතම හේතුව වී ඇති බව වනජීවි නිලධාරීහු පෙන්වා දෙති. ශ්‍රී ලංකාවට ආවේණික වූ මෙම දිවි විශේෂය යාල, විල්පත්තු වැනි වනෝද්‍යාන තුළ පමණක් දුලභව දක්නට ලැබෙන අතර යාල වනෝද්‍යානය තුළ වෙසෙන්නේ 60ට අඩු දිවියන් සංඛ්‍යාවකි. උද්‍යානය තුළ ගමන් ගන්නා රථවාහන සඳහා පැයට කිලෝමීටර් 25 ක වේග සීමාවක් පනවා තිබුණද බොහෝ රියදුරන් ඊට අවනත නොවන බවයි යාල ජාතික උද්‍යානයේ නිලධාරියෙක් කියා සිටියේ. මෙම තත්වය පාලනය කිරීම සඳහා පවතින ප්‍රධානතම බාධාව ලෙස වනජීවී දෙපාර්තමේන්තුව තුළ අවශ්‍ය ප්‍රමාණයට මඟ පෙන්වන නිලධාරීන් නොමැති වීම හැඳින්විය හැකි බවත් එම නිලධාරියා සඳහන් කළේය. මේ වන විට යල ජාතික වන උද්‍යානයේ සිටින්නේ එවැනි මඟ පෙන්වන්නන් 32ක් බවත් ඒ සඳහා 60 ක පමණ මඟ පෙන්වන්නන් අවශ්‍ය බවත් එම නිලධාරියා වැඩිදුරටත් පැවසුවේය. වනෝද්‍යානය තුළට පිවිසෙන සංචාරකයන්ගෙන් බොහෝ දෙනකු දිවියන් දැක බලා ගැනීම පිණිස පැමිණෙන බව මේ අතර සෆාරි රථ හිමි ආයතන සහ සංචාරක මඟ පෙන්වන්නෝ කියා සිටිති.","len":2821}
{"id":"140320_election_presidient","url":"https:\/\/www.bbc.com\/sinhala\/sri_lanka\/2014\/03\/140320_election_presidient","title":"ජනපති ‘ජන හමුවට’එකඟ නැහැ-මැතිවරණ කොමසාරිස්","summary":"මැතිවරණයක් පැවැත්වෙන සමයක ජනාධිපතිවරයා ජනමාධ්‍ය ඔස්සේ මැතිවරණ ප්‍රදේශවල ජනතා ගැටළු විසඳීමට මැදිහත්වීම පිළිබඳව තමන් එකඟ නොවන බව මැතිවරණ කොමසාරිස් මහින්ද දේශප්‍රිය කියා සිටී.","text":"මැතිවරණ කොමසාරිස් මහින්ද දේශප්‍රිය බස්නාහිර හා දකුණු පළාත් සභා ඡන්ද සූදානම පිළිබඳව අද (බ්‍රහස්පතින්දා) පෙරවරුවේ මැතිවරණ දෙපාර්තමේන්තුවේ පැවති මාධ්‍ය හමුවකට සහභාගි වෙමින් මැතිවරණ කොමසාරිස්වරයා එසේ කියා සිටියේය. ‘ජනපති ජන හමුව’ නමින් පසුගිය හත්වනදා ජනාධිපතිවරයා විද්‍යුත් මාධ්‍ය ඔස්සේ ජනතා ගැටළු විසඳීමේ වැඩසටහනක් පැවැත්වීම ගැන තමන් එකග නොවන අතර ඒ පිළිබඳව අදාළ බලධාරීන් දැනුවත් කළ බවයි මැතිවරණ කොමසාරිස්වරයා ප්‍රකාශ කළේ. \" මම ඒක බැලුවේ නැති නිසා මට සෘජුවම කියන්න බැහැ, යම් පාර්ශවයකට අගතියක් වුනාද, ප්‍රවර්ධනයක් වුනාද කියලා. නමුත් මම දන්නල තියෙනවා; අදාළ බලධාරීන්ට එවැනි දේවල් ඡන්ද විමසන දිස්ත්‍රික්කවල පැවැත්වීමට අපේ එකඟ තාවයක් නැහැ කියලා, ඒක ඔවුන් පිළි අරගෙන තිබෙනවා\" යැයි බීබීසී සංදේශයේ අසාම් අමීන් ඇසූ ප්‍රශ්නයකට ප්‍රතිචාර පළ කළ මැතිවරණ කොමසාරිස් මහින්ද දේශප්‍රිය කියා සිටියේය. මාධ්‍ය පක්‍ෂග්‍රාහිත්වය වර්තමානයේ ජන මාධ්‍ය දේශපාලන පක්ෂපාතීත්වය අනුව බෙදී ඇති හෙයින් ඒවා රජයේ හෝ පෞද්ගලික යැයි වෙන් කොට හඳුනා ගැනීම දුෂ්කර වී ඇති බවයි ඔහු කියා සිටියේ. රාජ්‍ය මාධ්‍ය පමණක් අනිවාර්යයෙන් පාලනය කළ යුතුය යන මතයෙන් බැහැර වී සියළු දේශපාලන පක්ෂවලට සම අවස්ථා ලබා දීමට කටයතු කරන මෙන් මැතිවරණ කොමසාරිස්වරයා මාධ්‍ය නාලිකා වලින් ඉල්ලීමක් ද කළේය.","len":2833}
{"id":"world-36833491","url":"https:\/\/www.bbc.com\/sinhala\/world-36833491","title":"ජර්මානු දුම්රියේ ප්‍රහාරකයාගේ කාමරයේ IS ධජයක්","summary":"පොරවකින් සහ පිහියකින් දකුණු ජර්මනියේ දුම්රියක සිටි මගීන්ට ප්‍රහාරයක් එල්ල කළ ඇෆ්ඝනිස්තාන ජාතික සරණාගතයෙකුගේ කාමරයේ අතින් අඳිනලද ඉස්ලාම් රාජ්‍ය ධජයක් තිබුණු බව ජර්මානු බලධාරීහු පවසති.","text":"ප්‍රහාරකයා පලා යාමට උත්සාහ කිරීමේ දී පොලීසිය විසින් වෙඩි තබා මරා දමනු ලැබීය සඳුදා සවස වුර්ස්බර්ග් හි දී වයස 17ක් වන ප්‍රහාරකයා සිදුකළ ප්‍රහාරයෙන් හොංකො ජාතික මගීන් හතර දෙනෙකුට තුවාල සිදුවුණු අතර ඉන් දෙදෙනෙකුගේ තත්වය බරපතල බවයි වාර්තා වන්නේ. පසුව පලා යාමට තැත් කිරීමේ දී පොලීසිය විසින් ප්‍රහාරකයා මරා දමනු ලැබිණි. වාර්තාවන ආකාරයට ප්‍රහාරකයා 'අල්ලාහු අක්බර්' (දෙවියන් ශ්‍රේෂ්ඨයි) යනුවෙන් කෑ ගසා ඇත. දුම්රිය මැදිරිය තුල ලේ වැගිරී ඇති අයුරු ඉස්ලාම් රාජ්‍ය සංවිධානයට අයත් යයි සැලකෙන පුද්ගලයෙකු විසින් ප්‍රංශයේ නීස් හි දී සිදුකළ බිහිසුණු ට්‍රක් රථ ප්‍රහාරයෙන් දින කිහිපයකට පසුවයි ජර්මනියේ දී මෙම ප්‍රහාරය සිදුවී ඇත්තේ. බැවෙරියා පළාතේ ස්වදේශ කටයුතු පිලිබඳ ඇමති ජෝෂිම් හර්මන් රූපවාහිනියට පැවසුවේ නුදුරු නගරයක් වන ඔච්සේන්ෆර්ට් හි ඇති ප්‍රහාරකයාගේ නවා තැනේ තිබී ඉස්ලාම් රාජ්‍ය ධජයක් හමුවී ඇති බවයි. ප්‍රහාරක ඇෆ්ඝන් ජාතික තරුණයා ඉස්ලාම් රාජ්‍ය සංවිධාන සාමාජිකයෙක්ද නැතිනම් තමන් විසින්ම මෑත කාලයේ දී අන්තවාදයට නැඹුරු වූවෙක්ද යන්න පිළිබඳව තවමත් පැහැදිලිව ප්‍රකාශයක් කළ නොහැකි බවයි ඔහු පැවසුවේ. පසුගිය වසරේ ජර්මනිය මිළියනයකට අධික සරණාගතයන් පිරිසකට රටතුළ ලියාපදිංචිය ලබා දුන් අතර ඔවුන් අතරින් එක්ලක්ෂ පනස්දහසකට වැඩි පිරිසක් ඇෆ්ඝන් ජාතිකයන්ය.","len":2837}
{"id":"121111_budget_opposition","url":"https:\/\/www.bbc.com\/sinhala\/sri_lanka\/2012\/11\/121111_budget_opposition","title":"ජනාධිපති ඉදිරිපත් කළේ සෙල්ලක්කාරයන් සඳහා වූ සෙල්ලක්කාරයන්ගේ අය වැයක්","summary":"ජනාධිපති මහින්ද රාජපක්ෂ විසින් පසුගිය සතියේ පාර්ලිමේන්තුවට ඉදිරිපත් කළේ සෙල්ලක්කාරයන් සඳහා වූ සෙල්ලක්කාරයන්ගේ අය වැයක් බව විරුද්ධ පක්ෂ සන්ධානයක් පවසයි.","text":"'දැන් අය වැයෙන් පස්සේ මිලියන 160 ක තීරු බදු ඉවත් කරලා ලැම්බෝගීනිය ගේන්න පුළුවන් මිලියන 60 කට' ලබන වසර සඳහා ඉදිරිපත් කොට තිබෙන අය වැයෙන් ජනතාවට කිසිදු සහනයක් ලබාදී නැති බවත් විපක්ෂයේ විරෝධයට අයත් දේශපාලන පක්ෂ කොළඹදී පැවති මාධ්‍ය හමුවකදී පැවසූහ. \"ලැම්බෝගීනි රේස් කාර් කියන්නේ මම හිතන්නේ ලෝකේ වැඩිම මිලකට තියෙන රේස් කාර් එක. අය වැයට ඉස්සෙල්ල රුපියල් මිලියන 240 ක් ගෙවන්න වුනා. දැන් අය වැයෙන් පස්සේ මිලියන 160 ක තීරු බදු ඉවත් කරලා ලැම්බෝගීනිය ගේන්න පුළුවන් මිලියන 60 කට,\" බව මාධ්‍ය හමුව ඇමතූ විපක්ෂ නායක රනිල් වික්‍රමසිංහ ප්‍රකාශ කළේය. රේස් කාර්වලට බදු සහන \"ඔන්න ඔච්චරයි දීල තියෙන සහනය,\" ඔහු පැවසීය. නොවැම්බර් 09 වෙනිදා වැලිකඩ බන්ධානාගාරයේ හටගත් ගැටුමේදී සිරකරුවන් ඝාතනය කිරීමේ සිදුවීමට ද කළු ඇඳුමෙන් සැරසී සිටි විපක්ෂ සන්ධානයේ නායකයෝ සිය දැඩි විරෝධය පළ කළහ. මේ අතර අදහස් දැක්වූ නව සම සමාජ පක්ෂයේ නායක ආචාර්ය වික්‍රමබාහු කරුණාරත්න, පළාත් සභාවල මූල්‍ය බලතල යලි මධ්‍යම ආණ්ඩුවට පැවරෙන දිවි නැගුම පණත සම්මත කරගැනීමට නොහැකිවීම නිසා දැන් 13 වැනි ආණ්ඩුක්‍රම ව්‍යවස්ථා සංශෝධනය ඉවත් කිරීමට උත්සාහ දරන බවට ආණ්ඩුවට චෝදනා කළේය. දුප්පත් ජනතාවගේ පීඩාව අමතක කොට, \"මරණ සහතිකයෙන් පවා බදු අයකරන\" අය වැයක් ලෙසිනුයි එක්සත් සමාජවාදී පක්ෂයේ නායක සිරිතුංග ජයසූරිය එය හඳුන්වා දුන්නේ. සබැඳි තේමා","len":2846}
{"id":"141222_lanka_tulf_sangaree","url":"https:\/\/www.bbc.com\/sinhala\/sri_lanka\/2014\/12\/141222_lanka_tulf_sangaree","title":"ආනන්ද සංගරීගේ සහයෝගය පොදු අපේක්ෂකයාට","summary":"ඉදිරි ජනාධිපතිවරණයේ දී තමා සහ තම පක්ෂය පොදු අපේක්ෂක මෛත්‍රීපාල සිරිසේනට සහයෝගය දැක්වීමට තීරණය කළ බව ද්‍රවිඩ එක්සත් විමුක්ති පෙරමුණේ(TULF)නායක හිටපු පාර්ලිමේන්තු මන්ත්‍රී ආනන්ද සංගරී පවසයි.","text":"එවැනි තීන්දුවක් ගැනීමට බල පෑ ප්‍රධාන හේතුව මහින්ද රාජපක්ෂ වත්මන් ජනාධිපතිවරයා, දෙමළ නායකයන් විසින් ඉල්ලා සිටින ලද කිසිවක් ඉටු කිරීමට පියවර නොගැනීම වන බවයි ඔහු පෙන්වා දෙන්නේ. ‘දෙමළ ජනයාට සිදු වූ අසාධාරනය හමුවේ ද්‍රවිඩ එක්සත් පෙරමුණ විසින් ඉහත කී තීන්දුව ගන්නා ලද්දේ පක්ෂ සාමාජිකත්වයේ ඒකමතිකව වන බවත්’ ආනන්ද සංගරී පවසයි. පොදු අපේක්ෂකයා ඇතුලු පිරිස ගෙන යන වැඩපිලිවෙලට තමන් ඇතුලු සාමාජිකත්වයේ සහයෝගය ලැබෙන බව පවසන ද්‍රවිඩ එක්සත් විමුක්ති පෙරමුණේ නායක ආනන්ද සංගරී, තම පක්ෂය දෙමළ ජාතික සන්ධානය(TNA) සමග කටයුතු කරණ නමුත් 2015 ජනාධිපතිවරණයේ දී ඔවුන් ගන්නා තීරණය කුමක්දැයි තවමත් තමන් නොදන්නා බවයි බීබීසී සංදේශයට ප්‍රකාශ කළේ. TNA තවම නැහැ දෙමළ ජාතික සන්ධානය 2005 ජනාධිපතිවරණයේ දී ඡන්දය දීමෙන් වැළකී සිටීමට තීරණය කළේ එල්.ටී.ටී.ඊ. සංවිධානයේ වුවමනාව මත බව සඳහන් කළ ද්‍රවිඩ එක්සත් විමුක්ති පෙරමුණේ නායකයා,2010 ජනාධිපතිවරණයේ දී ඔවුන් ජනරාල් සරත් ෆොන්සේකාට ඡනදය දෙන ලෙස ඉල්ලා සිටියත් ජනතාව එම අදහසට එතරම් ගරු කිරීමක් නොකළ බවයි පවසන්නේ. දෙමළ ජාතික සන්ධානයේ මෙවර කැමැත්ත කුමක් වුනත් ඔවුන් එදා ගත් ආකාරයේ තීන්දුවක් මෙවර ජනාධිපතිවරණයේ දී තම පක්ෂයට ගත නොහැකි හෙයින් ද්‍රවිඩ එක්සත් විමුක්ති පෙරමුණ පොදු අපේක්ෂකයාට සහයෝගය දීමට තීරණය කළ බවයි ආනන්ද සංගරී වැඩිදුරටත් කියා සිටියේ.","len":2849}
{"id":"world-37672148","url":"https:\/\/www.bbc.com\/sinhala\/world-37672148","title":"තායිලන්තයේ රාජාභිෂේකය 'වසරකින් පමාවේ'","summary":"පිය රජතුමාගේ අභාවය සම්බන්ධයෙන් ශෝකවීම පිණිස සිය රාජාභිෂේකය වසරකින් පමා කරන ලෙස ඔටුන්න හිමි කුමරු ඉල්ලීමක් කළ බව තායිලන්තයේ ආණ්ඩුව පවසයි.","text":"පියාගේ අභාවය පිළිබඳව ශෝකවීම පිණිස රාජාභිෂේකය වසරකින් පමා කරන ලෙස ඔටුන්න හිමි කුමරුගෙන් ඉල්ලීමක් පසුගිය බ්‍රහස්පතින්දා දැයෙන් සමුගත් භූමිපාල් අතුල්තේජ් රජතුමා වෙනුවෙන් ශෝකවීම පිණිස හැට හතර හැවිරිදි වජිරලෝන්කෝන් කුමරුට තවත් කාලය අවශ්‍ය බවයි, ආණ්ඩුවේ නිලධාරීන් පවසන්නේ. නව රජතුමා පදවිප්‍රාප්ත වන තුරු, අනූ හය හැවිරිදි හිටපු අගමැති ප්‍රේම් තින්සුලනන්ද තාවකාලිකව පදවියේ බලතල හොබවයි. ඔහු අභාවප්‍රාප්ත භූමිපාල් රජතුමාගේ සමීප උපදේශකයකු විය. රාජාභිෂේකයේ ප්‍රමාදය පිළිබඳව කිසිදු සැකයක් ඇතිකර නොගන්නැයි අගමැති, ජනරාල් ප්‍රයුත් චාන් ඔචා රූපවාහිනිය ඔස්සේ ජනතාව අමතමින් ඉල්ලීමක් කළේය. ඔටුන්න හිමි වජිරලෝන්කෝන් කුමරු, හිටපු අගමැති ප්‍රේම් තින්සුලනන්ද සහ තමන් කැඳවා මේ තත්වය පැහැදිලි කළ බවත් හමුදා පාලක ජනරාල් ප්‍රයුත් එහිදී සඳහන් කළේය. තායිලන්ත රජ පවුල \"මේ මොහොතේ හැමදෙනාම ශෝකයෙන් ඉන්න බව කුමරු කියා සිටියා. ඔහුත් ශෝකයෙන් ඉන්නේ. ඒ නිසා මේ ශෝක කාලය ගෙවෙන තුරු අපි හැමදෙනාම ඉවසීමෙන් සිටිය යුතුයි,\" ජනරාල්වරයා පැවසීය. ඔටුන්න හිමි වජිරලෝන්කෝන් කුමරු, තායිලන්තයේ නව රජතුමා බව හමුදා ආණ්ඩුව දැනටමත් සනාත කර තිබෙන බවයි, බැංකොක් නුවර සිටින බීබීසී වාර්තාකරු ජොනතන් හෙඩ් පවසන්නේ. තායිලන්තයේ හමුදාව සාම්ප්‍රදායිකව රජ පවුලට ප්‍රබල පක්ෂපාතීත්වයක් දක්වයි.","len":2849}
{"id":"world-43473527","url":"https:\/\/www.bbc.com\/sinhala\/world-43473527","title":"මූල්‍ය අපචාර චෝදනා මත හිටපු ජනපති අත්අඩංගුවේ","summary":"මැතිවරණ ප්‍රචාරක කටයුතු සඳහා හිටපු ලිබියානු නායක ගඩාෆිගෙන් මුදල් ආධාර ලබා ගත් බවට චෝදනා ලබා සිටින ප්‍රංශයේ හිටපු ජනාධිපති නිකොලස් සාකෝසි එරට පොලිසිය විසින් අත්අඩංගුවට ගෙන තිබේ.","text":"සාකෝසි ජනාධිපතිධුරය දරණ කාලය තුළ ලිබියානු නායක ගඩාෆි සමග ප්‍රංශය වෙනුවෙන් විශාල ව්‍යාපාර ගිවිසුම් වලට එළැබී ඇත. 2007 ජනාධිපතිවරණය වෙනුවෙන් මුදල් වියදම් කිරීමේ දී සිදු වූ අක්‍රමිකතා සම්බන්ධයෙන් සාකෝසි මේ වන විට පොලිස් අත්අඩංගුවේ රඳවා තබාගෙන ප්‍රශ්න කිරීම ආරම්භ කර ඇත. පොලිසිය මින් පෙර ද හිටපු ජනාධිපති නිකොලස් සාකෝසිගෙන් ඒ පිළිබඳව ප්‍රශ්න කොට තිබේ. ඔහුගේ ආධාරකරුවෙකු වන ඇලෙක්සැන්ඩර් ජූරි පසුගියදා ලන්ඩන් නුවර දී අත්අඩංගුවට පත් විය. සාකෝසිගේ ආධාරකරුවෙකු වන ඇලෙක්සැන්ඩර් ජූරි පසුගියදා ලන්ඩන් නුවර දී අත්අඩංගුවට පත් විය 2012 ජනාධිපතිවරණයට ඉදිරිපත් වී නැවත බලයට පත් වීමට සාකෝසි දැරූ උත්සාහය අසාර්ථක විය. නිකොලස් සාකොසිගේ මැතිවරණ ප්‍රචාරක වියදම් සඳහා ගඩාෆිගෙන් මුදල් ලබාගත් බවට එල්ලවන චෝදනා සම්බන්ධයෙන් 2013 වර්ෂයේදී පොලිස් පරීක්ෂණ ආරම්භ විය. ඔහුට එරෙහි සියලු චෝදනා සාකෝසි ප්‍රතික්ෂේප කරයි. මේ තොරතුරුද කියවන්න: ප්‍රංශ සහ ලෙබනන ව්‍යාපාරිකයෙකු වන සියැඩ් ටකීඩීන් (Ziad Takieddine) සහ ගඩාෆි පාලනය යටතේ සිටි නිලධාරීන් සැපයූ තොරතුරු අනුව මෙම මූල්‍ය ගනුදෙනු පිළිබඳ හෙළිදරව් වී තිබේ. ප්‍රංශ සහ ලෙබනන ව්‍යාපාරිකයෙකු වන සියැඩ් ටකීඩීන් (Ziad Takieddine) ගඩාෆි විසින් සාකෝසිගේ ජනාධිපතිවරණ ප්‍රචාරක කටයුතු සදහා ඇමරිකානු ඩොලර් මිලියන 6.2 කට ආසන්න මුදල් ප්‍රමාණයක් ලබා දුන් බව ටකීඩීන් පවසා ඇත.","len":2853}
{"id":"130203_ibahri_lanka_immigration","url":"https:\/\/www.bbc.com\/sinhala\/sport\/2013\/02\/130203_ibahri_lanka_immigration","title":"ජාත්‍යන්තර නීතිවේදීන් 'ලංකාවට පැමිණීමට නුසුදුසු පුද්ගලයන්'","summary":"ජාත්‍යන්තර නීතිඥ සංගමයේ නියෝජිත පිරිසක් ලෙසින් ශ්‍රී ලංකාවේ සංචාරය කිරීමට නියමිතව සිටි සිවු දෙනා මේ මොහොතේ \"ශ්‍රී ලංකාවට පැමිණීමට නුසුදුසු පිරිසක්\" ලෙසින් තීරණය කළ බව බලධාරීහු පවසති.","text":"සංචාරයේ අරමුණ අගවිනිසුරු ශිරාණි බණ්ඩාරනායකට එරෙහි දෝෂාභියෝගය විමර්ශනයට ලක් කිරීම බව විචාරකයන්ගේ මතයයි ආගමන විගමන පාලක චූලානන්ද පෙරේරා ඒ බව පැවසුවේ ජාත්‍යන්තර නීතිඥ සංගමයට අනුබද්ධ මානව හිමිකම් සම්බන්ධ ආයතනයේ (ඉබාරි) නියෝජිත පිරිසකට වීසා බලපත් ලබාදීම ප්‍රතික්ෂේප කිරීම පිළිබඳව බීබීසී දෙමළ සේවයේ ජයප්‍රගාෂ් නාල්ලුසාමි කළ විමසීමකදී. හිටපු ඉන්දීය අගවිනිසුරු ජේ එස් වර්මා ගේ ප්‍රධානත්වයෙන් එම දූත පිරිස පෙබරවාරි පළමුවැනි දින සිට පෙබරවාරි දස වැනි දින දක්වා ශ්‍රී ලංකාවේ සංචාරයක යෙදීමට නියමිතව තිබිණ. ශ්‍රී ලංකාවේ නීතිඥ වෘත්තියට අදාළ වාතාවරණය, නීතියේ ආධිපත්‍යය සහ අධිකරණයේ ස්වාධීනත්වය පිළිබඳව කරුණු විමසා බැලීම දූත පිරිසේ සංචාරයේ අරමුණ බව ඉබාරි ආයතනය පවසන අතර, එහි ප්‍රධාන අරමුණ අගවිනිසුරු ශිරාණි බණ්ඩාරනායකට එරෙහි දෝෂාභියෝග ක්‍රියාදාමය විමර්ශනයට ලක් කිරීම බව විචාරකයන්ගේ මතයයි. \"මේ වෙලාවේදී ලංකාවට පැමිණීම නුසුදුසුය කියන තීරණය මත අපි ඒගොල්ල ලංකාවට එන්න පෙරාතුව ඒගොල්ල වීසා අයදුම් කරපු මාධ්‍යය ඔස්සේම දැනුවත් කරලා තියෙනවා මේ මොහොතේ ලංකාවට එන්න එපාය කියන එක,\" චූලානන්ද පෙරේරා ආගමන විගමන පාලකවරයා පැවසීය. වීසා බලපත්‍ර නිකුත් කිරීමේන අනතුරුව පවා ඒ පිළිබඳව යලි සලකා බැලීමට අදාළ රටට අයිතියක් තිබෙන බව ද ඔහු සඳහන් කළේය. වැඩි තොරතුරු සඳහා සබැඳි තේමා","len":2861}
{"id":"140822_sambanthan_india","url":"https:\/\/www.bbc.com\/sinhala\/sri_lanka\/2014\/08\/140822_sambanthan_india","title":"සුස්මා - දෙජාස සාකච්ජා","summary":"ඉන්දීය විදේශ ඇමතිනි සුස්මා ස්වරාජ් සහ විදේශ අමාත්‍යංශ ලේකම් සුජාතා සිංග් හමුවී දෙමළ ජාතික සන්ධානය පැවැත්වූ සාකච්ජා සාර්ථකවූ බව දෙමළ ජාතික සන්ධානයේ නායක ආර්.සම්බන්ධන් මන්ත්‍රීවරයා ප්‍රකාශ කරයි.","text":"ශ්‍රී ලංකාවේ උතුරු නැගෙනහිර පවතින වත්මන් තත්වය පිළිබඳව තොරතුරු ඔවුන් හා සාකච්ජා කළ බවත් එම ප්‍රදේශවල ජනතාව මුහුණ දෙන විවිධ ගැටළු ඔවුන්ට පෙන්වා දුන් බවත් ඔහු මාධ්‍යවේදීන්ට පැවසුවේය. රජයේ උනන්දුව උතුරු නැගෙනහිර පලාත්වල ජන විකාශයේ වෙනස්කම් ඇති කිරීමේ අරමුණෙන් ශ්‍රී ලංකා රජය ආරම්භ කොට ඇති වැඩසටහන් පිලිබඳවත් එම පලාත්වල සංස්කෘතික සහ භාෂා අනන්‍යතාවයට කෙරෙන බලපෑම ගැනත් සාකච්ජා කළ බවයි සම්බන්ධන් මන්ත්‍රීවරයා ප්‍රකාශ කළේ. පිළිගත හැකි කිසිදු දේශපාලන විසඳුමක් කෙරෙහි රජයේ උනන්දුවක් නොමැති බව තමන් පෙන්වා දුන් බවයි ඔහු කියා සිටියේ. දෙමළ ජනතාවගේ ප්‍රශ්නයට 13 වැනි ආණ්ඩුක්‍රම ව්‍යවස්ථා සංශෝධනය විසදුමක් නොවුවත් එය සම්පූර්ණයෙන්ම ක්‍රියාත්මක කරන බවට ප්‍රකාශ කලද අර්ථාන්විතව බලය බෙදීමක් ඇති කිරීමට රජය අපොහොසත් වී ඇති බව තමන් මේ සාකච්ජාවේදී පෙන්වා දුන් බව සම්බන්ධන් මන්ත්‍රීවරයා පැවසුවේය. සාධනීය ක්‍රියා දෙමළ ජනතාවට බලපාන තවත් ගැටළු ගැන ඉන්දීය විදේශ ඇමතිනි සුස්මා ස්වරාජ් සමඟ සාකච්ජා කළ බව පැවසූ ඔහු කියා සිටියේ තමන් ඉදිරිපත් කළ කරුණු පිළිබඳව ඉන්දියාව කිසියම් හෝ පියවරයක් ගත යුතු බවට ඉල්ලා සිටි බවයි. එම ප්‍රශ්න සම්බන්ධයෙන් ඉන්දියාව සාධනීය ක්‍රියා මාර්ගයක් අනුගමනය කළ යුතු බවයි දෙමළ ජාතික සන්ධානයේ නායක ආර්.සම්බන්ධන් මන්ත්‍රීවරයා තවදුරටත් කියා සිටියේ.","len":2863}
{"id":"sri-lanka-54076443","url":"https:\/\/www.bbc.com\/sinhala\/sri-lanka-54076443","title":"ප්‍රේමලාල් ජයසේකර මන්ත්‍රී ධුරයේ දිව්රුමට එරෙහිව විරෝධතා: සමගි ජන බලවේගය පිටව යයි","summary":"මරණ දඬුවම නියම වූ පසු ඊට එරෙහිව අභියාචනයක් ඉදිරිපත් කර ඇති ප්‍රේමලාල් ජයසේකර මන්ත්‍රීවරයෙකු ලෙස දිව්රුම් දීමට එරෙහිව පාර්ලිමේන්තුව තුළ බලවත් විරෝධයක් මතුවිණි.","text":"දිවුරුම් දීම සඳහා ඔහු පාර්ලිමේන්තු සභා ගැබට පැමිණෙන අවස්ථාවේදී කළු පටි පැළඳි සමගි ජන බලවේගයේ මන්ත්‍රීවරු සිය විරෝධය පළ කළහ. ප්‍රේමලාල් ජයසේකරට දිවුරුම් දීමට නීතිමය හැකියාවක් නොමැති බව ඔවුන් ප්‍රකාශ කළ අවස්ථාවේදී අධිකරණ නියෝගය උපුටා දක්වමින් කතානායකවරයා කරුණු පැහැදිළි කරන ලදි. අවසානයේදී තමන් පැළඳ සිටි කළු පටි සභා ගැබ මැදට විසි කළ සමගි ජන බලවේගයේ මන්ත්‍රීවරු ඉන් පිටව ගියහ. බන්ධනාගාරයේ සිට ප්‍රේමලාල් ජයසේකර පාර්ලිමේන්තුව වෙත අඟහරුවාදා (සැප් 08) පැමිණියේ ඒ සඳහා අභියාචනාධිකරණය දී තිබූ තීරණය අනුවය. පාර්ලිමේන්තු සැසි වාර සඳහා සහභාගි වීමට අවසර ඉල්ලමින් ප්‍රේමලාල් ජයසේකර අභියාචනාධිකරණය හමුවේ රිට් පෙත්සමක් ගොනු කර තිබිණි. කෙසේවෙතත් මරණ දඬුවමට යටත් කර ඇති පුද්ගලයෙකු පාර්ලිමේන්තුව වෙත පැමිණීම හා මන්ත්‍රීවරයෙකු ලෙස දිව්රුම් දීම මේ වනවිට සමාජය තුළ විශාල කතා බහකට ලක්වන මාතෘකාවක් බවට පත්ව ඇත. \"ප්‍රේමලාල් ජයසේකර යන අය මරණ දණ්ඩනයකට යටත්ව ඇති බැවින් ඔහු පාර්ලිමේන්තුවේ අසුන්ගැනීමට හෝ ජන්දය ලබාදීමට සුදුස්සෙකු නොවන බව,\" නීතිපතිවරයාගේ මතය වී ඇතැයි ඔහුගේ ප්‍රකාශිකාව අගෝස්තු 31 වෙනිදා සඳහන් කළාය. එම තීරණය, 2020\/8\/19 වන දින පාර්ලිමේන්තුවේ මහලේකම්වරයා, බන්ධනාගාර කොමසාරිස් ජනරාල්වරයා සහ අධිකරණ අමාත්‍යංශයේ ලේකම්වරයා වෙත දන්වා යවන ලද බව ද ඇය සඳහන් කළාය. කියවන්න:","len":2865}
{"id":"140711_uva_provincial_council","url":"https:\/\/www.bbc.com\/sinhala\/sri_lanka\/2014\/07\/140711_uva_provincial_council","title":"ඌව පළාත් සභාව විසුරුවා හැරේ","summary":"ඌව පළාත් සභාව සිකුරාදා මධ්‍යම රාත්‍රියේ විසුරුවා හරින බව ඌව පළාත් ආණ්ඩුකාර කාර්යාලය උපුටා දක්වමින් ප්‍රවෘත්ති දෙපාර්තමේන්තුව නිවේදනය කරයි.","text":"උතුරු පළාත් සභාවේ හැර අනෙක් සියලු පළාත් සභාවල බලය පාලක සන්ධානයට හිමි විය ප්‍රධාන අමාත්‍ය ශෂීන්ද්‍ර රාජපක්ෂගේ උපදෙස් පරිදි ආණ්ඩුකාර සී නන්ද මැතිව් විසින් ඌව පළාත් සභාව විසුරුවා හැරීමට තීරණය කරනු ලැබ ඇති බවයි, එම නිවේදනයේ සඳහන් වෙන්නේ. 2010 අප්‍රේල් මාසයේ පැවැත්වුණු මහ මැතිවරණයෙන් අනතුරුව වරින්වර පළාත් සභා මැතිවරණ පැවැත්වුණු අතර, උතුරු පළාත් සභාවේ හැර අන් සෑම පළාත් සභාවකම බලය පාලක එක්සත් ජනතා නිදහස් සන්ධානයට හිමිවිය. තීරණාත්මක මැතිවරණයක් එහෙත් පසුගිය මාර්තු මාසයේ පැවැත්වුණු බස්නාහිර සහ දකුණු පළාත් සභා මැතිවරණවලදී පාලක සන්ධානයේ ඡන්ද ප්‍රතිශතය ඊට පෙර මැතිවරණවලට සාපේක්ෂව බරපතල ලෙසින් පහල වැටීම දේශපාලන නිරීක්ෂකයන්ගේ අවධානයට ලක් විය. එම මැතිවරණවලදී විශේෂයෙන්ම පාලක සන්ධානයට ලැබුණු සුළු ජාතික ඡන්ද පහල වැටී තිබුණු බව ගාල්ල දිස්ත්‍රික් පාර්ලිමේන්තු මන්ත්‍රී මනූෂ නානායක්කාර පිළිගත්තේය. එහෙත් එය විපක්ෂ මන්තිවරණ ප්‍රචාරක ව්‍යාපාරයේ ප්‍රතිඵලයක් බවයි, සංදේශය කළ විමසීමකදී ඔහු කියා සිටියේ. ලබන වසර මුලදී ජනාධිපතිවරණයක් පැවැත්වෙනු ඇතැයි අපේක්ෂා කෙරෙන බැවින්, ඌව පළාත් සභාව විසුරුවා හැරීමෙන් අනතුරුව පැවැත්වීමට නියමිත පළාත් සභා මැතිවරණය ආණ්ඩුවේ සහ එක්සත් ජාතික පක්ෂය ඇතුළු විරුද්ධ පක්ෂවල ජනප්‍රියත්වය උරගා බැලෙන තීරණාත්මක මැතිවරණයක් සේ සැලකේ.","len":2873}
{"id":"141104_slmc_east","url":"https:\/\/www.bbc.com\/sinhala\/sri_lanka\/2014\/11\/141104_slmc_east","title":"නැගෙනහිර මුස්ලිම් කලාප නැහැ","summary":"අම්පාර දිස්ත්‍රික්කයේ මුස්ලිම් ජනතාව වාසය කරන මැතිවරණ කොට්ඨාශ වෙනම පරිපාලන කලාපයක් ලෙසින් ස්ථාපිත කළ යුතු බවට ශ්‍රී ලංකා මුස්ලිම් කොන්ග්‍රසය විසින් කරන ලද බව පැවසෙන ඉල්ලීම රජය අනුමත නොකරන බව අග්‍රාමාත්‍ය දි.මු. ජයරත්න කියා සිටියි.","text":"අග්‍රාමාත්‍යවරයා මේ බව පැවසුවේ අද පාර්ලිමේන්තුවේදී විසර්ජන පනත් කෙටුම්පත තෙවැනි වර කියැවීමේ කාරක සභා අවස්ථාවේ විවාදය අතරතුර පාර්ලිමේන්තු මන්ත්‍රී මන්ත්‍රී විජේදාස රාජපක්ෂ කළ ප්‍රකාශයකට පිළිතුරු දෙමිනි. මුස්ලිම් කොන්ග්‍රසය නැගෙනහිරට වෙනම පරිපාලන කලාපයක් ඉල්ලා සිටීම බරපතල ප්‍රශ්ණයක් බව එක්සත් ජාතික පක්ෂ පාර්ලිමේන්තු මන්ත්‍රී විජේදාස රාජපක්ෂ පාර්ලිමේන්තුව අමතමින් කියා සිටියේය. මන්ත්‍රීවරයා ඒ බව කියා සිටියේ සඳුදා ඩේලි මිරර් පුවත්පතේ පළවූ වාර්තාවක් උපුටා දක්වමින්. සිංහල ජනතාව සහ මුස්ලිම් ජනතාව වෙන් කර තැබීමට උත්සාහයක නියැලී සිටින බවටද විජේදාස රාජපක්ෂ මන්ත්‍රීවරයා මුස්ලිම් කොන්ග්‍රසයට චෝදනා කළේය. බොදු බල සේනාව වැනි සංවිධාන වැරදි කළ සෑම අවස්ථාවකම එක්සත් ජාතික පක්ෂය ඒවා පෙන්වා දුන් බව පැවසූ විජයදාස රාජපක්ෂ මන්ත්‍රීවරයා, ශ්‍රී ලංකා මුස්ලිම් කොන්ග්‍රසය ඔවුන්ගේ පුද්ගලික වරප්‍රසාද වෙනුවෙන් පෙනි සිටියදී එක්සත් ජාතික පක්ෂය සැබෑ ලෙසම මුස්ලිම් ජනතාව වෙනුවෙන් පෙනී සිටි බව සඳහන් කළේය. එක් එක් අයට අවශ්‍ය පරිදි කලාප ලබා දීමට රජය සුදානම් නොවන බව විජේදාස රාජපක්ෂ මන්ත්‍රීවරයාට පිළිතුරු දෙමින් අග්‍රාමාත්‍ය දිමු ජයරත්න කියා සිටියේය. සියයට අනූ නමයක ජනතාවට අවශ්‍ය වන්නේ ඒකීය ලංකාවක් තුළ ශ්‍රී ලාංකිකයන් හැටියට ජීවත්වීමට බවද අගමැතිවරයා පැවසීය.","len":2876}
{"id":"140330_election_govt_reax","url":"https:\/\/www.bbc.com\/sinhala\/sri_lanka\/2014\/03\/140330_election_govt_reax","title":"සුළු ජාතික ඡන්ද අඩු වෙලා - ආණ්ඩුව","summary":"සෙනසුරාදා පැවැත්වුණු පළාත් සභා මැතිවරණයේදී ජනතාව දුන් තීන්දුවට හිස නමන බව පවසන ආණ්ඩුව, ජනතා මතය අනුව ආණ්ඩුවේ ගමන් මඟ වෙනස් කිරීමට සූදානම් බව ප්‍රකාශ කරයි.","text":"'අපේ රජය නිහතමානීව ඒ ජනතාව දෙන සංඥා පිළි ගැනීමට කැමති රජයක්' සභානායක අමාත්‍ය නිමල් සිරිපාලද සිල්වා ඒ බව කියා සිටියේ, දකුණු සහ බස්නාහිර පළාත් සභා මැතිවරණයේ ප්‍රතිඵලය පිළිබඳව ප්‍රතිචාරය පළ කරමින්. \"අපේ රජය නිහතමානීව ඒ ජනතාව දෙන සංඥා පිළි ගැනීමට කැමති රජයක්. අඩුපාඩුකම් ඇති. අපි ඉදිරියේදී ඒවා සොයා බලලා, අපේ අනාගත වැඩපිළිවෙල සකස් කර ගන්නට ඕනේ,\" යනුවෙන්ද ඔහු පැවසීය. සුළු ජාතික ඡන්ද පළාත් සභා දෙකෙන්ම පහසු ජයග්‍රහණයක් අත් කර ගත් නමුත්, පසුගිය මැතිවරණයට සාපේක්ෂව ආණ්ඩුවේ ආසන සංඛ්‍යාව මෙන්ම ඡන්ද ප්‍රමාණයද පහත වැටී තිබේ. ආණ්ඩුවේ ඡන්ද ප්‍රමාණය මෙසේ පහත වැටී තිබෙන්නේ, විශේෂයෙන්ම හම්බන්තොට ඇතුළු දකුණු පළාතේ ආණ්ඩුව දැවැන්ත ව්‍යාපෘති ක්‍රියාත්මක කරන අතරවාරයේදී. ජාතිවාදී මැතිවරණ ප්‍රචාරක ව්‍යාපාරයක් පවත්වා ගෙන ගිය බවට විරුද්ධ පක්ෂවලට චෝදනා කරන ගාල්ල දිස්ත්‍රික් පාර්ලිමේන්තු මන්ත්‍රී මනූෂ නානායක්කාර, දකුණු පළාතේදී පාලක එක්සත් ජනතා නිදහස් සන්ධානයට ලැබුණු සුළු ජාතික ඡන්ද ප්‍රමාණය අඩු වීමට එය හේතුවක් වූ බව බීබීසී සංදේශයට පැවසීය. කෙසේ නමුත් පළාත් සභා මැතිවරණයෙන් ආණ්ඩු පක්ෂ සන්ධානය විශිෂ්ඨ ජයග්‍රහණයක් වාර්තා කර ඇති බවයි, මනූෂ නානායක්කාර මන්ත්‍රීවරයා පවසන්නේ. රාජ්‍ය මාධ්‍ය යොදා ගනිමින් මැතිවරණ නීති උල්ලංඝනය කළ බවට එල්ල වන චෝදනා මන්ත්‍රීවරයා ප්‍රතික්ෂේප කළේය.","len":2877}
{"id":"140227_ukraine_crimea","url":"https:\/\/www.bbc.com\/sinhala\/world\/2014\/02\/140227_ukraine_crimea","title":"රුසියානු ආධාර කරුවෝ ක්‍රිමියාව අල්ලා ගනිති","summary":"යුක්‍රේනයේ ‘සිම්පරාපෝල්’ නගරයේ ක්‍රියාත්මක වෙන අර්ධ ස්වයංපාලන බලතල සහිත ක්‍රිමියානු ආණ්ඩුව පූර්ණ ස්වයංපාලනයක් කරා යාමේ ජනමත විචාරණයක් කැඳවන මෙන් ඉල්ලීමක් කරයි.","text":"රුසියාවේ හිතවතුන් එම කලාපයේ මේ වන විට අවි ගැටුමක අනතුරක් වැඩෙමින් පවතිද්දීයි, එම පියවර ගනු ලැබුණේ. රුසියාවට හිතවත් තුවක්කු කරුවන් ‘සිම්පරාපෝල්’ නගරයේ පාර්ලිමේන්තුව සහ ආණ්ඩුවේ වෙනත් ගොඩනැගිලි අල්ලා ගෙන සිටින අතර නගරයේ රැස් වී සිටින ජනතාව ක්‍රිමියාවට පූර්ණ දේශපාලන බලය අත්පත් කර ගැනීමේ පියවර පෙරට ගෙන යමිනුයි සිටින්නේ. කළු මුහුදේ යුද සරඹ මේ අතර රුසියාව යුක්‍රේන් දේශ සීමාවේ යුද සරඹ ආරම්භ කර ඇති බවක් ද වාර්තා වෙයි. යුක්‍රේනයේ තාවකාලික ජනාධිපති අලෙක්සන්දර් ටර්චිනොෆ් කියා සිටියේ තම භූමියට අයත් ක්‍රිමියාවේ නාවික කඳවුර අවට සිදු කෙරෙන රුසියානු හමුදාවල ඕනෑම මැදිහත් වීමක් ආක්‍රමණකාරී ක්‍රියා මාර්ගයක් ලෙස සලකන බවයි. යුක්‍රේන් තාවකාලික ආණ්ඩුවේ අගමැතිවරයා හැටියට පත් කරනු ලැබ සිටින විපක්ෂ නායක අර්සේනිය් යත්සෙන්යුක් ‘කීව්’ පාර්ලිමේන්තුව අමතමින්, ක්‍රිමියාව දිගටම යුක්‍රේනයේ කොටසක් හැටියට පවතින බවයි සඳහන් කළේ. යනුකොවිච්ට රැකවරණ එහෙත් යුක්‍රේනයට රුසියාවත් සමඟ යුද්ධයකට යාමේ උවමානාවක් නැති බවත් අර්සේනිය් යත්සෙන්යුක් පවසයි. යුක්‍රේනයේ බලයෙන් පහ කෙරුණ ජනාධිපති වික්තර් යනුකොවිච් ඔහුට රැකවරණ සලසන මෙන් කල ඉල්ලීමක් පිළිගත් බවයි මේ අතර රුසියාවේ නිලධාරියෙක් ප්‍රකාශ කළේ. වික්තර් යනුකොවිච් පවසන්නේ, තමා තවමත් යුක්‍රේනයේ නීත්‍යානුකූල ජනාධිපති වරයා වන බවයි","len":2882}
{"id":"160229_smbp_oscar_awards","url":"https:\/\/www.bbc.com\/sinhala\/arts_entertainment\/2016\/02\/160229_smbp_oscar_awards","title":"ඔස්කාර් කිරුළ ලියනාඩෝට","summary":"'ද රෙවනන්ට්' ('The Revenant) චිත්‍රපටයේ ප්‍රධාන චරිතයට පණ පෙවූ සුපිරි හොලිවුඩ් නළු ලියනාඩෝ ඩිකැප්‍රියෝ සිය ප්‍රථම ඔස්කාර් සම්මානය දිනා ගනියි.","text":"හොලිවුඩ් සිනමා නළු ලියනාඩෝ ඩිකැප්‍රියෝ හොදම නළුවාට හිමි සම්මානය පිළිගනිමින් සිය දේශනය පැවැත්වූ ලියනාඩෝ ඩිකැප්‍රියෝ සිදු වෙමින් පවතින දේශගුණ විපර්යාසයන්ගේ ඇති භයානකත්වය සම්බන්ධයෙන් අනතුරු ඇඟවීමක් කළේය. හොදම නිළියට හිමි ඔස්කාර් සම්මානයෙන් පිදුම් ලැබුවේ ප්‍රාණ ඇපයට පත් තුරුණු මවක සහ පුතකු පිළිබඳ කතා පුවතක් රැගත් 'රූම්' (Room) චිත්‍රපටයේ ප්‍රධාන චරිතය රඟපෑ හොලිවුඩ් නිළි බ්‍රී ලාසන්. කතෝලික පූජකවරුන් විසින් සිදු කරන ලද ලිංගික අපයෝජන පිළිබඳ ගවේෂණාත්මක මාධ්‍යකරණයේ යෙදෙන ජනමාධ්‍යවේදීන් පිළිබඳ වෘතාන්ත චිත්‍රපටයක් වූ 'ස්පොට් ලයිට්' (Spotlight) හොදම චිත්‍රපටයට හිමි ඔස්කාර් සම්මානය දින ගෙන ඇත. හොලිවුඩ් නිළි බ්‍රී ලාසන් හොඳම විදේශීය චිත්‍රපටය සඳහා වූ ඔස්කාර් සම්මානය දිනා ගනු ලැබුවේ නාසි හමුදා විසින් පවත්වා ගෙන ගිය 'අවුශ්විට්ස්' වධ කඳවුරේ බලහත්කාරයෙන් සේවයේ යොදවනු ලැබූ යුදෙව් ජාතිකයකුගේ අත්දැකීමක් පාදක කර ගත් 'සන් ඔෆ් සෝල්' (Son of Saul) හංගේරියානු චිත්‍රපටයයි. ඔස්කාර් සම්මානය සඳහා නිර්දේශ වූ නම් අතර කළු ජාතික සිනමාකරුවන්ගේ නම් ඇතුළත් නොවීම සම්බන්ධයෙන් විරෝධය පළ කරමින් සිනමා උළෙල පැවැත්වුණු හොලිවුඩ් පුරවරයේ උද්ඝෝෂණ පැවැත්විණි. කළු ජාතික රංගන ශිල්පීන්ගේ නම් ඇතුළත් නොවීම සම්බන්ධයෙන් විරෝධය පළ කළ ඇතැම් හොලිවුඩ් සිනමා තරු ඔස්කාර් සම්මාන උළෙලට සහභාගී වීම වර්ජනය කළහ.","len":2885}
{"id":"38610895","url":"https:\/\/www.bbc.com\/sinhala\/38610895","title":"නියඟය: ජනතාවට සහන සැලසීමට 'හමුදාව යොදවනවා'","summary":"ශ්‍රී ලංකාව මේ දිනවල මුහුණදෙන නියඟයට මුහුණදීම පිණිස හමුදා නිලධාරීන්ද යෙදවීමට බලාපොරොත්තුවන බව ජනාධිපති මෛත්‍රීපාල සිරිසේන පවසයි.","text":"නියඟයෙන් සිඳී ගිය වැවක සංරක්ෂිත ඡායාරූපයක් ජනාධිපතිවරයා ඒ බව කියා සිටියේ ත්‍රිකුණාමලය චීන වරාය නාවික හමුදා කඳවුරේ පැවති උත්සවයක් අමතා අදහස් දක්වමිනි. \"ඇති වී තිබෙන නියඟ තත්වයේදී ජනතාවට අවශ්‍ය සහන සැලසීමට මා බලාපොරොත්තු වෙනවා රජයේ නිලධාරීන් සමග එක් එක් දිස්ත්‍රික්ක සඳහා ත්‍රිවිධ හමුදාව යෙදවීමට,\" ඔහු පැවසීය. ගතව ගිය දශක කිහිපය මුළුල්ලේම ශ්‍රී ලංකා ආරක්ෂක හමුදා මහජන සුබසාධන කටයුතුවල නිරත වී තිබෙන බව පෙන්වා දෙන ජනාධිපතිවරයා, නියඟයෙන් පෙලෙන ජනතාවට සහන සැලසීම පිණිස හමුදාව යෙදවීම සම්බන්ධයෙන් බ්‍රහස්පතින්දා සවස ආරක්ෂක ලේකම්වරයා සහ නාවික හමුදාපතිවරයා සමග සාකච්ඡා කළ බවත් සඳහන් කළේය. 2014 ජුලි, අගෝස්තු මාසවල ද ශ්‍රී ලංකාව දැඩි නියඟයකට මුහුණ දුන්නේය (සංරක්ෂිත ඡායාරූපයක්) ඒ අනුව නියඟය පවතින ප්‍රදේශවල ජනතාවට පානීය ජලය ලබාදීම, අවශ්‍ය වුවහොත් ඔවුන්ට ආහාර සහනාධාර බෙදාහැරීම වැනි කටයුතුවල වගකීම හමුදාවට භාරදීම සිය බලාපොරොත්තුවන බවත් ඔහු පැවසීය. රටේ පවතින නියං කාලගුණ තත්වය හේතුවෙන් විදුලි බල අර්බුදයක් මතු වී ඇති බව විදුලි බල නියෝජ්‍ය අමාත්‍ය අජිත් පී පෙරේරා බීබීසී සංදේශයට පැවසීය. ශ්‍රී ලංකාවේ ත්‍රිවිධ හමුදාවට ලබා දෙන සම්පත් වර්ධනය කරමින් හමුදාවේ තාක්ෂණික දැනුම සහ ශිල්පීය ඥානය වර්ධනය කිරීම පිණිස කටයුතු කරන බවටත් ජනාධිපතිවරයා ත්‍රිකුණාමලයේදී ප්‍රතිඥා දුන්නේය.","len":2895}
{"id":"140707_australia_asylum_handover","url":"https:\/\/www.bbc.com\/sinhala\/sri_lanka\/2014\/07\/140707_australia_asylum_handover","title":"රැකවරණය පතා ඕස්ට්‍රේලියාවට ගිය හතළිස් එකක් ආපසු එවයි","summary":"ඕස්ට්‍රේලියාවේ සරණාගත භාවය පතා බෝට්ටුවක් මගින් එහි මුහුදු තීරයට පිවිසි ශ්‍රී ලාංකිකයන් හතළිස් එක් දෙනෙකුගෙන් යුත් කණ්ඩායමක් ඉරිදා මඩකලපුව වරාය ආසන්නයේදී ශ්‍රී ලංකා නාවික හමුදාව වෙත භාර දුන් බව ඕස්ට්‍රේලියානු රජය පවසයි.","text":"සරණාගතයන් රැගත් බෝට්ටුවක් සෝදිසි කරන ඕස්ට්‍රේලියානු නාවික හමුදා ශ්‍රී ලංකාවට භාර දුන් සරණාගතයන් හතළිස් එක් දෙනාගෙන් තිස්හත් දෙනෙක් සිංහල ජාතිකයන් වන අතර සෙසු හතර දෙනා ද්‍රවිඩ ජාතිකයන් බවයි මේ සම්බන්ධයෙන් නිවේදනයක් නිකුත් කරන ඕස්ට්‍රේලියානු ආගමන කටයුතු පිළිබඳ අමාත්‍ය ස්කොට් මොරිසන් ප්‍රකාශ කරන්නේ. මානව හිමිකම් සංවිධාන පෙන්වා දෙන්නේ මීට ඉහතදීත් පුද්ගලයන් දෙසීයක් පමණ මේ ආකාරයෙන් ශ්‍රී ලංකාව වෙත භාර දීමට ඕස්ට්‍රේලියානු රජය කටයුතු කර ඇති බවයි. වද හිංසනයට මෙසේ භාර දුන් පුද්ගලයන් අතර ශ්‍රී ලංකාව තුළ වද හිංසනයට ලක් වූ දෙමළ ජාතිකයන්ද සිටින බව මානව හිමිකම් සංවිධාන සඳහන් කරයි. බෝට්ටු දෙකකින් ඕස්ට්‍රේලියානු මුහුදු තීරයට ලඟා වී සිටින දෙසීයකට අධික ශ්‍රී ලාංකික සරණාගතයන් සම්බන්ධයෙන් පසුගිය සතියේ ජාත්‍යන්තර අවධානය යොමු වූ අතර ඇතැම් ඕස්ට්‍රේලියානු මාධ්‍ය වාර්තා කලේ මෙලෙස පැමිණි සරණාගතයන් රැගෙන යාමට ශ්‍රී ලංකා නාවික හමුදාවට අයත් යාත්‍රාවක් ඔස්ට්‍රේලියාව දෙසට ගමන් ආරම්භ කර ඇති බවයි. එම වාර්තා ශ්‍රී ලංකා නාවික හමුදාව ප්‍රතික්ෂේප කල අතර ඔවුන් පැවසුවේ මුහුදු තීරයේ දී සිදු වන සරණාගත හුවමාරුවක් පිළිබඳ තමන් කිසිදු තොරතුරක් නොදන්නා බවයි. පුද්ගලයන් එක සිය පනස් දෙනකු රැගත් ශ්‍රී ලංකාවට අයත් අනෙක් බෝට්ටුව සම්බන්ධයෙන් ඕස්ට්‍රේලියානු රජය කිසිවක් ප්‍රකාශ කර නොමැත.","len":2897}
{"id":"141121_maithripala_tna","url":"https:\/\/www.bbc.com\/sinhala\/sri_lanka\/2014\/11\/141121_maithripala_tna","title":"මෛත්‍රීපාල ජනපති ක්‍රමය අහෝසි කරාවි - ටීඑන්ඒ","summary":"පොදු අපේක්ෂකයා ලෙස තෝරා ගෙන සිටින මෛත්‍රීපාල සිරිසේන මන්ත්‍රීවරයා බලයට පත්වුවහොත් විධායක ජනාධිපතිධුරය අහෝසි කරනු ඇති බවට දෙමළ ජාතික සන්ධානය විශ්වාසය පළ කරයි.","text":"'එයා කිවුව දවස් 100 ඇතුලේ ඒක කරනවා කියල. එයා මේක කරන් නැතුව අරී කියල මම හිතන්නේ නෑ' පක්ෂය රැස්ව මෙතෙක් තීරණයක් ගෙන නැති නමුත් පොදු අපේක්ෂකයා ලෙසින් ඉදිරිපත් වන හිටපු අමාත්‍ය මෛත්‍රීපාල සිරිසේන ට සහයෝගය පළ කරන්නේද යන්න පිළිබඳව ඉතා ඉක්මනින් තීරණයක් ගන්නා බවද දෙමළ ජාතික සන්ධානයේ නායක ආර් සම්බන්ධන් මන්ත්‍රීවරයා බීබීසී සංදේශය කළ විමසීමකදී කියා සිටියේය. පොදු අපේක්ෂක මෛත්‍රීපාල සිරිසේන මන්ත්‍රීවරයා රූපවාහිනිය ඔස්සේ දැක්වූ අදහස් සාධනීය යැයි තමන්ට ඒත්තු ගිය බව පැවසූ සම්බන්ධන් මන්ත්‍රීවරයා දේශපාලන කාර්යභාරය පිළිබඳව පළ කළ අදහස් සම්බන්ධයෙන් පැහැදීමක් ඇති වූ බව වැඩිදුරටත් සඳහන් කළේය. මුස්ලිම් කොන්ග්‍රසය මේ අතර බීබීසී දෙමළ සේවය කළ විමසීමකදී අදහස් දැක්වූ ශ්‍රී ලංකා මුස්ලිම් කොන්ග්‍රසයේ මහලේකම් හසන් අලි, එළඹෙන ජනාධිපතිවරණයේදී සහාය දෙන්නේ කුමන අපේක්ෂකයාටද යන්න සම්බන්ධයෙන් පක්ෂය තවමත් තීන්දුවක් ගෙන නැති බව සඳහන් කළේය. ඒ සම්බන්ධයෙන් ආණ්ඩුව සහ පොදු විපක්ෂය දෙපාර්ශවයම සමඟ සාකච්ඡා පවත්වන බවද මුස්ලිම් කොන්ග්‍රසයේ මහලේකම්වරයා සඳහන් කළේය. විධායක ජනාධිපති ක්‍රමය අහෝසි කරන බවට මෛත්‍රීපාල සිරිසේන හිටපු අමාත්‍යවරයා දුන් ප්‍රතිඥාව අගය කරන නමුත්, සුළු ජාතීන්ගේ ප්‍රශ්න සම්බන්ධයෙන් ඔහු දක්වන ස්ථාවරය කවරක්ද යන්න දැනගැනීම තමන්ට වඩා වැදගත් වන බවත් හසන් අලි කියා සිටියේය.","len":2898}
{"id":"121221_wijedasa_attack_basl","url":"https:\/\/www.bbc.com\/sinhala\/sri_lanka\/2012\/12\/121221_wijedasa_attack_basl","title":"කෙතරම් බය කළත් අරගලය නවත්වන්නේ නෑ - නීතිවේදීහු","summary":"ශ්‍රී ලංකා නීතිඥ සංගමයේ සභාපති ජනාධිපති නීතිඥ විජේදාස රාජපක්ෂගේ නිවසට වෙඩි තැබීමේ සිදුවීම සම්බන්ධයෙන් පැවැත්වෙන පොලිස් පරීක්ෂණ පිළිබඳව සෑහීමකට පත්විය නොහැකි බව නීතිවේදීහු පවසති.","text":"නීතිඥ විජේදාස රාජපක්ෂගේ නිවසට වෙඩි තැබීම සම්බන්ධයෙන් පැවැත්වෙන පරීක්ෂණ පිළිබඳව සෑහීමකට පත්විය නොහැකි බව නීතිවේදීහු පවසති සිදුවීම හෙලා දකිමින් කොළඹ උපරිමාධිකරණ සංකීර්ණයට රැස්වී ශ්‍රී ලංකා නීතිඥ සංගම් කාර්යාලය වෙත ගමන් කළ නීතිවේදීහු එහිදී විරෝධතාවයක්ද පැවැත්වූහ. \"විරුද්ධ මතධාරීන් ආරක්ෂා කිරීමට මේ රටේ ජනාධිපතිවරයා හැටියට ඔබතුමාට යුතුකමක් සහ වගකීමක් තියෙන,\" බවයි එහිදී ජනාධිපති මහින්ද රාජපක්ෂගෙන් ප්‍රසිද්ධියේ ඉල්ලීමක් කළ ජනාධිපති නීතිඥ ශ්‍රීනාත් පෙරේරා කියා සිටියේ. කෙතරම් \"බය කළත්,\" සිය අරගලය නොනවත්වන බවද ඔහු පැවසීය. 'බියගුළු ක්‍රියාවක්' එහිදී ප්‍රකාශයක් කළ ජනාධිපති නීතිඥ මනෝහර ද සිල්වා නීතිඥ රාජපක්ෂගේ නිවසට වෙඩි තැබීම හඳුන්වා දුන්නේ බියගුළු ක්‍රියාවක් ලෙසින්. නීතිඥවරුන්ට එරෙහිව එල්ල වන ඕනෑම ප්‍රහාරයකදී නීතිඥවරුන් පක්ෂ භේදයකින් තොරව එකමුතුව ක්‍රියා කරන බවද ඔහු පැවසීය. අගවිනිසුරු ශිරාණි බණ්ඩාරනායකට එරෙහි දෝෂාභියෝගයේදී ඇයට එරෙහිව සාධාරණ විමර්ශනයක් නොපැවැත්වෙන්නේ නම් නව අගවිනිසුරුවරයාට සහයෝගය පළනොකිරීමේ යෝජනාවකට පසුගියදා නීතිඥ සංගමයේ අනුමැතිය පළවිය. ඉන් අනතුරුව දෝෂාභියෝගය දැඩි විවේචනයට ලක් කළ නීතිවේදී ගුණරත්න වන්නිනායකට ප්‍රහාරයක් එල්ල කිරීමට ආයුධ සන්නද්ධ කණ්ඩායමක් දැරූ උත්සාහයක් ව්‍යවර්ථ විය. වැඩි තොරතුරු සඳහා සබැඳි තේමා","len":2898}
{"id":"sri-lanka-37534151","url":"https:\/\/www.bbc.com\/sinhala\/sri-lanka-37534151","title":"පෝට් සිටි: 'නම වෙනස් වුනාට හානියේ වෙනසක් නැහැ'","summary":"කොළඹ වරාය නගර ව්‍යාපෘතියේ නම වෙනස් කළත් ඉන් සිදු වන හානියේ වෙනසක් සිදු නොවන බව පෝට් සිටි ජනතා ව්‍යාපාරය පවසයි.","text":"වරාය නගර ව්‍යාපෘතිය නවතා දමන ලෙස බල කරමින් මීගමුව කොච්චිකඩේ පෝරතොටුව සිට උස්වැටකෙයියාව දක්වා වූ වෙරළ තීරයේ ස්ථාන නවයකදී සෙනසුරාදා උද්ඝෝෂණ පැවැත්විණ. වරාය නගරය ලෙස පසුගිය ආණ්ඩුව විසින් නම් කරන ලද ඉහත කී ව්‍යාපෘතිය වත්මන් ආණ්ඩුව විසින් මූල්‍ය නගරය ලෙස හඳුන්වනු ලැබුවත් ඉන් පරිසරයට හා ජනතාවට සිදු වන හානිය එලසම පවතින බවයි උද්ඝෝෂණයට එක් වූ පෝට් සිටි ජනතා ව්‍යාපාරයේ ෂෙරාඩ් ජයවර්ධන පියතුමා කියා සිටියේ. කොළඹ වරාය නගර ව්‍යාපෘතිය හේතුවෙන් ධීවර කර්මාන්තයට හා වෙරළාශ්‍රිත පරිසරයට සිදු වන හානිය කොතෙක් පෙන්වා දුන්නත් ඒ සඳහා රජයේ අවධානය යොමු නොවන බවයි ෂෙරාඩ් ජයවර්ධන පියතුමා පෙන්වා දෙන්නේ. විදෙස් ආයෝජන සඳහා එවැනි නගරයක් අවශ්‍ය නම් මුහුද ගොඩ නොකොට ඒ සඳහා ගොඩබිමෙන් ඉඩමක් ලබා දෙන ලෙස උද්ඝෝෂකයෝ යෝජනා කරති. වරාය නගර ව්‍යාපෘතිය හේතුවෙන් මත්ස්‍ය සම්පතට සිදු වන හානිය හමුවේ සිය රැකියාව කර ගත නොහැකි තත්වයක් උද්ගත වනු ඇති බව ධීවර පවුල් පවසති. 'තාත්තලා මහ මුහුදට ගිහින් හම්බ කරන මුදල් වලින් අපේ දරුවෝ ඉගන ගන්නේ. අපේ දරුවන්ට මුනුබුරන්ට අධ්‍යාපනයට මුදල් නැතුව පාරේ හිඟන්න යන්න වෙන්නේ.' උද්ඝෝෂණයට එක් වී සිටි මවක් කියා සිටියාය. උද්ඝෝෂණය සඳහා ආගමික නායකයන්, ධීවර සහ බහුජන සංවිධානවල සාමාජිකයන් ඇතුළු විශාල පිරිසක් එක් වී සිටි බවයි ප්‍රසාද් පූර්ණමාල් ජයමාන්න බීබීසී සිංහල සේවයට වාර්තා කළේ.","len":2899}
{"id":"world-37540116","url":"https:\/\/www.bbc.com\/sinhala\/world-37540116","title":"ඡන්දදායකයෝ FARC සාම ගිවිසුම ප්‍රතික්ෂේප කරති","summary":"FARC ගරිල්ලා සංවිධානය සහ කොලොම්බියා රජය අතර අත්සන් තැබුණු ඓතිහාසික සාම ගිවිසුම එරට ඡන්දදායකයෝ ප්‍රතික්ෂේප කරති.","text":"ජනමත විචාරණයේ ප්‍රතිඵලය පිළිබඳ කනගාටුවට පත් කොලොම්බියානු වැසියන් කොලොම්බියාවේ ජනාධිපති හුවාන් මැනුවෙල් සන්ටෝස් සහ FARC සංවිධානයේ නායක තිමොචේන්කෝ අතර අත්සන් තැබුණු සාම ගිවිසුම අනුමත කළ යුතුද නැද්ද යන්න තීරණය කිරීම සඳහා ජනමත විචාරණයක් පැවැත්විණ. සාම ගිවිසුම ප්‍රතික්ෂේප කරමින් 50.24% දෙනකු ඡන්දය ප්‍රකාශ කොට තිබේ. ලියාපදිංචි ඡන්දදායකයන්ගෙන් 40% කට අඩු සංඛ්‍යාවක් ජනමත විචාරණයේ ඡන්දය ප්‍රකාශය කොට ඇත. ජනමත විචාරණයේ ප්‍රතිඵලය පිළිගන්නා නමුත් සාම ප්‍රයත්නය අත් නොහරින බවයි ජනාධිපති හුවාන් මැනුවෙල් ජාතිය අමතමින් ප්‍රකාශ කළේ. කොලොම්බියා යුද්ධය ලෝකයේ වැඩිම කාලයක් දිග් ගැසුණ සිවිල් යුද්ධ වලින් එකකි කෙසේ වෙතත් FARC සංවිධානය හා ආණ්ඩුව අතර පවතින සටන් විරාමය තවදුරටත් එලෙසෙම පැවතෙනු ඇති බව ජනාධිපතිවරයා අවධාරණය කරයි. මීළඟ පියවර සම්බන්ධයෙන් සාකච්ඡා කිරීම සඳහා කියුබාවට ගොස් FARC නායකයන් හමු වන ලෙස ජනාධිපතිවරයා සිය නියෝජිතයන්ට නියෝග කොට තිබේ. ජනමත විචාරණයේ ප්‍රතිඵලය පිළිබඳ කණගාටුවට පත් වන නමුත් නැවතත් සටන් කරා නොයන බවයි FARC සංවිධානයේ නායක තිමොචේන්කෝ පවසන්නේ. අඩ සියවසක කාලයක් පුරා කොලොම්බියාවේ රජය සහ FARC ගරිල්ලා සංවිධානය අතර පැවති ගැටුම් වලින් ලක්ෂ දෙකකට වැඩි පිරිසක් මරුමුවට පත් වී ඇති බව ඇස්තමේන්තු කෙරේ. ගැටුම් හේතුවෙන් තවත් හැට ලක්ෂයකට අධික පිරිසකට උන් හිටි තැන් අහිමි වී තිබේ.","len":2901}
{"id":"141103_mayuri_abduction_police","url":"https:\/\/www.bbc.com\/sinhala\/sri_lanka\/2014\/11\/141103_mayuri_abduction_police","title":"මයුරි පැහැර ගැනීම: පොලිසියේ සම්බන්ධයක් නෑ'","summary":"සෙනසුරාදා රාත්‍රියේ අනුරාධපුරයේදී මයුරි ඉනෝකා කුමාරි ජයසේන දෙදරු මව පැහැර ගැනීමට තමන්ගේ කිසිදු සම්බන්ධයක් නැති බව ශ්‍රී ලංකා පොලිසිය පවසයි.","text":"මයුරි ඉනෝකා \"කරන ප්‍රකාශ පිටුපස සමහර බලවේග තිබෙන්න පුළුවන් පොලිසියේ කීර්තිනාමය නැති කරන\" පසුගිය වසරේ සැප්තැම්බරයේදී ඇයගේ සැමියා මධුෂ්ක හරිස් ද සිල්වා ගේ අතුරුදහන්වීමට අනුරාධපුරයේ ජ්‍යෙෂ්ඨ පොලිස් නිලධාරීන් සම්බන්ධ බවට මයුරි ඉනෝකා කරන චෝදනාවද පොලිස් ප්‍රකාශක ජ්‍යෙෂ්ඨ පොලිස් අධිකාරී අජිත් රෝහණ ප්‍රතික්ෂේප කරයි. සෙනසුරාදා රාත්‍රියේ මයුරි ඉනෝකා පැහැර ගැනීම සම්බන්ධ 'ඉතා වැදගත් සාක්ෂි' අනාවරණය වී තිබෙන බවද පොලිස් ප්‍රකාශකවරයා සඳහන් කළේය. අතුරුදහන් වූ සිය සැමියා ඉතා ඉක්මනින්ම යලි නිවසට එනු ඇතැයි ජ්‍යෙෂ්ඨ පොලිස් අධිකාරී මහේෂ් සේනාරත්න ඇතුළු පිරිසක් සැමියාගේ පියාට දුරකථනයෙන් දැනුම් දී ඇතැයි පවසන මයුරි ඉනෝකා එබැවින් සැමියාගේ අතුරුදහන් වීමට ඔහුත් සම්බන්ධ යයි සැකකරන බවට චෝදනා කරමින් ප්‍රදේශය භාර නියෝජ්‍ය පොලිස්පතිවරයාට දිවුරුම් පෙත්සමක් යොමු කොට තිබේ. එහෙත් එවැනි චෝදනාවක් එල්ල කිරීමට ඇය සතුව තිබෙන සාක්ෂි මොනවා දැයි ජ්‍යෙෂ්ඨ පොලිස් අධිකාරී අජිත් රෝහණ ප්‍රශ්න කරයි. \"ඇය විසින් කරන ප්‍රකාශ පිටුපස සමහර බලවේග තිබෙන්න පුළුවන් පොලිසියේ කීර්තිනාමය නැති කරන,\" යනුවෙන්ද පොලිස් ප්‍රකාශකවරයා සඳහන් කළේ පැහැර ගැනීමට ලක්වීමෙන් අනතුරුව නොච්චියාගම පොලිස් ස්ථානයේදී තමන් ගණිකාවක ලෙසින් හැඟවෙන ආකාරයෙන් අපහාස කළ බවට මයුරි ඉනෝකා කරන චෝදනාව පිළිබඳව විමසූ අවස්ථාවේ.","len":2904}
{"id":"150402_ranil_sri_lankan_air_line_report","url":"https:\/\/www.bbc.com\/sinhala\/sri_lanka\/2015\/04\/150402_ranil_sri_lankan_air_line_report","title":"ශ්‍රී ලන්කන් දූෂණ වාර්තාව අගමැති අතට","summary":"ශ්‍රී ලන්කන් ගුවන් සේවයට ගුවන් යානා ලබා ගැනීමේදී අක්‍රමිකතා සිදුවී ඇති බවට ශ්‍රී ලන්කන් ගුවන් සේවයේ දූෂණ හා අක්‍රමිකතා සොයා බැලීමට පත් කළ සිව් පුද්ගල කමිටු වාර්තාව මගින් හෙළි කර ඇති බවට වාර්තා වෙයි.","text":"ශ්‍රී ලන්කන් ගුවන් සේවයේ දූෂණ හා අක්‍රමිකතා සොයා බැලීමට පත් කළ සිව් පුද්ගල කමිටු වාර්තාව, කමිටු සභාපති නීතිඥ ජේ. සී. වැලිඅමුණ විසින් ඊයේ (01) අරලියගහ මන්දිරයේ දී අගමැති රනිල් වික්‍රමසිංහට භාර දෙන ලදී. රජයේ වෙනුවෙන් මෙම වාර්තාව බාර ගත් අගමැති රනිල් වික්‍රමසිංහ පැවසුවේ එය ඉදිරියේදී පාර්ලිමේන්තුවට ඉදිරිපත් කර ප්‍රසිද්ධ කරන බවයි. ශ්‍රී ලන්කන් ගුවන් සේවයට ගුවන් යානා ලබා ගැනීමේදී සිදුවූ අක්‍රමිකතා මෙන්ම පසුගිය රජයේ ශ්‍රී ලන්කන් ආයතනයේ ප්‍රධානින් ශ්‍රී ලන්කන් ගුවන් සේවය අයථා ලෙස පරිහරණය කළ ආකාරය ගැන ද කරුණු මෙම වාර්තාව මගින් හෙළි කර ඇතැයි බිබිසියට වාර්තා වෙයි. 'ගුවන් යානයක් අයිති නැති ගුවන් සේවයක්' පසුගිය රජය සමයේ ශ්‍රී ලන්කන් ගුවන් සමාගමේ ප්‍රධානියා ලෙස කටයුතු කළේ හිටපු ජනාධිපති මහින්ද රාජපක්ෂගේ බිරිඳගේ සොයුරා වන නිශාන්ත වික්‍රමසිංහයි. මෙම වාර්තාව ගැන අදහස් දක්වමින් අගමැති රනිල් වික්‍රමසිංහ පැවසුවේ පසුගිය කාලයේ සිදු වූ දූෂණ නිසා අද ශ්‍රී ලන්කන් ගුවන් සේවය රටට විශාල බරක් වී ඇති බවයි. ශ්‍රී ලන්කන් ගුවන් සේවයට අයිති එකම ගුවන් යානයක්වත් නැතැයි පැවසූ අගමැතිවරයා ගුවන් යානයක් වත් අයිති නැති ගුවන් සේවයක් ලෝකයේ කිසිම රටකවත් නැතැයි කියා සිටියේය. සති 6ක් වැනි කාලයකින් මෙම වාර්තාව පිළියෙළ කර ලබා දීම පිළිබඳව ගුවන් සේවා අමාත්‍ය රෙජිනෝල්ඩ් කුරේ කමිටුවට සිය ප්‍රසාදය පළ කළේය.","len":2908}
{"id":"150128_eu_fish_ban","url":"https:\/\/www.bbc.com\/sinhala\/sri_lanka\/2015\/01\/150128_eu_fish_ban","title":"යුරෝපා මත්ස්‍ය තහනම ඉවත් කිරීමට ‘මාස කිහිපයක්’","summary":"ශ්‍රී ලංකාවේ මත්ස්‍ය නිෂ්පාදනවලට එරෙහිව යුරෝපා සංගමය පනවා තිබෙන තහනම ඉවත් කිරීමට තවත් මාස කිහිපයක් ගත වනු ඇති බව යුරෝපා සංගමය පවසයි.","text":"'සාකච්ඡා මිත්‍රශීලීව පැවැත්වුනා.' යුරෝපා සංගමයේ බලධාරීන් ඒ බව දැනුම් දී තිබෙන්නේ බෙල්ජියමේ බ්‍රසල්ස් නුවර සංචාරයක නිරතව සිටින විදේශ අමාත්‍ය මංගල සමරවීර හමු වූ අවස්ථාවේ දී. සමරවීර ඇමතිවරයා පරිසර, සමුද්‍ර සහ සහ ධීවර කටයුතු පිළිබඳ යුරෝපා සංගමයේ කොමසාරිස් කාර්මෙනු වෙලා සමඟ ද සාකච්ජා පැවැත්වූ බව ඔහුගේ ප්‍රකාශක එන්රිකෝ බ්‍රිවියෝ බීබීසී සංදේශයට පැවසීය. මත්ස්‍ය අපනයන තහනම ඉවත් කර ගැනීමේ අටියෙන් ශ්‍රී ලංකාව ගන්නා ක්‍රියාමාර්ග යුරෝපා සංගමයේ පැසසුමට ලක් වූ බව ද ඔහු පැවසීය. දූත පිරිසක් \"ශ්‍රී ලංකාව නීති විරෝධී ලෙස මසුන් මරනවා නම් ඒක පාලනය කරන්න යුරෝපා සංගමයට හැකියාවක් නැහැ,\" යනුවෙන් යුරෝපා ඇමතිවරයාගේ ප්‍රකාශකයා කියා සිටියේය. 'ඉදිරි මාස කිහිපය තුළ සාධනීය තීන්දුවක් ගැනීමට ඉඩ තිබෙනවා' \"නමුත් නව රජය දී තිබෙන පොරොන්දු කොමසාරිස්වරයා සැලකිල්ලට ගෙන තිබෙනවා.\" හොඳ හිත වර්ධනය කිරීමේ අරමුණෙන් යුරෝපා සංගමය තහනම අත්හිටුවනු ඇතැයි ශ්‍රී ලංකාව බලාපොරොත්තු වූයේ නම් ඒ වෙනුවට බ්‍රසල්ස් නුවරින් ලැබී තිබෙන්නේ බලාපොරොත්තු සුන් වූ ආකාරයේ පිළිතුරක් බවයි පෙනී යන්නේ. නීති විරෝධී මසුන් ඇල්ලීම නවතා දැමීමට ශ්‍රී ලංකාව ක්‍රියාකරන තුරු තහනම ඉවත් නොකෙරුණු ඇති බවද එන්රිකෝ බ්‍රිවියෝ සංදේශයට පැවසීය. තත්වය නිරීක්ෂණය කිරීම් වස් දූත පිරිසක් ශ්‍රී ලංකාවට පිටත් කිරීමට අපේක්ෂා කරන බවත් ඔහු සඳහන් කළේය.","len":2915}
{"id":"160115_sp_ampara_kidney_disease","url":"https:\/\/www.bbc.com\/sinhala\/sri_lanka\/2016\/01\/160115_sp_ampara_kidney_disease","title":"වකුගඩු රෝගයෙන් පීඩා විඳින නිකවතලන්ද","summary":"අම්පාර, පොළොන්නරැව මායිමේ පොළොන්නරැව දිස්ත්‍රික්කයේ පිහිටා තිබෙන නිකවතලන්ද ජල යෝජනා ක්‍රමය අතරමග නතර කිරීම හේතුවෙන් පානීය ජල හිඟයකට සහ බරපතල සෞඛ්‍ය ගැටලුවලට මුහුණ දී සිටින බව ගම්වාසීහු පවසති.","text":"ප්‍රතිකාර ලබාගැනීමට පෝලිමේ සිටින වකුගඩු රෝගීන් පිරිසක් (සංරක්ෂිත ඡායාරූපයක්) ජල යෝජනා ක්‍රමය ආරම්භ කිරීම පිණිස එක් කෝටි හතලිස් ලක්ෂයක මුදලක් ලැබී තිබෙන නමුත් එම මුදල් නිසි ලෙස යොදාගත් බවක් දක්නට නොලැබෙන බවට මහවැලි සී කලාපයේ අධිකරණ සංඝනායක නිකවතලන්ද ශ්‍රී පුර්වාරාමාධිපති මොරවක නාරද හිමියෝ චෝදනා කරති. පවුල් 500 ක් පමණ වෙසෙන නිකවතලන්දේ වකුගඩු රෝගීන් 65 දෙනෙකු පමණ සිටින අතර, ඔවුන්ගෙන් 15 දෙනකු මේ වනවිට මියගොස් ඇති බවද නාරද හිමියෝ පැවසූහ. ගැමිදිරිය නිකවතලන්ද පාසැලේද වකුගඩු රෝගී ළමුන් 11 දෙනෙකු හඳුනාගෙන ඇතැයි පැවසූ විදුහල්පති චන්දූසිරි රණසිංහ පාසලටද ජලය නොමැතිවීම බරපතල ගැටලුවක් බව පෙන්වා දුන්නේය. ජල යෝජනා ක්‍රමය අත්හිටුවීම හේතුවෙන් ගම්මානයේ ස්ථාන හතරකින් නල ජලය ලබා ගැනීමට ගම්වැසියන්ට සිදු වී තිබෙන බව පවසන නිකවතලන්ද කොට්ඨාශ ගොවි සංගමයේ ලේකම්වරයා, පානීය ජලය ලබාගැනීම පිණිස ඇතැමුන්ට සැතපුම් 4ක් තරම් දුරක් ගෙවා යාමට සිදු වී ඇති බවත් පැවසීය. මේ පිළිබඳව බීබීසී සංදේශය කළ විමසීමේදී දිඹුලාගල ප්‍රාදේශීය මහ ලේකම් එස් ජෙගදීසම් සඳහන් කළේ, අදාළ ව්‍යාපෘතිය ආරම්භ කරනු ලැබුවේ ප්‍රාදේශීය බලධාරීන් නොව ගැමිදිරිය මගින් බවයි. කෙසේ නමුත් මොරවක නාරද හිමියන් පැමිණිලි කිරීමෙන් අනතුරුව මෙම ජල යෝජනා ක්‍රමය වහාම යළි ආරම්භ කරන මෙන් නිලධාරීන්ට උපදෙස් දුන් බවත් ප්‍රාදේශීය ලේකම්වරිය පැවසීය.","len":2923}
{"id":"121110_cj","url":"https:\/\/www.bbc.com\/sinhala\/sri_lanka\/2012\/11\/121110_cj","title":"දෝෂාභියෝග යෝජනාව යලි සළකා බලන්න - ශ්‍රී ලංකා නීතිඥ සංගමයෙන් ඉල්ලීමක්","summary":"අගවිනිසුරු ආචාර්ය ශිරානි බණ්ඩාරනායකට එරෙහිව ඇති දෝෂාභියෝග යෝජනාව පිළිබඳව යලි සළකා බලන ලෙස කථානායකවරයාගෙන් සහ ජනාධිපතිවරයාගෙන් ඉල්ලා සිටීමට ඒකමතික තීන්දුවක් ගත් බව ශ්‍රී ලංකා නීතිඥ සංගමය ප්‍රකාශ කරයි.","text":"වසර විසි හතකට පසුව නීතිඥයන් සිය ගණනකට වැඩි පිරියක් සහභාගිවූ අද පැවැති විශේෂ මහා සභා රැස්වීමේදී දැඩි වාද විවාද මධ්‍යයේ එම තීන්දුවට එළඹී බවයි ශ්‍රී ලංකා නීතඥ සංගමයේ සභාපති විජේදාස රාජපක්ෂ පැවසුවේ. යලි සළකා බැලීමකින් තොරව දෝෂාභියෝගය රජය විසින් ඉදිරියට ගෙන යන්නේ නම් වත්මන් අගවිනිසුරුවරියට ඊට සාධාරණ පරීක්ෂණයක් ලබා ගැනීමට හැකිවන පරිදි යෝජනා අටකින් සමන්විත යාන්ත්‍රණයක් සම්මත කරගත් බවද සභාපති විජේදාස රාජපක්ෂ ප්‍රකාශ කළේය. තේරීම් කාරක සභාව හමුවේ පරීක්ෂණය පැවැත්වෙන ක්‍රමවේදය පිළිබඳව කථානායකවරයා හමුවී සාකච්ජා කිරීමටද ශ්‍රී ලංකා නීතඥ සංගමය තීරණය කළ බවයි ඔහු සඳහන් කළේ. විමර්ශන කටයුතු සිදුකෙරෙන අවස්ථාවේදී එය අධීක්ෂණය කිරීම පිණිස හිටපු අග්‍රවිනිශ්චයකාරවරුන් හෝ ශ්‍රේෂ්ඨාධිකරණයේ විශ්‍රාමික විනිශ්චයකාරවරුන් වැනි එම ක්ෂේත්‍රයේ විද්වතුන් සහභාගී කරවා ගැනීමේ අවස්ථාවක් ලබා දෙන ලෙසට ඉල්ලා සිටීමට බලාපොරොත්තුවන බවත් සභාපති විජේදාස රාජපක්ෂ පැවසුවේය. විශේෂයෙන්ම නීතිඥ සංගමය අවධාරණය කිරීමට තීරණය කළේ , දෝශාභියෝග කමිටුව අනුගමන කරන ක්‍රියා පිළිවෙත මගින් අගවිනිසුරුවරියට අසාධාරණයක් නොවන ආකාරයකට පාරදෘශ්‍යභාවයකින් සහ වගකීමෙන් යුතුව එම ක්‍රියාදාමය සිදුවන බව තහවුරු කර ගැනීම බවත් ශ්‍රී ලංකා නීතිඥ සංගමයේ සභාපති විජේදාස රාජපක්ෂ ප්‍රකාශ කළේය. වැඩි තොරතුරු සඳහා සබැඳි තේමා","len":2923}
{"id":"world-38930759","url":"https:\/\/www.bbc.com\/sinhala\/world-38930759","title":"ට්‍රම්ප් දෙවැනි වතාවටත් පරදියි","summary":"මුස්ලිම් භක්තිකයන් වැඩි වශයෙන් වෙසෙන රටවල් හතක පුරවැසියන් සම්බන්ධයෙන් පැනවූ ජනාධිපති විධායක නියෝගය අත්හිටුවමින් දී තිබුණ අධිකරණ නියෝගය ඇමරිකාවේ ෆෙඩරල් අභියාචනාධිකරණයක් විසින් තහවුරු කරනු ලැබුණි.","text":"ඉරාකය, සිරියාව, ලිබියාව, සෝමාලියාව, සුඩානය සහ යේමනය යන රටවල පුරවැසියන්ට ඇමරිකාවට ඇතුළුවීම තහනම් කරමින් ජනාධිපති ට්‍රම්ප් විසින් ලබා දෙනු ලැබූ විධායක නියෝගය එරට අධිකරණයක් විසින් පසුගියදා තාවකාලිකව අත්හිටුවනු ලැබූ අතර සිය විධායක නියෝගය යළි ස්ථාපිත කරන ලෙස ට්‍රම්ප් පාලනය අභියාචනාධිකරණයෙන් ඉල්ලා සිටියේය. සිය විධායක තීන්දුව යළි ස්ථාපිත කිරීම ප්‍රතික්ෂේප කරමින් අභියාචනාධිකරණය දුන් නඩු තීන්දුව සම්බන්ධයෙන් ජනාධිපති ට්‍රම්ප් ප්‍රතිචාරය පළකරන ලද්දේ කෝපයෙනි. ඇමරිකාවේ ආරක්ෂාව අනතුරක පවතින බව පැවසූ ජනාධිපතිවරයා වාර්තාකරුවන් ඉදිරියේ අදහස් දක්වමින් කියා සිටියේ එය ඉතාමත් බරපතළ තත්වයක් බවය. අභියාචනාධිකරණ තීන්දුව අභියෝගයට ලක් කරමින් නෛතික ක්‍රියාමාර්ග ගන්නා බවත් ජනාධිපතිවරයා පවසයි. ජනාධිපති විධායක නියෝගය අත්හිටුවමින් දුන් පළමු අධිකරණ තීන්දුව අභියාචනාධිකරණ විනිසුරුවරුන් තිදෙනා විසින්ද තහවුරු කරන ලද්දේ ඒකමතිකවයි. වොෂිංටන් ප්‍රාන්තයේ නීතිපති බොබ් ෆ්ර්ගුසන් ජනාධිපති විධායක නියෝගයට එරෙහිව පළමුව නෛතික ක්‍රියාමාර්ග ගත් වොෂිංටන් ප්‍රාන්තයේ නීතිපති බොබ් ෆර්ගියුසන් අභියාචනාධිකරණ තීන්දුව ප්‍රශංසාවට ලක් කළේය. ඒ සම්බන්ධයෙන් අදහස් දක්වමින් ඔහු කියා සිටියේ 'ජනාධිපතිවරයා ඇතුළු සෑම පුද්ගලයකුටම ඇමරිකාව තුළ නීතිය එකලෙස ක්‍රියාත්මක වීම' ඉන් පිළිබිඹුවන බවය.","len":2928}
{"id":"sri-lanka-38263249","url":"https:\/\/www.bbc.com\/sinhala\/sri-lanka-38263249","title":"ලංකා ඊ නිවුස් වරෙන්තුව ක්‍රියාත්මක කරන්න බෑ - ඉන්ටර්පෝල්","summary":"ලංකා ඊ නිව්ස් කතෘ සඳරුවන් සේනාධීරට එරෙහිව ගම්පහ මහේස්ත්‍රාත්වරිය පසුගියදා නිකුත් කළ වරෙන්තුව ක්‍රියාත්මක කළ නොහැකි බව ඉන්ටර්පෝල් ජාත්‍යන්තර පොලිසීය දැනුම් දී තිබේ.","text":"වෙබ් අඩවියේ කර්තෘ සඳරුවන් සේනාධීර ජාත්‍යන්තර පොලිසියේ එම තීරණය රහස් පොලිසිය ගම්පහ මහේස්ත්‍රාත් අධිකරණයට දැනුම් දුන්නේය. මේ අතර අධිකරණයට අපහාස කර ඇති බවට චෝදනා කරමින් ලංකා ඊ නිවුස් වෙබ් අඩවියට එරෙහිව පෙත්සම් 14 ක් ශ්‍රේෂ්ඨාධිකරණය වෙත ඉදිරිපත් කර තිබේ. ලංකා ඊ නිව්ස් අඩවියේ පළකෙරුණ පුවත් උපුටා දක්වමින්, පෙත්සම් සියල්ලම ගොනු කර තිබෙන්නේ නීතිවේදී මධුර විතානගේ විසිනි. විනිශ්චයකරුවන්ගේ පුද්ගලිකත්වයට හානි සිදුවන ආකාරයේ පුවත් රාශියක් වෙබ් අඩවියේ පළකර තිබුණු බව පවසන පෙත්සම්කරු, සිය පෙත්සම්වල වගඋත්තරකරු ලෙස වෙබ් අඩවියේ කර්තෘ සඳරුවන් සේනාධීර නම්කර තිබේ. ජාත්‍යන්තර පොලිසියේ තීරණය සම්බන්ධයෙන් ගත හැකි ඉදිරි පියවර පිළිබඳව සලකා බලමින් සිටින බව නීතිඥ මධුර විතානගේ සමඟ ශ්‍රේෂ්ඨාධිකරණය වෙත පැමිණ සිටි නීතිවේදී හේමන්ත වර්ණකුලසූරිය මාධ්‍යවේදීන් කළ විමසීමකදී පැවසීය. \"මේක අපටත් හිතාගන්න බැහැ. අධිකරණයට අපහාස කිරීම තමයි අපරාධ අතර තිබෙන විශාලතම අපරාධය. මේ විදියට බැලුවොත් මෙරට ඕනෑම අපරාධයක් සිදුකොට විදේශයකට ගිහින් සැගවී ඉන්න පුළුවන්,\" ඔහු පැවසීය. ලංකා ඊ නිවුස් කතුවරයා අත්අඩංගුවට ගැනීම සඳහා ජාත්‍යන්තර වරෙන්තුවක් නිකුත් කරන ලෙස සිය පෙත්සම්වලින් ඉල්ලා සිටින නීතිඥ විතානගේ, අධිකරණයට අපහාස කිරීම සම්බන්ධයෙන් ඔහුට එරෙහිව විභාගයක් පවත්වන මෙන් ද ශ්‍රේෂ්ඨාධිකරණයෙන් ඉල්ලීමක් කරයි.","len":2931}
{"id":"sri-lanka-37962733","url":"https:\/\/www.bbc.com\/sinhala\/sri-lanka-37962733","title":"'මුස්ලිම් ජනයාට අවශ්‍ය මුස්ලිම් විවාහ නීතිය'","summary":"මුස්ලිම් විවාහ සහ දික්කසාද පනත සංශෝධනය කිරීම සඳහා රජය ගෙන ඇති තීන්දුවට විරෝධය පළ කොට මුස්ලිම් වැසියන් පිරිසක් ඊයේ (නොවැම්බර් 11) අම්පාර සමන්තුරේදී උද්ඝෝෂණයේ යෙදුනහ.","text":"GSP+ සහනය ලබා ගැනීම සඳහා ශ්‍රී ලංකා ආණ්ඩුව වෙත ඉදිරිපත් කොට ඇති කොන්දේසි පිළිගෙන අදාළ පනත සංශෝධනය කිරීමට පාලකයන් උත්සාහ කරන බව උද්ඝෝෂණය සංවිධානය කළ ශ්‍රී ලංකා තව්හිජ් ජමාත් සංවිධානය පවසයි. ඒ හරහා යුරෝපා සංගමය ශ්‍රී ලංකාවේ අභ්‍යන්තර කටයුතුවලට මැදිහත්වන බවට තව්හිජ් ජමාත් සංවිධානය චෝදනා කරයි. \"ශ්‍රී ලංකා මුස්ලිම් ජනතාවගේ සිවිල් නීතියේ කොටසක් වන මුස්ලිම් විශේෂ නීතියේ ප්‍රධානතම අංගයක් වන මුස්ලිම් විවාහ සහ දික්කසාද නීතියේ යම් යම් සංශෝධන සිදු කළ යුතුයි කියලා යුරෝපා සංගමය කොන්දේසි පනවලා තිබෙනවා,\" තව්හිජ් ජමාත් සංවිධානයේ අබ්දුල් රශාක් පැවසීය. \"මුස්ලිම් ජනතාව විවාහ විය යුත්තේ කෙසේද කියලා ශුද්ධ වූ කුරානය අනුව අනුගමනය කිරීම ඉස්ලාම් ධර්මයේ අනිවාර්ය යුතුකමක්, අපට ඕනේ ශ්‍රී ලංකාවේ තිබෙන සිවිල් අයිතිවාසිකම් ඉස්ලාමීය ධර්මානුකූලව ඉෂ්ට කර ගන්නයි \" ඔහු වැඩිදුරටත් කියා සිටියේය. මුස්ලිම් විවාහ සහ දික්කසාද පනත සංශෝධනය කිරීම සලකා බැලීම සඳහා කමිටුවක් පත්කිරීමට පසුගියදාකැබිනට් අනුමැතිය හිමි විය. මුස්ලිම් නීතිය යටතේ විවාහ විය යුතු අවම වයස් සීමාව සහ එම නීතිය යටතේ ආවරණයවන ඇතැම් කරුණු සම්බන්ධ විධිවිධාන ශ්‍රී ලංකාව ද පාර්ශ්වකරුවකුවන ඇතැම් ජාත්‍යන්තර ප්‍රඥප්තිවල නිශ්චිතව දක්වා ඇති නියාම ධර්මවලට අනුකූල නොවන බැවින් එම විධිවිධාන සංශෝධනය විය යැතු යැයි හඳුනාගෙන ඇති බව එහිදී ප්‍රකාශ විණ.","len":2931}
{"id":"140718_jafna_navi_rape","url":"https:\/\/www.bbc.com\/sinhala\/sri_lanka\/2014\/07\/140718_jafna_navi_rape","title":"දැරිය දුෂණය කළ බවට සැක නාවික සෙබළා හඳුනා නොගැනේ","summary":"යාපනයේ කරෙයිනගර් ඌරි පළාතේදී පාසල් දැරියකට ලිංගික අතවර කළ බවට සැක කරණ නාවික හමුදා සෙබළා හඳුනා ගැනීමේ පෙරෙට්ටුවක් ඉදිරිපත් කෙරිණ.","text":"දුෂණ සැකකරු අත්අඩංගුවට ගන්නා ලෙස ඉල්ලමින් උද්ඝෝෂණයේ යෙදෙන කරෙයිනගර් වැසියෝ එකොළොස් හැවිරිදි දැරියට ලිංගික අතවර සිදු වූයේ යැයි කියන නාවික හමුදා කඳවුරේ සෙබළුන් හත් දෙනෙකු අත් අඩංගුවට ගෙන යාපනය අධිකරණයට ඉදිරිපත් කර තිබිණ. යාපනයේ පැවති මෙම හඳුනා ගැනීමේ පෙරෙට්ටුවේදී අදාළ සෙබළා දැරියට හඳුනා ගැනීමට නොහැකි වූ බව පොලිස් මාධ්‍ය ප්‍රකාශක ජේෂ්ඨ පොලිස් අධිකාරී අජිත් රෝහණ පැවසුවේය. මේ තත්ත්වය මත අධිකරණය විසින් එම සෙබළුන් හත් දෙනා ඇප මත නිදහස් කර තිබේ. කෙසේවෙතත් පොලිසිය කිසිවිටකත් මෙම පරීක්ෂණ කටයුතු අතරමග නතර නොකරණ බව කී ජේෂ්ඨ පොලිස් අධිකාරී අජිත් රෝහණ දැරිය විසින් හැඩ රුව කියා සිටි, එම නාවික හමුදා කඳවුරේ සිටින සෙසු පිරිසද අත් අඩංගුවට ගෙන අධිකරණය හමුවට ඉදිරිපත් කරන බව පැවසුවේය. මේ අතර යාපනයේ කරෙයිනගර් ප්‍රාදේශීය ලේකම් කාර්යාලය ඉදිරිපිටදී විශාල පිරිසක් සිකුරාදා උද්ඝෝෂණයක නිරත වෙමින් ඉල්ලා සිටියේ මේ සිද්ධියට සම්බන්ධ සැකකරු වහාම අත් අඩංගුවට ගැනීමට පොලීසිය කටයුතු කළ යුතු බවයි. සිද්ධියට සම්බන්ධ සැකකරු සඟවා සිද්ධිය යටපත් කිරීමට සියලු ආරක්ෂක අංශ උත්සහ දරණ බවටද මේ උද්ඝෝෂණයේදී චෝදනා එල්ල කෙරිණ. නමුත් ලිංගික අතවරයට ලක්වූ දැරියගේ දෙමවුපියන්, ඥාතීන් හා සමීප ඥාතීන් මේ සම්බන්ධයෙන් මේ වන විටත් කිසිවක් ප්‍රකාශ නොකරන්නේ ඔවුන්ට එල්ල වී ඇති තර්ජන හේතුවෙන් බවයි වාර්තාකරුවන් පවසන්නේ.","len":2933}
{"id":"world-37372967","url":"https:\/\/www.bbc.com\/sinhala\/world-37372967","title":"සාමාන්‍ය ජනතාවටත් දඹ රනින් නිමවූ වැසිකිළියක්","summary":"නිව්යෝර්ක් නගරයේ ගුගන්හයිම් කෞතුකාගාරය තුළ දඹ රන් වැසිකිලියක් මහජනතාව සඳහා විවෘතව පවතී.","text":"එහෙත් මෙය කලා නිර්මාණයක් ද ? ඇතැමුන් ප්‍රශ්න කරති. ඉතාලි ජාතික චිත්‍ර හා මූර්ති ශිල්පියෙකු වන මෞරිසියෝ කැටිලාන් විසින් කැරට් 18 පිරිසිදු රත්‍රන් වලින් නිමවා ඇති ඉතා හොඳින් ක්‍රියාත්මක කල හැකි මෙම වැසිකිලි පෝච්චිය ඔහු විසින් නම් කරනු ලැබ ඇත්තේ 'ඇමරිකා' නමින්. නිව්යෝර්ක් මාධ්‍ය වාර්තා කරන්නේ නරඹන්නා සහ ප්‍රදර්ශක භාණ්ඩය අතර ආකර්ශනීය සබඳතාවක් ගොඩනැගෙන මෙම ප්‍රදර්ශක භාණ්ඩය ගුගන් හිම් කෞතුකාගාරය තුළ සවිකර ඇති බවයි. මෙය 'නිගරු භාණ්ඩයක්' ලෙසටයි කෞතුකාගාරය විසින් විස්තර කොට ඇත්තේ. තම නිර්මාණය ආර්ථික සමානාත්මතාවය පිළිබඳව ඉඟියක් ලබාදෙන බවයි මෞරිසියෝ කැටිලාන් පවසන්නේ. ගුගන්හයිම් කෞතුකාගාරයේ පෙර පටන් පැවතී 'සෙරමික්' වැසිකිලි පෝච්චියක් ඉවත් කර මෙම රත්රන් වැසිකිලි පෝච්චිය සවිකර තිබේ. කෞතුකාගාරය නැරඹීම සඳහා මුදල් ගෙවා ඇතුල්වන ඕනෑම අයෙකුට මෙම වැසිකිළිය පාවිච්චි කොට 'ෆ්ලෂ්' කිරීම ද කල හැකි වේ. සියයට එකක් පමණ වන සුළු පිරිසකට හිමිවී ඇති සුඛෝපභෝගී භාණ්ඩයක් සාමාන්‍ය ජනතාවටත් පරිහරණය කිරීමට අවස්තාව ලබා දීම මෙහි අරමුණ බව බලධාරීහු පවසති. ඉතාලියේ මිලාන් හි වෙසෙන 55 වියැති මූර්ති ශිල්පියෙකු වන මෞරිසියෝ කැටිලාන් මතභේදයට තුඩුදෙන නිර්මාණ කරන්නෙක් ලෙස ප්‍රකට වී සිටින අතර දෙවැනි ජුවාම් පාවුළු පාප්වහන්සේ උල්කාෂ්මයක් වැදී බිම වැටී සිටින ආකාරය දැක්වෙන 'නමවැනි පැය' නම් නිර්මාණය එවැන්නකි.","len":2934}
{"id":"131106_casino_jhu_protests","url":"https:\/\/www.bbc.com\/sinhala\/world\/2013\/11\/131106_casino_jhu_protests","title":"පරාභව සූත්‍රය සංශෝධනය කළ නොහැකියි!","summary":"ශ්‍රී ලංකාව තුළ ක්‍රියාත්මක කිරීමට යන කැසිනෝ නීතියේ සංශෝධනයක් නොව එය සහමුලින්ම හකුළා ගත යුතු ව ඇතැයි ජාතික හෙළ උරුමය සහ කැසිනෝ විරෝධී ජාතික එකමුතුව කියා සිටියි.","text":"ආණ්ඩුව විසින් ක්‍රියාවට නැංවීමට සැලසුම් කර ඇති කැසිනෝ වැඩපිළිවෙලට විරෝධය පළ කිරීම සඳහා අද, බදාදා කොළඹ නව නගර ශාලාව ඉදිරිපිට රැස් වී සිටි හෙළ උරුමයේ සහ කැසිනෝ විරෝධී ජාතික එකමුතුවේ සාමාජිකයෝ කියා සිටියේ, පනත් කෙටුම් පතේ සංශෝධනයකින් සෑහීමකට පත්විය නොහැකි අතර, ආණ්ඩුව සමස්ත පනත් කෙටුම්පත හකුළා ගත යුතු බවයි. ඒ සඳහා ආණ්ඩුවට බල කිරීම සඳහා නව නගර ශාලාව ඉදිරිපිට රැස්ව සිටි උද්ඝෝෂකයෝ කැසිනෝ සූදුව සහ ගණිකා වෘත්තිය නීතිගත නො කළ යුතු යයි පැවසෙන සටන් පාට හඬ නගමින් සිටියහ. කැසිනෝ සූදුව නීතිගත කෙරුණොත් අනාගතයේ දී ගණිකා වෘත්තියත් නීතිගත කරනු ලැබීමේ අවදානමක් පවතින බවයි ඔවුන් පෙන්වා දෙන්නේ. පරාභව සූත්‍රය කැසිනෝ විරෝධී ජාතික ව්‍යාපාරයේ කැඳවුම්කරු,රන්පත්විල විමලරතන හිමියන් බීබීසී සංදේශයට ප්‍රකාශයක් කරමින් කියා සිටියේ, පනත් කෙටුම්පතේ සංශෝධනයක් නොව මුළු පනත ඉවත් කර ගැනීමේ බලය ජනාධිපතිවරයා සතු වෙන බවයි. කැසිනෝ වැනි සූදු, බෞද්ධ පරාභව සූත්‍රය මගින් අනුමත නොකෙරෙන බව පෙන්වා දුන් විමලරතන හිමියෝ, සංශෝධන වලින් පලක් නැති බවත් කිසිවකුට පරාභව සූත්‍රය සංශෝධනය කළ නො හැකි බවත් සඳහන් කළහ. “දුරාචාරය දුරාචාරයම” යයි කියා සිටි උන්වහන්සේ, කැසිනෝ පනත හකුළා ගනු ලබන තෙක් ඊට එරෙහි සටන පෙරට ගෙන යන බවත් සඳහන් කළහ. පරාභව සූත්‍රයෙන් බුදුන් වහන්සේ දේශනා කළ පරිදි සූදු අන්තුවකු වීම මනුෂ්‍යයකුගේ පිරිහීමට හේතු වෙයි.","len":2935}
{"id":"sport-36996926","url":"https:\/\/www.bbc.com\/sinhala\/sport-36996926","title":"අලි මිනිස් කරුණාව","summary":"හම්බන්තොට සූරියවැව මහ අලුත්ගංආර ප්‍රදේශයේ වගා ජලය ලබා ගන්නා වලක වැටී සිටි වයස අවුරුදු 30 ක පමණ ඇතින්නක හම්බන්තොට වනජීවී කාර්යාලයේ නිලධාරීහු සහ ප්‍රදේශවාසීහු එක්ව බේරා ගනිති.","text":"ප්‍රදේශවාසියකුගෙන් ලද තොරතුරකට අනුව ක්‍රියාත්මක වූ හම්බන්තොට වනජීවී කාර්යාලයේ නිලධාරීන් සිකුරාදා සවස හතරට පමණ එම ස්ථානයට ගිය අතර පසුව ප්‍රදේශවාසියන්ගේද සහයෝගය ඇතිව පැය තුනක පමණ මෙහෙයුමකින් පසු ඇතින්න වලෙන් ගොඩ ගැනීමට හැකි වී තිබේ. මේ දිනවල හම්බන්තොට ප්‍රදේශයේ පවතින දැඩි වියළි කාලගුණික තත්වය හමුවේ කැලෑ ප්‍රදේශ තුළ පිහිටි කුඩා වැව් සහ දිය ආරවල් සිඳී යාම හේතුවෙන් වන සතුන් ජලය සොයා නොයෙක් ප්‍රදේශ තුළ සැරිසරන බව හම්බන්තොට වනජීවී කාර්යාලයේ නිලධාරීහු පවසති. හම්බන්තොට ප්‍රදේශයේ සංවර්ධන කටයුතු සඳහා කැලෑ හෙලි පෙහෙළි කිරීම නිසා ජල මූලාශ්‍ර සිඳී ගොස් වන සතුන්ට ජලය හිඟ වී ඇති බව පරිසරවේදීහු පෙන්වා දෙති. ඒ හේතුවෙන් ගම් වදින වන අලින්ගෙන් ජීවිත තර්ජන එල්ල වන බවටත් සිය වගා විනාශ කරන බවටත් ප්‍රදේශවාසීන් මැසිවිලි නගන බවයි රාහුල් සමන්ත හෙට්ටිආරච්ච් බීබීසී සිංහල සේවයට වාර්තා කළේ. ''මම පුංචි කාලේ ඉඳලා මෙහෙ ජීවත් වෙනවා. මට දහ වතාවක් විතර අලි ගහන්න හැදුවා. මගේ වගාවන්ට පැනල ඒවා කනවා. ඒත් කවදාවත් අපි අලින්ට හිංසා කරලා නෑ. මොකද මම දන්නවා උන්ට දැන් ඉන්න තැනක් නැති බව. හැම තැනම කැලෑ සුද්ද කරලා සංවර්ධනය කරනවා. එතකොට ඒ අලි ගම් වදිනවා.'' ''මේ වලේ වැටුන අලියත් මීට දවස් දෙකකට කලින් මගේ වගාවට පැනලා වගාව කාලා මගේ පස්සෙනුත් එලවාගෙන අවා. ඒ සතා බේර ගන්න තමයි මම මේ උදව් කළේ'' ප්‍රදේශවාසියකු වන ඒ.පී නිහාල් කියා සිටියේය.","len":2937}
{"id":"150516_mullaitiv_war_anniverary","url":"https:\/\/www.bbc.com\/sinhala\/sri_lanka\/2015\/05\/150516_mullaitiv_war_anniverary","title":"මුලතිව් පොලිස් බල ප්‍රදේශයේ යුද සමරු තහනම්","summary":"මුලතිව් පොලිස් බල ප්‍රදේශය තුළ යුද සමරු වැඩසටහන් පැවැත්වීමට එරෙහිව අධිකරණ විසින් තහනම් නියෝගයක් පනවා තිබේ.","text":"උතුරේ යුද සැමරුමක් මුලතිවු පොලීසිය ප්‍රකාශ කළේ පොලීසිය අධිකරණයෙන් කරණ ලද ඉල්ලීමක් සැලකිල්ලට ගැනීමෙන් පසුව අධිකරණය විසින් මෙම තීන්දුව දුන් බවයි. මැයි මස 16 වෙනිදා සිට දින 14 ක කාලයක් මුලතිවු පොලිස් බල ප්‍රදේශය තුළ මහජන සාමයට බාධා එල්ල වන අන්දමේ කිසිදු ආකාරයක එල්.ටී.ටී.සැමරැම් උත්සව පැවැත්වීම මුලතිවු දිසා විනිසුරු එම්.එච්.ඩී.එන්.සම්සුදීන් විසින් තහනම් කොට තිබේ. මේ අනුව, මැයි මස 18 වෙනිදා මුලතිවු මුල්ලිවයික්කාල් පළාතේදී දෙමළ ජනතාව විශාල පිරිසකගේ සහභාගිත්වයෙන් පැවැත්වීමට නියමිතව තිබූ පෙළපාලිය සහ එල්.ටී.ටී.ඊ.සමරු උත්සවය පැවැත්වීමට ඉඩක් නැතැයිද මුලතිවු පොලීසිය කියා සිටියේය. නමුත් උතුරු පළාත් සභාවේ දෙමළ ජාතික සන්ධානයේ මන්ත්‍රී එම්.කේ ශිවාජිලිංගම් පසුගිය 12 වෙනිදා මුලතිවු මුල්ලිවයික්කාල් පළාතේදී යුද්ධයෙන් මියගිය එල්.ටී.ටී.ඊ.සාමාජිකයින් ඇතුලු සියලු දෙනා සැමරීමට උත්සවයක් සංවිධාන කොට තිබිණ. යුද්ධයෙන් මියගිය පිරිස සැමරීමට දෙමළ ජනතාවට සැමරුම් සතියක් 12 වෙනිදා සිට ප්‍රකාශයට පත් කොට ඇති බවද ඔහු මෙහිදී පැවසුවේය. ඊට අමතරව මැයි මස 18 වෙනිදා මුලු ලෝකයේම දෙමළ ජනතාව යුද්ධයේදී මියගිය පිරිස සමරණ බවද මන්ත්‍රීවරයා කියා සිටියේය. මුලතිවු දිස්ත්‍රික්කයේ එල්.ටී.ටී.ඊ.සැමරුම් අධිකරණ නියෝගය මත තහනම් කොට ඇතත් උතුරු නැගෙනහිර පළාත්වල සෙසු උත්සව සම්බන්ධයෙන් මෙතෙක් කිසිදු තීරණයකට එළඹී නොමැත.","len":2938}
{"id":"140731_jafna_protest_media","url":"https:\/\/www.bbc.com\/sinhala\/sri_lanka\/2014\/07\/140731_jafna_protest_media","title":"දෙමළ මාධ්‍ය නිදහස ඉල්ලා උද්ඝෝෂණ","summary":"උතුරේ සහ දකුණේ ජනමාධ්‍ය සංගම් කීපයක් සහ ස්වේච්ඡා සංවිධාන කීපයක් එකතුව යාපනයේ දී උද්ඝෝෂණ ව්‍යාපාරයක් ගෙන ගියහ.","text":"කොළඹ පැවති ජනමාධ්‍යවේදීන් පුහුණු කිරීමේ වැඩමුළුවකට යාපනයේ සිට යමින් සිටි දෙමළ මාධ්‍යවේදීන් පිරිසකට වවුනියාව ඕමන්තෙයි මුරපොලේ දී යුද හමුදාවෙන් සහ පොලිසියෙන් එල්ල කෙරුණ බාධා කිරීම් සහ කොළඹ දී සංවිධානාත්මක පිරිසක් ඔවුන්ට හිරිහැර කිරීමට සූදානම් වීමට එරෙහිව මෙම උද්ඝෝෂණය දියත් කළ බවයි, නිදහස් මාධ්‍ය ව්‍යාපාරයේ කැඳවුම් කරු සුනිල් ජයසේකර ප්‍රකාශ කළේ . දෙමළ මාධ්‍යවේදීන් මර්දනය කිරීමේ උත්සාහයක් රජයට ඇති බව කී ඔහු යුද්ධයෙන් පසුව එවැනි තත්ත්වයක් කිසිවෙකුත් අපේක්ෂා නො කළ බවත් කියා සිටියේය. මෙම උද්ඝෝෂණයේ අරමුණ රටේ ගොඩනැගී ඇති ඉහත කී තත්ත්වය සම්බන්ධයෙන් රජයට විරෝධය පළ කිරීම බවයි සුනිල් ජයසේකර තවදුරටත් කියා සිටියේ. දකුණේ සහයෝගය දෙමළ මාධ්‍යවේදීන්ගේ සංගමයේ ටී. විනෝත් පවසන්නේ එදා සිටම මේ රටේ සෑම රජයක් ම දෙමළ මාධ්‍යවේදීන් මර්දනය කිරීමට පියවර ගැනීම සම්බන්ධයෙන් සිය සංගමයේ විරෝධය සියලු දෙමළ ජනතාව සමග එකතු වී පළ කරණ බවයි. දෙමළ මාධ්‍යවේදීන්ටද මේ රටේ සමාන අයිතිවාසිකමක් ඇති හෙයින් ඔවුන්ට එම අවස්ථාව ලබා දීම පිණිස තම සංවිධානය කටයුතු කරණ බවයි, දකුණු ආසියානු නිදහස් මාධ්‍ය සංගමයේ ලක්ෂ්මන් ගුණසේකර කියා සිටියේ. දෙමළ ජාතික සන්ධානයේ යාපනය දිස්ත්‍රික් පාර්ලිමේන්තු මන්ත්‍රීවරුන් වන මාවෙයි සේනාධිරාජා සහ සුරේෂ් ප්‍රෙමචන්ද්‍රන් ඇතුළු තවත් දෙමළ දේශපාලනඥයින් කීප දෙනෙකු ද මේ උද්ඝෝෂණයට එක් වූහ.","len":2942}
{"id":"sri-lanka-37295796","url":"https:\/\/www.bbc.com\/sinhala\/sri-lanka-37295796","title":"ඇස්බැස්ටෝස් තහනමට අමාත්‍ය මණ්ඩල අනුමැතිය","summary":"2018 ජනවාරි 01 වනදා සිට ඇස්බැස්ටෝස් නිෂ්පාදනය, භාවිතය සහ ආනයනය සීමා කිරීමට ජනාධිපතිවරයා විසින් සිදු කරන ලද යෝජනාව අමාත්‍ය මණ්ඩලය විසින් අනුමත කරනු ලැබ තිබේ.","text":"ශ්‍රී ලංකාවට ආනයනය කරනු ලබන සුදු ඇස්බැස්ටෝස් වලින් 80% ක් පමණ සෙවිලි තහඩු නිෂ්පාදනය සඳහා යොදා ගන්නා බවයි බලධාරීන් පෙන්වා දෙන්නේ. 2024 ජනවාරි 01 වනදා වන විට රට තුළ ඇස්බැස්ටෝස් නිෂ්පාදනය සම්පුර්ණයෙන් තහනම් කිරීම සඳහා අවශ්‍ය වැඩපිළිවෙළක් සකස් කිරීම සඳහා මහවැලි සංවර්ධන සහ පරිසර අමාත්‍යවරයා වශයෙන් ජනාධිපති මෛත්‍රිපාල සිරිසේන විසින් සිදු කරන ලද යෝජනාවටත් අමාත්‍ය මණ්ඩලයේ අනුමැතිය හාමි විය. වර්තමානයේ ශ්‍රී ලංකාව තුළ බහුලව භාවිතා කෙරෙන සුදු ඇස්බැස්ටෝස් (Chrysotile) ඇතුළු සියලුම වර්ගයේ ඇස්බැස්ටෝස් නිෂ්පාදන පිළිකා කාරකයක් ලෙස ලෝක සෞඛ්‍යය සංවිධානය විසින් හඳුනා ගනු ලැබ ඇත. ශ්‍රී ලංකාවට ආනයනය කරනු ලබන සුදු ඇස්බැස්ටෝස් වලින් 80% ක් පමණ සෙවිලි තහඩු නිෂ්පාදනය සඳහා යොදා ගන්නා බවයි බලධාරීන් පෙන්වා දෙන්නේ. ඒ අනුව ඇස්බැස්ටෝස් මගින් සෞඛ්‍යයට සිදු වන අහිතකර බලපෑම් අවම කර ගනිමින් ජනතාවගේ සෞඛ්‍යය තත්වය ඉහළ නැංවීමේ අරමුණින් ලාභදායි ආදේශක වෙත යොමු වෙමින් ඉහත කී යෝජනා ක්‍රියාත්මක කිරීමට නියමිත බව බලධාරීහු පවසති. සෙවිලි තහඩු, පොළොවේ අතුරන ටයිල් වර්ග, සිමෙන්ති පයිප්ප, මෝටර් රථ සඳහා යොදා ගන්නා බ්‍රේක් පෑඩ්, කඩදාසි, ලණු ආදී නිෂ්පාදන රාශියක් සඳහා ඇස්බැස්ටෝස් ඛනිජය භාවිතා කෙරේ. ලෝක සෞඛ්‍යය සංවිධානය විසින් පිළිකා කාරකයක් ලෙස හඳුනා ගනු ලැබූ නිල් ඇස්බැස්ටෝස් (Crocidolite) ශ්‍රී ලංකාවට ආනයනය කිරීම 1987 වසරේ සිට තහනම් කරනු ලැබිණ.","len":2942}
{"id":"140425_russia_usa_ukraine","url":"https:\/\/www.bbc.com\/sinhala\/world\/2014\/04\/140425_russia_usa_ukraine","title":"‘රුසියාවට අවශ්‍ය තුන්වැනි ලෝක යුද්ධයක්’ - යුක්රේනය","summary":"යුක්රේන් අර්බුදය මුල්කර ගනිමින් සුවිශේෂී රුසියානු වැසියන් සහ ආයතන තෝරා ගනිමින්, ඔවුන් ඉලක්ක කොට පනවන ලද සම්බාධක පල රහිත වීමට ඉඩකඩ ඇතැයි ජනාධිපති බරක් ඔබාමා පවසයි.","text":"දකුණු කොරියාවේ සිදු කරන සංචාරයක් අතරවාරයේ අදහස් දක්වමින් ඇමෙරිකානු ජනාධිපතිවරයා ප්‍රකාශ කළේ, රුසියාව නැගෙනහිර යුක්රේනයේ යුදමය මෙහෙයුම් ආරම්භ කළොත් එක්සත් ජනපදය සහ ඇයගේ යුරෝපීය සගයන් රුසියානු ආර්ථිකයේ මර්මස්ථාන වලට බලපාන මට්ටමින් තවත් සම්බාධක පැනවිය යුතු බවයි. කෙසේ වෙතත් අර්බුදයට තුඩු දුන් හේතුවේ වෙනසක් වන හෙයින් රුසියාව යුක්රේනයෙන් ඉවත් වීම වැදගත් පියවරක් වන බවත් ජනාධිපති බරක් ඔබාමා කියා සිටියි. රුසියාවෙන් චෝදනා යුක්රේන් බලධාරීන් විසින් රටේ නැගෙනහිර කලාපයේ ගෙන යන ආරක්ෂක මෙහෙයුම රුසියාවේ විදේශ ඇමති සෙර්ගෙයි ලව්රෝෆ් විසින් යළිත් හෙලා දකින ලද බවක් ද වාර්තා වෙයි. ‘කීව්’ පාලකයන් තමන්ගේම ජනතාවට එරෙහිව යුද වැද සිටින බවයි’ රුසියානු විදේශ ඇමතිවරයා පවසන්නේ. මෙයින් සතියකට පෙර ගිවිස ගත් පරිදි, යුක්රේන් අර්බුදයේ ගැටුම්කාරී උණුසුම අවම කිරීමට රුසියාව පියවර ගෙන ඇති බවත් සෙර්ගේයි ලව්රෝෆ් කියා සිටියි. ඇමෙරිකාවේ අප්‍රසාදය මේ අතර යුක්රේන් අගමැති ,අර්සෙනි යත්සෙනික් (Arseny Yatsenik) කියා සිටියේ, යුක්රේනය දේශපාලනමය සහ යුදමය වශයෙන් යටත් කර ගනිමින් තුන් වැනි ලෝක යුද්ධයක් ආරම්භ කිරීමට මොස්කව් පාලනයට උවමනා වී ඇති බවයි. සතියකට පෙර ගිවිස ගත් පරිදි යුක්රේන් යුද උණුසුම අවම කරනු ලැබීමට උදව් වෙන එකදු පියවරක් වත් ගැනීමට රුසියාව අසමත් වී ඇති බවට ඇමෙරිකානු රාජ්‍ය ලේකම් ජෝන් කෙරී රුසියාවට චෝදනා කරයි.","len":2944}
{"id":"sri-lanka-37421996","url":"https:\/\/www.bbc.com\/sinhala\/sri-lanka-37421996","title":"'මිනිත්තු තිහකට වරක් පොලිස් රැඳවියන් ගැන සටහනක්'","summary":"පොලිස් අත්අඩංගුවේ පසු වන සැකකරුවන් පිළිබඳ සොයා බලා සෑම මිනිත්තු තිහකට වරක්ම සටහන් තැබිය යුතු බව නීතිය හා සාමය පිළිබඳ අමාත්‍ය සාගල රත්නායක පවසයි.","text":"''සියලුම පොලිස් ස්ථාන තුළ සහ සිරමැදිරිවල ආරක්ෂක කැමරා (CCTV) පද්ධති සවි කිරීම සඳහා අවශ්‍ය නීතිමය පසුබිම බලා, සැලසුම් සකස් කොට, ප්‍රතිපාදන ලබා ගන්න ලෙස මම නියෝග කොට තිබෙනවා,'' අමාත්‍යවරයා ඒ බව කියා සිටියේ පුස්සැල්ලාව පොලිසිය විසින් අත්අඩංගුවට ගනු ලැබූ සැකකරුවකු සිර මැදිරියක් තුළ මිය යෑම සම්බන්ධයෙන් ඒකාබද්ධ විපක්ෂයේ පාර්ලිමේන්තු මන්ත්‍රී දිනේෂ් ගුණවර්ධන පාර්ලිමේන්තුවේදී යොමු කළ ප්‍රශ්නයකට පිළිතුරු දෙමිනි. 'සෑම මිනිත්තු තිහකට වරක් සටහන් තැබීම කළ යුතුව තිබෙනවා. සියලුම පොලිස් ස්ථාන තුළ සහ සිරමැදිරිවල ආරක්ෂක කැමරා (CCTV) පද්ධති සවි කිරීම සඳහා අවශ්‍ය නීතිමය පසුබිම බලා, සැලසුම් සකස් කොට, ප්‍රතිපාදන ලබා ගන්න ලෙස මම නියෝග කොට තිබෙනවා,' අමාත්‍ය සාගල රත්නායක පැවසීය. ඉහත කී සැකකරු පුස්සැල්ලාව පොලිස් ස්ථානයේ සිර මැදිරියක් තුළ ගෙල වැලලාගෙන මරණයට පත් වී ඇති බව වාර්තා විය. සහකාර පොලිස් අධිකාරීවරුන් දෙදෙනකු ඇතුළු නිලධාරීන් කණ්ඩායමක් විසින් අදාළ මරණය සම්බන්ධයෙන් පරීක්ෂණ පවත්වන බවත් පොලිස් නිලධාරීන් විසින් රාජකාරි පැහැර හැරීමක් සිදු කර ඇත්නම් ඒ සම්බන්ධයෙන් විනය ක්‍රියාමාර්ග ගන්නා බවත් නීතිය හා සාමය පිළිබඳ අමාත්‍ය සාගල රත්නායක පැවසීය. සියලුම ජනතාවගේ ජීවිත ආරක්ෂා කිරීමේ වගකීම පොලිසිය සතු බවත් පොලිසිය භාරයේ සිටින රැඳවියන් සම්බන්ධයෙන් පොලිසියට විශාල වගකීමක් පැවරෙන බවත් ඇමතිවරයා සඳහන් කළේය.","len":2952}
{"id":"sri-lanka-37422002","url":"https:\/\/www.bbc.com\/sinhala\/sri-lanka-37422002","title":"අවසන් දේශනයේදී ශ්‍රී ලංකාව ගැන බැන් කි මූන්","summary":"ශ්‍රී ලංකාව සහ මියන්මාරය දේශපාලන පරිවර්තන සම්බන්ධ සුභවාදී නව අදියරකට එළඹී සිටින බව එක්සත් ජාතීන්ගේ මහලේකම් බැන් කි මූන් පවසයි.","text":"ධුරයෙන් ඉවත්ව යන එක්සත් ජාතීන්ගේ මහලේකම් බැන් කි මූන් එක්සත් ජාතීන්ගේ මහා මණ්ඩලය අමතමින් විශේෂයෙන්ම ශ්‍රී ලංකාවේ පශ්චාත් යුද කාලීන තුවාල සුව කිරීමේ උත්සාහය තීව්‍ර වී තිබෙන බවත් මහලේකම් බැන් කි මූන් කියා සිටියේ එක්සත් ජාතීන්ගේ මහා මණ්ඩලය අමතා සිය අවසාන දේශනය පවත්වමින්. රටක සැබෑ සංහිඳියාව රඳා පවතින්නේ බහුතරය සහ සුළුතරය ඇතුළු රටේ සියලුම ජන කොටස් අලුත් රටක් ගොඩ නැගීමේ ක්‍රියාදාමයට එක් කර ගැනීම මත බවත් ඔහු පැවසීය. සිරියාවේ පස් අවුරුදු සිවිල් යුද්ධයේදී මියගිය සාමාන්‍ය වැසියන් අති බහුතරයක් සම්බන්ධයෙන් සිරියානු ආණ්ඩුව වගකීම භාර ගත යුතු බවත් මහලේකම් බැන් කි මූන් එහිදී වැඩිදුරටත් කියා සිටියේය. පදවියෙන් ඉවත්ව යන මහලේකම්වරයා මේ මාසය මුලදී ශ්‍රී ලංකාවේ සංචාරයක නිරත විය මහලේකම්වරයා මේ මාසය මුලදී ශ්‍රී ලංකාවේ සංචාරයක නිරත වූ අතර, ඔහු ශ්‍රී ලංකාවේ සංචාරය කළ දෙවැනි වතාව එයයි. සිය ශ්‍රී ලංකා සංචාරයේදී ජනාධිපති මෛත්‍රීපාල සිරිසේනගේ නායකත්වයෙන් දියත්ව තිබෙන සංහිඳියා ක්‍රියාදාමයට මහලේකම්වරයා ප්‍රශංසා කළේ අඳුරෙන් එලියට එන ශ්‍රී ලංකාව දැක ගැනීමට තමා එහි පැමිණි බව පවසමින්. කෙසේ නමුත් උතුරේ ජනතාවගෙන් අත්පත් කරගත් ඉඩම් යළි පවරාදීම වේගවත් කරන මෙන් ඔහු ශ්‍රී ලංකා ආණ්ඩුවෙන් ඉල්ලීමක් කළේය. මහා මණ්ඩල සැසිවාරයට සහභාගී වෙමින් සිටින ජනාධිපති මෛත්‍රීපාල සිරිසේන බදාදා මහා මණ්ඩලය ඇමතීමට නියමිතයි.","len":2958}
{"id":"sri-lanka-37298935","url":"https:\/\/www.bbc.com\/sinhala\/sri-lanka-37298935","title":"තාජුදින්: ජනපති මැදුරෙන් ලබා ගත් දුරකථන ඇමතුම් ගැන පරීක්ෂණ","summary":"වසීම් තාජුදින් ඝාතනය සම්බන්ධයෙන් පරීක්ෂණ සිදු කරන රහස් පොලිසිය ජනාධිපති මැදුරේ සහ හම්බන්තොට කාල්ටන් නිවසේ දුරකථන පද්ධති පිළිබඳව ද පරීක්ෂණ පවත්වන බව නීතිපතිවරයා කොළඹ මහේස්ත්‍රාත් අධිකරණයට දන්වා සිටියි.","text":"අදාළ පැමිණිල්ල අද කැඳවූ අවස්ථාවේ කරුණු දැක්වූ රජයේ නීතිඥවරයා කියා සිටියේ තාජුදින් ඝාතනය වූ දින ජනාධිපති මැදුරෙන් ලබා ගත් දුරකථන ඇමතුම් පිළිබඳ පරීක්ෂණ පවත්වන බවයි. ජනාධිපති මැදුරේ සහ හම්බන්තොට කාල්ටන් නිවසේ දුරකථන පද්ධති එකිනෙකට සම්බන්ධ කර තිබූ බවට පරීක්ෂණවලින් තොරතුරු අනාවරණය වී ඇති නිසා රජයේ නීතිවේදියා මේ ගැන පරීක්ෂණ සිදුකරන බව දැනුම් දුන්නේ යැයි අගතියට පත් නීතිවේදී මිශ්බාක් සත්තාර් කියා සිටියා. මේ අතර තාජුදීන් ඝාතනය සම්බන්ධයෙන් අත්අඩංගුවේ පසු වන හිටපු නියෝජ්‍ය පොලිස්පති අනුර සේනානායක කොළඹ ජාතික රෝහලේ ගෙවන වාට්ටුවක ප්‍රතිකාර ලබන්නේ කෙසේ දැයි යන්න ප්‍රශ්න කරමින් අගතියට පත් පාර්ශවයේ නීතිඥයා ඊට විරෝධය පළ කළේය. අනුර සේනානායක අනුර සේනානායක හිටපු නියෝජ්‍ය පොලිස්පතිවරයා තවදුරටත් ජාතික රෝහලේ ගෙවන වාට්ටුවේ රඳවා තැබිය යුතුද යන්න පිළිබඳ වාර්තාවක් ඉදිරිපත් කරන ලෙස එහිදී මහේස්ත්‍රාත්වරයා ජාතික රෝහලේ අධ්‍යක්ෂවරයාට නියම කළේය. එමෙන්ම අදාළ රෝගී තත්වය සම්බන්ධයෙන් සැකකාර අනුර සේනානායක මීට පෙරත් රජයේ හෝ පුද්ගලික රෝහල්වල නේවාසිකව ප්‍රතිකාර ලබාගෙන තිබේදැයි වාර්තාවක් ඉදිරිපත් කරන මෙන්ද අධිකරණය විසින් ජාතික රෝහල වෙත දැනුම් දෙනු ලැබිණ. අනතුරුව පැමිණිල්ල ලබන 21 වනදා යළි කැඳවීමට නියම කළ අධිකරණය එතෙක් අනුර සේනානායක සහ සුමිත් පෙරේරා යන සැකකරුවන් රිමාන්ඩ් භාරයේ තැබීමට නියම කළේය.","len":2959}
{"id":"130711_court","url":"https:\/\/www.bbc.com\/sinhala\/sri_lanka\/2013\/07\/130711_court","title":"කිතුනු දේව මධ්‍යස්ථානයට පහර දීම සමථයකට පත් කර ගන්න - කොළඹ මහාධිකරණ විනිසුරු","summary":"මාලබේ කල්වාරි කිතුනු දේව මධ්‍යස්ථානයට පහර දීමේ සිද්ධියට අදාළ නඩුව අද විභාගයට ගත් අවස්ථාවේ කොළඹ මහාධිකරණ විනිසුරු ශිරාන් ගුණරත්න කියා සිටියේ ආගමික ගැට‍ළු දුර දිග රැගෙන යාම නුසුදුසු බැවින් එය සමථයකට පත් කර ගන්නා ලෙසයි.","text":"2008 වසරේ මාලබේ කල්වාරි කිතුනු දේව මධ්‍යස්ථානයට පහර දීමේ සිද්ධියට බොදු බල සේනා සංවිධානයේ ලේකම් ගලබොඩඅත්තේ ඥානසාර හිමියන් ඇතුළු පිරිසක් සහභාගි වූ බවට සාක්ෂි කරුවකු විසින් කොළඹ මහාධිකරණය හමුවේ පැවසුවේය. එම දේවස්ථානයට පහරදීමේ සිද්ධියට අදාලව ඥානසාර හිමියන් ඇතුළු විත්තිකරුවන් දොළොස් දෙනකුට එරෙහිව නීතිපතිවරයා විසින් ගොනු කළ නඩුවක් අද විභාගයට ගත් අවස්ථාවේදී එම දේවස්ථානයේ උපස්ථායකු ලෙස කටයුතු කළ රොෂාන් හෙන්රිකස් නමැති සාක්ෂිකරුවා විසිනුයි එම පිරිස හඳුනා ගනු ලැබුවේ. සාක්ෂිකරු පැවසුවේ 2008 වසරේ ජුනි මස 6 වැනිදා උදෑසන ගලබොඩඅත්තේ ඥානසාර හිමියන් ඇතුළු පිරිසක් තම දේවස්ථානයට බලහත්කාරයෙන් ඇතුළු වී දේව මෙහෙයයන් නතර කරන ලෙස තර්ජනය කළ බවයි. ඥානසාර හිමියන් පරුෂ වචනයෙන් බැන වැදුන බව කී සාක්ෂි කරු තමා පල්ලි 22 ක් කඩා දමා ඇති බව උන්වහන්සේ පැවසුවේ යැයි ද කියා සිටියේය. අනතුරුව ඥානසාර හිමියන්ගේ මෙහෙයවීම යටතේ රැස්ව සිටි 700 කට අධික පිරිසක් දේවස්ථානය ට පහර දී අලාභ හානි සිදු කළ බවයි සාක්ෂිකරු පැවසුවේ. මෙහිදී විනිසුරුවරයා යෝජනා කර සිටියේ මෙවැනි ආගමික ගැටළු දුර දිග රැගෙන යාම නුසුදුසු බවින් ඒවා සමථයකට පත් කර ගැනීම සුදුසු බවයි. ඒ අනුව නඩු විභාගය අගෝස්තු මස 1 වැනිදාට කල් දැමූ අධිකරණය එදිනට නඩුව සමථයකට පත් කර ගැනීමට ඇති ඉඩ කඩ පිළිබඳව සාකච්ජා කොට අධිකරණයට දැනුම් දෙන මෙන් රජයේ සහ විත්ති පාර්ශ්වයේ නීතිඥයන්ට නියෝග කළේය.","len":2971}
{"id":"130901_armyback","url":"https:\/\/www.bbc.com\/sinhala\/sri_lanka\/2013\/09\/130901_armyback","title":"නවී පිල්ලේ ගිය පසු 'උතුරට යළි භට පිරිස්'","summary":"මානව හිමිකම් පිලිබඳ එක්සත් ජාතීන්ගේ මහ කොමසාරිස් වරිය උතුරේ සංචාරය කරද්දී දර්ශනයෙන් ඉවත් කරනු ලැබූ යුද හමුදා භට පිරිස් නැවත වීදියට පැමිණ සිටිතැයි පළාත් වාසීහු පවසති.","text":"මුර කපොලු, බංකර් හා පරීක්ෂණ මුරපොල මෙසේ යලිත් ස්ථාපිත කොට තිබෙන බවයි උතුරේ වැසියන් බීබීසී සංදේශයට කියා සිටියේ. ආරක්ෂාව 'තර කළා' කෙසේ වෙතත්, නවී පිල්ලේ ගේ උතුරේ සංචාරය අවදියේ භට පිරිස් ඉවත් කරන ලදැයි පළ වන තොරතුරු ප්‍රතික්ෂේප කළ ශ්‍රී ලංකා යුද හමුදාව පවසන්නේ ඇය පැමිණි අවස්ථාවේ ආරක්ෂක විධි විධාන වල කිසිදු අඩුවක් නොකරන ලද බවයි. රාජ්‍ය තාන්ත්‍රික නියෝජිත වරියක් රටට පැමිණ සිටින අවස්ථාවේ පිළිවෙත ‘ආරක්ෂාව වඩා තර කිරීමක් මිස තිබෙන ආරක්ෂාව අඩු කිරීමක් නොවන,’ බවයි සංදේශය කළ විමසීමකදී හමුදා ප්‍රකාශක බ්‍රිගේඩියර් රුවන් වනිගසුරිය පැවසුවේ. නවී පිල්ලේ උතුරේ සංචාරය කළ දෙදින තුලදී ප්‍රදේශයේ හමුදා භට පිරිස් වෙනදා තරමට නොසිටි බවයි ප්‍රදේශ වාසීන් මෙන්ම ජනමාධ්‍ය වේදීන්ද දැක තිබුනේ. නම සඳහන් කිරීමට අකැමැත්ත දැක්වූ එක දෙමළ වැසියකු කී පරිදි තම ගම්මානය අවට රඳවා සිට ඉවත් කරන ලද සෙබල පිරිස් ද ආපසු පැමිණ සිටී. සිය සත්දින සංචාරය නිමාවේ කොළඹදී ජනමාධ්‍ය ඇමතූ මහ කොමසාරිස්වරිය කියා සිටියේ උතුරේ රඳවා සිටින භට පිරිස ජන ජීවිතයට අවශ්‍ය පමණට වඩා ඇතුළුවී සිටින බවයි. ‘ඒ සා දැවැන්ත හමුදාවක සැලකිය යුතු ප්‍රමාණයක් හමුදා කටයුතු වලින් ඉවත් කිරීම එක් රැයින් සිදු කළ නොහැකි බවට’ ආරක්ෂක ලේකම්වරයා ගෙන එන අදහස තමනට වැටහෙන බව කී නවී පිල්ලේ යුද පීඩිත උතුරු නැගෙනහිර හමුදා කරණයෙන් ඉවත් කිරීමට ගන්නා වෑයම වේගවත් කරන ලෙස රජයෙන් ඉල්ලා සිටියාය.","len":2973}
{"id":"130521_sivasakthi_cid","url":"https:\/\/www.bbc.com\/sinhala\/sri_lanka\/2013\/05\/130521_sivasakthi_cid","title":"මළවුන් සැමරූ මන්ත්‍රීවරයා රහස් පොලීසියට","summary":"යුද්ධයේදී මියගිය දෙමළ ජනතාව අනුස්මරණය කිරීමේ උත්සවයක් සංවිධානය කිරීම ඇතුළු කරුණු සම්බන්ධයෙන් පොලීසිය දීර්ඝ වශයෙන් ප්‍රශ්න කළ බව වන්නි දිස්ත්‍රික් පාර්ලිමේන්තු මන්ත්‍රී සිවසක්ති ආනන්දන් පවසයි.","text":"යුද්ධයේදී මියගිය පුද්ගලයන් සිහිකිරීමේ උළෙලක් මැයි 18 වෙනිදා වවුනියාවේ සංවිධානය කොට තිබුණි යුද්ධයේදී මියගිය පුද්ගලයන් සිහිකිරීමේ උළෙලක් ඔහු විසින් මැයි 18 වෙනිදා වව්නියාව පුරහලේ සංවිධානය කොට තිබුණි. කොළඹ රහස් පොලිස් මූලස්ථානයට තමන් කැඳවූ පොලීසිය, එම උත්සවය සංවිධානය කිරීමේ හේතු විමසූ බවත්, යුද්ධයේදී සිය ඥාතීන් මරුමුවට පත්වූ ජනතාවට ඔවුන් සිහි කිරීම සඳහා එය සංවිධානය කළ බව තමන් පොලීසියට දැනුම් දුන් බවත් මන්ත්‍රීවරයා බීබීසී සංදේශයට පැවසීය. වවුනියාව බන්ධානාගාරයේ ගැටුමක් හටගත් අවස්ථාවේ රැඳවියන් ඔහුට දුරකථන ඇමතුම් ලබාදීම පිළිබඳවත් පැය හතරකට ආසන්න කාලයක් පැවති එම ප්‍රශ්න කිරීමේදී පොලීසියේ විමසීමට ලක්වූ බවද දෙමළ ජාතික සන්ධානයේ සිවසක්ති ආනන්දන් මන්ත්‍රීවරයා කියා සිටියේය. බන්ධනාගාරයේ රැඳවියන් තමන්ට දුරකථනයෙන් අමතා ඔවුන්ගේ උපවාසය පිළිබඳව සාධාරණයක් ඉටු කර දෙන මෙන් ඉල්ලා සිටි අතර, එවිට සෙල්වන් අඩයිකලනාදන් මන්ත්‍රීවරයා සමඟ තමා එහි ගොස් ගැටුම විසඳීමට මැදිහත්වූ බව එයට පිළිතුරු වශයෙන් පොලීසියට දැනුම් දුන් බවයි, මන්ත්‍රීවරයා පවසන්නේ. මළවුන් සැමරීම නිසා මන්ත්‍රීවරයා මෙසේ රහස් පොලීසියට කැඳවීම උගත් පාඩම් ජනාධිපති කොමිසන් වාර්තාවෙන් නිර්දේශ කොට ඇති මළවුන් සිහිපත් කිරීමේ අයිතිය රජය විසින් උල්ලංඝනය කිරීමක් ලෙසිනුයි ප්‍රජාතන්ත්‍රවාදී ජනතා පෙරමුණේ නායක මනෝ ගනේෂන් විග්‍රහ කරන්නේ.","len":2977}
{"id":"140803_vavuniya_journalist_threats","url":"https:\/\/www.bbc.com\/sinhala\/sri_lanka\/2014\/08\/140803_vavuniya_journalist_threats","title":"මරණ බවට තර්ජනය කළා - මාධ්‍යවේදී කපිල්නාත්","summary":"දුරකතන පණිවුඩ ඔස්සේ තමාට මරණ තර්ජන එල්ල වන බව වන්නි මාධ්‍යවේදීන්ගේ සංගමයේ උපසභාපති නවරත්නම් කපිල්නාත් පවසයි.","text":"ඔහු ඒ සම්බන්ධයෙන් වවුනියාව පොලිසියට පැමිණිලි කර තිබේ. මාධ්‍ය පුහුණු වැඩමුළුවකට සහභාගී වීම සඳහා යාපනයේ සිට කොළඹ බලා පැමිණෙමින් සිටි මාධ්‍යවේදීන් පිරිසක් ඕමන්තේදී පොලිස් රැඳවුම් භාරයට පත් වූ අවස්ථාවේ එම මාධ්‍යවේදීන් නිදහස් කර ගැනීම සඳහා මැදිහත් වීම මරණ තර්ජන එල්ල වීමට ප්‍රධාන හේතුව බව තමා විශ්වාස කරන බවයි නවරත්නම් කපිල්නාත් වැඩි දුරටත් පවසන්නේ. අවස්ථා කිහිපයකදී යම් කිසි පිරිසක් විසින් දුරකතන අංක දෙකකින් තර්ජනය කළ බව පොලිසියට කළ පැමිණිල්ලේ සඳහන්. තර්ජනය මාධ්‍යවේදියකු වශයෙන් රැකියාව කිරීමට අමතරව වෙනත් මැදිහත් වීම් වලට නොයන ලෙසත් නැතහොත් ජීවිතයට විශාල අනතුරක් සිදු විය හැකි බවට තර්ජනය කළ පිරිස දිගින් දිගටම කියා සිටි බවයි කපිල්නාත් බීබීසීයට ප්‍රකාශ කළේ. මෙම තර්ජන හේතුවෙන් ඔහු ඇතුළු පවුලේ සාමාජිකයන් දැඩි කම්පනයකට පත්ව සිටින බව කපිල්නාත් පවසයි. මේ පිළිබඳ සංදේශය කළ විමසීමකදී පොලිස් මාධ්‍යය ප්‍රකාශක අජිත් රෝහණ පැවසුවේ තර්ජනය කලේ යැයි කියන දුරකතන අංක අධිකරණය වෙත ඉදිරිපත් කර එම දුරකතන අංක හිමි පුද්ගලයන් සොයා ඔවුන්ට එරෙහිව නීතිමය පියවර ගන්නා බවයි. යාපනයේ මාධ්‍යවේදීන්ගේ නිදහස සම්බන්ධයෙන් කටයුතු කිරීම මත කපිල්නාත්ට මරණ තර්ජන එල්ල වූ බවට පොලිසියට තොරතුරු ලැබී නැති බව පැවසූ පොලිස් මාධ්‍යය ප්‍රකාශකවරයා කපිල්නාත්ට දුරකතනයෙන් ඇමතූ පිරිස තර්ජනය කර ඇත්තේ දෙමළ භාෂාවෙන් බවත් ප්‍රකාශ කළේය.","len":2977}
{"id":"sri-lanka-36178572","url":"https:\/\/www.bbc.com\/sinhala\/sri-lanka-36178572","title":"ආසන සංවිධායකයන් තේරීමේදී පැටිකිරිය බලන්නේ නැහැ - එස්.බී","summary":"පසුගිය ජනාධිපතිවරණය සමයේ කුඹුක්ගැටේ නගරයේදී 'අලුත් පරපුරේ' කලාකරුවන් පිරිසකට පහර දුන් බවට චෝදනා ලබන පුද්ගලයකුට ආසන සංවිධායක ධුරයක් ලබා දීම සමාජ සවිබල ගැන්වීම් හා සුබ සාධන අමාත්‍ය එස්බී දිසානායක යුක්ති සහගත කරයි.","text":"'ගහලා තියනවා නම්, අපි ඉදිරියේදී ඔහුට කියනවා සමාව ගන්න කියලා' සංවිධායක කටයුතු සඳහා ඇති හැකියාව සහ ජන පදනම දෙස අවධානය යොමු කොට ඔහුට ආසන සංවිධායක ධුරය ලබා දුන් බව අමාත්‍යවරයා කියා සිටියේ මහනුවර පැවති හමුවක් අමතමින්. 'අපි දන්නෙත් නැහැ, අපි සංවිධායකයෝ තෝරන කොට, මෙයා රාළහාමි කෙනෙකුට ගහලා තියනවද? මෙයා කිරි අත්තට ගහලා තියනවද? ගමේ නැටුම් ගුරුන්නාන්සේට ගහලා තියනවද?, එහෙම බලලා නැහැ' අමාත්‍යවරයා කියා සිටියේය. 'ගහලා තියනවා නම්, අපි ඉදිරියේදී ඔහුට කියනවා සමාව ගන්න කියලා' අමාත්‍යවරයා සඳහන් කළේය. ගාල්ලේ පැවැත්වීමට නියමිත මැයි දින රැළිය සාර්ථක කර ගැනීම සඳහා විධිමත් වැඩපිළිවලක් ක්‍රියාත්මක කොට ඇති බව පවසන අමාත්‍යවරයා මැයි දිනයෙන් අනතුරුව ශ්‍රී ලංකා නිදහස් පක්ෂයේ සහ සන්ධානය අභ්‍යන්තරයේ පවතින අර්බුදය තීරණාත්මක සන්ධිස්ථානයකට පැමිණෙනු ඇති බවයි කියා සිටියේ. මැයි දින රැළිය සඳහා රාජ්‍ය සම්පත් යොදා ගන්නා බවට විපක්ෂය නගන චෝදනා බැහැර කරන අමාත්‍යවරයා ඒ සඳහා ශ්‍රී ලංකා නිදහස් පක්ෂයට මහජනතාවගෙන් මුදල් පරිත්‍යාග ලැබුණු බවයි සඳහන් කළේ. ශ්‍රී ලංකා නිදහස් පක්ෂය එසේ කළත් පැවති පාලනයේ ප්‍රධාන අමාත්‍යවරයෙක් ඒකාබද්ධ විපක්ෂයේ මැයි රැළිය සඳහා ''පසුගිය රජයේ සම්පත් බෙදමින්'' සිටින බවත් ඔහු කියා සිටියේය. මේ අතර තම සංවිධානයේ කලාකරුවන් පිරිසකට පහර දුන් පුද්ගලයාට ආසන සංවිධායක ධුරයක් ලබා දීම පිළිබඳ 'අලුත් පරපුර' සිය අප්‍රසාදය පළ කරයි.","len":2992}
{"id":"130720_australia","url":"https:\/\/www.bbc.com\/sinhala\/world\/2013\/07\/130720_australia","title":"නාවුරු කඳවුරේ කැරැල්ල මෙහෙයවූ පුද්ගලයන් අතර ශ්‍රී ලාංකිකයෝ","summary":"ශාන්තිකර සාගරයේ නාවුරු සරණාගත කඳවුරේ කැරැල්ල මෙහෙයවූ පුද්ගලයන් අතර, ඕස්ට්‍රේලියාවේ දේශපාලන රැකවරණ පතන ශ්‍රී ලාංකිකයන්ද සිටින බව වාර්තාවල දැක්වේ.","text":"නාවුරු සරණාගත කඳවුර ඕස්ට්‍රේලියාව ප්‍රකාශයට පත් කොට ඇති නව සංක්‍රමණික රෙගුලාසිවලට එරෙහිව නාවුරු දූපතේ පවත්වා ගෙන යන සරණාගත කඳවුරේ වාර්තා වූ දරුණු කැරලි ගැසීම්වලින් අනතුරුව මේ වන විට තත්වය සංසුන් අතට හැරී ඇති බව වාර්තා වෙයි. සංක්‍රමණික කටයුතු භාර ඕස්ට්‍රේලියානු දෙපාර්තමේන්තුව විසින් නිකුත් කරනු ලැබ ඇති නිවේදනයකින් පැවසෙන්නේ, සිකුරාදා කැරලි ගැසීම්වලට රැඳවියන් 150 ක් පමණ හවුල් වී ඇති බවයි. ඔවුන්ගෙන් හතර දෙනෙකු රෝහල්ගත කොට ඇති බවත් වාර්තා කොට තිබේ. උද්ඝෝෂණ ඕස්ට්‍රේලියාවේ දේශපාලන රැකවරණ පතන්නට සහයෝගය දෙන කණ්ඩායම් මේ අතර මෙල්බර්න් නගරයේ රැස්ව උද්ඝෝෂණ ව්‍යාපාරයක් ගෙන ගිය බවක්ද වාර්තා කෙරිණ. නාවුරු කඳවුරේ කැරලි ගැසූ පුද්ගලයන්ට එරෙහිව නඩු පවරන බවයි සංක්‍රමණික කටයුතු භාර ඕස්ට්‍රේලියානු ඇමති ,ටෝනි බර්ක් කියා සිටින්නේ. නව රෙගුලාසි බෝට්ටු මගින් එන අනවසර සංක්‍රමණිකයන් සම්බන්ධයෙන් නව රෙගුලාසි මාලාවක් නිවේදනය කරනු ලැබීමෙන් දවසකට පසුව ඕස්ට්‍රේලියානු නාවික හමුදාව ක්‍රිස්මස් දූපත අසල මුහුදේ දී එවැනි සරණාගතයන් කණ්ඩායමක් සහිත බෝට්ටුවක් අල්ලා ගත් බවක් ද නිවේදනය කොට ඇත. ඕස්ට්‍රේලියාව අනුගමනය කරන නව රෙගුලාසි යටතේ එවැනි සරණාගතයන් පැපුවා නිව්ගිනියාවට යවනු ලැබීම ඔවුන්ගේ සැලැස්මයි. අගමැති කෙවින් රඩ් ඊයේ සිකුරාදා ප්‍රකාශ කළේ,බෝට්ටු මගින් එන සරණාගතයන්ට තම භූමියේ පැලපදියම් වීමට අවස්ථාව නො දෙන බවයි.","len":2994}
{"id":"sri-lanka-38001714","url":"https:\/\/www.bbc.com\/sinhala\/sri-lanka-38001714","title":"අයවැය විවාදය මැද 'බැඳුම්කරය' මතු වෙයි","summary":"අගමැති රනිල් වික්‍රමසිංහ එම ධුරයේ කටයුතු කරනතාක් මතභේදයට තුඩු දුන් මහ බැංකු බැඳුම්කර ගනුදෙනුව සම්බන්ධයෙන් නිසි පරීක්ෂණයක් සිදු කළ නොහැකි බව ඒකාබද්ධ විපක්ෂයේ පාර්ලිමේන්තු මන්ත්‍රී වාසුදේව නානායක්කාර පවසයි.","text":"පාර්ලිමේන්තුව හමුවේ අදහස් දක්වමින් වාසුදේව නානායක්කාර මන්ත්‍රීවරයා චෝදනා කළේ අගමැතිවරයා මහ බැංකු බැඳුම්කර ගනුදෙනුවේ ප්‍රධාන සැකකරු ලෙස සැලකිය හැකි බවය. හිටපු මහ බැංකු අධිපති අර්ජුන් මහේන්ද්‍රන් වෙත දිගින් දිගටම චෝදනා එල්ල වෙද්දී අග්‍රාමාත්‍ය රනිල් වික්‍රමසිංහ ඔහු රැකීමේ උත්සාහයක නිරත වූ බව කියා සිටි පාර්ලිමේන්තු මන්ත්‍රී වාසුදේව නානායක්කාර අගමැතිවරයා එම ධුරයෙන් ඉවත් කළ යුතු බව පැවසීය. මහ බැංකු ගනුදෙනුව සම්බන්ධයෙන් තමා සතු සාක්ෂි ඉදිරිපත් කළත් අගමැතිවරයාට එරෙහිව පරීක්ෂණයක් නොපැවැත්වූ බවත් නානායක්කාර මන්ත්‍රීවරයා සඳහන් කළේය. \"කොප් කමිටුව අන්තිමට අර්ජුන් මහේන්ද්‍රන් ළඟ නැවතුනා. අද ජනතා විමුක්ති පෙරමුණේ සමහරුන්ට අගමැතිතුමාගේ නම කියා ගන්න බැහැ.\" ඔහු වැඩිදුරටත් පැවසීය. අදාළ ගනුදෙනුව සම්බන්ධයෙන් අගමැතිවරයාට එල්ල කරන චෝදනාවලට ප්‍රතිචාර දක්වමින් ප්‍රතිපත්ති සහ ආර්ථික කටයුතු භාර නියෝජ්‍ය ඇමති නිරෝෂන් පෙරේරා කියා සිටියේ කොප් කමිටුව හෙවත් පොදු ව්‍යාපාර කාරක සභාව විසින් නිකුත් කරන ලද වාර්තාවේ අගමැතිවරයාගේ නමක් සඳහන් නොවන බවය. \"කවුරුහරි වරදකරුවෙක් වෙන්න නම් අධිකරණයට යා යුතුයි. මම දන්නේ නැහැ එතුමා අගමැතිතුමාගේ නම කියන්නේ මොන පරීක්ෂණයක් කරලද කියලා. එතුමා කොප් කමිටුවට ගිහින් පරීක්ෂණ සිදු කළාද?, කොප් කමිටුව කියන්නේ නැතිනම් එතුමා කොහොමද එහෙම කියන්නේ,\" නියෝජ්‍ය ඇමතිවරයා ප්‍රශ්න කළේය.","len":2998}
{"id":"world-39870343","url":"https:\/\/www.bbc.com\/sinhala\/world-39870343","title":"උතුරු කොරියාවට යෑමට සූදානම් - ද. කොරියාවේ නව ජනපති","summary":"නිදහස් මතධාරී මූන් ජේ-ඉන් දකුණු කොරියාවේ නව ජනාධිපතිවරයා වශයෙන් දිවුරුම් දුණි.","text":"නව ජනාධිපති මූන් ජේ-ඉන් විසින් තමන් හඳුන්වා ගනු ලබන්නේ පැවති පාලන සමයේ සිදු වූ අක්‍රමිකතාවලට තිත තබා රට ඉදිරියට රැගෙන යා හැකි පුද්ගලයෙකු වශයෙනි තමන් ආර්ථික ගැටලුවලට සහ උතුරු කොරියාව සමග පවතින සබඳතා සම්බන්ධයෙන් විසඳුම් ලබා දෙන බවට සිය පළමු දේශනයේ දී අදහස් දක්වමින් ඔහු ප්‍රතිඥා දුන්නේය. ජනාධිපති මූන් වැඩිදුරටත් කියා සිටියේ නිවැරදි මොහොත පැමිණි විට තමන් උතුරු කොරියාවේ සංචාරයක නිරත වීමට පවා සූදානම් බවය. ඊයේ (මැයි 09) පැවති ජනාධිපතිවරණයෙන් ඉහළ ජයග්‍රහණය අත්කර ගත් මූන් ජේ-ඉන් දිනකට පසු සෝල් අගනුවර රාජ්‍ය මන්ත්‍රණ සභාවේ දී ජනාධිපති ධුරයේ දිවුරුම් දුන්නේය. හිටපු මානව හිමිකම් පිළිබඳ නීතිඥවරයෙකු සහ උතුරු කොරියාවේ සිට පැමිණි සරණාගතයෙකුගේ පුතෙකු වන ඔහු නිදහස් මතධාරියෙකු වශයෙන් ප්‍රචලිතය. උතුරු කොරියාවේ න්‍යෂ්ටික වැඩපිළිවෙළ සහ මිසයිල වැඩසටහන මුල් කර ගනිමින් මතුව ඇති කලාපීය උණුසුම තවදුරටත් එළෙසම පවතී. උතුරු කොරියාව සමග නව ජනාධිපතිවරයා සෝල් අගනුවර සිය ආධාරකරුවන් සමග දකුණු කොරියාවේ වත්මන් විදේශ ප්‍රතිපත්තිය වෙනස් විය යුතු බව පවසන මූන් ජේ-ඉන් අසල්වැසි උතුරු කොරියාව සමග සමීප සංවාදයක් පැවැත්වීම වෙනුවෙන් පෙනී සිටී. දකුණු කොරියාවේ හිටපු ජනාධිපතිනි පාක් ගුන් හෙයිට මහා පරිමාණ දූෂණ චෝදනා එල්ල වීමෙන් අනතුරුව ඇයට එරෙහිව දෝෂාභියෝගයක් පැවැත්විණි. ඒ හමුවේ හිටපු ජනාධිපතිනියට සිය ධුරයෙන් ඉවත් වීමට සිදු විය.","len":3002}
{"id":"sri-lanka-39103903","url":"https:\/\/www.bbc.com\/sinhala\/sri-lanka-39103903","title":"කේපාපිලවු ඉඩම් ප්‍රශ්නයට \"හැකි ඉක්මනින් විසඳුම්\"","summary":"කේපාපිලවු සහ පුදුකුඩිඉරිප්පු ජනතාවගේ ඉඩම් ප්‍රශ්නයට හැකි ඉක්මනින් විසඳුමක් ලබාදීමට කටයුතු කරන ලෙස ජනාධිපති මෛත්‍රීපාල සිරිසේන අදාළ බලධාරීන්ට නියෝග කළ බව දෙමළ ජාතික සන්ධානයේ පාර්ලි‌‌මේන්තු මන්ත්‍රී එම්ඒ සුමන්තිරන් පවසයි.","text":"උතුරේ ජනතාවගේ ඉඩම් ගැට‍ළු සම්බන්ධයෙන් ජනාධිපති මෛත්‍රීපාල සිරිසේන සමග අද පැවති සාකච්ඡාව අවස්ථාවේ ජනාධිපතිවරයා එසේ නියෝග කළ බව කොළඹ දී මාධ්‍ය හමුවක් අමතමින් සුමන්තිරන් මන්ත්‍රීවරයා සඳහන් කළේය. \"කේපාපිලවු ඉඩම් දැනට ගුවන් හමුදාවේ භාරයේ තිබෙන අතර, එහි පවුල් පනස් හතරකට ඉඩම් බලපත්‍රය තිබෙනවා. පවුල් හතලිහකට අයත් බලපත්‍ර දිසාපති කාර්යාලය හරහා පරික්ෂා කර සහතික කර තිබෙනවා,\" සුමන්තිරන් මන්ත්‍රීවරයා පැවසීය. ඉඩම් අහිමි වූ ජනතාවට රජය විසින් නිවසක් සමග විකල්ප ඉඩමක් ලබා දී ඇතැයි ඒ අවස්ථාවේ ගුවන් හමුදාපතිවරයා ජනාධිපතිවරයාට දැනුම්දුන් බවත් මන්ත්‍රීවරයා සඳහන් කළේය. මන්ත්‍රීවරයා පවසන පරිදි, එම ඉඩම අනවශ්‍ය බව ඔවුන් ලිඛිතව දැනුම් දෙන්නේ නම් ඔවුන් මුල් ඉඩම්වල යළි පදිංචි කිරීමට කටයුතු කරන්නැයි ජනාධිපතිවරයා බලධාරීන්ට නියෝග කර තිබේ. එසේ සිය මුල් ඉඩමට යන්නේද, නොඑසේනම් රජය විසින් ලබා දුන් විකල්ප ඉඩම්වල රැඳී සිටින්නේද යන්න කේපාපිලවු වැසියන් තීරණය කළ යුතු බව පවසන දෙමළ ජාතික සන්ධානයේ පාර්ලි‌‌මේන්තු මන්ත්‍රී එම්ඒ සුමන්තිරන්, පුදුකුඩිඉරිප්පු ජනතාවගේ ඉඩම් නිදහස් කර හමුදාවට වෙනත් ඉඩමක් ලබාදෙන මෙන් ජනාධිපතිවරයා අදාළ බලධාරීන්ට නියෝග කර තිබෙන බවත් සඳහන් කළේය. ගුවන් හමුදාව භාරයේ පවතින තමන්ගේ ඉඩම් යළි තමන්ට ලබාදෙන ලෙස ඉල්ලා සිටිමින් කේපාපිලවු ජනතාව මාසයකටත් අධික කාලයක් මුළුල්ලේ විරෝධතා ව්‍යාපාරයක නිරතව සිටිති.","len":3003}
{"id":"150927_sp_pope_abuse_victims","url":"https:\/\/www.bbc.com\/sinhala\/world\/2015\/09\/150927_sp_pope_abuse_victims","title":"පාප් වහන්සේ අපයෝජනයට ලක්වූවන් හමුවෙති","summary":"ඇමරිකා එක්සත් ජනපදයේ සංචාරයක නිරත වී සිටින ශුද්ධෝත්තම පාප් වහන්සේ, පූජකයන් අතින් ලිංගික අපයෝජනයට ලක් වූ පිරිස් හමු වූහ.","text":"'දෙවියන් වහන්සේට ඔබේ වේදනාව ඇසෙන බව සහ උන් වහන්සේ ඔබ විශ්වාස කරන බව දැනගන්න' ළමා වියේදී පූජකයන් අතින් අපයෝජනයට ලක් වූ පස් දෙනකු - කාන්තාවන් තිදෙනකු සහ පුරුෂයන් දෙදෙනකු - මුණ ගැසුන ෆ්‍රැන්සිස් පාප් වහන්සේ, ලිංගික අපයෝජකයන්ට එරෙහිව වතිකානය නිසි පියවර ගැනීමට සූදානම් බව අවධාරණය කළහ. පෙනිසිල්වේනියාවේ දේවස්තානයකදී පාප් තුමා ඔවුන් මුණ ගැසුන බවයි එහිමියන්ගේ ප්‍රකාශකයෙක් සඳහන් කළේ. ළමා වියේදී පූජකයන් අතින් අපයෝජනයට ලක් වූ පස් දෙනකු - කාන්තාවන් තිදෙනකු සහ පුරුෂයන් දෙදෙනකු - ෆ්‍රැන්සිස් පාප් වහන්සේ මුණ ගැසුනහ ඔවුන් මුණ ගැසුණු පාප් වහන්සේ පාප් වහන්සේ \"දෙවියන් වහන්සේට ඔබේ වේදනාව ඇසෙන බව සහ උන් වහන්සේ ඔබ විශ්වාස කරන බව දැනගන්න,\" යනුවෙන් ඔවුන් අමතා ප්‍රකාශ කළ බව ෆෙදෙරිකෝ ලොම්බාඩි පියතුමා විසින් නිකුත් කරන ලද නිවේදනයේ සඳහන්. අනතුරුව රදගුරුවරුන් අමතා දේශනයක් පැවැත්වූ එහිමියෝ දරුවන් විශ්වාසය තැබූ පූජකවරුන් ඇතුළු පිරිස් එම විශ්වාසය බිඳ දැමීම පිළිබඳව තමන් වහන්සේ ලජ්ජා වන බව සඳහන් කළහ. පාප් වහන්සේගේ ඇමරිකානු නිල සංචාරයේ අවසන් දිනය වන අද ෆිලඩෙල්ෆියා නගරයේ පැවැත්වීමට නියමිත දේව මෙහෙයට දස ලක්ෂ ගණනක් බැතිමතුන් සහභාගි වනු ඇතැයි අපේක්ෂා කෙරේ. පාප්වහන්සේ පිලඩෙල්ෆියා නගරයේ පිහිටි බන්ධනාගාරයකදී ඝාතන සඳහා වරදකරුවන් වූ පුද්ගලයින්, දූෂකයින් සහ මත්ද්‍රව්‍ය ජාවාරම් කරුවන් ඇතුළු සිරකරුවන් හමු වීමටත් නියමිතව තිබිණ.","len":3006}
{"id":"sport-39778269","url":"https:\/\/www.bbc.com\/sinhala\/sport-39778269","title":"ක්‍රිකට් ලෝක කුසලානයට සුදුසුකම් ලැබීමත් ශ්‍රී ලංකාවට අභියෝගයක්?","summary":"අයිසීසී ජගත් ක්‍රිකට් පාලක මණ්ඩලය ප්‍රකාශයට පත් කළ එක්දින ක්‍රිකට් ක්ෂේත්‍රයේ නවතම ශ්‍රේණිගත කිරීම් අනුව ශ්‍රී ලංකාවට හිමි වී තිබෙන්නේ හය වෙනි ස්ථානයය.","text":"2017 සැප්තැම්බර් 30 වෙනි දින වනවිට ඉදිරියෙන් සිටින රටවල් හත සහ සත්කාරක එංගලන්තය 2019 ලෝක කුසලානයට සහභාගි වීමට නිතරගයෙන් සුදුසුකම් ලබන බැවින් මෙම ශ්‍රේණිගත කිරීම ශ්‍රී ලංකාවට තීරණාත්මක තත්වයකි. එලෙස සුදුසුකම් නොලබන කණ්ඩායම්වලට 2018 අප්‍රේල් මාසයේ පැවැත්වීමට නියමිත ලෝක කුසලානයට සුදුසුකම් ලැබීමේ තරගාවලියකට සහභාගි වීමට සිදුවේ. එයට තරග වදින කණ්ඩායම් දහයක් අතරින් එහිදී 2019 ලෝක කුසලානයට සුදුසුකම් ලබන්නේ කණ්ඩායම් දෙකක් පමණි. දැනට නිකුත් කර තිබෙන එක්දින ක්‍රිකට් ශ්‍රේණිගත කිරීම් අනුව බටහිර ඉන්දීය කොදෙව් කණ්ඩායම ලකුණු 79 ක් ලබාගෙන නම වෙනි ස්ථානයේ පසුවේ. ශ්‍රී ලංකාව, බංග්ලාදේශය හා පාකිස්ථානය පිළිවෙලින් 6, 7, 8 යන ස්ථානවල සිටින අතර එම කණ්ඩායම් තුන අතර පරතරය ලකුණු පහකට වඩා අඩුය. බටහිර ඉන්දීය කොදෙව් කණ්ඩායම ලෝක කුසලානයට නිතරගයෙන් සුදුසුකම් නොලබනු ඇතැයි යන්න බොහෝ ක්‍රිකට් විචාරකයන්ගේ මතයය. එසේ වුවද පාකිස්ථානය, බංග්ලාදේශය සහ ශ්‍රී ලංකාව ඉදිරි තරග ජයනොගතහොත් අවදානමකට මුහුණදිය හැකි බවත් ඔවුහු පවසති. ශ්‍රී ලංකා කණ්ඩායම සැප්තැම්බර් 30 වෙනි දිනට පෙර එක්දින තරග 11 ක් පමණ ක්‍රීඩා කිරීමට නියමිත අතර 2019 ලෝක කුසලානයට සුදුසුකම් ලැබීම සඳහා එම තරගවල ප්‍රතිඵල ශ්‍රී ලංකාවට ඉතා වැදගත් වේ. එම තරගවලින් බහුතරයක් පරාජය වී ශ්‍රේණිගත කිරීම්වල පහළට වැටුණහොත් ශ්‍රී ලංකාව ලෝක කුසලානයට නිතරගයෙන් සුදුසුකම් නොලැබීමේ අවදානමක් මතුවීමේ ඉඩකඩක් පවතී.","len":3009}
{"id":"140915_india_tamil_sinhala","url":"https:\/\/www.bbc.com\/sinhala\/sri_lanka\/2014\/09\/140915_india_tamil_sinhala","title":"දෙමළ ජනතාව සිංහල උගත යුතුයි - ඉන්දියාව","summary":"යාපනයේ වැසියන් සිංහල භාෂාව ඉගෙන ගැනීමට වහාම පෙළඹිය යුතු යැයි යාපනයේ සිටින වැඩ බලන නියෝජ්‍ය ඉන්දීය මහ කොමසාරිස් එස්ඩී මූර්ති ප්‍රකාශ කරයි.","text":"සිංහල භාෂාව ඉගෙන ගැනීමට පහසුකම් සැලසීමට 'සූදානම්' යාපනයේ වැසියන් සහභාගි වූ උළෙලකදී තවදුරටත් අදහස් දැක්වූ නියෝජ්‍ය ඉන්දීය මහ කොමසාරිස්වරයා, යුද්ධයෙන් අනතුරුව උතුරේ ජාතීන් අතර සහයෝගීතාවය තවදුරටත් වර්ධනය කරවීම පිණිස රටේ මවු භාෂාව ඉගෙන ගැනීම ප්‍රයෝජනවත් වන බව සඳහන් කළේය. ඉන්දියාවේ වැසියන්ගෙන් සියයට පණහකටම ඉන්දීය මවු භාෂාව වන හින්දි භාෂාව පිළිබඳව දැනීමක් ඇති බව පෙන්වා දෙන ඔහු, එලෙසින්ම ශ්‍රී ලංකාවේ විශේෂයෙන්ම උතුරු පළාතේ වැසියන්ටද රටේ මවු භාෂාව ගැන අවබෝධයක් ඇති වන්නේ නම් සියලු කටයුතු පහසු වන බවද පැවසීය. සිංහල භාෂාව ඉගෙන ගැනීමට යාපනයේ වැසියන් උනන්දුවක් දක්වන්නේ නම් ඒ සඳහා පහසුකම් සැලසීමට ඉන්දීය රජයට හැකියාව තිබෙන බවද ඔහු වැඩිදුරටත් සඳහන් කළේය. කෙසේ නමුත් යාපනයේ දෙමළ භාෂාව කථා කරණ සුලු පිරිස පමණක් නොව දිවයිනේ සිටින සියලුම දෙමළ වැසියන් සිංහල භාෂාව ඉගෙන ගත යුතු බවයි, යාපනය විශ්ව විද්‍යාලයේ සිංහල අංශයේ ජ්‍යෙෂ්ඨ කථිකාචාර්ය සාමිනාදන් විමල් බීබීසී සංදේශය කළ විමසීමකදී කියා සිටියේ. එමෙන්ම සිංහල වැසියන් දෙමළ භාෂාව ඉගෙනීමෙහිද එවැනිම වදගත් කමක් ඇති බව ඔහු සඳහන් කළේය. සිංහල වැසියන් දෙමළ භාෂාවත් දෙමළ වැසියන් සිංහල භාෂාවත් ඉගෙනීම තුළින් සියලු දෙනාගේම රාජකාරි කටයුතු මෙන්ම සියලු කටයුතු පහසු වනවා මෙන්ම ජාතීන් අතර සුහදතාවය වර්ධනය වීමටද එය හේතුවක් වන බව කථිකාචාර්ය සාමිනාදන් විමල් වැඩිදුරටත් කියා සිටියේය.","len":3013}
{"id":"sri-lanka-43656245","url":"https:\/\/www.bbc.com\/sinhala\/sri-lanka-43656245","title":"පොදු රාජ්‍ය මණ්ඩල ක්‍රීඩා උළෙල;ශ්‍රී ලංකාවට පදක්කම් දෙකක්","summary":"විසිඑක් වෙනි පොදු රාජ්‍ය මණ්ඩලීය ක්‍රීඩා උළෙලේ දී ශ්‍රී ලංකාව මේ වනවිට ලෝකඩ පදක්කම් දෙකක් දිනා ගැනීමට සමත්ව ඇත.","text":"දිනූෂා හංසනී ගෝමස්, කාන්තා කිලෝ ග්‍රෑම් 48 බර පන්තියේ ලෝකඩ පදක්කම දිනා ගැනීමට සමත් විය. දිනූෂා හංසනී ගෝමස් එම පදක්කම් දෙක දිනාගනු ලැබ තිබෙන්නේ ශ්‍රී ලංකා කණ්ඩායම නියෝජනය කරන ක්‍රීඩිකා දිනූෂා හංසනී ගෝමස් සහ ක්‍රීඩක චතුරංග ලක්මාල් ජයසූරිය විසිනි. 21 වැනි පොදු රාජ්‍ය මණ්‌ඩලීය ක්‍රීඩා උළෙල පැවැත්වෙන්නේ ඔස්ට්‍රේලියාවේ 'ගෝල්ඩ්කෝස්‌ට්'‌ නගරයේය. දිනූෂා හංසනී ගෝමස්, කාන්තා කිලෝ ග්‍රෑම් 48 බර පන්තියේ ලෝකඩ පදක්කම දිනා ගැනීමට සමත් වූ අතර, පිරිමි කිලෝ ග්‍රෑම් 56 බර පන්තියේ ලෝකඩ පදක්කම දිනා ගැනීමට චතුරංග ලක්මාල් ජයසූරිය සමත් විය. පිරිමි කිලෝ ග්‍රෑම් 56 බර පන්තියේ ලෝකඩ පදක්කම දිනා ගැනීමට චතුරංග ලක්මාල් ජයසූරිය සමත් විය. පිරිමි කිලෝ ග්‍රෑම් 56 බර පන්තියේ තරඟයේ රන් පදක්කම මැලේසියාව දිනා ගත් අතර රිදී පදක්කම ඉන්දියාවට හිමි විය. චතුරංග ලක්මාල් ජයසූරිය කාන්තා කිලෝ ග්‍රෑම් 48 බර පන්තියේ රන් පදක්කම ඉන්දියාව විසින් දිනාගනු ලැබුණි. එහි රිදී පදක්කම හිමි වුණේ මුරුසියටයි. 21 වැනි පොදු රාජ්‍ය මණ්‌ඩලීය ක්‍රීඩා උළෙල පැවැත්වෙන්නේ ඔස්ට්‍රේලියාවේ 'ගෝල්ඩ්කෝස්‌ට්'‌ නගරයේය. එහි සමාරම්භක උළෙල බදාදා ( අප්‍රියෙල් 04) මහත් උත්සවාකාරයෙන් සිදු විය. රටවල් හැත්තෑ එකක් මෙම විසිඑක් වෙනි පොදු රාජ්‍ය මණ්ඩලීය ක්‍රීඩා උලෙළ නියෝජනය කරන අතර ඊට සහභාගී වෙන ක්‍රීඩක ක්‍රීඩිකාවන්ගේ සංඛ්‍යාව 6500 ඉක්මවයි. ක්‍රීඩා උළෙල දින එකොළහක කාලයක් පැවැත්වෙනු ඇත. තවත් ක්‍රීඩා පුවත්;","len":3014}
{"id":"world-39953397","url":"https:\/\/www.bbc.com\/sinhala\/world-39953397","title":"ප්‍රංශ කැබිනට්ටුවෙන් අඩක් කාන්තාවන්ට","summary":"කලින් ප්‍රතිඥා දුන් පරිදි ස්ත්‍රී පුරුෂ සමාන නියෝජනයක් සහිත කැබිනට් මණ්ඩලයක් පත් කිරීමට ප්‍රංශයේ නව ජනාධිපති එම්මානුවෙල් මැක්‍රෝන් කටයුතු කරයි.","text":"ආරක්ෂක, සෞඛ්‍ය, ක්‍රීඩා සහ සංස්කෘතික කටයුතු අමාත්‍ය ධුර කාන්තාවන්ට ඒ අනුව කැබිනට් ඇමති ධුර විසි දෙකෙන් එකොළහක් කාන්තාවන්ට හිමි වේ. ආරක්ෂක අමාත්‍ය ධුරය සහ ක්‍රීඩා ඇමති ධුරය ද ඊට ඇතුළත්. සිල්වි ගුලාර්ඩ් ආරක්ෂක ඇමති ධුරය සඳහාත් ෆෙන්සින් ක්‍රීඩා (කඩු හරඹවලට සමාන ක්‍රීඩාවක්) ඔලිම්පික් ශූරියක වන ලෝරා ෆ්ලෙසල් ක්‍රීඩා අමාත්‍ය ධුරය සඳහාත් පත් කර ඇත. සියලු දේශපාලන මතවාද නියෝජනය වන පරිදි කැබිනට් මණ්ඩලය පත් කිරීමට ජනාධිපති මැක්‍රෝන් ගත් තීන්දුව හමුවේ දක්ෂිණාංශික කණ්ඩායම් වික්ෂිප්තව ඇති බව වාර්තාකරුවෝ පවසති. \"ආර්ථික සහ මුදල් ඇමති ධුර සඳහා ජනාධිපති මැක්‍රෝන් පත් කර තිබෙන්නේ දක්ෂිණාංශික නියෝජිතයන් දෙදෙනෙක්. අභ්‍යන්තර සහ විදේශ කටයුතු සඳහා සමාජවාදීන් ද ආරක්ෂක සහ අධිකරණ කටයුතු සඳහා මධ්‍යස්ථ මතධාරීන් ද පත් කර තිබෙනවා\" පැරිසියේ සිටින බීබීසී වාර්තාකරු මාක් ලොවෙන් පැවසීය. ඔලිම්පික් ශූරියක වන ලෝරා ෆ්ලෙසල් ජනතා ඡන්දයෙන් තේරී පත් දක්ෂිණාංශික මහජන නියෝජිතයන් එකසිය හැත්තෑ දෙනෙකු ජනාධිපති මැක්‍රෝන්ට සහාය දෙන බව පවසමින් ප්‍රකාශයකට අත්සන් තැබීම තවත් පාර්ලිමේන්තු මන්ත්‍රීවරු සිය ගණනක් විසින් මීට ඉහතදී විවේචනය කරනු ලැබීය. ප්‍රංශ මහ මැතිවරණය ලබන ජුනි මාසයේ පැවැත්වීමට නියමිතය. මධ්‍යස්ථ මතධාරියෙකු වන ජනාධිපති මැක්‍රෝන් සිය අගමැතිවරයා වශයෙන් පත් කරනු ලැබූ එදුවාර්ද් ෆිලිපේ දක්ෂිණාංශික රිපබ්ලිකන් පක්ෂ සාමාජිකයෙකි.","len":3016}
{"id":"140905_vigneshwaran_germany_spying","url":"https:\/\/www.bbc.com\/sinhala\/sri_lanka\/2014\/09\/140905_vigneshwaran_germany_spying","title":"රහස් ඔතුකරුවන් ලුහුබඳිනවා: උතුරේ මහ ඇමති","summary":"රජයේ රහස් ඔත්තු සේවා සාමජිකයින් තමන් පසුපස ලුහුබඳිමින් තොරතුරු සොයන බව උතුරු පළාතේ මහ ඇමති සීවී විග්නේෂ්වරන් පවසයි.","text":"ජර්මානු තානාපතිවරයා සිකුරාදා දහවල් යාපනයේදී තමන් මුණගැසුණු අවස්ථාවේදීත් මාධ්‍යවේදීන් ලෙස පෙනී සිටිමින් රජයේ රහස් ඔත්තු සේවා නිලධාරීන් කිහිප දෙනෙකුම තමන්ගේ ඡායාරෑප ගත් බව ප්‍රධාන අමාත්‍යවරයා පැවසීය. ඒ බව තමන් ජර්මන් තානාපතිවරයාට පැමිණිලි කළ බව සඳහන් කළ මහ ඇමතිවරයා, කිසියම් සැකසහිත පිරිසක් තමාගේද ඡායාරෑප ගත් බව එවිට තානාපතිවරයා කියා සිටි බවත් පැවසීය. ඊශ්‍රායලයේ නවීන යුද ක්‍රමෝපායන්ට අනුව පුද්ගලයෙකුගේ ශරීරයේ බාහිර අවයව සහ පිහිටීම පිළිබඳව අධ්‍යයනය කොට ඔහු ගැන තොරතුරු සටහන් කරගැනීම තුලින් බොහෝ දේ ඔවුන් ඉටු කරගන්නා බව කී ප්‍රධාන අමාත්‍යවරයා, ශ්‍රී ලංකාවේ ආරක්ෂක අංශ රහස් ඔත්තු කරුවන් යොදවාගෙන මේ අවස්ථාවේදී සිදු කරන්නේ එවැනිම ක්‍රියාවක් විය හැකි යැයිද පැවසීය. මේ තත්වය තමන්ගේ ජීවිත ආරක්ෂාවට තර්ජනයක් වුවත් තමන් ඊට නොබියව මුහුණ දෙන බව පවසන උතුරු පළාත් ප්‍රධාන අමාත්‍යවරයා මේ අවස්ථාවේදී මෙවැනි දේ සිදුවන්නේ තමන් ඉන්දීය අග්‍රාමාත්‍ය නරේන්ද්‍ර මෝදි හමුවීමට සූදානම් වීම නිසා යැයි සැකකරණ බවද පැවසීය. එවැනි හමුවීමක් සඳහා ආණ්ඩුවේ අනුමැතිය ලබා ගත යුතු බව රටේ නීතියේ සඳහන් වන්නේ නම්, නීතියට ගරු කරන පුරවැසියකු ලෙසින් එසේ අනුමැතිය ලබා ගැනීමට තමා මැලි නොවන බව මහ ඇමතිවරයා පැවසීය. එහෙත් තමා දන්නා තරමින් ශ්‍රී ලංකාවේ එවැනි නීතියක් ශ්‍රී ලංකාවේ නොමැති බවයි, හිටපු ශ්‍රේෂ්ඨාධිකරණ විනිසුරු සීවී විග්නේශ්වරන් පවසන්නේ.","len":3019}
{"id":"sri-lanka-39266013","url":"https:\/\/www.bbc.com\/sinhala\/sri-lanka-39266013","title":"ශ්‍රී ලාංකිකයන් රැගත් නැවක් පැහැරගෙන?","summary":"ශ්‍රී ලංකාවේ ධජය සහිත නෞකාවක් සෝමාලියාවට නුදුරු මුහුදේ දී පැහැර ගැනීමට ලක් වී ඇති බව වාර්තා වේ.","text":"සෝමාලියාවේ උතුරු දිග වෙරළට නුදුරින් යාත්‍රා කරමින් තිබූ නෞකාවට මුහුදු කොල්ලකරුවන් බවට සැක කෙරෙන කීපදෙනෙකු ඇතුළු වී ඇති බව ප්‍රදේශවාසීහු සහ බලධාරීහු පවසති. කෙසේ වෙතත් මේ පිළිබඳව කළ විමසීමකදී වරාය සහ නාවික කටයුතු පිළිබඳ අමාත්‍යංශයේ ප්‍රකාශකයෙකු කියා සිටියේ 'Aris13'නම් වූ අදාළ නෞකාව ශ්‍රී ලංකාවේ තාවකාලික ලියාපදිංචිය ලබා ගෙන තිබූ අතර ජනවාරි මස අගදී එම ලියාපදිංචිය ඉවත් කර ගෙන ඇති බවය. නෞකාව පහර ගැනීමට ලක් වී ඇතැයි කියන ප්‍රදේශයේ මුහුදු කොල්ලකෑම් මැඩලීමේ මෙහෙයුම්වල නිරත යුරෝපා සංගම් නාවික බලකායේ ප්‍රකාශකයෙකු කියා සිටියේ මෙය මුහුදු කොල්ලකරුවන්ගේ පැහැර ගනීමක්බව පැවසීමට කල් වැඩි බවය. එවැන්නක් සිදු වී ඇත්නම්, 2012 වසරෙන් පසු සෝමාලි කොල්ලකරුවන් විසින් වෙළෙඳ නෞකාවක් පැහැර ගනු ලැබූ පළමු අවස්ථාව මෙය වනු ඇත. මේ අතර මේ පිළිබඳ වැඩිදුරටත් කරුණු දැක්වූ ශ්‍රී ලංකාවේ වරාය හා නාවික කටයුතු අමාත්‍යංශ ප්‍රකාශකයා පෙන්වා දුන්නේ අදාළ නෞකාව කොමොරෝස් රාජ්‍යයේ ලියාපදිංචිය ලබා ගෙන ඇති බව පැවසීය. කෙසේවෙතත් එහි ශ්‍රී ලාංකිකයින් අට දෙනෙකු පමණ සේවයේ නිරතව සිටින බව ඔහු සඳහන් කළ අතර නෞකාවට සේවකයන් සම්පාදනය කළ ශ්‍රී ලාංකීය සමාගමෙන් බීබීසී සිංහල සේවය කළ විමසීමේදී එහි ප්‍රකාශකයෙකු ද එම කරුණ තහවුරු කළේය. ඒ අනුව වරාය සහ නාවික අමාත්‍යංශයේ ප්‍රකාශකයා මෙන්ම අදාළ සමාගමේ ප්‍රකාශකයා ද සඳහන් කළේ මෙම තත්වය සම්බන්ධයෙන් වැඩිදුරටත් කරුණු විමසා බලන බවය.","len":3021}
{"id":"sri-lanka-39997856","url":"https:\/\/www.bbc.com\/sinhala\/sri-lanka-39997856","title":"කැබිනට් වෙනස: \"මේක රටේ අවශ්‍යතාවක්\"","summary":"කැබිනට් අමාත්‍ය මණ්ඩල සංශෝධනය සිදු වූයේ රටේ අවශ්‍යතාව මත බව එක්සත් ජනතා නිදහස් සන්ධානයේ මහලේකම් මහින්ද අමරවීර පවසයි.","text":"\"මේක රටේ අවශ්‍යතාවක්. මාධ්‍යයෙනුත් ඉල්ලීමක් තිබුණා. අවුරුදු දෙක හමාරක් ගිය තැන සංශෝධනයක් කරන්න ඕනිනෙ. ඒක තමයි කළේ\" යනුවෙන් ඔහු කියා සිටියේ සංශෝධනය කෙරුණු අමාත්‍ය ධුරවල දිවුරුම් දීමෙන් අනතුරුව මාධ්‍ය වෙත අදහස් දක්වමිනි. මුදල් ඇමති ධුරයේ වෙනසක් සිදු විය යුතු බවට එක්සත් ජනතා නිදහස් සන්ධානය ඉල්ලා සිටියා නොවේ දැයි බීබීසී සිංහල සේවය කළ විමසීමට පිළිතුරු දෙමින් ඇමතිවරයා කියා සිටියේ එවැනි වෙනසක් සිදු විය යුතු බවට රටේ ඉල්ලීමක් පැවති බවය. කැබිනට් මණ්ඩල සංශෝධනය යටතේ කැබිනට් අමාත්‍යාංශ නවයක් සහ එක් රාජ්‍ය අමාත්‍යාංශයක් සඳහා නව අමාත්‍යවරු අද (මැයි 22) පෙරවරුවේ ජනාධිපති කාර්යාලයේදී ජනාධිපති මෛතී‍්‍රපාල සිරිසේන ඉදිරියේ දිවුරුම් දුන්හ. එහිදී අදහස් දැක්වූ අජිත් පී පෙරේරා නියෝජ්‍ය අමාත්‍යවරයා කියා සිටියේ සිදු වූ වෙනස්කම් සම්බන්ධයෙන් සතුටු විය හැකි බවය. කැබිනට් මණ්ඩලයට අලුත් මුහුණු එක් නොකර ඇමතිවරුන් යටතේ පැවති අමාත්‍යංශ පමණක් වෙනස් කිරීම සම්බන්ධයෙන් කළ විමසීමේදී නියෝජ්‍ය ඇමතිවරයා කියා සිටියේ \"පරණ වුනාට බඩු හොඳයි\" යනුවෙනි. කැබිනට් මණ්ඩලයට තරුණ ඇමතිවරු එක් නොකිරිම පිළිබඳ විමසූ අවස්ථාවේ නියෝජ්‍ය අමාත්‍ය හර්ෂ ද සිල්වා කියා සිටියේ ඒ සම්බන්ධයෙන් තමන්ට අදහසක් ප්‍රකාශ කිරීමට නොහැකි බවය. ජනමාධ්‍ය ඇමති ධුරයට වඩා වැඩි කාර්යභාරයක් ඉඩම් අමාත්‍යවරයා ලෙස ඉටු කළ හැකි බව හිටපු ජනමාධ්‍ය අමාත්‍ය ගයන්ත කරුණාතිලක කියා සිටියේය.","len":3023}
{"id":"140115_saudi_workers","url":"https:\/\/www.bbc.com\/sinhala\/sri_lanka\/2014\/01\/140115_saudi_workers","title":"'ගිවිසුම් ගැහුවට අපව බලාගන්න කවුරුත් නෑ'","summary":"මැදපෙරදිග ගෘහ සේවිකාවන්ගේ ආරක්ෂාව තහවුරු කිරීම සඳහා සෞදි රජය සමඟ අත්සන් කරන ලද අවබෝධතා ගිවිසුම ගැන විශ්වාසයක් තැබිය නොහැකි බවයි, වද හිංසාවන්ට ලක් වී ආපසු පැමිණි ගිනිගත්හේනේ මංජුලා පෙරේරා පවසන්නේ.","text":"සෞදි අරාබියේ ගෘහ සේවිකාවන් විවිධ වද හිංසාවන්ට ලක්වූ අවස්ථාවන් ද විය ශ්‍රී ලාංකික ගෘහ සේවිකාවන් ගේ තත්වය සොයා බැලීමට ඔවුන් සේවය කරන නිවෙස්වලට කිසිදු නිලධාරියෙකු නොපැමිණෙන හෙයින් ඉහත කී ගිවිසුමෙන් පලක් නොවන බව මංජුලා පෙරේරා සඳහන් කළාය. ඇය මේ බව කියා සිටියේ, ගෙහිමියන් වෙතින් පා පහර කෑම සහ මුහුණට උණු වතුර වත්කිරීම වැනි තමා අත්දුටු දුක් ගැහැට සංදේශයට විස්තර කරමින්. අයිතීන් සුරක්ෂිත කරන ගිවිසුමක් ශ්‍රී ලංකා විදේශ සේවා නියුක්ති කාර්යාංශය ඉකුත් දා සෞදි අරාබි රජය සමග අවබෝධතා ගිවිසුමකට එළැඹියේ මේ ප්‍රශ්නයට විසඳුමක් සෙවීමට බවයි ශ්‍රී ලංකා විදේශ සේවා නියුක්ති කාර්යාංශයේ නියෝජ්‍ය සාමාන්‍යාධිකාරී මංගල රන්දෙනිය පවසන්නේ. මෙම ගිවිසුම මගින් ගෘහ ආශ්‍රිත රැකියා සඳහා දැනටමත් සෞදි අරාබියට ගොස් සිටින සහ ඉදිරියේ දී යන කාන්තා සහ පිරිමි දෙපක්ෂයට ම සුරක්ෂිත සේවා ස්ථානයක් තහවුරු කෙරෙන බව ඔහු වැඩිදුරටත් පැවසීය. කෙසේ වුව ද මේ අත්සන් කළ ගිවිසුම පිළිබඳව කිසිදු තොරතුරක් දැන ගැනීමට සලස්වා නැති හෙයින් එහි අන්තර්ගතය පිළිබඳව සැක පහළ කරන බවයි විදේශ රැකියා ඒජන්සි ආයතන සංගමයේ සභාපති ඩබ්ලිව්. එම්. පී. අපොන්සු පවසන්නේ. ගිවිසුම තුළ යහපත් දේ මෙන්ම අයහපත්දේ ද අඩංගු වී තිබිය හැකි බව ඔහු තවදුරටත් කියා සිටියේය. එහෙත් ගිනිගත්හේනේ මංජුලා පෙරේරා පැවසුවේ ඇය කරදයට පත් වූ අවස්ථාවේ රැකියා ඒජන්සි නියෝජිතයන් ගෙන් ඇයට කිසිදු පිළිසරණක් නොලැබුණු බවයි.","len":3028}
{"id":"sri-lanka-36241512","url":"https:\/\/www.bbc.com\/sinhala\/sri-lanka-36241512","title":"ගාල්ල ජාත්‍යන්තර ක්‍රීඩාංගණය ඉවත් කරනවා - වජිර","summary":"ගාල්ල ජාත්‍යන්තර ක්‍රීඩාංගණය එම ස්ථානයෙන් ඉවත් කොට ඒ වෙනුවට වෙනත් ස්ථානයක ජාත්‍යන්තර ක්‍රීඩාංගණයක් ඉදි කරන බව ස්වදේශ කටයුතු අමාත්‍ය වජිර අබේවර්ධන පවසයි.","text":"'ගාල්ල කලාපයේ ඉන්න ළමයි අනූ දහසකට තියන පොදු ක්‍රීඩාංගණය ලැබිය යුතුව තිබෙනවා.' ප්‍රදේශයේ පාසල් දරුවන්, තරුණයන් ඇතුළු පොදු ජනතාවගේ ප්‍රයෝජනය සඳහා ගාල්ල ජාත්‍යන්තර ක්‍රීඩාංගණය යොදා ගත නොහැකි තත්වයක් යටතේ ගාලු ජනතාවට අසාධාරණයක් වී ඇති බව අමාත්‍යවරයා කියා සිටියේ ගාල්ලේ පැවති උත්සවයකට සහභාගී වෙමිනුයි. පොදු ජනතාවගේ පරිහරණය සඳහා ක්‍රීඩාංගණය තවදුරටත් යොදා ගත නොහැකි වීම ''බරපතළ අපරාධයක්'' ලෙසයි අමාත්‍යවරයා විසින් හඳුන්වනු ලැබුවේ. 'ගාල්ල කලාපයේ ඉන්න ළමයි අනූ දහසකට තියන පොදු ක්‍රීඩාංගණය ලැබිය යුතුව තිබෙනවා. ඉතින් අපිට ඒ වැරැද්ද නිවැරදි කරන්න තිබෙනවා.' කෙසේවෙතත් ගාල්ල දිස්ත්‍රික්කයට ජාත්‍යන්තර ක්‍රීඩාංගණයක් අවශ්‍ය බවත් අධිවේගී මාර්ගයෙන් පිටත පිහිටි ගාල්ලට නුදුරු මත්තේගොඩ ප්‍රදේශයේ අක්කර සියයක බිම් ප්‍රමාණයක ජාත්‍යන්තර ක්‍රීඩාංගණයක් ඉදි කිරීමට බලාපොරොත්තු වන බවත් ස්වදේශ කටයුතු අමාත්‍ය වජිර අබේවර්ධන වැඩිදුරටත් කියා සිටියේය. අමාත්‍ය වජිර අබේවර්ධන විසින් කරන ලද ඉහත කී ප්‍රකාශය පිළිබඳ සමාජ මාධ්‍ය තුළ පක්ෂ විපක්ෂ අදහස් පළ වෙමින් තිබේ. ගාල්ල ජාත්‍යන්තර ක්‍රීඩාංගණය නැවතත් පොදු ජනතාව අතට පත් කිරීමෙන් ප්‍රදේශයේ ජනතාවට සහනයක් සැලසෙන බව ඇතැමෙක් පවසති. නමුත් එහි පවතින ඓතිහාසික පසුබිම හා සංචාරක කර්මාන්තය දෙස අවධානය යොමු කිරීමේදී ක්‍රීඩාංගණය ඉවත් නොකර එලෙසම පවත්වාගෙන යෑම වඩාත් සුදුසු බවයි සමහරකුගේ අදහස වී ඇත්තේ.","len":3030}
{"id":"world-37093051","url":"https:\/\/www.bbc.com\/sinhala\/world-37093051","title":"වෛරස් වඩාත් භයානක වන්නේ උදෑසනට","summary":"කේම්බ්‍රිජ් විශ්වවිද්‍යාලය කළ පර්යේෂණයකට අනුව දවසේ සෙසු කාලයට වඩා උදෑසන වෛරසයකට ලක්වීම භයානක බව සොයාගෙන ඇත.","text":"PNAS සඟරාවේ පළවී ඇති වාර්තාවේ සඳහන් ආකාරයට උදෑසන වෛරස් ආසාදනයක් සිදුවන්නේ නම් එය අනෙක් කාලවලට වඩා දස ගුණකින් දරුණු ලෙස සිදුවන බවයි පර්යේෂණයෙන් සනාථ වී ඇත්තේ. සතුන් යොදාගෙන කරන ලද පර්යේෂණ වලට අනුව සොයාගෙන ඇත්තේ දිගු ගුවන් ගමනකින් හෝ රාත්‍රී නිදිවර්ජිත රැකියාවක් හේතුවෙන් 'body clock' නැතහොත් මිනිස් මනසේ පවතින කාලය හඳුනා ගැනීමේ හැකියාවට බාධා පැමිණි විට වෛරසයන්ට ගොදුරුවීමේ අවදානම වැඩි බවයි. උදෑසන කාලයේ දී ප්‍රවේසම් වීමෙන් අසාදන වලක්වා ගත හැකිය පර්යේෂකයන් පවසන්නේ මේ නව සොයාගැනීම් වසංගත රෝග පැතිරයාම මර්ධනය කිරීමේ දී ප්‍රයෝජනවත් වන බවයි. බැක්ටීරියා හෝ පරපෝෂිතයන් මෙන් නොව වෛරස් වැඩීම සිදුවන්නේ සෛල තුළ ඇති ජීව තාක්ෂණය මුළුමනින්ම අකර්මණ්‍ය කරමිනි. එහෙත් එම සෛල වෙනස්වීමකට භාජනය වන්නේ 'body clock' නැතහොත් මිනිස් මනසේ පවතින පැය 24 රේ කාලය හඳුනා ගැනීමේ හැකියාවට අනුවයි. මෙම අධ්‍යයනයේ දී මීයන් සෙම්ප්‍රතිශ්‍යා වෛරසය වැනි බහුලව පවතින වෛරස වලට ලක්කෙරුණු අතර උදෑසන වෛරසයට ලක් කළ මීයන් ගේ අසාදනය දස ගුණයක් ඉහළ තත්වයක පැවතුණි. පර්යේෂණය මගින් සනාථ වී ඇත්තේ 'body clock' නැතහොත් මිනිස් මනසේ පවතින පැය 24 රේ කාලය හඳුනා ගැනීමේ හැකියාවට බාධා සිදුවීමෙන් සෛල තුල වෛරස වැඩීමට උපකාර වන බවයි. දින කිහිපයක් රාත්‍රී සේවයේ යෙදී තවත් දින කිහිපයක් දිවා කාලයේ සේවය කරන්නන්ගේ 'body clock' නැතහොත් මිනිස් මනසේ පවතින කාලය හඳුනා ගැනීමේ හැකියාවට බාධා සිදුවන බවයි. දොස්තර රැචෙල් එඩ්ගාර් පැවසුවේ.","len":3033}
{"id":"120827_tna_china_military","url":"https:\/\/www.bbc.com\/sinhala\/sri_lanka\/2012\/08\/120827_tna_china_military","title":"උතුරේ හමුදා නිවාස සඳහා චීන ආධාර දීමට ටීඑන්ඒ විරෝධය","summary":"ශ්‍රී ලංකා රජයේ සන්නද්ධ සේනා සඳහා උතුරේ චීන ආධාරයෙන් නිවාස ඉදි කිරීම පාර්ලිමේන්තුවේ අනුමැතියකින් තොරව සිදු වන්නක් බව දමිල ජාතික සන්ධානය ප්‍රකාශ කරයි.","text":"\"අනවශ්‍ය මොහොතක\" උතුරු පළාතේ හමුදා ශක්තිය තර කිරීම ඉන්දියාවට ද තර්ජනයක් බවට ද මන්ත්‍රීවරයා අනතුරු අඟවයි රුපියල් කෝටි 1320 කට වැඩි ආධාරයක් හමුදා නිවාස සඳහා චීන රජයෙන් ලබා දෙන්නේ එරට ආරක්ෂක අමාත්‍ය ලියන් ගුවන්ලී පස් දින සංචාරයක් සඳහා බදාදා ලංකාවට ඒමට නියමිතව තිබියදීයි. කලක් තිස්සේ උතුරු කරයේ පිහිටා ඇති මන්නාරම, පලාලි, අලිමංකඩ, පුනරින්, තල්ලඩි, කරෛනගර් සහ මුලතිවු ඇතුළු යුද කඳවුරු වල යුද සෙබළුන් වෙනුවෙන් වාසස්ථාන හා යටිතල පහසුකම් සැලසීම තම අරමුණ බවයි රජය ප්‍රකාශ කොට තිබුනේ. යුද්ධයෙන් උන්හිටි තැන් අහිමි ජනතාව ගම බිම් වල පදිංචි නොකර රජය උතුරේ හමුදාකරණය තහවුරු කිරීමට පියවර ගනිමින් සිටින්නේයැයි යාපනය දිස්ත්‍රික් පාර්ලිමේන්තු මන්ත්‍රී සුරේෂ් ප්‍රේමචන්ද්‍රන් ආණ්ඩුවට චෝදනා කරයි. ශ්‍රී ලංකා ආණ්ඩුවේ මෙම හමුදාකරණය පිළිබඳව අවදියෙන් සිටින ලෙස දෙමළ ජාතික සන්ධානය මීට ඉහතදී ඉන්දීය රජය දැනුවත් කරන ලද බව පවසන මන්ත්‍රීවරයා, චීන රජය විසින් අදාළ ඉදි කිරීම් සඳහා ඩොලර් මිලියන 100 ක් ලබා දීමට තීරණය කළ අවස්ථාවේදීම තම පක්ෂය එයට විරෝධය පළ කළ බව ද සඳහන් කරයි. \"අනවශ්‍ය මොහොතක\" උතුරු පළාතේ හමුදා ශක්තිය තර කිරීම දෙමළ ජනතාවට මෙන්ම ඉන්දියාවට ද තර්ජනයක් බවට ද සුරේෂ් ප්‍රේමචන්ද්‍රන් මන්ත්‍රීවරයා අනතුරු අඟවයි. මේ පිළිබඳව තම පක්ෂය පාර්ලිමේන්තු විවාදයක් ඉල්ලා සිටින අතරම, තත්ත්වය සම්බන්ධයෙන් ජාත්‍යන්තර ප්‍රජාව දැනුවත් කරන බවද ඔහු පවසයි. සබැඳි තේමා","len":3037}
{"id":"150719_smbp_spain_airport_auction","url":"https:\/\/www.bbc.com\/sinhala\/world\/2015\/07\/150719_smbp_spain_airport_auction","title":"බංකොලොත් ගුවන් තොටුපලක් යුරෝ 10000කට?","summary":"බංකොලොත් වීම හේතුවෙන් වෙන්දේසි කළ මධ්‍යම ස්පාඤ්ඤයේ පිහිටි අත්හැර දමනු ලැබූ ගුවන් තොටුපලක් සඳහා ලැබී ඇති වැඩිම ලංසුව යුරෝ දසදහසක් පමණයි.","text":"එය ඒ සඳහා වැය කළ මුදල මෙන් ලක්ෂ ගුණයකින් අඩු අගයක්. ස්පාඤ්ඤ ආර්ථිකය සීග්‍රයෙන් වර්ධනය වෙමින් පැවති සමයේ ඉදි කරනු ලැබ ඇති ඉහත කී ගුවන් තොටුපලට ලංසු තැබීමට ඉදිරිපත් වී ඇත්තේ එක් සමාගමක් පමණි. ඒ ආයෝජකයන්ගෙන් සැදුම්ලත් ජාත්‍යන්තර මට්ටමේ චීන සමාගමක්. ව්‍යාපාරික අවශ්‍යතා මත යුරෝපය බලා පැමිණෙන චීන සමාගම් සඳහා ඇතුළ්වීමේ මධ්‍යස්ථානයක් ලෙස ගුවන් තොටුපල යොදා ගැනීමට බලාපොරොත්තු වන බව ලංසු ඉදිරිපත් කළ සනීන් ජාත්‍යන්තර සමාගම පැවසුවේය. මැඩ්රිඩ්හි පිහිටි ගුවන් තොටුපලට විකල්පයක් වශයෙන් දකුණු මැඩ්රිඩයේ ඉදි කරනු ලැබූ මෙම ගුවන් තොටුපල සඳහා වැය කොට ඇති මුදල යුරෝ කෝටි සියයක්. වසරකට ගුවන් මගීන් ලක්ෂ විසිපහකට සේවය සැපයීමට දකුණු මැඩ්රිඩ් ගුවන් තොටුපලේ ඉඩ පහසුකම් ඇත. දෙදහස් අට වසරේ විවෘත කරනු ලැබූ ගුවන් තොටුපල බංකොලොත්භාවයට පත් වීම හේතුවෙන් දෙදහස් දොළහ වසරේදී වසා දමනු ලැබීය. දකුණු මැඩ්රිඩ් ගුවන් තොටුපල සඳහා බලධාරීන් විසින් ඉදිරිපත් කොට තිබුණු අවම ලංසු මුදල යුරෝ මිලියන විසි අටක්. නමුත් ඉදිරිපත් කෙරුණු ලංසු මුදලට ගුවන් තොටුපල විකිණෙනු ඇත්දැයි යන්න මේ දක්වා පැහැදිලි නොමැති අතර වෙන්දේසි පටිපාටියට බාහිරින් වෙනත් ගැනුම්කරුවකුට ඒ සඳහා ඉදිරිපත් වීමට තවමත් ඉඩකඩ පවතියි. දෙදහස් එකොළහ වසරේ විවෘත කරන ලද ස්පාඤ්ඤයේ නැගෙනහිර පිහිටි තවත් ගුවන් තොටුපලක් මේ හා සමාන ඉරණමකට මුහුණ දී ඇත්තේ ඊට එකඳු ගුවන් යානයක්වත් ගොඩ බස්වා නොමැති කම හේතුවෙන්.","len":3040}
{"id":"world-44765231","url":"https:\/\/www.bbc.com\/sinhala\/world-44765231","title":"තායිලන්තයේ ලෙනක සිරවූ දරුවන්: ගලවා ගැනීමේ මෙහෙයුම කැමරා ඇසින්","summary":"තායිලන්තයේ ලෙනක සිරවී සිටි පිරිමි ළමුන් සහ ඔවුන්ගේ පාපන්දු පුහුණුකරු ගලවා ගැනීමේ මෙහෙයුම ඉරිදා (ජූලි 08) යළි ආරම්භවීමෙන් පසු දරුවන් සිවු දෙනෙකු ගලවා ගැනිණි.","text":"බේරාගත් ළමුන් උතුරු තායිලන්තයේ රෝහලක් වෙත ගෙන යද්දී ඉතිරි නව දෙනා ලෙනෙන් ඉවත් කර ගැනීම සඳහා මෙහෙයුම සඳුදා (ජූලි 09) ආරම්භ කෙරිණ. මෙහි දැක්වෙන්නේ තායිලන්තයේ පමණක් නොව ලොවම අවධානය යොමු කරගත් ගලවා ගැනීමේ මෙහෙයුමේ ඡායාරූප කීපයකි. ලෙන තුළින් පිටට ගෙන ආ විගස දරුවන් වෛද්‍යාධාර කණ්ඩායමක නිරීක්ෂණයට ලක්කෙරිණි දරුවන් පිටට ගෙන එන තෙක් සුදානමින් තැබුණු ගිලන් රථ ගුරුවරුන් සුබ පණිවිඩය ගෙන එද්දී සතුට පළකිරීමේ හා සෙත්පැතීමේ යෙදුණු දරුවන්ගේ මිතුරු මිතුරියන් ලෙන තුළ ඇතැම් තැන්වල දිගු දුරක් ජලයෙන් යටවී ඇති බැවින් මඩ සහිත ජලයේ කිමිදීමට දරුවන්ට මගපෙන්විය යුතුව තිබේ පිරිමි ළමුන්ගෙන් ඇතැමෙකුට පිහිනීමේ හැකියාව නැතත් ගෙවී ගිය දින කීපය තුළ ඔවුන්ට මූලික කිමිදුම් පුහුණුවක් දී ඇත ලෙන තුළ ගල් පව්වක දරුවන් රැදී සිටින අතර වැසි සමග ලෙන තුළ ජලය පිරී යන හෙයින් ඊට ප්‍රතිරෝධීව ගලවා ගැනීමේ කණ්ඩායම් සිය කාර්යය වේගවත් කරමින් සිටිති ගලවාගැනීමේ මෙහෙයුම ක්‍රියාත්මක වෙද්දී හමුදා වෛද්‍ය කණ්ඩායම් සීරුවෙන් දරුවන් ගිලන්රථවලින් ගෙන යද්දී ඒ දෙස බලා සිටින පුද්ගලයින් පිරිමි දරුවන් 12 දෙනා සහ පාපන්දු පුහුණුකරු ජුනි 23 වෙනිදා සිට, ජලයෙන් පිරුණු ලෙන තුළ කොටු වී සිටියහ ලෙන තුළින් පිටතට ගෙන ආ දරුවන් ප්‍රාදේශීය රෝහලකට ඇතුළත් කෙරිණි ඉරිදා තාවකාලිකව මෙහෙයුම නතර කළවිට වායු ටැංකි රැස්කර ගැනිණි මෙහෙයුමට අවශ්‍ය කවර හෝ සහයක් දීම සඳහා ස්වේච්ඡා කණ්ඩායම් රැදී සිටියහ","len":3042}
{"id":"130603_unp_jhu_nff","url":"https:\/\/www.bbc.com\/sinhala\/sri_lanka\/2013\/06\/130603_unp_jhu_nff","title":"පළාත් සභාවලට එරෙහිව ආණ්ඩුව රංගනයක - එජාප","summary":"දිනෙන් දින ඉහල යමින් තිබෙන ජීවන වියදම ඇතුළු රටේ දැවෙන ප්‍රශ්ණ පිලිබඳ ජනතා අවධානය වෙනතක යොමු කිරීමේ අරමුණින් \"රංගනයක\" යෙදී සිටින බවට එක්සත් ජාතික පක්ෂය (එජාප) ආණ්ඩුවේ පාර්ශ්වකාර පක්ෂ දෙකකට චෝදනා කරයි.","text":"ඉන්දු-ලංකා ගිවිසුමෙන් අනතුරුව පිහිටුවන ලද පළාත් සභාවලට එරෙහිව ආණ්ඩුව රංගනයක යෙදී සිටින බව එජාප පවසයි එජාප මාධ්‍ය ප්‍රකාශක ගයන්ත කරුණාතිලක මන්ත්‍රීවරයා ජාතික හෙළ උරුමයට සහ ජාතික නිදහස් පෙරමුණට එම චෝදනාව එල්ල කළේ, දහතුන් වැනි ව්‍යවස්ථා සංශෝධනයට එරෙහිව එම පක්ෂ දෙක විසින් දියත් කරනු ලැබ තිබෙන ව්‍යාපාරය පිළිබඳව අදහස් දක්වමින්. \"අර අම්බලන්ගොඩ රූකඩවලටත් වඩා හොඳින් ජාතික හෙළ උරුමයයි, ජාතික නිදහස් පෙරමුණයි ආණ්ඩුවේ පදයට නැටවෙන රූකඩ විදියට දැන් පත්වෙලා ඉන්නවා,\" යනුවෙන්ද මන්ත්‍රීවරයා සඳහන් කළේය. 'දෙබිඩි ප්‍රතිපත්තියක්' විශේෂයෙන්ම දහතුන් වැනි ව්‍යවස්ථා සංශෝධනයෙන් පළාත් සභාවලට විමධ්‍යගත කොට තිබෙන පොලිස් සහ ඉඩම් බලතල ඉවත් කළ යුතු බව යෝජනා කරමින් ජාතික හෙළ උරුමය පණත් කෙටුම්පතක් ඉදිරිපත් කොට තිබේ. දිවයිනේ අනිකුත් පළාත් සභා සතු බලතල සහිත ආණ්ඩු පක්ෂයේ පළාත් සභාවක් උතුරට පත්වීම පිලිබඳ බිය පළ කරන ජාතික නිදහස් පෙරමුණ පෙත්සම් ව්‍යාපාරයක් ආරම්භ කළේය. එහිදී ජනතාව ඇමතූ පක්ෂයේ නායක අමාත්‍ය විමල් වීරවංශ, උතුරෙන් හමුදාව ඉවත් කරගන්නා මෙන් මින් අනතුරුව බලපෑම් එල්ල වනු ඇත්තේ උතුරේ පළාත් සභාව හරහා වනු ඇති බවට අනතුරු අඟවා සිටියේය. එහෙත් 13 වැනි සංශෝධනයෙන් අනතුරුව පිහිටුවන ලද පළාත් සභාවල තනතුරු දරමින්ම පළාත් සභා අහෝසි කරන්නැයි යෝජනා ගෙන ඒම \"හරක් මස් කන ගමන් ගව ඝාතනය නතර කරන්න කීම,\" වැනි දෙබිඩි ප්‍රතිපත්තියක් ලෙසයි එජාපය විග්‍රහ කරන්නේ.","len":3044}
{"id":"world-45450078","url":"https:\/\/www.bbc.com\/sinhala\/world-45450078","title":"සැම්සුන්: නම්‍යශීලී ජංගම දුරකතන වෙළෙඳපොළට හඳුන්වාදීමට කාලයයි","summary":"නම්‍යශීලී ජංගම දුරකතන වෙළෙඳපොළට \"හඳුන්වාදීමට කාලය\" එළැඹ ඇති බව සැම්සුන් සමාගමේ ජංගම දුරකතන අංශයේ ප්‍රධානියා පවසයි. නැමිය හැකි ජංගම දුරකතන එළිදැක්වීමට සැම්සුන් සමාගම සූදානම් බව පසුගිය දිනවල කටකතා පැතිරී ගියේය.","text":"නම්‍යශීලී ජංගම දුරකතනවලට වෙළෙඳපොළේ ඇති ඉල්ලුම සැම්සුන් සමාගමේ නිරීක්ෂණ අනුව පෙනී යන බව ඩීජේ කෝ (DJ Koh) CNBC නාලිකාවේ සාකච්ඡාවකට එක් වෙමින් පැවසුවේය. දුරකතන නිෂ්පාදකයන් කීපදෙනෙකුම නම්‍යශීලී තිරයක් සහිත, මැදින් නැම්මක් නොපෙනෙන සේ දෙකට නැමිය හැකි ජංගම දුරකතන නිර්මාණය කරමින් සිටින බවට කටකතා පැතිරී තිබේ. කෙසේවෙතත්, තවමත් \"පෙන්වීමට කිසිවක් නැහැ\" යැයි සැම්සුන් සමාගම බීබීසී වෙත පැවසීය. නම්‍යශීලී දුරකතන නිර්මාණය කරන ක්‍රියාවලිය ඉතා \"සංකීර්ණ\" නමුත් සැම්සුන් සමාගම එය \"අවසාන කිරීමට ආසන්න\" බව ඩීජේ කෝ CNBC පැවසුවේය. කැනේඩියානු විශ්වවිද්‍යාලයක නිර්මාණය කළ නම්‍යශීලී ටැබ්ලට් උපකරණය කෙසේනමුත්, සමාගම මෙම නව දුරකතන වෙළෙඳපොළට නිකුත් කිරීමට පෙර, පාරිභෝගිකයන්ට නම්‍යශීලී දුරකතන භාවිත කිරීමට පැහැදිලි අරමුණක් තිබිය යුතු බව ඔහු පැවසීය. \"නැමිය හැකි දුරකතනයක් දිග හැරිය විට එයින් ලැබෙන වාසිය ටැබ්ලට් එකකට වඩා වෙනස් වන්නේ කොහොමද?,\" ඔහු පැවසුවේය. \"දිග හැරිය විට ලැබෙන අත්දැකීම ටැබ්ලට් එකකින් ලැබෙන අත්දැකීමට සමාන නම් ඇයි මිනිස්සු මෙය මිලදී ගන්නේ?\" \"සෑම උපාංගයක්ම, ඒවායේ සෑම කොටසක්ම සහ සෑම නිර්මාණයක්ම අපේ පාරිභෝගිකයන්ට තේරුමක් තිබෙන දෙයක් විය යුතුයි.\" චීන දුරකතන නිෂ්පාදන සමාගමක් වන 'හුවාවී (Huawei)' සැම්සුන් සමාගමේ ප්‍රධාන තරගකරුවෙකු බවට පත් වී තිබේ. ඇපල් සමාගම පසුකරමින්, හුවාවී ලෝකයේ දෙවෙනි විශාලතම දුරකතන නිෂ්පාදන සමාගම බවට පත්වී ඇත. මේ තොරතුරුද කියවන්න:","len":3046}
{"id":"world-39090177","url":"https:\/\/www.bbc.com\/sinhala\/world-39090177","title":"මේ කවුද? කොහෙන්ද ආවේ?","summary":"පිලිපීනයේ ඩිනගට් දූපතේ වෙරළට ගොඩ ගැසූ මීටර හයක දිගින් යුත් දිගු \"රෝම\" සහිත මුහුදු ජීවියා කුමන සත්ව විශේෂයකට අයත්දැයි යන්න බොහෝ දෙනෙක් ප්‍රශ්න කරති.","text":"මීටර හයක දිගින් යුත් දිගු \"රෝම\" සහිත මළ සිරුර හඳුනා නොගත් එවැනි ජීවීන් \"ග්ලොබ්ස්ටර්\" (Globster) යන නමින් හඳුන්වනු ලබයි. දිගු රෝම සහිත මුහුදු ජීවියා නව සත්ව විශේෂයක් විය හැකි බව ඇතමෙක් විශ්වාස කරන අතර සාගර විද්‍යාව පිළිබඳ ප්‍රවීණයෝ එම අදහස සමග එකඟ නොවෙති. සත්ව සුබසාධනය සඳහාවන ඔර්කා (Orca) ආයතනයේ ප්‍රධානී ලුසී බේබේ කියා සිටියේ එය නිසැක වශයෙන්ම මළ සතෙකුගේ සිරුරක් බවය. තල්මසුන් සහ මුහුදු ගවයන් නිල් තල්මසා - මිහිපිට වෙසෙන විශාලතම සත්වයා එය බොහෝ විට තල්මස් මළ සිරුරක් විය හැකි බවත් ඇය පෙන්වා දුණි. \"මළ සිරුරේ දිග මීටර හයක්. නමුත් පෙනෙන්න තිබෙන ආකාරයට එය සම්පූර්ණ සිරුර නොවෙයි. වලිග කොටස එහි නැහැ. මෙය මීට වඩා විශාල විය හැකියි\" යනුවෙන් ලුසී බේබේ පැවසුවාය. \" ඒ නිසා මේ මළ සිරුර තල්මසෙකුට අයත් බව සිතන්න පුළුවන්\" පිලිපීනය අවට මුහුදු කලාපයේ නිල් තල්මසුන් (Blue whales), පිට කුදු තල්මසුන් (Humpback whales) ඇතුළු තල්මස් විශේෂ කීපයක් වෙසෙන බව ඇය වැඩිදුරටත් සඳහන් කළාය. සුදු රෝම? මුහුදු ගවයෙක් \" ඒ වගේම එම කලාපයේ මුහුදු ගවයන් ඉන්නවා. මෙය මුහුදු ගවයෙකුගේ මළ සිරුරක් වෙන්නත් පුළුවන්\" යනුවෙන් කී ඔර්කා (Orca) ආයතනයේ ප්‍රධානී ලුසී බේබේ මළ සිරුර විශාල වශයෙන් විනාශ වී තිබීම හේතුවෙන් එය නිශ්චිත වශයෙන් හඳුනාගත නොහැකි බව පැවසුවාය. ඡායාරූපවල දැක්වෙන සුදු පැහැති \"රෝම\" මාංශපේශි තන්තු විය හැකි බවත් ඇය පේනවා දුණි. මරණයට පත්වන තල්මසුන් සහ ඩොල්ෆින් සතුන්ගේ මළ සිරුරු අතරින් 10% ක් පමණක් වෙරළට ගොඩ ගසන බව ඇය සඳහන් කළාය.","len":3055}
{"id":"140503_lanka_unp_demo","url":"https:\/\/www.bbc.com\/sinhala\/sri_lanka\/2014\/05\/140503_lanka_unp_demo","title":"මත්තල ප්‍රහාරයේ දෝංකාරය හම්බන්තොට නගරයේ","summary":"එක්සත් ජාතික පක්ෂයේ මන්ත්‍රීවරු කණ්ඩායමක් සෙනසුරාදා හම්බන්තොට නගරයේ දී විරෝධතා ව්‍යාපාරයක නිරත වෙමින් සිටියහ.","text":"එම විරෝධතා ව්‍යාපාරය දියත් කෙරුණේ, පසුගියදා මත්තල ජාත්‍යන්තර ගුවන් තොටුපළ නැරඹීමට ගිය එම පක්ෂයේ පාර්ලිමේන්තු මන්ත්‍රීවරුන්ට කල්ලියක් විසින් එල්ල කරන ලද ප්‍රහාරය සම්බන්ධයෙන් විරෝධය පළ කිරීමටයි. එම ප්‍රහාරයට සම්බන්ධවූවන් අත්අඩංගුවට ගන්නා ලෙස එක්සත් ජාතික පක්ෂ සාමාජිකයෝ සටන් පාඨ හඬ නගමින් සිටියහ. හම්බන්තොට පොලිසිය ඉදිරිපිට විරෝධතා ව්‍යාපාරයක් ගෙනගිය ඔවුහු මත්තල ප්‍රහාරකයන් අත්අඩංගුවට ගැනීමට පොලිසිය අසමත් වීම සම්බන්ධයෙන් ශ්‍රී ලංකා පොලිසිය ද විවේචනයට ලක් කළහ. සිද්ධියට සති දෙකක කාලයක් ගත වී ඇතත් ,පාර්ලිමේන්තු මන්ත්‍රීවරුන්ට පහර දුන් මාධ්‍යවේදීන්ගේ කැමරා කුඩු කළ,පිස්තෝල රැගෙන දිව ආ අපරාධකරුවන් අත්අඩංගුවට ගැනීමට කිසිදු පියවරක් තවමත් ගෙන නැති බවයි,මත්තල ප්‍රහාරයට ගොදුරු වූ පාර්ලිමේන්තු මන්ත්‍රී අජිත් පෙරේරා කියා සිටියේ. පොලිසියේ මග හැරීම පොලිසිය අඩු ගන්නේ ප්‍රකාශයක් වත් ලියා ගැනීමට පියවර ගෙන නැති බවයි,මන්ත්‍රීවරයා පෙන්වා දුන්නේ. ඉහත කී ප්‍රහාරය සම්බන්ධයෙන් සාධාරණ පරීක්ෂණයක් කොට නියමිත් පියවර නොගත්තොත් තම පක්ෂය ඊළඟ පියවර ගන්නා බවයි එක්සත් ජාතික පක්ෂයේ වැඩබලන නායක පාර්ලිමේන්තු මන්ත්‍රී කරු ජයසූරිය කියා සිටියේ. එම සිද්ධිය රට නින්දාවට පත් කිරීමක් වන බවයි එජාප වැඩබලන නායකගේ විග්‍රහය වුණේ. ඉහත කී ප්‍රහාරය හම්බන්තොට දිස්ත්‍රික්කයට ම අපහාසයක් වන බවයි, පාර්ලිමේන්තු මන්ත්‍රී සජිත් ප්‍රේමදාස කියා සිටියේ.","len":3057}
{"id":"sri-lanka-38561322","url":"https:\/\/www.bbc.com\/sinhala\/sri-lanka-38561322","title":"විධායක ජනපති: 'ජනපතිට සදාචාරාත්මක අයිතියක් නෑ'","summary":"විධායක ජනාධිපති පදවිය අහෝසි කරන බවට ප්‍රතිඥා දෙමින් බලයට පත් වූ ජනාධිපති මෛත්‍රීපාල සිරිසේනට එම පදවිය තවදුරටත් පවත්වාගෙන යාමට සදාචාරාත්මක අයිතියක් නැතැයි නියෝජ්‍ය අමාත්‍ය අජිත් පී පෙරේරා පවසයි.","text":"ස්වාධීන දේශපාලන පක්ෂයක් ලෙසින් තමන්ට අවශ්‍ය තීරණයක් ගැනීමට ශ්‍රී ලංකා නිදහස් පක්ෂයට අයිතියක් තිබෙන නමුත්, එම පක්ෂයේ පවා විධායක ජනාධිපති පදවිය අහෝසි කිරීමේ ප්‍රතිපත්තිය මත දේශපාලනයේ යෙදුනු කණ්ඩායම්වලටත් එවැනි ස්ථාවරයක් දැරීමේ සදාචාරාත්මක අයිතියක් නැති බවත් ඔහු පැවසීය. නියෝජ්‍ය අමාත්‍යවරයා ඒ බව කියා සිටියේ, ජාතික ගැටලුවට විසඳුම් ලෙසින් බලය විමධ්‍යගත කිරීම සඳහා විධායක ජනාධිපති ධුරය දිගටම පවත්වාගත යුතු යයි පක්ෂයේ මධ්‍යම කාරක සභාව තීරණය කළ බවට ආචාර්ය සරත් අමුණුගම අමාත්‍යවරයා බීබීසී සංදේශයට කළ ප්‍රකාශය පිළිබඳව එක්සත් ජාතික පක්ෂයේ ප්‍රතිචාරය විමසූ අවස්ථාවේදීය. පක්ෂයේ අභ්‍යන්තර බල අරගලය හේතුවෙන් ශ්‍රී ලංකා නිදහස් පක්ෂය එවැනි තීරණයක් ගෙන ඇති නමුත්, ජනාධිපතිවරයා ඇතුළු පක්ෂයේ බහුතරයකට එවැනි අරමුණක් තිබෙන්නේ යයි තමන් විශ්වාස නොකරන බවත් එක්සත් ජාතික පක්ෂයේ නියෝජ්‍ය ලේකම්වරයා පැවසීය. \"පක්ෂය ඇතුලේ තිබෙන ගැටළු, බල අරගල නිසා ඔවුන්ට විවිධ දේ කියන්න සිද්දවෙනවා වන්නට පුළුවන්,\" ඔහු පැවසීය. කෙසේ නමුත් 2015 ජනාධිපතිවරණය අවස්ථාවේ පැවති දේශපාලන වාතාවරණය වෙනස් වී තිබෙන බැවින් පක්ෂයේ නව ස්ථාවරය පිළිබඳව එජාපය ඇතුළු පක්ෂ සමග සාකච්ඡා කිරීමට සූදානම් බවත් සරත් අමුණුගම අමාත්‍යවරයා සංදේශයට පැවසීය. මීළඟ ජනපතිවරණයේදී ජනාධිපති මෛත්‍රීපාල සිරිසේන පක්ෂයේ අපේක්ෂකයා වශයෙන් ඉදිරිපත් විය යුතු බවටද ශ්‍රී ලංකා නිදහස් පක්ෂය තීන්දු කර තිබේ.","len":3063}
{"id":"150516_lanka_tamil_anthem","url":"https:\/\/www.bbc.com\/sinhala\/sri_lanka\/2015\/05\/150516_lanka_tamil_anthem","title":"ජාතික ගීය දෙමළෙන් ගැයීමට දඬුවම්","summary":"නැගෙනහිර විශ්ව විද්‍යාලයේ පැවැත්වුන උත්සවයක් අතරවාරයේ සිංහල සිසුන්ගේ පහර දීමකට ලක් වූ චෙංගලඩි ප්‍රාදේශීය ලේකම් කාර්යාලයේ සංවර්ධන නිලධාරියකු රෝහල් ගත කිරීමට සිදු වූ බවක් වාර්තා වෙයි.","text":"පහර දීමට ගොදුරු වූ නිලධාරියා රෝහලේ ප්‍රතිකාර ලබමින්. එම පහර දීමට හේතුව හැටියට දැක්වෙන්නේ ජාතික ගීය දෙමළ භාෂාවෙන් ගායනා කරනු ලැබීමයි. සරසවියේ සංවිධානය කොට තිබුණ උත්සවයක අවසන් දිනය වන අද (16) අද ජාතික ගීය දෙමළ භාෂාවෙන් වාදනය කරන ලද බව පහර දීමට ගොදුරු වූ පත්තුකුට්ට්යි සුමන් නම් නිලධාරියා පවසයි ප්‍රහාරයට හේතුව හැටියට නිලධාරියා දක්වන්නේ එම කාරණයයි. චෙංගලඩි ප්‍රාදේශීය ලේකම් කාර්යාලයේ විද්‍යා හා තාක්ෂණික අංශයේ ප්‍රදර්ශනයක් පසුගිය බ්‍රහස්පතින්දා පටන් නැගෙනහිර විශ්ව විද්‍යාලයේ දින තුනක් තිස්සේ පැවැත්වුන බවයි වාර්තා වන්නේ. අද එම ප්‍රදර්ශනයේ තුන්වැනි දිනය වූ අතර එහිදී ජාතික ගීය දෙමළ භාෂාවෙන් වාදනය කිරීම සම්බන්ධයෙන් විශ්ව විද්‍යාලයේ සිංහල සිසුන් පිරිසක් එරෙහි වීමත් සමගම සිංහල හා දෙමළ සිසුන් අතර විවාදයක් ආරම්භ වූ බවයි පත්තුකුට්ට්යි සුමන් නම් නිලධාරියා පවසන්නේ. ඉන් අනතුරුව ජාතික ගීය සිංහල භාෂාවෙන් වාදනය කළ බවත් ඔහු පවසයි. ‘එම සිද්ධියෙන් පසුව මමත් චෙංගලඩි ප්‍රාදේශීය ලේකම් කාර්යාලයේ තවත් නිලධාරීන් තිදෙනෙකුත් පහළට බැහැල එන කොට සිංහල සිසුන් පිරිසක් පිටුපසින් ඇවිත් අපට පහර දුන්නා. අනිත් තුන් දෙනා දිව්වා. මම ශිෂ්‍යයන්ට හසු වුනා’ පත්තුකුට්ට්යි සුමන් නිලධාරියා පවසයි. ප්‍රහාරය සම්බන්ධයෙන් එරාවුර් පොලිසියට පැමිණිලි කර ඇති බව කියා සිටින පත්තුකුට්ට්යි සුමන්, ප්‍රහාරයට හවුල් වූ අයගෙන් එක් අයකු තමාට හඳුනා ගත හැකි බවත් කියා සිටියි.","len":3065}
{"id":"sport-43016616","url":"https:\/\/www.bbc.com\/sinhala\/sport-43016616","title":"රංගන හේරත් සහ මුරලි: ලොව සාර්ථකම වමත්, දකුණත් ටෙස්ට් පන්දු යවන්නන් දෙදෙනා","summary":"ලෝකයේ සාර්ථකම වමත් ටෙස්ට් පන්දු යවන්නා බවට පත්වීමට ශ්‍රී ලංකා කණ්ඩායමේ රංගන හේරත් සෙනසුරාදා (පෙබරවාරි 10) සමත්විය.","text":"රංගන හේරත්: ලොව සාර්ථකම වමත් ටෙස්ට් පන්දු යවන්නා ඒ ශ්‍රී ලංකාව සහ බංග්ලාදේශය සමග පැවති දෙවැනි ටෙස්ට් තරගයේදී ඔහු දවා ගත් කඩුලු හතරත් සමග ඔහු මෙතෙක් දවාගෙන තිබෙන සම්පූර්ණ ටෙස්ට් කඩුලු සංඛ්‍යාව 415 දක්වා ඉහළ යාමත් සමගය. මින් පෙර මෙම වාර්තාව සතු වූයේ ටෙස්ට් කඩුලු 414ක් දවාගත් පාකිස්තාන කණ්ඩායමේ හිටපු වේග පන්දු යවන ක්‍රීඩක වසීම් අක්‍රම්ටය. රංගන හේරත් මෙම වාර්තාව සතුකර ගැනීමත් සමග ලෝකයේ සාර්ථකතම වමත් හා දකුණත් ටෙස්ට් පන්දු යවන්නන් දෙදෙනාම ශ්‍රී ලාංකික ක්‍රීඩකයන් වීම විශේෂත්වයකි. ශ්‍රී ලංකාවෙන් බිහිකළ සාර්ථකම දඟ පන්දු යවන්නා ලෙස සැලකෙන මුත්තයියා මුරලිදරන් ටෙස්ට් කඩුලු 800ක් දවාගෙන, ලෝකයේ සාර්ථකම ටෙස්ට් පන්දු යවන්නා සහ සාර්ථකම දකුණත් පන්දු යවන්නා ලෙසින් වාර්තා දෙකක්ම හිමිකරගෙන සිටියි. තරගයේදී කඩුලු පහක් දිනාගත් යොවුන් ක්‍රීඩක අකිල ධනංජය (දකුණේ) තරගාවලියේ වීරයා: නවක පිතිකරු රොෂේන් සිල්වා මේ අතර රංගන හේරත් සහ සිය පළමු ටෙස්ට් තරගය ක්‍රීඩා කරන දඟ පන්දු යවන ක්‍රීඩක අකිල ධනංජයගේ දක්ෂතා හේතුවෙන් බංග්ලාදේශය පරදවා ලකුණු 215 විශිෂ්ඨ ජයග්‍රහණයක් අත්කර ගැනීමට ශ්‍රී ලංකාව සමත් විය. ඒ අනුව ශ්‍රී ලංකාව තරග 1-0 ක් ලෙස ටෙස්ට් තරගාවලිය ජයගත් අතර තරගාවලියේ වීරයා සම්මානය හිමිවූයේ ශ්‍රී ලංකා කණ්ඩායමේ නවක පිතිකරු රොෂේන් සිල්වාටය. අසීරු තණතීරුවක ඉනිම් දෙකේදීම අර්ධ ශතක ලබා ශ්‍රී ලංකාවට ජයග්‍රාහී ලකුණු සංඛ්‍යාවක් ලබාදීමට රොෂේන් සිල්වා සමත්විය. තවත් කියවන්න:","len":3081}
{"id":"140213_rsf_jds_lanka_media","url":"https:\/\/www.bbc.com\/sinhala\/sri_lanka\/2014\/02\/140213_rsf_jds_lanka_media","title":"මාධ්‍ය නිදහස අඩුම රටවල් දහය අතරට ශ්‍රී ලංකාව","summary":"‘දේශ සීමා රහිත මාධ්‍යවේදියෝ’ සංවිධානය ඉදිරිපත් කර ඇති මාධ්‍ය නිදහස පිලිබඳ දර්ශකයේ, ශ්‍රී ලංකාවට හිමි වී ඇත්තේ එකසිය හැට පස් වැනි ස්ථානය යි.","text":"ශ්‍රී ලංකාවට හිමි වී ඇත්තේ එකසිය හැට පස් වැනි ස්ථානය යි යුද හමුදාව විසින් රටේ ප්‍රවෘත්ති හසුරුවන තත්වයක් පැවතීම නිසා ශ්‍රී ලංකාවේ මාධ්‍ය නිදහසට මහත් පීඩාවක් එල්ල වී ඇතැයි දේශ සීමා නොමැති මාධ්‍යවේදියෝ හෙවත් RFS සංවිධානය පවසයි. RFS ඉදිරිපත් කර ඇති මාධ්‍ය නිදහස පිළිබඳ දර්ශකයට අනුව ලෝකයේ මාධ්‍ය නිදහස අඩුම රටවල් දහය අතරට ශ්‍රී ලංකාව වැටී තිබේ. 'ස්වයං වාරණයක්' RSF හා එක්ව එම දර්ශකය සම්පාදනය කළ JDS සංවිධානයේ කැඳවුම්කරු රෝහිත භාෂණ අබේවර්ධන කියා සිටියේ ශ්‍රී ලංකාවේ මාධ්‍ය තුළ ස්වයං වාරණයක් දැඩි ලෙස ක්‍රියාත්මක වන බවයි. ‘වාර්තාකරණයේ දී මාධ්‍යකරුවාට තීරණයක් ගන්න සිද්ධ වෙනවා මෙය වාර්තා කිරීමෙන් ලංකාව තුළ තිබෙන බෙදුම් රේඛාවේ තමන් වැටෙන්නේ දේශද්‍රෝහියෙකුගේ ගණයට ද නැත්නම් දේශප්‍රේමියෙකුගේ ගණයට ද කියල. මේ මූලික බෙදුම් රේඛාව ඇතුළත තමයි ලංකාවේ ජන මාධ්‍ය සහ සමස්ත සිතියම පාලනය කරන්නේ.’ රෝහිත භාෂණ අබේවර්ධන පැවසීය. 'මූලාශ්‍ර පිළිබඳව ප්‍රශ්නයක්' මාධ්‍ය නිදහස පිලිබඳ ලෝක දර්ශකය ගැන සංදේශය කළ විමසීමක දී ජනමාධ්‍ය අමාත්‍ය කෙහෙළිය රඹුක්වැල්ල කියා සිටියේ මෙම සමීක්ෂණයට අදාළ මූලාශ්‍ර පිළිබඳව ප්‍රශ්නයක් ඇති වන බවයි. ‘නෑ, මම පිළිගන්නේ නැහැ ඒක. හේතුව මාධ්‍ය ඇමතිවරයාට එරෙහිව ප්‍රධාන ශීර්ෂ පාඨයකින් ප්‍රහාරයක් එල්ල කරල තිබුණ. එවැනි මාධ්‍ය නිදහසක් තියෙන රටක මොකක්ද මේ කතාව. ඒ නිසා ඒ මූලාශ්‍රය සම්බන්ධව ප්‍රශ්නයක් ඇති වෙනවා.’ අමාත්‍ය කෙහෙළිය රඹුක්වැල්ල තවදුරටත් කියා සිටියේ ය.","len":3083}
{"id":"131218_india_corruption_law","url":"https:\/\/www.bbc.com\/sinhala\/world\/2013\/12\/131218_india_corruption_law","title":"දූෂණ මැඩලීමේ නීතියට ඉන්දීය පාර්ලිමේන්තු අනුමැතිය","summary":"දූෂණ මැඩලීමේ පනත් කෙටුම්පතක් ඉන්දියානු පාර්ලිමේන්තුවේ පහළ මන්ත්‍රී මණ්ඩලය වන ලෝක් සභාව තුළ සම්මත විය.","text":"මෙය දීර්ඝ කාලයක් පාර්ලිමේන්තු අනුමැතිය බලාපොරොත්තු වෙමින් තිබුණ පණත් කෙටුම්පතකි. නව පනත් කෙටුම්පතේ විධිවිධාන අනුව ස්වාධීන ඕම්බුඩ්ස්වරයකු පත් කිරීමට බලය පැවරෙන අතර, එම පදවියෙහි කාර්යය වන්නේ, දේශපාලන සහ සිවිල් සේවකයන්ට එරෙහි චෝදනා විභාග කිරීම සහ නඩු පැවරීම. ලෝක් සභාවේ අනුමැතිය ලද නව පනත් කෙටුම්පත නීතිගත වීමට නම් එය ජනාධිපතිවරයාගේ අත්සනින් සහතික කිරීම අවශ්‍ය කෙරෙයි. ජනාධිපති අත්සන ඉන්දීය පාර්ලිමෙන්තුවේ පහල මණ්ඩලය;ලෝක් සභා මෙම පනත් කෙටුම්පතට ඉන්දීය පාර්ලිමේන්තුවේ බලවත් ම දේශපාලන පක්ෂ දෙක වන කොංග්‍රස් පක්ෂයේ සහ භාරතීය ජනතා පක්ෂයේ සහයෝගය පළ වුණි. මේ මාසය මුල දී පැවැත්වුන දිල්ලි ප්‍රාන්ත මැතිවරණයේ දී දූෂණවලට එරෙහි අලුත් දේශපාලන පක්ෂයක් ඉන්දීය දේශපාලන ලෝකයෙහි විශ්මයක් ජනිත කරමින් විශාල ජයග්‍රහණයක් ලද අතර, ඉන් අනතුරුව ප්‍රධාන දේශපාලන පක්ෂ දෙක දූෂණ වලට එරෙහි නීතියට එකමුතුව සහයෝගය දුන් බවයි වාර්තාකරුවන් පවසන්නේ. අන්නා හෂාරේ අන්න හෂාරේ දූෂණ වලට එරෙහි උපවාස ව්‍යාපාරය ගෙන යමින්. ඉන්දියාව තුළ දූෂණවලට එරෙහිව උද්ඝෝෂණ ව්‍යාපාරයක් ගෙන යමින් සිටින මුල් පෙළේ ක්‍රියාධරයකු වන අන්නා හෂාරේ (Anna Hazare) ඉහත කී පනත් කෙටුම්පතට පාර්ලිමේන්තු අනුමැතිය ලැබීමෙන් පසු ඔහු යෙදී සිටි උපවාසය අත්හැර දමන ලද බවත් වාර්තා වෙයි. අන්නා හෂාරේ මෙයින් අවුරුදු දෙකකට පෙර ගෙන ගිය තවත් උපවාසයකින් අනතුරුවයි,ඉන්දියානු බලධාරීන් දූෂණ වලට එරෙහි පනත් කෙටුම්පත සම්පාදනය කළේ.","len":3089}
{"id":"world-38958094","url":"https:\/\/www.bbc.com\/sinhala\/world-38958094","title":"\"මීතොටමුල්ලට කුණු එපා: ඉවසන්නේ සති දෙකයි\"","summary":"කොළොන්නාව ජනතාවට විශාල පීඩාවක් වී තිබෙන මීතොටමුල්ල කුණු කන්ද එම ස්ථානයෙන් ඉවත් කර කොළඹ නගරයට එක්රැස්වන කුණු ජාඇල ඒකල ඔතේකැලේ ප‍්‍රදේශයට බැහැර කිරීමට රජය ගෙන ඇති තීරණය වහා ක්‍රියාත්මක කරන ලෙස පාර්ලිමේන්තු මන්ත්‍රී එස්එම් මරික්කාර් ඉල්ලා සිටියි.","text":"ලබන මාසයේ සිට මිතොටමුල්ලට කුණු බැහැර කිරීමට ඉඩ නොදෙන බවට ප්‍රදේශයේ ජනතාව තීරණය කර ඇති බවත් කොළොන්නාව ප්‍රදේශයේ මහා සංඝරත්නය ඇතුළු ප්‍රජා නායකයන් සමග එක්ව මාධ්‍ය හමුවක් ඇමතූ මන්ත්‍රීවරයා සඳහන් කළේය. \"ලබන මාසෙන් පස්සේ කොළොන්නාවට කුණු ගේන්න අපි ඉඩ දෙන්නේ නැහැ. අපි දැන් ඉවසුවා ඇති. ඉවසලා ඉවසලා දැන් රතු කට්ට පැනලා තියෙන්නේ,\" ඔහු පැවසීය. \"රතු කට්ට පැනලා\" ජාඇල ඒකල ප්‍රදේශයට තාවකාලිකව කුණු බැහැර කිරීමේ තීරණය සියළු පරිසර බලපත්‍රව සහිතව සිදුකිරීමට තීරණය කර ඇති බව පැවසූ මන්ත්‍රීවරයා ඇතැමුන් එය නොදැන ඒ සඳහා විරෝධතා පවත්වන බවයි සඳහන් කළේ. ඒ අතර ඒකල ප්‍රදේශයට කුණු බැහැර කිරීමේ තීරණයට එම ප්‍රදේශයේ ජනතාව දැඩි විරෝධය පළකරති. එයට එරෙහිව ප්‍රදේශවාසීන් පසුගිය සතියේ මාර්ග අවහිර කරමින් විරෝධතාවක් දියත්කළ අතර, නියෝජ්‍ය ආමාත්‍ය රන්ජන් රාමනායක එම ස්ථානයට පැමිණ ජනාධිපතිවරයා සමග සාකච්ඡාවක් ලබාදෙන බවට ප්‍රතිඥාදීමෙන් අනතුරුව ඔවුහු විසිර ගියහ. 'ප්‍රතිචක්‍රීයකරණ වැඩපිළිවෙලක් නැහැ' කුණු ප්‍රතිචක්‍රීයකරණ වැඩපිළිවෙක් පිළිබඳව වසර ගණනාවක් මුළුල්ලේ සාකච්ඡා පැවැත්වෙන නමුත් එය ක්‍රියාත්මක නොවන්නේ මන්දැයි බීබීසීය කළ විමසීමට පිළිතුරු දුන් මරික්කාර් මන්ත්‍රීවරයා, එවැනි වැඩපිළිවෙලක් තවමත් ක්‍රියාත්මක වන ආකරයක් දක්නට නොලැබෙන බව සඳහන් කළේය. 'ජාතික ව්‍යසනයක්වන' කුණු ගැටළුවට ජාතික ප්‍රතිපත්තියක් ඇතිකර කඩිනම් විසඳුමක් ලබාදිය යුතු බවත් මන්ත්‍රීවරයා අවධාරණය කළේය.","len":3107}
{"id":"140226_amnesty_unhrc_repression","url":"https:\/\/www.bbc.com\/sinhala\/sri_lanka\/2014\/02\/140226_amnesty_unhrc_repression","title":"ජිනීවා සමුළුවට පෙර 'මර්දනය උත්සන්න කරලා'","summary":"ලබන මාසයේ ආරම්භ වන එක්සත් ජාතීන්ගේ මානව හිමිකම් මණ්ඩල සමුළුවට පෙරාතුව ශ්‍රී ලංකාවේ විරුද්ධ මතධාරීන් මර්දනය කිරීම උත්සන්න කොට ඇතැයි ඇම්නස්ටි ජාත්‍යන්තරය ප්‍රකාශයට පත් කළ නව වාර්තාවක දැක්වේ.","text":"ඇමෙරිකාව, බ්‍රිතාන්‍යය ඇතුළු රටවල මූලිකත්වයෙන් ශ්‍රී ලංකාව සම්බන්ධ යෝජනාවක් මානව හිමිකම් මණ්ඩලයට ඉදිරිපත් කිරීමට නියමිතව තිබෙන අතරවාරයේ විරුද්ධ මතධාරීන් අතර \"භීෂණයක්\" පතුරුවමින් සිටින බව මානව හිමිකම් සංවිධානය ආණ්ඩුවට චෝදනා කරයි. මානව හිමිකම් ක්‍රියාධරයන් ගණනාවකට මරණ තර්ජන ඇතුළු විවිධ තාඩන පීඩනවලට මුහුණ පෑමට සිදු වී තිබෙන බවත් වාර්තාවේ සඳහන්. \"ශ්‍රී ලංකාවේ මානව හිමිකම් වාතාවරණය පිළිබඳව ජාත්‍යන්තර අවධානය පළ වී තිබෙන අවස්ථාවල සාමාන්‍යයෙන් මර්දනය උත්සන්න වන අතර, ලබන මාසයේ පැවැත්වීමට නියමිත මානව හිමිකම් මණ්ඩල රැස්වීමට ප්‍රථම සිදු වෙමින් තිබෙන්නේත් එයයි,\" යනුවෙන්ද ආසියා ශාන්තිකර කලාපය භාර ඇම්නස්ටි ජාත්‍යන්තරයේ නියෝජ්‍ය අධ්‍යක්ෂිකා පොලී ට්‍රස්කොට් කියා සිටියාය. මානව හිමිකම් ක්‍රියාකාරිනී නිමල්කා ප්‍රනාන්දු නීතිඥවරිය \"ඉවරයක් කළ යුතු,\" බවට රාජ්‍ය මාධ්‍ය ඔස්සේ කෙරෙන ප්‍රචාරක ව්‍යාපාර ඇතුළු තරජන පිළිබඳව පිටු දහසයකින් යුත් වාර්තාවේ විශේෂයෙන් සඳහන් වේ. මානව හිමිකම් සම්බන්ධ රැස්වීම්වලට සහභාගි වූ බව පවසමින් ශ්‍රී ලංකා ආණ්ඩුව විදේශිකයන් ගණනාවක් රටින් පිටුවහල් කළ බවත් එහි සඳහන්. ශ්‍රී ලංකාවේ මානව හිමිකම් ක්‍රියාධරයන්ට දිගින් දිගටම තරජන එල්ල වෙමින් තිබෙන බවට තමන්ට විශ්වසනීය සාක්ෂි තිබන් බව පවසන ඇම්නස්ටි ජාත්‍යන්තරය, ඔවුන්ට ආරක්ෂාව ලබා දීම පිණිස හැකි සෑම ක්‍රියාමාර්ගයක්ම ගැනීම එක්සත් ජාතීන්ගේ සංවිධානයේ යුතුකම බවද පෙන්වා දෙයි.","len":3109}
{"id":"131018_child_abuse","url":"https:\/\/www.bbc.com\/sinhala\/sri_lanka\/2013\/10\/131018_child_abuse","title":"පොලීසිය ළමා දූෂක සැකකරු අත් අඩංගුවට ගෙන නැහැ","summary":"වවුනියාවේ ළමා අපචාර චෝදනා එල්ලවූ ළමා නිවාසයක් වසා දමා ඇති අතර එහි නේවාසිකව සිටි ළමුන් පිළිබඳව නිශ්චිත තොරතුරු දැන ගන්නට නැතැයි පරිවාස නිලධාරියෙක් ප්‍රකාශ කරයි.","text":"වවුනියාවේ ඇටඹගස්කඩ ප්‍රදේශයේ පිහිටි එම ළමා නිවාසයේ දී පිරිමි ළමයකුට සිදු කල ලිංගික අපචාර වලට සම්බන්ධ සැකකරු අත්අඩංගුවට නොගැනීම පිළිබඳව පරිවාස නිලධාරීන්ගේ සංගමය පොලීසියට සහ ළමා ආරක්ෂණ අධිකාරියට සිය විරෝධය පල කර සිටී. පොලීසියට පැමිණිලි සතියකට පෙරදී ළමා නිවාසයේ අපයෝජනයක් සිදුවී ඇති බවට වාර්තාවී ඇති බවත් අපයෝජනයට ලක් වූ දරුවාගේ මව විසින් පොලීසියට පැමිණිලි කොට ඇති බවත් පරිවාස නිලධාරීන්ගේ සංගමයේ ලේකම් කේ.කේ.කීර්තිරත්න පැවසුවේය. එම දරුවා පොලීසියට දී ඇති ප්‍රකාශයෙන් විත්තිකරු හැටියට ළමා නිවාසයේ කළමනාකාර අධ්‍යක්‍ෂ ලෙස ක්‍රියා කරන භික්ෂුත් වහන්සේ නමක් නම් කොට ඇති බවයි ඔහු ප්‍රකාශ කළේ. විත්තිකරු අත් අඩංගුවට ගැනීමට වවුනියාව පොලීසිය හෝ ළමා ආරක්ෂණ අධිකාරිය හෝ සතියක් ගත වන තුරුත් පියවර ගෙන නැති බව පරිවාස නිලධාරීන්ගේ සංගමයේ ලේකම් කේ.කේ.කීර්තිරත්න සඳහන් කළේය. අදාළ ළමයා අපයෝජනයට ලක් කොට ඇති බව වෛද්‍ය වාර්තාවල සඳහන් වන බවයි ඔහු පැවසුවේ. විත්තිකරුවා ළමා නිවාසයේ විත්තිකරුවා තවමත් ළමා නිවාසයේ නේවාසිකව සිටින අතර ළමා ආරක්ෂක අධිකාරිය එහි පැමිණ ළමයින් විසි දෙදෙනකු කොළඹ ප්‍රදේශයට ගෙන ගොස් ඇති නමුත් පරිවාස දෙපාර්තමේන්තුව හෝ දෙමාපියන් හෝ ළමුන් සිටින ස්ථාන පිළිබඳව නොදන්නා බව පරිවාස නිලධාරීන්ගේ සංගමයේ ලේකම්වරයා ප්‍රකාශ කළේය. මේ සිද්ධියේ දී ළමා ආරක්ෂණ අධිකාරිය නිසි පරිදි කටයුතු කර නැති බවට පරිවාස නිලධාරීන්ගේ සංගමයේ ලේකම් කේ.කේ.කීර්තිරත්න චෝදනා කළේය","len":3114}
{"id":"sri-lanka-42168883","url":"https:\/\/www.bbc.com\/sinhala\/sri-lanka-42168883","title":"කෙලවලු පැටවුන් අල්ලන්න එපා: ධීවරයන්ට අවවාදයක්","summary":"ශ්‍රී ලංකාවේ ඇතැම් ධීවරයන් දැල්වලින් මසුන් මැරීමේ දී ඉතාම කුඩා කෙලවලු පැටවුන් පවා අල්ලා ගන්නා බව වාර්තා වී ඇතැයි පවසන ධීවර අමාත්‍ය මහින්ද අමරවීර, එය දිගින් දිගටම සිදුවුවහොත් කෙලවල්ලන් වඳ වී යාමට ඉඩ තිබෙන බවට අනතුරු අඟවයි.","text":"එබැවින් කෙලවලු (ටූනා) පැටවුන් අල්ලා ගැනීමෙන් වළකින මෙන් ධීවර ප්‍රජාව දැනුවත් කිරීමේ සහ දැල්වලට අසුවන කෙලවලු පැටවුන් පිළිබඳව තොරතුරු රැස්කිරීමේ ක්‍රියාදාමයක් දියත් කරන මෙන් අමාත්‍යාංශ නිලධාරීන්ට උපදෙස් දුන් බව ද අමාත්‍යවරයා බීබීසී සිංහල සේවයට පැවසීය. \"ඒ වගේම දෙවැනි අදියර විදියට අපි මේ පිළිබඳව ලැබෙන තොරතුරු අනුව අවශ්‍ය වුනොත් එම මසුන් මැරීම තහනම් කිරීමට ක්‍රියා කරනවා,\" යනුවෙන් අමාත්‍යවරයා පැවසීය. කිසියම් ලෙසකින් එවැනි තහනමක් පණවනු ලැබුවහොත්, එය ක්‍රියාත්මක කරන්නේ කෙසේ දැයි බීබීසී සිංහල සේවය කළ විමසීමකට පිළිතුරු දුන් ධීවර අමාත්‍යවරයා කියා සිටියේ ධීවරයන් විසින් අදාළ දැල් වරායවලින් රැගෙන යාම වැළැක්වීම ඉතා පහසු කටයුත්තක් බවය. කෙලවලු මත්ස්‍යයන් මැරීමෙන් වළකින මෙන් තමන් කිසිදු අවස්ථාවක ශ්‍රී ලංකාවේ ධීවරයන්ගෙන් ඉල්ලා නොසිටින බව පවසන අමාත්‍ය මහින්ද අමරවීර අවධාරණය කරන්නේ තමන් අවධානය යොමු කරන්නේ \"ග්‍රෑම් 100, 200 පවා ඉතා කුඩා ප්‍රමාණයේ කෙලවල්ලන් ඇල්ලීම\" පිළිබඳව පමණක් බවය. \"කෙලවල්ල කිලෝ 120, 130 ට ලොකු වෙනවා. ග්‍රෑම් 100, 200 මේ පොඩි අය ගත්තම වඳ වීමේ තර්ජනයකට මුහුණ දෙනවා. ඒක පාලනය කිරීම සඳහා තමයි අපි කටයුතු කරන්නේ.\" රජයේ ප්‍රවෘත්ති දෙපාර්තමේන්තුව වාර්තා කරන ආකාරයට ශ්‍රී ලංකාවේ මත්ස්‍ය නිෂ්පාදන රටේ දළ ජාතික නිෂ්පාදිතයෙන් 2.7% කට දායක වන අතර, ප්‍රධාන වශයෙන්ම බ්‍රිතාන්‍යය, ප්‍රංශය, ඉතාලිය, නෙදර්ලන්තය සහ ජර්මනිය යන රටවලට ශ්‍රී ලංකාව කෙලවල්ලන් අපනයනය කරයි. සබැඳි පුවත්;","len":3121}
{"id":"sri-lanka-38488995","url":"https:\/\/www.bbc.com\/sinhala\/sri-lanka-38488995","title":"\"කණ්ඩලම හදද්දීත් හම්බන්තොට වගේ චෝදනා ආවා\"","summary":"කර්මාන්තශාලා ආරම්භ කිරීම සඳහා හම්බන්තොටින් චීනයට ලබා දෙන්නේ මුඩු ඉඩම් මිස මිනිසුන් පදිංචි ඉඩම් නොවන බව අමාත්‍ය සජිත් ප්‍රේමදාස අවධාරණය කරයි.","text":"අද (ජනවාරි 02) කොළඹ පැවති උත්සවයක් අතරතුර බීබීසී සිංහල සේවය වෙත අදහස් දක්වමින් ඇමතිවරයා කියා සිටියේ චීනයට ලබා දීමට බලාපොරොත්තු වන්නේ සීමා සහිත ඉඩම් ප්‍රමාණයක් පමණක් බවය. කර්මාන්තශාලා 2,400 ක් ආරම්භ කිරීම සඳහා අදියර කීපයක් යටතේ හම්බන්තොට සහ ඒ අවට දිස්ත්‍රික්කවලින් චීනයට අක්කර 15,000 ක් ලබා දීමට නියමිත බව අමාත්‍ය මලික් සමරවික්‍රම මින්මීට ඉහතදී ප්‍රකාශ කළේය. එලෙස චීනයට ඉඩම් ලබා දීම සම්බන්ධයෙන් නැගෙන ජන විරෝධය සම්බන්ධයෙන් අදහස් දක්වමින් සජිත් ප්‍රේමදාස අමාත්‍යවරයා කියා සිටියේ තම පියා, හිටපු ජනාධිපති රණසිංහ ප්‍රේමදාස එවකට දඹුල්ලේ කණ්ඩලම හෝටලය ආරම්භ කිරීමට ක්‍රියා කරද්දී ද මේ ආකාරයට විරෝධතා එල්ල වූ බවය. \"එදා පාරට බැහැල කිව්වා කණ්ඩලම හෝටලය දඹුල්ලට විනාශයක් කියලා. අද මොකද වෙලා තියෙන්නේ. කණ්ඩලමහෝටලයට ජාත්‍යන්තර පාරිසරික සම්මාන ලැබෙනවා විතරක් නෙවෙයි, මුළු දඹුල්ලම පිබිදිලා තියෙනවා සංවර්ධනයෙන්,\" ඔහු පැවසීය. හිටපු ජනාධිපති මහින්ද රාජපක්ෂ 2017 වසරේදී ආණ්ඩුව පෙරළන බවට කළ ප්‍රකාශකට ප්‍රතිචාර දක්වමින් අමාත්‍ය සජිත් ප්‍රේමදාස සඳහන් කළේ වත්මන් ආණ්ඩුව පෙරළා දැමීමට නොහැකි බවය. 2015 සහ 2016 වසරවල රට තුළ සංවර්ධන වැඩපිළිවෙළ අසාර්ථක වූ බවට එල්ලවන චෝදනා සම්බන්ධයෙන් විමසීමේදී ඔහු කියා සිටියේ සාමාන්‍ය ජනතාව එවැනි චෝදනාවක් එල්ල නොකරන බවය. තමන් යටතේ පවතින නිවාස හා ඉදිකිරීම් අමාත්‍යංශය උදාගම් 237ක් ඉදි කිරීමේ කටයුතුවල මේ මොහොතේත් නිරත වී සිටින බවත් අමාත්‍යවරයා වැඩිදුරටත් සඳහන් කළේය.","len":3132}
{"id":"sri-lanka-37966705","url":"https:\/\/www.bbc.com\/sinhala\/sri-lanka-37966705","title":"''ආවා ගෲප්'': මානව හිමිකම් කොමිසමට පැමිණිල්ලක්","summary":"''ආවා ගෲප්'' සාමාජිකයන් බවට චෝදනා කරමින් පොලිස් ත්‍රස්ත මර්දන අංශය විසින් තරුණයන් එකොළොස් දෙනෙකු අත්අඩංගුවට ගනු ලැබ ඇත්තේ නීති විරෝධී ලෙස යැයි පවසන ඔවුන්ගේ ඥාතීන් ඒ සම්බන්ධයෙන් මානව හිමිකම් කොමිසමට පැමිණිලි කොට තිබේ.","text":"සිය පැමිණිල්ල ඉදිරිපත් කරමින් එම පිරිස කියා සිටියේ ''ආවා ගෲප් ''සාමාජිකයන් යනු මංකොල්ල කල්ලියක් ලෙස ආරක්ෂක ප්‍රධානීන් විසින් හඳුන්වා ලැබ තිබියදී තම ඥාතීන් ත්‍රස්තවාදය වැළැක්වීමේ පනත යටතේ අත්අඩංගුවට ගෙන කොළඹ පිහිටි ත්‍රස්ත මර්දන පොලිස් මූලස්ථානය වෙත රැගෙන ගොස් රඳවාගෙන ප්‍රශ්න කිරීම නීති විරෝධී බවය. ඒ සම්බන්ධයෙන් කළ විමසීමකදී ශ්‍රී ලංකා මානව හිමිකම් කොමිෂන් සභාවේ යාපනය දිස්ත්‍රික් විමර්ශන නිලධාරි තංගවේල් කනකරාජ් බීබීසී සිංහල සේවයට කියා සිටියේ සිය ආයතනය වෙත ලැබී ඇති පැමිණිලි එකොළහක් සම්බන්ධයෙන් පරීක්ෂණ පැවැත්වීම ආරම්භ කොට ඇති බවය. ත්‍රස්තවාදය වැළැක්වීමේ පනත යටතේ පුද්ගලයින් අත්අඩංගුවට ගැනීමේදී හා රඳවාගැනීමේදී මානව හිමිකම් කොමිසම මගින් ඉදිරිපත් කොට ඇති නිර්නායකයන්ට අනුව පොලිස් නිලධාරීන් ක්‍රියා කොට ඇත්දැයි යන්න සොයා බලන බවත් තංගවේල් කනකරාජ් වැඩිදුරටත් කියා සිටියේය. පොලිස් ත්‍රස්ත මර්දන අංශය විසින් රඳවා ගනු ලැබ සිටින සැකකරුවන් එකොළොස් දෙනාගෙන් තිදෙනකු අත්අඩංගුවට ගැනීමේදී ඔවුන්ගේ ඥාතීන්ට දැනුම්දීමක් හෝ ලදුපත් නිකුත් කිරීමක් සිදු කොට නොමැති බව මානව හිමිකම් කොමිෂන් සභාවේ නිලධාරියා පැවසීය. යාපනයේදී අත්අඩංගුවට ගනු ලැබූ එම පිරිස කොළඹට රැගෙන ගොස් ඇති බැවින් යාපනය කාර්යාලයේ නිලධාරීන්ට ඊට සෘජුව මැදිහත් වීමට ඇති ඉඩකඩ අවම වී ඇති බවත් කොළඹ නිලධාරීන් හා එක්ව දැඩි සම්බන්ධීකරණයක් යටතේ පරීක්ෂණ කටයුතු කරගෙන යාමට සිදුව ඇති බවත් ඔහු සඳහන් කළේය.","len":3141}
{"id":"140911_uva_election_shaseendra_rajapakshe","url":"https:\/\/www.bbc.com\/sinhala\/sri_lanka\/2014\/09\/140911_uva_election_shaseendra_rajapakshe","title":"ඩිෆෙන්ඩර්වලට මෙච්චර බය ඇයි -ශෂීන්ද්‍ර රාජපක්‍ෂ","summary":"මොනරාගල දිස්ත්‍රික්කයේ මැතිවරණ ප්‍රචණ්ඩත්වයක් දක්නට නැති බව ඌව පළාත් සභාවේ මහ ඇමති අපේක්ෂක ශෂින්ද්‍ර රාජපක්ෂ ප්‍රකාශ කරයි.","text":"ඩිෆෙන්ඩර් කියල කියන්නේ ආයුධයක් නෙවෙයි -ශෂින්ද්‍ර රාජපක්ෂ මාධ්‍ය හමුවක දී ඔහු මේ බව කියා සිටියේ මාධ්‍යවේදියෙකු නැගූ ප්‍රශ්නයකට පිළිතුරු දෙමින්. ‘නැහැ, මං පිළිගන්නේ නැහැ ඒක. එහෙම ප්‍රචණ්ඩත්වය තියෙනවනම් පොලිසියට පැමිණිලි ලැබෙන්න ඕනෙ. මැතිවරණ කොමසාරිස්වරයාගේ කණ්ඩායමක් විසින් අනවසරයෙන් දාපු කාර්යාල ඉවත් කිරීමකුත් සිදු වෙනවා. ඒවත් වැටෙන්නේ අපි කැඩුව ගානට. මේවත් මැතිවරණ ක්‍රියා හැටියට හුවා දක්වන්න පුළුවන්.’ ඌව පළාතේ මහ ඇමති අපේක්‍ෂක ශෂින්ද්‍ර රාජපක්ෂ පැවසීය. පාතාල කණ්ඩායම් ඌව පළාත් සභා මැතිවරණ ව්‍යාපාරය තුළ පාතාල කණ්ඩායම් ක්‍රියාත්මක වන බවට පවතින චෝදනාද ප්‍රතික්ෂේප කරන ශෂින්ද්‍ර රාජපක්ෂ කියා සිටියේ මොනරාගල පාතාල සාමාජිකයන් නොමැති නමුත් හම්බන්තොට, කොළඹ ඇතුළු වෙනත් ප්‍රදේශවලින් තමනට උදව් කිරීම සඳහා පිරිස් පැමිණ ඇති බවයි. ඌව පළාතේ අංක තහඩු නොමැති ඩිෆෙන්ඩර් රථ සැරිසරන බව 'කැෆේ' මැතිවරණ නිරීක්ෂකයන් ඊයේත් පෙන්වා දී තිබුණු අතර එම චෝදනාවත් මහ ඇමති අපේක්‍ෂක ප්‍රතික්ෂේප කළේය. ඩිෆෙන්ඩර් ‘ඩිෆෙන්ඩර් කියල කියන්නේ ආයුධයක් නෙවෙයි. රෝද හතර කැරකෙන වාහනයක්. මං දන්නේ නැහැ මේ ඩිෆෙන්ඩර්වලට මෙච්චර බය ඇයි කියල. නොම්මර නැති වාහන කිසිවක් මේ පළාතේ ගමන් කරන්නේ නැහැ. හැබැයි මේ පළාත හරහා ඒ වාහන පාවිච්චි කරන අය වෙන ගමන් ගියොත් මට ඒකට වගකියන්න බැහැ.’ ශෂින්ද්‍ර රාජපක්ෂ පැවසීය. කිසිවෙකුට මඩ ගැසීමට නොහැකි බැවින් හරින් ප්‍රනාන්දු සමග විවාදයකට යාමටද තමා අකමැති බව ඔහු කියා සිටියේය.","len":3142}
{"id":"130709_umpires_banned","url":"https:\/\/www.bbc.com\/sinhala\/sport\/2013\/07\/130709_umpires_banned","title":"ක්‍රිකට් විනිසුරුවන්ට තරඟ තහනමක්","summary":"විස්සයි විස්ස ලෝක කුසලානය සමයේ තරඟ පාවාදීමේ චෝදනා ලබා සිටි විනිසුරුවන්ට තරඟ තහනමක් පැනවීමට ශ්‍රී ලංකා ක්‍රිකට් ආයතනය තීන්දු කොට තිබේ.","text":"ශ්‍රී ලංකා ක්‍රිකට් ආයතනයේ විධායක කමිටුවේ හදිසි රැස්වීමකදීයි, එම තීන්දුවට එළැඹී තිබෙන්නේ මේ අනුව සාගර ගාල්ලගේ විනිසුරුවරයාට අවුරුදු දහයක තහනමක් සහ මොරිස් ඩෙලා සිල්වා විනිසුරුවරයාට අවුරුදු තුනක තහනමක් පැනවෙන අතර, ගාමිණී දිසානායක විනිසුරුවරයාට දැඩිව අවවාද කොට ඉදිරි වසරක කාලය තුල ඔහු විනිසුරු සේවයේ නිරත නොකිරීමට තීරණය කළ බව ක්‍රිකට් ආයතනය පවසයි. විනිසුරුවන්ට එරෙහි චෝදනා විභාග කිරීම පිණිස පත් කළ කමිටුවේ නිර්දේශ සලකා බැලූ ශ්‍රී ලංකා ක්‍රිකට් ආයතනයේ විධායක කමිටුවේ හදිසි රැස්වීමකදීයි, එම තීන්දුවට එළැඹී තිබෙන්නේ. අරූස් ඉල්ලා අස්වෙයි එම විනිසුරුවරුන් මෙන්ම විස්සයි විස්ස තරඟාවලියට සහභාගිවූ පකිස්තානු සහ බංග්ලාදේශ ක්‍රිකට් විනිසුරුවන් කිහිපදෙනෙකු අල්ලස් ලබා ගනිමින් තරඟ පාවා දීමට එකඟ වී ඇති බව ඉන්දියා ටීවී ආයතනයේ ගවේශනාත්මක වැඩසටහනකින් හෙළිදරවු කෙරිණ. ඉන් අනතුරුව චුදිත විනිසුරුවන්ට තරඟ තහනම් පැනවීමට පාකිස්තාන සහ බංග්ලාදේශ බලධාරීහු පියවර ගත්හ. කෙසේ නමුත් තමන්ට එරෙහි චෝදනා සත්‍යයෙන් තොර බවයි, චෝදනා එල්ල වූ අවස්ථාවේ විනිසුරු ගාමිණී දිසානායක කියා සිටියේ. මේ අතර කාන්තා ක්‍රිකට් කණ්ඩායමෙන් අල්ලස් ලබාගත් බවට චෝදනා එල්ල වී සිටින විනිසුරු කමිටුවේ සභාපති ඒආර්එම් අරූස් ඒ සම්බන්ධයෙන් පැවැත්වෙන පරීක්ෂණය අවසන් වන තුරු පදවියෙන් ඉවත් වූ බව ශ්‍රී ලංකා ක්‍රිකට් ආයතනය පවසයි. ශ්‍රී ලංකා කාන්තා ක්‍රිකට් කණ්ඩායමේ දැරූ සියලු පදවිවලින්ද ඔහු ඉල්ලා අස්වී තිබේ.","len":3143}
{"id":"130624_karu_keheliya_ethics","url":"https:\/\/www.bbc.com\/sinhala\/sri_lanka\/2013\/06\/130624_karu_keheliya_ethics","title":"ආචාර ධර්ම අවශ්‍ය රාජ්‍ය මාධ්‍යවලටයි - කරු ජයසූරිය","summary":"ශ්‍රී ලංකාවේ රාජ්‍ය මාධ්‍යවල ඇතැම් වැඩ සටහන් පිළිබඳව ජනමාධ්‍ය සම්බන්ධ පාර්ලිමේන්තු කමිටුවේදී බොහෝ විරුද්ධ පක්ෂ මන්ත්‍රීවරුන්ගේ විරෝධය පළ වූ බව එක්සත් ජාතික පක්ෂ මන්ත්‍රීවරයෙක් පවසයි.","text":"ආණ්ඩුවේ ආචාර ධර්ම ජනමාධ්‍ය දඩයමේ තවත් පියවරක් බව මාධ්‍ය ක්‍රියාධරයෝ පවසති විශේෂයෙන්ම ශ්‍රී ලංකා ගුවන් විදුලි සංස්ථාවේ සහ අයිටීඑන් නාලිකාවේ 'පහත් පෙලේ' වැඩසටහන් දෙකක් 'චරිත ඝාතන වැනි ප්‍රචාරවලට' යොදා ගැනීම නිසා එය වැළැක්වීමට පියවර ගැනීමේ අවශ්‍යතාවය අවධාරණය කළ බවයි, එජාප මන්ත්‍රී කරු ජයසූරිය බීබීසී සංදේශයට කියා සිටියේ. සියලු ජනමාධ්‍ය වෙනුවෙන් ආචාර ධර්ම පද්ධතියක් සකස් කරන බව ආණ්ඩුවෙන් එයට ලැබුන ප්‍රතිචාරය බව ද ඔහු පැවසීය. 'ඉවත්කර ගත්තේ නෑ' \"ආචාර ධර්ම පද්ධතිය අවශ්‍ය වෙන්නේ රාජ්‍ය මාධ්‍යයට, පෞද්ගලික මාධ්‍යයේ විනිවිද භාවයක් තියෙනවා,\" ඔහු පැවසීය. මන්ත්‍රීවරයා එම ප්‍රකාශය කළේ, ජනමාධ්‍යවලට ආචාර ධර්ම හඳුන්වා දුන්නේ ඔහු ඇතුළු විපක්ෂ මන්ත්‍රීවරුන්ගේ ඉල්ලීම්වලට සවන් දීමෙන් අනතුරුව බවට ජනමාධ්‍ය අමාත්‍ය කෙහෙළිය රඹුක්වැල්ල බීබීසී සංදේශය සමඟ කළ ප්‍රකාශයට ප්‍රතිචාර දක්වමින්. එම ආචාර ධර්ම නීතියක් නොවන බව අවධාරණය කරන අමාත්‍ය රඹුක්වැල්ල, පුවත්පත් කතුවරුන්ගේ සහ මාධ්‍ය සංවිධානවල විරෝධය හමුවේ එය ඉවත්කරගත් බවට පළ වන වාර්තා ප්‍රතික්ෂේප කළේය. \"විපක්ෂයේ මන්ත්‍රීවරු කියන දේට ඔහොම කන් දෙනවා නම් කොච්චර හොඳද?\" යනුවෙන්ද කරු ජයසූරිය මන්ත්‍රීවරයා ප්‍රශ්න කළේය. ආණ්ඩුවට චෝදනා එල්ල වන විට විපක්ෂයට ඇඟිල්ල දිගු කරනු වෙනුවට ආණ්ඩුව කළ යුතුව තිබෙන්නේ තමා ඉදිරිපත් කළ තොරතුරු දැන ගැනීමේ අයිතිය පිලිබඳ පණතට සහයෝගය දීම සහ 17 වැනි ව්‍යවස්ථා සංශෝධනය බලාත්මක කිරීම බව ද මන්ත්‍රීවරයා පැවසීය.","len":3143}
{"id":"150905_refugee_crisis","url":"https:\/\/www.bbc.com\/sinhala\/world\/2015\/09\/150905_refugee_crisis","title":"සරණාගතයන්ට යුරෝපයේ දොරටු විවෘත වේ","summary":"හංගේරියානු බලධාරීන් විසින් සරණාගතයන්ට සිය අපේක්ෂිත ගමනාන්ත කරා යෑම නතර කරමින් පනවා තිබූ තහංචි අනපේක්ෂිත ලෙස ඉවත් කිරීමත් සමඟ දහස් සංඛ්‍යාත සරණාගතයෝ ඔස්ට්‍රියාව සහ ජර්මනිය බලා ගමන් ගනිමින් සිටිති.","text":"සිරියානු අර්බුදයෙන් පළා එන සරණාගතයන් සඳහා රැකවරණ දෙන බව ජර්මනිය ප්‍රකාශ කළ අතර තම රටේ දේශපාලන රැකවරණ ඉල්ලා සිටීමට හෝ ජර්මනිය බලා ගමන් කිරීමට මෙම සරණාගතයන්ට ඉඩ දී ඇති බවයි ඔස්ට්‍රියානු බලධාරීන් පවසන්නේ. සුහද පිළිගැනීමක් සිය ගණනක් සරණාගතයෝ මියුනික් නගරය වෙත පැමිණි අතර ඔවුන් පිළිගැනීමත්, රස කැවිලි සහ පානීය ජලය බෙදා දීමටත් ජර්මානුවන් විශාල පිරිසක් එක්ව සිටි බව වාර්තා වේ. සරණාගත අර්බුදය දිගටම පවතිනු ඇතැයි යුරෝපා සංගමයේ විදේශ කටයුතු භාර කොමසාරිස් ෆෙඩෙරිකා මොහෙරිනි ලක්සම්බර්ග් හී පැවති සාකච්ඡාවක දී අනතුරු අඟවා සිටියාය. සරණාගතයන් වෙනුවෙන් ඔස්ට්‍රියානු දේශ සීමාව අසල රතු කුරුස සංවිධානයේ තාවකාලික කාර්යාලයක් පවත්වා ගෙන යනු ලබන අතර බොහෝ දෙනා වියානා අගනුවර බලා දුම්රියෙන් ගමන් කරමින් සිටිති. යුරෝපය අවදි විය යුතුයි බලධාරීන් විසින් අමතර දුම්රිය සහ බස් රථ යෙදීමෙන් පසු සරණාගතයන් 5500 කට ආසන්න පිරිසක් ඔස්ට්‍රියාවේ වියනා අගනුවර බටහිර දුම්රිය පොළ වෙත ප්‍රවාහනය කළ බව ඔස්ට්‍රියානු පොලිස් නිලධාරියෙක් බීබීසී යේ බෙන් බ්‍රවුන් ට ප්‍රකාශ කළේය. \"යුරෝපය සරණාගත අර්බුදය සම්බන්ධයෙන් අවදියෙන් කටයුතු කළ යුතු\" යැයි ඔස්ට්‍රියානු ස්වදේශ කටයුතු ඇමති ජොහානා මික්ලෙයිට්නර් කියා සිටියාය. “දැන් යුරෝපා මහද්වීපයට අභියෝගයක් එල්ල වී ඇත. මේ දැවැන්ත අභියෝගය ජය ගැනීම සඳහා යුරෝපා මහද්වීපය එකම පිළිතුරක් ලබා දිය යුතුයි,\" ඇය කියා සිටින්නේ. සරණ සොයා පැමිණි බොහෝ දෙනා සිරියානුවන් බවයි පැවසෙන්නේ.","len":3151}
{"id":"131101_chogm_fmm_","url":"https:\/\/www.bbc.com\/sinhala\/sri_lanka\/2013\/11\/131101_chogm_fmm_","title":"ලංකාවේ මාධ්‍ය නිදහස ගැන 'සමුළුව වේදිකාවක් කර ගන්න'","summary":"ශ්‍රී ලංකාවේ මාධ්‍ය නිදහසට එල්ල වන තර්ජන පිළිබඳව අවධානයට ලක් කිරීම පිණිස එළැඹෙන පොදු රාජ්‍ය මණ්ඩලීය රාජ්‍ය නායක සමුළුව වේදිකාවක් කර ගන්නැයි එෆ්එම්එම් හෙවත් නිදහස් මාධ්‍ය ව්‍යාපාරය ලෝක නායකයන්ගෙන් ඉල්ලා සිටියි.","text":"'මාධ්‍යවේදීන්ට තර්ජන කරන පුද්ගලයන් නීතියේ රැහැනට හසු නොකිරීමේ වාතාවරණයක්' විශේෂයෙන්ම යුද ගැටුම් පැවති සමයේ ශ්‍රී ලංකාවේ මාධ්‍ය නිදහසට එල්ල වූ තර්ජන පිළිබඳව දිගින් දිගටම වාර්තා කිරීමේ ප්‍රතිඵලයක් වශයෙන් තමන්ට එරෙහිවද බරපතල මර්ධනයක් ක්‍රියාත්මක වූ බව පෙන්වා දෙන එෆ්එම්එම් සංවිධානය, පොදු රාජ්‍ය මණ්ඩල ප්‍රඥප්තියේ අඩංගු ප්‍රධානම මූලධර්මයක් වන භාෂණයේ නිදහස ආරක්ෂා කිරීමේ වැදගත්කම අවධාරණය කරන මෙන් කොළඹට රැස් වන ලෝක නායකයන්ගෙන් ඉල්ලා තිබේ. 'සදාචාරාත්මක වගකීමක්' 2005 - 2009 කාලය ඇතුලත ශ්‍රී ලංකාවේ මාධ්‍යවේදීන් සහ මාධ්‍ය ක්‍රියාධරයන් තිස් හතර දෙනකුවත් මරා දමා තිබෙන බව පෙන්වා දෙන එෆ්එම්එම් නිවේදනය, තවත් විශාල පිරිසක් පහර ගැනීමට, බිය වැද්දීම් සහ තර්ජනය කිරීම්වලට ලක් වූ බවද සඳහන් කරයි. කෙසේ නමුත් එවැනි එක් ඝාතනයක් හෝ වෙනත් සිදුවීමක් සම්බන්ධයෙන් හෝ මේ දක්වා කිසිවෙකුත් දඬුවම් ලබා නැති බව ලෝක නායකයන් වෙත නිකුත් කරන විවෘත ලිපියේ සඳහන් කරන මාධ්‍ය නිදහස පිලිබඳ සංවිධානය, ජනමාධ්‍යවලට සහ මාධ්‍යවේදීන්ට තර්ජන කරන පුද්ගලයන් නීතියේ රැහැනට හසු නොකිරීමේ වාතාවරණයක් ශ්‍රී ලංකාවේ පවතින බවද පවසයි. මේ තත්වය යටතේ පසුගියදා පැවති උතුරු පළාත් සභා මැතිවරණය නිරීක්ෂණය කළ පොදු රාජ්‍ය මණ්ඩලීය නිරීක්ෂකයන් මාධ්‍ය නිදහස සම්බන්ධයෙන් ඉදිරිපත් කළ නිර්දේශ ක්‍රියාත්මක කරන මෙන් ආණ්ඩුවට බල කිරීමේ 'සදාචාරාත්මක වගකීමක්' පොදු රාජ්‍ය මණ්ඩලයේ නායකයන්ට තිබෙන බව නිදහස් මාධ්‍ය ව්‍යාපාරය අවධාරණය කරයි.","len":3152}
{"id":"141201_east_concillors_fight","url":"https:\/\/www.bbc.com\/sinhala\/sri_lanka\/2014\/12\/141201_east_concillors_fight","title":"නැගෙනහිර පළාත් සභාවේ ගුටිබැට","summary":"නැගෙනහිර පළාත් සභාවේ 2015 අයවැය ලේඛනය විවාදයට ගනිමින් පවතිද්දී එහි උද්ගත වූ ගැටුම්කාරී තත්වයක් හේතුවෙන් සභාව කල් තැබීමට සිදු විය.","text":"අද (01) පළාත් සභාවේ අයවැය ඉදිරිපත් කරනු ලැබීම ආරම්භ වූ අවස්ථාවේ පටන්ම මන්ත්‍රීවරුන් අතර ගැටුම්කාරී තත්වයක් දක්නට ලැබුණ බවයි, ‘ලක්බිම’ වාර්තාකරු ආර්.ජී.ධර්මදාස බීබීසියට සඳහන් කළේ. ‘එක අවස්ථාවක දී පළාත් සභා සභාපතිනියට රැස්වීම විනාඩි දහයකට කල් තැබීමටත් සිදු වුනා. ආණ්ඩුවෙන් ඉවත් වී ස්වාධීනව සිටින මුස්ලිම් කොන්ග්‍රසයේ මන්ත්‍රීවරුන් තුන් දෙනා සභාවෙන් ඉවත් වීමත් සමඟයි, එම කල් තැබීම සිදු කෙරුණේ. විපක්ෂය එම කල් තැබීමට විරුද්ධ වුනා’ ආර්.ජී ධර්මදාස වාර්තා කරයි. ‘එවැනි වාද විවාද මැදයි පළාත් සභාව ඝෝෂාකාරී තත්වයක් කරා පරිවර්තනය වුණේ’ ඔහු වැඩිදුරටත් පවසයි. අද රැස්වීම ව්‍යාකූල තත්වයක පවතිද්දී එක් මන්ත්‍රීවරයකු විසින් සෙන්කෝලය පැහැර ගැනීමත් සමගයි ගුටිබැට හුවමාරුව සිදු වී තිබෙන්නේ. බල තුලනය ඉහත කී ආකාරයේ ඝෝෂාකාරී වාතාවරණයක් සභාව තුළ පවතිද්දී ආණ්ඩු පක්ෂයෙන් ඉවත් වූ පොදු අපේක්ෂක මෛත්‍රීපාල සිරිසේන පිළිබඳව එක්සත් ජාතික පක්ෂයේ මන්ත්‍රීවරයකු කතා සඳහන් කර ඇති අතර තවත් පිරිසක් ඊට විරෝධය පළ කළ බවයි ආර්.ජී.ධර්මදාස වාර්තා කරන්නේ. එහෙත් සිංහල සහ දෙමළ භාෂා වලින් එකවර බොහෝ මන්ත්‍රීවරුන් කෑකෝ ගැසීම නිසා මාධ්‍යවේදීන්ට ඔවුන් පවසන දේවල් තේරුම් ගැනීමේ දුෂ්කර තත්වයක් උදාවී ඇත. මේ වන විට ආණ්ඩුවෙන් ඉවත්ව ස්වාධීන මට්ටමක සිටින මුස්ලිම් කොන්ග්‍රසයේ මන්ත්‍රීවරුන් තුන් දෙනා විපක්ෂයට එකතු වුනොත් නැගෙනහිර පළාත් සභාව තුළ ආණ්ඩු පක්ෂයට සහ විපක්ෂයට මන්ත්‍රීවරුන් දහඅට දෙනා බැගින් හිමි වනු ඇත.","len":3161}
{"id":"sport-40278155","url":"https:\/\/www.bbc.com\/sinhala\/sport-40278155","title":"එක් දින තරගවලට සහභාගි වෙනවා - ලසිත් මාලිංග","summary":"ඉදිරි තරග සඳහා කණ්ඩායමට තෝරාගතහොත් ශ්‍රී ලංකාව වෙනුවෙන් එක් දින තරඟවලට සහභාගි වෙන බව ශ්‍රී ලංකා ක්‍රිකට් කණ්ඩායමේ වේග පන්දු යවන ක්‍රීඩක ලසිත් මාලිංග පවසයි.","text":"ඔහු එම ප්‍රකාශය කළේ 'චැම්පියන්ස් කුසලාන' තරඟාවලියෙන් ශ්‍රී ලංකා කණ්ඩායම ඉවත්වීමෙන් අනතුරුව කොළඹ දී පැවැත්වුන මාධ්‍ය හමුවකදී අදහස් දක්වමිනි. පසුගිය බ්‍රහස්පතින්දා (ජූනි 08) වේල්සයේ 'කාඩිෆ්' නගරයේ දී පාකිස්ථානයට එරෙහිව පැවැත්වුන තරඟයේ දී උඩ පන්දු මගහැරීම සම්බන්ධයෙන් පළවෙමින් පවතින අදහස් පිළිබඳව කරුණු පැහැදිලි කළ ලසිත් මාලිංග \"උඩ පන්දුවක් ගිලිහීම තරඟයක් පරාජය වීමට හේතුවක් නොවන\" බවත් සඳහන් කළේය. උඩ පන්දු ගිලිහීම සම්බන්ධයෙන් කලකිරීමට පත්ව සිටින්නේ දැයි මාධ්‍යවේදියකු විමසූ විට ඊට පිළිතුරු දුන් ලසිත් මාලිංග \"කිසි කළ කිරීමක් නැහැ. මමත් ඕන තරම් උඩපන්දු අත්හැරල තියෙනවා. උඩ පන්දුවක් ගිලිහුණා කියන එක තරගයක් පරාජයට හේතුවක් නෙවෙයි,\"යනුවෙන් සඳහන් කළේය. ඉල්ලීමක් මේ දිනවල තම ක්‍රීඩා විලාශය පිළිබඳව පෞද්ගලිකව සතුටු නොවන බව සඳහන් කළ ඔහු තමා පසුවෙන වයස අනුව \"දැන් ලොකු දේවල් කළ නොහැකි\" බවත් පවසයි. 2019 ලෝක කුසලාන තරඟාවලිය සඳහා ක්‍රීඩා කිරීමට බලාපොරොත්තු වන්නේදැයි බීබීසී සිංහල සේවය කළ විමසීමකට පිළිතුරු දුන් ලසිත් මාලිංග, ක්‍රිකට් බලධාරීන් අවස්ථාවක් ලබාදෙන්නේ නම් තමා එයට සහභාගි වෙන බව කියා සිටියේය. ක්‍රිකට් ක්‍රීඩකයන් ගැන වාර්තා කරන විට බුද්ධිමත්ව සිතා කටයුතු කරන මෙන් ශ්‍රී ලංකා ක්‍රිකට් කණ්ඩායමේ වේග පන්දු යවන ක්‍රීඩක ලසිත් මාලිංග ඉල්ලීමක් කරයි. \"බුද්ධිමත් ජනතාව දන්නවා ක්‍රිකට් ක්‍රීඩාව කොහොමද කියලා. ඒ නිසා බුද්ධිමත්ව හිතලා ක්‍රිකට් ක්‍රීඩාව ගැන ලියන්න,\" ලසිත් මාලිංග පවසයි.","len":3167}
{"id":"world-44243431","url":"https:\/\/www.bbc.com\/sinhala\/world-44243431","title":"පරිගණක සහ රූපවාහිනී: ඕනෑවට වඩා තිර දෙස බලා සිටීමෙන් 'මරණය ඉක්මන් වේවි'","summary":"ඕනෑවට වඩා පරිගණක හෝ රූපවාහිනී තිර දෙස බලා සිටීමෙන් පිළිකා රෝග සහ හෘද රෝග ඇතිවීමට ඉඩ ඇති බව නවතම අධ්‍යයනයකින් හෙළි වී තිබේ.","text":"බ්‍රිතාන්‍යයේ වෙසෙන 390,089 දෙනෙකු යොදා ගෙන ස්කොට්ලන්තයේ ග්ලාස්ගෝ විශ්වවිද්‍යාලය මගින් පවත්වන ලද එම අධ්‍යයනයේදී එම පිරිස විවේක කාලයේ දී කෙතරම් වේලාවක් රූපවාහිනී හෝ පරිගණක තිර දෙස බලා සිටින්නේ ද යන්න නිරීක්ෂණය කරන ලදි. රූපවාහිනී හෝ පරිගණක තිර දෙස බලා සිටීමෙන් රෝගී තත්වයට පත් වීම, අඩු ශරීර ශක්තියක් ඇති පුද්ගලයන් රෝගී බවට පත්වීමේ අවදානම මෙන් දෙගුණයක් පමණ යයි එහිදී හෙළි වූ බව පර්යේෂකයෝ පවසති. විවේක කාලය තුළ එක ස්ථානයක සිට ඩිජිටල් තිරයක් දෙස බලා සිටීමෙන් ශරීරයට අවශ්‍ය ව්‍යායාම ලැබෙන්නේ නැත. මේ හේතුවෙන් හෘද රෝග වැළඳීමේ දැඩි අවදානමක් ඇති අතර, එය පුද්ගලයෙකුගේ මරණය ඉක්මන් කිරීමට ද හේතු විය හැකිය. \"අපේ අධ්‍යයනය අනුව ශාරීරික අභ්‍යාසවල ඉතා අඩුවෙන් නියැලෙන පුද්ගලයන් සහ අඩු ශරීර ශක්තියක් ඇති පුද්ගලයන් රූපවාහිනී හෝ පරිගණක තිර දෙස බලා සිටීමෙන් රෝගී තත්වයට පත් වීමේ දැඩි අවදානමක් තිබෙනවා. නමුත් මෙම අවදානම හැමෝටම එක වගේ බලපාන්නේ නැහැ,\" යනුවෙන් අධ්‍යයනයේ ප්‍රධාන කතුවරයෙකු වන මහාචාර්ය ජේසන් ගිල් පැවසීය. මේ තොරුතුරුද දැනගන්න: 'සෞඛ්‍ය ගැන සිතන්න' වැඩි කාලයක් තිර දෙස බලා සිටීම \"මරණය ඉක්මන් වීමට\" හේතුවක් වන අතර හදවත් රෝග සහ පිළිකා ඇති වීමේ දැඩි අවදානමක් ඇති කරයි. ශාරීරික අභ්‍යාස, ශක්තිය, දුම්පානය, ආහාර රටාව, සමාජීය සහ ආර්ථික තත්වය ඇතුළු වෙනත් සමාන කරුණුවලින් ස්වාධීනව මෙම අධ්‍යයනය පවත්වා තිබේ. සිය අධ්‍යයනය පිළිබඳ තොරතුරු පර්යේෂකයන් විසින් 'බීඑම්සී මෙඩිසින්' (BMC Medicine) සඟරාවේ පළ කර තිබේ. තවත් තොරතුරු:","len":3169}
{"id":"sri-lanka-36697810","url":"https:\/\/www.bbc.com\/sinhala\/sri-lanka-36697810","title":"මඩකලපුව රෝහලට 'දෙමළ කතා නොකරන සේවකයන්'","summary":"මඩකලපුව ශික්ෂණ රෝහලේ සුළු සේවක පුරප්පාඩු පිරවීම සඳහා දෙමළ භාෂාව කතා නොකරන වෙනත් දිස්ත්‍රික්කවලට අයත් පුද්ගලයන් අනුයුක්ත කොට ඇති බවට දෙමළ ජාතික සන්ධානය චෝදනා කරයි.","text":"'සියයට අනූ නවයක් දෙමළ භාෂාව කථා කරන දිස්ත්‍රික්කයක ශික්ෂණ රෝහලකට දෙමළ භාෂාව කථා කරන සේවකයන් පත් කිරීම පරිපාලනමය යුතුකමක්' දෙමළ භාෂාව කතා කිරීමට නොහැකි පුද්ගලයන් යොදා පුරප්පාඩු පිරවීමෙන් අති බහුතරයක් වන දෙමළ භාෂාව කතා කරන රෝගීන් අපහසුතාවට පත් වන බවයි දෙමළ ජාතික සන්ධානයේ නැගෙනහිර පළාත් සභා මන්ත්‍රී ආර් තුරෙයිරත්නම් පෙන්වා දෙන්නේ. රෝගීන්ට සිදු විය හැකි අපහසුතාව සහ ප්‍රදේශයේ ජනතාව එම පුරප්පාඩු පිරවීම සඳහා යොදා ගැනීම යන කාරණා පිළිබඳ අවධානය යොමු කොට ඉහත කී ස්ථාන මාරු වීම් අවලංගු කරන ලෙස ඉල්ලා තමා ජනාධිපතිවරයාට ලිපියක් යවා ඇති බවත් ඔහු සඳහන් කළේය. 'වසර තුනක් පුරා පැවති පුරප්පාඩු පිරවීම සඳහා මේ වන විටත් තිහකට අධික පිරිසක් ස්ථාන මාරු වීම් ලබා ගෙන පැමිණ සිටිනවා. 76% දෙමළ සහ 23% මුස්ලිම් වශයෙන් 99% දෙමළ භාෂාව කථා කරන දිස්ත්‍රික්කයක ශික්ෂණ රෝහලකට දෙමළ භාෂාව කථා කරන සේවකයන් පත් කිරීම පරිපාලනමය යුතුකමක්.' 'ජාතිවාදී අදහසකින් නොවෙයි මම මේ අදහස් පළ කරන්නේ. යහපාලන ආණ්‌ඩුවට මෙහිදී යම් වැරදීමක් සිදු වී ඇත්දැයි යන සැකය මට මතු වෙනවා.' ඔහු පැවසීය. ඉහත කී ස්ථාන මාරු වීම් ලබා දී ඇත්තේ වෙනත් දිස්ත්‍රික්ක තුළ පුරප්පාඩු ඇති කොට එම ප්‍රදේශවල ජනතාවට අලුතින් රැකියා ලබා දීම සඳහා දැයි තමා සැක කරන බවත් නැගෙනහිර පළාත් සභා මන්ත්‍රී ආර් තුරෙයිරත්නම් වැඩිදුරටත් කියා සිටියේය. එම චෝදනා සම්බන්ධයෙන් විමසීමට සෞඛ්‍යය කටයුතු පිළිබඳ අමාත්‍ය රාජිත සෙනවිරත්න සම්බන්ධ කර ගැනීමට සංදේශය දැරූ උත්සාහය සාර්ථක වූයේ නැහැ.","len":3173}
{"id":"sri-lanka-38222923","url":"https:\/\/www.bbc.com\/sinhala\/sri-lanka-38222923","title":"\"වැරදි වළක්වන්න රියදුරන්ගේ මොළ සුද්ද කරන්න\"","summary":"බස් රථ අධික වේගයෙන් ගමන් කිරීම හේතුවෙන් අනතුරක් සිදුවන්නේ ඉතාමත් කලාතුරකින් බව සමස්ත ලංකා පෞද්ගලික බස් සමාගම් සම්මේලනයේ ලේකම් අංජන ප්‍රියන්ජිත් පවසයි.","text":"වේගය අඩු වීම මත හදිසි අනතුරු අවම වන බවට පවතින මතය කිසිසේත් පිළිගත නොහැකි බව ඔහු වැඩිදුරටත් කියා සිටියේය. සමස්ත ලංකා පෞද්ගලික බස් සමාගම් සම්මේලනයේ ලේකම්වරයා ඒ බව සඳහන් කළේ රථ වාහන වැරදි හතක් සඳහාවන දඩ මුදල රුපියල් විසි පන්දහස දක්වා ඉහළ දැමීමට ගත් තීන්දුවට විරෝධය පළ කරමින් පුද්ගලික මගී ප්‍රවාහන බස්රථ සංගම් විසින් පවත්වන ලද වැඩවර්ජනය හා ඒ සඳහා රජයෙන් ලැබුණු ප්‍රතිචාරය පිළිබඳ බීබීසී සිංහල සේවය සමග අදහස් දක්වමිනි. පෞද්ගලික බස් රථ හිමියන්ගේ ගැටලු සොයා බැලීම සඳහා ජනාධිපතිවරයා විසින් පත් කරන ලද කමිටුව සමග ඊයේ (දෙසැ.05) පැවැත්වූ සාකච්ඡාව පිළිබඳ අදහස් දක්වමින් ඔහු කියා සිටියේ වේගයෙන් රිය පැදවීම සහ වමෙන් ඉස්සර කිරීම යන වැරදි සඳහා පැවති රුපියල් විසි පන්දහසේ දඩ මුදල ඉවත් කර ගැනීමට රජය එකඟතාව පළකර ඇති බවය. ලංගම බස් රථවලට පහරදීමට සිය සංගම්වල සාමාජිකයන් සම්බන්ධ නොවූ බව ද සමස්ත ලංකා පෞද්ගලික බස් සමාගම් සම්මේලනයේ ලේකම්වරයා පැවසීය. පෞද්ගලික බස් වර්ජනය පැවති දින ලංගම බස් රථ 130 කට වැඩි සංඛ්‍යාවකට පහරදීම් සිදුකර තිබූ අතර බස් රථයකට එලල් වූ ගල් ප්‍රහාරයකින් තුවාල ලැබූ මගියෙක් තවමත් දැඩි සත්කාර ඒකකයේ ප්‍රතිකාර ලබමින් සිටියි. මාර්ග නීති උල්ලංඝනය කරමින් බස් රියදුරන් විසින් සිදු කරනු ලබන වැරදි නැවැත්වීමට පොලිස් දෙපාර්තමේන්තුව හරහා වැඩමුළු පවත්වා රියදුරන්ගේ 'මොළ සුද්ද' කිරීමට කටයුතු යෙදිය යුතු බව සමස්ත ලංකා පෞද්ගලික බස් සමාගම් සම්මේලනයේ ලේකම් අංජන ප්‍රියන්ජිත් වැඩිදුරටත් කියා සිටියේය.","len":3175}
{"id":"world-41374912","url":"https:\/\/www.bbc.com\/sinhala\/world-41374912","title":"ඇමෙරිකානු ප්‍රහාරක යානා උතුරු කොරියාව සමීප අහසේ","summary":"සිය යුද ශක්තිය ප්‍රදර්ශනය කිරීම පිණිස ඇමෙරිකානු බෝම්බ ප්‍රහාරක යානා උතුරු කොරියාවේ නැගෙනහිර වෙරළබඩ තීරය සමීපයට පියාසර කළ බව පෙන්ටගනය පවසයි.","text":"\"ඕනෑම තර්ජනයක් පරාජය කිරීම සඳහා\" ජනාධිපති ට්‍රම්ප් සතුව \"විවිධ හමුදා ක්‍රියාමාර්ග\" තිබෙන බව ප්‍රදර්ශනය කිරීම උතුරු කොරියාව සමීපයට ප්‍රහාරක යානා පිටත් කිරීමේ අරමුණ බව ද පෙන්ටගනයේ ප්‍රකාශිකා ඩනා වයිට් (Dana White) සඳහන් කළාය. ඇමෙරිකා එක්සත් ජනපදය සහ උතුරු කොරියාව අතර වාග් සංග්‍රාමය මෑත සති කිහිපය තුළ උත්සන්න විය. අඟහරුවාදා (සැප්තැම්බර් 19) එක්සත් ජාතීන්ගේ මහා මණ්ඩලය අමතමින් සිය පළමු කතාව සිදු කළ ඇමෙරිකානු ජනාධිපති ඩොනල්ඩ් ට්‍රම්ප්, තමන්ගේ හෝ සිය සගයන් ගේ ආරක්ෂාව සඳහා බලපෑම් කරන්නේ නම් ඇමෙරිකා එක්සත් ජනපදය විසින් උතුරු කොරියාව විනාශ කර දමනු ඇතැයි ජනාධිපති අනතුරු ඇඟවීමක් කළේය. \"21 වෙනි සියවසේ දී ඕනෑම අමෙරිකානු ප්‍රහාරක යානයක් උතුරු කොරියානු වෙරළේ සටන් මුක්ත කළාපයේ උතුරු ප්‍රදේශයේ පියාසර කළ සමීපම අවස්ථාව මෙය,\" බව සඳහන් කළ ප්‍රකාශිකාව, උතුරු කොරියාවේ \"සාහසික හැසිරීම\" තමන් කෙතරම් බැරෑරුම් ලෙස සලකන්නේ දැයි එමගින් අවධාරණය කෙරෙන බව ද සඳහන් කළේය. ඇමෙරිකා එක්සත් ජනපදය එම නිවේදනය කළේ උතුරු කොරියාවේ විදේශ ඇමතිවරයා එක්සත් ජාතීන්ගේ මහා මණ්ඩලය අමතා සිය දේශනය පැවැත්වීමට නියමිතව තිබියදීය. ඊට පැය කිහිපයකට පෙරාතුව උතුරු කොරියාවේ න්‍යෂ්ඨික පරීක්ෂණ මධ්‍යස්ථානය අසල මැග්නිටියුඩ් 3.4 ක කම්පනයක් හට ගැනීමත් සමග උතුරු කොරියාව යළිත් වරක් න්‍යෂ්ඨික බෝම්බයක් අත්හදා බලන්නට ඇතැයි බිය පළ වින. එහෙත් එය ස්වභාවික භූ කම්පනයක් බව විශේෂඥයන් සහ න්‍යෂ්ඨික අත්හදා බැලීම් පිළිබඳ ජාත්‍යන්තර නිරීක්ෂකයන් පැවසූහ.","len":3177}
{"id":"151208_smbp_india_rahul_sonia_gandhi_court","url":"https:\/\/www.bbc.com\/sinhala\/world\/2015\/12\/151208_smbp_india_rahul_sonia_gandhi_court","title":"රාහුල් සහ සෝනියාට අධිකරණයේ පෙනී සිටීමට නියෝග","summary":"ඉන්දීය කොංග්‍රස් පක්ෂයේ අරමුදල් අවභාවිත කළ බවට එල්ල වූ චෝදනාවක් මත අධිකරණය හමුවේ පෙනී සිටින ලෙස ඉන්දියාවේ විපක්ෂය නියෝජනය කරන සෝනියා ගාන්ධි සහ ඇයගේ පුත් රාහුල් ගාන්ධිට නියෝග නිකුත් කොට තිබේ.","text":"මුද්‍රණය නවතා දැමූ 'නැෂනල් හැරල්ඩ්' පුවත්පත් සමාගමකට අයත් වත්කම් මිළදී ගැනීම සඳහා සෝනියා ගනිධි සහ රාහුල ගාන්ධි විසින් කොංග්‍රස් පක්ෂයේ අරමුදල් භාවිතා කොට ඇති බවටයි චෝදනා එල්ල වන්නේ මුදල් අවභාවිත චෝදනා සම්බන්ධයෙන් අධිකරණය වෙත අදාළ පෙත්සම ඉදිරිපත් කොට තිබෙන්නේ ඉන්දීය ආණ්ඩුවේ දේශපාලනඥයෙක් විසින්. මුද්‍රණය නවතා දැමූ 'නැෂනල් හැරල්ඩ්' පුවත්පත් සමාගමකට අයත් වත්කම් මිළදී ගැනීම සඳහා සෝනියා ගාන්ධි සහ රාහුල් ගාන්ධි විසින් කොංග්‍රස් පක්ෂයේ අරමුදල් භාවිතා කොට ඇති බවටයි චෝදනා එල්ල වන්නේ. එල්ල කෙරෙන චෝදනා සෝනියා ගාන්ධි සහ රාහුල් ගාන්ධි විසින් ප්‍රතික්ෂේප කොට තිබේ. ඉන්දියාවේ ගාන්ධි සහ නේරු පවුලට අයත් සාමාජිකයකු හැත්තෑව දශකයෙන් පසු අධිකරණයක් ඉදිරියේ පෙනී සිටීමට නියමිත පළමු අවස්ථාව මෙයයි. ‘ඇයි මම සිත් තැවුලට පත් වෙන්නේ? මම මගේ මිතුරන්ට කිව්වේ, මම ඉන්දිරා ගාන්ධිගේ ලේලි. මම කිසිවෙකුටත් බය නැහැ’ අධිකරණ නියෝගය හේතුවෙන් සිත් තැවුලට පත් වී ඇති බවට පළ වන වාර්තා සෝනියා ගාන්ධි ප්‍රතික්ෂේප කළාය. ‘ඇයි මම සිත් තැවුලට පත් වෙන්නේ? මම මගේ මිතුරන්ට කිව්වේ, මම ඉන්දිරා ගාන්ධිගේ ලේලි. මම කිසිවෙකුටත් බය නැහැ’ ඇය පැවසූ බවට එන්ඩීටීවී වෙබ් පුවත් පිටුවේ සඳහන්. පසුගිය වසරේ පැවති මහ මැතිවරණයෙන් කොංග්‍රස් පක්ෂය පරාජයට පත් විය. වසර දහයක් ඉන්දියාවේ පාලන බලය හෙබවූ කොංග්‍රස් පක්ෂයට පාර්ලිමේන්තු ආසන 543 කින් දිනා ගත හැකි වූයේ ආසන 44 ක් පමණි. මැතිවරණයෙන් විශාල ජයග්‍රහණයක් ලබා ගැනීමට භාරතීය ජනතා පක්ෂය සමත් විය.","len":3178}
{"id":"131121_lanka_budget","url":"https:\/\/www.bbc.com\/sinhala\/sri_lanka\/2013\/11\/131121_lanka_budget","title":"අයවැය ලේඛනයේ ප්‍රධාන යෝජනා","summary":"මුදල් අමාත්‍ය,ජනාධිපති මහින්ද රාජපක්ෂ අද බ්‍රහස්පතින්දා, 2014 වසර සඳහා වන සිය අය-වැය ලේඛනය පාර්ලිමේන්තුවට ඉදිරිපත් කළේය.","text":"මෙය මහින්ද රාජපක්ෂ ජනාධිපතිවරයාගේ පාලනය යටතේ ඉදිරිපත් කෙරෙන නව වැනි අය-වැයයි. පැය දෙක හමාරක පමණ කාලයක් සිය අය-වැය යෝජනා ඉදිරිපත් කළ ජනාධිපති මහින්ද රාජපක්‍ෂ, රජයේ සේවකයන් සඳහා ලබා දෙන ජීවන වියදම් දීමනාව ජනවාරි මාසයේ සිට රු. 1200 කින් වැඩි කිරී මට යෝජනා කරයි. මෙවර අය වැය යෝජනා අතර තවත් කැපී පෙනෙන යෝජනාවක් වන්නේ,2006 ට පෙර විශ්‍රාම ගිය අයට රුපියල් 500 ක දීමනාවක් ද, සෙසු විශ්‍රාම ගිය සඳහා රුපියල් 350 ක දීමනාවක් යෝජනා කිරීමයි. ඒ සමඟ,අධිකරණ විනිශ්චයකාරවරුන් සඳහා ලබා දෙන දීමනාව 8% කින් ඉහල දැමීමට ජනාධිපති මහින්ද රාජපක්‍ෂ යෝජනා කරයි. සරසවි ආචාර්යවරුන් සඳහා වන පර්යේෂණ දීමනාව 5%කින් ඉහළ දැමීමට ද නව අය-වැය මගින් යෝජනා කොට ඇත.ඒ සමඟ පාසල් ගුරු වැටුප් වෙනුවෙන් රුපියල් කෝටි අටසීයක් වෙන් කිරීමට ද ජනාධිපතිවරයා යෝජනා කරයි. ගොවි විශ්‍රාම වැටුප ගොවීන් සඳහා දෙන රුපියල් තුන්සිය පනහක පොහොර සහනාධාරය දිගටම දෙන බවත් නව අය-වැය මගින් ප්‍රකාශයට පත් කෙරිණ. ගොවි විශ්‍රාම වැටුප ලබන ජනවාරි මාසයේ පටන් යළි පණ ගන්වන බවත්,ගොවි විශ්‍රාමය මසකට රුපියල් 1,250 ක් වන බවත් ඒ සමඟ පැවසුණි. දේශීය සහ විදේශීය සංචාරක කර්මාන්තය නංවාලීම,ගුවන් සේවාවන් සඳහා කෙරෙන ආයෝජන සහ සරසවි සිසුන්ගේ නේවාසික පහසුකම් නංවා ලීමට මුදල් වෙන් කරනු ලැබීම නව අය-වැයට ඇතුලත් තවත් යෝජනා වෙති. සිය අය වැය යෝජනා ඉදිරිපත් කරමින්,මහින්ද රාජපක්ෂ ජනාධිපතිවරයා කියා සිටියේ,ලබන වසරේ මැද භාගය වන විට රටේ ආර්ථික සංවර්ධනය 7.58% ක ද උද්ධමනය 5.6% මට්ටමක ද පවත්වා ගැනීමට බලාපොරොත්තු තබන බවයි.","len":3186}
{"id":"131128_ukraine_eu","url":"https:\/\/www.bbc.com\/sinhala\/multimedia\/2013\/11\/131128_ukraine_eu","title":"යුක්රේනය රුසියාවට සමීප වීමෙන් ‘අවදානමේ’","summary":"රුසියාව සමග සබඳතා වඩාත් තර කර ගැනීමේ අරමුණු කොට ගෙන , යුරෝපා සංගමය සමග නිදහස් වෙළෙඳ ගිවිසුමකට එළඹීම ප්‍රතික්ෂේප කිරීමෙන් යුක්රේනය සිය ආර්ථික ඉදිරි මග අවදානමේ හෙළා ගනු ඇතැයි බ්‍රසල්ස් නායකත්වය අනතුරු අඟවා සිටී.","text":"ස්ටෙෆාන් ෆූලෙ යුරෝපා සංගමයේ ව්‍යාප්ති කළමනාකාර ස්ටෙෆාන් ෆූලෙ (Stefan Fuele) මේ අනතුරු ඇඟවීම කළේ ඉහළ පෙළේ සමුළුවක් සඳහා නායකයන් ලිතුවේනියාවට පැමිණෙමින් සිටියදී. “දේශපාලන ඒකාබද්ධතාව සහ ආර්ථික අනුකලනය කරා ගමන යලිත් ආරම්භ කිරීමට යුක්රේනය සූදානම් වූ වහාම, සංගමයට බඳවා ගැනීමේ ගිවිසුම අත්සන් කිරීම සඳහා පියවර යුරෝපා සංගමය අප්‍රමාදව කරනු ඇති,” බවයි ඔහු පැවසුවේ. ස්වීඩන විදේශ අමාත්‍ය කාල් බිල්ඩ්ට් (Carl Bildt) බීබීසී යට කියා සිටියේ යුරෝපා සංගමය හා එක්වීමෙන් ලද හැකි වාසි යුක්රේනය ට මග හැරී යනු ඇති බවයි. කාල් බිල්ඩ්ට් දශක දෙකක ට ඉහත දී සමාන මට්ටමක සිටි පෝලන්තයේ ඒක පුද්ගල දළ ජාතික ආදායම යුරෝපා සංගමය හා එක්වීමෙන් පසු යුක්රේනය මෙන් තුන් ගුණයක් වූ බවයි ස්වීඩන විදේශ අමාත්‍ය වරයා පවසන්නේ. “පෝලන්තයේ ජනතාව සාමාන්‍ය වශයෙන් යුක්රේනයේ ජනතාවට වඩා අවුරුදු නවයක් වැඩි කල් ජීවත් වෙතැ” යි තමන් විශ්වාස කරන බවද ඔහු පවසයි. මේ අතර යුක්රේන ජනාධිපති වික්ටර් යනුකොවිච් සමුළුව සඳහා ලිතුවේනියාවට ළඟා වෙද්දී, ඔහුට බලපෑම් කිරීම සඳහා යුරෝපා වාදීහු යුක්රේනයේ කියෙව් අගනුවර උද්ඝෝෂණයක් පැවැත්වූහ. යුරෝපා සංගමයට ඇතුළුවීමට යුක්රේනයට තිබෙන ඉඩකඩ සමච්චලයට ලක් කරමින් සියයක් පමණ දෙනා බොරු අවමංගල්‍යයක් ද රඟ දැක්වූහ. දේදුනු ධජයේ එතූ මිනී පෙට්ටියක් කියෙව් නුවර යුරෝපා සංගම් කාර්යාලය වෙත ගෙන ගිය ඔවුහු ඒ අබියස මල් වඩම් ද තැබුහ යුක්රේනය යුරෝපා සහයෝගිතා ගිවිසුම අත්සන් කිරීමෙන් බලාපොරොත්තු නොවූ අයුරින් වැළකී සිටියේ මොස්කව් පාලනයේ බලපෑම නිසා.","len":3191}
{"id":"140208_icc_cricket","url":"https:\/\/www.bbc.com\/sinhala\/sport\/2014\/02\/140208_icc_cricket","title":"එංගලන්තය, ඉන්දියාව, ඔස්ට්‍රේලියාව: ක්‍රිකට් බල කාරයෝ","summary":"අයිසීසී ජාත්‍යන්තර ක්‍රිකට් පාලක මණ්ඩලය (ICC) විසින් සෙනසුරාදා අනුමත කරන ලද සංශෝධනවලට අනුව, ක්‍රිකට් ක්‍රීඩාවේ පරිපාලනය සම්බන්ධයෙන් තීරණ ගැනීමේ දී එංගලන්තය, ඉන්දියාව සහ ඕස්ට්‍රේලියාවට වැඩි බලතල හිමි වී තිබේ.","text":"නාරයන්ස්වාමි සිරිනිවාසන් වසර දෙකකට ජාත්‍යන්තර ක්‍රිකට් කවුන්සලයේ සභාපති මේ මගින් ක්‍රිකට් ක්‍රීඩාවට අදාළ පරිපාලනමය කටයුතු, තරඟ පැවැත්වීම් හා මුල්‍යමය කටයුතු පිලිබඳ අධිකාරිත්වය මෙම රටවල් තුනට හිමි කර දී ඇත. අයර්ලන්තය හා ස්කොට්ලන්තය ඇතුලු තවත් රටවල් කිහිපයකට ටෙස්ට් ක්‍රිකට් සඳහා තරඟ කිරීමේ අවස්ථාවද හිමි වනු ඇති බවයි, සිංගප්පූරුවේ පැවැත්වුණු විධායක කමිටු රැස්වීම සම්බන්ධයෙන් ජගත් පාලක මණ්ඩලය නිකුත් කළ නිවේදනයක දැක්වෙන්නේ. නව සංශෝධනවලට අනුව 2017 දී පළමුවරට පැවැත්වීමට නියමිතව තිබුණු ලෝක ටෙස්ට් ශුරතාවය වෙනුවට \"ශූරතා කුසලාන\" තරඟාවලිය යලිත් ආරම්භ කිරීමට නියමිතයි. පකිස්ථානයත් ශ්‍රී ලංකාවත් ඡන්දය නොදී සිටියහ ඉන්දීය ක්‍රිකට් පාලක මණ්ඩලයේ සභාපති නාරයනස්වාමි සිරිනිවාසන්, මේ වසරේ ජුලි මාසයේ සිට වසර දෙකක කාලයක් සඳහා ජාත්‍යන්තර ක්‍රිකට් කවුන්සලයේ සභාපති ලෙස කටයුතු කිරීමට පත් කෙරේ. ජාත්‍යන්තර ක්‍රිකට් පාලක මණ්ඩලයේ මහා සභාව මෙම සංශෝධන නිළ වශයෙන් අනුමත කළ යුතු වන අතර, එංගලන්තය හා වේල්සයේ ක්‍රිකට් පාලක මණ්ඩලය (ECB), ඕස්ට්‍රේලියාවේ ක්‍රිකට් පාලක මණ්ඩලය (CA) සහ ඉන්දීය ක්‍රිකට් පාලක මණ්ඩලය (BCCI) යන ආයතන ද ඇතුළත් පස් දෙනෙකුගෙන් සමන්විත විධායක කමිටුවක් ද පත්කර ගැනීමට නියමිතය. ඉහත කී සංශෝධන අනුමත වීම හේතුවෙන් දැනට එකඟ වී තිබෙන ජාත්‍යන්තර ක්‍රිකට් සංචාර අහෝසි වනු ඇතැයි බිය පළ වෙමින් පවතී. අදාළ සංශෝධන වෙනුවෙන් සාමාජික රටවල් අටක කැමැත්ත පළ වූ අතර පකිස්ථානය හා ශ්‍රී ලංකාව ඡන්දය දීමෙන් වැලකී සිටියහ.","len":3201}
{"id":"150508_thisara_rosy_child_census","url":"https:\/\/www.bbc.com\/sinhala\/sri_lanka\/2015\/05\/150508_thisara_rosy_child_census","title":"ළමුන්ට එරෙහිව දිනකට අපරාධ විසි දෙකක් -රෝසි","summary":"ශ්‍රී ලංකාවේ දරුවන්ට එරෙහිව දිනකට අපරාධ විසි දෙකක් වාර්තා වන බව ළමා කටයුතු පිළිබඳ ඇමතිනි රෝසි සේනානායක පවසන්නීය.","text":"පසුගිය වසර හතර ඇතුළත පමණක් ලංකාවේ ළමුන්ට එරෙහිව සුළු හා බල අපරාධ තිස් දෙදාහකට අධික ප්‍රමාණයක් වාර්තා වී ඇති බවද රෝසි සේනානායක අමාත්‍යවරිය තවදුරටත් කියා සිටියාය. ‘මම අගමැතිතුමාට යෝජනාවක් ගේන්න සුදානම් කරලා තියෙනවා ළමයින්ටම වෙනම පොලිස් ඒකකයක්. දිනකට විසි දෙකක් දරුවන්ට එරෙහිව සිදු වන අපරාධ වාර්තා වෙනවා. මේක ඉතාමත්ම කනගාටු දායක තත්වයක්. අපි වගේ පුංචි රටක දරුවෝ විසි දෙදෙනෙක් දවසකට හිංසනයට, අපයෝජනයට, අපචාරයට ලක් වෙනවා කියන්නේ අපි සතුටු විය හැකි තැනක නොවෙයි ඉන්නේ.’ ඇය පවසන්නීය. ළමා සංගණනයක් ළමා ශ්‍රමිකයන් පිළිබඳව ද ශ්‍රී ලංකාවේ සැබෑ තත්වය සොයා බැලිය යුතු බවයි ඇමතිවරිය බීබීසීයට කියා සිටියේ. ශ්‍රී ලංකාවේ ළමුන් පිළිබඳව සියලු තොරතුරු හෙළිදරව් කර ගැනීම සඳහා ජාතික ළමා සංගණනයක් පැවැත්වීමට කටයුතු සැලසුම් කර ඇති බවත් ඉන් ලබා ගන්නා දත්තයන් අධ්‍යයනය කිරීමෙන් ළමුන්ට ආරක්ෂාව සැපයීම කාර්යක්ෂම කළ හැකි බවත් ඇය තවදුරටත් කියා සිටියාය. දරුවෝ දාහතර දාහක් ‘අද මේ දරුවන් මුහුණ පාන පසුබිම අප සොයා බැලිය යුතුයි. මේක මගේ වගකීම. මේක රජයේ වගකීම. මේ තාක් කල් ඒක නොකළා නම් හිටපු ඇමතිවරු ඒකට වග කියන්න ඕන. අද පරිවාස ආයතන වල දරුවෝ දාහතර දාහක් ඉන්නවා. ඉතිහාසයේ අපි ශක්තිමත් රටක්. ජපානයත් එක්ක සංසන්දනය කරලා බලනකොට ඒක පුද්ගල ආදායමේ එක ඩොලරයක වෙනසක් අපට තිබුනේ. අද අපි කොතනද ඉන්නේ. දෙවන ලෝක යුද්දෙන් පස්සේ වන්දි දෙනකොට අපි වන්දි ප්‍රතික්‍ෂේප කරපු රටක්. ඒ තරම් අභිමානවත් රටක් අද කොතනද ඉන්නේ?’ රෝසි සේනානායක අමාත්‍යවරිය පවසන්නීය.","len":3205}
{"id":"140425_lanka_cricket_marvan","url":"https:\/\/www.bbc.com\/sinhala\/sri_lanka\/2014\/04\/140425_lanka_cricket_marvan","title":"ක්‍රිකට් පුහුණුකරු මාවන්","summary":"පෝල් ෆාබ්‍රේස් හදිසියේ ඉල්ලා අස්වීම හේතුවෙන් පුරප්පාඩු වූ ශ්‍රී ලංකා ක්‍රිකට් කණ්ඩායමේ පුහුණුකරු තනතුරට හිටපු නායක මාවන් අතපත්තු පත් කළ බව ශ්‍රී ලංකා ක්‍රිකට් පාලක මණ්ඩලය නිවේදනය කරයි.","text":"නව පදවිය භාර ගනු ලබන අවස්ථාව වන විට ඔහු පිතිකරුවන්ගේ පුහුණුව භාරව කටයුතු කරමිනුයි සිටියේ. පදවියට පත් කරනු ලැබීමෙන් අනතුරුව බීබීසිය සමඟ පැවැත්වූ විශේෂ සාකච්ඡාවක දී මාවන් අතපත්තු කියා සිටියේ, මෙය තම ජීවිතයේ ප්‍රීතිමත් අවස්ථාවක් වන අතරම තමා ලද ගෞරවයක් ද වන බවයි. “පළමුවෙන්, මම ජාතික කණ්ඩායමේ සාමාජිකයකු හැටියට මගේ රට වෙනුවෙන් ක්‍රීඩා කළා. අනතුරුව මම කණ්ඩායමේ නායකයා හැටියටයි ක්‍රියා කළේ. දැන් ජාතික කණ්ඩායමේ පුහුණුකරු පදවියේත් ක්‍රියා කිරීමට ලැබුණ මේ අවස්ථාව මට සාඩම්බර මොහොතක්” මාවන් අතපත්තු බීබීසියට ප්‍රකාශ කළේය. පෝල් ෆාබ්‍රේස් ශ්‍රී ලංකා ක්‍රිකට් කණ්ඩායමේ හිටපු පුහුණුකරු පෝල් ෆාබ්‍රේස් මේ අතර බීබීසියට අදහස් දක්වමින් කියා සිටියේ, තමා පදවිය අත්හැර යාම නිසා ශ්‍රී ලංකාව පත් වූ කනස්සල්ල තමාට වැටහෙන බවයි. “තනතුරක් භාර ගෙන මාස හතරකින් ඉවත් වීම හොඳ දෙයක් නොවෙයි. ශ්‍රී ලංකාවේ ප්‍රතිචාරය මට තේරෙනවා. ඔවුන්ගේ කනස්සල්ල මට තේරෙනවා. ඒත් මම හිතනවා අපි සුහදව සමු ගත්ත කියල” පෝල් ෆාබ්‍රේස් පවසයි. පුහුණුකරු හැටියට ක්‍රිකට් බලධාරීන් සහ ක්‍රීඩකයන් සමඟ හොඳ සම්බන්ධතාවයක් පවත්වා ගනිමින් ශ්‍රී ලංකාවේ ගත කල කාලය සාර්ථක එකක් වූ බවයි , ඔහු වැඩි දුරටත් කියා සිටියේ. කාන්තා කණ්ඩායම මේ අතරතුර ශ්‍රී ලංකා කාන්තා කණ්ඩායමේ නායකත්වයට චමරි අතපත්තු පත් කර තිබේ. කාන්තා කණ්ඩායමේ උප නායක වශයෙන් පත් කර ඇත්තේ උදේශිකා ප්‍රබෝධිනී යි. මෙම නව පත්වීම්වලට ක්‍රීඩා අමාත්‍යවරයාගේ අනුමැතිය ලැබී ඇති බවයි ක්‍රිකට් බලධාරීන් පවසන්නේ.","len":3208}
{"id":"sri-lanka-39126897","url":"https:\/\/www.bbc.com\/sinhala\/sri-lanka-39126897","title":"\"බන්ධනාගාර වෛද්‍යවරු පාතාල නායකයන්ටත් රෝහලේ නවාතැන් දීලා\"","summary":"සිරගත කෙරෙන දේශපාලනඥයන් පමණක් නොව මුදල් බලය ඇති පාතාල නායකයන්ට ද බන්ධනාගාර රෝහල තුළ නවාතැන් ලබාදීමට එහි වෛද්‍යවරුන් කටයුතුකර ඇති බව සෞඛ්‍ය අමාත්‍ය රාජිත සේනාරත්න පවසයි.","text":"අද (මාර්තු.01) කොළඹ පැවති කැබිනට් තීරණ දැනුම්දීමේ මාධ්‍ය හමුවට එක්වෙමින් අමාත්‍යවරයා ඒබව කියා සිටියේ බන්ධනාගාර රෝහලේ වෛද්‍යවරුන්ට ස්ථාන මාරු ලබා දීමට ගත් තීරණය සම්බන්ධයෙන් නැගූ ප්‍රශ්නයකට ප්‍රතිචාරය පළ කරමිනි. බන්ධනාගාර රෝහලේ සියලුම වෛද්‍යවරුන්ට ස්ථාන මාරුවීම් ලබාදෙන ලෙස සෞඛ්‍ය අමාත්‍ය රාජිත සේනාරත්න නියෝගකර ඇති බව ඊයේ (පෙබ.29) සෞඛ්‍ය අමාත්‍යංශය නිවේදනය කළේය. වැලිකඩ ගැටුම මේ අතර වැලිකඩ බන්ධනාගාරයේ 2012 වසරේ ඇතිවූ ගැටුමෙන් මියගිය හා තුවාල ලැබූ පුද්ගලයන් වෙනුවෙන් වන්දි ලබාදීමට රජය තීරණය කොට ඇති බවත් අමාත්‍යවරයා එහිදී කියා සිටියේය. වැලිකඩ බන්ධනාගාරයේ ඇතිවූ ගැටුමෙන් රැඳවියන් 27 දෙනෙකු මියගිය අතර බන්ධනාගාර නිලධාරීන් හා සිරකරුවන් 20 දෙනෙක් තුවාල ලැබුහ. මිය ගිය පුද්ගලයන් 27 දෙනාගෙන් 16 දෙනකුට වන්දි ලබා දෙන ලෙස ඒ සම්බන්ධයෙන් පත් කරන ලද විමර්ශන කමිටුව යෝජනාකොට ඇති අතර මිය ගිය අයකුට වන්දි ලෙස රුපියල් ලක්ෂ 20ක් ලබාදීමට තීරණය විය. කළුතර වෙඩි තැබීම සෙසු රැඳවියන් 11 දෙනා බන්ධනාගාරයෙන් පැනයාමට උත්සාහ කිරීමේදී මියගොස් ඇති බැවින් ඔවුන්ට වන්දි ලබා නොදෙන ලෙස අදාල විමර්ශන කමිටුව යෝජනා කර තිබේ. වැලිකඩ ගැටුම සම්බන්ධයෙන් සිදු කළ පරීක්ෂණ පිළිබඳ විමසීමේදී අමාත්‍යවරයා කියා සිටියේ ඉහත කී කමිටුවේ විමර්ශන වාර්තාව අධ්‍යයනය කොට ඒ සම්බන්ධයෙන් ප්‍රකාශයක් සිදුකරන බවය. පසුගියදා කළුතර දී සිදුවූ වෙඩිතැබිම පිළිබඳ විමසීමේදී අමාත්‍යවරයා සඳහන් කළේ බන්ධනාගාර බස් රථයකට වෙඩි ප්‍රහාරයක් එල්ල වූ පළමු අවස්ථාව මෙය නොවන බවය.","len":3221}
{"id":"sri-lanka-36202468","url":"https:\/\/www.bbc.com\/sinhala\/sri-lanka-36202468","title":"තොරතුරු පනත: 'ශ්‍රේෂ්ඨාධිකරණ යෝජනා පනත දුර්වල කරන්නේ නැහැ'","summary":"ශ්‍රේෂ්ඨාධිකරණය විසින් යෝජනා කරනු ලබන සංශෝධන 'තොරතුරු දැන ගැනීමේ පනත් කෙටුම්පත' ශක්තිමත් කිරීමට උපකාර වන බව ජනමාධ්‍ය කටයුතු පිළිබඳ නියෝජ්‍ය අමාත්‍ය කරුණාරත්න පරණවිතාන පවසයි.","text":"නියෝජ්‍ය අමාත්‍ය කරුණාරත්න පරණවිතාන තොරතුරු දැන ගැනීමේ පනත් කෙටුම්පතේ අඩංගු වගන්ති කීපයක් ව්‍යවස්ථාවට පටහැණි බව ශ්‍රේෂ්ඨාධිකරණය විසින් ඊයේ අඟහරුවාදා කථානායකවරයාට දන්වනු ලැබ තිබිණි. ඉහත කී වගන්ති සංශෝධනය නොකොට අදාළ පනත් කෙටුම්පත සම්මත කර ගැනීමට නම් ඒ සඳහා පාර්ලිමේන්තුවේ 2\/3 ක සහාය ලැබිය යුතු බවයි කථානායක කරු ජයසූරිය එහිදී ප්‍රකාශ කළේ. ඒ අනුව ශ්‍රේෂ්ඨාධිකරණය විසින් පෙන්වා දී ඇති වගන්ති සංශෝධනය කොට තොරතුරු දැන ගැනීමේ පනත් කෙටුම්පත පාර්ලිමේන්තුවේ සරල බහුතරයකින් සම්මත කර ගන්නා බව නියෝජ්‍ය අමාත්‍ය කරුණාරත්න පරණවිතාන කියා සිටියේ කොළඹ පැවති මාධ්‍ය හමුවක් අමතමින්. 'අපිට පෙනී ගියා ශ්‍රේෂ්ඨාධිකරණය යෝජනා කරන සංශෝධන මේ පනත ශක්තිමත් කරන්නයි උපකාර වන්නේ කියලා . පනත දුර්වල කරන්න නෙවෙයි. ඒ නිසා අපි ශ්‍රේෂ්ඨාධිකරණයේ යෝජනා පිළි අරගෙන පනත දෙවන වර කියවීම සඳහා පාර්ලිමේන්තුවට ඉදිරිපත් කරනවා' තොරතුරු දැන ගැනීමේ පනත් කෙටුම්පතේ ඇතැම් වගන්ති ආණ්ඩුක්‍රම ව්‍යවස්ථාවට පටහැණි බැවින් පාර්ලිමේන්තුවේ තුනෙන් දෙකක බහුතර ඡන්දයකින් සහ ජනමත විචාරණයකින් අදාළ පනතට අනුමැතිය ලැබිය යුතු බව තීන්දු කරන මෙන් ඉල්ලා ශ්‍රේෂ්ඨාධිකරණයට පසුගියදා පෙත්සම් දෙකක් ඉදිරිපත් වී තිබිණ. 'මේ පනත පාර්ලිමේන්තුවේ පළමු වර කියවීමෙන් අනතුරුව ඒ සම්බන්ධයෙන් මේ රටේ පුරවැසියන් සහ ආයතන ශ්‍රේෂ්ඨාධිකරණයට ගියා. ඒක අපි හොඳ තත්වයක් හැටියටයි දකින්නේ' ජනමාධ්‍ය කටයුතු පිළිබඳ නියෝජ්‍ය අමාත්‍ය කරුණාරත්න පරණවිතාන වැඩිදුරටත් කියා සිටියේය.","len":3223}
{"id":"130617_jhu_tna_rajitha","url":"https:\/\/www.bbc.com\/sinhala\/sri_lanka\/2013\/06\/130617_jhu_tna_rajitha","title":"ඉන්දු-ලංකා ගිවිසුම කඩ කළේ ඉන්දියාව: ජාතික හෙළ උරුමය","summary":"එල්ටීටීඊ ය නිරායුධ කරන බවට දුන් පොරොන්දුව ඉටු කිරීමට අපොහොසත්වීම මගින්, ඉන්දු-ලංකා ගිවිසුම කඩ කළේ ශ්‍රී ලංකාව නොව ඉන්දියාව බව ජාතික හෙළ උරුමය පවසයි.","text":"දෙමළ ජාතික සන්ධානය ඉන්දියාවේ සංචාරය කිරීම ඇමතිවරයාගේ දැඩි විවේචනයට ලක් විය ජාතික හෙළ උරුමය ඉන්දියාව වෙත එම චෝදනාව එල්ල කළේ පළාත් සභා ක්‍රමයට සංශෝධන ගෙන එමින් ශ්‍රී ලංකාව ඉන්දු-ලංකා ගිවිසුම උල්ලංඝනය කිරීමට උත්සාහ දරන බවට දෙමළ ජාතික සන්ධානය ඉන්දියාවේදී කරන ලද බව පැවසෙන ප්‍රකාශයකට පිළිතුරු දෙමින්. කොළඹදී මාධ්‍යවේදීන් ඇමතූ එම පක්ෂයේ සභාපති අමාත්‍ය චම්පික රණවක වැඩිදුරටත් කියා සිටියේ, දේශපාලනික වශයෙන් ඉන්දු-ලංකා ගිවිසුම දැන් අහෝසි වී ඇති බවයි. රාජිත සේනාරත්නට 'අභියෝගයක්' \"නිරායුධ කරනවා කියන්නේ ඔය ආයුධ කළෙත් ඔය ඉන්දියාවම තමයි. ඒ නිසා කඩ කරන්න ඉන්දු-ලංකා ගිවිසුමක් නෑ. කඩ කරලා ඉවරයි, අපි නෙවෙයි ඉන්දියාව කඩ කළේ,\" ඔහු පැවසීය. ශ්‍රී ලංකා ආණ්ඩුව පළාත් සභා ක්‍රමයට ඉදිරිපත් කිරීමට සැරසෙන සංශෝධන සම්බන්ධයෙන් ඉන්දීය ආණ්ඩුව දැනුවත් කිරීම පිණිස දෙමළ ජාතික සන්ධානය ඉන්දියාවේ සංචාරය කිරීමද ඇමතිවරයාගේ දැඩි විවේචනයට ලක් විය. ශ්‍රී ලංකාවේ ප්‍රශ්න ශ්‍රී ලංකාවේදී විසඳා ගත යුතු බවයි, ඇමතිවරයා අවධාරණය කළේ. පළාත් සභා ක්‍රමය පිළිබඳව තමන් සමඟ ප්‍රසිද්ධ විවාදයකට එන මෙන් ජාතික හෙළ උරුමයේ උදය ගම්මන්පිල ධීවර අමාත්‍ය රාජිත සේනාරත්නට අභියෝග කළේය. පළාත් සභා ක්‍රමයේ සියලු වරප්‍රසාද භුක්ති විඳිමින් පළාත් සභාවලට එරෙහිව හඬ නගන බවට සේනාරත්න අමාත්‍යවරයා පසුගියදා හෙළ උරුමය ඇතුළු පක්ෂවලට චෝදනා කළේය. ප්‍රසිද්ධ විවාදයකදී එම චෝදනාවට පිළිතුරු දීමට සූදානම් බවයි, බස්නාහිර පළාත් සභාවේ අමාත්‍යවරයකු වන උදය ගම්මන්පිල පවසන්නේ.","len":3227}
{"id":"sri-lanka-37765521","url":"https:\/\/www.bbc.com\/sinhala\/sri-lanka-37765521","title":"උතුරේ හර්තාලයෙන් ජන ජීවිතයට බාධා","summary":"උතුරු පළාතේ අද (ඔක්. 25) ක්‍රියාත්මක වූ හර්තාලය හේතුවෙන් එදිනෙදා සාමාන්‍ය ජන ජීවිතය අඩාල විය.","text":"දෙමළ ජාතික සන්ධානය විසින් එම හර්තාලය දියත් කරනු ලැබුවේ යාපනය විශ්ව විද්‍යාල සිසුන් දෙදෙනෙකු මිය යාමට පොලිස් වෙඩි තැබීමක් හේතුවී යැයි කියන සිද්ධියට විරෝධය පළකරමිනි. වවුනියාව, මන්නාරම, යාපනය, කිළිනොච්චිය හා මුලතිව් යන ප්‍රදේශවල වෙළෙඳසල් වසා දැමුණු අතර බොහෝ තැන්වල කළු කොඩි ඔසවා තිබිණ. ගමනාගමනය අඩාල වූ අතර පිට පළාත්වල සිට උතුරු ප්‍රදේශයට ක්‍රියාත්මක කෙරෙුණු බස්රථ හා දුම්රිය පමණක් ධාවනය විය. පෙරවරුවේදී වවුනියාව හා සෙට්ටිකුලම යන ප්‍රදේශවලදී ලංගම බස්රථ දෙකකට කිසියම් පිරිසක් ගල් පහර එල්ලකිරීම හා කිළිනොච්චියට ආසන්නයේදී මාර්ග අවහිර කිරීම හේතුවෙන් දහවල් කාලය වනවිට බොහෝ මාර්ගවල ගමනාගමනය අඩාල විය. හර්තාලය පිළිබඳ නොදැන විවිධ කටයුතු සඳහා උතුරු පළාතට පැමිණි බොහෝ දෙනෙක් ආපසු යා නොහැකිව අතරමංව සිටියහ. එම පිරිස් කියා සිටියේ, විශ්ව විද්‍යාල සිසුන් දෙදෙනාගේ මිය යාමට අදාළ පොලිස් නිලධාරීන් අත්අඩංගුවට ගෙන පරීක්ෂණ ක්‍රියාත්මකවන අතරේදී මෙවැන්නක් සංවිධානයකර ජනතාව පීඩාවට පත්කිරීම දැඩි අසාධාරණ බවය. දේශපාලන බලය පෙන්වීමට හා දේශපාලන වාසි වෙනුවෙන් පොදු ජනතාව පීඩාවට පත්කිරීම ඔවුහු දැඩි දෝෂ දර්ශනයට ලක් කළහ. උතුරු පළාතේ රජයේ කාර්යාල ක්‍රියාත්මක වුව ද ගමනාගමන අපහසුතා හේතුවෙන් කාර්ය මණ්ඩලවල පැමිණීම පහළ ගොස් තිබිණ. දෙමළ හා මුස්ලිම් පාසල් සියල්ල වසා දැමෙද්දි සිංහල පාසල් විවෘතව පැවතිය ද ප්‍රවාහන පහසුකම් නොවීම හේතුවෙන් සිසුන්ට යළි නිවෙස් වෙත යා හැකිවන පරිදි එම පාසල්වල අධ්‍යාපන කටයුතු කළින් අවසන් කෙරිණ.","len":3228}
{"id":"world-43821887","url":"https:\/\/www.bbc.com\/sinhala\/world-43821887","title":"අන්තර්ජාලය සොයා ගනු ලැබුවේ ඉන්දියානුවන්ද?","summary":"වසර දහස් ගණනකට පෙර දී පුරාණ ඉන්දියානුවන් විසින් අන්තර්ජාලය සොයා ගනු ලැබුවේ යයි පැවසූ අමාත්‍යවරයෙකු උපහාසයට ලක්ව තිබේ.","text":"සිය මතය තහවුරු කිරීම සඳහා මහඇමතිවරයා, පුරාණ හින්දු මහාකාව්‍යයක් වන 'මහාභාරතයෙන්' උදාහරණ ගෙනහැර දක්වා ඇත. ඉන්දියාවේ ඊසාන දිග පිහිටි ත්‍රිපුර ප්‍රාන්තයේ මහඇමති බිප්ලබ් ඩෙබ් එම අදහස් පළ කර ඇත්තේ අඟහරුවාදා (අප්‍රේල් 17) පැවති මහජන උත්සවයකදීය. සිය මතය තහවුරු කිරීම සඳහා මහඇමතිවරයා, පුරාණ හින්දු මහාකාව්‍යයක් වන 'මහාභාරතයෙන්' උදාහරණ ගෙනහැර දක්වා ඇත. කෙසේ නමුත් මහඇමතිවරයාගේ එම ප්‍රකාශය හාස්‍යට ලක් කර 'ට්විටර්' ඇතුළු සමාජ ජාල තුළ විශාල වශයෙන් අදහස් පළ වෙමින් පවතී. නූතන ලෝකය අත්පත් කරගෙන ඇති විද්‍යාත්මක හෝ තාක්ෂණික ජයග්‍රහණ සොයා ගනු ලැබුවේ මීට සියවස් ගණනාවකට පෙර යයි පැවසු ජාතිකවාදී භාරතීය ජනතා පක්ෂය නියෝජනය කරන අමාත්‍යවරු ගණනාවක් වෙති. ඉන්දීය අගමැති නරේන්ද්‍ර මෝදි ද ඒ අතර වේ. මේ තොරතුරුද දැනගන්න: 2014 වසරේදී මුම්බායිහි රෝහලකදී වෛද්‍යවරුන් ඇතුළු කාර්ය මණ්ඩලය අමතමින් අගමැති මෝදි පවසා තිබුණේ ප්ලාස්ටික් සැත්කම් පුරාණ ඉන්දියාවේ පැවති බවය. එමෙන්ම පුරාණ මහාකාව්‍යයක් වන 'රාමායනය' තුළ ගුවන් යානය පිළිබඳ සඳහන් වන්නේ යයි කනිෂ්ඨ අධ්‍යාපන අමාත්‍ය සත්‍යපාල් සිං පසුගිය සැප්තැම්බර් මාසයේදී පවසා තිබිණි. තවත් තොරතුරු: විවේචකයන් පවසන්නේ මෙවැනි අදහස් ප්‍රකාශ කිරීම අනතුරුදායක තත්ත්වයක් බවය. ඉහත කී මහජන හමුවේදී අදහස් දක්වමින් ට්‍රිපුර ප්‍රාන්තයේ මහඇමති බිප්ලබ් ඩෙබ් වැඩිදුරටත් පවසා ඇත්තේ අන්තර්ජාලය පමණක් නොව චන්ද්‍රිකා තාක්ෂණ ය ද පුරාණ ඉන්දියාවේ පැවති බව 'මහාභාරතයේ' සඳහන් 'කුරුක්ෂෙත්‍ර' සටනින් තහවුරු වන බවය.","len":3229}
{"id":"sri-lanka-39430659","url":"https:\/\/www.bbc.com\/sinhala\/sri-lanka-39430659","title":"'වසරේ දිරිය කාන්තාව': සන්ධ්‍යාට ඇමෙරිකාවෙන් සම්මානයක්","summary":"එක්සත් ජනපද රාජ්‍ය ලේකම්වරයා විසින් වාර්ෂිකව ප්‍රදානය කරනු ලබන 'වසරේ දිරිය කාන්තාව' සම්මානය මේ වසරේ ශ්‍රී ලාංකික කාන්තාවකට ද හිමි වී තිබේ.","text":"අතුරුදහන් වූ සිය සැමියා වෙනුවෙන් යුක්තිය ඉටුකර ගැනීම සහ ශ්‍රී ලංකාවේ විවිධ ජනවාර්ගික හා ආගමික ප්‍රජාවන්ට අයත් පවුල්වල අතුරුදහන්වූවන් වෙනුවෙන් කළ මෙහෙය උදෙසා සන්ධ්‍යා එක්නැළිගොඩ එම සම්මානයෙන් පිදුම් ලබන බව කොළඹ පිහිටි ඇමෙරිකානු තානාපති කාර්යාලය නිකුත්කළ නිවේදනයක සඳහන්වේ. සිය ස්වාමිපුරුෂයා වූ ප්‍රගීත් එක්නැළිගොඩ 2010 දී අතුරුදහන්වීමෙන් අනතුරුව එයට වගකිවයුත්තන් සොයාගැනීම පිණිස අරගලයක නිරතව සිටින ඇය, ඒ අතරවාරයේම අතුරුදහන්වූවන්ගේ පවුල්වලට සහයෝගය දැක්වීම පිණිස රටපුරාම සංචාරය කරයි. \"සත්‍යය සොයා යාම අපාරාධයක් නොවන අතර, අපරාධකරුවන් ආරක්ෂා කිරීම අපරාධයක්,\" බව සම්මානය ලැබීම පිළිබඳව අදහස් දක්වමින් සන්ධ්‍යා එක්නැලිගොඩ පවසන්නීය. ඒ පිළිබඳව අදහස් දක්වන කොළඹ සිටින ඇමෙරිකානු තානාපති අතුල් කෙෂප්, \"අතුරුදහන්වූවන් පිළිබඳ තොරතුරු සොයන ශ්‍රී ලංකාව පුරා සිටින කාන්තාවන්ගේ උත්සාහය සහ කැපවීම සන්ධ්‍යා නියෝජනය කරන,\" බව සඳහන් කළාය. ළමා විවාහවලට විරුද්ධවීම, ලිංගිකත්වය මත පදනම් වූ ප්‍රචණ්ඩත්වය, නීති විරෝධී මිනිස් ප්‍රවාහනය සහ අන්තර් ආගමික සම්බන්ධතා වැඩිදියුණු කිරීම යන ක්ෂේත්‍රවල කැපී පෙනෙන මෙහෙයක් කළ තවත් ක්‍රියාකාරිනියන් 12 දෙනකු ද ඇය සමග මේ වසරේ සම්මාන ලබති. 2010 වසරේදී පුත්තලමේ ජන්සිලා මජීඩ් මෙම සම්මානයෙන් පිදුම් ලැබූ අතර, සන්ධ්‍යා එක්නැළිගොඩ ඇතුළු මේ වසරේ සම්මානලාභීන් 13 දෙනා මෙලනියා ට්‍රම්ප් ජනාධිපති ආර්යාව සහ උප රාජ්‍ය ලේකම් තෝමස් ඒ ෂනොන් අතින් වොෂින්ටන් නුවරදී සිය සම්මාන ලබාගැනීමට නියමිතය.","len":3232}
{"id":"150112_new_cabinet_list","url":"https:\/\/www.bbc.com\/sinhala\/sri_lanka\/2015\/01\/150112_new_cabinet_list","title":"නව කැබිනට් මණ්ඩලයට ඇමතිවරු විසි හතක්","summary":"අභිනව ජනාධිපති මෛත්‍රීපාල සිරිසේන ඉදිරියේ නව අමාත්‍ය මණ්ඩලය කොළඹ ජනාධිපති ලේකම් කාර්යාලයේ දී දිවුරුම් දුන්හ.","text":"කැබිනට් ඇමති මණ්ඩලයේ දිවුරුම් දුන් මුළු අමාත්‍යවරු සංඛ්‍යාව විසි හතක්. ප්‍රතිපත්ති සම්පාදක හා ආර්ථික සංවර්ධන අමාත්‍යංශය අග්‍රාමාත්‍ය රනිල් වික්‍රමසිංහට භාර දී තිබේ. 1 - අග්‍රාමාත්‍ය රනිල් වික්‍රමසිංහ - ප්‍රතිපත්ති සම්පාදක හා ආර්ථික සංවර්ධන 2 - පාඨලි චම්පික රණවක - විදුලිබල හා බලශක්ති 3 - කරු ජයසූරිය - බුද්ධ ශාසන ඇමති 4 - විජයදාස රාජපක්ෂ - අධිකරණ ඇමති 5 - මංගල සමරවීර - විදේශ කටයුතු ඇමති 6 - සජිත් ප්‍රේමදාස - නිවාස හා සමෘද්ධි අමාත්‍ය 7 - අර්ජුන රණතුංග - වාරය නා නාවුක ඇමති 8 - රවී කරුණානායක - මුදල් ඇමති 9 - රවුෆ් හකීම් - නාගරික සංවර්ධන, ජලසම්පාදන හා ජලාපවාහන 10 -ජෝන් අමරතුංග - මහජන සාමය හා ආපදා කළමනාකරණ ඇමති 11 - රාජිත සේනාරත්න - සෞඛ්‍ය හා දේශීය වෛද්‍ය 12 - දුමින්ද දිසානායක - වාරිමාර්ග අමාත්‍ය 13 - කබීර් හෂීම් - මහමාර්ග හා ආයෝජන ප්‍රවර්ධන 14 - එම්.කේ.ඩී.එස් ගුණවර්ධන - ඉඩම් ඇමති 15 - ජොසප් මයිකල් පෙරේරා - ස්වදේශ කටයුතු ඇමති 16 –ගාමිණි ජයවික්‍රම පෙරේරා - ආහාර සුරක්ෂිතාවය පිළිබඳ ඇමති 17 – ගයන්ත කරුණාතිලක - ජනමාධ්‍ය ඇමති 18 – නවීන් දිසානායක - සංචාරක ඇමති 19 – ලක්ෂ්මන් කිරිඇල්ල - වැවිලි කර්මාන්ත ඇමති 20 – රිෂාඩ් බදියුදීන් - කර්මාන්ත හා වාණිජ ඇමති 21 – පලනි දිගම්බරම් - වතු යටිතල පහසුකම් ඇමති 22 – ඩී.එම් ස්වාමිනාදන් - නැවත පදිංචි කිරීම්, හිංදු කටයුතු ඇමති 23 – අකිල විරාජ් කාරියවසම් - අධ්‍යාපන ඇමති 24 - තලතා අතුකෝරාල - විදේශ රැකියා ඇමතිනි 25 - රංජිත් මද්දුම බණ්ඩාර - අභ්‍යන්තර ප්‍රවාහන ඇමති 26 - පී. හැරිසන් - සමාජ සේවා හා සුබසාධන ඇමති 27 - චන්ද්‍රානි බණ්ඩාර - කාන්තා කටයුතු ඇමතිනි","len":3232}
{"id":"world-36232255","url":"https:\/\/www.bbc.com\/sinhala\/world-36232255","title":"කැන්ගරු පැටවා පැහැරගත් රාජාලියන් සමඟ සටන් කළ 'පියා'","summary":"රාජාලියන් සමඟ සටන් කර තමා හදා වඩාගත් කැන්ගරු පැටවකුගේ ජීවිතය බේරා ගැනීමට ඕස්ට්‍රේලියාවේ පොලිස් නිලධාරියෙක් සමත් වී තිබේ.","text":"මව මියයාමෙන් අනාථ වූ කුවෙජෝ කැන්ගරු පැටවාට ස්කොට් මේසන් පොලිස් නිලධාරියා 'පියා' බවට පත්විය පසුගිය මාර්තු මාසයේ ට්‍රක් රථයකට හසු වී මව මියගොස් සිටි කැන්ගරු පැටවා දුටු ස්කොට් මේසන් නම් එම නිලධාරියා පැටවා නිවසට රැගෙන ගොස් හදා වඩා ගත්තේ පැටවාට 'කුවෙජෝ' නමින් නම් තබමින්. ඉන් අනතුරුව එම පැටවා යළිත් වරක් අප්‍රේල් 27 වැනි දින යාන්තමින් මරණයෙන් බේරුණි. ඒ සිය ස්වාමියා සේවය කරන පොලිස් ස්ථානයේදී රාජාලියකු විසින් ඩැහැගැනීම හේතුවෙන්. මීටර දෙකක් උසැති වැටකින් සිය කැන්ගරු පැටවා උස්සාගෙන රාජාලියා පියඹා ගිය බවයි පැටවාගේ හදාගත් 'පියා' ස්කොට් මේසන් පවසන්නේ. කැන්ගරු පැටවා රැගෙන පියඹා ගිය රාජාලියා, ටික දුරක් පියඹා ඇද වැටුණු බවත්, තමන් රාජාලියා පසුපස ලුහුබැඳ ගිය බවත් ඔහු ඕස්ට්‍රේලියානු ගුවන් විදුලි සේවයට පැවසීය. කැන්ගරු පැටවාට 'කුවෙජෝ' යන නම තැබුණේ සමාජ මාධ්‍ය ජාල ඔස්සේ කෙරුණු මත විමසුමකින් අනතුරුවයි ඒ අතරවාරයේ එය දුටු දෙවැනි රාජාලියකුද පැටවා පැහැර ගැනීමට පියඹා ආ නමුත් ස්කොට් මේසන් ඔවුන් බියපත් කර පලවා හරින අතරවාරයේ එතනින් පලායාමට කුවෙජෝ සමත්විය. \"මීටර සිය ගාණක් එහාට දුවල ගිහින් හිටපු කුවෙජෝ ටික වෙලාවකින් මම හොයාගත්ත. එයා හොඳටම ලේ ගලමින් හිටියේ,\" ඔහු පැවසීය. රාජාලියන්ගේ ප්‍රහාරයේ ප්‍රතිඵලයක් වශයෙන් කුවෙජෝගේ පපුවට සහ මුහුණට තුවාල සිදු වූ අතර, ඔහුගේ ලොම්ද හැලී තිබුණි. කියු පොලිස් ඒකකයේ ට්විටර් ගිණුමේ 'ජනප්‍රියම තරුව' බවට පත්ව සිටින කුවෙජෝ ඇතැම් අවස්ථාවල සිය 'පියා' ස්කොට් මේසන් සමඟ පොලිස් ස්ථානයේද සැරිසරයි.","len":3236}
{"id":"130522_bbsattack","url":"https:\/\/www.bbc.com\/sinhala\/sri_lanka\/2013\/05\/130522_bbsattack","title":"භික්‍ෂුවකට පහරදුන් බවට බොදු බල සේනාවට චෝදනා","summary":"බොදු බල සේනා මුලස්ථානය ඉදිරිපිටදී එම සංවිධානයට අයත් හිමි නමක් තමනට පහරදුන් බව මැලැව්වේ කල්‍යාණ ධම්ම හිමි ප්‍රකාශ කරයි.","text":"තමන් යටතේ වැඩ වසන සාමණේර හිමිවරුන්ගේ කුලය පිලිබඳ ඇතිවූ මතභේදයකින් පසු, වැඩ සිටි විහාරස්ථානයෙන් පළවා හැරීමට බොදු බල සේනා සංවිධානයේ ගලගොඩඅත්තේ ඥාණසාර හිමියන් මැරබලය යොදමින් මරණීය තර්ජන කළ බවයි කල්‍යාණ ධම්ම හිමි සංදේශයට ප්‍රකාශ කළේ. පදිංචියට පන්සලක් \"කුලය පදනම් කරගනිමින් සාමණේර හිමිවරු ලියා පදිංචි කිරීම පිළිබඳව නායක හාමුදුරුවන් සමග ඇතිවූ මත ගැටුමකින් පසුව, බලහත්කාරයෙන් මැදිහත්වුණු ඥාණසාර හිමියන් මාව පන්සලෙන් පන්නා දම්මා. සාමණේර හිමිවරුත් රෑගෙන මම දැන් ඉන්නේ ගෙදෙරක කාමරයක් කුලියට අරගෙන. ගෝල හිමිවරුන් එක්ක මම ආවේ පදිංචියට පන්සලක් හොයා දෙන ලෙස ඉල්ලා සිටීමටයි.\" යනුවෙන්ද උන්වහන්සේ පැවසූහ. මෙම පහර දීමේදී තමනට දතක් අහිමි වූ බවයි රෝහලේ සිට සංදේශය හා කතා කළ මැලැව්වේ කල්‍යාණ ධම්ම හිමි ප්‍රකාශ කර සිටින්නේ. පහර දුන් හිමිනම පොලීසියෙන් හඳුනාගෙන ඇති බව කල්‍යාණ ධම්ම හිමි ප්‍රකාශ කලත්, බම්බලපිටියේ දී බෞද්ධ භික්ෂුවකට පහරදීමක් පිළිබඳ තමන් කිසිවක් නොදන්නා බවයි ගලගොඩඅත්තේ ඥාණසාර හිමියන් සංදේශයට ප්‍රකාශ කළේ. අනවශ්‍ය ප්‍රශ්න විහාරස්ථානයෙන් පිට කාමරයක ජීවත්වීම පිළිබඳව සිද්ධියට සම්බන්ධව කල්‍යාණ ධම්ම හිමියන්ට අවවාද කළ බව පිළිගත් ඥාණ සාර හිමියෝ තවත් විටෙක ප්‍රකාශ කළේ මැලැව්වේ කල්‍යාණ ධම්ම හිමි නොහඳුණන බවයි. එම පහර දීම පිළිබඳව සංදේශය හා සිදුකෙරුණු සාකච්ඡාවේදී, ගැටුමක් නැති තැනක \"මාධ්‍ය වලින් අනවශ්‍ය ප්‍රශ්න\" ඇති නොකළ යුතු බව පැවැසූ බොදු බල සේනා සංවිධානයේ ගලගොඩඅත්තේ ඥාණසාර හිමියෝ දුරකථනය විසංධි කළහ.","len":3237}
{"id":"140331_lanka_cricket_newzealand","url":"https:\/\/www.bbc.com\/sinhala\/sri_lanka\/2014\/03\/140331_lanka_cricket_newzealand","title":"විස්සයි විස්ස; ඉරණම තීන්දු කෙරෙන තරඟය","summary":"නවසීලන්ත ක්‍රිකට් කණ්ඩායමට එරෙහිව තීරණාත්මක සටන ආරම්භ කළ ශ්‍රී ලංකා කණ්ඩායමේ සියලුම් ක්‍රීඩකයෝ ළකුණු 119 කට දැවී ගියහ.","text":"ශ්‍රී ලංකා ඉණිමේ විශේෂත්වයක් වුනේ නියමිත ඕවර් විස්ස ක්‍රීඩා කිරීමට ශ්‍රී ලංකා කණ්ඩායම අසමත් වීම.ඔවුන් සියලු දෙනාම පන්දු ඕවර් 19.2 කදී දවා ලීමට නවසීලන්ත ක්‍රීඩකයෝ සමත් වුහ. ශ්‍රී ලංකා ක්‍රිකට් කණ්ඩායම විස්සයි විස්ස ක්‍රිකට් ලෝක ශූරතා තරඟාවලියේ දී මුහුණ දෙන තීරණාත්මක තරඟය මෙය වී ඇති අතර,තරඟාවලිය තුල රැඳී සිටීමට නම් නවසීලන්ත කණ්ඩායම අඩු ලකුණු සංඛ්‍යාවකට දවා ලීමේ අභියෝගයට ඔවුහු මුහුණ දී සිටිති. බංග්ලාදේශයේ චිතගොං නගරයේයි තරඟය පැවැත්වෙන්නේ. අද තරඟයේදී කාසියේ වාසිය දිනා ගත් නවසීලන්ත කණ්ඩායම පළමුව පන්දුවට පහර දීම ශ්‍රී ලංකා කණ්ඩායමට පවරා පන්දු රැකීම තෝරා ගනිමින් තරඟයේ වාසිය ඔවුන් අතට ගත්හ. පන්දුවට පහර දීම ආරම්භයේ පටන්ම ශ්‍රී ලංකා කණ්ඩායම තුළින් සුපුරුදු දස්කම් ප්‍රදර්ශනය නොවූ අතර, මුල් පෙළේ පිතිකරුවෝ සියලු දෙනාම අඩු ලකුණු සංඛ්‍යාවලට දැවී ගියහ. විස්සයි විස්ස ශ්‍රී ලංකා කණ්ඩායම,සිය නායක දිනේෂ් චන්දිමාල් නොමැතිවයි, අද තරඟයට මුහුණ දෙන්නේ. මින් පෙර තරඟයකදී අදාළ කාල සීමාව ඇතුළත නියමිත පන්දු ඕවර් සංඛ්‍යාව යැවීමට අසමත් වීම හේතුවෙන් දිනේෂ් චන්දිමාල්ට තරඟ තහනමකට යටත් කරනු ලැබීම හේතුවෙනුයි ඔහුට මේ තරඟය අහිමි කෙරුණේ. මෙම තරඟාවලිය ආරම්භයේ පටන් දක්ෂතා පෙන්නුම් කරමින් සිටි ශ්‍රී ලංකා කණ්ඩායමට අද තරඟය තීරණාත්මක එකක් බවට පත් වුණේ, පසුගිය දා එංගලන්ත කණ්ඩායමත් සමඟ පැවැත්වුන තරඟය පරාජය වීම හේතුවෙන්. අද තරඟයේ දී ශ්‍රී ලංකා කණ්ඩායමට නායකත්වය දෙන්නේ ලසිත් මාලිංග. නවසීලන්ත කණ්ඩායම මේවනවිට සිය ඉණිම ආරම්භ කර ඇත.","len":3238}
{"id":"140412_coral_kalpitiya","url":"https:\/\/www.bbc.com\/sinhala\/sri_lanka\/2014\/04\/140412_coral_kalpitiya","title":"කල්පිටිය කොරල් පරය සංරක්ෂණය ඇරඹෙයි","summary":"ශ්‍රී ලංකාවේ විශාලතම කොරල් පරය වන කල්පිටිය කොරල් පරය සංරක්ෂණය කිරීම සදහා මුලික පියවර ආරම්භ වෙයි.","text":"මේ කොරල් පරය කිලෝමීටර් තුන්සිය හයක් පුරා පැතිර පවතින අතර කොරල් විශේෂ එකසිය විසි දෙකක් හා මත්ස්‍ය විශේෂ හාරසියයකට ආසන්න ප්‍රමාණයක් මේ තිරයේ දී දැක බලා ගත හැක. 1992 වර්ෂයේදී කොරල් පිහිටි මුහුදු ප්‍රදේශය අභය භූමියක් බවට ප්‍රකාශයට පත් කර තිබේ. මේ මුහුදු තීරය භාවිතා කරන්නන්ගේ ක්‍රියා හේතුවෙන් පසුගිය කාලය තුළ කොරල් විශාල වශයෙන් විනාශ වූ අතර මේ වන විටත් යම් මට්ටමකින් එම තත්වය පවතී. ප්‍රධාන වශයෙන් කොරල් විනාශ වූයේ ධිවරයන් දැල් එලීම, ඩයිනමයිට් ගැසීම වැනි ක්‍රියා හේතුවෙනි. ඊට අමතරව කොරල් නැරඹීමට පැමිණෙන සංචාරකයන් රැගත් බෝට්ටු මෙහි නැංගුරම් දැමිම හේතුවෙන් ද කොරල් වලට හානි සිදු වී ඇත. කොරල් පරය ආරක්ෂාව සඳහා ක්‍රියා නොකරන බවට වනජීවි සංරක්ෂණ දෙපාර්තමේන්තුවට චෝදනා එල්ල වූ අතර මෙහි ප්‍රතිඵලයක් ලෙස කල්පිටිය ප්‍රාදේශීය ලේකම් කාර්යාලයේ මූලිකත්වයෙන් වනජීවි සංරක්ෂණ දෙපාර්තමේන්තුව, වර්ල්ඩ් විෂන් ආයතනය, ආගමික නායකයන් හා කල්පිටිය සංචාරක බෝට්ටු හිමියන්ගේ සංගමය එක්ව මෙහි මුලික සංරක්ෂණ කටයුතු ආරම්භ කෙරිණ. වනජීවි සංරක්ෂණ දෙපාර්තමේන්තුවේ වයඹ කලාප භාර සහකාර අධ්‍යක්ෂ එ.එච්. සුමනසේන කියා සිටියේ කල්පිටිය කොරල් පරය ලංකාවේ විශාලතම කොරල් පරය බවයි. මේ කොරල් පරය ආරක්ෂා කර ගැනීමේ වැදගත්කම පිළිබඳව පාසල් මට්ටමේ සිට ආරක්ෂක අංශ දක්වා දැනුවත් කිරීමේ වැඩසටහන් ආරම්භ කර ඇති බව කල්පිටිය ප්‍රාදේශීය ලේකම් රංගන ප්‍රනාන්දු පැවසිය. මුලික අදියරේ සංරක්ෂණය යටතේ සංචාරකයන් රැගෙන පැමිණෙන බෝට්ටු නැංගුරම් ලෑමට අවශ්‍ය පහසුකම් සකස් කෙරිණි.","len":3243}
{"id":"sri-lanka-37562679","url":"https:\/\/www.bbc.com\/sinhala\/sri-lanka-37562679","title":"තාජුදින්: සයිටම් අස්ථි කොටස් DNA පරීක්ෂණයකට","summary":"මාලඹේ සයිටම් පුද්ගලික වෛද්‍ය විදුහලේ තිබී සොයාගත් අස්ථි කොටස් ඩි.එන්.ඒ පරීක්ෂණයක් සඳහා යොමු කරන මෙන් කොළඹ මහේස්ත්‍රාත් අධිකරණය රහස් පොලිසියට නියම කරයි.","text":"හිටපු රගර් ක්‍රීඩකයකු වූ වසීම් තාජුදින් වසීම් තාජුදින් ඝාතන නඩුව බදාදා යළි කැඳවූ අවස්ථාවේදී අධිකරණය විසින් එම නියෝගය ලබා දුන් බවයි අගතියට පත් පාර්ශවය වෙනුවෙන් පෙනී සිටි නීතිඥ මිශ්බාක් සත්තාර් කියා සිටියේ. ''සයිටම් විදුහලේ තිබී කලවා අස්ථි කොටස් 19 ක් සහ පපු අස්ථි කොටස් 7 ක් සොයා ගත් බව රහස් පොලිසිය අධිකරණයට දන්වා සිටියා. එම අස්ථි කොටස් අතර වසීම් තාජුදින්ගේ අස්ථි කොටස් තිබේ දැයි සොයා බැලීම සඳහා ඩි.එන්.ඒ පරීක්ෂණයක් පැවැත්වීම අවශ්‍ය බවයි පොලිසිය කියා සිටියේ,'' 'රහස් පොලිසිය කළ ඉල්ලීමක් පිළිගත් අධිකරණය එම අස්ථි කොටස් ඩි.එන්.ඒ පරීක්ෂණ සඳහා යොමු කරන මෙන් නියෝග කළා.' නීතිඥ මිශ්බාක් සත්තාර් සඳහන් කළේය. එහිදී රජයේ නීතිඥවරයා කරුණු දක්වමින් පෙන්වා දුන්නේ කොළඹ හිටපු අධිකරණ වෛද්‍ය ප්‍රධානි ආනන්ද සමරසේකර සම්බන්ධයෙන් ශ්‍රී ලංකා වෛද්‍ය සභාව විසින් සිදු කරනු ලබන පරීක්ෂණවල ප්‍රමාදයක් පවතින බවයි. කිසියම් කුමන්ත්‍රණයක ප්‍රතිඵලයක් ලෙස එම තත්වය උද්ගතව තිබේ දැයි සැකයක් මතු වී තිබෙන බව කියා සිටි රජයේ නීතිවේදියා අදාළ පරීක්ෂණ කඩිනම් කරන මෙන් ශ්‍රී ලංකා වෛද්‍ය සභාව වෙත නියෝගයක් නිකුත් කරන මෙන් අධිකරණයෙන් ඉල්ලා සිටියේය. එහිදී මහේස්ත්‍රාත්වරයා සඳහන් කළේ කරුණු අධ්‍යයනය කර ඉදිරියේදී ඒ සම්බන්ධයෙන් නියෝගයක් නිකුත් කරන බවයි. අනතුරුව තාජුදීන් ඝාතනය සම්බන්ධයෙන් සැක පිට අත්අඩංගුවට ගෙන සිටින හිටපු නියෝජ්‍ය පොලිස්පති අනුර සේනානායක සහ පොලිස් පරීක්ෂක සුමිත් පෙරේරා යන අය ලබන 19 වනදා තෙක් රිමාන්ඩ් භාරයේ තැබීමටද අධිකරණය නියම කළේය.","len":3249}
{"id":"world-39936687","url":"https:\/\/www.bbc.com\/sinhala\/world-39936687","title":"ට්‍රම්ප් 'ඉතා රහස්‍ය තොරතුරු රුසියාවට හෙළි කරලා'","summary":"ඇමරිකානු ජනාධිපති ඩොනල්ඩ් ට්‍රම්ප් ඉස්ලාමීය රාජ්‍ය සංවිධානය පිළිබඳ ඉතා රහස්‍ය තොරතුරු රුසියානු විදේශ ඇමතිවරයාට හෙළි කර ඇතැයි ඇමරිකානු මාධ්‍ය වාර්තා කරයි.","text":"ජනාධිපති ට්‍රම්ප් රුසියානු විදේශ අමාත්‍ය සර්ගෙයි ලව්රොෆ් (වම් පසින්) සහ තානාපති සර්ගෙයි කිස්ලයක් සමග විහිළුවක් බෙදා ගනිමින් ඇමරිකාව සමග රහස් තොරතුරු බෙදා ගන්නා වෙනත් පාර්ශවයක් විසින් ලබා දෙන ලද එම තොරතුරු වෙනත් කිසිදු පාර්ශවයක් සමග හුවමාරු කරගැනීමට එක්සත් ජනපදයට අවසර දී නොතිබුණු බව ද වොෂිංටන් පොස්ට් පුවත්පත පවසයි. ගුවන් යානා තුළ ලැප්ටොප් පරිගණක භාවිත කිරීම හා සම්බන්ධ රහස් තොරතුරු එසේ රුසියාවට ලබා දී ඇති බව පුවත්පත එල්ල කරන චෝදනාවය. ඇමරිකානු ජනාධිපතිවරයා සහ රුසියානු විදේශ අමාත්‍ය සෙර්ගේයි ලව්රොෆ් පසුගිය සතියේ ඇමරිකානු ජනාධිපති කාර්යාලයේදී හමු වූහ. එහිදී රුසියාවට රහස් තොරතුරු ලබා දුන් බවට පළවන වාර්තා බැහැර කරන ජාතික ආරක්ෂක උපදේශක එච්ආර් මැක් මාස්ටර් විසින් එය හඳුන්වනු ලැබුවේ \"අසත්‍ය පුවතක්\" ලෙසය. ජනාධිපතිවරණ සමයේ ට්‍රම්ප් ප්‍රචාරණ ව්‍යාපාරය රුසියාව හා සබඳතා පවත්වා ඇති බවට චෝදනා එල්ල වන අතර ඒ සම්බන්ධයෙන් පරීක්ෂණ පැවැත්වෙමින් පවතී. එම චෝදනා ප්‍රතික්ෂේප කරන ජනාධිපති ට්‍රම්ප් විසින් එම වාර්තා හඳුන්වනු ලැබුවේ \"ව්‍යාජ පුවත්\" ලෙසය. සිය ප්‍රතිවාදියා වූ ඩිමොක්‍රටික් අපේක්ෂිකා හිලරි ක්ලින්ටන් රටේ ආරක්ෂාව හා සම්බන්ධ සංවේදී කරුණු පිළිබඳව කටයුතු කළ ආකාරය ජනාධිපතිවරණ ප්‍රචාරක ව්‍යාපාරය තුළදී ඩොනල්ඩ් ට්‍රම්ප් ගේ දැඩි විවේචනයට ලක් විය. පැවති ඔබාමා පාලනය යටතේ 2009 - 2013 කාලය තුළ ඇමෙරිකාවේ රාජ්‍ය ලේකම්වරිය වූ හිලරි ක්ලින්ටන් රාජ්‍ය කටයුතු සඳහා සිය පෞද්ගලික ඊමේල් ගිණුම භාවිත කොට ඇති බවට චෝදනා එල්ල වේ.","len":3251}
{"id":"world-42612408","url":"https:\/\/www.bbc.com\/sinhala\/world-42612408","title":"ලෝකයේ රටවල් දෙකක මහා දේශගුණික වෙනස","summary":"මෙතෙක් වාර්තා වී ඇති අවම උෂ්ණත්වය සහ දැඩි හිමපතනය මැද නැගෙනහිර ඇමරිකානුවන් පීඩා විඳිමින් සිටියදී, ඔස්ට්‍රේලියාවේ සිඩ්නි නුවර වැසියන් අවුරුදු අසූවකට පසු වැඩිම උෂ්ණත්වයක් සටහන් වූ කාලපරිච්ඡේදයක දරාගත නොහැකි දැඩි උණුසුම් කාල ගුණයකින් බැට කමින් සිටිති.","text":"ඇමෙරිකානුවෙක් ශීතල නිසා සිරුර වසාගෙන සිටින අතර ඔස්ට්‍රේලියාවේ වැසියෙක් ගිනියමට විසඳුමක් ලෙස ජල කරාමයක පිහිට පතමින් ඇමරිකාවට වැටුණු 'හිම බෝම්බය' ඇමරිකානු කාලගුණ වාර්තාවලට අනුව ජනවාරි 6 වන දින නිව්යෝක් නගරයේ උෂ්ණත්වය -13C (8F) දක්වා පහත වැටී තිබුණි. ඇමෙරිකාවේ මිනිසුන් පමණක් නොව අධික සීතලෙන් පීඩා විඳින වෙනත් ජීවීන්ද දැක ගත හැකි විය. අධික සීතල ජලය දරා ගත නොහැකිව සිටි මුහුදු කැස්බෑවෙක් පවතින අයහපත් කාලගුණය හේතුවෙන් ජෝන් එෆ් කෙනඩි ගුවන් තොටුපළ ඇතුළු අනෙකුත් ගුවන් තොටුපළවල දහස් ගණන් ගුවන් ගමන් ප්‍රමාද වී ඇත. ඇතැම් ඇමෙරිකානු ප්‍රදේශවල අඩියකට වඩා වැඩි හිම තට්ටු දැකිය හැකිය. නැගෙනහිර කැනඩාවේ උෂ්ණත්වය -50C (-58F) දක්වා පහත වැටී ඇති බවට කාලගුණ වාර්තාවල සඳහන් වේ. ඕස්ට්‍රේලියාවේ සිඩ්නි නුවර තත්වය : පසුගිය ඉරිදා කැමරා කාචයේ සටහන් වූ සිඩ්නි නුවර බොන්ඩි වෙරළ තීරය ඔස්ට්‍රේලියාවේ සිඩ්නි නුවර 40C කට අධික උෂ්ණත්වය හේතුවෙන් වීදි වැසියන්ට පානීය ජලය ලබා දීමට පුණ්‍යායතන රැසක් ඉදිරිපත් වී ඇත. අළු බඳුන තරගාවලිය පැවැත්වෙන සිඩ්නි නුවර ක්‍රිකට් පිටියේ උෂ්ණත්වය 57.5C (135.5F) ක් ලෙස සටහන්විය. ඕස්ට්‍රේලියාව සහ එංගලන්තය අතර පැවති අළු බඳුන අවසන් තරගය නැරඹීමට පැමිණි ක්‍රීඩාලෝලීන් දැඩි උණුසුම මැද උෂ්ණත්වය දරා ගත නොහැකි වූ සතුන්: දැඩි ලෙස රත් වුණ මෝටර් රථයක සිට පොලීසිය විසින් බේරා ගත් බලු පැටියෙක් මේ තොරතුරුද දැනගන්න: එක්සත් රාජධානියේ ඇතැම් ප්‍රදේශවල දැඩි හිමපතනයක් උෂ්ණත්වය සෘණ අංශක 50 දීත් පාසල් යන දරුවෝ ඉන්දීය ක්‍රිකට් ක්‍රීඩකයන්ට ජල තහංචියක්","len":3255}
{"id":"sport-36369031","url":"https:\/\/www.bbc.com\/sinhala\/sport-36369031","title":"රෝහණ විජේවීරගේ සමීප සගයෙක් අවසන් ගමනේ","summary":"ජනතා විමුක්ක්ති පෙරමුණේ නිර්මාතෘ රෝහණ විජේවීර සමඟ සමකාලීනව දේශපාලන කටයුතු වල නිරතව සිටි දයා වන්නිආරච්චි වීරකැටියේදී අවසන් ගමන් ගියේය.","text":"රෝහණ විජේවීර සමඟ මැයි පෙළපාලියකට සහභාගි වන දයා වන්නිආරච්චි දියණියන් තිදෙනකුගේ පියෙකු වූ 68 හැවිරිදි දයා වන්නිආරච්චි විජේවීරගේ සමීප මිතුරෙකු වූ අතර, ජනතා විමුක්ති පෙරමුණේ පළමු පරපුරේ නායකයන් අතරින් කෙනෙකි. 1979 දී පමණ ජනතා විමුක්ති පෙරමුණේ ප්‍රධාන ලේකම්වරයා වශයෙන් ඔහු තෝරා ගන්නා නමුත් වසර තුනකට පමණ පසුව අයහපත් සෞඛ්‍ය තත්වය හේතුවෙන් ඔහු එම පදවියෙන් ඉල්ලා අස් විය. වීරකැටිය මධ්‍ය මහා විද්‍යාලයෙන් උසස් පෙළ අධ්‍යාපනය ලබමින් සිටියදී ඉතා දක්ෂ ශිෂ්‍යයෙකු වූ දයා වන්නිආරච්චි ගුරුවරුන් විසින් හඳුන්වණු ලැබ තිබෙන්නේ 'මාස්ටර්' යනුවෙන් බව රාහුල් සමන්ත හෙට්ටිආරච්චි හම්බන්තොට සිට වාර්තා කරයි. රෝහණ විජේවීර සමඟ මැයි පෙළපාලියකට සහභාගි වන දයා වන්නිආරච්චි ඒ අතරවාරයේ ජනතා විමුක්ති පෙරමුණට සම්බන්ධ වී ඇති සිය සොහොයුරාට පක්ෂයේ අනෙක් නායකයන් සමහරෙකු මුණගැසුනේ 71 කැරැල්ලෙන් පසුව අට වසරක් සිරගතව සිටින අතරවාරයේ බව ඔහුගේ බාල සොහොයුරකු වන හසන්ත වන්නිආරච්චි පැවසීය. \"අයියා වැලිකඩ ඉන්නකොට තමයි සෝමවංශ අමරසිංහ හමුවෙලා තියෙන්නේ. ඒ වෙනකොට රෝහණ විජේවීරත් වැලිකඩ සිරභාරයේ සිටියේ,\" හසන්ත වන්නිආරච්චි පැවසීය. \"අයියටයි, සෝමවංශ අමරසිංහටයි රෝහණ විජේවීර කානුවක බටයකින් කතා කර කර ස්පාඥ භාෂාව ඉගැන්වූ බව අයියා කියල තිබුණ.\" බන්ධනාගාරයෙන් නිදහස ලැබීමෙන් අනතුරුව පුර්ණ කාලීන දේශපාලන කටයුතු වල නිරතව සිටි දයා වන්නිආරච්චි රෝගී තත්වය හේතුවෙන් පසුව දේශපාලනයෙන් ඉවත්විය. මිය යනවිට ඔහු නිදහස් ඉංග්‍රීසි ගුරුවරයෙකු ලෙස කටයුතු කරමින් සිටියේය.","len":3256}
{"id":"150125_cj_lawyers_collective","url":"https:\/\/www.bbc.com\/sinhala\/sri_lanka\/2015\/01\/150125_cj_lawyers_collective","title":"කුමන්ත්‍රණ චෝදනා: අගවිනිසුරු රැඳී සිටීම 'බාධාවක්'","summary":"කුමන්ත්‍රණ චෝදනාවකට මුහුණ දී සිටින අග්‍ර විනිශ්චයකාර මොහාන් පිරිස් දිගම එම තනතුරේ රැඳී සිටීම තුළින් ඊට අදාළ ස්වාධීන පරීක්ෂණයක් පැවැත්වීමට බාධා එල්ල නව බව ප්‍රජාතන්ත්‍රවාදය උදෙසා වූ නීතිවේදීන්ගේ එකමුතුව පවසයි.","text":"අගවිනිසුරුට එරෙහිව කොළඹ ශ්‍රේෂ්ඨාධිකරණය ඉදිරිපිට පැවති උද්ඝෝෂණයක් එම සංගමයේ කැඳවුම්කරු නීතිවේදී ලාල් විජේනායක පවසන්නේ අග්‍ර විනිශ්චයකාරවරයාට එරෙහිව බරපතළ චෝදනාවක් එල්ල වී තිබෙන අවස්ථාවක ඔහු එම තනතුරේ රැඳී සිටීම තුළින් පරීක්ෂණ වලට බලපෑම් සිදු කිරීමට හැකියාව පවතින බැවින් ඔහු එම තනතුරෙන් තාවකාලිකව හෝ ඉවත් වීමට කටයුතු කළ යුතු බවයි. “රජයේ සුළු සේවකයෙකුට පවා දූෂණ චෝදනාවක් එල්ල වූ විගස ඔහු වැඩ තහනමට ලක් කර තමා පරීක්ෂණය සිදු කරන්නේ. අග්‍ර විනිශ්චයකාරවරයා යනු ඉහල තනතුරක් දරන පුද්ගලයෙක්. ඔහු තනතුරේ දිගටම රැඳී සිටියොත් පරීක්ෂණවලට බාධා වන්න පුළුවන්. ඒ නිසා අඩුම වශයෙන් පරීක්ෂණ කටයුතු අවසන් වනතුරු හෝ ඔහු සිය තනතුරෙන් ඉවත් විය යුතුයි.” නීතිවේදි ලාල් විජේනායක ප්‍රකාශ කළේය. නීතියේ හිඩැසක් වත්මන් ව්‍යවස්ථාවට අනුව උපරිමාධිකරණ විනිසුරුවරයෙකු ඉවත් කිරීමට හැක්කේ දෝෂාභියෝගයක් හරහා පමණයි. මෙය සංකීර්ණ ක්‍රියාදාමයක් නිසා දූෂණ චෝදනා වලට මුහුණ දෙන විනිසුරුවරුන් නොපමාව ඉවත් කළ හැකි විනිවිද භාවයකින් යුත් ක්‍රමවේදයක් සැකසීම අවශ්‍ය බවද ඔහු කියා සිටියේය. “මේක හරිම සංකීර්ණ කල් ගත වන ක්‍රියාදාමයක්. උදාහරණයක් ලෙස මිනීමැරුම් චෝදනාවක් එල්ල වන විනිසුරුවරයෙකු පවා මේ යටතේ කඩිනමින් ඉවත් කරන්න බැහැ. මේක නීතියේ පවතින හිඩැසක් ලෙසයි මා දකින්නේ.” ඔහු පවසයි. මෙම චෝදනාව පිළිබඳව අග්‍ර විනිශ්චයකාරවරයාගේ මාධ්‍ය ප්‍රකාශක විජයරත්න කොඩිප්පිලිගෙන් සහ අගවිනිසුරු මොහාන් පීරිස්ගේ මතය විමසීමට උත්සාහ කළද එම උත්සාහය සාර්ථක වුයේ නැත.","len":3260}
{"id":"world-40072461","url":"https:\/\/www.bbc.com\/sinhala\/world-40072461","title":"'ගංජා රැජින' ඉන්දුනීසියාවෙන් පිටුවහල් කෙරේ","summary":"නව වසරක සිරදඬුවමක් සහ තුන් වසරක පොදු සමා කාලයකින් අනතුරුව ඕස්ට්‍රේලියානු ජාතික මත්ද්‍රව්‍ය ජාවාරම්කාරියකවන ෂපෙල් කෝබි (Schapelle Corby) ඉන්දුනීසියාවෙන් පිටුවහල් කෙරිණ.","text":"හිටපු රූප ලාවන්‍ය උපදේශකවරියකවන ඇය ගංජා කිලෝග්‍රෑම් 4.2 ක් ළඟ තබාගෙන සිටියදී බාලි දූපතේ ගුවන් තොටුපොලේදී අත්අඩංගුවට ගනු ලැබුවේ 2004 දීය. ඉන්දුනීසියාවේ අධිකරණය 2005 දී ඇයට සිර දඬුවම් නියම කළේය. එහෙත් ෂපෙල් කෝබි ට දුන් දඬුවම දරුණු වැඩි බව බොහෝ ඕස්ට්‍රේලියානුවන්ගේ මතය වූ අතර, එය දෙරට අතර රාජ්‍යතාන්ත්‍රික සම්බන්ධතාවලටද බලපෑවේය. මත්ද්‍රව්‍ය ජාවාරම්කාරියක බවට එල්ල වූ චෝදනාව ඇය මේ වනතුරුම ප්‍රතික්ෂේප කරයි. වාර්තා චිත්‍රපටය ඇය පිටුවහල් කිරීමට ආධාර කිරීම පිණිස සිය ගණනක පොලිස් භට කණ්ඩායමක් යොදවා තිබිණ. මත්ද්‍රව්‍ය සම්බන්ධයෙන් ඉන්දුනීසියාවේ ඉතා දැඩි නීති පවතින අතර, ඒ අනුව ගංජා සහ හෙරොයින් හෝ කොකේන් වැනි මත්ද්‍රව්‍ය සම්බන්ධයෙන් බලපවත්වන්නේ එකම නීතියකි. මත්ද්‍රව්‍ය ජාවාරමේ යෙදීමේ වරදට 2015 දී ඕස්ට්‍රේලියානුවන් දෙදෙනෙකුට මරණ දඬුවම පනවනු ලැබිණ. ෂපෙල් කෝබි සිය සිරදඬුවම විඳින අතරවාරයේ මානසික ආබාධයකට මුහුණදුන් ආකාරය ඕස්ට්‍රේලියානු ජනමාධ්‍ය සානුකම්පිත්ව වාර්තා කළ නමුත් ඉන්දුනීසියානුවෝ ඇය සැලකුවේ අපරාධකාරියක වශයෙනි. ඉන්දුනීසියාවේ ජනාධිපතිවරයා වෙත ඉදිරිපත් කෙරුණු අභියාචනයකින් අනතුරුව ඇයගේ දඬුවම වසර පහකින් අඩු කෙරුණු අතර, යහපත් කල්ක්‍රියාව හේතුවෙන් ද දඬුවම වරින් වර ලිහිල් කෙරිණ. 2014 දී බන්ධනාගාරයෙන් නිදහස් කෙරුණු නමුත් පොදු සමාව සම්බන්ධ විධිවිධානවලට අනුකූලව වසර තුනක් ගතවන තුරු රටින් පිටවීමට ඇයට අවසර නොලැබිණ. 2007 දී ජනීන් හොස්කින් විසින් සම්පාදනය කරන ලද \"ගංජා රැජින\" (Ganja Queen) වාර්තා චිත්‍රපටයට පාදක වූයේ ඇගේ චරිතයයි.","len":3260}
{"id":"121105_impeachment_protest","url":"https:\/\/www.bbc.com\/sinhala\/sri_lanka\/2012\/11\/121105_impeachment_protest","title":"අගවිනිසුරු දෝෂාභියෝගයට එරෙහිව කොළඹ උද්ඝෝෂණ","summary":"ජනාධිපති මහින්ද රාජපක්ෂ ඇතුළු ශ්‍රී ලංකාවේ විධායකය විසින් අධිකරණයේ ස්වාධීනත්වයට බාධා කරන බව පවසමින් නීතිවේදීන් සිය ගණනක් ඇතුළු දහසකට අධික පිරිසක් කොළඹ අගනුවර උද්ඝෝෂණයේ යෙදී සිටියහ.","text":"රාජපක්ෂ පවුල් පාලනයට එරෙහිව තීන්දු දීම නිසා අගවිනිසුරුවරියට දෝෂාභියෝගයකට මුහුණදීමට සිදු වූ බව උද්ඝෝෂකයෝ පවසති ආණ්ඩුවේ නියමය මත සියයකට අධික ආණ්ඩුවේ මන්ත්‍රීවරුන් විසින් පසුගිය බ්‍රහස්පතින්දා අග්‍ර විනිශ්චයකාර ශිරානි බණ්ඩාරනායකට එරෙහිව කතානායකවරයාට ඉදිරිපත් කරන ලද දොශාභියෝගයයට එරෙහිවයි ඔවුන් වීථි බැස සිටියේ. කොළඹ ශ්‍රේෂ්ටාධිකරණ පරිශ්‍රය ඉදිරියෙන් ගමන් ආරම්භ කළ උද්ඝෝෂකයෝ ආණ්ඩුවේ පියවර දෝෂදර්ශනයට ලක් කරමින් නගර මධ්‍යය කරා ගමන් ගත් බව කොළඹ සිටින බීබීසී වාර්තාකරු චාර්ල්ස් හැවිලන්ඩ් වාර්තා කරයි. විධායකය අධිකරණයට ඇඟිලි ගසන බවට ප්‍රකාශයක් නිකුත් කිරීමෙන් අනතුරුව, මීට මාසයකට ඉහතදී අධිකරණ සේවා කොමිසමේ ලේකම් මංජුල තිලකරත්නට ආයුධ සන්නද්ධ කණ්ඩායමක් විසින් ගල්කිස්සේදී ප්‍රහාරයක් එල්ල වූ අතර ප්‍රහාරකයන් වහාම අත් අඩංගුවට ගන්නා බවයි, ආණ්ඩුව එවකට කියා සිටියේ. එහෙත් ප්‍රජාතන්ත්‍රවාදය සඳහා වූ ජනතා ව්‍යාපාරය සංවිධානය කළ පා ගමනට එක්වී සිටි උද්ඝෝෂකයෝ ප්‍රහාරකයන් ආරක්ෂා කරන බවට ආණ්ඩුවට චෝදනා කළහ. එහිදී ජනතාව ඇමතූ ජනතා විමුක්ති පෙරමුණේ පාර්ලිමේන්තු මන්ත්‍රී අනුර කුමාර දිසානායක, රාජපක්ෂ පවුල් පාලනයට එරෙහිව තීන්දු දීම නිසා අගවිනිසුරුවරියට දෝෂාභියෝගයකට මුහුණදීමට සිදු වූ බව පැවසීය. ශ්‍රේෂ්ටාධිකරණයට එරෙහිව ඉදිරිපත් වී ඇති දෝෂාභියෝගය ශ්‍රී ලංකාවේ ප්‍රජාතන්ත්‍රවාදයේ පැවැත්ම පිලිබඳ ප්‍රශ්නයක් බැවින් එය \"රාජපක්ෂ පවුලට එරෙහි දෝෂාභියෝගයක්\" බවට පත් කරන මෙන් ඔහු ජනතාවගෙන් ඉල්ලා සිටියේය. සබැඳි තේමා","len":3269}
{"id":"world-38826203","url":"https:\/\/www.bbc.com\/sinhala\/world-38826203","title":"'ඉන්දිරා' සමුගනී","summary":"ලොව වයස්ගතම අලින්ගෙන් අයෙකුවන ඉන්දියාවේ විසූ 'ඉන්දිරා' නම් වූ ඇතින්න මියගිය බව එරට වනජීවී නිලධාරීහු පැවසුහ.","text":"වැඩි වශයෙන් 'කොළ පැහැති' එළවලු නිතිපතා ආහාරයට ගැනීම ඇයගේ දිගුකල් පැවැත්මට හේතු වූ රහස විනැයි සැළකේ. අසනීප තත්වයකින් පෙළුණු ඇය ජනවාරි මස මුලදී ආහාර ගැනීම ප්‍රතික්ෂේප කළාය. මෙම ඇතින්න සත්කාර පිණිස රඳවා සිටි දකුණු ඉන්දීය කර්ණාටක ප්‍රාන්තයේ සක්රෙබයිලු පුනරුත්ථාපන මධ්‍යස්ථානයේ පශු වෛද්‍යවරයකු පැවසූ පරිදි ඇතින්නගේ වයස අවුරුදු 80 ත් 90ත් අතරවන අතර සාමාන්‍යයෙන් අලියකුට අවුරුදු 70ක පමණ ආයු කාලයක් හිමි බවය. මිනිස් ග්‍රහණයේ සිටි වයස්ගතම අලියා ලෙස මේ දක්වා වාර්තාවීගතව සිටි අලියා 'ලින් වැං' නම් විණි. තායිපේ හි සත්වෝද්‍යානයේ රඳවා සිටියදී 2003 වසරේදී මියයනවිට එම අලියාගේ වයස අවුරුදු 86ක් විය. 'කීකරු ඇතින්නක්' රෝගී සහ අල්ලාගන්නා ලද අලින් වෙනුවෙන් පවත්වාගෙන යනු ලබන සක්රෙබයිලු පුනරුත්ථාපන කඳවුර වෙත 'ඉන්දිරා' ගෙනෙනු ලැබුවේ වසර 50ට පමණ ඉහතදීය. වැඩි වශයෙන් 'කොළ පැහැති' එළවලු නිතිපතා ආහාරයට ගැනීම ඇයගේ දිගුකල් පැවැත්මට හේතු වූ රහස විනැයි සැළකේ. කෙසේවෙතත්, ජනවාරි මස මුලදී ආහාර ගැනීම අත්හළ ඇය දුර්වලවන්නට පටන් ගත් බව පුනරුත්ථාපන මධ්‍යස්ථානයේ පශු වෛද්‍ය විනායි බීබීසී සමග පැවසීය. \"දශක දෙකක සිටම ඉන්දිරා යැපුනේ මෘදු ආහාරවලින්. අවුරුදු 15ට පමණ ඉහතදී ඇයගේ එක ඇසක නැතිව ගියා. මාසයකට කළින් අනෙක් ඇස සුද වැසී ගියා \" යැයි වෛද්‍ය විනායි ප්‍රකාශ කළේය. 1968 දී කර්ණාටක ප්‍රාන්තයේ කක්කනකොටේ වනාන්තරයේදී අල්ලාගන්නා ලද 'ඉන්දිරා' ඇතින්න, වන අලින් අල්ලාගනීමටත්, හීලෑ කිරීමටත් සහය පිණිස යොදාගනු ලැබිණ. ඇය 'දැඩි විනයකින් යුතු හා ඉතා කීකරු'වූ බව වෛද්‍ය විනායි පැවසීය.","len":3277}
{"id":"120626_karuna_detainees","url":"https:\/\/www.bbc.com\/sinhala\/sri_lanka\/2012\/06\/120626_karuna_detainees","title":"එල්ටීටීඊ සාමාජිකයන් රඳවා සිටීම අසාධාරණයි - අමාත්‍ය කරුණා","summary":"ආයුධ සන්නද්ධව යුද වැදි එල්ටීටීඊ නායකයන් නිදහසේ සිටියදී සුළු චෝදනා ලබා සිටින විශාල පිරිසක් සිරභාරයේ සිටීම අසාධාරණ බව යලි පදිංචි කිරීම පිලිබඳ නියෝජ්‍ය අමාත්‍ය විනයාගමුර්ති මුරලිදරන් (කරුණා) පිළිගත්තේය.","text":"හිටපු එල්ටීටීඊ නායකයන් වන පිල්ලෙයාන් සහ කරුණා දැන් දේශපාලන ප්‍රවාහයට එක්වී සිටිති කෙසේ වුවද ශ්‍රී ලංකා ආණ්ඩුව දේශපාලන වාසි ලබා ගැනීම සඳහා එල්ටීටී ඊ රැඳවියන් යොදා ගන්නා බවට එල්ලවන චෝදනාව ඔහු ප්‍රතික්ෂේප කළේය. බීබීසී දෙමළ සේවයේ ජෙයප්‍රගාශ් නල්ලුසාමි සමඟ සාකච්ඡාවකට එක්වෙමින් අමාත්‍යවරයා එම අදහස් පළකළේ දැනට රැඳවුම් භාරයේ සිටින සියලු එල්ටීටීඊ සැකකරුවන්ට පොදු සමාවක් දෙන මෙන් සිවිල් අධීක්ෂණ කමිටුවේ මනෝ ගනේෂන් පසුගියදා කළ ඉල්ලීම පිළිබඳව ප්‍රතිචාරය පළකරමින්. හිටපු ජ්‍යෙෂ්ට එල්ටීටීඊ නායකයෙකු වන අමාත්‍ය කරුණා, එල්ටීටීඊ කාන්තා අංශයේ නායිකා තමිලිනී, හිටපු එල්ටීටීඊ ප්‍රකාශක ජෝර්ජ් මාස්ටර් ඇතුළු ප්‍රධාන පෙලේ නායක නායිකාවන්ට යලිත් දේශපාලන ප්‍රවාහයට එක්වීමට අවස්ථාව ලබාදීම තමන් අනුමත කරන බව බීබීසී සංදේශයට පැවසූ හිටපු පාර්ලිමේන්තු මන්ත්‍රී මනෝ ගනේෂන්, එම නිදහස තවමත් රැඳවුම් භාරයේ සිටින දහස් ගණන් එල්ටීටීඊ සාමාජිකයන්ට ලබා නොදෙන්නේ මන්දැයි ප්‍රශ්න කළේය. \"තමිලිනීට, කරුණා අම්මාන්ට, පිල්ලෙයාන්ට, සෝමවංශ අමරසිංහට, විමල් වීරවංශට දුන්න අර සමාව මේ යට දෙන්න. එහෙම බැරිනම් ඉතිරි වෙච්ච අය අරගෙන ගිහිල්ල පුනරුත්තාපනය කරලා සමාජ ගත කරන්න,\" මනෝ ගනේෂන් පැවසීය. එයට ප්‍රතිචාරය පළ කරන කරුණා අමාත්‍යවරයා තවදුරටත් කියා සිටියේ, රජයේ කටයුතුවල පාරදෘශ්‍යභාවය ජාත්‍යන්තර බලවතුන්ට පෙන්වාදීම සඳහා එල්ටීටීඊ නායකයන් නිදහස් කිරීම අවශ්‍ය කටයුත්තක් බවයි. ඉදිරියේදී විශේෂ අධිකරණ තුනක් පත්කොට මෙම ප්‍රශ්නයට විසඳුමක් දෙන බවද ඔහු සඳහන් කළේය.","len":3278}
{"id":"141223_mahinda_manifesto","url":"https:\/\/www.bbc.com\/sinhala\/sri_lanka\/2014\/12\/141223_mahinda_manifesto","title":"මහින්දගේ 'ලොව දිනන මඟ’ එළි දකියි","summary":"යුද්ධය අතරතුර මානව හිමිකම් කඩ වී ඇත්නම් දේශීය අධිකරණ ක්‍රමවේදයක් හරහා යුක්තිය ඉටු කරන බව ‘මහින්ද චින්තන ලොව දිනන මඟ’ ප්‍රතිපත්ති ප්‍රකාශනයේ සඳහන් වේ.","text":"මානව හිමිකම් උල්ලංඝනය කිරීම් සහ යුද අපරාධ කළ බවට එල්ල වන චෝදනා සම්බන්ධයෙන් පසුගිය ජුලි මාසයේදීද දේශීය පරීක්ෂණයක් පවත්වන මෙන් ජනාධිපතිවරයා නියෝග කළේය. ජුලි පැවැත්වීමට නියෝග කළ එම දේශීය පරීක්ෂණයේත් ‘මහින්ද චින්තන ලොව දිනන මඟ’ නව ප්‍රතිපත්ති ප්‍රකාශනයේ ඇතුළත් දේශීය පරීක්ෂණයේත් වෙනස පැහැදිලි නැති බව ප්‍රංශ පුවත් සේවය පවසයි. නව දේශපාලන සංස්කෘතියක් හඳුන්වා දෙමින් සහ මාධ්‍ය නිදහස තහවුරු කරමින් යුද අපරාධ පරීක්ෂණයක් සඳහා වන ජාත්‍යන්තර පීඩනය පරාජය කරන බවටත් ජනාධිපතිවරයා ජනතාව හමුවේ ප්‍රතිඥා දෙයි. මේ අතර සමාජයේ සියලු පාර්ශවවල සහයෝගය ඇතිව නව ව්‍යවස්ථා සංශෝධනයකටද යන බව ‘මහින්ද චින්තන ලොව දිනන මඟ’ ප්‍රතිපත්ති ප්‍රකාශය එළි දක්වමින් ජනාධිපති මහින්ද රාජපක්ෂ පවසයි. මහා සංඝරත්නය, ආගමික නායකයින්, බුද්ධිමතුන් සහ සිවිල් සංවිධාන ඇතුළු සියලු පාර්ශවවල දායකත්වය ඇතිව නව ව්‍යවස්ථා ප්‍රතිසංස්කරණයකට යන බව ජනාධිපතිවරයා කියා සිටියේ කොළඹ බණ්ඩාරනායක සම්මන්ත්‍රණ ශාලාවේ පැවති උත්සවය අමතමින්. මැතිවරණ පොරොන්දු මාස කිහිපයක් ඇතුළත අමතක කර දමන ලියවිල්ලකට පමණක් සීමා වී තිබූ බව පවසන ජනාධිපතිවරයා ‘මහින්ද චින්තනය’ එසේ අමතක කර දමන ලියවිල්ලක් නොවන බව ක්‍රියාවෙන් ඔප්පු කර ඇති බවයි කියා සිටියේ. ‘හාමුදුරුවනේ එක කැසිනෝ බලපත්‍රයක් නොදුන් අතක්, එක බාර් ලයිසන් එකක් නොදුන්න දෑතක් තමයි මට තියෙන්නේ කියලා මම ආඩම්බරයෙන් කියනවා’ යනුවෙන් පැවසූ ජනාධිපතිවරයා, සදාචාරය සුරකින බවට තමා දුන් ප්‍රතිඥාව වර්තමානය වන විට ක්‍රියාවට නඟා ඇති බවත් සඳහන් කළේය.","len":3280}
{"id":"151201_tr_court_case_elephants","url":"https:\/\/www.bbc.com\/sinhala\/sri_lanka\/2015\/12\/151201_tr_court_case_elephants","title":"මහේස්ත්‍රාත්ගේ අලි පැටවාට 'මුල් අයිතිකරුවෙක් නෑ'","summary":"වන ජීවී දෙපාර්තමේන්තුව භාරයට ගෙන සිටින සිය අලි පැටවා මුදා හරින මෙන් කොළඹ අතිරේක මහේස්ත්‍රාත් තිලින ගමගේ ඉදිරිපත් කල ඉල්ලීමක් කොළඹ මහේස්ත්‍රාත් අධිකරණය ප්‍රතික්‍ෂේප කළේය.","text":"තිලින ගමගේ මහේස්ත්‍රාත්වරයා වෙනුවෙන් පෙනී සිටි නීතිවේදියා අධිකරණයට කියා සිටියේ සිය සේවා දායකයා චන්ද්‍රරත්න යටවර නමැති පුද්ගලයකුගෙන් මෙම අලි පටවා මිල දී ගෙන ඇති බවයි. සිය සේවාදායකයා මිලදී ගෙන තිබෙන්නේ ලියාපදිංචි අලි පැටවකු බව කියා සිටි නීතිවේදියා ඊට අදාළ ලේඛන ද අධිකරණයට ඉදිරිපත් කළේය. 'චන්ද්‍රරත්න යටවර?' ඉල්ලීමට විරුද්ධ වෙමින් රජයේ නීතිවේදියා කියා සිටියේ චන්ද්‍රරත්න යටවර නමැති පුද්ගලයකු නොමැති බවට පොලිසිය සිදු කල පරීක්ෂණවලින් අනාවරණය වී ඇති බවයි. සංරක්‍ෂිත ඡායාරූපයක් ඉල්ලීම ඉදිරිපත් කරන මහේස්ත්‍රාත්වරයා චන්ද්‍රරත්න යටවර නමැති පුද්ගලයා අධිකරණයට ඉදිරිපත් කළහොත් වහා අලි පැටවා මුදාහැරීමට පියවර ගන්නා බවයි රජයේ නීතිවේදියා කියා සිටියේ. කෙසේ වෙතත් එවැනි පුද්ගලයකු නොමැති නිසා ඔහු අධිකරණය වෙත ඉදිරිපත් කිරීමට තිලින ගමගේ මහේස්ත්‍රාත්වරයා අපොහොසත් වී ඇති බව ද රජයේ නීතිවේදියා පැවසීය. රහස් පොලිසිය එම අවස්ථාවේ තිලින ගමගේ මහේස්ත්‍රාත්වරයා වෙනුවෙන් පෙනී සිටි නීතිවේදියා කියා සිටියේ නීතියට අනුව අලි පැටවා යළි ලබා ගැනීම් සඳහා එම අලි පැටවාගේ මුල් අයිතිකරු ඉදිරිපත් කිරීම අනවශ්‍ය බවයි. නිසි ලියාපදිංචියක් නොමැතිව අලි ඇතුන් රඳවා ගැනීම සම්බන්ධයෙන් ඉකුත් දා රහස් පොලිසිය පරීක්ෂණයක් ආරම්භ කළේය. එම පරීක්ෂණය යටතේ නිසි ලියාපදිංචි ලේඛන ඉදිරිපත් නොකිරීමේ හේතුව මත තිලින ගමගේ මහේස්ත්‍රාත්වරයාගේ අලි පැටවා ඇතුළු අලි ඇතුන් විසිපස් දෙනෙකු වනජීවී දෙපාර්තමේන්තුව භාරයේ රඳවා ගැනීමට කොළඹ මහේස්ත්‍රාත් අධිකරණය නියම කළේය.","len":3281}
{"id":"sri-lanka-38897278","url":"https:\/\/www.bbc.com\/sinhala\/sri-lanka-38897278","title":"පියයුරු පිළිකා ගැන ශ්‍රී ලංකාවේ පුරුෂයන් දැනුවත්ද?","summary":"කාන්තාවන් මෙන්ම පුරුෂයන් ද පියයුරු පිළිකාවලට ගොදුරු විය හැකි නමුත් ශ්‍රී ලංකාවේ බහුතරයක් පුරුෂයින් ඒ සම්බන්ධයෙන් දැනුවත් නොමැති බව පිළිකා රෝග පිළිබඳ විශේෂඥ වෛද්‍ය මහේන්ද්‍ර පෙරේරා පවසයි.","text":"ඔහු ඒ බව කියා සිටියේ වසරකට බ්‍රිතාන්‍යයේ පුරුෂයන් සිය ගණනක් පියයුරු පිළිකාවලට ගොදුරුවන බවට පළ වූ සමීක්ෂණ වාර්තාව පිළිබඳ බීබීසී සිංහල සේවය වෙත අදහස් දක්වමිනි. පියයුරු පිළිකාවක් වැළඳුණු පුරුෂයකුගේ රෝග ලක්ෂණ විශේෂඥ වෛද්‍ය මහේන්ද්‍ර පෙරේරා විස්තර කළේය. රෝග ලක්ෂණ පියයුරු පිළිකාවලට ගොදුරුවන කාන්තාවන් හාරදහසත් පන්දහසත් අතර සංඛ්‍යාවක් ශ්‍රී ලංකාවෙන් වාර්ෂිකව වාර්තාවන බව කී විශේෂඥ වෛද්‍යවරයා පුරුෂයන් පනස් දෙනෙකු පමණ වාර්ෂිකව පියයුරු පිළිකාවලට ගොදුරුවන බව පෙන්වා දෙයි. පියයුරු පිළිකාවලට ගොදුරුවන පුරුෂයන් ඇතැම් විට මිය යන බවත් ඔහු පැවසීය. \"ඒකට හේතුව තමයි පුරුෂයන්ට පියයුරු නැති නිසා ඉතා ඉක්මනින් පෙනහළු, පපු බිත්තිය දෙසට පිළිකාව විහිදෙන්න පුළුවන්\" පුරුෂයන්ට පියයුරු පිළිකා ඇතිවීමට හේතු කීපයක් බලපෑ හැකි බවත් විශේෂඥ වෛද්‍යවරයා පෙන්වා දුණි. පිළිකාවට හේතු විය හැකි කරුණු \"කාන්තාවකගේ වගේ පියයුරු ලොකු වූ තරුණයින් ඉන්නවා. එවැනි පුද්ගලයන්ගේ ශරීරයේ ඇති හෝමෝන ප්‍රමාණය පිළිබඳ පරික්ෂා කර කිසියම් ප්‍රතිකාරයක් කළ යුතුයි.\" පුරුෂයන්ගේ පියයුරු විශාල වීමට හේතු කීපයක් බලපෑ හැකි බවත් වෛද්‍යවරයා සඳහන් කළේය. පුරුෂයින්ගේ පියයුරු විශාල වන්නේ ඇයි? \"පුරුෂයකුගේ පියයුරු පුරුෂයකුගේ තිබිය යුතු ප්‍රමාණයට වඩා විශාල නම් පොඩ්ඩක් ඒ පිළිබඳ සොයා බැලිය යුතුයි.\" පුරුෂ පියයුරු පිළිකා ශ්‍රී ලංකාවේ බහුලව දැකිය නොහැකි නිසා මිනිස්සු ඒ පිළිබඳ දන්නා ප්‍රමාණයත් අඩුයි\" පිළිකා රෝග පිළිබඳ විශේෂඥ වෛද්‍ය මහේන්ද්‍ර පෙරේරා වැඩිදුරටත් කියා සිටියේය.","len":3283}
{"id":"world-50912545","url":"https:\/\/www.bbc.com\/sinhala\/world-50912545","title":"ඇෆ්ගනිස්තානය: තලිබාන් සංවිධානය, සාම ක්‍රියාකාරීන් 'පැහැරගෙන'","summary":"සාමය වෙනුවෙන් පෙනී සිටින කණ්ඩායමකට අයත් ක්‍රියාකාරීන් 27 දෙනෙකු බටහිර ඇෆ්ගනිස්තානයේ ගමන් කරමින් සිටින අතරතුර තලිබාන් සංවිධානය විසින් පැහැර ගනු ලැබ ඇති බව එරට බලධාරීහු පවසති.","text":"මින් දෙසතියකට පෙර 'පීපල්ස් පීස් මූව්මන්ට්' (People's Peace Movement) නම් සාම සංවිධානය පෙළපාලියක් ආරම්භ කළේය. ගැටුම් නතර කරන ලෙස ඉල්ලීම් කරමින් මින් දෙසතියකට පෙර 'පීපල්ස් පීස් මූව්මන්ට්' (People's Peace Movement) නම් සාම සංවිධානය හේරාත් පළාතෙන් පෙළපාලියක් ආරම්භ කළේය. නමුත්, පෙළපාලිය ෆාරාහ් පළාතට ඇතුළුවීමෙන් පසු අතුරුදන් වී තිබේ. සිද්ධිය සම්බන්ධයෙන් තලිබාන් සංවිධානය මෙතෙක් ප්‍රකාශයක් නිකුත් කර නොමැත. තලිබාන් සංවිධානය ඇමරිකාව සමඟ සාම සාකච්ඡාවල නිරත වී සිටියත්, ඇෆ්ගනිස්තානයට සහ ජාත්‍යන්තර හමුදාවලට නිරන්තරයෙන් ප්‍රහාර එල්ල කරයි. සාම ක්‍රියාකාරීන් ගමන් කරමින් සිටි මෝටර් රථ හය තලිබාන් සංවිධානයට අයත් පිරිස් විසින් ප්‍රධාන මාර්ගයක දී නතර කර හඳුනා නොගත් ස්ථානයකට ගෙන ගොස් ඇතැයි ෆාරාහ් ප්‍රදේශයේ උප ආණ්ඩුකාරවරයා වන මසූද් බකහ්තවාර් පැවසීය. මේ තොරතුරුද කියවන්න: 2018 දී මෙම සාම සංවිධානය හෙල්මන්ඩ් පළාතේදී ප්‍රචණ්ඩත්වයට එරෙහිව පෙළපාලි පැවැත්වීම ඇරඹුවේ, එම පළාතේ දකුණු දිග පිහිටි ක්‍රීඩාංගණයක මෝටර් රථ බෝම්බයක් පුපුරා යෑමෙන් 17 දෙනෙකු මියගොස් පනස් දෙනෙකු තුවාල ලැබීමේ සිද්ධියෙන් පසුවය. එතැන් සිට ඔවුන් රටේ වෙනත් දිසාවන් වෙත ගිය අතර එහිදී නිතරම තලිබාන් පාලනය යටතේ ඇති ප්‍රදේශ හරහා ගමනේ යෙදිණි. ඇෆ්ගනිස්තාන ආණ්ඩුව මෙම සංවිධානයට මුල්‍යාධාර සපයන බවට තලිබාන් විසින් චෝදනා නැගුවද එම සංවිධානය එය ප්‍රතික්ෂේප කරයි. 2001 වර්ෂයේ සිට පවතින සටන්වලින් ඇෆ්ගනිස්තාන වැසියන් දස දහස් ගණනක්, ආරක්ෂක හමුදා සාමාජිකයන් සහ 3000ට අධික ජාත්‍යන්තර හමුදා සාමාජිකයන් මිය ගොස් තිබේ. තවත් තොරතුරු:","len":3286}
{"id":"130514_ncp_election","url":"https:\/\/www.bbc.com\/sinhala\/sri_lanka\/2013\/05\/130514_ncp_election","title":"උතුරු පළාත් සභා මැතිවරණය පවත්වන දිනය 'දැනුම් දී නෑ'","summary":"උතුරේ පළාත් සභා මැතිවරණය පැවැත්වීමට නියමිත දිනයක් තමන්ට දන්වා නැතැයි මැතිවරණ කොමසාරිස් වරයා ප්‍රකාශ කරයි.","text":"ජාත්‍යන්තර නිරීක්ෂකයන් ගෙන්වීමේ හැකියාව මැතිවරණ කොමසාරිස්වරයා බැහැර නොකරයි මෙයින් මාසයකට පමණ ඉහතදී වැලිඔය පැවැති මහවැලි ගොවීනට ඉඩම් බෙදාදීමේ උත්සවයකදී ප්‍රකාශයක් කළ ජනාධිපති මහින්ද රාජපක්ෂ මේ සැප්තැම්බරයේ උතුරේ පළාත් සභා මැතිවරණය පවත්වන බව නිවේදනය කළේය. ඉන් අනතුරුව උතුරු පළාත් සභා මැතිවරණය වෙනුවෙන් මේ වනවිටත් ආණ්ඩු පක්ෂය සහ විරුද්ධ පක්ෂ මැතිවරණ පූර්ව ප්‍රචාරක කටයුතු ආරම්භ කොට තිබේ. එහෙත් මැතිවරණ කොමසාරිස් කාර්යාලයේදී මාධ්‍යවේදීන් හමුවේ මහින්ද දේශප්‍රිය කොමසාරිස්වරයා කියා සිටියේ තමන්ට ඒ පිලිබඳ නිල දැනුම් දීමක් මේ තාක් සිදු කොට නැති බවයි. යුද පීඩිතයන් ජුනි මස පළමු වැනිදා ඡන්ද හිමියන්ගේ දිනය ලෙස ප්‍රකාශයට පත් කිරීම සම්බන්ධයෙන් මාධ්‍ය මගින් කරුණු දැක්වීමේදීයි මැතිවරණ කොමසාරිස් වරයා උතුරේ ඡන්ද පැවැත්වීම සඳහා ඇති සූදානම පිළිබඳව අදහස් පළ කළේ. උතුරේ මැතිවරණය සඳහා ජාත්‍යන්තර මැතිවරණ නිරීක්ෂකයන් ගෙන්විය යුතු බවට එක්සත් ජාතික පක්ෂය හා දමිළ ජාතික සන්ධානය මෙන්ම දේශීය මැතිවරණ නිරීක්ෂණ කණ්ඩායම්ද යෝජනා කොට තිබූ අතර මැතිවරණ කොමසාරිස් මහින්ද දේශප්‍රිය ඒ සඳහා තිබෙන හැකියාව බැහැර නොකළේය. යුද්ධය නිසා උතුරෙන් පළා යන්නට බල කරනු ලැබ තම මුල් ගම් බිම් වලින් ඉවත පදිංචිව සිටින සමහරකු ඡන්ද හිමි නාම ලේඛනයේ ලියා පදිංචි කොට නොමැති බවද මැතිවරණ කොමසාරිස් වරයා පෙන්වා දෙයි. එම යුද පීඩිතයන් තාවකාලිකව පදිංචි වී සිටින තැන්වල ලියා පදිංචියට ඉඩ සලසන ලෙසත් මැතිවරණ කොමසාරිස් වරයා පුද්ගලික නිවාස හිමියන්ගෙන් ඉල්ලීමක් කළේය.","len":3286}
{"id":"world-42301279","url":"https:\/\/www.bbc.com\/sinhala\/world-42301279","title":"එක්සත් රාජධානියේ ඇතැම් ප්‍රදේශවල දැඩි හිමපතනයක්","summary":"හිමපතනය සිදුවෙද්දී එක්සත් රාජධානියේ ඇතැම් ප්‍රදේශවලට කාලගුණ අනතුරු ඇඟවීම් නිකුත් කෙරී ඇත.","text":"දැඩි හිමපතනයත් සමග පැමිණි දුක සහ සතුට ඉරිදා (දෙසැම්බර් 10) එක්සත් රාජධානියේ වැඩිම හිමපතනය වාර්තාවූ වේල්සයේ බ්‍රේකන් ආසන්න සෙනිබ්‍රිජ් ප්‍රදේශයෙන් දකින්නට ලැබුනේ සෙන්ටිමීටර් 30 ක හිමපතනයකි. වේල්සයේ හිමෙන් වැසුණු ගම්මානයක් එංගලන්තයේ දකුණුදිග ප්‍රදේශයට හිම සමග පැයට සැතපුම් 80ක වේගයෙන් දැඩි සුළං හමා යා හැකි බවට ද අනතුරු අගවා ඇත. බෙල්ෆාස්ට් නගරයේ හිම අතරින් යාන්තමින් දිස්වෙන පිළිරුවක් මෙම හිම පතනය හේතුවෙන් ගුවන්ගමන්, දුම්රිය ගමන් සහ මාර්ග ප්‍ර‍වාහන කටයුතුවලට ප්‍රමාද සිදුවිය හැකි අතර ගුවන් ධාවනපථ කිහිපයක් ද අවහිර වී ඇතැයි වාර්තා වේ. උතුරුදිග ප්‍රදේශයේ හිමෙන් වැසුණු කඳු සහ මාර්ග ඩෙවෝන් සහ කෝන්වෝල් ප්‍රදේශවල පැයට සැතපුම් 70කට වඩා වැඩි වේගයකින් සුළං හමා යන අතර ඉංග්‍රීසි ඕඩයෙහි එය පැයට සැතපුම් 90ක පමණ වේගයක් වන බව බීබීසී කාලගුණ සේවය වාර්තා කරයි. පර්ත්ශයර් ප්‍රදේශය ග්ලෝස්ටෂයර්, විල්ට්ෂයර්, ඔක්ස්ෆර්ඩ්ෂයර්, බකිංහැම්ෂයර්, හර්ට්ෆෝඩ්ෂයර් සහ එසෙක්ස් යන ප්‍රදේශවලට ද අනතුරු අගවා ඇති අතර ලිවර්පූල් සහ දකුණු යෝක්ෂයර් වැනි ප්‍රදේශවල අනතුරු ඇඟවීම තරමක් පහත හෙලා තිබේ. හිම වැටුනත් ලන්ඩන් නුවර සුපුරුදු පරිදි මිනිසුන්ගෙන් පිරී ඇත ස්කොට්ලන්තයේ සහ වේල්සයේ සමහර ප්‍රදේශවල උෂ්ණත්වය සෙල්සියස් අංශක ඍණ 10 පමණ දක්වා පහත බසිනු ඇතැයි අපේක්ෂා කෙරෙන අතර සමහර ග්‍රාමීය ප්‍රදේශවල උෂ්ණත්වය සෙල්සියස් අංශක ඍණ 14 පමණ දක්වා පහළ යනු ඇතැයි ද අනුමාන කෙරේ. හිමපතනය නිසා පාපන්දු තරඟ නැවත්වුයේ නැහැ මේ තොරතුරුද දැනගන්න: උෂ්ණත්වය සෘණ අංශක 50 දීත් පාසල් යන දරුවෝ","len":3291}
{"id":"120727_political_prisoners","url":"https:\/\/www.bbc.com\/sinhala\/sri_lanka\/2012\/07\/120727_political_prisoners","title":"බන්ධනාගාරයේදී පහර කෑ සිරකරුවන් 'මැරෙන්න දාලා'","summary":"තමන්ට ලැදි දේශපාලන සිරකරුවන් පමණක් නිදහස් කරමින් අනෙක් සිරකරුවන් දිගටම රැඳවුම් භාරයේ තබා ගන්නා බවට මානව හිමිකම් ක්‍රියාධරයන් පිරිසක් ශ්‍රී ලංකා ආණ්ඩුවට චෝදනා කරති.","text":"'පහර දීල දැන් මරණාසන්නව ඉන්න හිරකරුවන්ට දෙන්නේ ඩිස්ප්රීන් පෙත්තයි පැනඩෝල් පෙත්තයි විතරයි' සිංහල දේශපාලන සිරකරුවන්ට ලැබුණු නිදහස දෙමළ ජාතිකයන්ට නොදෙන්නේ මන්දැයි ප්‍රශ්න කරන ඔවුහු විශේෂයෙන්ම බන්ධනාගාරයේදී පහර කෑමට ලක්වුණු දෙමළ සිරකරුවන්ට රෝහලේදී නිසි ප්‍රතිකාර පවා නොලැබෙන බවටද බරපතල චෝදනාවක් එල්ල කරති. මානව හිමිකම් ක්‍රියාකාරී කමිටුව මේ චෝදනා එල්ල කළේ රැඳවුම් භාරයේ පසුවන දේශපාලන සිරකරුවන් නිදහස් කරන්නැයි ආණ්ඩුවට බල කරමින් මහජනයාගේ අත්සන් එකතු කිරීමේ ව්‍යාපාරයක් කොළඹදී ආරම්භ කරමින්. \"කරුණා අම්මාන්ට නිදහස ලබාදීල තියෙනවා, පිල්ලෙයාන්ට ලබාදීල තියෙනවා, කේපී ට ලබාදීල තියෙනවා,\" කමිටුවේ ප්‍රධානියෙකු වන ප්‍රජාතන්ත්‍රවාදී ජනතා පෙරමුණේ නායක මනෝ ගනේෂන් පැවසීය. මේ අතර අදහස් දැක්වූ නව සම සමාජ පක්ෂයේ නායක ආචාර්ය වික්‍රමබාහු කරුණාරත්න 1971 දී සහ 1989 දී දුන් සමාව දෙමළ දේශපාලන සිරකරුවන්ට ලබා නොදීම දෝෂ දර්ශනයට ලක් කළේය. \"ඒ අය අද ඔක්කොම මේ ආණ්ඩුව කියනවා පුනරුත්ථාපනය කරන්න ඕන කියල. අපි අහනවා කොළඹ ඉන්න හිරකරුවෝ බූස්සට ගෙනියන්නේ පුනරුත්ථාපනයටද?. ඒ පුනරුත්ථාපනය වවුනියාවේ හිටපු සිරකරුවන්ට ලැබිච්ච පුනරුත්ථාපනයද,\" ඔහු ප්‍රශ්න කළේය. එක්සත් සමාජවාදී පක්ෂයේ නායක සිරිතුංග ජයසූරිය පවසන්නේ වවුනියාව බන්ධනාගාරයේදී තුවාල ලැබූ සිරකරුවන්ට ආණ්ඩුව නිසි ප්‍රතිකාර ලබා නොදෙන බවයි. \"පහර දීල දැන් මරණාසන්නව ඉන්න හිරකරුවන්ට දෙන්නේ ඩිස්ප්රීන් පෙත්තයි පැනඩෝල් පෙත්තයි විතරයි. මැරෙන්න දාල තියෙන්නේ ආණ්ඩුව බලා ඉන්නවා මැරෙනකන්,\" බව ඔහු පවසයි.","len":3292}
{"id":"sri-lanka-37451195","url":"https:\/\/www.bbc.com\/sinhala\/sri-lanka-37451195","title":"පාසල්වලට ඇතුල් වන කාන්තාවන්ට 'ඇඳුම් නීතියක් නෑ'","summary":"පාසල්වලට ඇතුළුවන කාන්තාවන්ගේ ඇඳුම් සම්බන්ධයෙන් පනවා තිබෙන සියලුම නීති ඉවත් කරන මෙන් සියලුම පාසල්වලට නියෝග කළ බව අධ්‍යාපන අමාත්‍ය අකිල විරාජ් කාරියවසම් පවසයි.","text":"සිරුරේ උඩ කොටසේ වැඩි ප්‍රමාණයක් අනාවරණය වන අයුරින් සාරිය ඇඳීය යුතු බවට පැනවුණු නියෝගයයි මතභේදයට ලක් වී තිබෙන්නේ පාසල් තුලට යන කාන්තාවන්ගේ ඇඳුම් සම්බන්ධයෙන් ඇතැම් පාසල් විශේෂ නීති පනවා ඇති බව අනාවරණය වීමෙන් අනතුරුව නව නියෝගය ඇතුලත් චක්‍රලේඛයක් නිකුත් කළ බවයි, අමාත්‍යවරයා බීබීසී සංදේශයට කියා සිටියේ. අදාළ නීතිය පිළිබඳව මුලින්ම බීබීසීයේ අයේෂා පෙරේරා අනාවරණය කිරීමෙන් අනතුරුව දෙමාපියන්ගෙන් පැමිණිලි ගණනාවක් ලැබුණු බවත් ඇමතිවරයා සඳහන් කළේය. \"පාසල් තුලට යන දෙමාපියන්ට විශේෂයෙන්ම කාන්තාවන්ට විධිමත් ඇඳුමකින් සැරසී පැමිණීම පමණයි අවශ්‍ය වෙන්නේ. එහෙම නැතුව කාන්තාවන්ට ඇඳුම් ඇඳීම පිළිබඳව නිර්ණායක අවශ්‍ය නෑ,\" ඇමතිවරයා පැවසීය. මෙම දැන්වීම සමාජ මාධ්‍ය ජාල වල දැඩි සංවාදයකට බඳුන් විය කොළඹ ශාන්ත ජෝසප් විද්‍යාලය ඉදිරිපස අලවා තිබුණු පෝස්ටරයක දැක්වෙන පරිදි සාම්ප්‍රදායික සාරියෙන් හෝ එතරම් නවීන නොවන ඇඳුම්වලින් සැරසීම යෝග්‍ය වුවත්, කොට සාය සහ අත් නොවැසෙන ආකාරයේ ඕනෑම ඇඳුමක් පාසලය 'යෝග්‍ය නොවන' ඇඳුම් ආයිත්තම්. \"විශේෂයෙන්ම නගරබද ප්‍රදේශවල ඉන්න කාන්තාවන් රැකියාවට නිරන්තරයෙන් සාරිය අඳින්නේ නැහැ. සමහරුන්ට ඔවුන්ගේ නිල ඇඳුම් තියෙනව. ඒ අවස්ථාවේදී සමහර අවස්ථාවල පාසල්වල මුරකරුවන් ගේට්ටුවෙන් ඇතුලට යාන්න දෙන්නේ නැති බව අපිට දැනගන්න ලැබිල තියෙනව,\" අමාත්‍ය අකිල විරාජ් කාරියවසම් පැවසීය. \"සංස්කෘතියට ගැලපෙන්නේ නෑ වගේ බාධක දාල ප්‍රශ්නයක් ඇතිකරගත යුතු නෑ. ලෝකේ වෙනස් වෙනව.\" බැලූ බැල්මට මෙම පෝස්ටරය මෝස්තර සඟරාවක පිටුවක් ලෙසයි පෙනෙන්නේ","len":3295}
{"id":"150102_lanka_mahinda_devil","url":"https:\/\/www.bbc.com\/sinhala\/sri_lanka\/2015\/01\/150102_lanka_mahinda_devil","title":"‘දන්නා යක්ෂයාට ඡන්දය දෙන්න'-ජනාධිපති","summary":"‘නොදන්නා දෙවියන්ට නොව දන්නා යක්ෂයාට ඡන්දය දෙන්නැයි’ එක්සත් ජනතා නිදහස් සන්ධානයේ ජනාධිපති ධූර අපේක්ෂක මහින්ද රාජපක්ෂ උතුරේ ජනයාගෙන් ඉල්ලීමක් කළේය.","text":"කලින් යුද කලාපයක් වූ උතුරු පළාතේ මැතිවරණ සංචාරයක නිරත වූ ජනාධිපති මහින්ද රාජපක්ෂ තමා විසින් ම ඔහු හඳුන්වා ගත්තේ ‘දන්නා යක්ෂයා’හැටියටයි. ඔහු එම ප්‍රකාශය කළේ යාපනයේ සංවිධානය කර තිබුණ මැතිවරණ රැළියක් අමතමිනි. ‘නොදන්නා දෙවියන්ට නොව දන්නා යක්ෂයාට ඡන්දය දෙන්නැයි’ ජනාධිපතිවරයා ඉල්ලා සිටියේ සිංහල භාෂාවෙනි. තමා ‘දන්නා යක්ෂයා’ බවයි ඔහු පවසන්නේ. මෙය තමා බලයට පත්වීමෙන් අනතුරුව සිදු කරන එකොළොස් වැනි යාපන සංචාරය බවත් ඔහු සිහිපත් කළේය. ‘අපි ඔබට විදුලි බලය දුන්නා. අළුත් පාසල් දුන්නා. ඔබට ජල පහසුකම් සම්පාදනය කිරීමටත් අපට අවශ්‍යයි’ ජනාධිපති මහින්ද රාජපක්ෂ කියා සිටියේය. සිය ප්‍රධාන ප්‍රතිවාදී අපේක්ෂක මෛත්‍රීපාල සිරිසේන උතුරු පළාත සම්බන්ධයෙන් දැඩි උනන්දුවක් නොමැති බව පෙන්නුම් කර ඇතැයි ප්‍රකාශ කළ ජනාධිපතිවරයා, සිය ප්‍රතිවාදියා නිරන්තරයෙන් යාපනයට නොපැමිණි අයකු වන බවයි සඳහන් කළේ. ජනාධිපති ධූර අපේක්ෂක මහින්ද රාජපක්ෂ ගේ මැතිවරණ චාරිකාව අද (02) යොමු වුනේ යාපනය ,වව්නියාව සහ මන්නාරම දිස්ත්‍රික්ක වලටයි. මේ අතර, මහින්ද රාජපක්ෂ ජනාධිපතිවරයා හා වවුනියාවේදී වේදිකාවට එක්වූ දෙමළ ජාතික සන්ධානයේ මන්ත්‍රීවරුන් හතර දෙනකු ඇතුළු වවුනියාවේ ප්‍රාදේශීය සභා මන්ත්‍රීවරු 9 දෙනෙක් ජනාධිපතිවරයාට සහය දැක්වීමට එක් වුහ. මෙසේ රජයට සහය දැක්වීමට එක්වුණේ දෙමළ ජාතික සන්ධානයේ මන්ත්‍රීවරුන් 4 දෙනෙක් , එක්සත් ජාතික පක්ෂයේ මන්ත්‍රීවරයෙක් , ශ්‍රී ලංකා මුස්ලිම් කොන්ග්‍රසයේ මන්ත්‍රීවරුන් දෙදෙනෙක් සහ සමස්ත ලංකා මුස්ලිම් කොන්ග්‍රසයේ මන්ත්‍රීවරුන් දෙදෙනෙක්.","len":3301}
{"id":"130811_muslim","url":"https:\/\/www.bbc.com\/sinhala\/sri_lanka\/2013\/08\/130811_muslim","title":"ආණ්ඩුවෙන් විපක්ෂයෙන් පොලිසියට දැඩි ප්‍රහාරයක්","summary":"මුස්ලිම් ප්‍රජාවට සහ සිද්ධස්ථාන වලට එරෙහි ප්‍රචන්ඩ ක්‍රියා වැලක්වීමට ක්‍රියාත්මක නොවන බවට ආණ්ඩුවේත් විපක්ෂයේත් මුස්ලිම් නායකයෝ පොලිසියට චෝදනා කරති.","text":"දැඩි ස්වරයෙන් යුතුව ඉරිදා සවස් යාමයේ මුස්ලිම් ඇමති වරුන් අට දෙනකු සමගින් ප්‍රකාශයක් නිකුත් කරන බස්නාහිර ආණ්ඩුකාර වරයා, ග්‍රෑන්ඩ්පාස් ප්‍රහාරය ‘කලින් දැනුවත්ව සැලසුම් සහගතව කරන ලද්දක් බවයි. ‘යකඩ මල්ල’ කොස්ගස් හන්දියේ මුස්ලිම් දේවස්ථානයට පහර දුන් කලහකාරීන් පොලිසියටත් පහර දුන් බව බීබීසී සංදේශය සමගින් කියා සිටි ආණ්ඩුකාර අලවි මවුලානා, ‘යකඩ මල්ලට ගුල්ලො ගහල නම්, හාල් මල්ල ගැන බලන්න දෙයක් නෑ,’යනුවෙන් සඳහන් කළේය. පොලිසිය ආගම් විරෝධී ප්‍රචණ්ඩ ක්‍රියා මැඩලීමට පියවර නොගැනීම පිලිබඳ ආණ්ඩුවේ මුස්ලිම් නායකත්වයේ චෝදනාව එක්සත් ජාතික පක්ෂයෙන්ද කොළඹදී එල්ල විය. ‘පොලිසිය බලා සිටියදී’ බස්නාහිර පළාත් සභා මන්ත්‍රී මුජිබර් රහුමාන් මාධ්‍යවේදීන් හමුවේ ප්‍රකාශ කළේ රජය ග්‍රෑන්ඩ්පාස් ප්‍රහාරය පිළිබඳව කල් තියා දැන සිටි බවයි. වැලිවේරියේ වතුර ඉල්ලා සිටි ජනතාවට හමුදාව යොදවා රජය ‘ම්ලේච්ඡ ලෙස’ ප්‍රහාරයක් එල්ල කළත්, කොස්ගස් හන්දියේදී මුස්ලිම් දේවස්ථානයට පහර දෙද්දී බලා සිටි පොලිසිය ‘අවම බලය හෝ’ යෙදවූයේ නැති බවයි එජාප පළාත් සභා මන්ත්‍රීවරයා පවසන්නේ. 'පල රහිත ඇල් මැරුණු' මුස්ලිම් ප්‍රජාව සහ දේවස්ථාන වලට මීට ඉහත ප්‍රහාර වැදුනු අවස්ථා වලදී නීතිය ක්‍රියාත්මක කිරීමට නියම කොට තිබෙන ආයතන ගත් පියවර 'පල රහිත හා ඇල් මැරුණු,' හෙයින් අන්ත වාදී බලවේග එමගින් තවත් දිරිමත් වී ඇති බවයි ඔවුන්ගේ නිවේදනයේ සඳහන් වන්නේ. මේ ප්‍රහාරය 'කණගාටුදායක හා නිවට' එකක් ලෙසින් හඳුන්වන ආණ්ඩු පක්ෂයේ දේශපාලන නායකයන්, ස්වාධීන පරීක්ෂණයක් පවත්වන ලෙස ජනාධිපතිවරයාගෙන් ඉල්ලා තිබේ. .","len":3306}
{"id":"140402_lanka_elections-mahinda","url":"https:\/\/www.bbc.com\/sinhala\/sri_lanka\/2014\/04\/140402_lanka_elections-mahinda","title":"‘මැතිවරණ කොමිසම පහසුවක්’- මහින්ද දේශප්‍රිය","summary":"මැතිවරණ කොමිසමක් පිහිටුවීම සම්බන්ධයෙන් තමා තුළ විරෝධයක් නැතැයි මැතිවරණ කොමසාරිස් මහින්ද දේශප්‍රිය පවසයි.","text":"අද උදෑසන මැතිවරණ දෙපාර්තමේන්තුවේ පැවති මාධ්‍ය හමුවකදීයි මැතිවරණ කොමසාරිස්වරයා එම අදහස් පළ කළේ. මැතිවරණ කොමිසමක් පිහිටුවිය හැකි නම් එමගින් තම රාජකාරිය පහසු වන බවයි කොමසාරිස්වරයා වැඩිදුරටත් සඳහන් කළේ. වඩාත් සාධාරණ මැතිවරණයක් සඳහා ස්වාධීන මැතිවරණ කොමිෂන් සභාවක් පිහිටුවන ලෙස විපක්ෂය දිගින් දිගටම කරන ඉල්ලීම පිළිබඳව බීබීසී සංදේශය කළ විමසීමකට පිළිතුරු දෙමිනුයි ඔහු එම අදහස් පළ කළේ. \" සාමාජිකයකයන් එක් අයකුට වඩා වැඩි කොමිසමක් නම් වඩාත් හොඳයි. මැතිවරණ කොමිසමක් ඇත්නම් සමහර කරුණු වලට තනිවම මුහුණ දෙන්න වෙන්නේ නැහැ.”මැතිවරණ කොමසාරිස්වරයා සඳහන් කළේය. අපේක්‍ෂක වියදම් සීමාවක් පසුගිය දා පැවැත්වුන ඡන්ද විමසීමේ දී මැතිවරණ කොමසාරිස්වරයා හැටියට තමන්ට ඇති බලතල අනුව නිතිය තදින් ක්‍රියාත්මක කළ බව පවසන මහින්ද දේශප්‍රිය, තමා හැමවිටම උත්සාහ කළේ ඡන්ද දායකයන්ට හා අපේක්ෂකයන්ට පහසු ආකාරයට කටයුතු කිරීමට බවත් පෙන්වා දුන්නේය. \" නීතිය ක්‍රියාත්මක කළේ අපේක්ෂකයන් සමඟ ඇති ද්වේශයකින් නොවෙයි. පොලිසිය හරහා අපි කටයුතු කළේ එක සිද්ධියකදී පමණයි. ඒ මාතර සිද්ධිය. අනිත් සිදු වීම් ගැන අපි පොලිසියට බලපෑම් කරන්න ගියේ නැහැ\" මැතිවරණ කොමසාරිස් පැවසීය . ඉහත කී මාධ්‍ය හමුවේ දී හිටපු හමුදාපති සරත් ෆොන්සේකා පසුගිය පළාත් සභා මැතිවරණයේ දී ඡන්දය ප්‍රකාශ කිරීම පිළිබඳවත් අවධානය යොමු විය. මැතිවරණ කොමසාරිස්වරයා කියා සිටියේ යම් පුද්ගලයෙකු නිසි ආකාරයට ඡන්ද දායකයකු හැටියට ලියා පදිංචි වී ඇත්නම් හා ඒ සම්බන්ධයෙන් විරෝධය පළ නො වූයේ නම් ඔහුට ඡන්දය පාවිච්චි කළ හැකි බවයි.","len":3307}
{"id":"140717_lanka_mahinda_commission","url":"https:\/\/www.bbc.com\/sinhala\/sri_lanka\/2014\/07\/140717_lanka_mahinda_commission","title":"උගත් පාඩම් සඳහා ජාත්‍යන්තර උපදේශක මණ්ඩලයක්","summary":"උගත් පාඩම් සහ ප්‍රතිසන්ධාන පරීක්ෂණ කොමිසන් සභා වාර්තාවේ නිර්දේශ සහ විෂය පථය තවත් පුළුල් කරමින් උපදේශක මණ්ඩලයක් පත් කරනු ලැබීමට ශ්‍රී ලංකා රජය පියවර ගෙන ඇත.","text":"ජනාධිපති මහින්ද රාජපක්ෂ විසින් පත් කරනු ලැබ තිබෙන එම ත්‍රිපුද්ගල උපදේශක මණ්ඩලය විදේශීය නියෝජිතයන්ගෙන් සමන්විත වෙයි. එක්සත් රාජධානියේ රාජනීතිඥ ශ්‍රීමත් ඩෙස්මන්ඩ් ද සිල්වා නව උපදේශක මණ්ඩලයේ සභාපතිවරයා වන අතර, රාජ නීතිඥ ශ්‍රීමත් ජෙෆ්රි නයිස් සහ මහාචාර්ය ඩේවිඩ් ක්රේන් එහි සෙසු සාමාජිකයෝ වෙති. ශ්‍රී ලංකා ප්‍රජාතාන්ත්‍රික සමාජවාදී ජනරජය විසින් ප්‍රකාශයට පත් කරනු ලැබ අති විශේෂ ගැසට් පත්‍රයක් මගින් කියා සිටින්නේ ‘උගත් පාඩම් සහ ප්‍රතිසන්ධාන පරීක්ෂණ කොමිසන් සභා වාර්තාවේ නිශ්චිත සහ සාමාන්‍ය වශයෙන් සඳහන් වී තිබෙන කරුණු ගණනාවක් පරීක්ෂා කිරීම ජනතා ශුභ සෙතට හේතු වනු ඇතැයි ජනාධිපතිවරයා අදහස් කරන හෙයින් පරීක්ෂණ කොමිසන් සභාවේ විෂය ක්‍ෂේත්‍රය තවත් පුළුල් කරන’ බවයි. උපදේශක කාර්යය මේ අනුව 2013 අගෝස්තු මස පහළොස් වෙනි දින නිකුත් කරන ලද 1823\/42 දරන ගැසට් නිවේදනයේ පල කරන ලද පරීක්ෂා කොමිසන් සභාවේ විෂය ක්‍ෂේත්‍රය 2014 ජුලි පහළොස් වෙනි දින අති විශේෂ ගැසට් නිවේදනය මගින් තවදුරටත් පුළුල් කෙරෙයි. උගත් පාඩම් සහ ප්‍රතිසන්ධාන පරීක්ෂණ කොමිසන් සභා වාර්තාවේ 4.359 වැනි ඡේදයේ සඳහන් කරුණු සම්බන්ධයෙන් කොමිසන් සභාව විසින් විමර්ශනය කළ යුතු නිශ්චිත කාරණා නව ගැසට් නිවේදනයේ දැක්වෙයි. පරීක්ෂණ කොමිසන් සභාවට ගැසට් නිවේදනයේ දැක්වෙන නෛතික සහ අදාළ පැතිකඩ ආවරණය වන ජාත්‍යන්තරව ලබා ගත් විශේෂඥ දැනුමක් සහ පළපුරුද්දකින් සමන්විත ජාත්‍යන්තරව පිළිගත් විශේෂඥයන්ගේ උපදෙස් වල ප්‍රතිලාභය ලබා ගැනීම යෝග්‍ය බව සිය මතය වන බවයි,ජනාධිපතිවරයා ඉහත කී ගැසට් නිවේදනය මගින් කියා සිටින්නේ.","len":3310}
{"id":"120812_election_violence","url":"https:\/\/www.bbc.com\/sinhala\/sri_lanka\/2012\/08\/120812_election_violence","title":"ඡන්ද මැර ක්‍රියාවල යෙදුනත් ජනාධිපති අපි ආරක්ෂා කරාවි - ආණ්ඩු පක්ෂ මන්ත්‍රී","summary":"ආණ්ඩු පක්ෂයේ දේශපාලනඥයන් කලක් මුළුල්ලේම මැතිවරණ දිනීම සඳහා මැර ක්‍රියාවල යෙදෙන්නේ කවර වරද කළත් ජනාධිපති මහින්ද රාජපක්ෂ තමන් ආරක්ෂා කරන බව විශ්වාස නිසා යයි ආණ්ඩු පක්ෂ මන්ත්‍රීවරයෙක් පවසයි.","text":"මාතලේ දිස්ත්‍රික්කයේ පාර්ලිමේන්තු මන්ත්‍රී ලක්ෂ්මන් වසන්ත පෙරේරා ඒ බව සඳහන් කළේ සේරුවිල, එළැඹෙන පාලක එක්සත් ජනතා නිදහස් සන්ධානයේ අපේක්ෂකයන්ට සහාය දීම සඳහා අලි ඔලුව ප්‍රදේශයේ දී පැවති රැස්වීමක් අමතමින්. සේරුවිල ප්‍රාදේශීය සභාවේ සභාපතිවරයා මෙවර මැතිවරණයේදී පාලක සන්ධානයේ අපේක්ෂකයන්ට සහාය පළ කරද්දී, උප සභාපතිවරයා විමල් වීරවංශ ඇමතිවරයාගේ නායකත්වයෙන් යුත් ජාතික නිදහස් පෙරමුණේ අපේක්ෂකයන්ට සහාය පළ කිරීම හේතුවෙන් ප්‍රාදේශීය සභාවේ අර්බුදයක් මතු වී තිබෙන බව එක් කථිකයෙක් එහිදී මන්ත්‍රීවරයාගේ අවධානයට යොමු කළේය. ඡන්දදායකයන් මුලා කිරීම එයට ප්‍රතිචාරය පළ කළ ලක්ෂ්මන් වසන්ත පෙරේරා මන්ත්‍රීවරයා පැවසුවේ, මැතිවරණවලදී තමන් මුහුණපා තිබෙන ප්‍රශ්නවලට සාපේක්ෂව එය කිසිසේත්ම අර්බුදයක් නොවන බවයි. මැතිවරණ ප්‍රචාරක ව්‍යාපාර වල දී තමන් කෙතරම් වාහන ගිනි තබා තිබෙන්නේදැයි ප්‍රශ්න කළ මන්ත්‍රීවරයා, එසේම තමන්ගේ බොහෝ වාහන ද ගිනිබත් කරන ලද බවත් පැවසීය. 2008 පළාත් සභා මැතිවරණය පිළිබඳව සඳහන් කළ මන්ත්‍රීවරයා, එහිදී තමන් ඡන්දදායකයන් මුලා කළ අන්දම ද පැහැදිලි කළේය. ඇතැම් ප්‍රදේශවලට විදුලිය ලබා දෙන බව පවසමින් විදුලි රැහැන් වලට හැට්ට කටු ගසා නීති විරෝධී ලෙසින් නිවෙස්වලට විදුලිය ලබා දුන් බවත්, ට්‍රැක්ටර වලින් ජලය බෙදා දෙමින් ඇතැම් පළාත්වලට ජලය ලබා දෙන බවට පොරොන්දු වූ අන්දමත් සිහිපත් කළේය. තමන් මේ සියලු මැර ක්‍රියා සහ ජනතාව මුලා කිරීමේ යෙදුනේ තමන්ට ලැබී තිබූ ජනතා බලය සහ කවර වරද කළත් ජනාධිපතිවරයා තමන් ආරක්ෂා කරන බවට තිබූ විශ්වාසය නිසා බව ද ඔහු සඳහන් කළේය.","len":3320}
{"id":"world-38305208","url":"https:\/\/www.bbc.com\/sinhala\/world-38305208","title":"සෝවියට් දේශය බිඳ වැටුනේ පාවාදීම් නිසා - ගොර්බචෝෆ්","summary":"1991 දී සෝවියට් දේශය බිඳ වැටුනේ පාවාදීම් හේතුවෙන් බව සෝවියට් දේශයේ අවසාන නායකයා වන මිහායිල් ගොර්බචෝෆ් පවසයි.","text":"1991 දෙසැම්බර් 25 වැනි දින රාජ්‍ය රූපවාහිනිය ඔස්සේ සිය ඉල්ලා අස්වීම නිවේදනය කරන මිහායිල් ගොර්බචෝෆ් සෝවියට් දේශය බිඳ වැටීමෙන් වසර විසි පහක් ගතවීම නිමිති කොට ගෙන බීබීසීය සමග විශේෂ සාකච්ඡාවකට එක් වූ 85 හැවිරිදි හිටපු ජනාධිපතිවරයා, රුසියාවේ නායකයන් කුපිත කරවන බවට බටහිර රටවලට චෝදනාවක්ද එල්ල කළේය. 1991 දෙසැම්බර් 25 වැනි දින සෝවියට් දේශය ඉතිහාස පොතට එක් වූයේ බල තණ්හාවෙන් පෙළුන කණ්ඩායමක පාවාදීම් හේතුවෙන් බව ඔහු අවධාරණය කරයි. \"මගේ පිටිපස්සේ ඉඳගෙන මාව පාවල දුන්නා,\" ඔහු පැවසීය. 1987 දී එවකට එක්සත් ජනපද ජනාධිපති රොනල්ඩ් රේගන් සමඟ න්‍යෂ්ඨික නිරවිකරණ ගිවිසුමට අත්සන් තබමින් \"සිගරට්ටුවක් පත්තු කරගන්න ඔවුන් මුළු නිවසටම ගිනි තිබ්බා. බලය අත්පත් කරගන්න. ඔවුන්ට ඒක ප්‍රජාතන්ත්‍රවාදීව කරන්න පුළුවන් කමක් තිබුණේ නැහැ. ඉතින් ඔවුන් අපරාධයකට යොමු වුනා. ඒක කුමන්ත්‍රණයක්.\" ඒ අවස්ථාවේ සෝවියට් දේශය 'සිවිල් යුද්ධයක් කරා යමින් සිටි' බැවින් එය වැළැක්වීම සිය අභිප්‍රාය වූ බවත් ඔහු සඳහන් කළේ මොස්කව් නුවර සිටින බීබීසී වාර්තාකරු ස්ටීව් රොසෙන්බර්ග් සමඟ ඉතා දුර්ලභ සම්මුඛ සාකච්ඡාවකට එක්වෙමිනි. \"න්‍යෂ්ඨික ආයුධ ඇතුළු ආයුධවලින් පිරුණු අපේ වගේ රටක බෙදීමක් ඇති වුනා නම් කොයිතරම් ජීවිත හානියක් වෙන්න තිබුනද? බලයේ රැඳිලා ඉන්න එහෙම දෙයක් කරන්න මට ඕන වුනේ නැහැ. ඉල්ලා අස්වීම මගේ ජයග්‍රහණයක්.\" බටහිර ජනමාධ්‍ය දිගින් දිගටම රුසියාවේ ජනාධිපති ව්ලදිමීර් පූතින් දැඩිව විවේචනය කිරීමේ ප්‍රතිඵලයක් වශයෙන් රට තුල ඔහුගේ ජනප්‍රියත්වය එන්න එන්නම ඉහල යමින් පවතින බවත් මිහායිල් ගොර්බචෝෆ් පැවසීය.","len":3327}
{"id":"sri-lanka-39873758","url":"https:\/\/www.bbc.com\/sinhala\/sri-lanka-39873758","title":"නඩු විභාග කඩිනම් කිරීමට තවත් විනිසුරුවරු","summary":"මේ වනවිට ඉහල අධිකරණවල ගොඩ ගැසී තිබෙන නඩු විභාග කිරීම කඩිනම් කිරීමේ අරමුණින් දැනට සිටින මහාධිකරණ විනිසුරුවරුන් සංඛ්‍යාව වැඩිකිරීමේ යෝජනාවකට කැබිනට් මණ්ඩලයේ අනුමැතිය හිමිවිය.","text":"මේ වසරේ මාර්තු මාසය වනවිට නඩු 28,000 කට ආසන්න ප්‍රමාණයක් විභාග කිරීම පිණිස ඉහල අධිකරණවල සේවය කරන්නේ මහාධිකරණ විනිසුරුවරුන් 75 දෙනෙකු පමණක් බැවින් විනිශ්චයකාරවරුන්ගේ සංඛ්‍යාව 85 දක්වා වැඩිකිරීමට අධිකරණ අමාත්‍ය විජේදාස රාජපක්ෂ කැබිනට් මණ්ඩලයේ අනුමැතිය ඉල්ලා සිටියේය. ඒ සඳහා අවස්ථාව සලසමින් අදාළ පනත සංශෝධනය කරන මෙන් නීති කෙටුම්පත් සම්පාදකයන්ට උපදෙස් දීමට කැබිනට් මණ්ඩලයේ අනුමැතිය හිමි වූ බව කැබිනට් තීරණ දැනුම්දෙමින් රජයේ ප්‍රවෘත්ති දෙපාර්තමේන්තුව නිකුත් කළ නිවේදනයක සඳහන් වේ. සබැඳි යොමු: මේ වන විට සිවිල් අධිකරණවල නඩු 5749 ක්, ඉහල වාණිජ අධිකරණවල නඩු 5580 ක් සහ අනෙක් ඉහල අධිකරණවල නඩු 16574 ක් විභාග කෙරෙමින් පවතින බව අධිකරණ අමාත්‍යවරයා ඉදිරිපත් කළ කැබිනට් සංදේශයේ සඳහන්ය. පෞද්ගලික සේවයේ නිරතව සිටි ආර් කන්නන් රාමනාදන් නීතිඥවරයා, ජනාධිපති මෛත්‍රීපාල සිරිසේන විසින් පසුගියදා යාපනයේ මහාධිකරණ විනිසුරු පදවියට පත්කිරීම පිළිබඳව ශ්‍රී ලංකා නීතිඥ සංගමයේ ලේකම්වරයා සහ විනිසුරුවරුන්ගේ සංගමය දැඩි විරෝධයක් පළ කළේය. එම විරෝධය හේතුවෙන් ශ්‍රී ලංකා නීතිඥ සංගමයේ නිලවරණය ද කල් දැමීමට නීතිඥ සංගමයට සිදු විය. එහෙත් එම පත්කිරීම මගින් ශ්‍රී ලංකා විනිසුරුවරුන් පත්කිරීමේ ක්‍රියාපිළිවෙත උල්ලංඝනය වී නොමැති බව බීබීසී සිංහල සේවය කළ විමසීමකදී සඳහන් කළ ප්‍රජාතන්ත්‍රවාදය සඳහා වූ නීතිවේදීන්ගේ සංගමයේ සම කැඳවුම්කරු ජ්‍යෙෂ්ඨ නීතිවේදී ලාල් විජේනායක, කෙසේ නමුත් ශ්‍රී ලංකාවේ විනිසුරුවරුන් පත්කිරීමේ දැනට පවතින ක්‍රියාදාමය දැනට වඩා විධිමත් විය යුතු බවත් අවධාරණය කළේය.","len":3330}
{"id":"140707_dalai_lama_lanka_burma","url":"https:\/\/www.bbc.com\/sinhala\/sri_lanka\/2014\/07\/140707_dalai_lama_lanka_burma","title":"දලයි ලාමාගෙන් බෞද්ධයන්ට ඉල්ලීමක්","summary":"සහෝදර රට වැසියන් වන මුස්ලිම් ජනතාවට එරෙහිව සිදු කෙරෙන ප්‍රචණ්ඩ ක්‍රියා නතර කරන මෙන් ටිබෙටයේ බෞද්ධ නායක දලයි ලාමා ශ්‍රී ලංකාවේ සහ බුරුමයේ බෞද්ධයන්ගෙන් ඉල්ලීමක් කරති.","text":"උන්වහන්සේ විසින් එම ඉල්ලීම කරනු ලැබුණේ සිය හැත්තෑ නව වැනි ජන්ම දිනය නිමිත්තෙන් රැස් ව සිටි දස දහස් ගණනක් ජනතාව අමතා පැවැත් වූ දේශනයක දී. දලයි ලාමා, එම ජනතාව අමතමින් බෞද්ධ ප්‍රජාව බහුතරය වන රටවලින් බැගෑපත්ව ඉල්ලා සිටියේ ඉහත කී ආකාරයේ ප්‍රචණ්ඩ ක්‍රියාවන්ගෙන් වළකින ලෙසයි. “එවැනි සාපරාධී ක්‍රියාවක් දෙසට යොමු වීමට පෙර බුදුන්ගේ රුව සිහියට නගා ගන්නා මෙන් මම බෞද්ධයන්ගෙන් ඉල්ලා සිටිනවා. බුදු හාමුදුරුවෝ අපට ඉගැන්නුවේ ආදරය සහ කරුණාවයි. බෞද්ධයන් විසින් මේ වගේ පහර එල්ල කරනු ලබන තැනක බුදු හාමුදුරුවෝ වැඩ හිටිය නම් උන්වහන්සේ පීඩාවට පත් මුස්ලිම් ජනතාව ආරක්ෂා කරනවා ඇති” දලයි ලාමා ප්‍රකාශ කළහ. බුදු හාමුදුරුවෝ වැඩ හිටියා නම් පසු ගිය මාසයේ අලුත්ගම සහ බේරුවල පලාත්වල අන්තවාදීන්ගේ ගැටුම් වලදී මුස්ලිම් ජාතිකයන් හතර දෙනකු මරා දැමුණ අතර විශාල දේපොළ විනාශයක් ද වාර්තා විය. අලුත්ගම සහ බේරුවල ගැටුම් ආරම්භයේ දී බොදු බල සේනා නම් බෞද්ධ සංවිධානය විසින් එහි පවත්වන ලද රැස්වීමක දී බෞද්ධ හිමිවරුන් පළ කළ අදහස් ගැටුම් පැතිර යාමට හේතු වූ බව ශ්‍රී ලංකාවේ ඇතැම් දේශපාලන පක්ෂවල සහ සමාජ ක්‍රියාධරයන්ගේ විග්‍රහය විය. බුරුමයේ මුස්ලිම් විරෝධී ආගමික ප්‍රචණ්ඩ ක්‍රියාවලින් පසුගිය කාලය තුළ දෙසීයකට අධික ජීවිත විනාශයක් සහ එක් ලක්ෂ පනස් දහසකට අධික ජනකායකට උන්හිටිතැන් අහිමි වීම් ගැන වාර්තා වුණි. බුරුමයේ සහ ශ්‍රී ලංකාවේ එවැනි ව්‍යසන වලට හේතු වූයේ වර්ධනය වෙමින් පවතින බෞද්ධ ජාතිකවාදයයි. එවැනි බෞද්ධ අන්තවාදී කණ්ඩායම්වල ප්‍රකාශන වලට එරෙහිව දලයි ලාමා මින් පෙරත් කීපවරක් ම අදහස් පළ කර ඇත.","len":3340}
{"id":"130201_cj_fr_dockyard","url":"https:\/\/www.bbc.com\/sinhala\/sri_lanka\/2013\/02\/130201_cj_fr_dockyard","title":"අගවිනිසුරුට එරෙහි දූෂණ පෙත්සම නිෂ්ප්‍රභ කෙරේ","summary":"අගවිනිසුරු මොහාන් පීරිස් නීතිපති පදවිය හෙබවූ සමයේ රජයට බරපතල අලාභ හානි සිදුකළ බවට චෝදනා කරමින් ඉදිරිපත් කොට තිබූ පෙත්සමක් ශ්‍රේෂ්ඨාධිකරණය විසින් ගාස්තුවට ද යටත් කොට ප්‍රතික්ෂේප කළේය.","text":"සත්‍යා හෙට්ටිගේ විනිසුරුවරයා විභාගයට සම්බන්ධ වීම පිළිබඳව පෙත්සම්කාර නීතිවේදියා පළ කළ විරෝධය විනිසුරු මඬුල්ල ප්‍රතික්ෂේප කළේය නාගානන්ද කොඩිතුවක්කු නීතිඥවරයා විසින් ගොනු කොට තිබූ පෙත්සම විභාගයට ගත් අවස්ථාවේ ප්‍රකාශයක් කළ සභාපති විනිසුරු පී ඒ රත්නායක විනිසුරුවරයා තමන් විභාගයෙන් ඉවත්වන බව සඳහන් කළේය. ඉන් අනතුරුව සත්‍යා හෙට්ටිගේ සහ ඊවා වනසුන්දර විනිසුරුවන් හමුවේ එය විභාගයට ගැනිණ. සත්‍යා හෙට්ටිගේ විනිසුරුවරයා නඩු විභාගයට සම්බන්ධ වීම පිළිබඳව පෙත්සම්කාර නීතිවේදියා විරෝධය පළ කළ නමුත් එම විරෝධය ප්‍රතික්ෂේප කළ විනිසුරු මඬුල්ල පෙත්සම පිළිබඳව කරුණු දක්වන මෙන් ඔහුට නියෝග කළේය. 'මරණ තර්ජන' පෙත්සම ගොනු කළ නීතිඥ නාගානන්ද කොඩිතුවක්කු පැවසුවේ රේගු බදු වංචා කිරීම සම්බන්ධයෙන් ශ්‍රී ලංකා රේගුව ඩොක්යාර්ඩ් (Dockyard) සමාගමට එරෙහිව පවරා තිබූ නඩුවක් වත්මන් අගවිනිසුරු මොහාන් පීරිස් නීතිපතිවරයා ලෙස කටයුතු කල සමයේ අත්තනෝමතික ලෙස ඉවත් කරගෙන ඇති බවයි. මේ හේතුවෙන් රජයට රුපියල් බිලියන 619 කට අධික පාඩුවක් සිදු වී ඇති බවයි පෙත්සම්කරු කියා සිටින්නේ. මොහාන් පීරිස් හිටපු නීතිපතිවරයා විසින් මූලික අයිතීන් කඩ කිරීමක් සිදු කොට ඇති බවට ප්‍රකාශ කරන මෙන් ඉල්ලා අදාළ පෙත්සම ඉදිරිපත් කොට තිබේ. කෙසේ නමුත් අදාළ පෙත්සම විභාග කිරීමට ශ්‍රේෂ්ඨාධිකරණයට බලයක් නොමැති බවට නීතිපතිවරයා තර්ක කළේය. එම තර්කය පිළිගත් ශ්‍රේෂ්ඨාධිකරණය, ගාස්තුවටද යටත් කොට පෙත්සම නිෂ්ප්‍රභ කළේය. පෙත්සම ඉදිරිපත් කිරීමෙන් පසුව තමන්ට තර්ජන එල්ලවී ඇති බව ද නීතිඥවරයා පවසයි. වැඩි තොරතුරු සඳහා සබැඳි තේමා","len":3349}
{"id":"130512_namal_shell_attacks","url":"https:\/\/www.bbc.com\/sinhala\/sri_lanka\/2013\/05\/130512_namal_shell_attacks","title":"යුද්ධයේදී ෂෙල් ගැහුවේ කවුදැයි දන්නේ නෑ - නාමල් රාජපක්ෂ","summary":"එල්ටීටීඊ යට එරෙහි යුද්ධයේ අවසාන භාගයේදී සාමාන්‍ය ජනතාවට ෂෙල් ප්‍රහාර එල්ල වූයේ රජයේ ආරක්ෂක හමුදාවලින්ද නොඑසේනම් එල්ටීටීඊ යෙන්ද යන්න පැහැදිලි නැති බව නාමල් රාජපක්ෂ මන්ත්‍රීවරයා පවසයි.","text":"යුද්ධයෙන් අනාථ වූ දස දහස් සංඛ්‍යාත පිරිසක් උතුරේ පමණක් නොව දකුණේද සිටින බව මන්ත්‍රීවරයා පවසයි යුද්ධයෙන් විනාශ වූ උතුරු පළාතේ යළි ඉදිකිරීම් සම්බන්ධීකරණය භාරව කටයුතු කරන මන්ත්‍රීවරයා ඒ බව පැවසුවේ කොළඹ සිටින බීබීසී වාර්තාකරු චාර්ල්ස් හැවිලන්ඩ් සමඟ කිලිනොච්චියේදී සම්මුඛ සාකච්ඡාවකට එක් වෙමින්. සිව් වසරක් ගතවීත් උතුරේ සාමාන්‍ය ජනතාවගේ අපේක්ෂා භංගත්වය හා කම්පාව තම රජය විසින් නොතකා හැර ඇතැයි යන්න ප්‍රතික්ෂේප කළ ජනාධිපති මහින්ද රාජපක්ෂගේ දෙටු පුත් නාමල් රාජපක්ෂ අතුරුදහන් වීමක් ගැන පොලිසියේ පැමිණිල්ලක් ඇත්නම්, ඒ ගැන පොලිසිය නිසියාකාර පරීක්ෂණ සිදු කරනු ඇති බවට විශ්වාසය පළ කළේය. කුරාම් ෂයික් ඝාතනය සාමාන්‍ය ජනතාව යුද්ධයේදී මරුමුවට පත්වීම සහ උතුරේ අතුරුදහන් වීම ගැන බීබීසී යේ චාල්ස් හැවිලන්ඩ් ජනාධිපති පුත්‍රයාගෙන් විමසා සිටියේ තමනට තවමත් යුක්තිය ඉටුවී නැති බව පීඩාවට පත් ඥාතීන් ලබා දුන් තොරතුරු ආශ්‍රයෙන්. යුද්ධයෙන් අනාථ වූ දස දහස් සංඛ්‍යාත පිරිසක් උතුරේ පමණක් නොව දකුණේද සිටින බව පවසන මන්ත්‍රීවරයා, ඒ සියලු දෙනාට සහන සැලසීම ආණ්ඩුවේ බලාපොරොත්තුව බව පැවසීය. 2011 නත්තල් දින රාත්‍රියේ බ්‍රිතාන්‍ය ජාතික කුරාම් ෂයික් තංගල්ලේදී ඝාතනය කිරීම සම්බන්ධයෙන් පරීක්ෂණයක් පැවැත්විය යුතු බවද චාර්ල්ස් හැවිලන්ඩ් කළ විමසීමකදී මන්ත්‍රීවරයා කියා සිටියේය. එම ප්‍රකාශය පිලිබඳ ප්‍රසාදය පළ කරන ෂයික් ජීවත්වූ ආසනය භාර බ්‍රිතාන්‍ය මන්ත්‍රී සයිමන් ඩන්චුක්, එම ඝාතනය ශ්‍රී ලංකාවේ ජාත්‍යන්තර ප්‍රතිරූපයට හානි සිදු වූ බව රහසක් නොවන්නේ යයි මාධ්‍ය අමතා ප්‍රකාශ කොට තිබේ.","len":3360}
{"id":"sri-lanka-43075744","url":"https:\/\/www.bbc.com\/sinhala\/sri-lanka-43075744","title":"ඇමෙරිකානු සහ ඉන්දීය තානාපතිවරු ජනපති මෛත්‍රී හමුවුනේ ඇයි?","summary":"පළාත් පාලන මැතිවරණයේ ප්‍රතිඵල නිකුවීමෙන් අනතුරුව රටේ හටගෙන තිබෙන දේශපාලන අර්බුදය හමුවේ ඇමෙරිකා එක්සත් ජනපදයේ තානාපතිවරයා සහ ඉන්දියාවේ මහා කොමසාරිස්වරයා පසුගිය අඟහරුවාදා (පෙබරවාරි 13) ජනාධිපති මෛත්‍රීපාල සිරිසේන හමුවූහ.","text":"ජනපති සහ ඉන්දීය මහ කොමසාරිස්වරයා අතර හමුවක් (සංරක්ෂිත ඡායාරූපයකි) විශේෂයෙන්ම රටේ පවතින දේශපාලන වාතාවරණය පිළිබඳව ඔවුන් දෙදෙනා වෙන වෙනම ජනාධිපතිවරයා සමග සාකච්ඡා කර තිබේ. 2015 ජනවාරි 08 වෙනි දින මැතිවරණයෙන් අනතුරුව රටේ දියත් කළ දේශපාලන ප්‍රතිසංස්කරණ සහ ජයග්‍රහණ රැකගැනීම පිණිස ක්‍රියාකරන මෙන් ඔවුන් දෙදෙනාම එහිදී ජනපතිවරයාගෙන් ඉල්ලා සිටි බව විශ්වාස කටයුතු මාර්ගවලින් බීබීසී සිංහල සේවයට අනාවරණය වේ. මැතිවරණ ප්‍රතිඵලයෙන් අනතුරුව අගමැති රනිල් වික්‍රමසිංහ පදවියෙන් ඉල්ලා අස් වී පක්ෂයේ වෙනත් නායකයෙකුට අගමැති පදවිය ලබා දිය යුතු බව ජනාධිපතිවරයාගේ ස්ථාවරය වී තිබේ. එහෙත් මේ සතිය ඇතුළත කිහිප වතාවක්ම ජනපතිවරයා හමු වූ අගමැතිවරයා ඉල්ලා අස්වීම ප්‍රතික්ෂේප කර තිබේ. තවත් කියවන්න: ජනපති හමු වූ තානාපතිවරුන් දෙදෙනා අගමැති පදවිය පිළිබඳව සිය මතය පළ කළේ දැයි යන්න පැහැදිලි නැත. මේ අතර අමාත්‍ය නිමල් සිරිපාල ද සිල්වාගේ ප්‍රධානත්වයෙන් ශ්‍රී ලංකා නිදහස් පක්ෂයේ ආණ්ඩුවක් පිහිටුවීමට ශ්‍රීලනිප මන්ත්‍රීවරු උත්සාහ කරමින් සිටිති. අගමැති පදවියෙන් ඉවත්විය යුතු නැතැයි හිටපු ජනාධිපති මහින්ද රාජපක්ෂ ද අගමැති රනිල් වික්‍රමසිංහ අමතා සඳහන් කළ බව අමාත්‍ය රාජිත සේනාරත්න කැබිනට් මාධ්‍ය හමුවේදී සඳහන් කළ නමුත් නාරාහේන්පිට අභයාරාමයේදී මාධ්‍ය හමුවේ අදහස් දැක්වූ හිටපු ජනාධිපතිවරයා \"පට්ට පල් බොරුවක්\" ලෙසින් පවසමින් එය ප්‍රතික්ෂේප කළේය. මේ අතර ජනාධිපති මෛත්‍රීපාල සිරිසේන සිකුරාදා උදෑසන මාධ්‍ය ප්‍රධානීන් මුණගැසීමට නියමිතව සිටි නමුත් අවසාන මොහොතේ එම හමුව අවලංගු කරනු ලැබ තිබේ.","len":3370}
{"id":"151004_smbp_syria_russia_britain","url":"https:\/\/www.bbc.com\/sinhala\/world\/2015\/10\/151004_smbp_syria_russia_britain","title":"සිරියානු අර්බුදය: අසාද්ගෙන් අනතුරු හැඟවීමක්","summary":"සිරියානු, රුසියානු, ඉරාන සහ ඉරාක ඒකාබද්ධ හමුදා මෙහෙයුම් සාර්ථක නොවුනොත් ''සම්පුර්ණ කලාපයම විනාශ වනු ඇති'' බවට සිරියානු ජනපති බශාර් අල් අසාද් අනතුරු හඟවයි.","text":"ඉස්ලාමීය රාජ්‍ය කැරලිකරුවන්ගේ පාලනයට හානි පමුණුවමින් ඔවුන්ට අයත් කඳවුරු දහයක් ඉලක්ක කොට ගුවන් ප්‍රහාර එල්ල කළ බවයි රුසියාව පවසන්නේ ඇමරිකාව ප්‍රමුඛ ඒකාබද්ධ හමුදා සිරියාව තුළ සිදු කරනු ලබන ගුවන් ප්‍රහාර ජනපති අසාද් හෙළා දැක තිබේ. ඉස්ලාමීය රාජ්‍ය කැරලිකරුවන්ගේ පාලනයට හානි පමුණුවමින් ඔවුන්ට අයත් කඳවුරු දහයක් ඉලක්ක කොට ගුවන් ප්‍රහාර එල්ල කළ බවයි රුසියාව පවසන්නේ. මේ අතර සිරියානු ජනපතිවරයාට සහාය පළ කොට සිදු කෙරෙන රුසියානු හමුදා මැදිහත්වීම් තුර්කිය සහ බ්‍රිතාන්‍ය හෙළා දකිති. රුසියාවේ ක්‍රියාකලාපය ත්‍රස්තවාදය සහ රැඩිකල් මත වාද තවදුරටත් ව්‍යාප්ත කිරීමට අනුබල දෙනු ඇති බවයි බ්‍රිතාන්‍ය අගමැතිවරයා පවසන්නේ. 'සිරියාවේ ආණ්ඩුවට විරුද්ධ කණ්ඩායම් අත පවතින ප්‍රදේශවලට එම ප්‍රහාර එල්ල වී ඇති බව පෙනෙන්නට තිබෙනවා' බ්‍රිතාන්‍ය අගමැති ඩේවිඩ් කැමරන් කියා සිටියේ රුසියානු ගුවන් ප්‍රහාරවල ඉලක්කය බවට පත් වූ බොහොමයක් ප්‍රදේශ ඉස්ලාමීය රාජ්‍ය කැරලිකරුවන්ට අයත් නොවන වෙනත් කණ්ඩායම්වල පාලනයේ පවතින ප්‍රදේශ බව පෙනෙන්නට තිබෙන බවයි. ‘අපට පෙනෙන්නට තිබෙන ආකාරය නම් රුසියානු ප්‍රහාර එල්ල වී තිබෙන්නේ සිරියාව තුළ අයිඑස් පාලනය පවතින ප්‍රදේශවලට නොවෙයි. සිරියාවේ ආණ්ඩුවට විරුද්ධ කණ්ඩායම් අත පවතින ප්‍රදේශවලට එම ප්‍රහාර එල්ල වී ඇති බව පෙනෙන්නට තිබෙනවා’ සිරියාවේ සිදු කෙරෙන රුසියානු හමුදා මැදිහත් වීම් බරපතළ අත්වැරැද්දක් ලෙස හැඳින්වූ තුර්කි ජනපති රෙජේප් තයියෙප් අර්දොගන් කියා සිටියේ එම ක්‍රියාමාර්ගය හේතුවෙන් මොස්කව් පාලනය ජාත්‍යන්තරය තුළ තවදුරටත් හුදකලා වනු ඇති බවයි.","len":3370}
{"id":"151228_tr_paddy_farmers_application","url":"https:\/\/www.bbc.com\/sinhala\/sri_lanka\/2015\/12\/151228_tr_paddy_farmers_application","title":"ගොවීන්ට ඉංග්‍රීසියෙන් අයදුම්පතක්","summary":"මෙවර මහ කන්නයේ අස්වනු වී අලෙවි මණ්ඩලයට අලෙවි කිරීමට අපේක්ෂා කරන ගොවීන් අන්තර් ජාලය හරහා ලියාපදිංචි විය යුතු අතර ඒ සඳහා වන අයැදුම් පත ඇත්තේ ඉංග්‍රීසි භාෂාවෙනි.","text":"මේ හේතුව නිසා වී ගොවීන් දැඩි අපහසුතාවයකට පත් වන බව ජාතික ඒකාබද්ධ ගොවි සංවිධානය පවසයි. තම අස්වනු වී අලෙවි මණ්ඩලයට ලබා දීම සඳහා ගොවීන්ගේ ඉදිරිපත් වීම අඩු විය හැකි බව ද ජාතික ඒකාබද්ධ ගොවි සංවිධානයේ මාධ්‍ය ලේකම් ශෂී එදිරිසූරිය ප්‍රකාශ කළේය. ජාතික ඒකාබද්ධ ගොවි සංවිධානයේ මාධ්‍ය ලේකම් ශෂී එදිරිසූරිය ‘මෙවැනි වැඩසටහන් හදන්න කලින් ගොවි සංවිධාන සමග සාකච්ඡා කරලා කළ යුතුයි. ඒ වගේම නිවැරදි තොරතුරු ගොවින් ළඟ නෑ. ඒ නිසා ගොවි සංවිධාන සමග එක්ව ඉතා විධිමත්ව කරනවා නම් මේ වැඩ පිළිවෙළේ වරදක් නෑ’ ඔහු පැවසීය. මින් ඉදිරියට වී අලෙවි මණ්ඩලයට අස්වනු අලෙවි කරන ගොවීන් තම වෙබ් අඩවිය හරහා ලියා පදිංචි විය යුතු බව අනීවාර්ය කෙරෙන නිවේදනය ප්‍රාදේශීය ලේකම් කාර්යාල මගින් ගොවි සංවිධාන වෙත යවා ඇත. ගොවීන් ලියාපදිංචි වීම මගින් අතරමැදියන් පැමිණ වී අලෙවි මණ්ඩලයට අස්වනු විකිණීම නතර වන බැවින් එහි වාසිය අත් වන්නේ ගොවීන්ට ම බවයි වී අලෙවි මණ්ඩලයේ සභාපතිවරයා පවසන්නේ. කෙසේ නමුත් අයදුම්පත ඉංග්‍රීසි භාෂාවෙන් තිබීම පිළිබඳව විමසු විට අලෙවි මණ්ඩලයේ සභාපති එම් බී දිසානායක කියා සිටියේ ඉදිරියේ දී එය සිංහල භාෂාවෙන් සැකසීමට කටයුතු යොදන බවයි. ‘මෙහෙම කෙරුනහම තියෙන වාසිය තමයි මේවා ගොවිජන සේවා එකෙනුත් ලැයිස්තු අරගෙන කෘෂිකර්ම දෙපාර්තමේන්තුවෙනුත් දත්ත ලබාගෙන මේ සියල්ල සංසන්දනය කරලා නිවැරදි ගොවින්ගේ එකතුවක් හදන්න පුළුවන්. එතකොට රටම දන්නවා නිවැරදි ගොවින් කවුද කියලා. අසරණ ගොවියන් නිලධාරීන්ට යටත් වෙලා. සල්ලි දුන්නොත් විතරයි අයදුම් පත්‍ර දෙන්නේ. මේ හැම කාරනාවකදිම මේක වාසියක් වෙනවා’ සභාපතිවරයා පැවසීය.","len":3370}
{"id":"141124_maithri_kandy_anuradhapura","url":"https:\/\/www.bbc.com\/sinhala\/sri_lanka\/2014\/11\/141124_maithri_kandy_anuradhapura","title":"මෛත්‍රී දළදා වැඳීමෙන් පසු අනුරාධපුරයට","summary":"පොදු අපේක්ෂක මෛත්‍රීපාල සිරිසේන අද (24) අනුරාධපුර ශ්‍රී මහා බෝ සමිඳුන් වැඳ පුදා ගැනීමේ සංචාරයක නිරත වූ බව ප්‍රාදේශීය මාධ්‍යවේදී අතුල බණ්ඩාර වාර්තා කරයි.","text":"මෛත්‍රීපාල සිරිසේන මහුනුවර දී. විපක්ෂයේ පොදු අපේක්ෂකයා සමඟ එක්සත් ජාතික පක්ෂයේ සභාපති මණ්ඩලයේ කරු ජයසූරිය, ජාතික සංවිධායක දයා ගමගේ, දුමින්ද දිසානායක, එම් කේ ද ඇස් ගුණවර්ධන යන පාර්ලිමේන්තු මන්ත්‍රීවරුන් සහ උතුරු මැද පළාත් සභා මන්ත්‍රීවරුන් කීප දෙනකුද ශ්‍රී මහා බෝධිය කරා ලඟා වූ බවයි වාර්තා වන්නේ. සුදු හා රතු නෙළුම් මලින් ශ්‍රී මහා බෝ සමිඳුන් පුදා වන්දනා මාන කළ පොදු අපේක්ෂක මෛත්‍රීපාල සිරිසේන අටමස්ථානාධිපති පල්ලේගම සිරිනිවාස නාහිමියන් බැහැ දුටුවේය. ශ්‍රී මහා බෝධිය වැඳ පුදා ගැනීමෙන් අනතුරුව මාධ්‍යවේදීන්ට අදහස් දැක්වූ පොදු අපේක්ෂක මෛත්‍රීපාල සිරිසේන කියා සිටියේ ලබන දෙසැම්බර් අට වෙනිදා ජනාධිපතිවරණ නාම යෝජනා භාර දෙනු ලැබීමෙන් අනතුරුව තමා කිසිදු තනි පක්ෂයක අපේක්ෂකයකු නොව ‘පොදු අපේක්ෂකයා’ වන බවයි කියා සිටියේ. තවදුරටත් අදහස් දක්වමින් ඔහු සඳහන් කළේ ඉතා සාමකාමී මැතිවරණ ප්‍රචාරක ව්‍යාපාරයක් ගෙන යන බවයි. දළදා මාලිගාවට පොදු අපේක්ෂක මෛත්‍රීපාල සිරිසේන අනුරාධපුරයට ලඟා වීමට පෙර මහනුවර දළදා මාලිගාවට ගොස් ආගමික කටයුතුවල නිරත වූ අතර මල්වතු අස්ගිරි විහාරවලට ද ගියේය. එම අවස්ථාවේ මහනුවර ප්‍රාදේශීය දේශපාලන නායකයන් වන ලක්ෂ්මන් කිරිඇල්ල සහ දළදා මාලිගාවේ හිටපු දිය වඩන නිලමේ නිරන්ජන් විජේරත්න ද ඔහුට එක් ව සිටියේ ය. අස්ගිරි මහා විහාරයේ දී පූජ්‍ය උඩුගම ශ්‍රී බුද්ධරක්ඛිත මහනා හිමියන් බැහැ දුටු ඔහු මල්වතු මහා නා හිමියන් විදේශ සංචාරයක නිරත වෙමින් සිටින හෙයින් පූජ්‍ය නියංගොඩ ශ්‍රී විජිතසිරි අනු නා හිමියන් බැහැ දුටු බව ප්‍රසාද් පුර්නිමාල් ජයමාන්න වාර්තා කරයි.","len":3371}
{"id":"140801_india_lanka_defence_ministry_apology","url":"https:\/\/www.bbc.com\/sinhala\/sri_lanka\/2014\/08\/140801_india_lanka_defence_ministry_apology","title":"ආරක්ෂක අමාත්‍යංශය ඉන්දියාවෙන් සමාව ඉල්ලයි","summary":"ශ්‍රී ලංකා ආරක්ෂක අමාත්‍යංශ වෙබ් අඩවියේ පළ කෙරුණ ඉන්දියාවේ අගමැති නරේන්ද්‍ර මොදි සහ තමිල්නාඩු ප්‍රාන්ත මහා ඇමතිනිය ජයලලිතා සම්බන්ධ ලිපියක් ඉන්දියාවේ මාධ්‍ය වල දැඩි අවධානයට ලක් විය.","text":"එම ලිපිය වහාම ගලවා ඉවත් කර ඉන්දියාවෙන් සමාව ඉල්ලා සිටීමට ශ්‍රී ලංකාවේ බලධාරීන් පියවර ගෙන ඇත. මතභේදයට ලක් වූ ලිපියේ සිරස්තලය වී තිබුනේ 'නරේන්ද්‍ර මෝදිට යැවූ ජයලලිතාගේ පෙම් පත්වල වැදගත්කම කුමක්ද?’ යන අදහස් දෙන ඉංග්‍රීසි වැකියකි. එම ලිපිය ගලවා දැමීමට පියවර ගැනීමේ පසුබිම ගැන සංදේශය කළ විමසීමකට පිළිතුරු දෙමින් ශ්‍රී ලංකා යුද හමුදා ප්‍රකාශක බ්‍රිගේඩියර් රුවන් වනිගසූරිය කියා සිටියේ, රාජකාරියේ නිරතව සිටි වෙබ් අඩවි ක්‍රියා කරවන්නෙකු විසින් කිසිසේත්ම අනුමත කළ නොහැකි මට්ටමේ පෞද්ගලික අදහස් ඇතුළත් එම ලිපිය ඡායා රූපයක් ද සහිත ව පළ කොට තිබුණ බවයි. තව දුරටත් අදහස් දැක්වූ බ්‍රිගේඩියර් රුවන් වනිගසූරිය කියා සිටියේ ඒ බව දැනගත් වහාම අදාළ ලිපිය වෙබ් අඩවියෙන් ඉවත් කොට ඉන්දියාවේ අගමැතිවරයාගෙන් සහ තමිල්නාඩු ප්‍රාන්ත මහා ඇමතිනියගෙන් සමාව ඉල්ලා ලිපියක් පළ කිරීමට කටයුතු කළ බවයි. වැඩි දුර පරීක්ෂණ මතභේදයට ලක් වූ ලිපිය පළ කරන ලද පුද්ගලයන් කුමන හේතුවක් මත එය කළා දැයි තවමත් හෙළි වී නැති නමුත් මේ සම්බන්ධයෙන් පරීක්ෂණ කටයුතු පවත්වන බවත් නැවත මෙවැනි දෙයක් සිදු වීම වැළැක්වීමට පියවර ගන්නා බවත් බ්‍රිගේඩියර්වරයා සංදේශයට පැවසීය. මේ සම්බන්ධයෙන් ඉන්දීය රජයෙන් පැමිණිල්ලක් ඉදිරිපත් වුවාද යන ප්‍රශ්නයට පිළිතුරු වශයෙන් ඔහු කියා සිටියේ දැනට එවැනි පැමිණිල්ලක් ඉදිරිපත් වී නැති බව තමන් විශ්වාස කරන අතර සමාව ගැනීමේ ප්‍රකාශය පළ කිරීම මගින් මෙය අත් වැරදීමක් බව ඉන්දියාවට පැහැදිලි වනු ඇති බවයි. මෙම සිදුවීම දෙරට අතර දෙපාර්ශවීය සම්බන්දතා වලට කිසිදු බලපෑමක් ඇති නොකරන බවත් ඔහු කියා සිටියේය.","len":3374}
{"id":"sri-lanka-39891298","url":"https:\/\/www.bbc.com\/sinhala\/sri-lanka-39891298","title":"මහින්දගේ ඉල්ලීම මත මෝදි - මහින්ද හමුවක්","summary":"ශ්‍රී ලංකාවේ සංචාරයක යෙදී සිටින ඉන්දීය අගමැති නරේන්ද්‍ර මෝදි හිටපු ජනාධිපති මහින්ද රාජපක්ෂගේ ඉල්ලීම මත ඔහු මුණ ගැසී සාකච්ඡා කළ බව ඉන්දීය බලධාරීහු පවසති.","text":"හිටපු ජනාධිපති මහින්ද රාජපක්ෂ සහ ඉන්දීය අගමැති නරේන්ද්‍ර මෝදි අතර හමුවක් (සංරක්ෂිත ඡායාරූපයකි) ජාත්‍යන්තර වෙසක් උත්සවයට සහභාගිවීම පිණිස ශ්‍රී ලංකාවේ දෙදින නිල සංචාරයක නිරතව සිටින ඉන්දීය අගමැතිවරයා කටුනායක බණ්ඩාරනායක ජාත්‍යන්තර ගුවන් තොටුපොලේදී පිළිගනු ලැබුවේ අගමැති රනිල් වික්‍රමසිංහ ප්‍රමුඛයා අමාත්‍යවරුන් විසිනි. ඉන් අනතුරුව ඉන්දීය අගමැතිවරයා කොළඹ ගංගාරාමයේ විහාරස්ථානයේ වෙසක් කලාපය විවෘත කළ අතර එහිදී භික්ෂූන් වහන්සේ ඉන්දීය අගමැතිවරයාට සෙත් පතා ආශීර්වාද කළ බව ශ්‍රී ලංකාවේ සිටින ඉන්දීය මහ කොමසාරිස් තරන්ජිත් සිං සන්ධු කොළඹදී මාධ්‍යවේදීන් හමුවේ සඳහන් කළේය. ඉන්දීය අගමැතිවරයා හිටපු ජනාධිපති මහින්ද රාජපක්ෂ මුණ ගැසී තිබෙන්නේ ජනාධිපති මෛත්‍රිපාල සිරිසේන සමග ජනපති මැදුරේදී රාත්‍රි භෝජන සංග්‍රහයකටද එක්වීමෙන් අනතුරුවය. ඉන්දීය අගමැතිවරයා ගුවන් තොටුපොලේදී පිළිගනු ලැබුවේ අගමැති රනිල් වික්‍රමසිංහ ප්‍රමුඛයා අමාත්‍යවරුන් විසිනි මහින්ද රාජපක්ෂ හිටපු ජනාධිපතිවරයා සමග හමුවක් ඉන්දීය අගමැතිවරයාගේ සංචාරයේ න්‍යාය පත්‍රයට ඇතුළත්ව නොතිබිණි. සාකච්ඡා වූ කරුණු පිළිබඳව මාධ්‍යවේදිනියක් කළ විමසීමකට පිළිතුරු දුන් මහ කොමසාරිස් තරන්ජිත් සිං සන්ධු, දෙදෙනා අතර ඉතා සුහද සාකච්ඡාවක් පැවති බව සඳහන් කළේය. \"ගතව ගිය වසරවල සහ වර්තමානයේත් ඉන්දියාව ශ්‍රී ලංකාවට ලබා දුන් සහ ලබාදෙමින් තිබෙන සහයෝගය පිළිබඳව සතුටුවන බව හිටපු ජනාධිපතිතුමා සඳහන් කළා,\" ඔහු පැවසීය. ප්‍රවෘත්ති සාකච්ඡාව මෙහෙයවනු ලැබුවේ ඉන්දීය විදේශ අමාත්‍යංශයේ ප්‍රකාශක ගෝපාල් බාග්ලේ විසිනි.","len":3382}
{"id":"sri-lanka-37148741","url":"https:\/\/www.bbc.com\/sinhala\/sri-lanka-37148741","title":"'අපි මැරුණත් ඡන්දෙන් පස්සේ මන්ත්‍රීවරු එන්නේ නැහැ'","summary":"මුහුදු ඛාදනය හේතුවෙන් උන් හිටිතැන් අහිමි වී සිටින තමන් දූපතට වැටී ඇති එකම ගොඩබිම් මාර්ගයද අහිමි වීම නිසා දැඩි අපහසුතාවකට මුහුණ දී සිටින බව වයඹ දිග වෙරළ තීරයේ පිහිටි නගුල්එළිය දූපතේ වැසියෝ පවසති.","text":"ආරච්චිකට්ටුව මුතුපන්තියට නුදුරින් පිහිටි නගුල්එළිය ගම්මානයට වැටී ඇති එකම ගොඩබිම් මාර්ගය මුහුදු ඛාදනයට හසු වීම නිසා තමන් දූපතේ කොටු වී සිටින බවයි එහි වැසියන් කියා සිටියේ. මාර්ගය මුහුදු ඛාදනයට හසු වීම වැළැක්වීම සඳහා බලධාරීන්ගේ මැදිහත් වීමෙන් වැලි වැටියක් යොදා තිබුණත් ඉන් ඵලක් වී නොමැති බවයි බීබීසී සිංහල සේවය වෙනුවෙන් එහි ගිය ප්‍රසාද් පූර්ණමාල් ජයමාන්න වාර්තා කළේ. හදිසි අවස්ථාවකදී වුවත් දැඩි පරිශ්‍රමයක් දරා ගොඩබිමට ළඟා වීමට තමාට සිදු වී ඇති බව නගුල්එළිය දූපත්වාසීහු පවසති. දරුවන්ගේ අධ්‍යාපනය ගොඩබිම් මාර්ගය අහිමි වීම නිසා දූපතේ වෙසෙන දරුවන්ගේ පාසල් ගමන අඩාල වී ඇති බවත් දෙමව්පියෝ කියා සිටියහ. 'මන්ත්‍රීවරු ඡන්දෙ ගන්න එනවා. අපේ ගෙවල්, පාරවල් හදලා දෙන්නම් කියලා ඒ අය ඇවිත් කියනවා. එහෙම කියලා ඡන්දෙ ගත්තට පස්සේ අපි මැරුණත් මේ පැත්තේ එන්න නැහැ. මේ සැරේ නම් අපි ඡන්දෙ දෙන්නේ නැහැ. ඡන්ද කාඩ් එක ඉරලා මුහුදට වීසි කරනවා.' නගුල්එළිය දූපතේ වෙසෙන මවක් පැවසුවාය. නගුල්එළිය දූපතට වැටී ඇති ගොඩබිම් මාර්ගය මුහුදු ඛාදනයට ලක් වීම හේතුවෙන් එහි වැසියන් අපහසුතාවට පත් වී සිටින බව වයඹ පළාත් ධීවර අමාත්‍ය සුමල් තිසේරා පිළිගනියි. මාර්ගය පිළිසකර කිරීම සම්බන්ධයෙන් ආරච්චිකට්ටුව ප්‍රාදේශීය සභාව සමග සාකච්ඡා කොට ඇතත් දැනට එම ආයතනය විසුරුවා හැර ඇති බැවින් පිළිසකර කිරීමේ කටයුතු ඉදිරියට කර ගැන යෑමේ හැකියාවක් නොමැති බව වයඹ පළාත් ධීවර අමාත්‍යවරයා පැවසීය. කෙසේවෙතත් ඒ සම්බන්ධයෙන් අදාළ බලධාරීන් දැනුවත් කිරීමට කටයුතු කරන බවත් වයඹ පළාත් ධීවර අමාත්‍ය සුමල් තිසේරා වැඩිදුරටත් කියා සිටියේය.","len":3389}
{"id":"sri-lanka-37106885","url":"https:\/\/www.bbc.com\/sinhala\/sri-lanka-37106885","title":"'අලි-දුම්රිය ගැටුම' විසඳීමට අධෝරක්ත කැමරා","summary":"වන අලි ඇතුන් දුම්රියට බිලි වීම වැළැක්වීම සඳහා දුම්රිය රියදුරන් සමග පළපුරුදු වනජීවී නිලධාරීන් ද යැවීමට පියවර ගන්නා බව වනජීවී දෙපාර්තමේන්තුවේ අධ්‍යක්ෂක ඩබ්ලිව්.එස්.කේ පතිරත්න පවසයි.","text":"ඊට අමතරව රාත්‍රී කාලයේ ප්‍රයෝජනයට ගත හැකි අධෝරක්ත කැමරා දුම්රියවල සවි කිරීමට දුම්රිය දෙපාර්තමේන්තුව සමග සාකච්ඡා කරන බවත් වනජීවී දෙපාර්තමේන්තුවේ අධ්‍යක්ෂකවරයා සඳහන් කළේය. ඔහු ඒ බව කියා සිටියේ මන්නාරම මඩු පාර සහ සෙට්ටිකුලම දුම්රිය ස්ථාන දෙක අතරදී දුම්රියක ගැටී වන අලින් සිව් දෙනෙකු මරුමුවට පත් වීම සම්බන්ධයෙන් බීබීසී සංදේශයට අදහස් දක්වමිනි. තලෙයිමන්නාරම සිට කොළඹ බලා ධාවනය වෙමින් තිබූ රාත්‍රි තැපැල් දුම්රියේ ගැටීමෙනුයි එම ජීවිත විනාශය සිදු වී ඇත්තේ. මරණයට පත් අලි හතර දෙනාගෙන් තුන් දෙනකුම අලි පැටවුන් බව ප්‍රාදේශීය වාර්තාකරු දිනසේන රතුගමගේ පවසයි. පසුගියදා මැදවච්චිය පුනෑව සහ කවුඩුල්ල යන ප්‍රදේශවලදීත් ඇතින්නක හා අලියකු දුම්රියේ ගැටී මිය ගිය අතර තවත් වන අලි දෙදෙනකුට තුවාල සිදු විය. ඒ සම්බන්ධයෙන් දුම්රිය නියෝජ්‍ය සාමාන්‍යාධිකාරී විජය සමරසිංහ ගෙන් විමසූ විට ඔහු කියා සිටියේ පොළොන්නරුව වැලිකන්ද වැනි පළාත්වල ධාවනය වන දුම්රියවල පමණක් දුම්රිය රියදුරන් සමග පළපුරුදු වනජීවී නිලධාරීන් ගමන් කරන බවයි. දැනට ශ්‍රී ලංකාවේ භාවිතා කෙරෙන කිසිඳු දුම්රිය එන්ජිමක අධෝරක්ත කැමරා සවි කොට නොමැති බවත් එවැනි මිල අධික විශේෂිත කැමරා සවි කිරීමට ප්‍රතිපාදන සොයා ගැනීම ගැටළුවක් වී ඇති බවත් දුම්රිය නියෝජ්‍ය සාමාන්‍යාධිකාරීවරයා පැවසීය. දුම්රියේ ගැටී මරුමුවට පත් වෙමින් ශ්‍රී ලංකාවේ වන අලි සම්පත විනාශ වීම පිළිබඳ දුම්රිය දෙපාර්තමේන්තුව කනගාටු වන බවත් එම විනාශය වැළැක්වීම සඳහා ඉක්මන් පියවර ගන්නා බවත් දුම්රිය නියෝජ්‍ය සාමාන්‍යාධිකාරී විජය සමරසිංහ වැඩිදුරටත් කියා සිටියි.","len":3389}
{"id":"world-46737442","url":"https:\/\/www.bbc.com\/sinhala\/world-46737442","title":"2018 වසරේ ගුවන් අනතුරුවල විශාල වැඩි වීමක්","summary":"2017 වසර සමග සංසන්දනය කිරීමේ දී 2018 වසර තුළ ගුවන් අනතුරුවල විශාල වැඩිවීමක් දක්නට ලැබෙන නමුත් ගුවන් අනතුරු ඉතිහාසය දෙසැ බැලීමේදී ආරක්ෂාව අතින් 2018 වසර නව වන ස්ථානයේ පසුවන බව සංඛ්‍යා ලේඛන පෙන්වා දෙයි.","text":"පසුගිය වසර තුළ ගුවන් අනතුරුවලින් පුද්ගලයන් 556 දෙනෙකු මියගොස් ඇති අතර 2017 වසරේ එවැනි අනතුරු හේතුවෙන් මියගොස් ඇත්තේ 44 දෙනෙකු පමණක් යැයි ගුවන් ගමන් ආරක්ෂණ ජාලය (ASN) නමැති ආයතනය වාර්තා කරයි. පුද්ගලයන් 189 දෙනෙකු ජීවිතක්ෂයට පත් කරමින් පසුගිය වසරේ ඔක්තෝබර් මස 'ලයන් එයාර්' සමාගමට අයත් ගුවන් යානයක් ඉන්දුනීසියාවේ දී අනතුරට පත් වූ අතර එය වසරේ දරුණුතම ගුවන් අනතුර ලෙස සැලකේ. මගී ජෙට් යානා අනතුරු වාර්තා වී නොමැති 2017 වසර, වාණිජ ගුවන් ගමන් ඉතිහාසයේ ආරක්ෂාකාරීම වසර වේ. 'විශාල දියුණුවක්' 2018 වසරේ සිදු වූ ගුවන් අනතුරුවලින් අති දරුණු අනතුරු පහළොවක් වාර්තා වී ඇති බව නෙදර්ලන්තයේ පිහිටා ඇති ගුවන් ගමන් ආරක්ෂණ ජාලය (ASN) පවසයි. කෙසේවෙතත් පොදුවේ ගත් කළ ආරක්ෂාව අතින් පසුගිය වසර 20 තුළ වර්ධනයක් දක්නට ලැබේ. මේ තොරතුරුද කියවන්න: \"ගුවන් ගමන් අනතුරු වසර දහයකට පෙර තත්ත්වයේම තිබුණා නම් පසුගිය වසර තුළ දරුණු ගුවන් ගමන් අනතුරු තිස්හයක් වෙන්න තිබුණා\" යැයි ඒ.එස්.එන් ප්‍රධාන විධායක නිලධාරි හරෝ රැන්ටර් පැවසීය. \"2000 වසරේ අනතුරු සිදු වූ ප්‍රමාණය ගැන බලද්දී පසුගිය වසරේ මාරක අනතුරු හැටහතරක් වෙන්න තිබුණා. මෙයින් පෙනී යනවා පසුගිය වසර විස්ස තුළ ආරක්ෂාව අතින් කෙතරම් වර්ධනයක් වෙලා ද කියලා.\" නමුත් පසුගිය වසර පහ තුළ සිදු වූ අනතුරු විසි පහකින් දරුණු අනතුරු දහයක් පමණ සිදුව ඇත්තේ එය වළක්වා ගැනීමට අපොහොසත් වීම හේතුවෙනි. ඒ පිළිබඳ දැඩි අවධානයක් යොමු කර ඇති බව ඒ.එස්.එන් ආයතනය පවසයි. ගුවන් ගමන් පථයෙන් ඉවත් වීම, යාන්ත්‍රික දෝෂ, අත්වැරදීම් හෝ පරිසරයේ වෙනස්කම් හේතුවෙන් මාරක ගුවන් අනතුරු සිදුවිය හැකි බව ඒ.එස්.එන් පැවසුවේය. තවත් තොරතුරු:","len":3395}
{"id":"sri-lanka-36697806","url":"https:\/\/www.bbc.com\/sinhala\/sri-lanka-36697806","title":"ඩකා ප්‍රහාරය: 'ශ්‍රී ලාංකිකයන් සැඟවී දිවි බේරා ගෙන'","summary":"ඩකා අගනුවර ආපන ශාලාවට ප්‍රහාරයක් එල්ල වූ අවස්ථාවේ ප්‍රහාරකයන්ගෙන් සැඟවී දිවි බේරා ගත්තේ යයි එහි සිටි ශ්‍රී ලාංකික යුවල තමන්ට පැවසූ බව බංග්ලාදේශයේ වැඩබලන ශ්‍රී ලංකා මහ කොමසාරිස්වරිය සේසත් තාඹුගල පවසයි.","text":"'මේ සිද්ධිය පිළිබඳ ඒ දෙදෙනාට ගොඩක් දේවල් මෑතක නැහැ. විස්තර කතා කළ හැකි මානසික තත්වයක නොවෙයි ඔවුන් ඉන්නේ' ඔවුන් දෙදෙනාට කිසිදු ශාරීරික හානියක් සිදු වී නැතත් දැඩි මානසික කම්පනය හේතුවෙන් තවමත් අගනුවර හමුදා රෝහලක ප්‍රතිකාර ලබන බවත් වැඩබලන මහ කොමසාරිස්වරිය බීබීසී සංදේශය කළ විමසීමකදී සඳහන් කළාය. \"ඒ දෙන්නට ගොඩක් දේවල් මතක නැහැ. විස්තර කතා කළ හැකි මානසික තත්වයක නොවෙයි ඔවුන් ඉන්නේ. වෛද්‍යවරුත් උපදෙස් දී තිබෙන්නේ විවේක ගන්න කියලා,\" ඇය පැවසීය. ප්‍රහාරයට මැදි වූ ශ්‍රී ලාංකික යුවල දීර්ඝ කාලයක සිට බංගලාදේශයේ වාසය කරන බවත් වැඩබලන ශ්‍රී ලංකා මහ කොමසාරිස්වරිය සේසත් තාඹුගල සඳහන් කළාය. ලාංකිකයන්ගේ ආරක්ෂාව ඉහළ යමින් තිබෙන ප්‍රචණ්ඩ ක්‍රියා හමුවේ බංගලාදේශයේ වෙසෙන ශ්‍රී ලාංකිකයන්ගේ ආරක්ෂාව තහවුරු කර ගැනීම සඳහා එරට ශ්‍රී ලංකා මහ කොමසාරිස් කාර්යාලය වැඩපිළිවලක් ක්‍රියාත්මක කොට ඇති බවත් ඇය කියා සිටියාය. ඒ යටතේ එරට වෙසෙන ශ්‍රී ලාංකිකයන් මහ කොමසාරිස් කාර්යාලයේ ලියාපදිංචි කිරීම ආරම්භ කොට ඇති බවයි, බංග්ලාදේශයේ වැඩබලන ශ්‍රී ලංකා මහ කොමසාරිස්වරිය වැඩිදුරටත් සඳහන් කළේ. බංග්ලාදේශයේ ඩකා අගනුවර රාජ්‍යතාන්ත්‍රිකයන් වෙසෙන ප්‍රදේශයේ ආපන ශාලාවකට තුවක්කුකරුවන් විසින් එල්ල කරන ලද ප්‍රහාරයට හසු වී මරුමුවට පත් විසි දෙනාම විදේශිකයන් බව එරට බලධාරීහු පවසති. ඉස්ලාමීය රාජ්‍ය සටන් සංවිධානය ප්‍රහාරයේ වගකීම භාර ගෙන ඇති අතර තුවක්කුකරුවන් සහ පොලිසිය අතර හට ගත් වෙඩි තැබීමේදී පොලිස් භටයන් දෙදෙනකු ද මරුමුවට පත් විය. ආරක්ෂක අංශ විසින් එහි සිටි ප්‍රහාරකයන් හය දෙනකු මරා දැමූ බවත් බලධාරීහු සඳහන් කරති.","len":3403}
{"id":"140318_cricket_mahela_sanath_twitter","url":"https:\/\/www.bbc.com\/sinhala\/sport\/2014\/03\/140318_cricket_mahela_sanath_twitter","title":"මාධ්‍ය වාර්තා ගැන මහේල 'කම්පා වෙලා'","summary":"ශ්‍රී ලංකාවේ ජනමාධ්‍ය තමන් සම්බන්ධයෙන් පළ කොට තිබූ වාර්තා පිළිබඳව දැඩි ශෝකයටත්, කම්පනයටත් පත් වූ බව ශ්‍රී ලංකා කණ්ඩායමේ හිටපු නායක මහේල ජයවර්ධන ප්‍රකාශ කරයි.","text":"සමහරුන් සිතාමතාම අපේ ජීවිත දුෂ්කර කිරීමට උත්සාහ කරන්නේ ඇයි? ඇතැමුන් සිතාමතාම සිය ජීවිතය දුෂ්කර කිරීමට උත්සාහ කරන්නේ මන්දැයි ඔහු ප්‍රශ්න කරන්නේ බංග්ලාදේශයේ විස්සයි විස්ස ලෝක කුසලානයට සහභාගි වෙමින් සිටින අතරවාරයේ ට්විටර් පණිවුඩයක් යවමින්. ලෝක කුසලානය හමාරයේ විස්සයි විස්ස පිටියෙන් සමු ගන්නා බව මහේල ජයවර්ධන සඳුදා ප්‍රකාශයට පත් කළ අතර, කුමාර් සංගක්කාර සිය සමු ගැනීම සෙනසුරාදා නිවේදනය කොට තිබුණි. කෙසේ නමුත් ඔවුන්ගේ සමු ගැනීම තමන්ට දැනුම් දී නැති බවයි, ඩේලි මිරර් පත්‍රයේ ක්‍රීඩා කර්තෘ චන්නක ද සිල්වා කළ විමසීමකදී ශ්‍රී ලංකා ක්‍රිකට් බලධාරීන් සඳහන් කොට තිබුණේ. ක්‍රීඩකයන්ගේ මානසිකත්වය විශේෂයෙන්ම තේරීම් කමිටුවේ සභාපති සනත් ජයසූරිය හිටපු නායකයන් දෙදෙනාගේ හදිසි නිවේදනය හඳුන්වා දී තිබුනේ සදාචාර විරෝධී ක්‍රියාවක් ලෙසින්. නියෝජ්‍ය අමාත්‍යවරයාගේ ප්‍රකාශය මත පදනම්ව 'Sanga, Mahela betrayal shocks SLC,' මැයෙන් ඩේලි මිරර් පත්‍රය වාර්තාවක් පළ කොට තිබුණි. මහේල ජයවර්ධන සිය ට්විටර් පණිවුඩය මගින් විරෝධය පළ කොට තිබෙන්නේ එම වාර්තාවට බව ක්‍රීඩා විචාරකයන්ගේ මතයයි. විශේෂයෙන්ම ලෝක කුසලානයකට සහභාගි වී සිටින ක්‍රීඩකයන්ගේ මානසිකත්වය බිඳ වැටෙන ආකාරයේ ප්‍රශ්න නොඅසන මෙන් මාධ්‍යවේදීන්ගෙන් ඉල්ලා සිටි තේරීම් කමිටු සභාපතිවරයාම ක්‍රීඩකයන් දැඩිව විවේචනය කිරීම පිණිස මාධ්‍ය යොදා ගැනීමේ සදාචාරය කුමක්දැයි එක් ක්‍රීඩා වාර්තාකරුවෙක් සංදේශය කළ විමසීමකදී කියා සිටියේය. ජනමාධ්‍යද මෙවැනි වාර්තා පළ කිරීමෙන් වැලකී සිටිය යුතු බවයි, සමාජ මාධ්‍ය ජාල ඔස්සේ අදහස් දක්වන බොහෝ ශ්‍රී ලංකා ක්‍රීඩාලෝලීන්ගේ අදහස වී තිබුණේ.","len":3404}
{"id":"160116_smbp_tea_workers_salary","url":"https:\/\/www.bbc.com\/sinhala\/sri_lanka\/2016\/01\/160116_smbp_tea_workers_salary","title":"'තෛපොංගලුත් ඉවරයි. තාමත් වැටුප් නැහැ'","summary":"වතු සේවක වැටුප් වැඩි කරන බවට වතු හිමියන් විසින් ලබා දෙනු ලැබූ පොරොන්දුව මෙතෙක් ඉටු වී නොමැති බව වතු කම්කරුවෝ පවසති.","text":"වතු කම්කරුවන් වාසය කරන ලයින් කාමර දීපවාලි උත්සවයට පෙර වැටුප් වැඩි කරන බවට එක්‌ වරක් පොරොන්දු වූ හාම්පුතුන් අනතුරුව නව වසර උදාවට පෙර වැටුප් වැඩි කරන බවට ප්‍රතිඥා දුන් බව කියා සිටින වතු කම්කරුවන් තෛපොංගල් උත්සවය ගෙවී ගොස් ඇතත් තවමත් සිය වැටුප් වැඩි වී නොමැති බවයි පේපෙන්වා දෙන්නේ. පොරොන්දු වූ පරිදි වතු සේවක වැටුප් ඉහළ නැංවීම සඳහා ආණ්ඩුවට වගකීමක් ඇති බව කඳුරට සමාජ සංවර්ධන ආයතනයක විධායක අධ්‍යක්ෂවරයකු වන පී.මුත්තුලිංගම් පැවසීය. 'ආණ්ඩුව තමයි ප්‍රකාශයට පත් කළේ දෙදහස් පන්සීයක් දෙනවා. ඒ සඳහා දිනකට සියය බැගින් එකතු කරනවා කියලා. සමාගම් කියනවා නම් මේ ගෙවීම් කරන්න බැහැ කියලා මහා භාණ්ඩාගාරයෙන් හෝ ඒ ගෙවීම කරන්න ආණ්ඩුව පියවර ගන්න ඕන'ඔහු කියා සිටියි. රුපියල් දෙදාස් පන්සීයක් පොරොන්දු වූ පරිදි ආණ්ඩුව රුපියල් දෙදාස් පනසීයකින් වැටුප් වැඩි කිරීමට කටයුතු කරන බවට මේ අතර කඳුරට කම්කරු පෙරමුණේ පාර්ලිමේන්තු මන්ත්‍රී අරුනාචලම් අරවින්ද් කුමාර් බලාපොරොත්තු පළ කළේය. මීළඟ පාර්ලිමේන්තු සැසියේ දී රුපියල් දෙදාස් පනසීයේ වැටුප් වැඩි කිරීමේ යෝජනාව සභාගත කොට අනුමත කරන බවයි මන්ත්‍රීවරයා සඳහන් කළේ. සෑම වසර දෙකකට වරක් වතු සේවක වැටුප් සම්බන්ධයෙන් සම්මුතියකට පැමිණෙන්නේ වතු හාම්පුතුන් සහ වතු කම්කරුවන් අතර 1992 වසරේ ඇති කර ගනු ලැබූ සාමූහික ගිවිසුමට අනුවයි. ඒ අනුව 2015 වසරේ මාර්තු 31 වනදාට පෙර වතු කම්කරුවන්ගේ වැටුප් වැඩි කිරීම සම්බන්ධයෙන් වතු හාම්පුතුන් හා එකඟතාවකට පැමිණීමට නියමිතව තිබුණි. වතු කම්කරුවන්ගේ මූලික වැටුප සම්බන්ධයෙන් හැකි ඉක්මනින් එකඟතාවකට පැමිණිය යුතු බවයි මන්ත්‍රීවරයා අවධාරණය කළේ.","len":3411}
{"id":"130819_milk_fonterra","url":"https:\/\/www.bbc.com\/sinhala\/sri_lanka\/2013\/08\/130819_milk_fonterra","title":"කිරි පිටි යෝධයා ගෙන් ශ්‍රී ලංකාවට අභියෝගයක්","summary":"තම සමාගමේ කිරි පිටි නිෂ්පාදන ශ්‍රී ලංකාවේ තහනම් කරමින් උසාවි නියෝගයක් පැනවීම අයුක්ති සහගත බව ප්‍රකාශ කරන නවසීලන්තයේ ෆොන්ටෙරා සමාගමෙන් අධිකරණ තීන්දු ප්‍රකාර කටයුතු කරන ලෙස සෞඛ්‍ය වෘත්තිකයන්ගේ සංගමයක් ලිඛිත ඉල්ලීමක් කර තිබේ.","text":"නවසීලන්තයේ කිරි අපනයනයෙන් සියයට අනූවක්ම සිදු කරනු ලබන ෆොන්ටෙරා සමාගම එරට විශාලතම කිරි සමාගමයි ෆොන්ටෙරා වෙළෙඳ නියෝජිතයන් සඳුදාත් තහනම් නිෂ්පාදන අලෙවියට තබා තිබූ බව ශ්‍රී ලංකාවේ බලධාරීන්ටත් දැනුම් දෙමින්, අධිකරණ නියෝගය ක්‍රියාත්මක කිරීමට පියවර ගන්නා ලෙස පොලිස්පති වරයාගෙන් සහ පාරිභෝගික ආරක්ෂණ අධිකාරියෙන් ඉල්ලා සිටි බව රජයේ හෙද නිලධාරීන්ගේ සංගමයේ ලේකම් සමන් රත්නප්‍රිය සංදේශයට කියා සිටියේ ය. ෆොන්ටෙරා සමාගමට අයත් කිරි පිටි නිෂ්පාදන වල හානිකර බැක්ටීරියාවක් තිබීම පිළිබඳ බිය පළ කරමින් චීනය, වියට්නාමය හා රුසියාව ෆොන්ටෙරා නිෂ්පාදන අලෙවියෙන් ඉවත් කොට තිබේ. වෙළඳ ප්‍රචාරණය රජයේ හෙද නිලධාරීන්ගේ සංගමය පවරන ලද නඩුවක් අනුව ෆොන්ටෙරා කිරි පිටි වර්ග හා කිරි නිෂ්පාදන ශ්‍රී ලංකාව තුළ අලෙවිය මෙන්ම අහිතකර වෙළඳ ප්‍රචාරණය ද දෙසතියකට තහනම් කරමින් ඉකුත් සිකුරාදා අධිකරණය නියෝගයක් නිකුත් කළේය. අධිකරණ නියෝගය ලබා ගැනීම සඳහා ඉදිරිපත් කර ඇති චෝදනා තරයේ ප්‍රතික්ෂේප කරන බවයි ෆොන්ටෙරා සමාගමේ කළමනාකාර අධ්‍යක්‍ෂ ජොහාන් ප්රීම් (Johan Priem) කියා සිටියේ. ශ්‍රී ලංකාවට යවා ඇති තම නිෂ්පාදනවල කිසිදු හානිකර බැක්ටීරියාවක් නොමැති බවට ස්වාධීන පරීක්ෂණයක් මගින් තහවුරු කර ඇති බවද ඔහු වැඩි දුරටත් පැවසීය. කෙසේ වෙතත් ශ්‍රී ලංකාවේ සෞඛ්‍ය අමාත්‍යංශය පසුගිය සතියේදී ප්‍රකාශ කළේ ශ්‍රී ලංකා කාර්මික තාක්ෂණ ආයතනය විසින් කරන ලද පරීක්ෂණයක දී සමහර ෆොන්ටෙරා නිෂ්පාදනවල හානිකර බැක්ටීරියාවක් (DCD) තිබීම තහවුරු වූ බවයි. නවසීලන්තයේ කිරි අපනයනයෙන් සියයට අනූවක්ම සිදු කරනු ලබන ෆොන්ටෙරා සමාගම එරට විශාලතම කිරි සමාගමයි.","len":3411}
{"id":"140123_india_rape_cast","url":"https:\/\/www.bbc.com\/sinhala\/world\/2014\/01\/140123_india_rape_cast","title":"ප්‍රේමයට දඬුවම සමූහ දූෂණය","summary":"තරුණියකට දඬුවම් කිරීමක් වශයෙන් ඇය පුද්ගලයන් දොළොස් දෙනකුගේ කල්ලියක් ලවා දූෂණය කරවීමේ සිද්ධියක් ඉන්දියාවේ බටහිර බෙංගාල ප්‍රාන්තයෙන් වාර්තා වෙයි.","text":"ගම් ප්‍රධානීන්ගේ නියෝගයක් අනුවයි එම දූෂණය සිදු කර තිබෙන්නේ. තරුණිය එවැනි දඬුවමකට යටත් කිරීමට හේතුව, ඇය වෙනත් කුලයකට අයත් තැනැත්තකු සමඟ ප්‍රේම සම්බන්ධයක් පැවැත්වීම. එම සමූහ දූෂණයට හවුල් පුද්ගලයන් දොළොස් දෙනා සහ ගම්පතියා පොලිසිය විසින් අත්අඩංගුවට ගනු ලැබ ඇති බවත් වාර්තා වෙයි. රෝහල් ගත කරනු ලැබ සිටින විසි එක් හැවිරිදි තරුණියගේ ජීවිතය බේරා ගත හැකි තත්වයක පවතින බවත් එම වාර්තා මගින් පැවසෙයි. සමාජ පිළිලයක් ඉන්දීය කාන්තා රැකවරණයට මෑතදී හඳුන්වා දුන් රිවෝල්වරය මේ සම්බන්ධයෙන් ප්‍රකාශයක් කරන බටහිර බෙංගාල ප්‍රාන්තයේ ඇමතිවරයකු වන සුබ්‍රාතා මුකර්ජි කියා සිටියේ, බරපතළ සමාජ ප්‍රශ්නයක් බවට පත් වී පවතින සාපරාධී ස්ත්‍රී දූෂණ වලට එරෙහිව සමාජමය මට්ටමින් විසඳුමක් දිය යුතු ව ඇති බවයි. “මේක කුල පීඩනය නිසා හට ගත් සමාජ පිළිලයක්. මගේ පිළිගැනීම අනුව, මේ අපරාධය ගැන හුදු සාකච්ඡා කිරීම වෙනුවට මෙය බරපතළ කාරණාවක් හැටියට සැලකිල්ලට ගත යුතුයි. ඒ සඳහා නිශ්චිත විසඳුමක් සොයා ගත යුතුයි. මේක තවදුරටත් හුදෙකලා සිද්ධියක් හැටියට පමණක් සැලකිය යුතු නැහැ. මේ අපරාධ දැන් නිරන්තරයෙන් ම සිද්ධ වෙන තත්වයකට පත් වෙලා තිබෙනවා,” ඇමතිවරයා වැඩි දුරටත් පෙන්වා දෙයි. ඉහත කී සමූහ දූෂණ අපරාධයෙන් අනතුරුව එම ප්‍රදේශයේ කාන්තාවන්ගේ සුරක්‍ෂිත භාවය සහතික කරන මෙන් බල කරමින් සමාජ සංවිධාන එහි පොලිස් මූලස්ථානය ඉදිරිපිට විරෝධතා ව්‍යාපාරයක නිරත ව සිටියහ. ඉන්දියාව පුරා මහා විරෝධතා ව්‍යාපාර දියත් වීමට හේතු වූ මෙවැනි දූෂණ අපචාර කීපයකින් අනතුරුව ඉන්දියානු ආණ්ඩුව එවැනි සාපරාධී ක්‍රියාවන්ට එරෙහිව නීතිය දැඩි කිරීමට පියවර ගෙන ඇත.","len":3414}
{"id":"150905_ug_eu_migrants","url":"https:\/\/www.bbc.com\/sinhala\/world\/2015\/09\/150905_ug_eu_migrants","title":"ආයුබෝවන්!ඔස්ත්‍රියාව සංක්‍රමණිකයන් පිළිගනියි","summary":"බහුතරය අනාථයන් වූ සංක්‍රමණිකයන් දහස් ගණනක් හංගේරියානු දේශ සීමාව ඔස්සේ ඔස්ත්‍රියාවට ඇතුල් වූහ.","text":"හංගේරියානු ආණ්ඩුව විසින් සංක්‍රමණිකයන්ට පනවා තිබුණ තහංචි ලිහිල් කරනු ලැබීමෙන් අනතුරුව බස් රථ මගින් ඔවුන් ඔස්ත්‍රියානු දේශ සීමාව කරා ගෙන ගිය බවයි වාර්තා වන්නේ. සිය දේශ සීමාව ඔස්සේ පැමිණි සංක්‍රමණිකයන් ඔස්ත්‍රියානු සහන සේවකයන් විසින් පිළිගනු ලැබුණේ ආහාර සහ උණුසුම් තේ කෝපි ආදිය පිළිගන්වමිනි. ‘වියානා’ බලධාරීන් පවසන්නේ එක්කෝ එම ජනතාවට සියරටේ දේශපාලන සරණා ගතභාවය ඉල්ලා සිටීමට හෝ එසේ නැත්නම් ඔවුන්ගේ මනාපය පරිදි ජර්මනියට ගමන් ගත හැකි බවයි. විදේශ ඇමති හමුවක් අනාථයන්ගේ තත්වය කියාපාන දර්ශනයක් මේ අතර ප්‍රකාශයක් කරන හංගේරියානු බලධාරීන් කියා සිටියේ තවත් බස් හෝ දුම්රිය පහසුකම් නොමැති බවයි. දේශ සීමාව දෙසට ගමන් ගනිමින් සිටි සංක්‍රමණිකයන්ගේ ආරක්ෂාව ගැන සිතා බස් රථ සැපයූ බව පවසන හංගේරියානු ආණ්ඩුව තමන් දැන් පවතින තත්වය අධීක්ෂණය කරමින් සිටින බවයි කියා සිටියේ. මේ අතර යුරෝපා හවුලේ විදේශ ඇමතිවරුන් ලක්ෂම්බර්ග්හි අද ආරම්භ කෙරෙන දින දෙකක සාකච්ඡාවක් සඳහා සූදානම් වෙමින් සිටින බවත් වාර්තා වෙයි. නැගෙනහිර ප්‍රතිචාරය අනාථයන්ට සහ සංක්‍රමණිකයන්ට සලකන ආකාරය මුල් කර ගත් මතභේද එම සාකච්ඡාවේ ප්‍රධාන මාතෘකාව වී ඇත. යුරෝපා කොමිසමේ ද සහයෝගය ලබන ජර්මනිය කියා සිටින්නේ යුරෝපා හවුලේ සාමාජික රටවල් සංක්‍රමණික ප්‍රජාව ‘කෝටා’ ක්‍රමයක් අනුව බෙදා ගත යුතු බවයි. එහෙත් යුරෝපා හවුලේ නැගෙනහිර සාමාජික රටවල් එම යෝජනාවට විරෝධය පළ කරති. හංගේරියාව අනුගමනය කරන දැඩි පිළිවෙතට සහයෝගය පළ කරමින් ඊයේ සිකුරාදා පෝලන්තය චෙක් ජනරජය සහ ස්ලොවේකියාව කියා සිටියේ දේශ සීමා පාලනයට දැඩි ක්‍රියාමාර්ග අනුගමනය කළ යුතු බවයි","len":3416}
{"id":"140219_south_africa_siripala","url":"https:\/\/www.bbc.com\/sinhala\/sri_lanka\/2014\/02\/140219_south_africa_siripala","title":"සංහිඳියා පිළිවෙත විමසන්නට නිමල් දකුණු අප්‍රිකාවට","summary":"වර්ණභේද වාදී පාලනය හමාර කිරීමෙන් අනතුරුව ක්‍රියාත්මක කැරුණු සංහිඳියා පිළිවෙතේ ආකෘතිය සංහිඳියා පිළිවෙතට ආදේශ කළ හැකි දැයි විමසා බැලීමට මුල් පෙළේ දූත මණ්ඩලයක් දකුණු අප්‍රිකාව බලා ගොස් තිබේ.","text":"ජේකබ් සූමා සහ මහින්ද රාජපක්ෂ සභානායක නිමල් සිරිපාල ද සිල්වා ඇමතිවරයාගේ නායකත්වයෙන් සැදුම් ලත් පාලක පක්ෂ කණ්ඩායම සිකුරාදා දක්වා දකුණු අප්‍රිකාවේ රැඳී සිටීමට නියමිත බවයි ශ්‍රී ලංකාවේ විදේශ අමාත්‍යාංශය නිවේදනය කොට තිබුනේ. නියෝජ්‍ය දකුණු අප්‍රිකානු විදේශ කටයුතු ඇමැති ඊබ්‍රහිම් ඊබ්‍රහිම් බීබීසී යට කියා සිටියේ, සංචාරය ශ්‍රී ලංකාවේ ඉල්ලීම අනුව කැරෙන්නක් බවයි. නෙල්සන් මැන්ඩෙලා ගේ නායකත්වයෙන් බිහිවුණු නව දකුණු අප්‍රිකාව “දේශපාලන ගැටළු වලට විසඳුම් සොයා ගෙන සංහිඳියාව ගොඩ නගා ගත් ආකාරය,” අධ්‍යයනය කිරීමට ජනාධිපති මහින්ද රාජපක්ෂත් දෙමළ ජාතික සන්ධානයත් කැමැත්ත දැක්වූ බව අමාත්‍යවරයා ප්‍රකාශ කළේය. සහයෝගිතාව අවශ්‍යයි ඊබ්‍රහිම් ඊබ්‍රහිම් දෙපාර්ශවය ම ජනාධිපති ජේකබ් සූමා හමුවේ තම අභිලාෂය පළ කොට ඇත්තේ පොදු රාජ්‍ය මණ්ඩල රාජ්‍ය නායක සමුළුව නොවැම්බරයේ ශ්‍රී ලංකාවේ පැවැත්වෙද්දී යි. ශ්‍රී ලංකා රජයේ දූත මණ්ඩලය හමු වීමෙන් අනතුරුව දකුණු අප්‍රිකානු නායකයන් දෙමළ ජාතික සන්ධාන නියෝජිත පිරිසක් ද මුණ ගැසීමට නියමිත බවයි ඇමැති ඊබ්‍රහිම් ඊබ්‍රහිම් ඇමැති වරයා පවසන්නේ. “ඔවුන් එන්නේ දකුණු අප්‍රිකාව ප්‍රජාතන්ත්‍රවාදී රටක් බවට පත් කළේ කොහොමද කියන අපේ අත්දැකීම බෙදා හදා ගන්න”. කෙසේ වෙතත්, සංහිඳියාව ඇති කර ගැනීම සඳහා ආණ්ඩු පක්ෂයේත් දෙමළ නායකත්වයේත් සහයෝගිතාව අත්‍යවශ්‍ය බව ඇමැති ඊබ්‍රහිම් ඊබ්‍රහිම් ප්‍රකාශ කළේ. සංහිදියාව තහවුරු කර ගත් අයුරු ශ්‍රී ලංකාවේ නායකයන්ට පහදා දෙන්නට දකුණු අප්‍රිකාව සූදානම් වූ වත්, ‘රටේ දේශපාලන ප්‍රශ්න නො විසඳා හුදෙක් සංහිඳියාව පමණක් ප්‍රශ්න විසඳිය නො හැකි,’ බවයි","len":3416}
{"id":"150420_mahinda_bribery_protest","url":"https:\/\/www.bbc.com\/sinhala\/sri_lanka\/2015\/04\/150420_mahinda_bribery_protest","title":"මහින්ද අල්ලස් කොමිසමට 'කැඳවන්න එපා'","summary":"හිටපු ජනාධිපති මහින්ද රාජපක්ෂ අල්ලස් කොමිසමට නොකැඳවන බවට සහතික කරන තුරු පාර්ලිමේන්තු සභා ගැබෙන් නික්ම නොයන බව එක්සත් ජනතා නිදහස් සන්ධානයේ මන්ත්‍රීවරුන් පිරිසක් පවසති.","text":"\"හිටපු ජනාධිපති මහින්ද රාජපක්ෂ අල්ලස් කොමිසමට කැඳවන්න එපා\" පාර්ලිමේන්තුව කල් තබන අවස්ථාවේදී විපක්ෂයේ මන්ත්‍රීවරුන් පිරිසක් සභා ගර්භය මධ්‍යයට පැමිණ විරෝධතාවයක් නියැලුණේ හිටපු ජනාධිපතිවරයා අල්ලස් කොමිසමට කැඳවීමට විරෝධය පාමින්. පාර්ලිමේන්තුවේ සඳුදා දිනයට නියමිත කටයුතු මේ වනවිට අවසන්ව තිබෙන නමුත් හිටපු ජනාධිපතිවරයා කොමිසමට නොකැඳවන බවට ලිඛිත පොරොන්දුවක් අගමැතිවරයා හෝ ජනාධිපතිවරයා තමන්ට ලබා දෙනතුරු සිය විරෝධය නොනවත්වන බවයි, විරෝධතාවයේ යෙදෙන මන්ත්‍රීවරුන් පවසන්නේ. 'ඇඟිලි ගහන්නේ නෑ' එසේ පොරොන්දුවක් නොලැබුණහොත් පාර්ලිමේන්තුවේම රාත්‍රිය ගත කිරීමට පවා තම කණ්ඩායම සූදානම් බවයි, විරෝධතාවයේ යෙදී සිටින පාර්ලිමේන්තු මන්ත්‍රී උදිත ලොකුබණ්ඩාර බීබීසී යට කියා සිටියේ. \"තාමත් අල්ලස් කොමිසමේ සභාපතිවරයා ඇතුළු ප්‍රධාන තනතුරු කිහිපයක්ම දරන්නේ හිටපු ජනාධිපතිවරයා පත්කළ අයයි. අපි අල්ලස් කොමිසමට ඇඟිලි ගහන්නේ නැහැ.\" ඒ පිළිබඳව පාර්ලිමේන්තුවේදී ප්‍රකාශයක් කළ අගමැති රනිල් වික්‍රමසිංහ, අල්ලස් කොමිසමේ ක්‍රියාවන් සදහා රජයේ කිසිදු සම්බන්ධතාවයක් නොමැති බව අවධාරණය කළේය. හිටපු ජනාධිපතිවරයා කැඳවන්නේ ප්‍රකාශයක් සටහන් කර ගැනීම සඳහා පමණක් බවද අගමැතිවරයා පැවසීය. අල්ලස් කොමිසමේ නව අධ්‍යක්ෂ ජනරාල්වරිය අගමැති බිරිඳගේ හිතවතියක් බවට විමල් වීරවංශ මන්ත්‍රීවරයා එල්ල කළ චෝදනාව අගමැති රනිල් වික්‍රමසිංහ ප්‍රතික්ෂේප කළේය. \"තාමත් අල්ලස් කොමිසමේ සභාපතිවරයා ඇතුළු ප්‍රධාන තනතුරු කිහිපයක්ම දරන්නේ හිටපු ජනාධිපතිවරයා පත්කළ අයයි. අපි අල්ලස් කොමිසමට ඇඟිලි ගහන්නේ නැහැ,\" ඔහු පැවසීය.","len":3422}
{"id":"40994929","url":"https:\/\/www.bbc.com\/sinhala\/40994929","title":"ක්‍රිකට්: ශ්‍රී ලංකා කණ්ඩායමට එරෙහිව ක්‍රීඩාලෝලීන්ගේ විරෝධතාවක්","summary":"දඹුල්ල ජාත්‍යන්තර ක්‍රීඩාංගනයේ පැවති පළමු එක් දින ජාත්‍යන්තර තරගයේදී ශ්‍රී ලංකා කණ්ඩායම ඉන්දියාවට කඩුලු 9 කින් පරාජය වීමෙන් අනතුරුව ශ්‍රී ලංකා ක්‍රීඩාලෝලීහු කණ්ඩායමට එරෙහිව ක්‍රීඩාංගණය තුළ කෝපයෙන් විරෝධතා දැක්වූහ.","text":"අවශ්‍ය වුවහොත් තත්වය පාලනය කිරීම පිණිස කැරලි මර්ධක පොලිසිය ද කැඳවා තිබුණි ඒ අනුව උද්ඝෝෂකයන් විසිරී යන තුරු විනාඩි තිහකට ආසන්න කාලයක් ක්‍රීඩාංගණය තුළ රැඳී සිටීමට උපුල් තරංග ගේ නායකත්වයෙන් යුත් ශ්‍රී ලංකා කණ්ඩායමට සිදුවිය. අවශ්‍ය වුවහොත් තත්වය පාලනය කිරීම පිණිස කැරලි මර්ධක පොලිසිය කැඳවීමට ද බලධාරීහු පියවර ගත්හ. සබැඳි යොමු: මුලින්ම පන්දුවට පහර දුන් ශ්‍රී ලංකා කණ්ඩායම ආරම්භයේදී දක්ෂ පිතිහරඹයක යෙදුන නමුත් ඉන් අනතුරුව ලකුණු 216 කට සියලු දෙනාම දැවී ගියේය. එයට ප්‍රතිචාර වශයෙන් එක් කඩුල්ලක් පමණක් දැවී ලකුණු 220 ක් රැස් කිරීමට ඉන්දීය ක්‍රීඩකයෝ සමත්වූහ. පසුගිය මාස කිහිපය ඇතුළත ශ්‍රී ලංකා ක්‍රිකට් කණ්ඩායම සුපුරුදු දක්ෂතා දැක්වීමට අපොහොසත් වූ අතර, ඒ පිළිබඳව ක්‍රීඩා බලධාරීන්ට සහ කණ්ඩායමට ද සමාජ මාධ්‍ය ජාල ඔස්සේ ප්‍රබල විවේචන එල්ල විය. ඉන්දියාවට එරෙහි පළමු එක් දින තරගයේ අවස්තාවක් කෙසේ නමුත් ශ්‍රී ලංකා කණ්ඩායමට එරෙහිව ක්‍රීඩාලෝලීන් මෙවැනි උද්ඝෝෂණයක නිරත වූ වෙනත් අවස්තාවක් මෑතදී වාර්තා වී නැත. මීට ඉහතදී පැවති ටෙස්ට් තරගාවලියේ තරග සියල්ල කිසිදු තරගකාරී බවක් හෝ නොපෙන්වා පරාජය වීම ගැන සමාජ මාධ්‍ය ඔස්සේ අදහස් දක්වන ශ්‍රී ලංකා ක්‍රීඩාලෝලීන්, ඉන්දීය කණ්ඩායමේ ක්‍රීඩකයන්ට දළදා මාලිගාව වැඳ පුදා ගැනීමට හා පින්නවල අලි බැලීම සඳහා කාලය ලබාදීම පිණිස ශ්‍රී ලංකා ක්‍රීඩකයන් තරගය දින තුනක් ඇතුළත අවසන් කළ බවට හාස්‍ය ජනක අදහස් පළකර තිබුණි. තරග පහකින් සමන්විත එක් දින සීමිත ඕවර තරගාවලියෙන් අනතුරුව ශ්‍රී ලංකා කණ්ඩායම කොළඹ ආර් ප්‍රේමදාස ක්‍රීඩාංගනයේදී එක විස්සයි විස්ස තරගයකට ද සහභාගි වීමට නියමිතය.","len":3426}
{"id":"140421_lanka_ltte_fonseka","url":"https:\/\/www.bbc.com\/sinhala\/sri_lanka\/2014\/04\/140421_lanka_ltte_fonseka","title":"‘කොටි සෙවණැලි ගැන වගකීම ආණ්ඩුවට’ - ෆොන්සේකා","summary":"එල්.ටී.ටී.ඊ සංවිධානය යළි මතු වන්නේනම් එහි සම්පුර්ණ වගකීම ශ්‍රී ලංකා රජය විසින් භාර ගත යුතුව ඇතැයි හිටපු යුද හමුදාපති සරත් ෆොන්සේකා පවසයි.","text":"ඔහු එම අදහස් පළ කළේ බීබීසී කොළඹ වාර්තාකරු අසාම් අමීන් විසින් යොමු කරන ලද ප්‍රශ්නයකට පිළිතුරු දෙමින්. ‘එල්.ටී.ටී.ඊ සංවිධානයේ සෙවණැලි ආරක්ෂා කරමින්, ඔවුන් සමඟ එක් ව සොර ජාවාරම් කරන අතරම, එම සංවිධානය විසින් සොරකම් කරන ලද රත්‍රන් ආණ්ඩුව ලැජ්ජාවකින් තොරව බෙදා හදා ගන්නා බවයි’ හිටපු හමුදාපතිවරයා කියා සිටින්නේ. “කරුණා, පිල්ලෙයාන් සහ කේ.පී වැනි කොටි නායකයන් සුරතල් කරමින්, ඔවුන්ට ශ්‍රී ලංකා නිදහස් පක්ෂයේ ඉහල තනතුරු ලබා දෙමින්, ආරක්ෂාව සලසමින් ක්‍රියා කරන ආණ්ඩුවකට එල්.ටී.ටී.ඊ සංවිධානයේ සෙවණැලි යළි මතු වෙමින් පවතින බවක් ජනතාවට කියා සිටීමේ සදාචාරාත්මක අයිතියක් නැහැ” ප්‍රජාතන්ත්‍රවාදී පක්ෂයේ නායක හිටපු හමුදාපතිවරයා සඳහන් කරයි. පුනරුත්ථාපනය කළේ නැහැ කොටි සංවිධානය යළි මතු වෙමින් පවතින බවයි,ආණ්ඩුව පවසන්නේ. වෘත්තීය කුසලතා සහිත පුද්ගලයන් යටතේ එල්.ටී.ටී.ඊ සැකකරුවන් පුනරුත්ථාපනය කිරීමට ආණ්ඩුව කටයුතු නො කළ බව කියා සිටි සරත් ෆොන්සේකා, එම කාර්යය සඳහා පිටරටවලින් ලද මුදල් වංචා කෙරුණ බවයි පවසන්නේ. කැරලිකරුවන් යළි සංවිධානගත වන බවට ආණ්ඩුව කරන ප්‍රකාශන බිය ඇති කිරීමේ මවා පෑමක් වන බවට දෙමළ ජාතික සන්ධානය කරන ප්‍රකාශන ගැන ඔහුගේ මතය විමසූ විට හිටපු යුද හමුදාපතිවරයා ප්‍රකාශ කළේ, එවැනි සැකයක් ඇති කර ගැනීම සඳහා ජනතාවට සාධාරණ හේතු පවතින බවයි. ඇතැම් බලධාරීන් එක්තරා ‘සේනාවක්’ යොදා ගනිමින් ජාතිවාදය සහ ආගම් වාදය ඇවිස්සීමට යත්න දරන අතර, එවැනි හැසිරීම් මගින් ද පෙනී යන්නේ ආණ්ඩුව ඉහත කී අකාරයේ බිය ජනක මානසිකත්වයක් ඇති කිරීමට කටයුතු කරන බව වන බව යයි ප්‍රජාතන්ත්‍රවාදී පක්ෂයේ නායකයා වැඩි දුරටත් කියා සිටියේය.","len":3435}
{"id":"140824_elephant_abduction_no_evidence","url":"https:\/\/www.bbc.com\/sinhala\/sri_lanka\/2014\/08\/140824_elephant_abduction_no_evidence","title":"චැසි අංකයෙන් සොයන්න බැරි උඩවලවේ අලි හොරු","summary":"මැයි පළමු වනදා උඩවලව ජාතික වන උද්‍යානයෙන් අලි පැටවෙකු සොරකම් කිරීමට තැත් කිරීමේ සිදුවීම සම්බන්ධයෙන් කරන ලද විමර්ශන කටයුතු වලදී ප්‍රමාණවත් සාක්ෂි නොමැති බව අනාවරණය වූ බැවින් නඩුව ඉදිරියට ගෙන යාම සඳහා අදහසක් නොමැති බව වනජීවි සංරක්ෂණ දෙපාර්තමේන්තුව අධිකරණය හමුවේ දන්වා සිටියි.","text":"මේ වන විට අලි පැටවා ඇත්අතුරු සෙවණේ රඳවා සිටියි වනජීවි දෙපාර්තමේන්තුවේ විමර්ශන කටයුතු සම්බන්ධයෙන් අධිකරණයට සතුටු විය නොහැකි බව පැවසූ ඇඹිලිපිටිය අතිරේක මහේස්ත්‍රාත්වරිය කාංචනා ද සිල්වා, අලි පැටවා රැගෙන යාමට පැමිණ හැර දමා ගිය අංක තහඩු රහිත ට්‍රැක්ටරයේ චැසි අංකය මගින් එහි අයිතිකරු සොයා ගත නොහැකිදැයි ප්‍රශ්න කළාය. එහිදී පැමිණිල්ල ඉදිරිපත් කළ වනජීවි නිලධාරීන් පැවසුවේ කොළඹ ප්‍රධාන වනජීවි කාර්යාලය විමර්ශන කටයුතු කළ බැවින් ඒ සම්බන්ධයෙන් තමන් කිසිත් නොදන්නා බවයි. ගම්වැසියන්ගේ විරෝධය ඒ අනුව අලි පැටවා වන උද්‍යානයෙන් පිටතට රැගෙන යෑම සඳහා යොදා ගත් අතහැර දමා ගිය අංක තහඩු රහිත ට්‍රැක්ටරය හා අලි ඇල්ලීමට යොදා ගත් බවට සැක කෙරෙන කඹ ආදී උපකරණ ද රාජසන්තක කිරීමට ඇඹිලිපිටිය අතිරේක මහේස්ත්‍රාත්වරිය නියම කළාය. අලි පැටවා පැහැර ගෙන යාමට පැමිණි පිරිස වනජීවි නිලධාරීන්ගේ සහ ගම්වැසියන්ගේ විරෝධය හමුවේයි එම උත්සාහය අතහැර සුඛෝපභෝගී වාහන වල නැග පලා ගියේ. අතහැර දමා ගිය අංක තහඩු රහිත ට්‍රැක්ටරය දේශපාලනඥයකුගේ ඥාතියකු දෙනියාය ප්‍රදේශයේ පදිංචි ඉහළ පෙළ දේශපාලනඥයකුගේ ඥාතියකු මෙම අලි සොරකම මෙහෙයවා ඇති බව නම හෙළි නොකරන ලෙස ඉල්ලා සිටි වනජීවි දෙපාර්තමේන්තුවේ උසස් නිලධාරියෙක් පැවසුවේය. අලි පැටවා සොරකම් කිරීමට පැමිණි පිරිස එම අවස්ථාව ආවරණය කිරීමට ගොස් සිටි මාධ්‍යවේදී මහින්ද පුෂ්පකුමාර තේරසිංහටද පහර දුනහ. පහර දුන් පුද්ගලයන් සම්බන්ධයෙන් සහ ඔවුන් පැමිණි වාහනවල ලියා පදිංචි අංක ඇතුළුව ඔහු විසින් ගොඩකවෙල පොලිසියට කළ පැමිණිල්ල මේ වන විට යටපත් වී ඇති බව ප්‍රහාරයට ලක් වූ මහින්ද පුෂ්පකුමාර තේරසිංහ පවසයි.","len":3438}
{"id":"sri-lanka-38560129","url":"https:\/\/www.bbc.com\/sinhala\/sri-lanka-38560129","title":"හම්බන්තොට කර්මාන්ත ගැන සතුටුයි - චමල්","summary":"හම්බන්තොට දිස්ත්‍රික්කයේ නව කර්මාන්ත ඉදිකිරීම පිළිබඳව සතුටුවන නමුත් එය සිදු විය යුත්තේ කිසිවකුටත් හානියක් නොවන ආකාරයට බව හිටපු කතානායක චමල් රාජපක්ෂ මන්ත්‍රීවරයා පවසයි.","text":"හම්බන්තොට ඉදිකෙරෙන කර්මාන්ත පුරය සහ සෙනසුරාදා හටගත් ගැටුම පිළිබඳව උණුසුම් වාද විවාද මධ්‍යයේ පාර්ලිමේන්තුවේදී අදහස් දැක්වූ මන්ත්‍රීවරයා, සිකුරාදා රාත්‍රියේ අගමැති රනිල් වික්‍රමසිංහ හම්බන්තොට දිස්ත්‍රික්කයේ සංඝයා වහන්සේ මුණ ගැසී කරුණු පැහැදිලි කිරීම පිළිබඳව ස්තුතිවන්තවන බවත් සඳහන් කළේය. \"ඒ පැහැදිලි කරීම නිසා උද්ගත වෙන්න තිබුන භයානක තත්වයක් නිවුණා නමුත් සැකය දුරු වුනේ නෑ,\" චමල් රාජපක්ෂ මන්ත්‍රීවරයා පැවසීය. කෙසේ නමුත් සෙනසුරාදා පැවති උද්ඝෝෂණයේදී සංඝයා වහන්සේට පහරදීම ගැටළුවක් බවත් ඔහු සඳහන් කළේය. ව්‍යාපෘතිය ආරම්භ කිරීමේ උත්සවය කඩාකප්පල් කිරීම පිණිස 'සැලසුම් සහගත' ක්‍රියාවලියක් දියත්ව තිබුන බව එයට පිළිතුරු දෙමින් කබීර් හෂීම් අමාත්‍යවරයා සඳහන් කළේය. එහිදී අදහස් දැක්වූ අගමැති රනිල් වික්‍රමසිංහ, අදාළ ව්‍යාපෘතිය හම්බන්තොටට අනවශ්‍ය නම් පොළොන්නරුවට ලබා දෙන මෙන් ජනාධිපති මෛත්‍රීපාල සිරිසේන ඉල්ලීමක් කළ අතර, ව්‍යාපෘතිය සිය දිස්ත්‍රික්කවලට ලබා දෙන මෙන් වෙනත් ඇමතිවරුන්ද ඉල්ලීම් කරන බවත් පැවසීය. වරාය සහ ගුවන්තොටුපොළ ඇතුළු ව්‍යාපෘති වෙනුවෙන් දැනට පවරාගෙන තිබෙන ඉඩම්වල නව කර්මාන්ත ඉදි කර, අනෙක් කර්මාන්ත වෙනත් දිස්ත්‍රික්කවලට ලබාදීම පිළිබඳව තමන්ගේ කිසිදු විරුද්ධත්වයක් නොමැති බවයි එයට ප්‍රතිචාර වශයෙන් නාමල් රාජපක්ෂ මන්ත්‍රීවරයා කියා සිටියේ. හම්බන්තොට කර්මාන්ත පුරයක් ඉදිකිරීමේ ව්‍යාපෘතියට එතරම් විරුද්ධ නම් හිටපු ජනාධිපති මහින්ද රාජපක්ෂ ඇතුළු දූත පිරිස චීනයට ගොස් චයිනා මර්චන්ට් සමාගම සමග සාකච්ඡා කළේ කුමක් දැයි හෙළිකරන මෙන් අගමැතිවරයා අභියෝගයක්ද කළේය.","len":3438}
{"id":"sri-lanka-36419511","url":"https:\/\/www.bbc.com\/sinhala\/sri-lanka-36419511","title":"සටනට බැස්සේ ආපසු හැරෙන්න නොවෙයි -වෛද්‍යවරු","summary":"ආණ්ඩුවෙන් ධනාත්මක ප්‍රතිචාරයක් නොලදහොත් ශ්‍රී ලංකාව පුරා ඇති සියලු රෝහල් සම්බන්ධ කර ගනිමින් අඛණ්ඩ වැඩවර්ජනයක් සඳහා ලබන සතියේ තීන්දු තීරණ ගන්නා බවට රජයේ වෛද්‍ය නිලධාරීන්ගේ සංගමය පවසයි.","text":"රජයේ වෛද්‍ය නිලධාරීන්ගේ සංගමයේ සහකාර ලේකම් වෛද්‍ය නලින්ද හේරත් කියා සිටියේ සෞඛ්‍ය අමාත්‍යංශය ගැටලුව විසඳනවා වෙනුවට සිය වැඩවර්ජනය අසාර්ථක බව පෙන්වීමේ උත්සාහයක නිරත වන බවයි. මේ පිළිබඳව තීරණය ගැනීම සඳහා මධ්‍යම කාරක සභාව හදිසි රැස්වීමක් කැඳවා ඇති බවයි රජයේ වෛද්‍ය නිලධාරීන්ගේ සංගමයේ ලේකම් වෛද්‍ය නලින්ද හේරත්. 'අපි මේ සටනට බැස්සේ සිදුවන ඕනෑම අභියෝගයකට කරදරයකට මුහුණ දෙන්න සුදානම් වෙලා. ආපසු හැරීමක් නැහැ. ඉදිරියේදී වෙනත් සේවාවල වෘත්තීය සමිතිත් එකතුවෙන්න පුළුවන් ඇමතිවරයා ඉවත් කරන්න කියල.' ඔහු මේ බව කියා සිටියේ බීබීසීයේ තිසර රතුවිතාන සමඟ සංවාදයකට එක්වෙමිනි. *හඬ පටයට මෙතැනින් සවන් දෙන්න. මීළඟ පියවර වන්නේ ඇමතිවරයා ඉවත් කිරීම සෞඛ්‍ය අමාත්‍යංශයේ පවුල් වාදය අවසන් විය යුතු බවත් එසේ නොවන්නේ නම් මීළඟ පියවර වන්නේ ඇමතිවරයා ඉවත් කිරීම බවට ලේකම්වරයා අනතුරු අඟවයි. 'සිදු වියයුතු මුලිකම කාරණය වෛද්‍යවරුන්ගේ පත්වීම් සහ මාරු වීම් වලට කෙරෙන දේශපාලන බලපෑම නතර විය යුතුයි. සෞඛ්‍ය අමාත්‍යංශයේ පවුල් වාදය අවසන් විය යුතුයි. ඉන්න සෞඛ්‍ය අමාත්‍යවරයා නිවැරදි කරලා හදා ගන්නත් පුළුවන්. නිවැරදි කිරීම අපහසුනම් ඔහු ඉවත් කිරීම තමයි ඊළඟ පියවර.' ඔහු අනතුරු ඇඟවීය. වෛද්‍යවරුන්ගේ පශ්චාත් සීමාවාසික පත් කිරීම් ලැයිස්තු සකස් කිරීමේ දී සෞඛ්‍යය අමාත්‍ය රාජිත සේනාරත්න කිසිදු බලපෑමක් සිදු නොකළ බව සෞඛ්‍යය සේවා අධ්‍යක්ෂ ජනරාල් වෛද්‍ය පාලිත මහීපාල සඳුදා පැවසා තිබුණි. ඒ සම්බන්ධයෙන් විමසීමේදී වෛද්‍ය නලින්ද හේරත් කියා සිටියේ අමාත්‍යවරයාගේ අවශ්‍යතාව මත සෞඛ්‍යය සේවා අධ්‍යක්ෂ ජනරාල්වරයා එවැනි ප්‍රකාශයක් සිදු කළ බවයි.","len":3439}
{"id":"sri-lanka-37601905","url":"https:\/\/www.bbc.com\/sinhala\/sri-lanka-37601905","title":"'යුද මාධ්‍ය සංස්කෘතිය අවසන් විය යුතුයි'","summary":"විද්‍යුත් මාධ්‍ය නියාමනය සම්බන්ධ ස්වාධීන කොමිසමක් ස්ථාපිත කිරීම පිළිබඳ ජනතා අදහස් ලබා ගැනීම මේ සතියේ ආරම්භ කරන බව රජයේ ප්‍රවෘත්ති දෙපාර්තමේන්තුව පවසයි.","text":"ආචාර්ය රංග කලංසූරිය ඒ සඳහා වන සිය දෙපාර්තමේන්තුවේ යෝජනාවලිය ජනතාව වෙත ඉදිරිපත් කරන බවයි රජයේ ප්‍රවෘත්ති දෙපාර්තමේන්තුවේ අධ්‍යක්ෂක ජනරාල් ආචාර්ය රංග කලංසූරිය බීබීසී සිංහල සේවයට කියා සිටියේ. ඔහු සඳහන් කළේ තරුණයකු සිය දිවි නසා ගන්නා දර්ශන සහිත පුවතක් විකාශය කිරීම තුළින් ඇතැම් පෞද්ගලික රූපවාහිනී ආයතන මාධ්‍ය ආචාරධර්ම උල්ලංඝනය කර ඇති බව පවසමින් රජයේ ප්‍රවෘත්ති දෙපාර්තමේන්තුව විසින් නිකුත් කරන ලද නිවේදනය පිළිබඳ කළ විමසීමකදී. මාධ්‍ය ආයතන සිය සීමාවෙන් ඔබ්බට ගොස් ආචාරධර්ම උල්ලංඝනය කරමින් සිදු කරනු ලබන වාර්තා කිරීම් නියාමනය කරනු වස් විද්‍යුත් මාධ්‍ය නියාමන ස්වාධීන කොමිසමක් අවශ්‍ය බවයි ආචාර්ය රංග කලංසූරිය පෙන්වා දෙන්නේ. ජනමාධ්‍ය සතු ආචාරධර්ම සම්බන්ධයෙන් කටයුතු කිරීම මාධ්‍ය අමාත්‍යංශයේ කාර්යභාරය නොවුනත් විද්‍යුත් මාධ්‍ය නියාමනය සම්බන්ධ ස්වාධීන කොමිසමක් නොමැති තත්වයක් යටතේ එවැනි ආචාරධර්ම කඩ කිරීම් පිළිබඳ පෙන්වා දීමේ වගකීමක් තමන්ට තිබෙන බවයි රජයේ ප්‍රවෘත්ති අධ්‍යක්ෂක ජනරාල්වරයා පවසන්නේ. ශ්‍රී ලංකාවේ බොහෝ මාධ්‍ය ආයතන මාධ්‍ය ආචාරධර්ම උල්ලංඝනය කරමින් යුද සමයේ පුවත් වාර්තා කළ අන්දමටම තවමත් වාර්තාකරණයේ යෙදෙන බවත් ඔහු පෙන්වා දෙයි. 'ඒ සංස්කෘතිය කොතනින් හෝ අවසන් විය යුතුයි. ඒ සංස්කෘතිය දිගටම පැවතීම වැරදියි. මේ වැරදි නිවැරදි කිරීමයි අපේ වගකීම වෙන්නේ.' රජයේ ප්‍රවෘත්ති අධ්‍යක්ෂක ජනරාල්වරයා කියා සිටියේය. පෞද්ගලික මාධ්‍ය ආයතන පමණක් නොව මීට ඉහත අවස්ථාවල රාජ්‍ය මාධ්‍යත් මෙලෙස ආචාර ධර්ම උල්ලංඝනය කර ඇති බවත් රජයේ ප්‍රවෘත්ති අධ්‍යක්ෂක ජනරාල් ආචාර්ය රංග කලංසූරිය පිළිගත්තේය.","len":3443}
{"id":"sri-lanka-40021338","url":"https:\/\/www.bbc.com\/sinhala\/sri-lanka-40021338","title":"\"මුදල් ඇමතිකම නැති වුණේ ඊර්ෂ්‍යාකාරයන් නිසා විය හැකියි\"","summary":"තමන් මුදල් ඇමති ධුරයෙන් ඉවත් කිරීම සඳහා බලපෑමක් එල්ල වූයේ නම් ඒ ඊර්ෂ්‍යාවෙන් පෙළෙන කීප දෙනෙකුගෙන් විය හැකි බව නව විදේශ කටයුතු අමාත්‍ය රවී කරුණානායක පවසයි.","text":"දුවන නැවක් පෙරළන්න එක්කෙනෙක් ඇති - නව විදේශ ඇමති ඇමතිවරයා ඒ බව කියා සිටියේ ආසියාවේ හොඳම මුදල් ඇමතිවරයා ලෙස සම්මානයට පාත්‍ර වූ ඔහු එම ධුරයෙන් ඉවත් කිරීම සඳහා බලපෑමක් එල්ල වූයේ දැයි බීබීසී සිංහල සේවය කළ විමසීමකට ප්‍රතිචාර දක්වමිනි. \"මම හිතන්නේ නැහැ එවැනි බලපෑමක් තිබුණා කියලා. නමුත් බලපෑමක් තිබුණා නම්, හැම දේශපාලන පක්ෂයකම ඊර්ෂ්‍යාවෙන් පෙළන අය ඉන්නවනේ. ඉතින් ඒ වගේ එක්කෙනෙක් දෙන්නෙක් හිටියහම හොඳටම ඇති හොඳට දුවන නැවක් අනෙක් පැත්ත හරවන්න\" යනුවෙන් අමාත්‍ය රවී කරුණානායක වැඩිදුරටත් සඳහන් කළේය. එමෙන්ම තමන් මුදල් ඇමතිවරයා වශයෙන් සිදු කළ කාර්ය භාරය පිළිබඳ සෑහීමකට පත් වන බව කී ඇමතිවරයා සිය ධුර කාලය තුළ 10% ව තිබූ දළ දේශීය නිෂ්පාදනය 15.5% දක්වා වර්ධනය කිරීමට හැකි වූ බව පැවසීය. ඇමතිවරයා වැඩිදුරටත් කියා සිටියේ මුදල් ඇමතිවරයා වශයෙන් තමන් දූෂණය සහ නාස්තිය අවම කොට මහා භාණ්ඩාගාරයට මුදල් ලැබීමට සැලැස්වූ බවය. \"මම හිතන්නේ එතන දක්ෂතා පෙන්වූ නිසා වෙනත් තැනකත් ඒ දක්ෂතාව පෙන්වන්න තමයි අවස්ථාව දී තිබෙන්නේ\" යනුවෙන් අමාත්‍ය රවී කරුණානායක සඳහන් කළේය. එක්සත් ජනතා නිදහස් සන්ධානය කැබිනට් වෙනස: \"මේක රටේ අවශ්‍යතාවක්\" කැබිනට් මණ්ඩල සංශෝධනය යටතේ අමාත්‍යාංශ නවයක් සහ එක් රාජ්‍ය අමාත්‍යාංශයක් සඳහා නව අමාත්‍යවරු සඳුදා (මැයි 22) ජනාධිපති මෛතී‍්‍රපාල සිරිසේන ඉදිරියේ දිවුරුම් දුන්හ. මුදල් ඇමති ධුරයේ වෙනසක් සිදු විය යුතු බවට එක්සත් ජනතා නිදහස් සන්ධානය ඉල්ලා සිටියා නොවේ දැයි බීබීසී සිංහල සේවය කළ විමසීමට පිළිතුරු දෙමින් එහි මහ ලේකම් අමාත්‍ය මහින්ද අමරවීර කියා සිටියේ එවැනි වෙනසක් සිදු විය යුතු බවට රටේ ඉල්ලීමක් පැවති බවය.","len":3445}
{"id":"world-36170543","url":"https:\/\/www.bbc.com\/sinhala\/world-36170543","title":"රහසින් ඇමරිකාවට ගෙන ගිය බෞද්ධ මූර්තිය යළි පාකිස්තානයට","summary":"වර්ෂ 1980 දී සොරකම් කර ඇමරිකාවට ගෙනගිය පාකිස්තානයේ ශෛලමය බෞද්ධ පුරාවස්තුවක් ඇමරිකාව විසින් නැවතත් පාකිස්තානයට බාර දී ඇත.","text":"'බුද්ධාපාද' නමින් හැඳින්වෙන මෙම ඉපැරණි මූර්තිය පාකිස්තානය සතුව තිබු පුරාවස්තුවකි ක්‍රිස්තු වර්ෂ දෙවන සියවසට අයත් මෙම මූර්තිය මගින් බුදුන් වහන්සේ ගේ සිරිපා සටහන් නිරුපනය වන අතර ස්වාත් නිම්නයේ සිට ඇමරිකාව දක්වා රහසින් රැගෙන ගොස් තිබුණි. මෙම පුරාවස්තුව ජපානයේ තෝකියෝ නගරයේ සිට ඇමරිකාවට රැගෙන ගිය ජපන් ජාතික පෞරාණික භාණ්ඩ වෙළෙන්දෙකු පසුගිය අප්‍රේල් මාසයේ දී සොරකම් කරන ලද භාණ්ඩ ළඟ තබාගැනීමේ චෝදනාවට වැරදිකරු විය. මෙම පුරාවස්තුව පැරණි භාණ්ඩ වෙන්දේසියක දී ඇමරිකානු ඩොලර් මිලියනයකට අලෙවි වනු ඇති බවට අපේක්ෂා කළ නමුත් නිව්යෝර්ක් බලධාරීන් විසින් වෙන්දේසිය වලක්වා තිබුණි. නිව්යෝර්ක් බලධාරීන් විසින් මෙම වටිනා මූර්තිය බදාදා පැවති විශේෂ උත්සවයක දී ඇමරිකාවේ නියෝජ්‍ය පාකිස්තාන තානාපති රිස්වාන් සයීඩ් වෙත බාර දෙනු ලැබුණි. මෙය පකිස්තාන සංස්කෘතික ඉතිහාසයේ හමුවන ඉතා වැදගත් මූර්තියක් බව පැවසූ නියෝජ්‍ය තානාපතිවරයා එය ටික කලකට නිව්යෝර්ක් හි ප්‍රදර්ශනයේ තැබෙනු ඇති බවයි සඳහන් කළේ. එය ටික කලකට නිව්යෝර්ක් හි ප්‍රදර්ශනයේ තැබෙනු ඇති බවයි පැවසෙන්නේ මෙම පුරාවස්තුව \"දේපළකට වඩා මහත් වැඩි වැදගත්කමක් ඇති දෙයක්\" බවයි මෑන්හැටන් හි නීතිඥයෙකු වන සයිරස් ආර් වෑන්ස් සඳහන් කළේ. පැරණි භාණ්ඩ අලෙවිකරන්නෙකු වන ජපන් ජාතික තෙත්සුරෝ කකු පවසා තිබුනේ තමා ද පකිස්තාන පුරාවස්තු ආරක්ෂා කිරීම පිළිබඳව තරමක උනන්දුවක් දැක්වුවද එම අදහස ප්‍රතික්ෂේප කළ ඇතැම් විශේෂඥයන් මෙය පාකිස්තානයේ අදාළ ස්ථානයකට ලබා දීම වඩා සුදුසු බව තමාට කී බවයි. මෙය ලඟ තබා ගැනීමේ වරදට කකු ඩොලර් පන්දාහක දඩයක් ගෙවූ අතර ස්වේච්චාවෙන් රටින් පිටවී ගියේය.","len":3459}
{"id":"sri-lanka-36316196","url":"https:\/\/www.bbc.com\/sinhala\/sri-lanka-36316196","title":"අරණායක නාය යාමේ හානිය 'තවමත් කියන්න බෑ'","summary":"කෑගල්ල දිස්ත්‍රික්කයේ අරණායක එලඟපිටියේ බරපතල නාය යාමකින් අනතුරුව අවතැන් වූ ජනතාව ප්‍රදේශයේ බෞද්ධ විහාරස්ථානයේ සහ පාසලේ රඳවා සිටින බව වාර්තාකරුවෝ පවසති.","text":"අධික වර්ෂාව සහ දැඩි සුළං හේතුවෙන් රටපුරාම අයහපත් කාලගුණ තත්වයක් ඇතිවිය මේ වනවිට පවතින දැඩි අඳුර සහ දැඩි වර්ෂාපතනය හේතුවෙන් එම ස්ථානයට ළඟාවීම ඉතා දුෂ්කර බව පවසන කෑගල්ල ප්‍රාදේශීය වාර්තාකරු සාලිය සමසිංහ, එබැවින් නාය යාමෙන් ඇති වූ හානිය තක්සේරු කිරීමේ හැකියාවක් නොමැති බවත් පැවසීය. එලඟපිටියේ වතුකරයේ පවුල් 258 ක් වාසය කරන බව වාර්තා වී ඇති බවත් ප්‍රසාද් පූර්ණිමාල් ජයමාන්න කළ විමසීමකදී සාලිය සමසිංහ සඳහන් කළේය. බේරා ගැනීමේ මෙහෙයුම් එම ස්ථානයට ළඟාවීමට උත්සාහ දරමින් සිටින හිටපු නියෝජ්‍ය සෞඛ්‍ය අමාත්‍ය ලලිත් දිසානායක බීබීසී සංදේශයට කියා සිටියේ පවුල් 100 කට ආසන්න පිරිසක් නාය යාමට ගොදුරු වී ඇතැයි විශ්වාස කෙරෙන බවයි. නාය යාමට ලක්වුණු පල්ලෙබාග ප්‍රදේශය සන්නයේ සිට බීබීසී සංදේශයේ පවිත්‍රා පෙරේරා සමඟ අදහස් දැක්වූ හිටපු නියෝජ්‍ය අමාත්‍යවරයා, ඒ අවස්ථාවේ පවා ගල් පෙරලෙන ශබ්ද තමන්ට ඇසෙන බවත් සඳහන් කළේය. 2014 ඔක්තෝබරයේදී මීරියබැද්ද ගම්මානයේ නාය යාමෙන් විශාල පිරිසක් ජීවිතක්ෂයට පත් විය අනතුරෙන් කිසිවෙකු ජීවිතක්ෂයට පත්වූයේද හෝ තුවාල ලැබුවේද යන්න මෙතෙක් අනාවරණය වී නැති බවයි ආපදා කළමනාකරණ මධ්‍යස්ථානයේ සහකාර අධ්‍යක්‍ෂ ප්‍රදීප් කොඩිප්පිලි බීබීසී සංදේශයට කියා සිටියේ. නිවාසවලට සිදු වූ හානිය පිළිබඳවත් මෙතෙක් පහැදිලි තොරතුරු ලැබී නැති බවත් ඔහු පැවසීය. බේරා ගැනීමේ මෙහෙයුම් ආරම්භ වී ඇති අතර, යුද හමුදා භටයන් 150 ක් පමණ, රෝහල් කාර්ය මණ්ඩල සහ පොලිසියද අනතුරට ලක්වූවන්ගේ ජීවිත බේරාගැනීමේ උත්සාහයක නිරත වී සිටිති. එමෙන්ම අනතුරට ලක්වූවන්ගේ ජීවිත බේරාගැනීම පිණිස ගුවන් හමුදාවේ ආධාර පතා තිබෙන බවත් බලධාරීහු පවසති.","len":3461}
{"id":"world-43948292","url":"https:\/\/www.bbc.com\/sinhala\/world-43948292","title":"ගෑස් කාන්දුවකට සමාන වූ දූරියන් ගන්ධය","summary":"ගෑස් කාන්දුවක් යැයි සැක කළ ගන්ධයක් හේතුවෙන් ඕස්ට්‍රේලියාවේ මෙල්බර්න් නුවර විශ්වවිද්‍යාලයක ගුරුවරුන් සහ සිසුන් පන්සීයකට අධික ප්‍රමාණයක් හදිසියේ ඉවත් කර තිබේ.","text":"විශ්වවිද්‍යාල පුස්තකාල ගොඩනැගිල්ල තුළින් හැමූ ගන්ධය ගෑස් කාන්දුවක් ලෙස සැක කළ නමුත්, එය අල්මාරියක් තුළ දමා ගිය දූරියන් ගෙඩියක් නරක් වීමෙන් ඇති වූවක් බව පසුව සිදු කළ පරීක්ෂණවලින් අනාවරණය වී තිබේ. දූරියන් ගෙඩිය මදයේ සුවිශේෂි වු ගන්ධය එහි ලෙල්ල නොකඩා තිබියදී පවා පැතිරී යා හැකිය. සමහරුන් එය ප්‍රසන්න සුවඳක් ලෙසින් සැලකුවද බොහෝ දෙනාට එය පිළිකුල දනවන කටුක ගන්ධයකි. එහි ගන්ධය වායු සමීකරණය හරහා ශාලාව තුළ පැතිරී ගොස් තිබුණු බව එය පරීක්ෂා කිරීම පිණිස එහි පැමිණි ගිනි නිවන භටයෝ පැවසූහ. මේ වන විට එම ගොඩනැගිල්ල නැවත විවෘත කර ඇති බව මෙල්බර්න් මෙට්‍රොපොලිටන් ගිනි නිවන හමුදාව නිවේදනය කළේය. අග්නිදිග​ ආසියාතිකයන් දූරියන් හඳුන්වන්නේ \"පළතුරු අතර රජු\" ලෙසය. 'ටර්පන්ටයින් සහ ළූණු' අධ්‍යන කාර්යන් සදහා භාවිත කරන නොයෙකුත් රසායන ද්‍රව්‍ය විශ්වවිද්‍යාල ගොඩනැගිල්ල තුළ ගබඩා කර ඇති හෙයින් මෙම ගන්ධය පැතිරෙන්නේ කුමකින්දැයි පරීක්ෂණ පැවැත්වීම පිණිස ශිෂ්‍ය ශිෂ්‍යාවන් ඉවත් කිරීමට පොලිසියට සිදු විය. ගන්ධය නිකුත් වී ඇත්තේ අහිතකර ගෑස් කාන්දුවකින් නොව නරක් වෙමින් පවතින දූරියන් ගෙඩියකින් බව \"පුළුල් පරීක්ෂණවලින්\" අනතුරුව සොයා ගත් බව ගිණි නිවන හමුදාව ප්‍රකාශ කළේය. 'ද ස්මිත්සෝනියන්' (The Smithsonian) සඟරාව දූරියන් ගෙඩියෙන් පිටවන ගන්ධය විස්තර කර ඇත්තේ \"ව්‍යායාම් කරන විට පැළඳ සිටින මේස්වලින් නිකුත්වන ගඳ සමග ටර්පන්ටයින් සහ ළූණු එකතු වූවා හා සමාන\" ලෙසය. දූරියන් ගෙඩියෙන් දැඩි ගන්ධයක් නිකුත් වීමට හේතුව සතුන් ආකර්ෂණය කර ගැනීමට බව දූරියන් පිළිබද පරීක්ෂණ පවත්වන සිංගප්පූරු පරීක්ෂකයෝ කණ්ඩායමක් පවසති මොනවද මේ දූරියන්? මේ තොරතුරුද දැනගන්න:","len":3467}
{"id":"131107_india_east","url":"https:\/\/www.bbc.com\/sinhala\/sri_lanka\/2013\/11\/131107_india_east","title":"‘නැගෙනහිරටත් එන්න’ මන්මෝහන් සිංට ඇරියුමක්","summary":"ඉන්දීය අගමැතිවරයා ශ්‍රී ලංකාවේ පොදු රාජ්‍ය මණ්ඩල සමුළුවට සහභාගි වන්නේ නම් නැගෙනහිරටත් අනිවාර්යයෙන් ම පැමිණිය යුතු යැයි පළාතේ මහ ඇමැතිවරයා පවසයි.","text":"නැගෙනහිර මහ ඇමැති නජීබ් අබ්දුල් මජීඩ් බීබීසී ය සමග විශේෂ සාකච්ඡාවකට එක් වෙමින් කියා සිටියේ ප්‍රදේශයේ සංවර්ධන කටයුතු සඳහා විශාල දායකත්වයක් දරා ඇති ඉන්දීය රජය එහි ප්‍රගතිය දැක බලා ගැනීම අත්‍යවශ්‍ය බවයි. . විපක්ෂයේත් අනුමැතිය උතුරේද සංචාරයක නිරත වන ලෙස මහ ඇමැති සී වී විග්නේස්වරන් ඉන්දීය අගමැති වරයා ට ඇරියුම් කොට තිබිණි. කෙසේ වෙතත්, නැගෙනහිර මහ ඇමැති අබ්දුල් මජීඩ් පවසන්නේ අගමැති සිං ගේ පොදු රාජ්‍ය මණ්ඩල සමුළු සහභාගිත්වය තහවුරු වී නැති හෙයින් නිල ඇරියුමක් කර නැති බවයි. ඉන්දීය අගමැතිවරයා නැගෙනහිරට පැමිණීම අනුමත කළත්, විපක්ෂ නායක දෙමළ ජාතික සන්ධානයේ සිංගාරවේලු දණ්ඩායුදපානී බීබීසීයට කියා සිටියේ උතුරේ මහ ඇමැති වරයා සේම මහ ඇමැති අබ්දුල් මජීඩ් ද කල් වේලා ඇතිව ආරාධනාවක් යැවිය යුතුව තිබුණු බවයි. ත්‍රිකුණාමල දිස්ත්‍රික්කයේ සාම්පූර්හි ඩොලර් කෝටි පනහකට අධික වියදමකින් ඉදි කැරෙන මෙගා වොට් 500ක ධාරිතාවක් අපේක්ෂිත තාප බලාගාරය රාජ්‍ය සමාගමක් වන ඉන්දීය ජාතික තාප බල සමාගම (NTPC) විසින් නැගෙනහිර කරනු ලබන ප්‍රමුඛතම ආයෝජනයක්. යළි පදිංචිය බලාගාරය ඉදිකිරීම පිණිස අක්කර 10,000 ක් පවරා ගැනීම හේතුවෙන් ප්‍රදේශවාසී දෙමළ පවුල් 1500 කට ගම බිම් අහිමි වන බව දූෂණ විරෝධී සංවිධානය පවසා තිබුණි. ශ්‍රී ලංකාවේ රජය එල්ටීටීඊ ය යුද්ධයෙන් පරාජය කිරීමෙන් අනතුරුව ඉන්දීය රජය විසින් උතුරු නැගෙනහිර නිවාස පනස් දහසක් ඉදි කිරීම අරඹා තිබේ සාම්පූර් බලාගාරය ‘රජයට ශක්තියක්’ වන බව පවසන නැගෙනහිර විපක්ෂ නායකයා එමගින් පාරම්පරික ගේ දොර අහිමි වන ජනතාව නැවත පදිංචි කරවීම කෙරෙහි ද ඉන්දීය අගමැති මන් මෝහන් සිං ගේ අවධානය යොමු විය යුතු බවයි කියා සිටින්නේ.","len":3467}
{"id":"sport-36570539","url":"https:\/\/www.bbc.com\/sinhala\/sport-36570539","title":"තරඟ පාවා දීම: අයිසීසීයේ 'පරීක්ෂණයක් නැහැ'","summary":"තරඟ පාවා දීම සඳහා ශ්‍රී ලංකා ක්‍රිකට් ක්‍රීඩකයන් පිරිසක් පොලඹවා ගැනීමේ උත්සාහයක් පිළිබඳව ජගත් ක්‍රිකට් පාලක මණ්ඩලයේ පරීක්ෂණයක් නොපැවැත්වෙන බව ක්‍රීඩා අමාත්‍ය දයාසිරි ජයසේකර පවසයි.","text":"'කට උත්තරයක් ලබා දීම ක්‍රීඩකයන්ගේ සුභසිද්ධිය සහ නිර්දෝෂීභාවය වෙනුවෙන් කළ දෙයක්.' අමාත්‍යවරයා ඒ බව කියා සිටියේ තරඟ පාවාදීමේ උත්සාහයක් පිළිබඳව ජගත් පාලක මණ්ඩලය විසින් පරීක්ෂණයක් පැවැත්වෙමින් තිබෙන අතරවාරයේ ශ්‍රී ලංකා පොලිසියටද පැමිණිලි කිරීම මගින් ක්‍රිකට් ක්‍රීඩකයන් මානසික පීඩනයකට ලක් කෙරුණ බවට ක්‍රිකට් ක්‍රීඩක රංගන හේරත් බීබීසී සංදේශය වෙත කළ ප්‍රකාශයට ප්‍රතිචාර දක්වමිනි. කෙසේ වෙතත් පොලිස් මූල්‍ය විමර්ශන කොට්ඨාශය ඒ සම්බන්ධයෙන් ජගත් පාලක මණ්ඩලයේ බලධාරීන් හා සාකච්ඡා කළ යුතුව තිබෙන බවයි අමාත්‍යවරයා පවසන්නේ. එම සාකච්ඡාවලින් අනතුරුව පරීක්ෂණ අවසාන වනු ඇති බවත් අමාත්‍යවරයා සංදේශයට කියා සිටියේය. රංගන හේරත් සහ කුසල් ජනිත් පෙරේරා ඇතුළු ශ්‍රී ලංකා ක්‍රීඩකයන්ගේ ආරක්ෂාව පිළිබඳ අවධානය යොමු කොට පොලිස් පරීක්ෂණයක් ආරම්භ කළ බවයි ක්‍රීඩා අමාත්‍ය දයාසිරි ජයසේකර අවධාරණය කළේ. 'මේ ක්‍රීඩකයන් අදාළ කාරණය පිළිබඳ අපට දන්වපු නිසා අපි පොලිස් පරීක්ෂණ ආරම්භ කළා. කට උත්තරයක් ලබා දීම ඔවුන්ගේ සුභසිද්ධිය සහ නිර්දෝෂීභාවය වෙනුවෙන් කළ දෙයක්.' එහෙත් අදාළ පරීක්ෂණය ක්‍රීඩකයන්ට මානසික පීඩාවක් ගෙන දෙන්නක් බැවින් එය නිමා වෙන්නේ කෙදිනක දැයි තමන් අවධානයෙන් සිටින බවයි රංගන හේරත් සංදේශයට කියා සිටියේ. මේ අතර ශ්‍රී ලංකා කණ්ඩායම පසුගිය එංගලන්ත සංචාරය තුළ දැක්වූ පසුබෑමට දුර්වල සංවිධානයත් එක හේතුවක් බව ඇතැම් විචාරකයන්ගේ මතයයි. එහෙත් කණ්ඩායමේ එංගලන්ත සංචාරය සංවිධානය කරන ලද්දේ පැවති අතුරු පාලක කමිටුව විසින් බැවින් සංවිධානයේ දුර්වලතා පිළිබඳව වගකිව යුත්තේ එම කමිටුව බවයි ක්‍රීඩා අමාත්‍ය දයාසිරි ජයසේකර පවසන්නේ.","len":3469}
{"id":"150118_kp_mahinda_jvp","url":"https:\/\/www.bbc.com\/sinhala\/sri_lanka\/2015\/01\/150118_kp_mahinda_jvp","title":"කේපී ට විරුද්ධව නඩු දානවා - ජවිපෙ","summary":"එල්ටීටීඊ යේ හිටපු නායක කේපී හෙවත් කුමාරන් පද්මනාදන් ට පූර්ණ ආරක්ෂාව සපයන මෙන් හිටපු ජනාධිපති මහින්ද රාජපක්ෂ කථානායක නිල නිවසේදී ජනාධිපති මෛත්‍රීපාල සිරිසේන හමු වූ අවස්ථාවේ විශේෂ ඉල්ලීමක් කළ බව සන්ඩේ ටයිම්ස් පුවත්පත වාර්තා කරයි.","text":"\"කේපී විසින්ම පෝෂණය කරපු සිය ගණන් තරුණයන් අදත් සිරගෙවල්වල ගෙවනවා අවුරුදු ගාණක් තිස්සේ\" මහින්ද රාජපක්ෂ පරිපාලනය සහ කේපී අතර රහසිගත ගණුදෙනුවක් පැවතියේ දැයි පවතින සැකය එම ඉල්ලීම මගින් තවත් සනාථ කෙරෙන බව ජනතා විමුක්ති පෙරමුණ ප්‍රකාශ කරයි. මේ තත්වය යටතේ ජනතාවට සත්‍යය හෙළි කරන මෙන් ඉල්ලා කේපී ට එරෙහිව සඳුදා අධිකරණයේ නඩුවක් පවරන බව ජනතා විමුක්ති පෙරමුණේ මධ්‍යම කාරක සභික රාමලිංගම් චන්ද්‍රසේකරන් බීබීසී සංදේශයට පැවසීය. \"මේ රටේ ජනතාවට සැකයක් තිබෙනවා, කොටි සංවිධානය විසින් පවත්වා ගෙන ගිය නැවු, මුදල්, රත්තරන් ඇතුළු දේ මේ රාජපක්ෂ පවුලේ ය විසින් බෙදාගත්තද? ඒ නිසා ද කුමරන් පද්මනාදන් ට ආරක්ෂාව දෙන්නේ කියන සැකය මතු වෙලා තියෙනවා,\" යනුවෙන් ඔහු කියා සිටියේ සංදේශයේ සරෝජ් පතිරණ සමඟ සාකච්ඡාවකට එක් වෙමින්. ප්‍රතිචාරයක් නෑ තමන් මතු කරන මේ චෝදනා සම්බන්ධයෙන් \"ඕනෑ තරම් සාක්ෂි\" තිබෙන බවයි, ජනතා විමුක්ති පෙරමුණ පවසන්නේ. \"කේපී විසින්ම පෝෂණය කරපු සිය ගණන් තරුණයන් අදත් සිරගෙවල්වල ගෙවනවා අවුරුදු ගාණක් තිස්සේ. ඔවුන්ට කිසිම ක්‍රියාමාර්ගයක් නෑ,\" යනුවෙන්ද රාමලිංගම් චන්ද්‍රසේකරන් සඳහන් කළේය. තමන්ට එරෙහිව ජනතා විමුක්ති පෙරමුණ විසින් පැවරීමට සූදානම් වන නඩුව පිළිබඳව බීබීසී දෙමළ සේවය විමසීමක් කළ අවස්ථාවේ, ඒ සම්බන්ධයෙන් අදහස් දැක්වීම කුමාරන් පද්මනාදන් ප්‍රතික්ෂේප කළේය. රාජපක්ෂ පරිපාලනයට එරෙහිව එල්ල වන චෝදනා ඇතුළු බොහෝ කරුණු සම්බන්ධයෙන් විමසීම පිණිස සාකච්ඡාවක් ලබා දෙන මෙන් සංදේශය පසුගිය සිකුරාදා ඉල්ලීමක් කළ අවස්ථාවේ හිටපු ජනාධිපති මහින්ද රාජපක්ෂ කියා සිටියේ, මේ අවස්ථාවේ තමන් එවැනි සාකච්ඡාවකට සූදානම් නොමැති බවයි.","len":3477}
{"id":"140717_sanskrit_week_india","url":"https:\/\/www.bbc.com\/sinhala\/world\/2014\/07\/140717_sanskrit_week_india","title":"ඉන්දියාවේ සංස්කෘත සතියක්","summary":"ඉන්දියාවේ පාසල් වල සංස්කෘත සතියක් නම් කිරීමට කරන ලද නියෝගය ඇතැම් ආගමික දේශපාලකයන් කෝප ගැන්වීමට හේතු වී තිබේ.","text":"කෝපයට පත් දේශපාලකයෙකු කියා සිටියේ එක් භාෂාවකට මුල් තැන ලබා දීමෙන් ජාතික ඒකාග්‍රතාවට හානි විය හැකි බවයි. සංස්කෘත ඉතා පැරණි ඉන්දියානු භාෂාවක් වන අතර බොහෝ පාසල්වල එය අතිරේක විෂයයක් ලෙස උගන්වනු ලැබේ. කාව්‍ය හා රචනා තරඟ වැනි ක්‍රියාකාරකම් පාසල්වල සංවිධානය කිරීමෙන් ළමුන් තුළ සංස්කෘත භාෂාවට ඇති කැමැත්ත නැවත ඇති කිරීමට පියවර ගන්නා ලෙසයි මෙම නියෝගය නිකුත් කර ඇත්තේ. නව තරඟ සහ අන්තර්ජාල වැඩසටහන් හඳුන්වා දීම තුලින් සිසුන්ගේ සංස්කෘත දැනුම වර්ධනය කිරීමට පියවර ගන්නා ලෙස ද්විතීය අධ්‍යාපන මධ්‍යම කමිටුවට නියෝගය මගින් උපදෙස් දී තිබේ. සංස්කෘත ඉන්දියාවේ බොහෝ භාෂා වල මූලාරම්භය ලෙස පිළිගැනේ. නමුත් තවත් බොහෝ භාෂා අනෙකුත් පැරණි භාෂා වලින් බිඳී ඇති බව කෝපයට පත් දේශපාලකයෝ පවසති. දක්ෂිණාංශික හින්දු මතවාදය තමිල්නාඩුවේ දෙමළ ජාතික පක්ෂයේ නායකයෙක් කියා සිටියේ බහුතරයක් භාවිතා නොකරන භාෂාවක් හඳුන්වා දීමෙන් නව රජය දක්ෂිණාංශික හින්දු මතවාදයක් ඇති කිරීමට උත්සාහ දරන බවයි. නව රජය ප්‍රථමයෙන් හින්දි භාෂාව ඉන්දියාවේ රාජ්‍ය භාෂාව බවට පත් කිරීමට උත්සාහ කිරීම මතවාදයකට තුඩු දෙනු ලැබිණ. මේ වන විට 'සංස්කෘත සතිය' සම්බන්ධ නියෝගය හේතුවෙන් අපුර්වනාදන් වැනි අධ්‍යාපන විශේෂඥයන්, සංස්කෘත පාසල් තුළ ව්‍යාප්ත කිරීමේ පදනම ගැන ප්‍රශ්න කරයි. “ඉන්දියාවේ බොහොමයක් පාසල්වල ඉගැන්වීම් සිදු කරන්නේ ඉංග්‍රීසි මාධ්‍යයෙන්. සංස්කෘත හෝ අනෙක් විදෙස් භාෂා උගන්වන්නේ අතිරේක විෂයයන් විදිහට. මේ නියෝගය සම්බන්ධයෙන් පාසල් දක්වන්නේ විවිධ ප්‍රතිචාර, සමහරක් පාසල් කියන්නේ නැතිවේගන යන භාෂාවක් පන ගැන්වීමට ගන්න මේ උත්සාහය හොඳයි කියලා” ඔහු ප්‍රකාශ කළේය.","len":3477}
{"id":"121221_cj_court_speaker","url":"https:\/\/www.bbc.com\/sinhala\/sri_lanka\/2012\/12\/121221_cj_court_speaker","title":"දෝෂාභියෝගයේ ඉදිරි කටයුතු අත්හිටුවන්න - අධිකරණය","summary":"අගවිනිසුරුවරියට එරෙහි දෝෂාභියෝගයේ ඉදිරි කටයුතු අත්හිටුවන්නැයි අධිකරණය කතානායකවරයාට උපදෙස් නිකුත් කළේය.","text":"අධිකරණයේ නොතීසි පිලිපැදීමට පාර්ලිමේන්තුව බැඳී නැති බව කතානායක චමල් රාජපක්ෂ මීට කලින් තීන්දු කළේය අභියාචනාධිකරණය එම උපදෙස් නිකුත් කළේ තමාට එරෙහි දෝෂාභියෝග පරීක්ෂණ වාර්තාව අහෝසි කිරීමේ රිට් ආඥාවක් නිකුත් කරන මෙන් අගවිනිසුරු ශිරාණි බණ්ඩාරනායක ඉදිරිපත් කොට තිබූ පෙත්සම විභාගයට ගැනීමට තීන්දු කරමින්. තේරීම් කාරක සභා විභාගයේදී තමන්ට අසාධාරණයක් වී ඇති බවට අග්‍ර විනිශ්චයකාරවරිය අධිකරණය හමුවේ සඳහන් කොට ඇති බව පැවසූ විනිශ්චය මණ්ඩලය, ආණ්ඩුක්‍රම ව්‍යවස්ථාවට අනුව මෙවැනි පැමිණිල්ලක් විභාග කිරීමට තමන්ට බලයක් තිබෙන බවද පැවසූහ. ඒ අනුව මෙම පැමිණිල්ල සම්බන්ධයෙන් කරුණු දැක්වීම සඳහා ලබන ජනවාරි 03 වැනි දින අධිකරණය ඉදිරියේ පෙනී සිටින මෙන් අභියාචනාධිකරණය කතානායකවරයාට සහ පාර්ලිමේන්තු තේරීම් කාරක සභාවේ සාමාජිකයන්ට නොතීසි ද නිකුත් කළේය. කතානායක චමල් රාජපක්ෂ මීට කලින් තීන්දු කොට තිබුනේ පාර්ලිමේන්තුව උත්තරීතර බැවින් අධිකරණයේ නොතීසි පිලිපැදීමට පාර්ලිමේන්තුව බැඳී නැති බවයි. කෙසේ නමුත් එම ප්‍රකාශය පිළිගත නොහැකි බව පැවසූ අධිකරණය සාධාරණ නඩු විභාගයක් පැවැත්වීම පිණිස එවැනි නොතීසියක් නිකුත් කිරීමට ව්‍යවස්ථාව මගින් තමන්ට බලය ලබා දී තිබෙන බවද පැවසීය. පෙත්සම් විභාගය ජනවාරි 03 වැනිදාට කල් දැමූ අභියාචනාධිකරණය, පෙත්සම් විභාගය අවසන් වනතුරු දෝෂාභියෝගය සම්බන්ධයෙන් කිසිදු පියවරක් නොගන්නා මෙන් කතානායකවරයාට දැනුම් දුන්නේය. පසුගිය දෙසැම්බර් 08 වැනි දින කතානායකවරයාට භාරදුන් දෝෂාභියෝග විමර්ශන වාර්තාව පිළිබඳව පාර්ලිමේන්තුව ලබන ජනවාරි මාසයේදී විවාද කිරීමට නියමිතව තිබිණ. වැඩි තොරතුරු සඳහා සබැඳි තේමා","len":3481}
{"id":"131004_italy_pope_boat","url":"https:\/\/www.bbc.com\/sinhala\/world\/2013\/10\/131004_italy_pope_boat","title":"ඉතාලියට කඳුළු දිනයක්","summary":"අද සිකුරාදා ඉතාලියට ‘කඳුළු දිනයක්’ යයි ෆ්‍රැන්සිස් පාප් වහන්සේ ප්‍රකාශ කරයි.","text":"උතුරු අප්‍රිකානු අනවසර සංක්‍රමණිකයන් රැගෙන දකුණු ඉතාලිය බලා යාත්‍රා කළ ධීවර බෝට්ටුවක්. උන්වහන්සේ එම ප්‍රකාශය කරන්නේ,ඉතාලියේ ‘ලම්පෙදුසා’(Lampedusa) දූපත අසල මුහුදේ සිදු වූ බෝට්ටු අනතුරින් මරණයට පත් ජනතාව වෙනුවෙන් සංවේගය පළකරමින්. මධ්‍යම ඉතාලියේ, අසිසි (Assisi) නගරයේ සංචාරයක නිරත වෙමින් සිටියදී අදහස් දැක් වූ ෆ්‍රැන්සිස් පාප්වහන්සේ, කුසගින්නේ මියැදෙන දරුවන් ද ඇතුළුව උදව් ලැබිය යුතු ජනතාව ලෝකය විසින් නොතකා හරිනු ලැබ ඇති බවයි සඳහන් කළේ. සංක්‍රමණිකයන් පුරවා ගත් බෝට්ටුව මුහුදුබත් වීමෙන් ජීවිත රැසක් විනාශ වී ඇති අතර, මේ වනවිට මළසිරුරු සීයක් පමණ සොයා ගෙන ඇති බව ඉතාලි නිලධාරීහු පවසති. ඉතාලියට ලඟා වෙමින් සිටි සංක්‍රමණිකයන් රැගත් බෝට්ටු මින් පෙරත් අනතුරු වලට ලක් ව ඇති නමුත් මෙය ඒ අතර බිහිසුණුම අනතුර හැටියටයි විග්‍රහ කෙරෙන්නේ. කිමිදුම් කරුවන් මීටර් පණහක් පමණ ගැඹුරු මුහුදු පත්ලේ මළ සිරුරු සොයමින් සිටින අතර, කිසිවකු පණ පිටින් සොයා ගත හැකි වනු ඇතැයි බලාපොරොත්තු තැබිය නොහැකි බවයි, ඉතාලි නිලධාරීන් පවසන්නේ. අනතුරට හේතුව අප්‍රිකානු සංක්‍රමණිකයන් කණ්ඩායමක් රැගෙන ඉතාලිය බලා යාත්‍රා කරමින් තිබුණ බෝට්ටුවේ එන්ජිම ක්‍රියා විරහිත වී තිබුණේ ‘ලම්පෙදුසා’(Lampedusa) දූපතට සැතපුමක් පමණ තිබියදී. අනතුරින් දිවි බේරුන සංක්‍රමනිකයෙක් පවසන ආකාරයට, තමන් බේරා ගන්නා මෙන් ගොඩ බිමට දැනුම් දීම් වස් එක් සංක්‍රමනිකයකු විසින් කම්බිලියකට ගිනි තබනු ලැබීමේදී බෝට්ටුවේ තිබුන ඉන්ධන ගිනි ගැනීමෙනුයි අනතුර සිදුව තිබෙන්නේ. බෝට්ටුවට ගිනි ඇවිලීමේදී කලබල වූ සංක්‍රමණිකයන් එහි එක් පැත්තකට පැන ගැනීමත් සමඟයි,බෝට්ටුව පෙරැලී ඔවුන් මුහුදට වැටී තිබෙන්නේ.","len":3484}
{"id":"sri-lanka-39717215","url":"https:\/\/www.bbc.com\/sinhala\/sri-lanka-39717215","title":"අපි දැන් කොන්ද කෙලින් කරගන්න හදන්නේ - රාජිත","summary":"අමාත්‍ය සරත් ෆොන්සේකාට සිය අමාත්‍ය පදවියෙන් ඉවත්වී යුද හමුදාපති ධුරය හෝ ආරක්ෂක ප්‍රධානී තනතුර බාරගෙන \"රට තුළ විනය ඇතිකරන\" ලෙස ජනාධිපතිවරයා ඊයේ (අප්‍රේල් 25) පැවති කැබිනට් මණ්ඩල රැස්වීමේදී ඉල්ලීමක් කළ බව රජයේ ප්‍රකාශක ආමාත්‍ය රාජිත සේනාරත්න පවසයි.","text":"සරත් ෆොන්සේකාට හමුදාමය වගකීමක් දීම ගැන ඇමති රාජිත අද (අප්‍රේල් 26) පැවති කැබිනට් තීරණ දැනුම්දීමේ මාධ්‍ය හමුවේදී මේ කරුණු සඳහන් කළ අමාත්‍යවරයා, ආණ්ඩු පෙරළීම සඳහා ජනතාව අපහසුතාවට පත්කරමින් දේශපාලන වෘත්තිය සමිති විවිධ වැඩවර්ජන හා විරෝධතා පවත්වන අතර ඒවා පාලනය කිරීම සඳහා සුදුසුම පුද්ගලයා හිටපු හමුදාපති සරත් ෆොන්සේකා බව පැවසීය. සරත් ෆොන්සේකා සන්ධාන ගත වෙයි සරත් ෆොන්සේකා පාර්ලිමේන්තුවට ඔහුට පවරන වගකීම් මොනවාදැයි යන්න තවමත් සාකච්ඡා මට්ටමේ පවතින බව පැවසූ රාජිත සේනාරත්න අමාත්‍යවරයා ඒ පිළිබඳව සරත් ෆොන්සේකා අමාත්‍යවරයාගේද කැමැත්ත පළවී ඇති බව සඳහන් කළේය. වර්ජනයක් හෝ විරෝධතාවක් ඇතිවීමේදී සරත් ෆොන්සේකා අමාත්‍යවරයා එය පාලනය කරන්නේ කෙසේදැයි විමසූ විට අමාත්‍යවරයා පැවසුවේ \"ඔහු එය ලස්සනට කරලා පෙන්නයි,\" යනුවෙනි. එය පහරදීමක් දැයි විමසූ විට ඔහු පැවසුවේ \"ඒක එවෙලාවට බලාගමු,\" යනුවෙනි. ආණ්ඩුවට \"කොන්ද පණ නැති\" බවට ඇතැම් විට ජනතාව නගන චෝදනාව සම්බන්ධයෙන් කළ විමසීමේදී අමාත්‍යවරයා පැවසුවේ ඒ සඳහාම මෙම යෝජනාව සිදුකර ඇති බවය. ආණ්ඩුව වෘත්තිය සමිතිවල සාධාරණ ඉල්ලීම් සැමවිටම ලබාදී ඇති බව පැවසූ අමාත්‍යවරයා, දේශපාලන වෘත්තිය සමිති කිසිදු හේතුවක් නොමැතිව ක්‍රියාත්මක කරන වැඩවර්ජන හේතුවෙන් ජනතාව අපහසුතාවට පත්කරන බව පෙන්වාදුණි. ඛනිජ තෙල් වෘත්තිය සංගම් ක්‍රියාත්මක කළ වර්ජනය එයට එක් උදාහරණයක් බව අමාත්‍යවරයාගේ අදහස විය. මේ අතර අමාත්‍ය සරත් ෆොන්සේකා මාධ්‍යයට ප්‍රකාශයක් කරමින් පවසා ඇත්තේ සිය අමාත්‍යධුරයේ කටයුතු කරමින්ම ත්‍රිවිධ හමුදාව ඇතුළු ආරක්ෂක අංශ සමග කටයුතු කළ හැකි ආකාරයේ නව තනතුරක් බාර ගැනීමට තමන් සුදානම් බවය.","len":3487}
{"id":"world-37208305","url":"https:\/\/www.bbc.com\/sinhala\/world-37208305","title":"සරණාගතයන් 300,000 ක් මේ වසරේ ජර්මනියට","summary":"මේ වසරේ සරණාගතයන් 300,000 ක් ජර්මනියට පැමිණෙනු ඇතැයි බලාපොරොත්තු වන බව එරට සරණාගතයන් සඳහා වූ කාර්යාලයේ ප්‍රධානියා පවසයි.","text":"අතිවිශාල සරණාගතයන් පිරිසක් පසුගිය වසරේ ජර්මනියට පැමිණි අතර ඒ අතරින් දස දහස් ගණනක් සරණාගතභාවය සඳහා ඉල්ලුම්කරනු ලැබ තිබේ. ෆ්‍රෑන්ක් ජුවෙජන් වේස් පුවත්පතකට පැවසුවේ තවතවත් සරණාගතයන් පැමිණියහොත් එය ගැටලුවක් වනු ඇති බවයි. එහෙත් අනුමාන කළ සංඛ්‍යාව පමණක් පැමිණෙනු ඇති බවට විශ්වාශයක් ඇති බවයි ඔහු පැවසුවේ. පසුගිය වසරේ පමණක් ලක්‍ෂ දහයකට වැඩි පිරිසක් මැදපෙරදිගින්, ඇෆ්ගනිස්ථානයෙන් සහ අප්‍රිකාවෙන් ජමනියට පැමිණ තිබේ. විරෝධතාකරුවන් 15 දෙනෙකු පමණ සෙනසුරාදා බ්‍රන්ඩේන්බර්ගර් ගේට් කුළුණ මතට නැගී විරෝධය දැක්වූයේ සරණාගතයන් පැමිණීම වලක්වා අනාගතය සුරක්ෂිත කරන ලෙස ඉල්ලමින් ජර්මනියේ ස්වදේශ කටයුතු අමාත්‍යාංශය පවසන්නේ 390,000 ක පිරිසක් මේ වසරේ මුල් හයමසක කාලය තුළ පමණක් සරණාගතභාවය සඳහා අයදුම් කර ඇති බවයි. එහෙත් මේ අතරින් කොපමණ සංඛ්‍යාවක් 2015 වසරේ පැමිණියවුන්දැයි පැහැදිලි නැති බවයි ඔහු ප්‍රකාශ කළේ. මේ පිරිසගෙන් හැකි තරම් පිරිසක් රැකියාවෙළඳපලට යොමු කිරීමට කටයුතුකරන බවද ජුවෙජන් වේස් පැවසීය. සරණාගතයන් ජර්මානු සමාජයට අනුකලනය වීමට කලක් ගතවෙනු ඇති බවත් විශාල මුදලක් වැයවෙනු ඇති බවත් ඔහු ප්‍රකාශ කළේය. මේ අතර මේ මාසයේ සිදුකළ සමීක්ෂණයකින් හෙළිවන්නේ ජර්මානු ජාතිකයන්ගෙන් භාගයකට වැඩි පිරිසක් ඇන්ජෙලා මර්කල් ගේ සරණාගත ප්‍රතිපත්තියට විරෝධය පළ කරන බවයි. ඒ අතරම සරණාගත විරෝධී කණ්ඩායම් වලට ලැබෙන සහයෝගයද වැඩිවෙමින් පවතින බවයි වාර්තාවන්නේ. අන්ත දක්ෂිණාංශික විරෝධතාකරුවන් 15 දෙනෙකු පමණ සෙනසුරාදා බ්‍රන්ඩේන්බර්ගර් ගේට් කුළුණ මතට නැගී 'ඉස්ලාම්කරණය'ට විරෝධය දැක්වූයේ සරණාගතයන් පැමිණීම වලක්වා අනාගතය සුරක්ෂිත කරන ලෙස ඉල්ලමින්","len":3500}
{"id":"130902_pillai_govt_reax","url":"https:\/\/www.bbc.com\/sinhala\/sri_lanka\/2013\/09\/130902_pillai_govt_reax","title":"මුල්ලිවයික්කාල් පුෂ්පෝපහාරයක් නැවැත්තුවා - ආණ්ඩුව","summary":"මානව හිමිකම් පිළිබඳ එක්සත් ජාතීන්ගේ මහ කොමසාරිස්වරිය මුල්ලිවයික්කාල් ප්‍රදේශයේදී යුද්ධයෙන් මියගිය පුද්ගලයන්ට පුෂ්පෝපහාර දැක්වීමට කළ උත්සාහයක් වැළැක්වූ බව ශ්‍රී ලංකා ආණ්ඩුව පවසයි.","text":"එවැනි පුෂ්පෝපහාරයක් කළ යුත්තේ, එල්ටීටීඊ නායකයා මියගිය ස්ථානයේදී නොවන බව ආණ්ඩුවේ මතයයි නවී පිල්ලේ මහ කොමසාරිස්වරිය සිය සංචාරයෙන් අනතුරුව ප්‍රකාශයට පත් කළ නිර්දේශයන් පිළිබඳව ප්‍රතිචාරය පළ කරන ශ්‍රී ලංකා ආණ්ඩුව, විශේෂයෙන්ම එවැනි පුෂ්පෝපහාරයක් කරන්නේ නම් එය සිදු කළ යුත්තේ, එල්ටීටීඊ නායකයා මියගිය ස්ථානයේදී නොව, තිස් අවුරුදු යුද ගැටුමෙන් මියගිය සියලු පුද්ගලයන් වෙනුවෙන් පොදු ස්ථානයකදී බව ඇයට පෙන්වා දුන් බවද පවසයි. එවැනි පුෂ්පෝපහාරයක් සිදු කරන බව මහ කොමසාරිස්වරියගේ නිල චාරිකා කාල සටහනට අඩංගු නොවූ බවද එහි සඳහන්. 'අගතිගාමී සංවිධානයක්' යුද ගැටුම්වලදී මියගිය පුද්ගලයන්ට උපහාර දැක්වීම සිය සංචාරවල සාමාන්‍ය සිරිතක් බවයි, ඒ පිළිබඳව විමසූ අවස්ථාවේ මහ කොමසාරිවරිය මාධ්‍යවේදීන් හමුවේ කියා සිටියේ. අලුතින් පිහිටුවන ලද නීතිය හා සාමය පිළිබඳ අමාත්‍යාංශය ජනාධිපතිවරයා යටතේ නොව වෙනත් අමාත්‍යවරයකු යටතට පත් කළේ නම් වඩා යහපත් බවට නවී පිල්ලේ කළ සඳහන පිළිබඳව ප්‍රතිචාරය පළ කරන නිවේදනය පවසන්නේ, ස්වෛරී රාජ්‍යයක කැබිනට් අමාත්‍ය තනතුරු පැවරීම සම්බන්ධයෙන් මහ කොමසාරිස්වරිය යෝජනා ඉදිරිපත් කිරීම කිසිසේත්ම සුදුසු නැති බවයි. එමෙන්ම යුද ගැටුම්වලින් අනතුරුව ශ්‍රී ලංකාව අත්පත් කරගෙන තිබෙන ප්‍රගතිය පිළිබඳව මහ කොමසාරිස්වරිය ජනාධිපති මහින්ද රාජපක්ෂ හමුවූ අවස්ථාවේ සිය ප්‍රසාදය පළ කළ බව ජනාධිපති කාර්යාලය පවසයි. සිකුරාදා පැවති හමුවෙන් අනතුරුව නිවේදනයක් නිකුත් කරන ජනාධිපති මාධ්‍ය ඒකකය, එක්සත් ජාතීන් අගතිගාමී සංවිධානයක් ලෙසින් රටේ ජනතාව අතර මතයක් තිබෙන බව ජනාධිපතිවරයා මහ කොමසාරිස්වරියට දැනුම් දුන් බව ද සඳහන් කරයි.","len":3500}
{"id":"39528075","url":"https:\/\/www.bbc.com\/sinhala\/39528075","title":"වෛද්‍ය නිර්දේශ තොරව ඖෂධහල්වල ගංජා අලෙවියට උරුගුවේ සැරසෙයි","summary":"ලබන ජූලි මාසයේ සිට ඖෂධහල් වෙතින් ගංජා මිලදී ගැනීමේ ඉඩකඩ සැලසීමට උරුගුවේ රාජ්‍යය පියවර ගෙන ඇත.","text":"නිවෙස්වල ගංජා වගා කිරීමටද නව පියවරින් ඉඩ සලසාදී ඇත මේ සමග වෛද්‍ය නිර්දේශයකින් තොරව ගංජා නිත්‍යානුකුලව අලෙවිකරන පළමු රට බවට උරුගුවේ පත්වනු ඇත. 2013 වසරේදී ගංජා වෙළෙඳාම නිත්‍යානුකුල කිරීමට පැනවුණු නීතියත් සමග මේ පියවර ඉදිරියට ගෙන යැවිණි. එහෙත්, එය ක්‍රියාත්මක වීම මන්දගාමී විය. නව නීතිය අනුව ගැනුම්කරුවන් ජාතික වශයෙන් ලියාපදිංචිවීම අවශ්‍ය වන බව උරුගුවේ ජනාධිපතිවරයාගේ සහායක හුවාන් අන්ද්‍රේස් රොබල්ලෝ පැවසීය. මේ අනුව ගංජා ග්‍රෑම් 1ක් ඩොලර් 1.30 ක් මිලකට අලෙවි කෙරෙනු ඇත. ලියාපදිංචිවන්නන් උරුගුවේ පුරවැසියන් හෝ ස්ථිර නෙවාසිකයින් වීම අනිවාර්යවන අතර මසකට ග්‍රෑම් 40ක (අවුන්ස 1.4) උපරිම ගංජා ප්‍රමාණයක් මිලදී ගත හැකිය. ලියාපදිංචියට ඇතැම් උරුගුවේ ජාතිකයෝ විරෝධය පළකරති මීට අමතරව නිවෙස්වල ගංජා වැවීමට හෝ ගංජා වගා කිරීමේ නියුතු සමූපකාර සමාජ හා සම්බන්ධාවීමේ හැකියාවද නීතිය මගින් සලසාලනු ලැබ ඇත. කෙසේවෙතත්, මිල පාලනයකට යටත් කෙරෙන ගංජා අලෙවියෙන් ලැබිය හැකි මුල්‍යමය ප්‍රතිලාභ කෙරෙහි ඖෂධහල් හිමියෝ සැක පළකරති. ගංජා වගාවට නෙදර්ලන්ත පාර්ලිමේන්තුවෙන් අනුමැතිය ලොව වේගයෙන්ම වර්ධනය වන ආර්ථිකය 'ගංජා' ගංජා මිශ්‍ර වේදනා නාශකයෙන් මොළයට හානි - BBC සිංහල මේ අතර ජාතික වශයෙන් ලියාපදිංචිවීම හරහා සිය පුද්ගලිකත්වයට හානි පැමිණෙන බවට මැසිවිලි නගන ඇතැම් උරුගුවේ ගැනුම්කරුවන් මාසික මිලදී ගැනීමේ සීමාවකට යටත්වීමටද අකමැත්ත පළකර ඇත. මේ වනවිට ඖෂධහල් 16ක් සමග උරුගුවේ ආණ්ඩුව ගනුදෙනුවට එළැඹ සිටින අතර එය තවත් ව්‍යාප්ත කිරීමට අපේක්ෂා කරයි. ලියාපදිංචිය ඇරඹීමට පෙර මහජන සෞඛ්‍ය වැඩසටහනක් ක්‍රියාත්මක කෙරෙනු ඇති බවද ජනාධිපතිවරයාගේ සහයකයා පැවසීය.","len":3501}
{"id":"world-39367722","url":"https:\/\/www.bbc.com\/sinhala\/world-39367722","title":"ලන්ඩන් ප්‍රහාරකයා හඳුනා ගැනේ","summary":"බ්‍රිතාන්‍යයේ වෙස්ට්මින්ස්ටර් හිදී ප්‍රහාරයක් එල්ල කළ පුද්ගලයා ඛලිඩ් මසුඩ් නැමැත්තෙකු බව හඳුනාගෙන ඇත.","text":"පොලිස් වෙඩි පහරට ලක්වූ ඛලිඩ් මසුඩ් ප්‍රතිකාර ලබමින් ඔහුද සිද්ධියේදී මියගිය අතර මෑත පොලිස් පරීක්ෂණ කිසිවකට ඔහු අදාළ නොවුනද, පෙර සිදුවීම් ගණනාවකට ම වැරදිකරු වූවෙකි. 52 හැවිරිදි වූ මසුඩ් බටහිර මිඩ්ලන්ඩ් ප්‍රදේශයේ විසූ බව සැළකේ. 'ඉස්ලාමිය රාජ්‍ය' සංවිධානය වගකීම භාරගත් එම ප්‍රහාරයේදී ප්‍රහාරකයාට අමතරව පොලිස් නිලධාරියෙක්, පාසල් ගුරුවරියක් සහ ඇමෙරිකානු සංචාරකයෙක් ද මිය ගියහ. (වමේ සිට) පොලිස් නිලධාරී කීත් පාමර්, ඇමෙරිකානු සංචාරකයකු වූ කර්ට් කොච්රාන්, ගුරුවරියක වූ අයිෂා ෆ්රේඩ් ප්‍රහාරයෙන් අනතුරුව ලන්ඩන් මෙන්ම බර්මිංහැම් ප්‍රදේශවලින් අට දෙනෙකු අඩංගුවට ගැනිණි. වෙස්ට්මින්ස්ටර් පාලම මතදී පදිකයන් අනතුරට ලක්කරමින් මෝටර් රියක් පදවාගෙන ගිය මසුඩ් එය පාර්ලිමේන්තුවේ වටේ ගැටුණු පසුව පාර්ලිමේන්තු භුමිය තුළට දිවගියේ පිහියක් සහිතවය. එහිදී පාමර් නම්වූ පොලිස් නිලධාරියාට පිහි පහර එල්ල කළ මසුඩ් පොලිස් වෙඩි පහරින් මිය ගියේය. මෙවැනි ප්‍රහාරයක් දියත් කිරීම සඳහා ඔහු සතු අරමුණක් තිබුනේද යන්න පිළිබඳව කල් වේලා ඇතිව ඔත්තු ලැබී නොතිබූ බව පොලිසිය පවසයි. එහෙත් පීඩාකාරී අවි සතුව තබා ගැනීම සහ මහජන සාමය කඩ කිරීම යනාදී චෝදනාවන්ට වරදකරු වීම සම්බන්ධයෙන් පොලිසිය ඔහු පිළිබඳව දැන සිටියේය. ඔහු පළමුවරට වරදකරුවකු වූයේ, 1983 නොවැම්බර් මසදී සාපරාධී හානියක් හේතුවෙන්වන අතර අවසන් වරට වරදකරුවකු වුයේ 2003 දෙසැම්බර් මාසයේදී පිහියක් සන්තකයේ තබා ගැනීම සම්බන්ධයෙනි. කිසිදු ත්‍රස්තවාදී වරදක් සම්බන්ධයෙන් ඔහු මීට පෙර වරදකරු වී නොතිබිණි. බීබීසී වෙත වාර්තාවූ අන්දමට මසුඩ් ප්‍රහාරයට යොදාගත් වාහනය කුලියට ගැනීමේදී පවසා ඇත්තේ තමා ගුරුවරයකු බවය.","len":3503}
{"id":"140530_india_rape_family","url":"https:\/\/www.bbc.com\/sinhala\/world\/2014\/05\/140530_india_rape_family","title":"සමූහ දූෂණය: පොලිස් පරීක්ෂණ ගැන පවුලේ කෝපය","summary":"උතුරු ඉන්දීය උත්තර් ප්‍රදේශ් ප්‍රාන්තයේ ගම්මානයකදී සමූහ දූෂණයට ලක් කොට ගසක එල්ලා මරා දමන ලද බවට සැක කෙරෙන ඥාති සහෝදරියන් දෙදෙනා සම්බන්ධ පොලිස් පරීක්ෂණ පැවැත්වෙන ආකාරය පිළිබඳව ඔවුන්ගේ ඥාතීහු කෝපය පළ කරති.","text":"සිය පැමිණිල්ල පිළිබඳව පොලිසිය තැකීමක් නොකළ බව දැරියකගේ පියා පවසයි දැරියන් දෙදෙනා නිවසින් අතුරුදහන්ව ඇති බව දැනුම් දී පැය දොළහකට අධික කාලයක් ගතවන තුරු පොලිසිය එම ස්ථානයට නොපැමිණි බවයි, ඔවුන් පවසන්නේ. බීබීසියේ දිව්‍යා ආර්යා අපරාධය සිදු වූ ගම්මානයට ගිය අතර ගම් වැසියන් ඇයට කියා ඇත්තේ පොලිසිය හෝ රජය තමන්ට විශ්වාස කල නො හැකි හෙයින් මෙම සිදුවීම ලෝකයට ගෙන යාමට ඇති එකම මාර්ගය ජන මාධ්‍ය බවයි. මළ සිරුරු ගසෙන් ඉවත් කිරීමට පැය අටකට අධික කාලයක් ගත් නිසා තමන්ට සහ තම පවුලේ සාමාජිකයන්ට තම දියණියන් දෙදෙනා ගසෙහි එල්ලා තිබෙනු බලා සිටීමට සිදු වූ අතර එම සිද්ධියේදී පොලිසිය ඉතා රළු පිළිවෙතක් අනුගමනය කරමින් තම පවුලේ මානසික තත්වය හෝ සංවේදීභාවය නොසලකා කටයුතු කල බවයි අපරාධයට ගොදුරු වූ දැරියකගේ පියා කියා සිටියේ. විශේෂ උසාවියක් අපරාධය සම්බන්ධයෙන් අදාළ පොලිස් ස්ථානයෙන් කල විමසීමක දී එහි ජ්‍යෙෂ්ඨ පොලිස් නිලධාරියා පොලිසියට එල්ල වෙන චෝදනා ප්‍රතික්ෂේප කළේය. එහෙත් නිසි පියවර නොගැනීම සහ පැමිණිල්ල භාරගනු ලැබීම ප්‍රතික්ෂේප කිරීම සම්බන්ධයෙන් එල්ල වූ චෝදනා අනුව සේවය පැහැර හැරීම යටතේ පොලිස් නිලධාරීන් දෙදෙනෙක් සේවයෙන් ඉවත් කිරීමට තමන් කටයුතු කල බවයි එම ජ්‍යෙෂ්ඨ පොලිස් නිලධාරියා පවසන්නේ. දැරියන් මරා දැමීම සම්බන්ධයෙන් සැකපිට ප්‍රදේශවාසී පුරුෂයන් තිදෙනකු අත් අඩංගුවට ගෙන තිබෙන බව පොලිසිය පවසයි. සිය රාජකාරිය පැහැර හරින ලද බවට චෝදනා ලත් පොලිස් නිලධාරියකුද ඒ අතර සිටින බවද වාර්තාවල දැක්වේ. ඉහත කී අපරාධයට වගකිව යුතු චූදිතයන්ට එරෙහිව කඩිනම් නඩු විභාගයක් පැවැත්වීමට විශේෂ උසාවියක් පිහිටුවන බව උත්තර් ප්‍රදේශ් ප්‍රාන්ත ආණ්ඩුව පවසයි.","len":3507}
{"id":"world-42501520","url":"https:\/\/www.bbc.com\/sinhala\/world-42501520","title":"ඇෆ්ගනිස්ථානයේ කාබුල් නුවර ෂියා මුස්ලිම් මධ්‍යස්ථානයකට මරාගෙන මැරෙන බෝම්බ ප්‍රහාරයක්","summary":"ඇෆ්ගනිස්ථානයේ කාබුල් නුවර බටහිර ප්‍රදේශයේ පිහිටි ෂියා සංස්කෘතික හා ආගමික මධ්‍යස්ථානයකට එල්ල වූ මරාගෙන මැරෙන බෝම්බ ප්‍රහාරයකින් 40 දෙනෙකුට ආසන්න ප්‍රමාණයක් මිය ගොස් තවත් 30 දෙනෙකු පමණ තුවාල ලබා ඇති බවට වාර්තා වේ.","text":"ප්‍රහාරයෙන් පසු එම ප්‍රදේශය ආරක්ෂක අංශ විසින් වසා දමා ඇති අයුරු එම ප්‍රහාරයෙන් අනතුරුව තවත් පිපිරීම් දෙකක් අදාළ ප්‍රදේශයෙන් වාර්තා වූ බවට එරට අභ්‍යන්තරය කටයුතු භාර අමාත්‍යාංශය බීබීසී සමග පවසා සිටියා. මෙම ප්‍රහාරයේ වගකීම මේ වන තෙක් කිසිවෙකු හෝ භාර ගෙන නැත. පසුගිය මාස කිහිපය තුළදී ඉස්ලාමීය රාජ්‍යය සංවිධානය ඇෆ්ගනිස්ථානය පුරා පිහිටි ෂියා මුස්ලිම් ඉලක්ක වෙත ප්‍රහාර ගණනාවක් එල්ල කළහ. පසුගිය සදුදා කාබුල් නුවර සිදුවූ මරාගෙන මැරෙන බෝම්බ ප්‍රහාරයකින් 10 දෙනෙකු මිය ගියා මෙම ප්‍රහාරයෙන් මිය ගිය අයගේ සිරුරුවල ඡායාරූප සමාජ මාධ්‍ය ජාල ඔස්සේ දැකිය හැකි අතර, මළ සිරුරු කිසියම් ප්‍රමාණයක් ප්‍රහාරයට ලක් වූ ගොඩනැගිල්ලේ සිට පිටතට ගෙන යන ලැබූ බව ෂියා සංවිධානයේ මාධ්‍ය අංශය වන 'ඇෆ්ගන් ප්‍රෙස්' (Afghan Press) හි ප්‍රධානියා බීබීසී සමග පැවසීය. \"තබායන් සංස්කෘතික මධ්‍යස්ථානය ප්‍රහාරයට ඉලක්ක වී තිබෙනවා. පිපිරීම සිදු වන අවස්ථාවේ දී ඇෆ්ගනිස්ථානය තුළ සෝවියට් ආක්‍රමණයේ 38 වැනි සංවත්සරය සැමරීම සදහා එහි උත්සවයක් පැවැත්වෙමින් තිබුණා\" යැයි ඇෆ්ගනිස්ථානයේ නියෝජ්‍ය අභ්‍යන්තර කටයුතු අමාත්‍යාංශයේ ප්‍රකාශක නස්රාට් රහිමි ඒ.එෆ්.පී (AFP) පුවත් සේවයට පැවසීය. එම ස්ථානයේ දී ශිෂ්‍යයින් පිරිසක් හා මාධ්‍ය කණ්ඩායමක සාමාජිකයින් අතර හමුවක් පැවැත්වෙමින් තිබූ බවට වාර්තා වුණි. පසුගිය ඔක්තෝබර් මස ෂියා මුස්ලිම් දේවස්ථානයකට එල්ල වූ ප්‍රහාරයකින් 39 දෙනෙකු මිය ගියහ. මේ තොරතුරුද දැනගන්න: ඇෆ්ගනිස්ථානයේ දේවස්ථාන දෙකකට මරාගෙන මැරෙන ප්‍රහාර \"ඇෆ්ගනිස්ථානයේ IS නායකයා මරා දැමුවා\" \"තාලිබාන්වරු මගේ දියණිය මැරුවා; බිරිඳ දූෂණය කළා\" 'අධිබල බෝම්බයෙන් මරාදැමුණු සංඛ්‍යාව අනූවක්'","len":3511}
{"id":"140114_lanka_india_fishermen_rajitha","url":"https:\/\/www.bbc.com\/sinhala\/sri_lanka\/2014\/01\/140114_lanka_india_fishermen_rajitha","title":"සාකච්ඡාවලට යහපත් පරිසරයක් නිර්මාණය වෙලා - ඇමති","summary":"ඉන්දියාවේ සහ ශ්‍රී ලංකාවේ ධීවරයන් මුහුණ දෙන ගැටලුවලට සිය ඉන්දීය සංචාරයේදී සාර්ථක පිළිතුරු ලබා ගැනීමට හැකි වනු ඇතැයි ධීවර අමාත්‍ය රාජිත සේනාරත්න බලාපොරොත්තු පළ කරයි.","text":"ධීවරයන් ආරක්ෂා කිරීමේ සහ තහනම් පන්න ක්‍රම නවතා දැමීමේ තීන්දු 'වඩා වැදගත්' නවදිල්ලිය බලා පිටත් වීමට ප්‍රථම කටුනායක ගුවන් තොටුපොළේ සිට බීබීසී සංදේශය සමඟ අදහස් දැක් වූ අමාත්‍යවරයා, අත් අඩංගුවේ පසුවන ලාංකීය ධීවරයින් කණ්ඩායමක් නිදහස් කිරීමට තමිල්නාඩු මහ ඇමතිනිය තීරණය කිරීම සහ එයට ප්‍රතිචාර වශයෙන් ශ්‍රී ලංකාව ද ඉන්දීය ධීවරයින් පිරිසක් නිදහස් කිරීම මගින් දෙපාර්ශවය අතර සාකච්ඡා සඳහා යහපත් පරිසරයක් නිර්මාණය වී තිබෙන බව කියා සිටියේය. තමිල්නාඩුවේ රඳවා ගෙන සිටි ශ්‍රී ලාංකික ධීවරයන් විසි දෙනකු නිදහස් කිරීමට ප්‍රතිචාර වශයෙන් ඉන්දීය ධීවරයන් පනස් දෙදෙනකු ද නිදහස් කළ බව දෙරටේ බලධාරීහු සඳුදා සංදේශයට ප්‍රකාශ කළහ. 'ගැටළු අවුල් වෙලා' යාපනය බන්ධනාගාරයේ රඳවා සිටි ඉන්දීය ධීවරයන් විසි දෙනකු නිදහස් කරන ලද බව ධීවර අමාත්‍යංශයේ ප්‍රකාශක නරේන්ද්‍ර රාජපක්ෂ බීබීසී සංදේශයට පැවසූ අතර ත්‍රිකුණාමල බන්ධනාගාරයේ රඳවා සිටි තවත් ඉන්දීය ධීවරයන් තිස් දෙදෙනකු ද නිදහස් කරන ලදැ'යි ශ්‍රී ලංකාවේ නියෝජ්‍ය ඉන්දීය මහ කොමසාරිස් වරයා බීබීසී දෙමළ සේවයට කියා සිටියේය. කෙසේ නමුත් සිරකරුවන් නිදහස් කිරීමෙන්ම පමණක් දෙපාර්ශවය අතර සාකච්ඡා සාර්ථක වනු ඇතැයි බලාපොරොත්තු තැබිය නොහැකි බව ධීවර ක්‍රියාධරයෝ පවසති. දෙපාර්ශවයේම ධීවරයන් ආරක්ෂා කිරීමේ සහ තහනම් පන්න ක්‍රම නවතා දැමීමේ තීන්දුවලට අවතීර්ණ වීම, සිරකරුවන් නිදහස් කිරීම හා සමානවම වැදගත් බවයි, මහවැව ශාන්ත සෙබතියන් ධීවර සමිතියේ අනුශාසක ලොයල් පීරිස් සංදේශයට කියා සිටියේ. මුහුදු සීමා උල්ලංඝණය නොකරන ධීවරයින් අත් අඩංගුවට පත්වීම හේතුවෙන් දෙරටේ ධීවර ගැටළු අවුල් වී ඇති බව ද ලොයල් පීරිස් ප්‍රකාශ කළේය.","len":3512}
{"id":"151111_sp_rajitha_avant_garde","url":"https:\/\/www.bbc.com\/sinhala\/sri_lanka\/2015\/11\/151111_sp_rajitha_avant_garde","title":"ඇවන්ට්ගාඩ් සමාගම තහනම් කිරීමට 'ජනපති නියෝග'","summary":"ඇවන්ට්ගාඩ් සමාගම තහනම් කර, එම සමාගමට පවරා දී තිබුණ සියලු ව්‍යාපාරික කටයුතු ශ්‍රී ලංකා නාවික හමුදාවට පවරා දීමට ජනාධිපති මෛත්‍රීපාල සිරිසේන නියෝග කළ බව අමාත්‍ය රාජිත සේනාරත්න බීබීසී සංදේශයට පැවසීය.","text":"'ජනාධිපතිතුමා තීන්දු කළා සමාගම තහනම් කරලා ඒ සියලුම කටයුතු නාවික හමුදාවට පවරා දෙන්න' (ඡායාරූපය: සනත් පතිරණ) ඇවන්ට්ගාඩ් සමාගම නීතිවිරෝධී මංකොල්ලයක යෙදී ඇති බව ජනාධිපතිවරයාගේ ප්‍රධානත්වයෙන් පැවැත්වුන විශේෂ රැස්වීමේදී අනාවරණය වූ බවත් අමාත්‍යවරයා සඳහන් කළේය. \"නාවික හමුදාපතිතුමා භාරගත්ත ඒක එතුමාට කරන්න පුළුවන් වේවි කියල,\" අමාත්‍යවරයා පැවසීය. 'සියලු කරුණු හෙළිදරවු වුනා. මේක මහා නීති විරෝධී, මහ මංකොල්ලයක් බව හෙළිදරවු වුනා' එමෙන්ම ඇවන්ට්ගාඩ් ආරක්ෂක සමාගම මෙතෙක් පවත්වාගෙන ගිය ව්‍යාපාරික කටයුතු සම්බන්ධයෙන් නීත්පතිවරයා සමග එක්ව වහාම පරීක්ෂණයක් පවත්වා අවශ්‍ය නීතිමය ක්‍රියාමාර්ග ගන්නා මෙන් ජනාධිපතිවරයා පොලිස්පති එන්කේ ඉලංගකෝන් ට නියෝග කළ බවත් අමාත්‍ය සේනාරත්න සඳහන් කළේය. ආරක්ෂක ලේකම්වරයා ප්‍රමුඛ ආරක්ෂක අමාත්‍යංශ නිලධාරීන්, සමාගම පිළිබඳවද පරීක්ෂා කිරීම පිණිස ආරක්ෂක අමාත්‍යාංශය විසින් පත්කරන ලද කමිටුවේ සභාපතිවරයා, නාවික හමුදාපතිවරයා, රක්නා ලංකා සමාගමේ සභාපතිවරයා, විධායක අධ්‍යක්ෂ සහ සාමාන්‍යාධිකාරීවරයා, පොලිස්පතිවරයා, රහස් පොලිස් නිලධාරීන්, මූල්‍ය වංචා විමර්ශන අංශයේ නිලධාරීන්, නීතිපතිවරයාගේ නියෝජිතයා මෙන්ම චම්පික රණවක, අර්ජුන රණතුංග, සහ විජේදාස රාජපක්ෂ අමාත්‍යවරුන් සමඟ තමන්ද එම රැස්වීමට සහභාගි වූ බව රාජිත සේනාරත්න අමාත්‍යවරයා සඳහන් කළේය. මෙම විශේෂ රැස්වීමට සහභාගී වී සිටියත් අධිකරණ අමාත්‍ය විජේදාස රාජපක්ෂ කිසිදු අදහස් පළ කිරීමක් නොකළ බවයි කැබිනට් ප්‍රකාශකවරයා කියා සිටියේ. \"සියලු කරුණු හෙළිදරවු වුනා. මේක මහා නීති විරෝධී, මහ මංකොල්ලයක් බව හෙළිදරවු වුනා,\" අමාත්‍යවරයා වැඩිදුරටත් පැවසීය.","len":3521}
{"id":"140306_pieries_meets_navi","url":"https:\/\/www.bbc.com\/sinhala\/sri_lanka\/2014\/03\/140306_pieries_meets_navi","title":"ශ්‍රී ලංකාව දේශපාලන පාපන්දුවක්-විදේශ ඇමති ජී එල් පීරිස්","summary":"ශ්‍රී ලංකාව සම්බන්ධයෙන් එක්සත් ජාතීන්ගේ මානව හිමිකම් කොමිසම සහ රටවල් කීපයක් කටයුතු කරන අකාරය හේතුවෙන් ජාතීන් අතරේ සංහිඳියාව ගොඩ නගා ගැනීම අසීරු වී ඇති බව විදේශ ඇමති ජී එල් පීරිස් මානව හිමිකම් කොමසාරිස් නවී පිල්ලේට දන්වා සිටි බව ජිනීවා හි පිහිටි ශ්‍රී ලංකා තානපති කාර්යාලය කියා සිටී.","text":"විදේශ ඇමති ජී එල් පීරිස් මානව හිමිකම් කොමසාරිස් නවී පිල්ලේ ගැසුණු අවස්ථාව එක්සත් ජාතීන්ගේ මානව හිමිකම් කොමිසම කටයුතු කරන ආකාරය සහ රටවල් කීපයක් ශ්‍රී ලංකාව් කෙරේ ඍනාත්මක බලපෑමක් ඇතිවෙන අන්දමින් සොයා බැලීම් හේතුවෙන් ශ්‍රි ලංකාවේ සහ විදේශයන්හි වෙසෙමින් බෙදුම්වාදී පිළිවෙතක් වෙනුවෙන් පෙනී සිටින පිරිස් වඩාත් දරදඬු අකාරයකට කටයුතු කරන බව ඇමති ජී එල් පීරිස් මානව හිමිකම් කොමසාරිස් නවී පිල්ලේට කියා සිටි බව ජිනීවාහි පිහිටි ශ්‍රී ලංකා තානපති කාර්යාලය නිකුත් කළ නිවේදනයේ සඳහන්. වෙනත් රටවල මැතිවරණ අවශ්‍යතා පිරිමසා ගැනීම සඳහා ශ්‍රී ලංකාව දේශපාලන පාපන්දුවක් සේ යොදා ගැනීම කනගාටුවට කරුණක් බව විදේශ අමාත්‍යවරයා මානව හිමිකම් කොමසාරිස්වරියට පෙන්වා දුන් බව තානපති කාර්යාල නිවේදනයේ සඳහන්. දෙමළ ජනතාව බහුලව වෙසෙන විදේශ රටවල දේශපාලනඥයන් එම ජනයාගේ ඡන්ද ලබා ගැනීම සඳහා ශ්‍රී ලංකාවේ තත්ත්වය ඔවුන්ට වාසිදායක ලෙස පාවිච්චි කරන බව ශ්‍රී ලංකා ආණ්ඩුව දිගින් දිගටම අවධාරණය කර ඇත. මහා කොමසාරිස්වරිය හමුවූ අවස්ථාවේදී ඇය තම වාර්තාවෙන් කරුණු ඉදිරිපත් කළ ආකාරය එක්සත් ජාතීන්ගේ සංවිධානය කෙරේ ඇති විශ්වාසය පලුදු වීමට බලපාන හේතුවක් බව ඇයට විදේශ ඇමතිවරයා පෙන්වා දුන් බවයි, ජිනීවා හි පිහිටි ශ්‍රී ලංකා තානපති කාර්යාලය ප්‍රකාශ කරන්නේ. ජිනිවාහි පැවැත්වෙන මානව හිමිකම් සැසිවාරයට සහභාගී වෙන රටවල්වල දුත පිරිස්වල නායකයින් මානව හිමිකම් කොමසාරිස්වරිය මුණගැසීමේ සම්ප්‍රදායක් ඇති බවත්, එම සම්ප්‍රදාය ඉටු කිරීම සඳහා විදේශ ඇමති ජී එල් පීරිස් මානව හිමිකම් කොමසාරිස් නවී පිල්ලේ මුන ගැසුණු බවත් ජිනීවා හි පිහිටි ශ්‍රී ලංකා තානපති කාර්යාලය කියා සිටී.","len":3522}
{"id":"121010_lankacricketumpire","url":"https:\/\/www.bbc.com\/sinhala\/sri_lanka\/2012\/10\/121010_lankacricketumpire","title":"චෝදනාවලට ලක්වූ තරඟ විනිසුරුවරුන් ගේ සේවය අත්හිටුවයි","summary":"ඉන්දියා ටී වී ආයතනයේ හෙලිදරව්වක් මගින් දුෂණ චෝදනාවලට ලක්වූ තරඟ විනිසුරු වරුන් හය දෙනෙකුගේ සේවය අත්හිටුවන බව ක්‍රිකට් බලධාරීහු ප්‍රකාශ කරති.","text":"කොළඹදී පැවති විශේෂ රැස්වීමකින් පසුව නිවේදනයක් නිකුත් කළ ජාත්‍යන්තර ක්‍රිකට් පාලක මණ්ඩලය කියා සිටියේ,තම ආයතනය හෝ,එහි සාමාජික පාලක මණ්ඩල මගින් මෙම විනිසුරු වරුන් සේවයේ යොදවාගැනීම අත්හිටුවන ලද බවයි. දුෂණ චෝදනා ලැබූ තරඟ විනිසුරු වරුන් තිදෙනා ශ්‍රීලංකාවේ ක්‍රිකට් ක්‍රීඩාව අපකීර්තියට ලක් කරන ලද බව ක්‍රිකට් බලධාරයෙක් ප්‍රකාශ කර ඇත. ඉන්දියා ටී වී ආයතනයේ ගවේශනාත්මක ප්‍රවෘර්ති වැඩසටහනකට අනුව මෙම විනිසුරු වරුන් මෙන්ම විස්සයි විස්ස තරඟාවලියට සහභාගිවූ පකිස්තානු සහ බංග්ලාදේශ ක්‍රිකට් විනිසුරුවන් කිහිපදෙනෙකු අල්ලස් ලබා ගනිමින් තරඟ පාවා දීමට එකඟ වී ඇති බවයි කියැවෙන්නේ. ඉන්දියා ටී. වී. වීඩියෝ පට තම කමිටු සාමාජිකයන් නැරඹු බව පවසන ජාතික ක්‍රිකට් විනිසුරු කමිටුවේ සභාපති ඒ ආර් එම් අරුස්, එහි අඩංගු තොරතුරු සත්‍ය ලෙස පිළිගත හැකි බව පෙනී යන බව ප්‍රකාශ කළේය. ජාතික ක්‍රිකට් විනිසුරු කමිටුවේ සභාපති ඒ ආර් එම් අරුස් පැවසුවේ,\"සමහර දේ වලට එකඟ වීමෙන් අපේ අය කර තිබෙන්නේ වරදක්\" යනුවෙන්. මේ අතර ප්‍රකාශයක් කල චෝදනා වලට ලක්වී සිටින විනිසුරුවරුන් අතරින් දෙදෙනෙක්,තමනට එරෙහි චෝදනා සත්‍යයෙන් තොර බව කියා සිටිති. චෝදනාවට ලක්ව සිටින එක් ක්‍රිකට් විනිසුරු වරයකු වන විනිසුරු ගාමිණී දිසානායක බාහිර බලවේග වෙත ප්‍රතිචෝදනා එල්ල කර ඇත. \"මේක ශ්‍රී ලංකා විනිසුරු ක්ෂේත්‍රයටම වෙනත් බාහිර බලපෑම් වලින් එල්ලවන පහරක්,\" බවයි ඔහු ප්‍රකාශ කළේ. ශ්‍රී ලංකා ක්‍රිකට් බලධාරීන් සහ ජාත්‍යන්තර ක්‍රිකට් ආයතන මගින් පවත්වනු ලබන පරීක්ෂණ ප්‍රතිපල අනුව කටයුතු කිරීමට බලාපොරොත්තු වන බවද ජාතික ක්‍රිකට් විනිසුරු කමිටුවේ සභාපති ඒ ආර් එම් අරුස් තව දුරටත් පැවසුවේය. සබැඳි තේමා","len":3525}
{"id":"world-38873513","url":"https:\/\/www.bbc.com\/sinhala\/world-38873513","title":"ඇන්ජලෝ මැතිව්ස් ඉවත්කිරීමේ 'කුමන්ත්‍රණයක්'","summary":"ශ්‍රී ලංකා ක්‍රිකට් කණ්ඩායමේ නිත්‍ය නායක ඇන්ජලෝ මැතිව්ස් නායකත්වයෙන් ඉවත්කිරීමේ 'කුමන්ත්‍රණයක්' දියත්ව පවතින බවට ක්‍රීඩා විශ්ලේෂකයෝ චෝදනා කරති.","text":"ආබාධිත තත්වය හේතුවෙන් දකුණු අප්‍රිකාවේ සිට යළි සියරට බලා පැමිණි ඇන්ජලෝ මැතිව්ස් ශ්‍රී ලංකා කණ්ඩායමේ එළැඹෙන ඕස්ට්‍රේලියා සංචාරයටද සහභාගි නොවන අතර, ඉන් අනතුරුව ඔහු නායකත්වයෙන් ඉවත්කිරීමේ උත්සාහයක් පවතින බව ඩේලි මිරර් පත්‍රයේ ක්‍රීඩා මාධ්‍යවේදී චම්පික ප්‍රනාන්දු බීබීසී සංදේශයට පැවසීය. ඇන්ජලෝ මැතිව්ස් 2019 වසර දක්වා කණ්ඩායමේ නායකත්වය දරන බව ක්‍රිකට් බලධාරීන් මීට ඉහතදී ප්‍රකාශකළත් ඔහු නායකත්වයෙන් ඉවත්කිරීම පිළිබඳව ශ්‍රී ලංකා ක්‍රිකට් ආයතනයේ බලධාරීන්ගේ අවධානය යොමු වී තිබෙන බව අයිලන්ඩ් පුවත්පතේ මාධ්‍යවේදී රෙක්ස් ක්ලෙමන්ටයින්ද වාර්තාකර තිබුණි. ඉන් අනතුරුව ටෙස්ට් සහ එක් දින තරග වෙනුවෙන් ශ්‍රී ලංකා කණ්ඩායමට නායකයන් දෙදෙනකු පත්කිරීම පිළිබඳව බලධාරීන්ගේ අවධානය යොමු වී ඇති බව ශ්‍රී ලංකා මිරර් වෙබ් අඩවියද වාර්තා කරයි. නවක ක්‍රීඩකයන් පිරිසක් මෙහෙයවා දකුණු අප්‍රිකාවේදී ටෙස්ට් තරගාවලිය පරාජයවීම හේතුවෙන් ඇන්ජලෝ මැතිව්ස් එසේ නායකත්වයෙන් ඉවත්කරන්නේ නම් එය සාධාරණ නොවන බව දකුණු අප්‍රිකාවේ සිට ශ්‍රී ලංකා කණ්ඩායමේ සංචාරය වාර්තාකරණ චම්පික ප්‍රනාන්දු වැඩිදුරටත් පැවසීය. (සාකච්ඡාවට සවන්දෙන්න) විශේෂයෙන්ම ඕස්ට්‍රේලියාවේ ශ්‍රී ලංකා සංචාරයේදී සිය කණ්ඩායම තරගාවලියේ ජයග්‍රහණය කරා මෙහෙයවමින් දැවැන්ත ජයග්‍රහණයක් ලබාගැනීමට මැතිව්ස් සමත් වූ බවත් ඔහු පෙන්වා දෙයි. කණ්ඩායමේ නායකත්වය වෙනස්කිරීමේ සැලසුමක් තිබෙන්නේ දැයි විමසීම පිණිස ශ්‍රී ලංකා ක්‍රිකට් ආයතනයේ සභාපති තිලංග සුමතිපාල, ලේකම් මොහාන් ද සිල්වා සහ විධායක නිලධාරී ඈෂ්ලි ද සිල්වා ඇමතීමට බීබීසී සංදේශය දැරූ උත්සාහය සාර්ථක නොවීය. (බීබීසී සංදේශයට සවන්දෙන්න)","len":3532}
{"id":"world-42055044","url":"https:\/\/www.bbc.com\/sinhala\/world-42055044","title":"උයිගර් ජාතිකයෝ තායි සිර කඳවුරේ බිත්ති හාරා පලා යති","summary":"තායි රැඳවුම් කඳවුරකින් පලා ගිය චීනයේ උයිගර් ජාතික සිරකරුවන් 20 දෙනෙකු සොයමින් සිටින බව බලධාරීහු පවසති.","text":"උයිගර් ජාතිකයන් 200 ට වැඩි පිරිසක් 2014 දී තායිලන්තයේ දී රඳවාගනු ලැබුන අතර, පලා ගොස් තිබෙන්නේ ඒ අතර සිටි පිරිසකි. රැඳවියන් 25 කට ආසන්න පිරිසක් මැලේසියානු දේශසීමාව ආසන්නයේ පිහිටි රැඳවුම් කඳවුරේ බිත්තිවල හිල් හාරා පසුව කටු කම්බි වැටෙන් පැනීම පිණිස ඇඳ රෙදි යොදාගෙන ඇති බව ද ඔවුහු පවසති. එයින් පස් දෙනෙකු අල්ලා ගැනීමට කඳවුරු බලධාරීන්ට හැකි වී තිබේ. ඔවුන් පලා ගොස් තිබෙන්නේ දකුණු තායිලන්තයේ සොන්ග්ක්ලා (Songkhla) පළාතේ කඳවුරකින් බව පවසන සංක්‍රමණික බලධාරීන්, සිය සිර කුටිවල බිත්ති සිදුරු කිරීම පිණිස ඔවුන් බිඳුණු උළු කැබලි යොදාගෙන ඇති බව ද සඳහන් කළහ. චීනයේ ෂින්ජියෑන් පළාතේ තමන්ට එරෙහිව මර්දනයක් දියත්වන බව පවසමින් සිය ගණනක් උයිගුර් මුස්ලිම් ජාතිකයෝ එම ප්‍රදේශයෙන් පලා ගියහ. එහෙත් එම චෝදනාව ප්‍රතික්ෂේප කරන චීනය පවසන්නේ ඔවුන් නීති විරෝධී සංක්‍රමණිකයන් බවය. \"විසි දෙනෙක් තවමත් හැංගිලා ඉන්නවා,\" රැඳවුම් කඳවුරේ ජ්‍යෙෂ්ඨ පොලිස් නිලධාරියෙක් රොයිටර්ස් පුවත් සේවයට පැවසීය. \"අධික වර්ෂාව නිසා ඔවුන් පලා යන සද්දේ ඇහිලා නෑ.\" පලා ගිය උයිගර් ජාතිකයන් සෙවීම පිණිස දේශසීමාව ආසන්නයේ සෝදිසි මුර කපොලු පිහිටුවන ලද බවත් ඔහු සඳහන් කළේය. තුර්කිය බලා යාමේ අදහසින් බොහෝ උයිගර් ජාතිකයෝ අග්නිදිග ආසියානු රටවල් කරා පලා යමින් සිටිති. 2015 දී තායිලන්තය උයිගර් ජාතිකයන් 100 දෙනෙකු චීනයට භාර දුන් අවස්ථාවේ මහත් ආන්දෝලනයක් හටගත්තේය. උයිගර් ජාතිකයන් කණ්ඩායමකගේ ජාතිකත්වය තහවුරු කෙරෙන තුරු ඔවුන් රඳවා තබා ගත යුතු බව තායිලන්තයේ අධිකරණයක් මීට ඉහතදී තීන්දු කළේය. එහෙත් චීනය මෙන්ම තුර්කිය ද පවසන්නේ ඔවුන් සිය රටේ පුරවැසියන් බවය. ෂින්ජියෑන් පළාතේ උයිගර්වරු යනු කවුරුන්ද? සබැඳි යොමු:","len":3536}
{"id":"sri-lanka-42775184","url":"https:\/\/www.bbc.com\/sinhala\/sri-lanka-42775184","title":"\"විෂ සහිත භාණ්ඩ\" විනාශ කළේ \"නීති ගරුක වෙළෙඳුන් ආරක්ෂා කිරීමට\"","summary":"2017 දී නීති විරෝධී ලෙස රට තුළට ආනයනය කළ රුපියල් ලක්ෂ 310ක් වටිනා භාණ්ඩ ශ්‍රී ලංකා රේගුව විසින් ප්‍රසිද්ධියේ විනාශ කරන ලදි.","text":"ශ්‍රී ලංකා රේගුවේ බුද්ධිමය දේපල අයිතීන් සම්බන්ධ නීති බලාත්මක කිරීමේ අංශය මගින් 2017 වසරේ අත්අඩංගුවට ගෙන තිබුණු මෙම භාණ්ඩ තොගය, සඳුදා (ජනවාරි 22) ඔරුගොඩවත්ත බහලුම් අංගනයේදී විනාශ කෙරුනි. ප්‍රසිද්ධ සන්නාම නමින් ගෙන් වූ ව්‍යාජ භාණ්ඩ රැසක් මෙලෙස විනාශ කෙරුණු අතර පාසල් උපකරණ, සෙල්ලම් බඩු, ජංගම දුරකථන අමතර කොටස් සහ වාහන අමතර කොටස් ද ඒ අතර විය. මෙම බොහෝ උපකරණ නිෂ්පාදනය කර තිබුණේ ලොව ප්‍රසිද්ධ සමාගම් වල සන්නාම නමිනි. එම උපකරණ බහුතරයක් විනාශ කෙරුනේ, ගල් රෝලක් යොදාගෙන තලා දැමීමෙනි. \"රේගු පනත හා බුද්ධිමය දේපළ පනත උල්ලංඝනය කරමින් ගෙනාපු උපකරණ තමයි අපි අද විනාශ කළේ,\" යනුවෙන් රේගුවේ මාධ්‍ය ප්‍රකාශක සුනිල් ජයරත්න භාණ්ඩ විනාශ කිරීමෙන් පසු මාධ්‍ය වෙත අදහස් දක්වමින් පැවසීය. එහි ප්‍රධාන අරමුණ නීති ගරුකව රට තුළට මුල් නිෂ්පාදන ආනයනය කරන වෙළෙන්දන්ගේ අයිතිවාසිකම් ආරක්ෂා කිරීම ඔහු පැවසීය. මෙවැනි භාණ්ඩ නිරපරාදේ විනාශ නොකර නැවත භාවිතයට ගත හැකි නේදැයි නැගෙන ප්‍රශ්නයට ද රේගු මාධ්‍ය ප්‍රකාශක සුනිල් ජයරත්න එහිදී පිළිතුරු ලබා දුන්නේය. \"නිරන්තරයෙන්ම වෙළෙඳපොළවල ගොඩගහල තියෙනවා මේ බාල භාණ්ඩ, මුල් නිෂ්පාදනයට සමාන භාණ්ඩ. මේවා පිළිකා කාරක භාණ්ඩ. මේ පාසල් වලට භාවිත කරන පැන්සල් පෙට්ටි කවකටු පෙට්ටි ඉතා බාල වර්ගයේ අධික විෂ සහිත ප්ලාස්ටික් යොදාගෙන හදපු ඒවා.\" \"මේ බාල ජංගම දුරකථන අමතර කොටස් පුපුරලා වෙන හානි අපි දැකල තියෙනවා. මේක සෞඛ්‍යයටත් විශාල වශයෙන් බලපාන දෙයක්,\" ඔහු වැඩිදුරටත් සඳහන් කළේය. එබැවින් බුද්ධිමය දේපල අයිතීන් උල්ලංඝනය කරමින් භාණ්ඩ ආනයනය කිරීමක් සිදුවන්නේ නම් ඒ ගැන පැමිණිලි තමන්ට ඉදිරිපත් කරන ලෙස ශ්‍රී ලංකා රේගුව ජනතාවගෙන් ඉල්ලා සිටියි. තවත් කියවන්න:","len":3556}
{"id":"sri-lanka-38195046","url":"https:\/\/www.bbc.com\/sinhala\/sri-lanka-38195046","title":"පොලිස්පති ඇමතුම: මම හිතන්නේ ඇමතිතුමා අහලා තිබුණේ - රනිල්","summary":"'නිලමේ' නැමැත්තෙකු අත්අඩංගුවට ගැනීම සම්බන්ධයෙන් පොලිස්පති පූජිත් ජයසුන්දර ප්‍රසිද්ධ වේදිකාවක කළ දුරකථන සංවාදය පිළිබඳ අග්‍රාමාත්‍ය රනිල් වික්‍රමසිංහ පාර්ලිමේන්තුව හමුවේ කරුණු පැහැදිලි කළේය.","text":"සමාජ කතිකාවක් බවට පත්ව ඇති එම දුරකථන සංවාදය සම්බන්ධයෙන් ජනතා විමුක්ති පෙරමුණේ නායක අනුර කුමාර දිසානායක ඉදිරිපත් කළ ප්‍රශ්නයකට පිළිතුරු දුන් අගමැතිවරයා, ලිපි ගොනුවක් භාරදීම සඳහා 'අදාළ නිලමේ' උසාවියට කැඳවනු ලැබ තිබූ බවත් එහිදී ඔහු අත්අඩංගුවට ගනු ඇත්දැයි යන්න දුරකථනය හරහා පොලිස්පතිවරයාගෙන් විමසා ඇති බවත් සඳහන් කළේය. පොලිස්පතිවරයාට දුරකථන ඇමතුම ලබා ගත්තේ කවුරුන්දැයි යන්න විමසූ අවස්ථාවේ අගමැතිවරයා කියා සිටියේ \"මම හිතන්නේ ඇමතිතුමා අහලා තිබුණේ\" යනුවෙනි. පොලිස්පතිවරයාට දුරකථන ඇමතුම දුන් පුද්ගලයා නීතිය සහ සාමය පිළිබඳ අමාත්‍ය සාගල රත්නායක හෝ අගමැතිවරයා විය යුතු යැයි පාර්ලිමේන්තු මන්ත්‍රී අනුර කුමාර දිසානායක මින්පෙර පාර්ලිමේන්තුවේදී ප්‍රකාශ කර තිබුණි. 'පරණ සම්බන්ධකම්' දුෂිතයන්ට දඬුවම් ලබා දෙන බවට 2015 ජනවාරි 08 වනදා ජනවරමේ පැහැදිලිව සටහන් වූ බව අද (දෙසැ.03) පාර්ලිමේන්තුව හමුවේ කියා සිටි අනුර කුමාර දිසානායක මන්ත්‍රීවරයා එවැනි වරදකරුවන්ට දඬුවම් ලබා දීමට බලය තිබෙන පොලිස් දෙපාර්තමේන්තුවේ ප්‍රධානියා දුරකථන ඇමතුමකට අනුව ප්‍රතිචාර දැක්වීම බරපතළ තත්වයක් ලෙස හැඳින්වීය. ඊට පිළිතුරු දෙමින් අගමැතිවරයා වැඩිදුරටත් කියා සිටියේ \"මමත් ඔය නිලමේව දන්නවා. අපි එක්ක ඉඳලා, ගිහිං රජතුමාට හේත්තු වුනා. ඒත් පරණ සම්බන්ධකම් තියන නිසා ඇවිල්ලා අහනවා මාව ගිනියනවද නැද්ද කියාලා,\" යනුවෙනි. තමන් අත්අඩංගුවට ගන්නේදැයි දැන ගැනීම සඳහා ඇතැම් පාර්ලිමේන්තු මන්ත්‍රීවරුන් ද එසේ පොලිසියට දුරකථන ඇමතුම් ලබා ගන්නා බවත් අගමැතිවරයා සඳහන් කළේය. 'අදාළ නිලමේට' එරෙහිව අධිකරණ ක්‍රියාමාර්ග ගන්නා බව කී අගමැතිවරයා අවශ්‍ය නම් ඔහු අත්අඩංගුවට ගන්නා බවත් පැවසීය.","len":3557}
{"id":"world-42256181","url":"https:\/\/www.bbc.com\/sinhala\/world-42256181","title":"\"නිහඬ බව බිඳින්නෝ\": ටයිම් සඟරාවේ වසරේ පුද්ගලයා","summary":"ලිංගික අතවර සහ හිරිහැරවලට එරෙහිව නැගී සිටි \"නිහඬ බව බිඳින්නෝ\" නමින් හඳුන්වන කාන්තාවන් පිරිසක් \"වසරේ පුද්ගලයා\" ලෙසින් ඇමෙරිකාවේ ප්‍රකාශයට පත් කෙරෙන ටයිම් සඟරාව විසින් නම් කරනු ලැබ තිබේ.","text":"හොලිවුඩ් නිෂ්පාදක හාවි වයින්ස්ටයින් ට එරෙහි ලිංගික අතවර චෝදනා එල්ලවීමෙන් අනතුරුව MeToo නම් හෑෂ්ටෑගය යටතේ බොහෝ කාන්තාවෝ තමන් මුහුණ දුන් අතවර පිළිබඳව හෙළිදරවු කිරීමට පෙළඹුනහ. එහෙත් #MeToo ව්‍යාපාරය සමස්ත චිත්‍රය නොවන බව පවසන ටයිම් සඟරාවේ ප්‍රධාන කර්තෘ එඩ්වඩ් ෆෙල්සන්තාල් (Edward Felsenthal) හාවි වයින්ස්ටයින්ට චෝදනා එල්ලවීමත් සමග මතු වූයේ දශක ගණනාවක් ඇතුළත දක්නට ලැබුන වේගවත්ම සමාජ ව්‍යාපාරය බවත් සඳහන් කරයි. සිය අත්දැකීම් හෙළි කිරීමට ඉදිරිපත් වූ සිය ගණනක් දිරිමත් කාන්තාවන් සහ ඇතැම් පුරුෂයන් විසින් එම ව්‍යාපාරය ආරම්භ කරනු ලැබූ බව ද කතුවරයා පෙන්වා දෙයි. මහමගදී, වැඩපොළේ දී සහ පොදු ප්‍රවාහන සේවාවල දී ලිංගික හිංසන සහ අතවරවලට ලක්වන ශ්‍රී ලාංකික කාන්තාවගේ වේදනාව බීබීසී සිංහල සේවය ද පසුගියදා වාර්තා කළේය. ලොව පුරා දස ලක්ෂ සංඛ්‍යාත කාන්තාවන්ට සිය අත්දැකීම් හෙලිකිරීම පිණිස #MeToo සහයෝගිතා ව්‍යාපාරයක් බවට පත් වූ බව ද Time සඟරාව පෙන්වා දෙයි. එම ව්‍යාපාරයට නායකයෙකු හෝ පිළිගත් ප්‍රතිපත්ති මාලාවක් නොවූ බව පවසන සඟරාව, සියලු ජනවර්ගවලට, සියලුම පන්තිවලට සහ සියලුම වෘත්තීන්ට අයත් කාන්තාවන් එයට සම්බන්ධ වූ බවත් සඳහන් කරයි. කාන්තා ලිංගික හිංසනය කැමරා ඇසින් එය ලිංගික අතවර පිළිබඳ සම්පූර්ණ කතා පුවත නොවන නමුත්, ලැජ්ජාව කෝපයක් බවට සහ හරවමින් දහස් ගණන් ජනතාව වීදියට කැඳවා බලගතු පුරුෂයන්ට එරෙහිව යුක්තිය ඉටුකරවා ගැනීමට එම ව්‍යාපාරය සමත් වූ බව සඟරාවේ අදහසය. ලිංගික අතවරවලට ලක් වූ බව පැවසෙන විවිධ පසුබිම් සහිත කාන්තාවන්ගේ ඡායාරූපයක් සඟරාවේ කවරයේ ප්‍රකාශයට පත්කර තිබේ. ඇමෙරිකානු ජනාධිපති ඩොනල්ඩ් ට්‍රම්ප්, Time සඟරාවේ \"වසරේ පුද්ගලයා\" අංශයේ දෙවෙනි ස්ථානය හිමිකරගෙන තිබේ. තවත් කියවන්න:","len":3560}
{"id":"world-39967209","url":"https:\/\/www.bbc.com\/sinhala\/world-39967209","title":"FBI පරීක්ෂණය ඉතිහාසයේ ලොකුම දඩයම - ට්‍රම්ප්","summary":"ඇමෙරිකානු ඉතිහාසයේ දේශපාලන නායකයෙකුට එරෙහිව දියත් වූ දැවැන්තම දඩයමට තමන් මුහුණ දෙමින් සිටින බව ජනාධිපති ඩොනල්ඩ් ට්‍රම්ප් පවසයි.","text":"ට්විටර් පණිවුඩයක් නිකුත් කරමින් ජනාධිපතිවරයා ඒ බව කියා සිටියේ ඔහුගේ ජනාධිපතිවරණ ව්‍යාපාරයට රුසියාවේ බලපෑමක් පැවතියේ ද යන්න පිළිබඳ පරීක්ෂා කිරීම සඳහා විශේෂ විමර්ශකයෙකු පත් කිරීම සම්බන්ධයෙන් අදහස් දක්වමිනි. FBI හෙවත් මධ්‍යම විමර්ශන කාර්යාංශයේ හිටපු අධ්‍යක්ෂවරයෙකු වන රොබට් මුලර් අදාළ විමර්ශන කටයුතුවල ප්‍රධානියා වශයෙන් පත් කරනු ලැබ ඇත. විමර්ශනය සඳහා රොබට් මුලර් නම් කිරීම සම්බන්ධයෙන් අදහස් දක්වමින් ඇමරිකා එක්සත් ජනපදයේ නියෝජ්‍ය නීතිපතිවරයා කියා සිටියේ පොදු යහපත පිළිබඳ අවධානය යොමු කර ඒ සඳහා ට්‍රම්ප් පරිපාලනයෙන් බාහිර පුද්ගලයෙකු පත් කළ බවය. තමන්ට සැඟවීමට යමක් නැති නම් ජනාධිපතිවරණය සඳහා රුසියාව අතපෙවූ බවට එල්ල වන චෝදනා සම්බන්ධයෙන් ස්වාධීන විමර්ශනයක් පැවැත්වීමට ජනාධිපති ට්‍රම්ප් ඉඩ දිය යුතු බව ඩිමොක්‍රටික් පක්ෂයේ ඉහළ පෙළ සාමාජිකාවක් පැවසීය. සැකය දුරු කිරීමට පසුගියදා සේවයෙන් පහ කළ FBI ආයතනයේ අධ්‍යක්ෂ ජේම්ස් කෝමිට පෙර එම ආයතනයේ ප්‍රධානියාව සිටි රොබට් මුලර් අදාළ චෝදනාව සැඟවීම සඳහා උත්සාහයක් තිබුණේ දැයි යන සැකය ස්වාධීන පරීක්ෂණයක් පැවැත්වීමෙන් දුරු කර ගත හැකි වනු ඇතැයි ඩිමොක්‍රටික් පක්ෂයේ ඉහළ පෙළ කොංග්‍රස් සාමාජිකාවක වන නැන්සි පෙලෝසි කියා සිටී. ඒ සම්බන්ධයෙන් විමර්ශනය කිරීම සඳහා හිටපු FBI ප්‍රධානියෙකු පත් කර ඇතත් ට්‍රම්ප් ජනාධිපතිවරයා යටතේ පවතින අධිකරණ දෙපාර්තමේන්තුවේ අධීක්ෂණය යටතේ එම පරීක්ෂණ සිදු කෙරෙනු ඇති බවත් ඇය පෙන්වා දෙයි. මේ අතර ධවල මන්දිරයේ පැවති හමුවක් අතරතුර ඇමරිකානු ජනාධිපති ඩොනල්ඩ් ට්‍රම්ප් තමන් වෙත රාජ්‍ය රහස් හෙළි කළ බවට පළ වන වාර්තා රුසියානු විදේශ අමාත්‍ය සෙර්ගේයි ලවුරෝෆ් යළිත් ප්‍රතික්ෂේප කළේය.","len":3565}
{"id":"world-42991361","url":"https:\/\/www.bbc.com\/sinhala\/world-42991361","title":"බංග්ලාදේශ හිටපු අගමැතිනි කලදා ෂියාට සිර දඬුවම්: අගනුවර ගැටුම්","summary":"දූෂණ චෝදනා ලබා සිටි බංග්ලාදේශ හිටපු අගමැතිනි කලදා ෂියාට අවුරුදු පහක සිර දඬුවමක් නියම කරනු ලැබීමෙන් අනතුරුව පොලිසිය සහ දහස් ගණන් විපක්ෂ ආධාරකරුවන් අතර ගැටුම් හටගත්තේය.","text":"හිටපු අගමැතිනිය කලෙදා ෂියා ඇයට එල්ල වී ඇති සියලු චෝදනා ප්‍රතික්ෂේප කර සිටියි හිටපු අගමැතිනිය වරදකරු කරනු ලැබ සිටින්නේ ළමුන් වෙනුවෙන් පවත්වාගෙන යන පුණ්‍යායතනයකට ලැබුණ ඩොලර් 252,000 කට ආසන්න ජාත්‍යන්තර ආධාර අවභාවිත කිරීම සම්බන්ධයෙනි. තීන්දුව ප්‍රකාශයට පත් කරන අවස්තාවේදී ඩකා නුවර පිහිටි අධිකරණය ඉදිරිපිට රැස්වූ කලදා ෂියාගේ ආධාරකරුවන් දහස් ගණනක් විසුරුවා හැරීමට කඳුළු ගෑස් ප්‍රහාර එල්ල කිරීමට පොලිසියට සිදු විය. හැත්තෑ දෙවැනි වියේ පසුවන විපක්ෂ නායිකාව තමන්ට එල්ල වී ඇති සියලු චෝදනා ප්‍රතික්ෂේප කරයි. තීන්දුව ප්‍රකාශයට පත් කළ දින ධකා නුවර සහ ඒ අවට ආරක්ෂාව තර කරන ලදී මෙම දඬුවම හේතුවෙන් ඇයට මෙම වසරේ පැවැත්වෙන පාර්ලිමේන්තු මැතිවරණයට ඉදිරිපත් වීමට හෝ සහාය දීමට නොහැකි වන අතර, එය දේශපාලන බලපෑම් මත ලබා දුන් අධිකරණ තීන්දුවක් බව විපක්ෂ නායිකාවගේ ස්ථාවරයය. වර්තමාන අගමැති ෂෙයික් හසිනාගේ ප්‍රධාන ප්‍රතිවාදිනිය වන කලදා ෂියාට එරෙහිව තවත් නඩු කිහිපයක්ම පවරනු ලැබ තිබේ. තීන්දුව ප්‍රකාශයට පත් කර මිනිත්තු කිහිපයකින් පසු ඇය බන්ධනාගාරය වෙත රැගෙන යන ලදී. \"මම නැවත එනවා. දුක් වෙන්න එපා, ශක්තිමත් වෙන්න,\" වැලපෙමින් සිටින තම ඥාතීන්ට ඇය පැවසු බව ඩේලි ස්ටාර් (Daily Star) පුවත්පත වාර්තා කරයි. ලන්ඩනයේ සිටින ෂියාගේ පුත් තාරික් රහමන් ඇතුළු ඇයගේ ආධාරකරුවන් හතර දෙනෙකුට එක් අයෙකුට වසර දහය බැගින් වූ සිර දඬුවම් නියම විය. තීන්දුව ප්‍රකාශයට පත් කළ දින ඇති වුණ නොසන්සුන්තා හේතුවෙන් ඩකා නුවර සහ ඒ අවට ආරක්ෂාව තර කරන ලද අතර පාසල් සහ කඩ සාප්පු විශාල ප්‍රමාණයක් වසා දැමුණු බව වාර්තා වේ. අධිකරණ තීන්දුව දේශපාලන බලපෑම්වලට යටත් වී ඇති බව ෂියා සහ ඇයගේ ආධාරකරුවන් පවසා සිටිති මේ තොරතුරුද දැනගන්න:","len":3571}
{"id":"130128_cj_rishad_contempt","url":"https:\/\/www.bbc.com\/sinhala\/sri_lanka\/2013\/01\/130128_cj_rishad_contempt","title":"ඇමතිවරයා ට එරෙහි නඩු විභාගයෙන් අගවිනිසුරු ඉවත් වෙයි","summary":"අධිකරණයට අපහාස කිරීමේ චෝදනා මත naarරිෂාඩ් බදිඋද්දීන් අමාත්‍යවරයා ට එරෙහිව පැවැත්වෙන නඩු විභාගයෙන් තමා ඉවත්වන බව නව අගවිනිසුරුවරයා නිවේදනය කළේය.","text":"මහේස්ත්‍රාත්වරයා ට මරණීය තර්ජන එල්ල කොට අධිකරණයට අපහාස කිරීමේ චෝදනාව යටතේ අමාත්‍ය බදිඋද්දීන් ට එරෙහිව පෙත්සම ඉදිරිපත් කොට තිබේ පදවියේ දිවුරුම් දීමෙන් අනතුරුව කැඳවූ පළමු නඩුවේ දී නව අගවිනිසුරු මොහාන් පීරිස් ඒ බව නිවේදනය කළේය. මෙම සිද්ධියට අදාළ පැමිණිල්ල මන්නාරම හිටපු මහේස්ත්‍රාත්වරයා විසින් ඉදිරිපත් කරන ලද්දක් බැවින් අගවිනිසුරු ලෙසින් මෙන්ම අධිකරණ සේවා කොමිසමේ ප්‍රධානියා වශයෙන් ද තමා මෙම පැමිණිල්ල විභාග කිරීම නුසුදුසු බව ඔහු පැවසීය. ඒ අනුව එම පැමිණිල්ල වෙනත් විනිසුරු මඬුල්ලක් හමුවේ විභාග කරන මෙන් අගවිනිසුරු මොහාන් පීරිස් නියෝග කිරීමෙන් අනතුරුව පෙත්සම මාර්තු මස 13 වැනි දින විභාගයට ගැනීමට නියම කෙරිණ. මන්නාරම මහේස්ත්‍රාත් අධිකරණය ට ගල් මුල් ප්‍රහාර එල්ල කොට, මහේස්ත්‍රාත්වරයා ට මරණීය තර්ජන එල්ල කොට අධිකරණයට අපහාස කිරීමේ චෝදනාව යටතේ අමාත්‍ය රිෂාඩ් බදිඋද්දීන් ට එරෙහිව එම පෙත්සම ඉදිරිපත් කොට තිබෙන්නේ ජ්‍යෙෂ්ට නීතිවේදීන් පස් දෙනකු විසින්. මන්නාරමේ දෙමළ ජාතික ධීවරයන් ගේ නිවාසවලට ගිනි තැබූ බවට චෝදනා එල්ල වූ ප්‍රදේශවාසීන් පිරිසක් අත් අඩංගුවට ගන්නා මෙන් එවකට මන්නාරමේ මහේස්ත්‍රාත්වරයා වූ ඇන්තනි පිල්ලේ ජුඩේසන් නියෝග කිරීමෙන් අනතුරුව එම නියෝගය ඉවත් කරගන්නා මෙන් අමාත්‍යවරයා තමන්ට දුරකතනයෙන් තර්ජනය කළ බව මහේස්ත්‍රාත්වරයා පැමිණිලි කොට තිබිණි. මහේස්ත්‍රාත්වරයා එම නියෝගයට අවනත නොවූ විට සිය අධාරකරුවන් ලවා අධිකරණයට ගල් මුල් ප්‍රහාර එල්ල කළ බවට ද අමාත්‍ය රිෂාඩ් බදිඋද්දීන් ට චෝදනා එල්ල වී තිබේ. ඇමතිවරයාගේ එරෙහිව පියවර ගන්නා මෙන් ආණ්ඩුවට බල කරමින් රට පුරාම නීතිවේදීහු එක් දින වර්ජනයක ද නිරත වූහ. වැඩි තොරතුරු සඳහා සබැඳි තේමා","len":3576}
{"id":"140908_lanka_uva_elections","url":"https:\/\/www.bbc.com\/sinhala\/sri_lanka\/2014\/09\/140908_lanka_uva_elections","title":"ඌවේ තවත් ‘මැතිවරණ ප්‍රතිපලයක්’","summary":"ඌව පළාත් සභාවට තරඟ වදින ජනතා විමුක්ති පෙරමුණේ අපේක්ෂකයන්ගේ ප්‍රචාරක කටයුතුවල නිරත වෙමින් සිටි සරසවි ශිෂ්‍යයන් අට දෙනකුට පහර දී ඇතැයි නිදහස් සහ සාධාරණ මැතිවරණ සඳහා පෙනී සිටින නිරීක්ෂක ආයතනය(කැෆේ) පවසයි.","text":"ප්‍රහාරයට ගොදුරු වූ සරසවි සිසුවෙක් නිදහස් සහ සාධාරණ මැතිවරණ සඳහා පෙනී සිටින ‘කැෆේ’ නිරීක්ෂක ආයතනයේ මාධ්‍ය ප්‍රකාශක රජිත් කීර්ති තෙන්නකෝන් බීබීසී සංදේශයට ප්‍රකාශයක් කරමින් ස්ථාන දෙකකදී එම පහර දීම් සිදු කරනු ලැබ ඇති බවයි කියා සිටියේ. ඔහු පවසන ආකාරයට ප්‍රහාරයට ගොදුරු වී ඇති ශිෂ්‍යයන් මොරටුව කැලණිය සබරගමු සහ විවෘත විශ්ව විද්‍යාලයේ ශිෂ්‍යයෝ වෙති. ජනතා විමුක්ති පෙරමුණේ අපේක්‍ෂක විජේසිරි පල්ලියගුරුට අයත් මොනරාගල වැල්ලවාය පාරේ මදුරුකටියේ පිහිටි නිවසේ සිට උදෑසන මුහුණ සේදීමට ගිය ශිෂ්‍යයන් හතර දෙනකුට අංක තහඩු නොමැති ‘ඩිෆෙන්ඩර්’ රථයකින් පැමිණි කණ්ඩායමක් විසින් පහර දී බරපතළ තුවාල සිදු කර ඇති බවයි, ‘කැෆේ’ මැතිවරණ නිරීක්ෂක ආයතනයේ මාධ්‍ය ප්‍රකාශක රජිත් කීර්ති තෙන්නකෝන් බීබීසියට ප්‍රකාශ කළේ. එම ප්‍රහාරයේ දී සිසුන්ගේ හිසට බෙල්ලට සහ අත්වලට හානි සිදු කර ඇත. පොලිස් මුරපොලක් අසල ප්‍රහාරයෙන් පසු කට උත්තර ප්‍රහාරය එල්ල කෙරුණ ස්ථානයකට මීටර් එකසිය පනහක් පමණ දුරින් පොලිස් මුරපොලක් ඇති බවත් ප්‍රහාරය එල්ල කෙරෙද්දී පොලිස් භටයන් එහි රැඳී සිට ඇති බවත් ‘කැෆේ’ මැතිවරණ නිරීක්ෂක ආයතනයේ මාධ්‍ය ප්‍රකාශකයා පවසයි. සරසවි සිසුන්ට එල්ල කෙරුණ දෙවැනි ප්‍රහාරය වාර්තා වන්නේ වැල්ලවාය සිරිගල ප්‍රදේශයෙනි. වෑන් රථයකින් පැමිණි කණ්ඩායමක් තවත් සරසවි සිසුන් හතර දෙනකුට සිරිගල දී පහර දී ඇති බවයි ‘කැෆේ’ නිරීක්ෂක ආයතනයේ මාධ්‍ය ප්‍රකාශක රජිත් කීර්ති තෙන්නකෝන් පවසන්නේ. ඌව පළාත් සභා මැතිවරණයට තරඟ කරන විපක්ෂයේ අපේක්ෂකයන් ඔවුන්ගේ නිවාස සහ ආධාරකරුවන් ඉලක්ක කර ගනිමින් සැලසුම් සහගත ලෙස පහර දීමේ වැඩ පිළිවෙලක් ක්‍රියාත්මක වෙමින් පවතින බවත් ‘කැෆේ’ නිරීක්ෂක ආයතනය පෙන්වා දෙයි.","len":3579}
{"id":"150511_gotabhya_bribery_petition","url":"https:\/\/www.bbc.com\/sinhala\/sri_lanka\/2015\/05\/150511_gotabhya_bribery_petition","title":"මූල්‍ය අපරාධ පොලිසිය නීති විරෝධීයි - ගෝඨාභය","summary":"''නීති විරෝධී ලෙස අත්අඩංගුවට ගැනීම'' වළක්වන මෙන් ඉල්ලා හිටපු ආරක්ෂක ලේකම් ගෝඨාභය රාජපක්ෂ පොලිස් මූල්‍ය අපරාධ විමර්ශන කොට්ඨාශයට එරෙහිව ශ්‍රේෂ්ඨාධිකරණයේ මූලික අයිතිවාසිකම් පෙත්සමක් ගොනු කරයි.","text":"පොලිස් මූල්‍ය අපරාධ විමර්ශන කොට්ඨාශය නීති විරෝධී ලෙස ස්ථාපිත කළ ඒකකයක් බවයි ඔහු කියා සිටියේ. අග්‍රාමාත්‍යවරයා විසින් නිර්දේශ කොට එවනු ලබන පැමිණිලි පමණක් පොලිස් මූල්‍ය අපරාධ විමර්ශන කොට්ඨාශය මගින් විභාග කරන බව පවසන හිටපු ආරක්ෂක ලේකම්වරයා එම ඒකකය හරහා සාධාරණ විමර්ශනයක් අපේක්ෂා කළ නොහැකි බවට චෝදනා කර තිබේ. තම මූලික අයිතිවාසිකම් කඩ වන අයුරින් පොලිස් මූල්‍ය අපරාධ විමර්ශන කොට්ඨාශය පළි ගැනීමේ චේතනාවෙන් කටයුතු කොට ඇති බව හිටපු ආරක්ෂක ලේකම් ගෝඨාභය රාජපක්ෂ සඳහන් කරයි. මහඇමතිවරු මේ අතර මධ්‍යම පළාත් මහඇමති සරත් ඒකනායක එම ධුරයෙන් ඉවත් කිරීම වළකමින් අභියාචනාධිකරණය සඳුදා තහනම් නියෝගයක් නිකුත් කළේය. ‘එක්සත් ජනතා නිදහස් සන්ධානයේ ප්‍රධාන ඇමතිවරයා ඉවත් කර වෙනත් අයකු පත් කිරීමට පළාත් ආණ්ඩුකාරවරයා කටයුතු කරන බවට තොරතුරු ලැබී තිබෙනවා. එය පළාත් සභා පනතට පටහැණි ක්‍රියාවක්. ඒ නිසා අපි අධිකරණයට පැමිණියා’ ඒ සම්බන්ධයෙන් අදහස් දක්වමින් සන්ධානයේ ප්‍රධාන ලේකම් සුසිල් ප්‍රේමජයන්ත කියා සිටියේය. තීන්දුව ලබා දෙමින් අභියාචනාධිකරණය ප්‍රකාශ කළේ පළාත් සභා පනතට අනුව පළාත් මහඇමතිවරයා පත් කිරීම සහ ඉවත් කිරීම සඳහා බලපාන නීතිමය තත්වයන් පිළිබඳ පුළුල් අධ්‍යනයක් සිදු කිරීමට අධිකරණයට අවශ්‍යව ඇති බවයි. තමා ප්‍රධාන අමාත්‍ය ධුරයෙන් ඉවත් කිරීම වළක්වන තහනම් නියෝගයක් නිකුත් කරන මෙන් ඉල්ලා බස්නාහිර පළාත් මහඇමති ප්‍රසන්න රණතුංග ඉදිරිපත් කළ පෙත්සමක් මේ අතර, අභියාචනාධිකරණය ප්‍රතික්ෂේප කර තිබේ. තීන්දුව ලබා දුන් අභියාචනාධිකරණය ප්‍රකාශ කොට ඇත්තේ එම ඉල්ලීම තහවුරු කිරීමට ප්‍රමාණවත් කරුණු ඉදිරිපත් කිරීමට අපොහොසත් වී ඇති බැවින් පෙත්සම විභාග කිරීමට නීතිමය පදනමක් නොමැති බවයි.","len":3607}
{"id":"131029_chiefjustuce","url":"https:\/\/www.bbc.com\/sinhala\/sri_lanka\/2013\/10\/131029_chiefjustuce","title":"අග විනිසුරු ඉවත් කිරීම 'පොදු රාජ්‍ය මණ්ඩලයේ ආචාර ධර්ම උල්ලංඝනයක්'","summary":"ආචාර්ය ශිරාණි බණ්ඩාරනායක අග විනිසුරු ධුරයෙන් ඉවත් කිරීමේ දී අනුගමනය කරන ලද ක්‍රියා මාර්ගය ශ්‍රී ලංකාවේ ව්‍යවස්ථාවට පටහැනි මෙන්ම පොදු රාජ්‍ය මණ්ඩලීය ආචාර ධර්ම උල්ලංඝනය කිරීමක් බව බ්‍රිතාන්‍යයේ මුල් පෙලේ නීති විශාරදයකු විසින් සම්පිණ්ඩනය කරන ලද වාර්තාවකින් නිගමනය කොට තිබේ.","text":"කමලේෂ් ශර්මා සහ රිචර්ඩ් උකූ පොදුරාජ්‍ය මණ්ඩල මහලේකම්වරයාට පෙබරවාරි මස අග දී ලබා දුන් වාර්තාවකයි එම නිගමනය දැක්වෙන්නේ. ප්‍රසිද්ධියට පත් නො කෙරුණු වාර්තාව මානව හිමිකම් ක්‍රියාධාරීන් හා ජනමාධ්‍ය වේදීන් ගේ නිරන්තර ඉල්ලීම් හමුවේ පවා ප්‍රසිද්ධියට පත් නො කෙරුණු එම වාර්තාවේ පිටපතක් කලම්බු ටෙලිග්‍රාෆ් වෙබ් අඩවිය විසින් අද හෙළිදරව් කොට තිබේ. බී.බී.සී.ය ඒ ගැන කළ විමසීමක දී පොදු රාජ්‍ය මණ්ඩල ප්‍රකාශකයා කියා සිටියේ හිටපු අග විනිසුරු වරිය පහ කිරීමේ ක්‍රියාදාමය පිළිබඳ මහ ලේකම් කමලේෂ් ෂර්මා දැඩි ස්ථාවරයක සිටින බවයි. නිර්දේශ මෙයට අමතරව අධිකරණයේ ඉහල පදවි දරන්නන් සේවයෙන් පහ කිරීමේ පොදු රාජ්‍ය මණ්ඩලය පිළිගත් යහපත් චර්යා වන් හා නිර්දේශ ශ්‍රී ලංකා රජය වෙත භාර දී තිබෙන බව ද මෙම කරුණු පිළිබඳ සලකා බලන බවට ශ්‍රී ලංකා රජය ප්‍රකාශ කර තිබෙන බවද මහා ලේකම් වරයා ගේ ප්‍රකාශක රිචර්ඩ් උකූ කියා සිටියි. හිටපු අග විනිසුරු වරිය දෝෂාභියෝගයකින් ධුරයෙන් පහ කර මොහාන් පීරිස් අගවිනිසුරු ධුරයට පත් කරන ලද්දේ මේ වසර මුලදී. ව්‍යවස්ථා විරෝධී ආචාර්ය ශිරාණි බණ්ඩාරනායක ආචාර්ය බණ්ඩාරනායක ධුරයෙන් පහ කිරීමට පත් කරන ලද පාර්ලිමේන්තු තේරීම් කාරක සභාව ව්‍යවස්ථා විරෝධී බව ශ්‍රී ලංකාවේ ශ්‍රේෂ්ටාධිකරණය ද තීන්දු කොට තිබුණි. ශ්‍රී ලංකා ආණ්ඩුව විසින් ඉදිරිපත් කරන ලද දෝෂාභියෝග චෝදනා සියල්ලට අග විනිසුරු ශිරාණි බණ්ඩාරනායක නිවැරදිකාරිය බව එංගලන්තය සහ වේල්සයේ නීතිවේදීන්ගේ සංගමය විසින් පවත්වන ලද පරීක්ෂණයක නිගමනය වී තිබුණි. ආචාර්ය ශිරාණි බණ්ඩාරනායක අග විනිසුරු ධුරයෙන් පහ කිරීම පිලිබඳ රාජ නීතිඥ ජෙෆ්රි ජොවෙල් විසින් පොදු රාජ්‍ය මණ්ඩල මහ ලේකම් වරයා වෙත භාර දුන් වාර්තාවේ වැඩි දුර විස්තර අද සංදේශයේ.","len":3609}
{"id":"sri-lanka-38795764","url":"https:\/\/www.bbc.com\/sinhala\/sri-lanka-38795764","title":"ලේකම්වරිය සමාව ගතයුත්තේ ජනතාවගෙන් - රන්ජන්","summary":"පස් කැපීමේ සිද්ධියක් මුල්කර ගනිමින් දිවුලපිටිය ප්‍රාදේශීය ලේකම්වරියට දුරකතනයෙන් බැනවැදීම පිළිබඳ සමාව ගැනීම සඳහා නියෝජ්‍ය අමාත්‍ය රන්ජන් රාමනායකට පෙබරවාරි 03 වෙනිදා දක්වා කාලය ලබා දෙන බව ශ්‍රී ලංකා පරිපාලන සේවා සංගමය පවසයි.","text":"ජනාධිපති මෛත්‍රිපාල සිරිසේන සහ රාජ්‍ය පරිපාලන අමාත්‍ය රංජිත් මද්දුම බණ්ඩාර සමග සිය සංගමයේ නිලධාරීන් හා අදාළ ප්‍රාදේශීය ලේකම්වරිය අතර හමුවක් අද (ජන.30) කොළඹදී පැවැත්වුණු බවත් ශ්‍රී ලංකා පරිපාලන සේවා සංගමයේ සභාපති රන්ජිත් ආරියරත්න කියා සිටියේය. ඒ සම්බන්ධයෙන් සමාව අයැදීමට සූදානම් දැයි බීබීසී සිංහල සේවය නියෝජ්‍ය අමාත්‍ය රන්ජන් රාමනායකගෙන් විමසූ අවස්ථාවේ ඔහු කියා සිටියේ දිවුලපිටිය ප්‍රාදේශීය ලේක්ම්වරිය ඇතුළු බහුතරයක් කාර්ය මණ්ඩලයේ නිලධාරීන් අකරගම ජනතාවගෙන් සමාව ගත යුතු බවය. \" මේ පස් කැපීම, වැලි ගොඩ දැමීම, බලපත්‍රවලින් පිට ගොස් ගස් කැපීම, බොරළු කැපීම, ගල් කැඩීම නවත්ත ගන්න බැරි වුනාට මේ අය අකරගම ජනතාවගෙන් සමව ගතයුතුයි.\" ඔහු පැවසීය. නියෝජ්‍ය අමාත්‍ය රන්ජන් රාමනායක දිවුලපිටිය ප්‍රාදේශීය ලේකම්වරියට දුරකතනයෙන් බැනවැදීමට විරෝධය පළකරමින් ගම්පහ දිස්ත්‍රික්කයේ ප්‍රාදේශීය ලේකම් කාර්යාලවල සේවකයෝ වැඩ වර්ජනයක යෙදුනහ අදාළ ප්‍රාදේශීය ලේකම්වරිය හා පැවති දුරකථන සංවාදය අතරතුර ඔහුගේ වචන භාවිතය සම්බන්ධයෙන් විමසූ අවස්ථාවේ නියෝජ්‍ය ඇමතිවරයා කියා සිටියේ, \"මම හොම්බට අනිනවා කිවේ නැහැ, මම කිව්වේ ඔබතුමියට කවුරුහරි ඔතනට ඇවිල්ල හොම්බට ඇන්නොත් ඔබතුමිය ඒකට ලිඛිතව පැමිණිල්ලක් ඉල්ලනවද කියලා,\" යනුවෙනි. \"හෙණ ගහනවා කියන්නේ මිනිස්සු සාමාන්‍යයෙන් කියන දෙයක්. මම අදත් කියනවා මේ පරිසරය විනාශ කළ අයට හෙණ ගහන්න ඕනේ.\" ප්‍රදේශයේ පස්, බොරළු සහ වැලි කැපීමේ ජාවාරමක නිරතවන 'මාෆියාවක්' ක්‍රියාත්මකවන බව පවසන නියෝජ්‍ය අමාත්‍යවරයා, එම කණ්ඩායම් අතර ගැටුම්වල ප්‍රතිඵලයක්‌ ලෙසින් මේ වනවිට 48 දෙනකු මරුමුවට පත් වී ඇතැයි රහස් පොලිස් නිලධාරීන් තමන් සමග කියා සිටි බවත් වැඩිදුරටත් පැවසීය.","len":3616}
{"id":"130824_kidney_diseases","url":"https:\/\/www.bbc.com\/sinhala\/sri_lanka\/2013\/08\/130824_kidney_diseases","title":"වකුගඩු රෝග ගොවි ජිවිත අඩපන කරයි","summary":"වකුගඩු රෝග වලට ගොදුරු වීමේ ප්‍රවනතාවය වැඩිවීමෙන් ශ්‍රී ලංකාවේ ගොවි ජනතාව අසරණ තත්ත්වයකට වැටී ඇත.","text":"වකුගඩු රෝගයෙන් පෙලෙන කුමාරසිංහ සිය බිරිඳ සහ දියණියන් දෙදෙනා සමඟ වැඩිපුර ම වකුගඩු සායන වාර්තා වන්නේ උතුරු මැද පලාතෙන් හා ඒ ආශ්‍රිතවයි. “ දවල් දහයේ විතර ඉඳන් දෙක වෙන කන් විතර මොනවා වෙනවද කොහේ ඉන්නවද කියලා තේරෙන්නේ නැහැ. පුදුම අමාරුවක් ඇඟට දැනෙන්නේ. නිතරම ක්ලිනික් යනවා. දවස් හතරකට සැරයක් ඩයලයිස් කරනවා, පැය හතරක්’ වසර තිහක් තිස්සේ වී ගොවියෙකුව සිටි කුමාරසිංහ හමුවූ සංදේශයේ තක්ෂිලා දිරුක්ෂිට ඔහු පැවසුවේය. සෞඛ්‍ය අමාත්‍යාංශයට අනුව දැනට ශ්‍රී ලංකාවේ වකුගඩු සායන සඳහා ලියා පදිංචි රෝගීන් ගණන 180,000 කි. මෙයින් 17% ක් අනුරාධපුර, පොලොන්නරුව සහ කුරුණෑගලින් වාර්තා වේ. ගොවිතැන් වගා වැඩි වශයෙන් සිදුවන කලාප වල භාවිතා කෙරෙන කෘෂි රසායන ප්‍රමාණයද ඉතා අධික මට්ටමක පවතී. ජීවනෝපාය වකුගඩු ආබාධ වලට විශේෂයෙන්ම ගොදුරු වන්නේ ගෘහ මුලිකයන්. බොහෝ විට ගොවි පවුල්වල එකම නඩත්තුකරුවන් වන්නේ ගෘහ මූලික ගොවීන් වන අතර, එම තත්වය ඔවුන් වකුගඩු රෝගයට ගොදුරු වීමට වීමට හේතුවක් වී ඇත. එවැනි තත්වයක් යටතේ,තමන්ට තිබෙන එකම ජීවනෝපාය බිඳවැටීම හේතුවෙන් ගොවි පවුල් වල සාමාජිකයන් මුහුණ පා සිටින්නේ ජීවිතය ගැට ගසා ගැනීමේ අභියෝගයටයි. \"ගැහැනු ළමයි දෙන්නෙක් තමයි මට ඉන්නේ. ලොකුදුව ලබන අවුරුද්දේ විභාගය ලියන්න ඉන්නේ. පොඩි දුව හතේ පන්තියේ. අපට ජිවත් වෙන්න වෙන කිසිම මාර්ගයක් නැහැ\" කුමාරසිංහ පැවසුවේය. උතුරු මැද පළාතේ විශාල වශයෙන් පැතිර යන වකුගඩු රෝග ගැන ලෝක සෞඛ්‍ය සංවිධානයේ ද අවධානය යොමුව ඇත. දිගින් දිගටම කෘෂි රසායනික ද්‍රව්‍යය භාවිතා කිරීම නිසා වකුගඩු රෝග පැතිර යාමේ ප්‍රවනතාවක් හට ගෙන ඇති බව රජය පිළි ගත යුතු අතර, එමගින් විපතට පත් වූවන්ට සහන ලබා දීමට ද පියවර ගත යුතු බව ගොවි සංවිධාන නායකයෙකු වන කේ පි ජයතිස්ස ප්‍රකාශ කරයි.","len":3622}
{"id":"140409_sambandan_afrika_visit","url":"https:\/\/www.bbc.com\/sinhala\/sri_lanka\/2014\/04\/140409_sambandan_afrika_visit","title":"දෙමළ ජනයාගේ ප්‍රශ්ණ දකුණු අප්‍රිකාවට කියයි","summary":"ශ්‍රී ලංකාවේ දෙමළ ජනයාට මුහුණ පෑමට සිදුව ඇති ප්‍රශ්ණ හා ගැටළු සම්බන්ධයෙන් කරුණු සාකච්ඡා කිරීම පිණිස දෙමළ ජාතික සන්ධානයේ නායක ආර්.සම්බන්දන් ඇතුලු පිරිසක් අද(09 දා) අළුයම දකුණු අප්‍රිකාව බලා පිටත්ව ගියහ.","text":"දෙමළ වැසියන්ට උදාවි ඇති සාමයක් නොමැති බව මන්ත්‍රීවරයා පවසයි එසේ පිටත්ව යෑමට පෙර ආර්.සම්බන්දන් මන්ත්‍රිවරයා බී.බී.සී.සන්දේශයට කියාසිටියේ උතුරු නැගෙනහිර දෙමළ වැසියන් කිසිදු නිදහසක් හෝ අයිතිවාසිකමක් නොමැතිව මේ වන විට කල් ගෙවන බවයි. රජය සියලු දෙනාටම සාමය උදාකොට ඇති බව පැවසුවද දෙමළ වැසියන්ට උදාවි ඇති සාමයක් නොමැති බව මන්ත්‍රීවරයා පැවසුවේය. 'ආරාධනය කළ නිසා යනවා' දකුණු අප්‍රිකාවේ ජනාධිපති ශ්‍රී ලංකාවේ පැවති චොගම් සමලුවට සහභාගි වු අවස්ථාවේදී දෙමළ ජනයාට ඇති ප්‍රශ්ණ හා ගැටලු ගැන සාකච්ඡා කිරීමට එහි පැමිණෙන ලෙස කරන ලද ආරාධනයකට අනුව දෙමළ ජාතික සන්ධානයේ පිරිස දකුණු අප්‍රිකාව බලා යන බවද ඔහු කියාසිටියේය. දකුණු අප්‍රිකානු නියෝජිතයින් හමුවේ ඉදිරිපත් කිරීමට බලාපොරොත්තු වන්නේ කවර ප්‍රශ්ණදැයි විමසූවිට මන්ත්‍රීවරයා පැවසුවේ රජය දෙමළ ජනතාවගේ ඉඩම් බලහත්කාරයෙන් අත්පත් කරගෙන සිටින අතරතුර යුද අනාථයන් යලි පදිංචි කිරීමට අපොහොසත්ව සිටින තත්ත්වය ගැන මුලින්ම කරුණු ඉදිරිපත් කරන බවයි. 'ජගත් මණ්ඩලයට බලකරන්නැයි ඉල්ලනවා' මීට අමතරව යුද්ධය අවසන් වී ඇතත් රජය යුද හමුදාව හා පොලීසිය යොදවා උතුරේ සෝදිසි මෙහෙයුම් දියත් කොට දෙමළ වැසියන් අත් අඩංගුවට ගැනීම නීතිවිරෝධි බව දකුණු අප්‍රිකානු ජනාධිපතිවරයා ඇතුලු රාජ්‍ය තාන්ත්‍රික නියෝජිතයින්ට දැනුම් දී ඊට විසදුමක් ඉල්ලා සිටින බවද සම්බන්ධන් මන්ත්‍රීවරයා පැවසීය. ජිනීවා මානව හිමිකම් සමුළුවේදී ශ්‍රී ලංකාවට එරෙහිව ඉදිරිපත් වු යුද අපරාධ සම්බන්ධයෙන් වු පරීක්ෂණ අපක්ෂපාතීව සිදුකරන මෙන් ජගත් මණ්ඩලයට බලකරන මෙන් තම නියෝජිත පිරිස දකුනු අප්‍රිකානු රජයෙන් ඉල්ලා සිටින්නේ යැයිද ආර්.සම්බන්ධන් මන්ත්‍රීවරයා වැඩිදුරටත් කියා සිටියේය.","len":3624}
{"id":"sri-lanka-39644427","url":"https:\/\/www.bbc.com\/sinhala\/sri-lanka-39644427","title":"මීතොටමුල්ල වැසියෙකුගෙන් අගමැතිට ප්‍රශ්නයක්","summary":"අද (අප්‍රේල් 19) උදෑසන මීතොටමුල්ල රාහුල විද්‍යාලයේ පිහිටුවා ඇති සම්බන්ධීකරණ කාර්යාලයට පැමිණි අගමැති රනිල් වික්‍රමසිංහ, කුණු කන්ද නාය යෑමෙන් විපතට පත්වූවන් සමග අදහස් හුවමාරු කර ගත්තේය.","text":"\"ඕගොල්ලන්ට නාගරික සංවර්ධන අධිකාරියේ තට්ටු නිවාස වෙන්කරලා තියෙනවා. ගෙවල් හානි වුනු අයට අපි සහන හොයල දෙන්නම්. අපේ කණගාටුව ජිවිත බේරගන්න බැරිවුණු එක ගැන,\" යනුවෙන් අගමැතිවරයා ප්‍රදේශවාසීන්ට පැවසිය. මෙම ව්‍යසනය වළක්වාගැනීමට නිසි පියවරක් නොගත්තේ මන්දැයි අගමැතිවරයාගෙන් විමසූ එක් කාන්තාවක් කුණු ප්‍රතිචක්‍රීකරණ ක්‍රියාමාර්ගයක් රටට අවශ්‍ය යැයි ඉතා හැඟීම්බරව පැවසුවාය. එයට ප්‍රතිචාර දැක්වූ අගමැතිවරයා, කුණු කන්ද එම ස්ථානයෙන් ඉවත්කිරීමට කටයුතු කරමින් සිටියදී එම ඛේදවාචකය සිදු වූ බව සඳහන් කළේය. 'නිසි වැඩපිළිවෙලක්' \"පරිපාලන, නීතිමය ප්‍රශ්න තිබුණා, සමහර තැන්වල උද්ඝෝෂණ තිබුණා. අපි හිතුවේ අගෝස්තු මාසේ වෙනකොට මේක හදාගෙන යන්න. ඊට කලින් මේක ඇතුලේ පිපිරුණා,\" අගමැතිවරයා පැවසීය. ශ්‍රී ලංකාවේ කුණු ප්‍රශ්නය විසඳීම සඳහා නිසි වැඩපිළිවෙලක් සකස්කරන බව පැවසූ අගමැතිවරයා, කොළොන්නාවේ ජනතාව පමණක් \"බිල්ලට දීමට\" ඇතැමුන් උත්සාහ කරන බවට චෝදනා කළේය. ඉදිරි දින තුන ඇතුළත සියලු කටයුතු අවසන් කිරීමට හැකිවනු ඇතැයි බලාපොරොත්තුවන බව අනතුර වූ ස්ථානයේ මෙහෙයුම්වල නිරතව සිටින හමුදා ප්‍රධානීහු අගමැතිවරයාට දැනුම් දුන්හ. 'ස්ථීර නිවාස' ඉන් අනතුරු මාධ්‍ය වෙත අදහස් දැක්වූ අගමැතිවරයා, ඉදිරි මාස කිහිපය තුළ නිවාස අහිමිවූවන් සඳහා ස්ථිර නිවාස සපයන බවත් එතෙක් ඔවුන්ට විකල්ප වාසස්ථාන ලබා දෙන බවත් සඳහන් කළේය. \"මේ කුණු කන්ද මෙතනින් අපි ඉවත්කරනවා. අනිත් අයගේ පරිසරයට හානි නොවන විදිහට මේ ගැන ක්‍රියාමාර්ග ගැනීමට තිබෙනවා.\" ඇතැම් තීරණ ගැනීමේ ප්‍රමාදය අහිමි වූ ජීවිතවල වගකීමෙන් රජයට බැහැරවිය නොහැකි බව සඳහන් කළ ඔහු, ස්ථිර කුණු ප්‍රතිචක්‍රීකරණ වැඩසටහනක් සඳහා අවශ්‍ය නව නීති ගෙන එන බව වැඩිදුරටත් පැවසීය.","len":3625}
{"id":"world-40146414","url":"https:\/\/www.bbc.com\/sinhala\/world-40146414","title":"පැරිස් සම්මුතියෙන් ඔබ්බට යෑමට සූදානම් - මෝදි","summary":"2015 වසරේ ඇති කර ගත් පැරිස් සම්මුතියෙන් \"ඉහළට සහ ඔබ්බට\" ගොස් ඉන්දියාව කටයුතු කරන බවට අග්‍රාමාත්‍ය නරේන්ද්‍ර මෝදි ප්‍රතිඥා දෙයි.","text":"ප්‍රංශ ජනාධිපති එම්මානුවෙල් මැක්‍රෝන් සමග ප්‍රවෘත්ති සාකච්ඡාවකට එක් වූ ඉන්දීය අගමැතිවරයා විසින් පැරිස් සම්මුතිය හඳුන්වනු ලැබුවේ \"මහපොළොව ආරක්ෂා කිරීම සඳහා අප සතු වගකීමේ\" කොටසක් ලෙසය. දේශගුණ විපර්යාසවලට බලපාන හරිතාගාර වායු විශාල වශයෙන් විමෝචනය කෙරෙන ලොව රටවල් අතර ඉන්දියාව තෙවන ස්ථානයේ පසු වේ. පැරිස් සම්මුතියෙන් ඉවත් වීමට ඇමරිකානු ජනාධිපතිවරයා ගත් තීන්දුව ලෝක නායකයන් ගණනාවකගේ විවේචනයට ලක්ව තිබේ. අදාළ ගිවිසුම හේතුවෙන් ඇමරිකාව දුගීභාවයට පත් වනු ඇති බව කියා සිටි ජනාධිපති ට්‍රම්ප් ඒ හේතුවෙන් ඇමරිකානුවන්ට රැකියා අහිමි වනු ඇති බව සඳහන් කළේය. ගෝලීය උෂ්ණත්වය සෙල්සියස් අංශක 2 ට අඩු මට්ටමක පවත්වා ගැනීමට ඇමෙරිකාව ඇතුළු රටවල් 187 ක් පැරිස් සම්මුතිය ඔස්සේ එකඟ වී සිටියහ. \"විශිෂ්ට ලොවක් යළි ගොඩනගමු\" අපි විශිෂ්ට ලොවක් යළි ගොඩනගමු - මැක්‍රෝන් ඇමරිකානු ජනාධිපතිවරයා පැරිස් සම්මුතියෙන් ඉවත්ව යාමට ගත් තීරණයට තමන් ගරු කරන බව කී ප්‍රංශයේ නව ජනාධිපති එම්මානුවෙල් මැක්‍රෝන් \" නමුත් මම හිතනවා එය ඒකාන්තයෙන්ම අත්වැරැද්දක් කියා, එක්සත් ජනපදයටත් ලෝකයටත් යන දෙකටම\" යනුවෙන් පැවසීය. පසුගිය 01 වෙනිදා අදහස් දක්වමින් ඔහු වැඩිදුරටත් කියා සිටියේ දේශගුණ විපර්යාස මැඩලීම සඳහා වන සටන අත නොහරින බවට ප්‍රංශය සහතික වන බවය. පැරිස් සම්මුතිය ඉදිරියට ගෙන යාම සඳහා ලොව සෙසු රටවල් සමග එක්ව කටයුතු කරන බවත් ජනාධිපති මැක්‍රෝන් එහිදී සඳහන් කළේය. ඒ සඳහා කටයුතු කිරීමට උනන්දුවක් දක්වන ඇමරිකානුවන්ට ප්‍රංශයට පැමිණ ඒ සඳහා දායක වන ලෙසත් ඔහු ඉල්ලා සිටියේය. \"අප කොතැනක හිටියත්, අප කවුරු වුනත් අපට එක හා සමාන වගකීමක් පැවරෙනවා . අපි විශිෂ්ට ලොවක් යළි ගොඩනගමු\" ජනාධිපති මැක්‍රෝන් වැඩිදුරටත් කියා සිටියේය.","len":3626}
{"id":"150307_mahinda_kandy_gammanpila_vasu","url":"https:\/\/www.bbc.com\/sinhala\/sri_lanka\/2015\/03\/150307_mahinda_kandy_gammanpila_vasu","title":"ශ්‍රීලනිප පහළින් නායකයන්ට අභියෝගයක්","summary":"මහින්ද රාජපක්ෂ ඉදිරි මහමැතිවරණයේ දී ශ්‍රී ලංකා නිදහස් පක්ෂයේ අගමැති අපේක්ෂකයා ලෙසින් නම් කළ යුතු බව ඉල්ලා සිටිමින් මහනුවර සංවිධානය කෙරුණ රැස්වීමට සහභාගී වීමෙන් වළකින මෙන් නිදහස් පක්ෂ නායකත්වය සිය සාමාජිකත්වයට උපදෙස් දී තිබුනත් පක්ෂයේ පහළ මට්ටමේ දේශපාලකයන් විශාල පිරිසක් ඊට සහභාගී වූහ.","text":"එත් පක්ෂයේ ඉහල මට්ටමේ නායකයන් මහනුවර රැස්වීමට සහභාගී වූයේ නැති බවයි අප වාර්තාකරු ප්‍රසාද් පූර්නිමාල් ජයමාන්න වාර්තා කරන්නේ. හිටපු ජනාධිපති මහින්ද රාජපක්ෂ සහ හිටපු ආරක්ෂක ලේකම් ගෝඨාභය රාජපක්ෂ අධිකරණය ඉදිරියට පමුණුවා සිරගත කිරීමේ සැලැස්මක් තිබෙන බවයි මහනුවර පැවැත්වුන මහජන රැළිය අමතමින් පිවිතුරු හෙළ උරුමය නායක බස්නාහිර පළාත්සභා මන්ත්‍රී උදය ගම්මන්පිල පැවසුවේ. එහෙත් හිටපු ජනාධිපතිවරයකුට ඔහුගේ ධූර කාලය අළලා අධිකරණය ඉදිරියේ නඩු පැවරීමට හැකියාවක් නැති බවයි උදය ගම්මන්පිල පළාත් සභා මන්ත්‍රීවරයා තවදුරටත් කියා සිටියේ. මව්බිම වෙනුවෙන් මේ අතර මහනුවර රැලියට පණිවුඩයක් එවන හිටපු ජනාධිපති මහින්ද රාජපක්ෂ ‘මව්බිම වෙනුවෙන් කටයුතු කිරීම නිසා ලැබෙන දඬුවම අභිමානයක් වන' බවක් කියා සිටියේය. ජයග්‍රහණය සඳහා ඇති එකම මාවත මහජනතාව විසින් මේ වන විට තෝරා ගෙන ඇති බවයි හිටපු ජනාධිපතිවරයා පවසන්නේ. මහින්ද රාජපක්ෂ ජනාධිපතිවරයා විසින් එවන ලද එම පණිවුඩය මධ්‍යම පළාතේ හිටපු ආණ්ඩුකාර ටිකිරි කොබ්බෑකඩුව විසින් කියවන ලද අතර එමගින් හිටපු ජනාධිපතිවරයා කියා සිටියේ ‘ජනතාව ඉල්ලා සිටින දේ ලබා දීමට තමා පොරොන්දු වෙන’ බවයි. වෙනත් දේශපාලන පක්ෂ විසින් සංවිධානය කරනු ලබන රැස්වීම් සඳහා ශ්‍රී ලංකා නිදහස් පක්ෂ සාමාජිකයන් පක්ෂයේ අනුමැතියකින් තොරව සහභාගි නොවිය යුතු බව පක්ෂයේ මහලේකම් අනුර ප්‍රියදර්ශන යාපා මන්ත්‍රීවරයා පසුගියදා දැනුම් දී තිබුණි. මහජන එක්සත් පෙරමුණේ නායක දිනේෂ් ගුණවර්ධන,ජාතික නිදහස් පෙරමුණේ නායක විමල් වීරවංශ සහ ප්‍රජාතන්ත්‍රවාදී වාමාංශික පෙරමුණේ නායක වාසුදේව නානායක්කාර යන හිටපු අමාත්‍යවරුන්ද, උදය ගම්මන්පිල හිටපු පළාත් සභා අමාත්‍යවරයාද රැස්වීම අමතා කතා කළහ.","len":3628}
{"id":"world-49924169","url":"https:\/\/www.bbc.com\/sinhala\/world-49924169","title":"ආසියාවේ පැතිරෙන උග්‍ර විෂ සහිත දිලීරය ඕස්ට්‍රේලියාවෙනුත් හමුවේ","summary":"ලෝකයේ මෙතෙක් හමු වී ඇති මාරාන්තික දිලීර වර්ගවලින් එකක් පළමු වතාවට ඕස්ට්‍රේලියාවෙන් ද හමු වී ඇතැයි විද්‍යාඥයෝ පවසති.","text":"'ෆයර් කොරල්' උග්‍ර විෂ සහිත රතු පැහැති මෙම දිලීර වර්ගය 'ෆයර් කොරල්' ලෙස හඳුන්වන අතර, මෙය මෙතෙක් කල් දැකගත හැකි වූයේ ජපානය සහ කොරියාවේ පමණි. ආසියාවේ වෙනත් ප්‍රදේශයක තිබුණ මෙම දිලීර වර්ගය ඕස්ට්‍රේලියාවේ ක්වීන්ස්ලන්ඩ් ප්‍රාන්තයෙන් හමුවීමත් සමඟ එහි ව්‍යාප්තිය ගැන \"අවධානය යොමු කළ යුතු\" බව පරීක්ෂකයෝ පවසති. මෙම දිලීර වර්ගය ආහාරයට ගතහොත් ශරීර අභ්‍යන්තර ඉන්ද්‍රියන් අක්‍රීය වීම මෙන්ම මොළයට හානි සිදු වීමට ඉඩ ඇත. පාරම්පරික ඖෂධයකට ලබා ගන්නා වෙනත් දිලීර වර්ගයක් යැයි වරදවා සිතා මෙම විෂ දිලීරයෙන් පානයක් සකසා පරිභෝජනය කිරීමෙන් මියගිය පුද්ගලයන් ගැන ජපානය සහ දකුණු කොරියාවෙන් වාර්තා වී තිබේ. ජේම්ස් කුක් විශ්වවිද්‍යාලයේ පරීක්ෂකයන් පවසන පරිදි මෙම දිලීර වර්ගය ඇල්ලීමෙන් පමණක් ද ශරීරය ඉදිමීම, දැවිල්ල සහ චර්ම රෝගවලට ගොදුරු විය හැකිය. \"පරීක්ෂකයන් හඳුනාගෙන තිබෙන සිය ගණනක් විෂ සහිත හතු වර්ග අතර, පුද්ගලයෙකුගේ සම තුළින් ශරීරයට විෂ ඇතුළු වන එකම වර්ගය මෙයයි,\" ආචාර්ය මැට් බැරෙට් පැවසීය. 'කෑන්ස්' නගරය ආසන්නයේ පිහිටි වැසි වනාන්තරයක තිබූ මෙය ප්‍රදේශවාසියෙකු ඡායාරූපගත කර ඇති අතර, එම ඡායාරූපය මගින් අදාළ දිලීර වර්ගය හඳුනාගෙන තිබේ. චීනය, තායිලන්තය සහ පැපුවා නිව් ගිනියාවේ ද මෙම දිලීර වර්ගය දුටු බව වාර්තා වී ඇතැයි ආචාර්ය මැට් බැරෙට් පැවසුවේය. වසර දහස් ගණනකට පෙර මෙම දිලීරයේ බීජ සුළඟ මගින් පැතිරී ඇතැයි ඔහු සැක පහළ කරන්නේය. \"බිම්මල් සොයා යන විශාල පිරිසක් ඕස්ට්‍රේලියාවේ දකින්න නැහැ....ඒ නිසා මේ වෙනකම් මෙය සොයාගත හැකි වුණේ නැහැ,\" ඔහු බීබීසී වෙත පැවසීය. මෙම දිලීරය ඇතුළු මින් පෙර නොදුටු වර්ග විස්සක් පසුගිය සය මස තුළ ඕස්ට්‍රේලියාවෙන් සොයාගැනීමට හැකි වූ බව ඔහු තවදුරටත් පැවසීය. මේ තොරතුරුද කියවන්න:","len":3629}
{"id":"sport-42281821","url":"https:\/\/www.bbc.com\/sinhala\/sport-42281821","title":"චන්දික හතුරුසිංහ : නව ශ්‍රී ලංකා ක්‍රිකට් පුහුණුකරු නම් කෙරේ","summary":"ශ්‍රී ලංකා ක්‍රිකට් කණ්ඩායමේ නව ප්‍රධාන පුහුණුකරු ලෙස චන්දික හතුරුසිංහ පත්කර ඇති බව ශ්‍රී ලංකා ක්‍රිකට් ආයතනය නිවේදනය කළේය.","text":"ඒ අනුව ලබන දෙසැම්බර් 20 වෙනි දින ඔහු ශ්‍රී ලංකා ක්‍රිකට් ප්‍රධාන පුහුණුකරු ධුරයේ රාජකාරි ආරම්භ කරනු ඇති බව ද ශ්‍රී ලංකා ක්‍රිකට් ආයතනය නිකුත් කළ නිවේදනයේ සඳහන් වෙයි. ඒ අනුව ලබන ජනවාරි මාසයේ ශ්‍රී ලංකා කණ්ඩායමේ බංගලාදේශ සංචාරය, හිටපු ශ්‍රී ලංකා ක්‍රිකට් ක්‍රීඩකයෙකු සහ බංග්ලාදේශ කණ්ඩායමේ හිටපු ප්‍රධාන පුහුණුකරු වන චන්දික හතුරුසිංහ යටතේ ශ්‍රී ලංකාව මුහුණ දෙන පළමු සංචාරයය. බංගලාදේශ ජාතික ක්‍රිකට් කණ්ඩායමේ සාර්ථකම පුහුණුකරු ලෙස සැළකෙන ඔහු පසුගිය නොවම්බර් මාසයේ එම තනතුරින් ඉල්ලා අස් විය. ක්‍රිකට් ශ්‍රී ලංකාව විසින් වැඩිම මුදලක් ගෙවා ලබා ගන්නා ක්‍රිකට් පුහුණුකරු චන්දික හතුරුසිංහ වනු ඇති බව මාධ්‍ය වාර්තාවල දැක්වේ. \"අපි එතුමාට කිව්වේ 2019 වෙනකම් වගකීම් භාරගෙන වැඩ කරන්න කියලයි. වැටුප ගැන එතුමා කිව්වා-ඔහු එතරම් මුදලක් ගැන හිතන්නේ නැහැයි කියලා,\" පසුගියදා මාධ්‍ය හමුවකදී ක්‍රීඩා අමාත්‍ය දයාසිරි ජයසේකර පැවසීය. \"රට වෙනුවෙන් වැඩ කොටසක් කරන්න තියෙනවා කියලයි එතුමා කිව්වේ. එතුමා දැනට ඩොලර් 40,000 ක් වගේ වැටුපක් ගන්නවා. ඒ වැටුප පැත්තකින් තියලා අභියෝග මැද අපේ ක්‍රීඩකයන් බාර ගැනීම ගැන අපි එතුමාට අපේ ගෞරවය පුද කළ යුතුයි.\" චන්දික හතුරුසිංහ සමග බංගලාදේශයේ පිතිකරු පුහුණුකරු ලෙස කටයුතු කළ තිලාන් සමරවීර දැනටමත් ශ්‍රී ලංකා කණ්ඩායමේ පිතිකරු පුහුණුකරු තනතුරේ කටයුතු කරමින් සිටියි. හතුරුසිංහ ගැන දයාසිරිගෙන් චන්දික හතුරුසිංහ මීට ඉහතදී ශ්‍රී ලංකා ක්‍රිකට් කණ්ඩායමේ පිතිකරු පුහුණුකරු ලෙස කටයුතු කර තිබෙන අතර 2010 දී එවකට කණ්ඩායමේ නායකය වූ කුමාර් සංගක්කාරගේ විරෝධය ද නොතකා ඔහු එම තනතුරින් ඉවත්කිරීමට එවකට ක්‍රිකට් බලධාරීන් කටයුතු කර තිබුණි. හතුරුසිංහ සහ බංග්ලාදේශ කණ්ඩායම ගැන තවත් වාර්තා:","len":3637}
{"id":"140507_sampur_lands","url":"https:\/\/www.bbc.com\/sinhala\/sri_lanka\/2014\/05\/140507_sampur_lands","title":"සාම්පුර් අවතැන් වූවන්ට වන්දි","summary":"සාම්පුර් අධි ආරක්ෂක කලාපය හේතුවෙන් අවතැන් වූ ජනතාවට විකල්ප ඉඩම් හෝ වන්දි ලබා දීමට සුදානම් බව රජය දැනුම් දී තිබේ.","text":"ජනතාවගේ මුල් පදිංචි ඉඩම් මේ ආකාරයෙන් අත්පත් කර ගැනීම නීතියට පටහැනි බවයි පැවසෙන්නේ එසේ අවතැන් වූ ජනතාව තමන්ව මුල් ගම්බිම්වල පදිංචි කරන මෙන් ඉල්ලා ගොනුකළ පෙත්සමක් කැඳවූ අවස්ථාවේ රජයේ නීතිවේදියා මේ බව ශ්‍රේෂ්ඨාධිකරණයට දැනුම් දී සිටියේය. අවතැන් වූ ජනතාවට අවශ්‍ය නම් තමන්ගේ මුල් පදිංචි ඉඩම් වෙනුවට විකල්ප ඉඩම් ලබා ගත හැකි අතර ඊට අකමැති පිරිස් වලට වන්දි ලබා ගත හැකි බවයි රජයේ නීතිවේදියා දැනුම් දී සිටියේ. 'නීති විරෝධීයි' මෙම වන්දි ගෙවීම සදහා රජය මගින් රුපියල් මිලියන 300 ක මුදලක් වෙන්කර ඇති බවද රජයේ නීතිවේදියා විසින් අනාවරණය කෙරිණි. එහෙත් මානව හිමිකම් ක්‍රියාකාරී නීතිවේදියකු වන ගුණරත්න වන්නිනායක පවසන්නේ ජනතාවගේ මුල් පදිංචි ඉඩම් මේ ආකාරයෙන් අත්පත් කර ගැනීම නීතියට පටහැනි බවයි. ‘’රටේ ක්‍රියාත්මක ඉඩම් පවරා ගැනීමේ නීතියට අනුව ඉඩමක් පවරා ගැනීමට විශේෂ අවශ්‍යතාවයක් තිබිය යුතුයි. එමෙන්ම ඉඩමක් පවරා ගැනීමට පෙර නිසි කරුණු විමසීමක් සිදුකළ යුතුයි. එසේ නො කොට ඍජුවම මේ ආකාරයෙන් ඉඩම් අත්පත් කර ගැනීම අනුමත කරන්න බැ ‘’ යනුවෙන් නීතිවේදී වන්නිනායක කියා සිටියේය. 'සංඛ්‍යාලේඛන ඉදිරිපත් කරන්න' කෙසේ වෙතත් ශ්‍රේෂ්ඨාධිකරණය රජයේ නිතිවෙදියාට නියම කළේ විකල්ප ඉඩම් හෝ වන්දි ලබා ගැනීමට කැමැති අවතැන් වුවන් පිලිබඳ සංඛ්‍යාලේඛන ඇතුලත් වාර්තාවක් මීළඟ නඩු දිනයේ අධිකරණයට ඉදිරිපත් කරන ලෙසයි. අනතුරුව පෙත්සම් විභාගය ජුනි මස 09 වනදා ට කල් තැබූ අධිකරණය එදින ට මේ පිළිබඳ ව පෙත්සම්කාර පාර්ශවයේ අදහස් විමසන බවයි කියා සිටියේ. සාම්පුර් අධි ආරක්ෂක කලාපය හේතුවෙන් වසර 08 කට ආසන්න කාලයක් අවතැන් වී සිටින තමන්ව යලි පදිංචි කිරීමේ නියෝගයක් නිකුත කරනමෙන් ඉල්ලමිනුයි අදාළ ජනතාවගෙන් කොටසක් මෙම නඩුව පවරා තිබෙන්නේ.","len":3638}
{"id":"131009_canada_sharma_uku","url":"https:\/\/www.bbc.com\/sinhala\/sri_lanka\/2013\/10\/131009_canada_sharma_uku","title":"පොදු රද මඬුලු සමුළුව කැනඩාව වර්ජනය කරන්නේ නෑ - ශර්මා","summary":"ශ්‍රී ලංකාවේ පැවැත්වෙන පොදු රාජ්‍ය මණ්ඩලීය රාජ්‍ය නායක සමුළුවට කැනඩාවේ අගමැතිවරයා සහභාගි නොවන නමුත් කැනඩාවේ දූත පිරිසක් සහභාගි වන බව පොදු රාජ්‍ය මණ්ඩලීය මහ ලේකම්වරයාගේ ප්‍රකාශකයා පවසයි.","text":"ඕනෑම රටකින් සහභාගි වන දූත පිරිස තීරණය කිරීම 'අදාළ රටට අයත් කාර්යයක්' ඕනෑම රටකින් සහභාගි වන දූත පිරිස තීරණය කිරීම අදාළ රටට අයත් කාර්යයක් වන බවයි, සංදේශය කළ විමසීමකදී කමලේෂ් ශර්මාගේ ප්‍රකාශක රිචර්ඩ් උකු කියා සිටියේ. නොවැම්බරයේදී ශ්‍රී ලංකාවේ පැවැත්වීමට නියමිත සමුළුවට සහභාගි නොවන බව කැනඩාවේ අගමැති ස්ටීවන් හාපර් සහ විදේශ අමාත්‍ය ජෝන් බෙයාර්ඩ් නිවේදනය කොට තිබේ.කැනඩාවේ දූත පිරිසට නායකත්වය දෙනු ලබන්නේ විදේශ කටයුතු අමාත්‍යාංශයේ ලේකම්වරයා විසින්. පොදු රාජ්‍ය මණ්ඩලය යනු රටවල් පනස් තුනකින් සමන්විත කණ්ඩායමක් බව පවසන රිචර්ඩ් උකු, අදාළ රටවල් විසින් ගනු ලබන තීන්දුවලට පොදු රාජ්‍ය මණ්ඩලීය මහ ලේකම් කාර්යාලය ගරු කරන බවද බීබීසී සංදේශයට පැවසීය. 'කැනඩාව මුදල් දුන්නා' මහ ලේකම් ශර්මා රාජපක්ෂ පරිපාලනයේ රූකඩයක් බවට පොදු රාජ්‍ය මණ්ඩලීය කටයුතු භාර කැනඩාවේ තානාපතිවරයා විසින් කරන ලද ප්‍රකාශය පිළිබඳව විමසූ අවස්ථාවේ මහ ලේකම්වරයාගේ ප්‍රකාශකයා කියා සිටියේ විවිධ පුද්ගලයන්ගේ ප්‍රකාශ සම්බන්ධයෙන් තමන් ප්‍රතිචාරය පළ නොකරන බවයි. මහ ලේකම්වරයා ශ්‍රී ලංකාවේ ආණ්ඩුවේ රූකඩයක් ලෙස විග්‍රහ කිරීම සාධාරණ යයි තමා නොසිතන බව පමණක් තමන්ට සඳහන් කළ හැකි බවද ඔහු කියා සිටියේය. මේ අතර කොළඹදී මාධ්‍යවේදීන් හමුවූ පොදු රාජ්‍ය මණ්ඩලීය ව්‍යාපාරික කොමිසමේ ප්‍රධාන විධායක නිලධාරී ආචාර්ය මොහාන් කූල්, පොදු රාජ්‍ය මණ්ඩලයට දෙන ආධාර නතර කරන බවට කැනඩාව කරන ප්‍රකාශය විග්‍රහ කළේ දේශපාලන හේතු පදනම් කර ගෙන කරන ලද ප්‍රායෝගික නොවන ක්‍රියාවක් ලෙසින්. එවැන්නක් කිසිවිටෙකත් සිදු නොවන බව තමන්ට ස්ථිර බව පවසන ඔහු, ඉදිරි වසර පහ සදහා අවශ්‍ය මූල්‍ය ප්‍රතිපාදන කැනඩාව හා අනිකුත් රජයන් මේ වන විටත් තීරණය කර අවසන් බවද සඳහන් කළේය.","len":3641}
{"id":"world-41116758","url":"https:\/\/www.bbc.com\/sinhala\/world-41116758","title":"එංගලන්ත සෞඛ්‍ය සේවයේ විදේශීය වෛද්‍යවරුන්ට සහ හෙදියන්ට අවස්ථා","summary":"පවුලේ වෛද්‍යවරුන් (GP) සංඛ්‍යාව ඉහල නැංවීමේ පුළුල් වැඩපිළිවෙලක කොටසක් වශයෙන් රැකියා ඒජන්සිවලට ස්ටර්ලින් පවුම් කෝටි දහයක මුදලක් ලබාදීමට එංගලන්තයේ ජාතික සෞඛ්‍ය සේවය (NHS) සැලසුම් කරයි.","text":"2020 වනවිට තවත් පවුලේ වෛද්‍යවරුන් 5000 ක් බඳවා ගන්නා බව එංගලන්තයේ ජාතික සෞඛ්‍ය සේවය දැනටමත් නිවේදනය කර තිබේ. මේ වනවිට ඒ සඳහා රැකියා ඒජන්සිවලින් ටෙන්ඩර් කැඳවා තිබෙන අතර, ඒ අනුව එම වෛද්‍යවරුන්ගෙන් අඩක්ම විදේශීය රටවලින් බඳවා ගැනීමට ඉඩ තිබේ. බ්‍රිතාන්‍යයේ උපත ලැබූවන් අතරින් පවුලේ වෛද්‍යවරුන් පුහුණු කිරීමට සහ එසේ පුහුණුව ලැබූවන් සෞඛ්‍ය සේවයේ රඳවා ගැනීමට ජාතික සෞඛ්‍ය සේවය අරගලයක නිරතව සිටියි. මේ තත්වය යටතේ හෙද හෙදියන් සහ භෞත චිකිත්සකයන් ඇතුළු අනෙකුත් සෞඛ්‍ය සේවකයන් ද විදේශීය රටවලින් බඳවා ගැනීමට ජාතික සෞඛ්‍ය සේවය සැලසුම් කරයි. සබැඳි යොමු: එංගලන්ත සෞඛ්‍ය සේවය මෙලෙස විදේශීය රටවලින් සේවකයන් බඳවා ගනු ලබන්නේ 2020 වන විට පවුලේ සෞඛ්‍ය සේවය වෙනුවෙන් බ්‍රිතාන්‍ය පවුම් බිලියන 2.4 ක ආයෝජනයක කොටසක් වශයෙනි. සෞඛ්‍ය සේවය වෙනුවෙන් දැනට වඩා 14% ක මුදලක් ආයෝජනය කරන බව 2015 වසරේ පැවති මහ මැතිවරණයෙන් අනතුරුව කොන්සර්වේටිව් පක්ෂ ආණ්ඩුව නිවේදනය කළේය. පවුලේ වෛද්‍යවරුන්ට පුහුණුව ලැබීමේ අවස්ථා පුළුල් කිරීමට ද ජාතික සෞඛ්‍ය සේවය කටයුතු කරමින් සිටින නමුත් පසුගිය වසරේ ප්‍රදානය කරන ලද පුහුණුවීමේ අවස්ථාවලින් 7% ක් වෛද්‍යවරුන් භාවිතයට ගෙන නොතිබිණි. නව පවුලේ වෛද්‍යවරුන් බඳවා ගැනීම, පුහුණු කිරීම සහ බ්‍රිතාන්‍යයට පැමිණි පදිංචිවීම සඳහා යන වියදම ඔවුන් බඳවා ගන්නා රැකියා ඒජන්සි විසින් දරනු ඇතැයි අපේක්ෂිතය. එම වෛද්‍යවරුන් හෙද හෙදියන් මුලින්ම යුරෝපා සංගමයට අයත් රටවලින් බඳවා ගැනෙනු ඇතැයි විශ්වාස කෙරේ. කෙසේ නමුත් විදේශීය රටවලින් පවා බඳවා ගනු ලැබුවද, 2020 වන විට අලුත් පවුලේ වෛද්‍යවරුන් 5000 ක් බඳවා ගැනීමේ ආණ්ඩුවේ ඉලක්කය සපුරා ගැනීමට නොහැකිවනු ඇති බව බ්‍රිතාන්‍ය වෛද්‍ය සංගමයේ වෛද්‍ය ක්‍රිෂ්ණා කසරානේනිගේ (Dr Krishna Kasaraneni) අදහසය.","len":3644}
{"id":"140127_lanka_welikada_prison","url":"https:\/\/www.bbc.com\/sinhala\/world\/2014\/01\/140127_lanka_welikada_prison","title":"වැලිකඩ යෝජනා ක්‍රියාවට නැංවීමට තවත් කමිටුවක්","summary":"විසි හත් දෙනකුට මරු කැඳවූ 2012 වැලිකඩ සිරගෙදර ගැටුම සම්බන්ධයෙන් ඉදිරිපත් කොට ඇති කොමිසමේ නිර්දේශ ක්‍රියාවට නැංවීම සඳහා ක්‍රියාකාරී සැලැස්මක් සම්පාදනය කිරීමට තවත් කමිටුවක් පත් කොට ඇත.","text":"වැලිකඩ තුවාලකරුවන් චන්ද්‍රසිරි ගජධීර, බන්ධනාගාර සහ පුනරුත්ථාපන කටයුතු භාර ඇමතිවරයා විසින් අමාත්‍යංශ ලේකම්වරයාගේ ප්‍රධානත්වයෙන් පත් කරනු ලැබ ඇති නව කමිටුවට අතිරේක ලේකම් (සංවර්ධන) සහ බන්ධනාගාර කොමසාරිස් ජනරාල්වරයාත් ඇතුළත් වෙති. සිරකරුවන් සිර ගෙදර වහල මත නැග බන්ධනාගාර ගැටුම පිරික්සීමට ඇමතිවරයා විසින් පත් කරනු ලැබ තිබුණ මුල් කොමිසම ඉදිරිපත් කර තිබුණ නිර්දේශ දාහතක් ක්‍රියාවට නැංවීම සඳහා ක්‍රියාකාරී සැලැස්මක් සැකසීමයි නව කමිටුවේ කාර්යභාරය. සැලැස්මේ අරමුණ සිය සැලැස්ම මේ සතිය ඇතුළත ඇමතිවරයා වෙත ඉදිරිපත් කරන බව බන්ධනාගාර සහ පුනරුත්ථාපන කටයුතු භාර අමාත්‍යංශයේ ලේකම් ජී.එස්. විතානගේ බීබීසී සංදේශයට ප්‍රකාශ කළේය. “මේ සැලැස්මෙන් අපි බලාපොරොත්තු වන්නේ ඉදිරිපත්ව ඇති යෝජනා ක්‍රියාවට නැංවීමේ කාල වකවානු තීරණය කිරීම සහ මෙවැනි සිද්ධීන් යළි ඇති නොවීම සඳහා පියවර ගැනීමයි,” අමාත්‍යංශ ලේකම් ජී.එස්.විතානගේ පැවසීය. වැලිකඩ සිරගෙදර සිදු කෙරුණු මරණ වලට වගකිව යුත්තන්ට දඬුවම් කිරීමක් පළමු කොමිසම විසින් නිර්දේශ කර තිබේ දැයි විමසීමේ දී ලේකම්වරයා කියා සිටියේ, ඒ සම්බන්ධයෙන් ‘කිසිවකුට ඇඟිල්ල දිගු කිරීමක් සිදු කොට නැති,’ බවයි. වන්දි නැහැ ගැටුමේ ජීවිත විනාශය “මරණයට පත් පුද්ගලයන් වෙනුවෙන් වන්දි ගෙවීමක් කොමිසම මගින් යෝජනා කරල නැහැ. සිරකරුවකු පළා යාමට තැත් කරන අවස්ථාවක එවැන්නකුට වෙඩි තැබීමට පවා නිලධාරීන්ට බලය තියෙනවා,” යි අමාත්‍යංශ ලේකම් ජී.එස්.විතානගේ වැඩි දුරටත් ප්‍රකාශ කළේය. පළමු කමිටුවේ වාර්තාව ක්‍රියාවට නැංවීම ප්‍රමාද වූ බව පිළිගත් ලේකම්වරයා, මේ මාසය අවසන් වන විට එය ක්‍රියාවට නැංවීමට මෙන් ම පාර්ලිමේන්තු කාරක සභාවක ට ඉදිරිපත් කිරීමටත් පියවර ගන්නා බවත් ප්‍රකාශ කළේය.","len":3647}
{"id":"130701_jhu_pc_petition","url":"https:\/\/www.bbc.com\/sinhala\/sri_lanka\/2013\/07\/130701_jhu_pc_petition","title":"පාර්ලිමේන්තු න්‍යාය පත්‍රයට ඇඟිලි ගසන්න 'අධිකරණයට බෑ'","summary":"පනතක් ඉවත් කර ගන්නා මෙන් පාර්ලිමේන්තුවට නියෝග කිරීමට ශ්‍රේෂ්ඨාධිකරණයට බලයක් නැතැයි අගවිනිසුරු ප්‍රමුඛ ත්‍රි-පුද්ගල විනිසුරු මඬුල්ල පිළිගත් බව ජාතික හෙළ උරුමය පවසයි.","text":"'අපි හිතනවා මේ කාරණා පිලිබඳ ශ්‍රේෂ්ඨාධිකරණය යහපත් ප්‍රතිචාරයක් දක්වාවි කියල' ශ්‍රේෂ්ඨාධිකරණයට බලය තිබෙන්නේ පනත් කෙටුම්පතක් ආණ්ඩුක්‍රම ව්‍යවස්ථාවට අනුකූලද, නැද්ද යන්න තීන්දු කිරීමට පමණක් බව තමන්ගේ තර්කය වූ බවයි, බස්නාහිර පළාත් සභාවේ අමාත්‍ය උදය ගම්මන්පිල කියා සිටියේ. ඔහු එම අදහස් පළ කළේ, ආණ්ඩුක්‍රම ව්‍යවස්ථාවේ දහ තුන් වැනි සංශෝධනයට සංශෝධන යෝජනා කරමින් ජාතික හෙළ උරුමය ඉදිරිපත් කළ කෙටුම්පතට එරෙහි පෙත්සම විභාගයට ගත් අවස්ථාවේ. 'නීති විරෝධීයි' දැනට පළාත් සභාවලට පැවරී තිබෙන පොලිස් සහ ඉඩම් බලතල ඉවත් කිරීම, පළාත් සභා දෙකක් හෝ වැඩි ප්‍රමාණයක් ඒකාබද්ධ වීම වැළැක්වීම ඇතුළු සංශෝධන පහක් එම කෙටුම්පතට ඇතුලත්. අදාළ පනත් කෙටුම්පත ආණ්ඩුක්‍රම ව්‍යවස්ථාවට පටහැනි බවට තර්ක කරන විකල්ප ප්‍රතිපත්ති කේන්ද්‍රය, සියලුම පළාත් සභාවල අනුමැතිය ලබා ගැනීමකින් තොරව එම පනත් කෙටුම්පත පාර්ලිමේන්තු න්‍යාය පත්‍රයට ඇතුලත් කිරීම නීති විරෝධී බව පවසයි. එම කෙටුම්පත පාර්ලිමේන්තු න්‍යාය පත්‍රයෙන් ඉවත් කිරීමේ නියෝගයක් පණවන මෙන් විකල්ප ප්‍රතිපත්ති කේන්ද්‍රය සිය පෙත්සමෙන් ඉල්ලා සිටියි. එයට එරෙහිව අධිකරණය ඉදිරියේ කරුණු දැක්වූ නීතිපතිවරයා වෙනුවෙන් පෙනී සිටි රජයේ නීතිඥවරයා, පනත් කෙටුම්පතක් ආණ්ඩුක්‍රම ව්‍යවස්ථාවට අනුකූලද, නැද්ද යන්න විනා පාර්ලිමේන්තු න්‍යාය පත්‍රය වැනි අභ්‍යන්තර කරුණු සොයා බැලීමට ශ්‍රේෂ්ඨාධිකරණයට බලය පැවරී නැති බවයි. \"අපි හිතනවා මේ කාරණා පිලිබඳ ශ්‍රේෂ්ඨාධිකරණය යහපත් ප්‍රතිචාරයක් දක්වාවි කියල,\" යනුවෙන් ද ගම්මන්පිල පළාත් සභා අමාත්‍යවරයා කියා සිටියේය. පෙත්සම පිලිබඳ විභාගයේ රහසිගත තීන්දුව ඉදිරි දින කිහිපය තුළ කතානායකවරයාට යොමු කරන බව ශ්‍රේෂ්ඨාධිකරණය නිවේදනය කළේය.","len":3651}
{"id":"world-40329884","url":"https:\/\/www.bbc.com\/sinhala\/world-40329884","title":"ක්‍රිකට් ශ්‍රේණිගත කිරීම්: ශ්‍රී ලංකාව බංග්ලාදේශයට පිටුපසින්","summary":"අයිසීසී ජගත් ක්‍රිකට් පාලක මණ්ඩලයේ නවතම එක් දින ශ්‍රේණිගත කිරීම් අනුව ශ්‍රී ලංකාවට වඩා ඉදිරියෙන් සිටීමට බංග්ලාදේශය සමත් වී සිටී.","text":"බ්‍රිතාන්‍යයේ පැවැත්වුණ චැම්පියන්ස් කුසලාන තරගාවලියේ ජයග්‍රහණය අත්කරගත් පාකිස්තානය ශ්‍රී ලංකාව සහ බංග්ලාදේශය පරයමින් ඉදිරියට පැමිණ හය වෙනි ස්ථානයට පත් වී සිටින අතර ශ්‍රී ලංකාවට හිමි වී තිබෙන්නේ අට වෙනි ස්ථානයය. ඒ සමගම 2019 පැවැත්වීමට නියමිත ක්‍රිකට් ජගත් කුසලානය සඳහා පාකිස්තානය නිතරගයෙන් සුදුසුකම් ලැබීමේ හැකියාව ඉහළ ගොස් තිබේ. ICC ශ්‍රේණිගත කිරීම් අනුව බංග්ලාදේශය හත් වෙනි ස්ථානය හිමිකරගෙන සිටී. මේ අතර චැම්පියන්ස් කුසලාන තරගාවලියේ කණ්ඩායම ද ICC ය විසින් ප්‍රකාශයට පත්කරනු ලැබ තිබේ. 'කඩා වැටිලා නෑ' අවසාන මහා තරගයට සහභාගි වූ ඉන්දියාව සහ නියෝජයන කරමින් ක්‍රීඩකයන් හත් දෙනෙකු එම කණ්ඩායමට නම්කර තිබෙන අතර බංග්ලාදේශ කණ්ඩායමේ තමීම් ඉක්බාල් ද එයට ඇතුළත් වේ. ශ්‍රී ලංකා කණ්ඩායමේ කිසිදු ක්‍රීඩකයෙකු මේ වසරේ ICC චැම්පියන්ස් කුසලාන කණ්ඩායමට ඇතුළත් නැත. ක්‍රීඩකයන්ගේ ශ්‍රේණිගත කිරීම් අනුව ද කිසිදු ශ්‍රී ලංකා ක්‍රීඩකයෙකු දක්ෂතම පිතිකරුවන් සහ පන්දු යවන්නන් විසි දෙනා අතරට ඇතුළත් නොවේ. බංග්ලාදේශයේ පළමු පෙළ ක්‍රිකට් ශූරතාවලි ශ්‍රී ලංකාවට වඩා ඉදිරියෙන් තිබෙන බව ශ්‍රී ලංකා ක්‍රිකට් අන්තර්වාර කමිටුවේ හිටපු සභාපතිවරයකුවන සිදත් වෙත්තමුණි පසුගියදා බීබීසී සිංහල සේවයට පැවසීය. කලක් ශ්‍රී ලංකා කණ්ඩායමේ සහාය පුහුණුකරුවකු වූ චන්දික හතුරුසිංහ බංග්ලාදේශ කණ්ඩායමේ පුහුණුකරුවාය. මේ අතර චැම්පියන්ස් කුසලාන ශූරතාවලියේ පරාජයෙන් අනතුරුව ක්‍රිකට් තේරීම් කමිටුවේ පුලුල් වෙනසක් සිදු කිරීමට බලාපොරොත්තුවන බව ක්‍රීඩා අමාත්‍ය දයාසිරි ජයසේකර බීබීසී සිංහල සේවය කළ විමසීමකදී සඳහන් කළේය. කෙසේ වුවත් තරග කිහිපයක් පරාජය වූ පමණින් ශ්‍රී ලංකා ක්‍රිකට් ක්ෂේත්‍රය කඩා වැටී නැති බව ඇමතිවරයාගේ ස්ථාවරයය.","len":3657}
{"id":"world-37428973","url":"https:\/\/www.bbc.com\/sinhala\/world-37428973","title":"කාශ්මීර ප්‍රහාරය: පාකිස්තානයේ උතුරු ගුවන් කලාපය වසා දමයි","summary":"පාකිස්තානයේ උතුරු ගුවන් කලාපය වසා දැමීමට එරට ගුවන් ගමන් බලධාරීහු පියවර ගනිති.","text":"පාකිස්තානයේ අභ්‍යන්තර ගුවන් ගමන් ගණනාවක්ම අවලංගු කොට තිබේ ඉන්දීය පාලිත කාශ්මීරයේ හමුදා කඳවුරකට ප්‍රහාර එල්ල වීමත් සමග පාකිස්තානය සහ ඉන්දියාව අතර උණුසුම තවදුරටත් උත්සන්න වෙමින් පවතියි. පාකිස්තානයේ අභ්‍යන්තර ගුවන් ගමන් ගණනාවක්ම අවලංගු කොට තිබේ. පාකිස්තාන පාලිත කාශ්මීරයේ දේශ සීමාව ආසන්නයේ පිහිටි හමුදා කඳවුරට ඉරිදා එල්ල කරන ලද ප්‍රහාරයෙන් ඉන්දීය ආරක්ෂක අංශ සාමාජිකයන් දහඅට දෙනකු මරුමුවට පත් විය. ඊට පිළිතුරු වශයෙන් ප්‍රතිප්‍රහාරයක් දියත් කිරීමට ඉන්දියාව සුදානම් වෙමින් සිටින බවට පාකිස්තානයේ මාධ්‍ය වාර්තා පළ වී තිබේ. 'ප්‍රහාරයේ වගකීම' ගතව ගිය සති දහයක කාලය ඇතුළත ඉන්දීය පාලිත කාශ්මීරයේ පැවති බෙදුම්වාදී උද්ඝෝෂණවලදී අනූවකට ආසන්න පිරිසක් මරුමුවට පත් වී තිබේ සිය හමුදා කඳවුරට එල්ල වූ ප්‍රහාරයට පාකිස්තානයේ ක්‍රියාත්මක තහනම් සංවිධානයක් වන ජයිෂ්- එ-මොහම්මද් නමැති කැරලි කණ්ඩායමට අයත් පුද්ගලයන් සම්බන්ධ බව ඉන්දියාව මීට ඉහතදී පැවසීය. ඒ සම්බන්ධයෙන් අසල්වැසි පාකිස්තානයට චෝදනා කරමින් ඉන්දීය ස්වදේශ කටයුතු භාර අමාත්‍යවරයා කියා සිටියේ පාකිස්තානය ත්‍රස්තවාදයට අනුබල දෙන බවයි. ඉන්දියාව එල්ල කරන චෝදනා පාකිස්තාන රජය ප්‍රතික්ෂේප කළේය. ඉන්දීය පාලිත කාශ්මීරයේ සති ගණනාවක් පුරා පවතින ප්‍රචණ්ඩකාරී උද්ඝෝෂණ කෙරෙහි ඇති අවධානය වෙනතකට යොමු කිරීමේ උත්සාහයක ඉන්දියාව යෙදී සිටින බවට පාකිස්තානය චෝදනා කරයි. ගතව ගිය සති දහයක කාලය ඇතුළත ඉන්දීය පාලිත කාශ්මීරයේ පැවති බෙදුම්වාදී උද්ඝෝෂණවලදී අනූවකට ආසන්න පිරිසක් මරුමුවට පත් වී තිබේ. ජනතාව අතර ප්‍රචලිත තරුණ කැරලි නායකයකු ආරක්ෂක අංශ විසින් පසු ගිය ජුලි මාසයේදී මරා දමනු ලැබීමත් සමග ඊට එරෙහිව ඉන්දීය කාශ්මීරයේ උද්ඝෝෂණ ආරම්භ විය.","len":3657}
{"id":"sri-lanka-38881183","url":"https:\/\/www.bbc.com\/sinhala\/sri-lanka-38881183","title":"බැඳුම්කර කොමිසම ගැන ඒකාබද්ධ විපක්ෂය","summary":"මහ බැංකු බැඳුම්කර නිකුතුව පිළිබඳව සොයාබැලීම සඳහා ජනාධිපතිවරයා කොමිසමක් පත්කිරීම පිළිබඳව සෑහීමකට පත්විය නොහැකි බව ඒකාබද්ධ විපක්ෂ කණ්ඩායමේ ප්‍රමුඛයෝ පවසති.","text":"බැඳුම්කර ගණුදෙනුව සම්බන්ධයෙන් ජනාධිපතිවරයා පත් කළ කොමිසමෙන් සාධාරණයක් සිදුවනු ඇතැයි තමන් විශ්වාස නොකරන බව අද කොළඹ මහාධිකරණය වෙත පැමිණ සිටි බන්දුල ගුණවර්ධන මන්ත්‍රීවරයා මාධ්‍ය හමුවේ පැවසීය. \"වාහන අවභාවිත කිරීමේ චෝදනා එල්ල වී තිබෙන මන්ත්‍රීවරු ඇප නැතිව හිරේ දමා තිබෙනවා. රුපියල් බිලියන ගාන වංචා කල අර්ජුන් මහේන්ද්‍රන් ඇතුළු පිරිස නිදැල්ලේ සිටිනවා. මොකක්ද මේකේ තිබෙන සාධාරණත්වය,\" බන්දුල ගුණවර්ධන මන්ත්‍රීවරයා පැවසීය. ශ්‍රී ලංකා පොදුජන පෙරමුණේ සභාපති සහ හිටපු අමාත්‍ය ජීඑල් පීරිස් එහිදී කරුණු දක්වමින්, බැඳුම්කර ගණුදෙනුවෙන් උපයාගත් මුදල් වියදම් කර හමාරවීමෙන් අනතුරුව කොමිසමක් පත් කිරීම \"ඵලරහිත ක්‍රියාවක්\" බව පැවසීය. \"මේක කරන්න තිබ්බේ කළින්. ඇයි රජය අවුරුදු දෙකක් බලන් හිටියේ. මෙම කොමිසමට ප්‍රායෝගිකව කළහැකි දෙයක් නැහැ,\" මහාචාර්ය ජීඑල් පීරිස් පැවසීය. මේ අතර ඊයේ බීබීසී සංදේශය සමග අදහස් දැක්වූ ඒකාබද්ධ විපක්ෂ පාර්ලිමේන්තු කණ්ඩායම් නායක දිනේෂ් ගුණවර්ධන මන්ත්‍රීවරයා, අදාළ කොමිසම පත්කිරීම අනුමත කරන නමුත්, කොමිසමේ නිගමනය ලැබීම සඳහා කල්ගතවන බැවින් චෝදනා ලබා සිටින පර්පචුවල් ට්‍රේෂරීස් සමාගමේ බලපත්‍රය අහෝසිකිරීමට ආණ්ඩුව වහාම පියවර ගත යුතු බව අවධාරණය කළේය. (සාකච්ඡාව සහිත බීබීසී සංදේශයට සවන්දෙන්න) එමෙන්ම \"ලෝකය පුරා සිදුවන පරිදි\" අදාළ සමාගමේ සියලු ගණුදෙනු සහ මූල්‍ය ආයෝජන වහාම නැවැත්විය යුතු බවත් ඒකාබද්ධ විපක්ෂයේ නායකයා පැවසීය. \"මෙවැනි හානියක්, පාඩුවක් අපරාධයක් ලෙස ජනාධිපතිතුමා නම්කරල තියෙනව. මේවා ඔක්කොම ඉතාම කල් ගතවෙන ක්‍රියාමාර්ග හැටියට අපි සළකන්නේ නමුත් කොමිසමක් පත්කිරීමේ වැරැද්දක් අපි දකින්නේ නෑ,\" දිනේෂ් ගුණවර්ධන මන්ත්‍රීවරයා වැඩිදුරටත් සඳහන් කළේය.","len":3658}
{"id":"150203_elephant_mahinda_gotabhaya","url":"https:\/\/www.bbc.com\/sinhala\/sri_lanka\/2015\/02\/150203_elephant_mahinda_gotabhaya","title":"සන්නස් මගින් අලි ඇතුන් පැවරීම 'නීති විරෝධීයි'","summary":"සන්නසක් මාර්ගයෙන් කිසිවෙකුටත් අලියකු පවරා දීමට ජනාධිපතිවරයාට නීත්‍යානුකූල අයිතියක් නැතැයි යන්න සිය මතය බව වන ජීවී කටයුතු පිළිබඳ නියෝජ්‍ය අමාත්‍ය වසන්ත සේනානායක ප්‍රකාශ කරයි.","text":"\"ජනාධිපතිවරයාට බලතල ලැබෙන්නේ සන්නස මගින් පරිත්‍යාගයක් කරන්න ව්‍යවස්ථාවේ 33 (බී) වගන්තිය යටතේ,\" කොළඹ පැවති මාධ්‍ය හමුවක දී අදහස් දක්වමින් ඔහු සඳහන් කළේය. \"ඒකෙ කියවෙන්නේ චංචල නොවූ දේපොලක් ජනාධිපතිවරයාට සන්නසක් මගින් පරිත්‍යාග කරන්න පුළුවන් බවයි. ඒ යටතේ බලන කොට අලියෙක්, ඇතෙක් නිශ්චල දෙපොලකුත් නෙවෙයි, ඉඩමකුත් නෙවෙයි,\" ඔහු වැඩිදුරටත් පැවසීය. මේ පිළිබඳව තවදුරටත් නීති උපදෙස් ලබා ගෙන නඩු පැවරීමට කටයුතු කරන බවත් නියෝජ්‍ය අමාත්‍යවරයා සඳහන් කළේය. ගෝඨාභය රාජපක්ෂ 'සයිටිස් ප්‍රඥප්තිය යටතෙත් අපිට වනයෙන් අල්ලන සතෙක්, කිසිදු අවස්ථාවක කෙනෙකුට හෝ ආයතනයකට හෝ ලබා දෙන්න බෑ' ජනාධිපති මහින්ද රාජපක්ෂ විසින් සන්නසකින් පවරා දෙන ලද අලි පැටවු දෙදෙනකු තවදුරටත් රැක බලා ගැනීමට නොහැකි බව පවසමින් හිටපු ආරක්ෂක ලේකම් ගෝඨාභය රාජපක්ෂ විසින් පසුගියදා වන ජීවී බලධාරීන්ට භාර දෙනු ලැබිණ. එම පැවරීම පමණක් නොව 1978 සිට විධායක ජනාධිපතිවරුන් විසින් කරන ලද සියලු අලි ඇතුන් පවරා දීම් නීති විරෝධී බවයි, නියෝජ්‍ය අමාත්‍ය වසන්ත සේනානායක අවධාරණය කරන්නේ. \"වන ජීවීන් සම්බන්ධ සයිටිස් නම් ප්‍රඥප්තියට ශ්‍රී ලංකාව අත්සන් තබා තිබෙනවා,\" බව පවසන නියෝජ්‍ය අමාත්‍යවරයා, \"සයිටිස් ප්‍රඥප්තිය යටතෙත් අපිට වනයෙන් අල්ලන සතෙක්, විශේෂයෙන් අලියෙක් කිසිදු අවස්ථාවක කෙනෙකුට හෝ ආයතනයකට හෝ ලබා දෙන්න බෑ,\" යනුවෙන්ද පැවසීය. ඒ අනුව වනයෙන් අල්ලා ගන්න අලියකු විදේශයකට පරිත්‍යාග කිරීමත් නීති විරෝධී බව නියෝජ්‍ය අමාත්‍ය වසන්ත සේනානායක සඳහන් කළේය. ව්‍යවස්ථාවේ 33 (බී) වගන්තිය යටතේ සන්නසක් මාර්ගයෙන් අලි ඇතුන් පවරා දීමට ජනාධිපතිවරයාට බලය ලැබෙන්නේද යන්න පිළිබඳව අර්ථකතනයක් ලබා ගැනීම පිණිස අධිකරණය වෙත යොමු කරන බවද නියෝජ්‍ය අමාත්‍යවරයා සඳහන් කළේය.","len":3658}
{"id":"sri-lanka-39855268","url":"https:\/\/www.bbc.com\/sinhala\/sri-lanka-39855268","title":"වෙසක්: කුලදරුවන් දහසක් සසුනට","summary":"ජාත්‍යන්තර වෙසක් උළෙලට සමගාමිව කුලදරුවන් දහසක් සසුන්ගත කිරීමේ වැඩසටහන් ක්‍රියාත්මක කෙරෙන බව බුද්ධ ශාසන හා අධිකරණ කටයුතු අමාත්‍ය විජයදාස රාජපක්ෂ පවසයි.","text":"එහි එක් පියවරක් වශයෙන් දම්මුල්ල ශ්‍රී සුධම්ම විහාරස්ථානයේ දී කුලදරුවන් 75 දෙනෙකු සහ ඓතිහාසික රුවන්වැලි මහාසෑය අභියස දී කුලදරුවන් 215 දෙනෙකු සසුන්ගත කළ බව ඇමතිවරයා බීබීසී සිංහල සේවය වෙත අදහස් දක්වමින් කියා සිටියේය. කුලදරුවන් දහසක් සසුන්ගත කිරීමේ වැඩසටහන ඉදිරි දින කිහිපය තුළ ප්‍රදේශ ගණනාවක දී ක්‍රියාත්මක වනු ඇති බව කී ඇමතිවරයා විසින් එම වැඩසටහන හඳුන්වනු ලැබුවේ \"බුද්ධ ශාසනයේ චිරස්ථිතිය වෙනුවෙන් කරන මහඟු යුතුකමක්\" ලෙසය. ශ්‍රී ලංකාව තුළ \"අහස උසට වෙහෙරවිහාර, චෛත්‍ය නිර්මාණය වී තිබුණ ද\" ශාසනය ඉදිරියට ගෙන යාම සඳහා කුලදරුවන් අත්‍යවශ්‍යවන බව පෙන්වා දුන් ඇමතිවරයා ඒ අනුව මෙවැනි වැඩසටහනක් ක්‍රියාත්මක කිරීමට රජය තීරණය කළ බව සඳහන් කළේය. මේ අතර මැයි 12 සිට 14 වෙනිදා දක්වා කොළඹ සහ මහනුවර දී පැවැත්වීමට නියමිත එක්සත් ජාතීන්ගේ වෙසක් දින සැමරුමට සියලු කටයුතු සුදානම් බව කී අමාත්‍යවරයා ඒ සඳහා රටවල් 82ක නියෝජිතයන් සහභාගී වීමට නියමිත බව පැවසීය. රටවල් දහයක් නියෝජනය කරමින් ජාත්‍යන්තර වෙසක් දින සමාරම්භක උළෙල සඳහා ඉන්දීය අග්‍රාමාත්‍ය නරේන්ද්‍ර මෝදි සහභාගි වීමට නියමිතය. මැයි 14 වෙනිදා පවත්වනු ලබන සමාප්ති උළෙලේ ප්‍රධාන ආරාධිතයා වශයෙන් නේපාලයේ ජනාධිපතිනිය බින්ද්‍යා දේවි බන්ධාරි සහභාගී වීමට නියමිතව ඇත. වෙසක් දින සැමරුමට සමගාමීව පැවැත්වෙන දියවන්නා වෙසක් කලාපය මැයි 10 වෙනිදා සිට 14 වෙනිදා දක්වා දියත උද්‍යානය, පාර්ලිමේන්තු සංකීර්ණය අවට, ජපන් මිත‍්‍රත්ව පාර සහ දියවන්නා ඔය ආශි‍්‍රතව පැවැත්වීමට කටයුතු යොදා ඇත. එහිදී ආසියානු රටවල් 10 ක බෞද්ධ සම්ප‍්‍රදායන් පිළිබිඹු කරමින් කෙරෙන ප්‍රදර්ශනයක් පැවැත්වීමට ද නියමිතය. ඉන්දියාව, පාකිස්තානය, චීනය, තායිලන්තය, ජපානය, සිංගප්පූරුව, මියන්මාරය එම රටවල් අතර වේ.","len":3664}
{"id":"120919_cricket","url":"https:\/\/www.bbc.com\/sinhala\/sri_lanka\/2012\/09\/120919_cricket","title":"දැඩි ආරක්ෂක මුරකාවල් මැද ලෝක කුසලානය පෙරටම","summary":"අයිසීසී විස්සයි විස්ස ලෝක කුසලානය අඟහරුවාදා රාත්‍රියේ උත්සවශ්‍රීයෙන් ආරම්භ වීමත් සමඟම කොළඹ අගනුවර දැඩි ආරක්ෂක මුරකාවල් යොදා තිබෙන අයුරු සමාරම්භක තරඟයෙන් අනතුරුව බදාදා උදෑසන කොළඹට ලඟා වූ මට දැක ගැනීමට හැකිවිය.","text":"සරෝජ් පතිරණ අප වාර්තාකරු කොළඹ සිට හම්බන්තොට සහ මහනුවර ක්‍රීඩාංගන අවටත් එවැනිම රැකවල් යොදා ඇති බවයි, වාර්තා වන්නේ. සමාරම්භක තරඟයේදී විස්සයි විස්ස තරඟවල නව වාර්තාවක් බිහි කරමින් අජන්ත මෙන්ඩිස් පෑ දස්කම් සහ කුමාර් සංගක්කාර ඇතුළු ශ්‍රී ලංකා පිති කරුවන්ගේ පිති හරඹය පිළිබඳව ශ්‍රී ලංකා ක්‍රීඩා ලෝලීන් මහත් ප්‍රමෝදයෙන් කථා බහ කරන අයුරු ගුවන් තොටුපොලේ සිටම අසන්නට ලැබුණි. එම ජයග්‍රහණයත් සමඟම, සිම්බාබ්වේ කණ්ඩායම බොහෝ දුරට දෙවැනි වටයට සුදුසුකම් නොලබනු ඇති බැවින්, ශ්‍රී ලංකාව සහ දකුණු අප්‍රිකාව සුපිරි අට දෙනාගේ වටයට සුදුසුකම් ලබන හැඩයක් පෙනී යයි. බදාදා රාත්‍රියේ පැවැත්වෙන තරඟය සදහා ඛෙත්තාරාම පිටිය නවීන තාක්ෂනය යොදා විදුලි ආලෝකයෙන් වර්ණවත් කොට ඇති බැවින් දහවල සහ රාත්‍රිය අතර වෙනසක් ක්‍රීඩාංගනයේ නම් දකින්නට නැත. කෙසේ නමුත්, ශ්‍රී ලංකාව සහභාගි වන තරඟවල සියලුම ප්‍රවේශ පත්‍ර විකිණී තිබුනත්, ආර් ප්‍රේමදාස ක්‍රීඩාංගනයේදී බදාදා පැවැත්වුණු අයර්ලන්තය සහ ඕස්ට්‍රේලියාව අතර තරඟය මෙන්ම ඇෆ්ගනිස්තානය සහ ඉන්දියාව අතර තරඟයත් නැරඹීම සඳහා ක්‍රීඩාලෝලීන් පැමිණ සිටියේ අතලොස්සක් පමණි. මේ අතර තමන් විසින් කරන ලද පැමිණිල්ලකින් අනතුරුව ශ්‍රී ලංකා පොලීසියේ කොළඹ අපරාධ විමර්ශන කොට්ඨාශය කොළඹ පිටකොටුවේ වෙළඳසල් කිහිපයක් වැටලූ බවත්, බොරලැස්ගමුවේ පිහිටි ව්‍යාජ නිල ඇඳුම් නිපදවන කම්හලක් වසා දමන ලද බවත් අයිසීසී ජගත් ක්‍රිකට් පාලක මණ්ඩලය පවසයි. මෙම වැටලීම්වලදී අයිසීසී යේ ව්‍යාපාරික හවුල්කරුවන්ගේ අයිතිවාසිකම් උල්ලංඝනය කරමින් ජගත් කුසලානයේ ව්‍යාජ නිල ඇඳුම් නිපදවීම සහ බෙදාහැරීම සම්බන්ධයෙන් සැකපිට කිහිපදෙනෙකුම අත් අඩංගුවට ගෙන ඇති බව ජගත් පාලක මණ්ඩලය නිකුත්කළ නිවේදනයක සඳහන් වෙයි. සබැඳි තේමා","len":3674}
{"id":"141102_anura_kumara_election","url":"https:\/\/www.bbc.com\/sinhala\/sri_lanka\/2014\/11\/141102_anura_kumara_election","title":"ජනාධිපතිවරණය ව්‍යවස්ථා විරෝධීයි - අනුර කුමාර","summary":"වසර හතරක් ධුර කාලය දැරීමෙන් අනතුරුව හදිසි ජනාධිපතිවරණයක් කැඳවීම සඳහා හැකියාව ඇත්තේ ජනපතිවරයකුගේ පළමු ධුර කාලයේදී පමණක් බව ජනතා විමුක්ති පෙරමුණේ නායක අනුර කුමාර දිසානායක පවසයි.","text":"ව්‍යවස්ථාවට අනුව දෙවන වතාවට ජනපති පදවියට පත්වන පුද්ගලයා වසර හයම එම ධුරයේ රැඳී සිටිය යුතු බවයි අනුර කුමාර දිසානායක අවධාරණය කර සිටියේ. ‘ජනතාව පෙළන පාලනයට එරෙහි වෙමු’ යන තේමාව යටතේ ජනතා විමුක්ති පෙරමුණ සංවිධානය කළ රැස්වීම් මාලාවේ පළමු රැළිය ඉරිදා කන්තලේදී ආරම්භ කෙරුණු අවස්ථාවේදී ඔහු මේ බව ප්‍රකාශ කළේය. ‘ජේ ආර් ජයවර්ධන හැත්තෑ අටේ පෙබරවාරි හතර වෙනිදා දිවුරුම් දුන්නා. අසූ දෙකේ ජනාධිපති ඡන්දයක් තිබ්බා. දෙවැනි වර හයම ඉන්න ඕනි,අසූ අටේ තිබ්බා. චන්ද්‍රිකා මැතිනිය අනූහතරේ බලයට ආවා. අවුරුදු හතර ගෙවුනට පස්සේ අනූනවයේ ඡන්දයක් තිබ්බා. අනූනවයේ බලය අරගෙන අවුරුදු හයම දෙදහස් පහ වෙනකම් හිටියා’ යනුවෙන් පවසමින් ඔහු ඒ සඳහා ඉතිහාසයෙන් උදාහරණ ගෙන හැර දැක්වූවේය. ලේ විලක් රටේ ආර්ථිකය, නීතිය, සංවර්ධනය, ධනය සහ බලය යන සියල්ල රාජපක්ෂ පවුල වටා කේන්ද්‍ර කර ගෙන ඇති බවටද ජනතා විමුක්ති පෙරමුණේ නායකයා චෝදනා කළේය. ‘ව්‍යවස්ථාව සංශෝධනය කර ගෙන එන්න කරුණා කරලා. තුනෙන් දෙකේ බලය තියනවනේ. මොකටද ව්‍යවස්ථාව කඩන්නේ. කවුරුවත් අත උස්සන්නේ නැහැ දැන්. ඒක එයා දන්නවා දැන්. ඒක තමයි ව්‍යවස්ථාව කඩන්න හදන්නේ’ යැයි පැමිණ සිටි ගොවි ජනතාව අමතමින් ඔහු කියා සිටියේය. ‘අපි මෙතන රැස් වෙලා ඉන්න තමුන්නාන්සේලාගෙන් අහන්නේ. මේ රටේ ව්‍යවස්ථාව කඩලා යළි මේ රටේ නායකයා වෙන්න ඉඩ දෙනවද. ඉඩ දෙන්න බැහැ. ඒක අපේ රටේ ලේ විලක් බවට පවත්වන එක වළක්වන්න බැහැ. අපේ රට මහා ඛේදවාචකයකට ඇද දාන එක වළක්වන්න බැහැ’ යැයි ජනතා විමුක්ති පෙරමුණේ නායකයා ප්‍රකාශ කළේය. ජාතික හෙළ උරුමය ඇතුළු තවත් දේශපාලන පක්ෂ රැසක් සමග තම පක්ෂය සංවිධානගත වීමට සැලසුම් කරණුයේ යෝජිත ජනාධිපතිවරණය පැවැත්වීම වළක්වාලීමට බවත් ජනතා විමුක්ති පෙරමුණේ නායක අනුර කුමාර දිසානායක වැඩි දුරටත් කියා සිටියේය.","len":3679}
{"id":"130129_champika_india","url":"https:\/\/www.bbc.com\/sinhala\/sri_lanka\/2013\/01\/130129_champika_india","title":"ඇමති රණවක ඉවත් කළේ ඉන්දියාවේ වුවමනාවට - එජාප","summary":"ජනාධිපති මහින්ද රාජපක්ෂ විසින් කැබිනට් සංශෝධනයේදී විදුලි බල අමාත්‍ය චම්පික රණවකගේ අමාත්‍යාංශය වෙනස් කළේ ඉන්දියාවේ අවශ්‍යතාවය මත බව එක්සත් ජාතික පක්ෂය (එජාප) පවසයි.","text":"අමාත්‍ය රණවක සාම්පූර් බලාගාරය ඉදිකිරීමේ සැලසුමට විරෝධය පළ කරමින් සිටි බව එජාපය පවසයි පසුගියදා ඉන්දියාවේ සංචාරයක යෙදුනු විදේශ අමාත්‍ය ජී එල් පීරිස් සාම්පූර් විදුලි බලාගාරය ඉදිකරන බවට ඉන්දියාවට සහතිකයක් ලබා දුන් බවත්, අමාත්‍ය රණවක සාම්පූර් බලාගාරය ඉදිකිරීමේ සැලසුමට විරෝධය පළ කරමින් සිටි බවත් එජාප මහ ලේකම් තිස්ස අත්තනායක මන්ත්‍රීවරයා පවසයි. කැබිනට් සංශෝධනයේදී පාඨලී චම්පික රණවක තාක්ෂණ, පර්යේෂණ හා පරමාණුක බලශක්ති අමාත්‍යවරයා වශයෙන් වැඩ භාර ගත්තේය. කලක් මුළුල්ලේ දිග ඇදෙමින් පැවති සාම්පූර් බලාගාරය ඉදි කිරීමට අනුමැතිය පළ කිරීම එක්සත් ජාතීන්ගේ මානව හිමිකම් මණ්ඩලය සැසි වාරයේදී ශ්‍රී ලංකාව සම්බන්ධ යොජනාවක් ඉදිරිපත් වූ විට එයට එරෙහිව ඡන්දය භාවිතා කිරීම පිණිස ඉන්දියාවට දුන් \"අල්ලසක්\" බවයි, අත්තනායක මන්ත්‍රීවරයා පවසන්නේ. එළැඹෙන පෙබරවාරියේදී ආරම්භ වන මානව හිමිකම් මණ්ඩලය සැසි වාරයේදී ශ්‍රී ලංකාව සම්බන්ධ යෝජනාවක් ඉදිරිපත් කරන බව ශ්‍රී ලංකාවේ සංචාරයක නිරත වූ ඇමෙරිකානු දූත මණ්ඩලය සඳුදා නිවේදනය කළේය. \"මේකට මෙච්චර කල් බාධා කළේ විදුලි බල ඇමතිතුමා චම්පික රණවක අපි ඒ නිසා ඇමතිවරයා අයින් කරලා මේ බලාගාරය ඔබට දෙනවා ඒ නිසා ජිනීවා රැස්වීමේදී ශ්‍රී ලංකාවට සහය දෙන්න කියල තමයි එතෙන්දි ඒ රාජ්‍යතාන්ත්‍රික කථා බහ ගිහිල්ල තියෙන්නේ,\" තිස්ස අත්තනායක මන්ත්‍රීවරයා මාධ්‍යවේදීන් හමුවේ කියා සිටියේය. පසුගිය වසරේ පැවැත්වුණු මානව හිමිකම් මණ්ඩල සැසි වාරයේදී විදේශ අමාත්‍යවරයා, මහින්ද සමරසිංහා අමාත්‍යවරයා සහ වත්මන් අගවිනිසුරු මොහාන් පීරිස් ඇතුළු දූත පිරිස දුන් ප්‍රතිඥා කිසිවක් ඉටු නොකලා පමණක් නොව අවසානයේ අධිකරණයේ ස්වාධීනත්වය ද විනාශ කළ බව ද ඔහු කියා සිටියේය. වැඩි තොරතුරු සඳහා සබැඳි තේමා","len":3683}
{"id":"130518_vavuniya","url":"https:\/\/www.bbc.com\/sinhala\/sri_lanka\/2013\/05\/130518_vavuniya","title":"යුද්ධයේදී මිය ගිය පිරිස් සිහි කිරීමට පැමිණි 15 දෙනෙක් අත්අඩංගුවේ","summary":"යුද්ධයේදී මිය ගිය දෙමළ ජනතාව සිහි කිරීමේ උත්සව වලට සහභාගිවූ පිරිසක් මන්නාරමේදී අත්අඩංගුවට ගෙන තිබේ.","text":"පොලීසිය පැවසුවේ එම පිරිස් ප්‍රභාකරන්ගේ ජායාරුප රැගෙන ගමන් ගත් නිසා ඔවුන් අත්අඩංගුවට ගත් බවයි. පහළොස්දෙනකුගෙන් යුත් මේ පිරිස අත් අඩංගුවට ගන්නා ලද්දේ මන්නාරම පොලීසිය විසින්. ඔවුන් බැලීමට පොලීසිය වෙත ගිය දෙමළ ජාතික සන්ධානයේ වන්නි දිස්ත්‍රික් පාර්ලිමේන්තු මන්ත්‍රී විනෝ නෝහරාදලිංගම් පැවසුවේ අත්අඩංගුවේ සිටින පිරිස අතර දෙමළ ජනතා පෙරමුණේ සාමාජිකයන් පිරිසක්ද මන්නාරමේ ප්‍රාදේශීය මාධ්‍යවේදියකුද සිටින බවයි. ඒ අතර කාන්තාවන් හත්දෙනකුද සිටින බව ඔහු පැවසුවේය. මන්නාරම පොලීසියේ ජේෂ්ට පොලිස් නිලධාරියෙක් පැවසුවේ ප්‍රභාකරන්ගේ ජායාරුප රැගෙන මළවුන් සිහිකිරීමේ උත්සවයකට සහභාගී වීමට යමින් සිටි නිසා ඔවුන් අත්අඩංගුවට ගත් බවයි. එහෙත් එය සංවිධානය කළ පිරිස් පොලීසිය කරන ප්‍රකාශය ප්‍රතික්ෂේප කළහ. දෙමල ජාතික සන්ධානයේ යාපනය දිස්ත්‍රික්කයේ පාර්ලිමේන්තු මන්ත්‍රී මාවේ සේනාධිරාජා වවුනියාව නගර සභා ශාලාවේ පැවති මිය ගිය පිරිස් සිහිපත් කිරීමේ උත්සවයේදී රැස්ව සිටි පිරිස අමතමින් කියා සිටියේ දෙමළ ජනතාවගේ කඳුළු කිසි දිනක කිසිදු රජයකට මැකිය නොහැකි බවයි. උත්සවයට එක්වූ ප්‍රජාතන්ත්‍රවාදී ජනතා පෙරමුණේ නායක, පාර්ලිමේන්තු මන්ත්‍රී මනෝ ගනේෂන් කියා සිටියේ කොළඹ පැවැත්වූ විජයග්‍රාහී උත්සවයට යම්කිසි තර්කානුකුලභාවයක් ඇත්ද ඊට වඩා වැඩි තාර්කික බවක් වවුනියාවේ මළවුන් සිහිපත් කිරීමේ උත්සවයට ඇති බවයි. එය දේශපාලන වාසි තකා සිදු කෙරෙන්නක් නොවන බවත් ඔහු ප්‍රකාශ කළේය. වවුනියාව නගර සභා ශාලාවේ පැවති උත්සවයට සභාගි නොවන ලෙසට ආරක්ෂක අංශ විසින් ඊයේ සවස සිට දැනුම් දී ඇත. එම උත්සවය වාර්තා කිරීමට පැමිණි වාර්තාකරුවන්ගේ දුර කථනවලට කිසියම් පිරිසක් විසින් නගර සභා ශාලාවේ බෝම්බයක් තිබෙන බවට වරින් වර ඇමතුම් දී තිබේ.","len":3693}
{"id":"121029_unp_tna_london","url":"https:\/\/www.bbc.com\/sinhala\/sri_lanka\/2012\/10\/121029_unp_tna_london","title":"යුද අපරාධ පරීක්ෂණ සම්බන්ධයෙන් එජාප-ටීඑන්ඒ මත ගැටුමක","summary":"එල්ටීටීඊ යට එරෙහි යුද්ධයේ අවසාන භාගයේදී සිදුවූ බව පැවසෙන යුද අපරාධ පිළිබඳව පරීක්ෂණයක් පැවැත්වීම සම්බන්ධයෙන් දැනට බ්‍රිතානයේ සංචාරයක යෙදී සිටින ශ්‍රී ලංකා දේශපාලන පක්ෂ නියෝජිතයන් අතර විසංවාදයක් මතුවී තිබේ.","text":"යුද්ධයේ අවසාන භාගයේදී යුද අපරාධ සිදු කළ බවට ආරක්ෂක හමුදාවලට මෙන්ම එල්ටීටීඊ යටද චෝදනා එල්ල වී තිබේ ශ්‍රී ලංකාවේ ජාතික ගැටලුව විසඳීම පිළිබඳව බ්‍රිතාන්‍යවාසී ශ්‍රී ලාංකික තරුණ පරපුර සමඟ සාකච්ඡා කිරීමේ අරමුණින් පාලක එක්සත් ජනතා නිදහස් සන්ධානය (එජනිස), එක්සත් ජාතික පක්ෂය (එජාප) සහ දෙමළ ජාතික සන්ධානය (දෙජාස) නියෝජනය කරමින් දූත පිරිසක් මේ දිනවල බ්‍රිතාන්‍යයේ සංචාරයක නිරතව සිටිති. ශ්‍රී ලංකාවේ යුද අපරාධ පිලිබඳ පරීක්ෂණයකට තම පක්ෂයේ සහාය හිමි නොවන බවයි, එජාප මන්ත්‍රී හරීන් ප්‍රනාන්දු සංදේශයට කියා සිටියේ. කෙසේ නමුත්, පසුගිය වසරේ දෙසැම්බරයේදී මේ දූත පිරිසම බ්‍රිතාන්‍යයේ කරන ලද සංචාරයකින අනතුරුව නිකුත් කළ ඒකාබද්ධ ප්‍රකාශනයේ මූලිකම අංගයක් වූයේ යුද අපරාධ පිලිබඳ පරීක්ෂණයක අවශ්‍යතාවය බව පෙන්වා දෙන දෙජාස නියෝජිත රගු බාලචන්ද්‍රන්, එවැනි පරීක්ෂණයකට දෙමළ ජාතික සන්ධානයේ පූර්ණ සහාය හිමිවන බව ප්‍රකාශ කරයි. මෙම ප්‍රශ්නයේදී එජාපය සහ තම පක්ෂය අතර මතවාදීමය වෙනසක් තිබුනත් එය තම දූත පිරිස අතර මතුවී තිබෙන මතභේදයක් නොවන බවයි, ඔහු බීබීසී සංදේශයට කියා සිටියේ. පාලක සන්ධානයේ වසන්ත දිසානායක මන්ත්‍රීවරයාද ඇතුලත් මෙම දූත පිරිස බ්‍රිතාන්‍යවාසී බොහෝ ශ්‍රී ලාංකික කණ්ඩායම් සමඟ සාකච්ඡා පැවැත්වූ නමුත්, ශ්‍රී ලාංකික දෙමළ ජාතිකයන් නියෝජනය කරන ප්‍රධානම සංවිධානයක් වන බ්‍රිතාන්‍ය දෙමළ සංසදය සමඟ තවමත් සාකච්ඡා නොකළ බව රගු බාලචන්ද්‍රන් පිළිගත්තේය. කෙසේ වුවත්, ඉන්ටර්නැෂනල් ඇලර්ට් සහ රාජකීය පොදු රාජ්‍ය මණ්ඩලීය සංගමයේ සංවිධානය කළ තම සංචාරය විදේශගත දෙමළ ප්‍රජාව සමඟ සංවාදයක් පවත්වා ගැනීම සඳහා ශ්‍රී ලංකාවේ ආණ්ඩුවට උපකාර කිරීමේ අරමුණින් කෙරෙන්නක් බවට පලවන මතය ඔහු ප්‍රතික්ෂේප කළේය. වැඩි තොරතුරු සඳහා සබැඳි තේමා","len":3694}
{"id":"sri-lanka-36353167","url":"https:\/\/www.bbc.com\/sinhala\/sri-lanka-36353167","title":"දින හතක් ගංවතුරට කොටු වී සිටි අන්ධ පවුලක්","summary":"ගංවතුර සහ නාය යෑම් හේතුවෙන් දිවයින පුරා අවතැන් වූ සංඛ්‍යාව හාර ලක්ෂය ඉක්මවති.","text":"අවතැන් වූ පිරිස් තාවකාලික රැඳවුම් මධ්‍යස්ථාන තුළ රඳවා සිටින අතර කොළඹ ඇතැම් ප්‍රදේශවල තවදුරටත් ගලවා ගැනීමේ මෙහෙයුම් ක්‍රියාත්මක වෙයි. ගංවතුරට කොටු වී සිටි ජනතාවගෙන් බහුතරයක් ආරක්‍ෂිත ස්ථාන කරා රැගෙන ගොස් ඇති අතර සොර සතුරු බිය හේතුවෙන් ඇතැමකු සිය නිවෙස් තුළම රැඳී සිටින බව වාර්තා වේ. හලාවත මයික්කුලම ඊබට්‌ සිල්වා වත්තේ වෙසෙන ආර්එම් ගුණවංශ ඇතුළු පවුලේ සිව් දෙනකුද ගංවතුර හමුවේ දින හතක් නිවසේ රැඳී සිටියේ සොර සතුරු බිය නිසා නොවේ. එසේ කර කියා ගත නොහැකිව ඔවුන් සිව් දෙනාට නිවසට කොටු වී සිටීමට සිදු වූයේ දෑස නොපෙනීම හේතුවෙනුයි. දින හතෙන් වැඩි කාලයක් කුස ගින්නෙන් පෙළෙමින් සිටි මොවුන් සොයා සංදේශය වෙනුවෙන් එහි ගියේ ප්‍රසාද් ජයමාන්න පූර්ණමාල්. 'අඳුර මිස එළියක් නුදුටුමි' නිවසේ ගෘහ මූලිකයා වන ආර් එම් ගුණවංශ විශ්‍රාමලත් සංගීත ගුරුවරයෙකි. 'ගං වතුරේදී අපිට කිසි දෙයක් කර ගන්න බැරි උනා. ඇඳන් මට්ටමටම වතුර ආවා. අපි ඇඳන් තවත් උස්සලා ඒවා උඩට වෙලා තමයි හිටියේ' ඔහු කියා සිටියේය. 'රජයෙන් කිව්වා විපතට පත් සියලු දෙනාට සහන සලසනවා කියලා .නමුත් අපිට කිසි දෙයක් උනේ නැහැ එක සෝචනීය තත්වයක් . අපි මේ තත්වය තුල දින කීපයක් නොකා නොබී හිටියා.' මාජී සිකෙරා උපතින් අන්ධ නොවුනත් මේ වන විට ඇයගේ දෑස් නොපෙනේ . ඇය කියා සිටියේ තමන් මුහුණ දී සිටින තත්වය බලධාරීන්ට දැනුම් දුන්නත් ඉන් ඵලක් නොවූ බවයි. 'අනික් ප්‍රධාන කරුණ නම් වටේ පිටේ කිසි කෙනෙකුටත් අපිට උදව් කරන්න විදිහක් නැහැ . ඔක්කොම ජලයෙන් යට වෙලා . පාරක යන්න බැහැ. වාහනයකට එන්න බැහැ.' 'මේ වගේ වේලාවකදී අබාධිත පුද්ගලයන්ට උදව් කරන්න නිසි වැඩපිළිවෙළක් තිබිය යුතුයි නේද?' මාජී සිකෙරා ප්‍රශ්න කරන්නීය. \"අඳුරක් මිස මම එළියක් නුදුටුමි කිසි විට ළඟ පාතින්. වරම් නොලද්දේ කීම දැයි නොදනිමි ලොව බලනට දෑසින් \"","len":3702}
{"id":"140925_mahinda_speach_un_general_assembly","url":"https:\/\/www.bbc.com\/sinhala\/sri_lanka\/2014\/09\/140925_mahinda_speach_un_general_assembly","title":"\"ශ්‍රී ලංකාව මානව හිමිකම් කවුන්සිලයේ ගොදුරක්\"","summary":"ශ්‍රී ලංකාවේ වසර විසි හයක සිවිල් යුද්ධය සම්බන්ධයෙන් ආරම්භ කොට ඇති පරීක්ෂණය දේශපාලන වශයෙන් පොළඹවන ලද, ප්‍රමාණය ඉක්මවා යන එකක් බව පවසමින් ජනාධිපති මහින්ද රාජපක්ෂ එක්සත් ජාතීන්ගේ මානව හිමිකම් කවුන්සිලය දෝෂ දර්ශනයට ලක් කරයි.","text":"මහින්ද රාජපක්ෂ ජනාධිපතිවරයා 69 වැනි එක්සත් ජාතීන්ගේ මහා මණ්ඩල සමුළුව අමතමින් මහින්ද රාජපක්ෂ ජනාධිපතිවරයා එසේ ප්‍රකාශ කළේ බදාදා 69 වැනි එක්සත් ජාතීන්ගේ මහා මණ්ඩල සමුළුව අමතමින්. සිවිල් යුද්ධයෙන් බැට කෑ ශ්‍රී ලංකාව මේ වන විට මානව හිමිකම් මණ්ඩලයේ හොඳින් සිතා නොබැලු අරමුණුවලින් යුත් න්‍යාය පත්‍රවල අවාසනාවන්ත ගොදුරක් බවට පත්ව ඇතැයි ජනාධිපතිවරයා තව දුරටත් කියා සිටියේය. 2009 වසරේ දී යුද්ධය නිම වීමත් සමගම ශ්‍රී ලංකාව අත්කර ගෙන තිබෙන සැලකියයුතු ප්‍රගතිය එක්සත්ජාතීන්ගේ මානව හිමිකම් කවුන්සිලය විසින් අමතක කර දමා ඇති බවත් ජනාධිපති මහින්ද රාජපක්ෂ ප්‍රකාශ කළේය. “මගේ රට ඉලක්ක කොට ගෙන කටයුතු කරන ආකාරය දෙස බලන විට එහි සාධාරණීකරණය කළ නොහැකි මට්ටමේ දැඩි මැදිහත් වීම් සහ අපක්ෂපාති බවක් දක්නට තිබෙනවා,” යනුවෙන් කියා සිටි ජනාධිපතිවරයා ශ්‍රී ලංකාවට වඩා ලෝකයේ මානව හිමිකම් කවුන්සිලයේ දැඩි අවධානය යොමු විය යුතු රටවල් සහ ප්‍රශ්න තිබෙන බව ප්‍රකාශ කළේය. විරෝධතාවයක් ජනාධිපති මහින්ද රාජපක්ෂ සිය කථාව පවත්වන අවස්ථාවේ නිව්යෝර්ක් නුවර එක්සත් ජාතීන්ගේ මානව හිමිකම් කවුන්සිලයේ රැස්වීම පැවැත්වූ ගොඩනැගිල්ල අබියස ශ්‍රී ලංකාවෙන් පිටත ප්‍රකාශයට පත් කොට ඇති ඊලාම් රාජ්‍යයේ ආධාර කරුවන් විසින් විරෝධතා ව්‍යාපාරයක් සංවිධාන කොට තිබිණ. විරෝධතා ව්‍යාපාරය මෙහෙයවූ එම සංවිධානයේ වී. රුද්‍රකුමාරන් කියා සිටියේ ශ්‍රී ලංකාවේ ජනාධිපතිවරයාට සහ හමුදාවට එරෙහිව ක්‍රියාත්මක වූ විරෝධතාවයට ඇමරිකා එක්සත් ජනපදයේ සහ කැනඩාවේ ආධාර කරුවන්ගේ සහය ලැබුණු බවයි. එක්සත්ජාතීන්ගේ පරීක්ෂණ කණ්ඩායම් වලට ශ්‍රී ලංකාවට පැමිණ ම සඳහා වීසා නිකුත් නොකිරීම, සහ සාක්ෂි දීමට ඉදිරිපත් වුවන් බිය ගැන්වීම සම්බන්ධයෙන් විරෝධතා කරුවෝ සිය දැඩි විරෝධය පළ කළහ.","len":3705}
{"id":"sri-lanka-40738894","url":"https:\/\/www.bbc.com\/sinhala\/sri-lanka-40738894","title":"ශිරන්ති CID වෙත නොපැමිණෙයි","summary":"තාජුදීන් ඝාතනය සම්බන්ධයෙන් ක්‍රියාත්මක පරීක්ෂණ සඳහා ප්‍රකාශයක් ලබා ගැනීම පිණිස අපරාධ පරීක්ෂණ දෙපාර්තමේන්තුව වෙත කැඳවා තිබූ හිටපු ජනාධිපති මහින්ද රාජපක්ෂගේ බිරිඳ ශිරන්ති රාජපක්ෂ අද (ජුලි 27) ඒ හමුවේ පෙනී සිටීමට නොහැකි බව දන්වා තිබේ.","text":"පාර්ලිමේන්තු මන්ත්‍රී නාමල් රාජපක්ෂ කියා සිටියේ ඉදිරි දිනකදී අදාළ ප්‍රකාශය ලබා දීමට කටයුතු කරන බවය ඇය ඒ වෙත කැඳවා තිබුණේ රතුකුරුස ආයතනය විසින් 'සිරිලිය සවිය' සංවිධානය වෙත සපයන ලද ඩිෆෙන්ඩර් ජීප් රථයක් සම්බන්ධයෙන් ප්‍රකාශයක් ලබා ගැනීම සඳහාය. අද දින ශිරන්ති රාජපක්ෂට අපරාධ පරීක්ෂණ දෙපාර්තමේන්තුව හමුවේ පෙනී සිටීමට නොහැකි බව ඇයගේ නීතිඥයින් ඒ වෙත දන්වා තිබේ. බීබීසී සිංහල සේවය කළ විමසීමක දී ශිරන්ති රාජපක්ෂගේ පුත් පාර්ලිමේන්තු මන්ත්‍රී නාමල් රාජපක්ෂ කියා සිටියේ ඉදිරි දිනකදී අදාළ ප්‍රකාශය ලබා දීමට කටයුතු කරන බවය. (WP) KA-0642 අංක දරන ඩිෆෙන්ඩර් රථය 2011 අගෝස්තු මාසයේ සිට 2015 ජනවාරි 20 වෙනිදා දක්වා හිටපු ජනාධිපතිවරයාගේ බිරිඳ ශිරන්තිගේ 'සිරිලිය සවිය' සංවිධානය සඳහා ලබා දී තිබුණු බව රතු කුරුස ආයතනය, අපරාධ පරීක්ෂණ දෙපාර්තමේන්තුව වෙත මීට ඉහතදී දන්වා තිබිණි. තාජුදීන් රගර් ක්‍රීඩක වසීම් තාජුදීන් ඩිෆෙන්ඩර් රථයකින් පැහැර ගෙන ගොස් ඝාතනය කර ඇතැයි ඒ සම්බන්ධයෙන් අපරාධ පරීක්ෂණ දෙපාර්තමේන්තුව කළ පරීක්ෂණවලින් හෙළි වී ඇති බව මීට පෙර මාධ්‍ය වාර්තා කර තිබිණි. එම රථය 'සිරිලිය සවිය' සංවිධානය භාරයේ තිබෙන අවස්ථාවේදී ඔවුන් එය කුමන කාර්යයක් සඳහා භාවිත කළේ ද යන්න තමන් නොදන්නා බව රතුකුරුස සංවිධානය එවක පැවසීය. ඩිෆෙන්ඩර් රථයේ පැහැය වෙනස් කිරීම සම්බන්ධයෙන් තමන් දන්නා සියලුම තොරතුරු අපරාධ පරීක්ෂණ දෙපාර්තමේන්තුව හමුවේ පවසා ඇති බවත් එම ආයතනය සඳහන් කොට තිබිණි. අදාළ ඩිෆෙන්ඩර් රථය මේ වන විට පවතින්නේ අපරාධ පරීක්ෂණ දෙපාර්තමේන්තුව භාරයේය. මේ අතර තාජුදීන් ඝාතනයේ සාක්ෂි වසන් කිරීමට කටයුතු කළ බවට චෝදනා එල්ල වූ විශ්‍රාමික නියෝජ්‍ය පොලිස්පති අනුර සේනානායක වසරකට අධික කාලයක් රිමාන්ඩ් භාරයේ පසු වූ අතර පසුගියදා ඇප මත නිදහස් කෙරිණි.","len":3707}
{"id":"121217_supreme_court","url":"https:\/\/www.bbc.com\/sinhala\/sri_lanka\/2012\/12\/121217_supreme_court","title":"විනිසුරුවරුන් නැතිව ශ්‍රේෂ්ඨාධිකරණයේ කටයුතු අඩාලයි","summary":"විනිසුරු ශිරාණි තිලකවර්ධන සමග අසුන් ගැනීමට නියමිත සිටි අනෙක් විනිසුරුවරුන් දෙදෙනා නොපැමිණීම හේතුවෙන් ශ්‍රේෂ්ඨාධිකරණයේ සියලු නඩු විභාග සියල්ල කල් දැමීමට සිදුවිය.","text":"චන්ද්‍රා ඒකනායක සහ එස් අයි ඉමාම් විනිශ්චයකාරවරුන් දෙදෙනා නඩු විභාග සඳහා පැමිණ නොසිටියේ මන්ද යන්න අධිකරණයේ ප්‍රකාශයට පත්වූයේ නැහැ අගවිනිසුරු ශිරාණි බණ්ඩාරනායකට එරෙහිව පැවැත්වුණු දෝෂාභියෝගය විමර්ශනය කළ පාර්ලිමේන්තු තේරීම් කාරක සභාව හමුවේ තිලකවර්ධන විනිසුරුවරිය හමුවේ සාක්ෂි දුන්නාය. විශේෂයෙන්ම ගෝල්ඩන් කී සමාගම වසා දැමීමේ සිදුවීම සම්බන්ධ නඩු විභාගයෙන් තමන් ඉවත් කොට අගවිනිසුරුවරිය එහි මුලසුන දැරීම තිලකවර්ධන විනිසුරුවරියගේ දෝෂ දර්ශනයට ලක්වූ බව තේරීම් කාරක සභාවේ ආණ්ඩු පක්ෂ මන්ත්‍රීවරුන්ගේ වාර්තාවේ දැක්වේ. කෙසේ නමුත් චන්ද්‍රා ඒකනායක සහ එස් අයි ඉමාම් විනිශ්චයකාරවරුන් දෙදෙනා නඩු විභාග සඳහා පැමිණ නොසිටියේ මන්ද යන්න අධිකරණයේ ප්‍රකාශයට පත්වූයේ නැහැ. රාජ්‍ය මාධ්‍ය ශ්‍රේෂ්ඨාධිකරණයට පැමිණ සිටියේ ශිරාණි තිලකවර්ධන විනිසුරුවරිය පමණක් බැවින් නඩු විභාග 30 කට අධික ප්‍රමාණයක් කල් දැමීමට ඇයට සිදුවිය. මේ අතර ප්‍රකාශයක් කරන ප්‍රජාතත්‍රවාදය සඳහා වූ නීතිවේදීන්ගේ සංවිධානය, රාජ්‍ය මාධ්‍ය උපයෝගී කරගෙන අධිකරණය වෙත කෙරෙන පහරදීම් වහාම නැවැත්විය යුතු බව අවධාරණය කරයි. \"අපි නැවත වරක් රජයේ මාධ්‍යයට කියා සිටිනවා මාධ්‍ය සදාචාරය ආරක්ෂා කරන ලෙස,\" නීතිවේදී ක්‍රිශාන්ත වැලිඅමුණ සඳහන් කළේය. මාධ්‍ය හමුවේ අදහස් දැක්වූ නීතිඥ සංවිධාන ගණනාවක් මේ අතර ප්‍රකාශ කළේ නීතිඥ සංගමයේ උප සභාපතිනි අනෝමා ගුණතිලකට එරෙහිව විශ්වාස භංගයක් ඉදිරිපත් කිරීමට නීතිවේදීන් බහුතරයක් සූදානම් වීම හමුවේ ඇය පදවියෙන් ඉල්ලා අස්වූ බවයි. දෝෂාභියෝග ක්‍රියාවලියේදී ආණ්ඩුවට පක්ෂග්‍රාහීව ක්‍රියාකරමින් නීතිඥ සංගමයේ සාමූහික වගකීම ඇය උල්ලංඝනය කිරීම එම විශ්වාස භංගයට හේතුව බව නීතිඥ සුනිල් වටගල පැවසීය. වැඩි තොරතුරු සඳහා සබැඳි තේමා","len":3712}
{"id":"150121_rajitha_assassinations_lasantha","url":"https:\/\/www.bbc.com\/sinhala\/sri_lanka\/2015\/01\/150121_rajitha_assassinations_lasantha","title":"ලසන්ත ඝාතන තතු දන්නවා - රාජිත","summary":"පාර්ලිමේන්තු මන්ත්‍රී රවී රාජ් ඝාතනය පිළිබඳ සියලු තොරතුරු පොලීසිය සතුව ඇති බවත් මාධ්‍යවේදී ලසන්ත වික්‍රමතුංග ඝාතනය සිදුකල ආකාරය මෙන්ම ඊට නියෝග දුන්නේ කවුද යන තොරතුරු සියල්ල අනාවරණය වී ඇති බවත් සෞඛ්‍ය අමාත්‍ය රාජිත සේනාරත්න ප්‍රකාශ කරයි.","text":"ලසන්ත විකමතුංග ඝාතනයට ආරක්ෂක ලේකම් ගොඨාභය රාජපක්ෂ සම්බන්ධ බවට හිටපු අමාත්‍ය මර්වින් සිල්වා එල්ල කරන චෝදනාව සත්‍ය බවට තොරතුරු තිබෙන බවත් රාජිත සේනාරත්න අමාත්‍යවරයා මාධ්‍ය හමුවකදී පැවසුවේය කුමන්ත්‍රණය ජනපතිවරණයෙන් අනතුරුව දිගටම බලයේ රැඳී සිටීමට හිටපු ජනාධිපති මහින්ද රාජපක්ෂ කළ බව පැවසෙන කුමන්ත්‍රණය ව්‍යවර්ථ කිරීමට පොලිස්පතිවරයා ඇතුළු පොලිසිය ගත් ක්‍රියාමාර්ගය ඇමතිවරයාගේ ප්‍රසංශාවට ලක් විය. පොලිස් දෙපාර්තමේන්තුව ගැන සඳහන් කළ ඔහු ප්‍රකාශ කළේ පොලීසියේ තමන්ට වඩා දක්ෂ දේශපාලකයන් සිටින බවයි. “ඒ කට්ටියට ඕන නම් සුට් එක ගලවල එන්න කියල, අපි හොඳ නිලධාරීන්ව දෙනවා පොලිස් සේවය ඉදිරියට ගෙන යන්න. පොලීසියේ උඩ සිට පහලටම වෙනස් කරනවා,” අමාත්‍යවරයා පැවසුවේය. පොලිස්පතිවරයා ගැන විශේෂයෙන් සඳහන් කළ යුතු බව පැවසූ අමාත්‍ය රාජිත සේනාරත්න, සියලු දුෂ්කරතා මධ්‍යයේ වුවත් පොලිස්පතිවරයා ඉතාමත්ම අවංක සේවයක් ඉටු කළ බව පැවසුවේය. ‘කැලෑ ආණ්ඩුවක්’ දුෂිත නිලධාරීන්ට නව රජය රැකවරණ ලබා දෙන්නේය යන චෝදනාවට පිළිතුරු දුන් රාජිත සේනාරත්න අමාත්‍යවරයා පැවසුවේ ‘කැලෑ ආණ්ඩුවක්’ ආණ්ඩුවක් ලෙස රජයට ක්‍රියා කල නොහැකි බවයි. ප්‍රජාතන්ත්‍රවාදී ලෙස නීති පද්ධතියට යටත්ව ක්‍රියා කිරීමේ අවශ්‍යතාව පෙන්වා දුන් ඔහු ‘කැලෑ ආණ්ඩුවක්’ ආණ්ඩුවක් ලෙස රජයට ක්‍රියා කල නොහැකි බව ප්‍රකාශ කළේය. අල්ලස් හෝ දුෂණ කොමිසමේ සභාපතිවරයා වශයෙන් කටයුතු කරන්නේ කලින් සිටි නිලධාරියාම බව පෙන්වා දුන් අමාත්‍යවරයා ඔහුට විරුද්ධවත් පැමිණිලි තිබෙන බව පැවසුවේය. එහෙත් ඔහු ඉවත් කිරීමට නෛතික බලයක් නොමැති බව සඳහන් කළ අමාත්‍යවරයා කියා සිටියේ අලුත් කොමිසමක් පත් කිරීම හැරෙනවිට වෙනත් බලයක් නොමැති බවයි. වෙනස් කළ හැක්කේ අධ්‍යක්ෂ ජෙනරාල්වරයා පමණක් බවයි ඔහු පැවසුවේ.","len":3714}
{"id":"141005_harin_sajith_unp","url":"https:\/\/www.bbc.com\/sinhala\/sri_lanka\/2014\/10\/141005_harin_sajith_unp","title":"සජිත් අගමැති අපේක්ෂකයා කළ යුතුයි - හරීන්","summary":"ඉදිරියේ පැවැත්වීමට නියමිත ජනාධිපතිවරණය වෙනුවෙන් එක්සත් ජාතික පක්ෂය කැපවීමට ප්‍රථම සජිත් ප්‍රේමදාස අගමැති අපේක්ෂකයා වශයෙන් නම් කළ යුතුව තිබෙන බව හිටපු පාර්ලිමේන්තු මන්ත්‍රී හරීන් ප්‍රනාන්දු පැවසුවේය.","text":"‘මේ රට මේ වට්ටලා තියන වලෙන් ගොඩ ගන්න, මේ ගිලිලා තියන නැව ආයත් ජැක් එකක් ගහලා උස්සලා ගන්න පුළුවන් අපි කැමති උනත් අකමැති උනත්, හිනාව බැරි උනත් අතපත ගාලා උම්මා දෙන්න බැරි උනත් මේ රටේ මොළයක් තියෙන පුද්ගලයෙක්ට ඉන්නේ රනිල් වික්‍රමසිංහ විතරයි’ යනුවෙන් හරීන් ප්‍රනාන්දු කියා සිටියේය. එසේ පැවසූ හරීන් ප්‍රනාන්දු හිටපු මන්ත්‍රීවරයා ‘ඒ එක්කම අපේ ඉන්නවා හොද ගමේ බඩුවක්. සජිත් ප්‍රේමදාස මහත්තයා. එතුමාට තියනවා ගම් මට්ටමෙන් ගිහින් කටයුතු කරන්න. මේ ඡන්දයට කැපවීමක් කරනවානම් අපි සජිත් ප්‍රේමදාසව අගමැති අපේක්ෂකයා කළ යුතුමයි කියන දේ මම රනිල් වික්‍රමසිංහ නායකතුමන්ගෙන් ඉල්ලා සිටිනවා’ යනුවෙන් කොලොන්නාව එක්සත් ජාතික පක්ෂ බල මණ්ඩල රැස්වීම අමතමින් ප්‍රකාශ කළේය. හැත්තෑ හතේ එක්දහස් නවසීය හැත්තෑ හත වසරේ පැවති මැතිවරණයේදී එවකට අගමැති අපේක්ෂකයාව සිටි ජේ ආර් ජයවර්ධන කටයුතු කළ ආකාරය ජනාධිපති අපේක්ෂකයා වශයෙන් රනිල් වික්‍රමසිංහද ආදර්ශයට ගෙන ප්‍රචාරක රැස්වීම්වල කතා කිරීමෙන් වැළකී සිටි යුතු බවත් හරීන් ප්‍රනාන්දු කියා සිටියේය. ‘එදා 1977 ජේ ආර් මහත්තයා කෑ ගගහා ගියේ නැහැ රැස්වීම් වල. ප්‍රේමදාස මහත්තයා, ගාමිණී දිසානායක මහත්තයා, මල්ලිමාරච්චිලා ඒගොල්ලෝ තමයි අරන් ගියේ. ජේ ආර් මහත්තයා වේදිකාවට නැගලා කියනවලු, මම ඉතින් මොනා කතා කරන්නද ඔක්කොම කතාකරුවොනේ. මට ජය වේවා කියලා ඉද ගන්නවලු. රනිල් ලොක්කත් ඔහොම ඇවිල්ලා කිව්වොත් ආ ඔක්කොම කතා කළානේ, මටත් ජය වේවා කියලා බඩු හරිනේ. අපි දිනනවානේ.’ යනුවෙන් ඔහු පැවසීය. අවුරුදු විස්සක් මැතිවරණ විසි නවයක් එක්සත් ජාතික පක්ෂය පරාජයට පත් වූ බව කියා සිටින පිරිස් වලට පිළිතුරු සපයමින් ඔහු වැඩි දුරටත් කියා සිටියේ රටේ ලෝකයේ දියුණු වූ සෑම මිනිසෙකුම දියුණු වී ඇත්තේ වැටී පැරදී නැගී සිටීමෙන් අනතුරුව බවයි.","len":3717}
{"id":"140615_iraq_baghdad","url":"https:\/\/www.bbc.com\/sinhala\/world\/2014\/06\/140615_iraq_baghdad","title":"බැග්ඩෑඩයේ පිපිරීමකින් නව දෙනෙක් මරුට","summary":"බැග්ඩෑඩයට උතුරු දෙසින් ක්‍රියාත්මක වන සුන්නි කැරලිකරුවන් මැඩපැවැත්වීමට ශියා සටන්කාමීන්ගේ සහය ඇතිව සටන් මෙහෙයවන ඉරාක හමුදාවලට හැකි වී තිබේ.","text":"සුන්නි කැරලිකරුවන් මැඩපැවැත්වීමට ශියා සටන්කාමීන්ගේ සහය මෙහෙයුම්වලින් අනතුරුව කැරලිකරුවන් නතු කර ගෙන සිටි නගර කිහිපයක් නැවතත් ඉරාක ආණ්ඩුව භාරයට ගැනීමට හැකි වූ බවයි පැවසෙන්නේ. නමුත් ටික්රීට් හා මොසුල් යන ප්‍රධාන නගරයන්හි පාලනය තවමත් පවතින්නේ කැරලිකරුවන් අතයි. බැග්ඩෑඩ් අගනුවර මධ්‍යම ප්‍රදේශයේ සිදු වූ පිපිරීමකින් පුද්ගලයන් නව දෙනෙක් මිය ගොස් තවත් විසි දෙනෙකුට පමණ තුවාල සිදු වී තිබේ. බැග්ඩෑඩ් අගනුවර ඊසාන දෙසට වන්නට ඉරාක හමුදා එල්ල කළ ගුවන් ප්‍රහාරයකින් කුර්දි සටන්කරුවන් හත් දෙනෙකු මිය ගොස් තිබෙන අතර සුන්නි කැරලිකරුවන් රැඳී සිටි ස්ථානයක් යයි සිතා අත් වැරදීමකින් එම ගුවන් ප්‍රහාරය එල්ල කළ බවයි ඉරාක බලධාරීන් පවසන්නේ. පාප්වහන්සේ මේ අතර ශාන්ත පීතර චතුරශ්‍රයේ පැවති දේව මෙහෙයට සහභාගී වූ ෆ්‍රැන්සිස් පාප්වහන්සේ ඉරාකයේ ජනතාව වෙනුවෙන් දෙවියන් අයැද සිටීමට පැමිණ සිටි බැතිමතුන්ට ආරාධනා කර සිටි බවයි පැවසෙන්නේ. ඉරාකය තුළ ඉහළ යන ප්‍රචණ්ඩත්වය හමුවේ විපතට පත් පිරිස් හා කිතුනු භක්තිකයන් ඇතුළු ගම් බිම් අතහැර ගිය සියලු දෙනා වෙනුවෙන් ෆ්‍රැන්සිස් පාප්වහන්සේ විශේෂ දේව මෙහෙයක් ද පවත්වා ඇත. සුන්නි කණ්ඩායම් විසින් ඉරාක හමුදා භටයන් මරණයට පත් කරන දර්ශන සහිත ඡායාරූප අන්තර්ජාලයට මුදා හැරීමට ඉරාකයේ උතුරු ප්‍රදේශය පුරා බලය අල්ලා ගෙන සිටින සුන්නි අන්තවාදී පිරිස් කටයුතු කර තිබේ. කෙසේ වෙතත් අන්තර්ජාලයට එක කළ ඡායාරූප වල සත්‍ය අසත්‍යතාව මේ වනතුරුත් තහවුරු වී නොමැති බවයි ඒ පිළිබඳ අදහස් දක්වමින් ඉරාක හමුදා ප්‍රකාශකයෙකු පැවසුවේ. ඉරාක නායකයන් අතර පවතින සියලු භේද පසෙකින් තැබීමට ඔවුන් සමත් වූවොත් පමණක්, ඉස්ලාමීය ආක්‍රමණ නැවැත්වීමට සඳහා ඇමරිකානු සහය හිමි වන බව ඇමරිකානු රාජ්‍ය ලේකම් ජෝන් කෙරී අවධාරණය කරයි.","len":3718}
{"id":"sri-lanka-37962734","url":"https:\/\/www.bbc.com\/sinhala\/sri-lanka-37962734","title":"සයුරේ දියබත්වන වයඹ ධීවර ගම්මාන","summary":"වයඹ වෙරළ තීරයේ ප්‍රදේශ ගණනාවක් මුහුදු ඛාදනයට ගොදුරු වීම හේතුවෙන් සිය ජන ජීවිතය අඩාල වී ඇති බව එම ප්‍රදේශවල ධීවර සංවිධාන පෙන්වා දෙති.","text":"ජාතික ධීවර සහයෝගිතාවේ පුත්තලම දිස්ත්‍රික් සම්බන්ධීකාරක ලෝයල් පීරිස් පවසන්නේ පුත්තලම දිස්ත්‍රික්කයේ පල්ලියවත්ත දූපත්, මුතුපන්ති, කරුකපනේ සහ මාරවිල සිට උතුරු දෙසට පිහිටි ප්‍රදේශය විශාල වශයෙන් මුහුදු ඛාදනයට ගොදුරු වෙමින් පවතින බවය. \"වෙරළ සංරක්ෂණ අධිකාරිය පොඩි පොඩි ගල් ගෙනත් දාලා මේක තාවකාලික පැලැස්තර දානවා. මේ වෙනකොට ගෙවල් ළඟටම මුහුද ඇවිත් තියෙන්නේ. පොල් ගස් විශාල සංඛ්‍යාවක් මුහුදට විනාශ වෙලා,\" ඔහු සඳහන් කළේය. තමන්ට මුහුණ පෑමට සිදු වී ඇති ගැටලු පිළිබඳ බලධාරීන් වෙත පැමිණිලි කළත් ඉන් ඵලක් නොවූ බව ධීවර කාන්තාවක් පැවසීය. \"ඡන්දෙ කාලෙට ඇවිල්ලා ඡන්දෙ අරගෙන යනවා. මීටර් සීයෙන් සීයට ගල්වැටිය දාන්න ඕනි. එහෙම දැම්මේ නැත්නම් මේක දෙවියන්ටවත් නවත්තන්න බැහැ\" ඇය සඳහන් කළාය. \"වෙරළ සංරක්ෂණ දෙපාර්තමේන්තුව තියෙන්නේ ජනාධිපතිතුමාගේ යටතේ. මේ මුහුදු ඛාදනය වැළැක්වීම සඳහා ස්ථීර ගල්වැටි දාලා දෙන ලෙස අපි ජනාධිපතිතුමාගෙන් ඉල්ලා සිටිනවා,\" ධීවරයෙක් කියා සිටියේය. 'ඡන්දෙ කාලෙට' ධීවර සංවිධාන විසින් නගනු ලබන චෝදනා පිළිබඳ වයඹ පළාත් සභාවේ ධීවර කටයුතු පිළිබඳ අමාත්‍ය සුමල් තිසේරාගෙන් කළ විමසීමකදී ඔහු කියා සිටියේ මේ වන විටත් වෙරළ ඛාදනය අවම කිරීම සඳහා විසඳුම් ලබා දෙමින් සිටින බවය. \"ඒ වුනත් මාරවිල සිට කල්පිටිය දූපත් දක්වා මුහුදු ඛාදනය යළි ආරම්භ වෙලා තිබෙනවා. මේ සම්බන්ධයෙන් සාකච්ඡා කරලා මුහුදු වැලි ගොඩබිම දෙසට ගොඩ ගැසීමේ ක්‍රමවේදයක් පිළිබඳ සාකච්ඡා කෙරෙමින් යනවා.\" පළාත් ඇමතිවරයා සඳහන් කළේය. ඒ සම්බන්ධයෙන් මේ වන විට ජනාධිපතිවරයා සමග සාකච්ඡා කොට ඇති බවත් විපතට පත් ධීවර පවුල් වෙත සහන සැලසීම සඳහා සිය පළාත් සභාව හැකි උපරිමයෙන් කටයුතු කරන බවත් වයඹ පළාත් සභාවේ ධීවර කටයුතු පිළිබඳ අමාත්‍ය සුමල් තිසේරා වැඩිදුරටත් කියා සිටියේය.","len":3729}
{"id":"160406_pavithra_ranil_china_visit","url":"https:\/\/www.bbc.com\/sinhala\/sri_lanka\/2016\/04\/160406_pavithra_ranil_china_visit","title":"වරාය නගර ව්‍යාපෘතිය අවලංගු කළොත් දඩ?","summary":"අගමැති රනිල් වික්‍රමසිංහ චීන රජයේ ආරාධනයක් මත තෙදින නිල සංචාරයක් සඳහා අද සවස(06 වෙනිදා) චීනයේ බෙයිජිං නුවර බලා පිටත් විය.","text":"අගමැතිවරයාගේ චීන සංචාරයේ අරමුණු සම්බන්ධයෙන් ජාතික ප්‍රතිපත්ති සහ ආර්ථික කටයුතු අමාත්‍ය නිරෝෂන් පෙරේරාගෙන් කරුණු විමසූ විට ඔහු සංදේශයට කියා සිටියේ අග්‍රාමාත්‍ය රනිල් වික්‍රමසිංහ මෙවර චීනයේ සංචාරය කරන අතරතුර පෝට් සිටි ව්‍යාපෘතිය සම්බන්ධයෙන් ද චීන බලධාරීන් සමග සාකච්ඡා කිරීමට බලාපොරොත්තු වන අතර ශ්‍රී ලංකාවට වාසි සහගත වන ආකාරයේ කොන්දේසි මත ව්‍යාපෘතිය ඉදිරියට ගෙන යාමට බලාපොරොත්තු වන බවයි. චීන ශ්‍රී ලංකා සම්බන්ධතා නව මානයකට ගෙන ඒම සඳහා චීන ජනාධිපතිවරයා හා අගමැතිවරයා ඇතුළු එරට ඉහළ පෙළේ නිලධාරීන් අගමැතිවරයා හමුවීමට නියමිතයි. ශ්‍රී ලංකාවට ආර්ථික වශයෙන් ඉතා වැදගත් සංචාරයක් ලෙස මෙය හැඳින්විය හැකි බව පැවැසූ ජාතික ප්‍රතිපත්ති සහ ආර්ථික කටයුතු රාජ්‍ය අමාත්‍යවරයා කියා සිටියේ වත්මන් රජය කිසි දිනෙක චීන විරෝධී ප්‍රතිපත්තියක නොසිටි නමුත් අපට අවශ්‍ය කර තිබෙන ආයෝජන, ශ්‍රී ලංකාවට වාසි සහගත ලෙස ලබා ගත යුතුයි යන මතයේ පිහිටා ක්‍රියා කරන බවයි. 'වැදගත් සංචාරයක්' පෝට් සිටි ව්‍යාපෘතියේ ඉදිරි ගමන කුමක් වේ දැයි සංදේශය නැගූ ප්‍රශ්නයකට පිළිතුරු දුන් අමාත්‍යවරයා පැවසුවේ එම ව්‍යාපෘතියේ ක්‍රියාකාරිත්වය සම්බන්ධයෙන් සිය රජයට තිබූ යම් යම් ගැටළු හේතුවෙන් එය තාවකාලිකව අත්හිටුවා පරිසරයට මින් ඇති වන බලපෑම සම්බන්ධයෙන් පරීක්ෂා කර බලා කොන්දේසි යටතේ එය නැවත ක්‍රියාත්මක කිරීමට මේ වන විට අවසර ලබා දී ඇති බවයි. පෝට් සිටි ව්‍යාපෘතිය අත්හිටවීම හේතුවෙන් ශ්‍රී ලංකාවට විශාල දඩ මුදලක් ගෙවීමට සිදු වී තිබෙන බවට පලවන මාධ්‍ය වාර්තා සම්බන්ධයෙන් සංදේශය නැගූ ප්‍රශ්නයකට පිළිතුරු දුන් අමාත්‍යවරයා කියා සිටියේ රජයක් වශයෙන් ඒ සම්බන්ධයෙන් තවමත් තීරණයක් ගෙන නොමැති අතර අගමැතිවරයාගේ සංචාරයේ දී එම ප්‍රශ්න විසඳීමට බලාපොරොත්තු වන බවයි.","len":3733}
{"id":"36094371","url":"https:\/\/www.bbc.com\/sinhala\/36094371","title":"මෛත්‍රීට මඟ හෙළි කළ 'දූෂිත ප්‍රාදේශීය නායකයෝ'","summary":"ජනාධිපතිවරණයෙන් විශිෂ්ට ජයග්‍රහණයක් ලබා ගැනීම සඳහා පැවති ආණ්ඩුවේ ඇතැම් පළාත් පාලන ආයතන ප්‍රධානීන්ගේ අයහපත් දූෂිත ක්‍රියා කලාපය රුකුලක් වූ බව ජනපති මෛත්‍රිපාල සිරිසේන පවසයි.","text":"''එක්තරා සභාපතිවරයෙක් තමන් පරිහරණය කරපු සිය වෙනි කාන්තාව පිළිබඳ සමරු උත්සවයක් තිබ්බා.'' තමා සතු බලතල සහ සීමා පිළිබඳ අවබෝධයක් නොමැතිව කටයුතු කරන පළාත් පාලන ආයතන ප්‍රධානීන්ගේ ක්‍රියාකලාපය ආණ්ඩුවක ඉදිරි පැවැත්මට බලපෑමක් ඇති කරන බවයි ජනාධිපතිවරයා සඳහන් කළේ. පාලන ආයතනවල වර්තමාන කාර්යභාරය සහ ඒ හමුවේ ඇති අභියෝග පිළිබඳ පැවති සමුළුවක් අමතමින් ජනාධිපතිවරයා කියා සිටියේ ඇතැම් පළාත් පාලන ආයතන ප්‍රධානීන්ගේ ක්‍රියා කලාපය හේතුවෙන් පැවති ආණ්ඩුව ජනතාව අතර පිරිහීමට ලක් වූ බවයි. ''එක්තරා සභාපතිවරයෙක් තමන් පරිහරණය කරපු සිය වෙනි කාන්තාව පිළිබඳ සමරු උත්සවයක් තිබ්බා.'' ''විදේශීය කාන්තාවක් දූෂණය කරලා ස්වාමියා මරා දැමූ තවත් සභාපතිවරයකු පක්ෂයෙන් අස් කරලා ලිපියක් යැවූ විට සුසිල්ටත් මටත් රජ ගෙදරට එන්න කියලා ඇහුවා කාගෙන් අහලද මගේ සභාපතිවරයා අස් කළේ කියලා, වහාම අස්වීමේ ලිපිය ආපසු ගෙන්වා ගන්න කිව්වා' 'ප්‍රතිපත්තිමය ගැටුම්' ''එකතරා පළාත් පාලන ආයතනයක සභාපතිවරයකු ගැන විනය පරීක්ෂණයක් කළ යුතු බව මම ඒ කාලේ නායකතුමාට කිව්වහම මට දුන්න උත්තරේ තමයි, පිස්සුද? ගෙදරකට ගලක්වත් ගහන්න ඉන්නේ මට ඔය මනුස්සයා විතරයි කිව්වා'' අගමැති ධුරය නොලැබුණු බැවින් තමා පැවති ආණ්ඩුවෙන් ඉවත් වූ බව ඇතැමුන් පැවසුවත් පැවති ආණ්ඩුවේ නායකත්වය හා ඇති වූ ප්‍රතිපත්තිමය ගැටුම් හේතුවෙන් තමා ඉන් ඉවත් වූ බවයි ජනාධිපතිවරයා කියා සිටියේ. ජනාධිපතිවරයා එහිදී ඉඟි කොට සිටියේ ලබන වසර ආරම්භයේ දී පළාත් පාලන මැතිවරණය පැවැත්වෙනු ඇති බවටයි. 'අපිට රජයක් වශයෙන් තිබෙන කාර්යය තමයි යහපත්, ගුණවත් දේශපාලනඥයන් පිරිසක් පළාත් පාලනයෙන් බිහි කර ගැනීම සහ දූෂණයෙන් වංචාවෙන් තොරව එම ආයතනවල සංවර්ධන කටයුතු ඉදිරියට පවත්වා ගෙන යාමයි.' ජනාධිපති මෛත්‍රිපාල සිරිසේන වැඩිදුරටත් පැවසීය.","len":3736}
{"id":"141214_prespoll_amnesty","url":"https:\/\/www.bbc.com\/sinhala\/sri_lanka\/2014\/12\/141214_prespoll_amnesty","title":"ජනපති අපේක්ෂකයන්ට මානව හිමිකම් න්‍යාය පත්‍රයක්","summary":"ශ්‍රී ලංකාව තුළ මානව හිමිකම් ආරක්ෂා කරන බවට ප්‍රසිද්ධියේ ප්‍රතිඥා දෙන ලෙස ඇම්නෙස්ටි ඉන්ටර්නැෂනල් මානව හිමිකම් සංවිධානය සියලු ජනාධිපතිවරණ අපේක්ෂකයන්ගෙන් ඉල්ලීමක් කරයි.","text":"ලබන වසරේ ජනවාරි අට වන දින පැවැත්වීමට නියමිත ජනාධිපතිවරණයේදී ජාත්‍යන්තර මානව හිමිකම් නීති සුරකිමින්, විනිවිදභාවය සහ විශ්වසනීයත්වය සුරක්ෂිත වන පරිදි කටයුතු කරන බවට ප්‍රතිඥා දෙන ලෙසත් එම සංවිධානය අපේක්ෂකයන්ගෙන් ඉල්ලා සිටියි. ‘ශ්‍රී ලංකාවේ ජනපතිවරණ අපේක්ෂකයන්ට මානව හිමිකම් න්‍යාය පත්‍රයක්’ මැයෙන් එම සංවිධානය නිකුත් කළ නිවේදනයේ එම කරුණු ඇතුළත් වේ. මානව හිමිකම් සහ සිවිල් සංවිධානවලට තම කටයුතු ස්වාධීනව කර ගෙන යෑම සඳහා අවශ්‍ය වාතාවරණය සැලසීමේ වැදගත්කමත් ඇම්නෙස්ටි ඉන්ටර්නැෂනල් සංවිධානය පෙන්වා දෙයි. සෑම තරාතිරමකම බල පැවැත්වෙන වරදක් කර දඬුවමින් ගැලවී සිටීමට ඉඩ සැලසෙන මුක්තිය අවසාන කිරීම ඉතා වැදගත් බවයි එම සංවිධානය පවසන්නේ. මහජන විශ්වාසය අධිකරණ පද්ධතිය සහ නීති රීති කෙරෙහි මහජන විශ්වාසය නැවත ඇති කිරීමටත් ශ්‍රී ලංකාව හමුවේ ඇති මානව හිමිකම් ගැටලුවලට නිසි පිළියම් යෙදීමටත් එමගින් හැකි වනු ඇති බව ඇම්නෙස්ටි ඉන්ටර්නැෂනල් සංවිධානය වැඩි දුරටත් කියා සිටියේය. ප්‍රචණ්ඩත්වය, වාර්ගික සහ ආගම පදනම් කර ගනිමින් සිදු කරනු ලබන හිරිහැර දශක ගණනාවක් පුරා ශ්‍රී ලංකාව තුළ දක්නට ඇති බවත් සංවිධාන නිවේදනයේ සඳහන්. මානව හිමිකම් සුරැකීමට තබන පියවරක් වශයෙන් ජනාධිපති අපේක්ෂකයින් විසින් ජනතාව ඉදිරියේ ප්‍රතිඥා දිය යුතු කරුණු ඇම්නෙස්ටි ඉන්ටර්නැෂනල් සංවිධාන මානව හිමිකම් න්‍යාය පත්‍රයේ දක්වා තිබේ. දහඅට වන ව්‍යවස්ථා සංශෝධනය ඉවත් කිරීම, පදනම් විරහිතව අත්අඩංගුවට ගැනීම් කළ හැකි ත්‍රස්ත විරෝධී පනත ඉවත් කිරීම, මාධ්‍යවේදීන් හා වෘත්තිකයින් ඇතුළු සිවිල් වැසියන්ට නිදහසේ අදහස් හුවමාරු කිරීමට හැකි වාතාවරණයක් ගොඩ නැගීම, සුළු ජාතීන් සහ සුළු ආගමිකයන් ආරක්ෂා කර ඔවුන්ට සිදු වන වෙනස්කම් අවසානයක් කරා ගෙන ඒම යන කරුණු ඒ අතර ප්‍රධාන වේ.","len":3750}
{"id":"150304_army_warcrime_fonseka","url":"https:\/\/www.bbc.com\/sinhala\/sri_lanka\/2015\/03\/150304_army_warcrime_fonseka","title":"‘අභ්‍යන්තර පරීක්ෂණයක වරදක් නැහැ’- ජනරාල් ෆොන්සේකා","summary":"යුද අපරාධ සිදු කර ඇති බවට එල්ල කෙරෙන චෝදනා පිළිබඳව සොයා බැලීම සඳහා අභ්‍යන්තර පරීක්ෂණයක් පැවැත්වීමට වර්තමාන රජය ගෙන ඇති තීරණය තමා ද අනුමත කරන බව හිටපු යුද හමුදාපති ජනරාල් සරත් ෆොන්සේකා පවසයි.","text":"ඔහු එම ප්‍රකාශය කළේ නඩු විභාගයක් සඳහා කොළඹ මහාධිකරණයට පැමිණ සිටි අවස්ථාවේ මාධ්‍යවේදීන් විසින් නගන ලද ප්‍රශ්නවලට පිළිතුරු දෙමිනි. ශ්‍රී ලංකා යුද හමුදාව යුද අපරාධවල නිරත නොවූ බව තම විශ්වාසය බව කියා සිටි ජනරාල් සරත් ෆොන්සේකා, එහෙත් චෝදනාවක් එල්ල වී තිබේනම් ඒ පිළිබඳව සොයා බැලීම වැදගත් වන බවයි පෙන්වා දුන්නේ. ‘වගකිව යුතු මට්ටමින් චෝදනා ඉදිරිපත් වී තිබේ නම් ඒ පිළිබඳව පරීක්ෂණ සිදු කළ යුතුයි. චෝදනා පරීක්ෂා නොකොට ඉවත දැමීම සුදුසු නැහැ. යම් අපරාධයක් සිදු වී ඇති බවට චෝදනා තිබේනම්, ඒවා සිදු වූ ස්ථාන සහ කාල වේලාවන් ඊට සම්බන්ධ පුද්ගලයන් පිළිබඳව සඳහන් වෙනවා නම් ඒ පිළිබඳව සොයා බැලීම සදහා අනිවාර්යයෙන්ම පරීක්ෂණයක් පැවැත්වීම අවශ්‍යයි’ ජනරාල් ෆොන්සේකා පවසයි. අතීත අත්දැකීම් 'ශ්‍රී ලංකා යුද හමුදාව යුද අපරාධවල නිරත වී නැත' යන්න තම පිළිගැනීම වන බව පවසන ජනරාල් සරත් ෆොන්සේකා , එහෙත් ලක්ෂ දෙකකට අධික යුද හමුදා බල ඇණියේ සුළු පිරිසක් හෝ යම් වැරදි ක්‍රියාවක් සිදු කර තිබේනම් ඒ පිළිබඳව සොයා බැලීමේ වරදක් නොමැති බවයි පෙන්වා දෙන්නේ. යුද සමයේ සිදුවීම් සම්බන්ධයෙන් වත්මන් රජය අභ්‍යන්තර පරීක්ෂණයක් සිදු කරන බවක් ප්‍රකාශ කර ඇත්තේ ජාත්‍යන්තර බලවේග සතුටු කිරීමට යැයි විපක්ෂයේ ඇතැම් පක්ෂ ප්‍රකාශ කර ඇතත් තමන් එම අදහස පිළි නොගන්නා බවයි හිටපු යුද හමුදාපතිවරයා පවසන්නේ. ‘මම ඒ අදහස පිළිගන්නේ නැහැ. අතීතයේ දීත් යුද හමුදාවට චෝදනා එල්ල වූ අවස්ථාවල පරීක්ෂණ පවත්වා වැරදිකරුවන්ට දඬුවම් දී තිබෙනවා. 1971 මනම්පේරි ඝාතනය, ක්‍රිෂාන්ති කුමාරස්වාමි ඝාතනය සහ ඇඹිලිපිටිය සිසු ඝාතන ඊට උදාහරණ ලෙස පෙන්වන්න පුළුවන්’ ජනරාල් සරත් ෆොන්සේකා කියා සිටියේය. තවදුරටත් අදහස් දක්වමින් ඔහු සඳහන් කළේ හිටපු යුද හමුදාපතිවරයා හැටියට ඕනෑම පරීක්ෂණයකට මුහුණ දීමට තමා සුදානම් බවයි.","len":3751}
{"id":"sri-lanka-36260057","url":"https:\/\/www.bbc.com\/sinhala\/sri-lanka-36260057","title":"උතුරු නැගෙනහිර ඒකාබද්ධ කිරීමට 'නැගෙනහිර ජනතාව විරුද්ධයි'","summary":"උතුරු නැගෙනහිර දෙපළාත් ඒකාබද්ධ කිරීමට නැගෙනහිර පළාතේ ජනතාවගෙන් අති බහුතරයක් විරුද්ධය යන්න සිය මතය බව ආණ්ඩුක්‍රම ව්‍යවස්ථාව පිළිබඳ විශාරදයකු වන ආචාර්ය ජයම්පති වික්‍රමරත්න පවසයි.","text":"කිසියම් පලාතක සීමා මායිම් ඇතුළු ඕනෑම වෙනස්කමක් කළ යුත්තේ අදාළ පළාතේ ජනතාවගේ කැමැත්ත මත පදනම් වී බවද බීබීසී සංදේශය සමඟ සාකච්ඡාවකට එක්වෙමින් ජනාධිපති නීතිඥ ජයම්පති වික්‍රමරත්න පැවසීය. උතුරු නැගෙනහිර දෙපළාත් ඒකාබද්ධ කිරීමට 'නැගෙනහිර පළාතේ ජනතාවගෙන් අති බහුතරයක් විරුද්ධයි' එමෙන්ම ෆෙඩරල් ආණ්ඩුක්‍රම ව්‍යවස්ථාවක් වෙනුවෙන් මතු වන ඉල්ලීම පිළිබඳව අනවශ්‍ය බියක් ඇති කරගත යුතු නැති බවත් පාර්ලිමේන්තු මන්ත්‍රී ආචාර්ය වික්‍රමරත්න සඳහන් කළේය. \"ෆෙඩරල් කියන්නේ තවත් ආණ්ඩුක්‍රම විශේෂයක් පමණයි නේ? 1926 බණ්ඩාරනායක මහතා තමයි ලංකාවට පලවෙනි වරට ෆෙඩරල් ක්‍රමයක් යෝජනා කෙරුවේ,\" ඔහු පෙන්වා දුන්නේ බීබීසී සංදේශයේ අරවින්ද තිසර රතුවිතාන සමඟ සාකච්ඡාවකට එක්වෙමින්. \"ෆෙඩරල් ක්‍රමයක් පිළිගන්නවද නැද්ද කියන එක වෙනම කතාවක්. නමුත් මේ එක තනි රටක් තුල ඕනෑම ආණ්ඩුක්‍රම විශේෂයක් යෝජනා කිරීමට තියන අයිතිය අපි පිළිගත යුතුයි.\" ශ්‍රී ලංකාවට නව ආණ්ඩුක්‍රම ව්‍යවස්ථාවක් අවශ්‍ය බව සිය පුද්ගලික ස්ථාවරය වන නමුත් ඒ සම්බන්ධයෙන් විවිධ මතවාද පවතින බැවින් ස්ථිර වශයෙන්ම ආණ්ඩුක්‍රම ව්‍යවස්ථා ප්‍රතිසංස්කරණයක් සිදු වන බව පමණක් තමන්ට සහතික කළ හැකි බවත් ඔහු සඳහන් කළේය. 'ෆෙඩරල් ක්‍රමයක් පිළිගන්නවද නැද්ද කියන එක වෙනම කතාවක්. නමුත් මේ එක තනි රටක් තුල ඕනෑම ආණ්ඩුක්‍රම විශේෂයක් යෝජනා කිරීමට තියන අයිතිය අපි පිළිගත යුතුයි' ආචාර්ය වික්‍රමරත්න සංදේශය මැදිරියට පැමිණියේ, ශ්‍රී ලාංකික ඩයස්පෝරාවේ අදහස් විමසීම පිණිස ඩයස්පෝරා සංවිධානයක් විසින් කරන ලද ආරාධනයක් මත ලන්ඩනයේ සංචාරයක නිරතව සිටින අතරවාරයේදී. කලක් වෙනම රාජ්‍යයක් වෙනුවෙන් සටන් කළ පිරිසක් පවා වර්තමානයේ ශ්‍රී ලංකාවේ නව ව්‍යවස්ථා සම්පාදනයට සහභාගි වීම යහපත් ප්‍රවනතාවයක් ලෙසින් දකින බවත් ඔහු පැවසීය.","len":3753}
{"id":"sport-39421141","url":"https:\/\/www.bbc.com\/sinhala\/sport-39421141","title":"ක්‍රිකට් කඩාවැටිලා නෑ - දයාසිරි","summary":"ටෙස්ට් තරගයකින් සහ එක් දින තරගයකින් බංග්ලාදේශයට පරාජය වූ පමණින් ශ්‍රී ලංකාවේ ක්‍රිකට් ක්ෂේත්‍රය කඩා වැටී ඇතැයි තමන් විශ්වාස නොකරන බව ක්‍රීඩා අමාත්‍ය දයාසිරි ජයසේකර පවසයි.","text":"වසර ගණනාවක් අතුරු කමිටු යටතේ පාලනය වූ ශ්‍රී ලංකා ක්‍රිකට් ආයතනයට ප්‍රජාතන්ත්‍රවාදීව තේරී පත්වූ වත්මන් පරිපාලනය දැන් ක්‍රීඩාවේ උන්නතිය වෙනුවෙන් ක්‍රියාකරමින් සිටින බව ද අමාත්‍යවරයා බීබීසී සිංහල සේවයට පැවසීය. බංග්ලාදේශයට පරාජය වීම ක්‍රීඩාවේ සමස්ත බිඳවැටීමක් නොව අදාළ තරග සම්බන්ධ ගැටලුවක් පමණක් බව අමාත්‍යවරයා අවධාරණය කරයි. \"සමස්ත ක්‍රිකට් ක්‍රීඩාව කඩා වැටිලයි කියන චෝදනාව පිළිගන්න මම සූදානම් නෑ. හැබැයි, පරාජයන් නැවත ජයග්‍රහණයන් බවට පත්කරගන්නේ කෙසේද කියන එක අපි සියලු දෙනාට තියෙන වගකීම,\" ඔහු පැවසීය. ක්‍රිකට් ආයතනයේ ව්‍යවස්ථාව සංශෝධනය කොට, රටේ පළමු පෙළ ක්‍රිකට් පූර්ණ ප්‍රතිසංස්කරණයකට ලක් කළ යුතු බවට සිදත් වෙත්තමුණි පසුගියදා කළ ප්‍රකාශය පිළිබඳව විමසූ අවස්ථාවේ ඇමතිවරයා ඔහුට එරෙහිව දැඩි වාග් ප්‍රහාරයක්ද එල්ල කළේය. \"ඒක මේ ඡන්දේ ඉල්ලල දිනන්න බැරි අයගේ යෝජනාවක් පමණයි,\" ඇමතිවරයා පැවසීය. (බීබීසී සංදේශයට සවන්දෙන්න) කළමනාකරුවන් තිදෙනෙක්? \"ක්‍රිකට් දියුණුවීමට වඩා ඡන්දවලින් දිනන්න බැරි අයට දිනාගන්න ක්‍රියාදාමයක් තමයි සිදත් වෙත්තමුණි මහත්තය ඉදිරිපත් කරලා තියෙන්නේ,\" යනුවෙන් සඳහන් කළ අමාත්‍යවරයා අතුරු පාලක මණ්ඩලයේ පදවි හෙබැවූ වසර දෙකක් තුළ ඔහු ක්‍රිකට් ක්ෂේත්‍රයට කළ මෙහෙය කවරක්දැයි ප්‍රශ්න කරයි. කෙසේ නමුත් පළමු පෙළ ක්‍රිකට් ව්‍යුහය සංශෝධනය කළ යුතු බවට මහේල ජයවර්ධන වැනි හිටපු නායකයන් පවා පෙන්වා දී තිබෙන බව සඳහන් කළ විට අමාත්‍යවරයා කියා සිටියේ, වත්මන් පරිපාලනය දැන් ඒ සඳහා වැඩපිළිවෙලක් සකස්කරමින් සිටින බවය. ශ්‍රී ලංකා කණ්ඩායමට කළමනාකරුවන් තිදෙනකු අවශ්‍ය වන්නේ මන්දැයි විමසූ අවස්ථාවේ අමාත්‍ය දයාසිරි ජයසේකර කියා සිටියේ, මේ වනවිට කණ්ඩායමේ ස්ථිර කළමනාකරු වශයෙන් ක්‍රියාකරන්නේ අසංක ගුරුසිංහ පමණක් බවය.","len":3754}
{"id":"world-40556782","url":"https:\/\/www.bbc.com\/sinhala\/world-40556782","title":"කටාර් අර්බුදය 'සාකච්ඡාවෙන් විසඳා ගන්න'","summary":"කටාර් රාජ්‍යය සහ අසල්වැසි රටවල් අතර මතු වී තිබෙන දේශපාලන අර්බුදය සාකච්ඡා මාර්ගයෙන් විසඳා ගත යුතුය යන්න සිය ස්ථාවරය බව ශ්‍රී ලංකාවේ ආණ්ඩුව පවසයි.","text":"ශ්‍රී ලංකා විදේශ අමාත්‍යවරයා කටාරයේ එමීර්වරයා සමග විදේශ අමාත්‍ය රවි කරුණානායක ඒ බව සඳහන් කළේ සති අන්තයේදී කටාර් රාජ්‍යයේ නිල සංචාරයක යෙදුනු අවස්ථාවේ කටාරයේ එමීර් තමීම් බින් හමාඩ් අල්-තානි ෂෙයික්වරයා (Sheikh Tamim Bin Hamad Al-Thani), අගමැති සහ ස්වදේශ කටයුතු අමාත්‍ය අබ්දුල්ලා බින් නසර් බින් ඛලීෆා අල් තානි ෂෙයික්වරයා (Sheikh Abdullah bin Nasser bin Khalifa Al Thani) සහ විදේශ අමාත්‍යවරයා හමු වී සාකච්ඡා කළ අවස්ථාවේදීය. ද්විපාර්ශ්වික සම්බන්ධතා ප්‍රවර්ධනය කිරීම පිළිබඳව ශ්‍රී ලංකා විදේශ ඇමතිවරයා සහ කටාරයේ නායකයන් අතර පැවති සාකච්ඡාවලදී අවධානය පළ වූ බව ද කොළඹ පිහිටි කටාර් තානාපති කාර්යාලය නිකුත් කළ නිවේදනයක සඳහන් වේ. ත්‍රස්තවාදයට අනුබල දෙන බවට චෝදනා කරමින් සවුදි අරාබිය, බහරේනය, ඊජිප්තුව සහ එක්සත් අරාබි එමීර් රාජ්‍ය යන රටවල් පසුගියදා කටාරයට එරෙහිව තාවකාලික සම්බාධක නිවේදනය කළේය. ඉන් අනතුරුව ඩෝහා අගනුවර මූලස්ථාන කරගත් අල් ජසීරා මාධ්‍ය ජාලය වසා දැමීම ඇතුළු කොන්දේසි ගණනාවක් ඉටුකිරීම පිණිස එම රටවල් විසින් කාල සීමාවක් ලබා දුන් නමුතු කටාර් රාජ්‍යය එම කොන්දේසි ඉටුකිරීම ප්‍රතික්ෂේප කළේය. තමන්ට ඉදිරිපත් කර ඇත්තේ \"ක්‍රියාවට නැංවිය නොහැකි\" කොන්දේසි මාලාවක් බව කටාර් රාජ්‍යය පවසයි. ඉහත කී රටවල් හතරට අමතරව මාලදිවයින සහ යේමනය ද කටාරය සමග සියලු සම්බන්ධතා අත්හිටවනු ලැබ තිබේ. මේ අතර තම රට ආර්ථික වශයෙන් හුදෙකලා කරනු ලැබීමට එරෙහිව අසල්වැසි රටවලට එරෙහිව වන්දි ඉල්ලා සිටින බව කටාර් බලධාරීහු කියා සිටිති. 120,000 කට ආසන්න ශ්‍රී ලාංකිකයන් පිරිසක් ද කටාරයේ සේවයේ නිරතව සිටිති. පනවා තිබෙන සම්බාධකවල බලපෑම බොහෝ අංශවලින් දැනටමත් දැනෙමින් පවතින බව එහි වෙසෙන එක් ශ්‍රී ලාංකික සේවකයෙක් බීබීසී සිංහල සේවයට පැවසූ අතර සම්බාධකවල සැබෑ බලපෑම දැනෙන්නට තවත් බොහෝ කලක් ගතවනු ඇති බව තවත් ශ්‍රී ලාංකිකයෙකුගේ අදහසය.","len":3759}
{"id":"120821_election_commissioner","url":"https:\/\/www.bbc.com\/sinhala\/sri_lanka\/2012\/08\/120821_election_commissioner","title":"ජනාධිපතිට මැතිවරණ රැස්වීම් අමතන්න තහනමක් නෑ - මැතිවරණ කොමසාරිස්","summary":"බලයේ සිටින ජනාධිපතිවරයා රජයේ දේපල මැතිවරණ ව්‍යාපාරයක් තුලදී භාවිතයට ගැනීම වරදක්දැයි තීරණය කිරීම තමන්ගේ රාජකාරියක් නොවේ යයි මැතිවරණ කොමසාරිස්වරයා ප්‍රකාශ කරයි.","text":"මැතිවරණය පැවැත්වෙන සමයේදී \"අවිධිමත් බඳවා ගැනීම්\" සිදු නොවනු ඇතැයි විශ්වාස කරන බව මැතිවරණ කොමසාරිස්වරයා පවසයි එමෙන්ම මැතිවරණයකට තරඟ වදින පක්ෂයක නායකයා වශයෙන් මැතිවරණ රැස්වීම් ඇමතීමට ජනාධිපතිවරයා ට කිසිදු තහනමක් නැති බවයි, මැතිවරණ කොමසාරිස් මහින්ද දේශප්‍රිය බීබීසී සංදේශයට කියා සිටියේ. සැප්තැම්බර් අට වැනිදා ඡන්දය පැවැත්වීමට දින නියම කොට ගෙන ඇති නැගෙනහිර, උතුරු මැද හා සබරගමුව පළාත් වල ජනාධිපති මහින්ද රාජපක්ෂ ජනාධිපති වරයා ආණ්ඩු පක්ෂයේ මැතිවරණ රැළි අමතන බව ප්‍රකාශයට පත්කොට තිබේ. අවිධිමත් බඳවා ගැනීම් රජයේ දේපොළ භාවිත කිරීම \"බලයේ සිටින ජනාධිපතිවරයා විසින් රජයේ දේපොළ භාවිත කරනවද නැද්ද කියන එක, ඒකෙ වරදක් තියෙනවද නැද්ද කියන එක ඒක වරදක් හැටියට පෙනෙන අයගේ වැඩක් මිසක් ඒක මගේ කරුණක් නෙවෙයි\" මැතිවරණ කොමසාරිස් මහින්ද දේශප්‍රිය \"බලයේ සිටින ජනාධිපතිවරයා විසින් රජයේ දේපොළ භාවිත කරනවද නැද්ද කියන එක, ඒකෙ වරදක් තියෙනවද නැද්ද කියන එක ඒක වරදක් හැටියට පෙනෙන අයගේ වැඩක් මිසක් ඒක මගේ කරුණක් නෙවෙයි,\" මහින්ද දේශප්‍රිය පැවසීය. මැතිවරණය පැවැත්වීමට නියමිත පළාත් සභාවල රාජ්‍ය ආයතන වලට පත්වීම් ලබාදීම පිළිබඳව සඳහන් කළ මැතිවරණ කොමසාරිස්වරයා කියා සිටියේ, මැතිවරණය පැවැත්වෙන සමයේදී උපාධිධාරීන් බඳවා ගැනීම ඇතුළු \"අවිධිමත් බඳවා ගැනීම්\" සිදු නොවනු ඇතැයි තමන් විශ්වාස කරන බවයි. කෙසේ වුවත්, ජනමාධ්‍යවලට සහ රාජ්‍ය ආයතනවලට නිකුත් කොට ඇති ආචාර ධර්ම පද්ධතීන් නිසි පරිදි ක්‍රියාත්මක වන්නේ දැයි පරීක්ෂා කිරීම පිණිස ක්‍රියාකළ හැක්කේ පැමිණිලි ලැබුනහොත් පමණක් බව ඔහු පිළිගත්තේය. \"රජයේ නිලධාරීන් බඳවා ගැනීම සම්බන්ධයෙන් නම් අපට විශේෂ යාන්ත්‍රණයක් අවශ්‍ය නැහැ ඒක වහාම පැමිණිලි එනවා යම් වැරදි බඳවා ගැනීමක් සිදුකලොත්,\" ඔහු පැවසීය. සබැඳි තේමා","len":3763}
{"id":"sri-lanka-39152477","url":"https:\/\/www.bbc.com\/sinhala\/sri-lanka-39152477","title":"ළමා මරණ බහුතරයකට හේතුව හෘද රෝග","summary":"ශ්‍රී ලංකාවේ අවුරුදු පහට අඩු ළමා මරණවලට ප්‍රධානම හේතුව හෘද රෝග බව සමීක්ෂණයකින් හෙළි වී ඇතැයි ළමා සහ හෘද රෝග විශේෂඥ වෛද්‍යවරු පෙන්වා දෙති.","text":"එවැනි හෘද රෝග සහිත දරුවන්ට නිසි ප්‍රතිකාර ලබා දීම සඳහා අවශ්‍ය පහසුකම් නොමැති වීමත් මරණවලට බොහෝ සෙයින් බලපා ඇති බව ළමා සහ හෘද රෝග විශේෂඥ වෛද්‍ය මහාචාර්ය හරේන්ද්‍ර සිල්වා බීබීසී සිංහල සේවයට පැවසීය. මේ අතර ශ්‍රී ලංකාව තුළ වසරකට දරු උපත් තුන්ලක්ෂ හැත්තෑ පන්දහසත් හාරලක්ෂයත් අතර සංඛ්‍යාවක් වාර්තාවන බව ළමා සහ හෘද රෝග විශේෂඥ වෛද්‍ය දුමින්ද සමරසිංහ සඳහන් කළේය. අලුතින් ඉපදෙන සෑම දරුවන් දහසකින් හයත් අටත් අතර සංඛ්‍යාවකට හෘදය සම්බන්ධ ගැටලු පවතින බවත් ඔහු පෙන්වා දුනි. ශල්‍යකර්ම දහසක් පමණයි \"එතකොට ළමුන් දාහකට හයත් අටත් අතර සංඛ්‍යාවක් කියන්නේ, ළමුන් තුන්ලක්ෂ හැත්තෑ පන්දහකට, තුන්දාහත් තුන්දහස් දෙසීයත් අතර ප්‍රමාණයක්,\" යනුවෙන් සඳහන් කළ විශේෂඥ වෛද්‍යවරයා ඉන් තුනෙන් දෙකකට ආසන්න සංඛ්‍යාවකට ප්‍රතිකාර ලබා දීමට අවශ්‍යවන බව සඳහන් කළේය. ඒ අතරින් දරුවන් දෙදහසත් තුන්දහසත් අතර සංඛ්‍යාවකට වසරක් තුළ ප්‍රතිකාර ලබා දිය යුතු බව පෙන්වා දෙන විශේෂඥ වෛද්‍ය දුමින්ද සමරසිංහ \"දෙදාහකට ශල්‍යකර්ම මගින් සහ දාහකට කැතීටකරණ මාර්ගයෙන් ප්‍රතිකාර කරන්න අපි බලාපොරොත්තු වෙනවා,\" යනුවෙන් පැවසීය. \"දැනට අපට කරන්න පුළුවන් ශල්‍යකර්ම දාහයි. කැතීටකරණ මාර්ගයෙන් කරන්නේ තව හයසීයක් හත් සීයක් විතර. ඒ කියන්නේ අවශ්‍ය ප්‍රමාණයෙන් සියයට පනහක් තමයි දැනට කරන්නේ.\" නව ගොඩනැගිල්ලක් මේ අතර කොළඹ රිජ්වේ ආර්යා ළමා රෝහලේ ඉදිකිරීමට නියමිත හෘද රෝග ඒකකය සහිත අංග සම්පූර්ණ දැඩි සත්කාර ඒකකයේ ඉදිකිරීම් කඩිනමින් ආරම්භ කරන ලෙස ජනාධිපති මෛතී‍්‍රපාල සිරිසේන අදාළ අංශවලට උපදෙස් දී ඇතැයි ජනාධිපති මාධ්‍ය ඒකකය පසුගියදා නිවේදනය කළේය. ඉදිකිරීමට නියමිත හෘද රෝග ඒකකය සහිත අංග සම්පූර්ණ දැඩි සත්කාර ඒකකය මහල් දහයකින් සමන්විත බවත් ජනාධිපති මාධ්‍ය ඒකකය නිකුත් කළ නිවේදනයේ වැඩිදුරටත් සඳහන් වේ.","len":3773}
{"id":"120902_election_unp_nssp","url":"https:\/\/www.bbc.com\/sinhala\/sri_lanka\/2012\/09\/120902_election_unp_nssp","title":"මැතිවරණ දූෂණ සිදුවන බව 'කොමසාරිස් පවා පිළිගන්නවා'","summary":"තවත් දින කිහිපයකින් පැවැත්වීමට නියමිත පළාත් සභා මැතිවරණයේ ප්‍රචාරක ව්‍යාපාරයේ දී දූෂණ සහ වංචා සිදුවන බව මැතිවරණ කොමසාරිස්වරයා පවා පිළිගෙන ඇතැයි විරුද්ධ පක්ෂ නායකයෝ පවසති.","text":"අනුරාධපුර සහ අම්පාර දිස්ත්‍රික්කවල උත්සන්න වන මැතිවරණ ප්‍රචණ්ඩ ක්‍රියා පිළිබඳවද කොමසාරිස්වරයාට පැමිණිලි ලැබී තිබේ මැතිවරණ නීති උල්ලංඝනය කරන දේශපාලන නායකයන්ගේ නිවාසවලට කඩා පැනීමට මැතිවරණ කොමසාරිස්වරයා තීරණ කිරීම එයට හොඳම සාක්ෂිය බවයි, නව සම සමාජ පක්ෂයේ නායක ආචාර්ය වික්‍රමබාහු කරුණාරත්න මාධ්‍යවේදීන් අමතමින් කියා සිටියේ. එමෙන්ම මැතිවරණය පැවැත්වෙන සමයේ රාජ්‍ය නිලධාරීනට ලබා දී ඇති ස්ථාන මාරු අවලංගු කිරීමට කොමසාරිස් මහින්ද දේශප්‍රිය පියවර ගැනීම ඔහු පෙන්වා දෙන තවත් උදාහරණයක්. \"රාජපක්ෂලාගේ හොර ඡන්දයක් කියලා දැන් කවුරුවත් කියන්න අවශ්‍ය නෑ ඒකට හොඳම සාක්ෂි කරුවා මැතිවරණ කොමසාරිස්වරයා\" නව සම සමාජ පක්ෂයේ නායක ආචාර්ය වික්‍රමබාහු කරුණාරත්න \"රාජපක්ෂලාගේ හොර ඡන්දයක් කියලා දැන් කවුරුවත් කියන්න අවශ්‍ය නෑ ඒකට හොඳම සාක්ෂි කරුවා මැතිවරණ කොමසාරිස්වරයා,\" බව ද ආචාර්ය කරුණාරත්න පැවසීය. 'කොම්පියුටර් ජිල්මාට්' මේ තත්ත්වය යටතේ එළැඹෙන මැතිවරණයේ තීන්දුව පිලි ගැනීමට තමන් සූදානම් නැති බව ද විරුද්ධ පක්ෂ පවසති. සාධාරණ මැතිවරණයක් පැවැත්වුන හොත් උතුරු මැද සහ සබරගමු පළාත් ජයග්‍රහණය කිරීමට එක්සත් ජාතික පක්ෂයට හැකියාව තිබෙන බවයි, මාධ්‍ය හමුවට එක්ව සිටි පක්ෂයේ මාද්‍ය ඒකකයේ ප්‍රධානී මංගල සමරවීර මන්ත්‍රීවරයා කියා සිටියේ. \"කොම්පියුටර් ජිල්මාට්\" යොදා ගනිමින් ආණ්ඩු පක්ෂය දිගටම මැතිවරණ ජයග්‍රහණය කරන බවට පැතිර යන ප්‍රචාරය ද ආණ්ඩුවේ ප්‍රචාරක ව්‍යාපාරයේම කොටසක් බවත් මන්ත්‍රීවරයා පවසයි. \"අපි ජනතාවට කියන්නේ ඔය කොම්පියුටර් ජිල්මාට් කතාව බොරුවක්. ඒකට රැවටෙන්න එපා. හරියට චන්දෙ පාවිච්චි කළොත් අනිවාර්යයෙන්ම මේ පළාත් සභා තුනම ජයග්‍රහණය කිරීමේ හැකියාව පිට තියෙනවා,\" යයි ද සමරවීර මන්ත්‍රීවරයා පැවසීය. වැඩි තොරතුරු සඳහා සබැඳි තේමා","len":3775}
{"id":"37206231","url":"https:\/\/www.bbc.com\/sinhala\/37206231","title":"ගුරු හිඟය: 'පරිපාලනයේ දෝෂ'","summary":"බඳවා ගැනීමේ විධිමත් ක්‍රමවේදයක් නොමැතිකමත් ගුරු මාරු ප්‍රතිපත්තිය නිවැරදිව ක්‍රියාත්මක නොවීමත් හේතුවෙන් අධ්‍යාපන පරිපාලනයේ ගැට‍ළු රැසක් මතු වී ඇති බව ලංකා ගුරු සංගමය පවසයි.","text":"ශ්‍රී ලංකාව තුළ විසි දහසක පමණ ගුරු හිඟයක් පවතින බව අධ්‍යාපන අමාත්‍ය අකිල විරාජ් කාරියවසම් සිකුරාදා පවසා තිබිණි. 'අපි දන්නවා ලංකාවේ ගුරු සිසු අනුපාතය විස්සට එකක අනුපාතයට ඇවිත් තිබෙන්නේ. එසේ නම් මේ ගුරුවරු ඌනතාවක් ඇති වෙලා තිබෙන්නේ කොහොමද කියන ප්‍රශ්නය අප ඉදිරියේ පැන නගිනවා' ලංකා ගුරු සංගමයේ ප්‍රධාන ලේකම් ජෝසෆ් ස්ටාලින් කියා සිටියේ අධ්‍යාපන ඇමතිවරයා විසින් සිදු කරන ලද ඉහත කී ප්‍රකාශය පිළිබඳ ප්‍රතිචාර දක්වමිනි. ජාතික අධ්‍යාපන විද්‍යා පීඨ හරහා ගුරුවරුන් බඳවා නොගෙන දේශපාලන අවශ්‍යතා මත පළාත් සභා සහ රේඛීය අමාත්‍යංශය විසින් ගුරුවරුන් බඳවා ගනු ලබන බවයි ඔහු පෙන්වා දෙන්නේ. ජාතික අධ්‍යාපන විද්‍යා පීඨ සඳහා ගුරුවරුන් බඳවා ගැනීමද වත්මන් අධ්‍යාපන අමාත්‍යවරයා යටතේ නිසියාකාරව සිදු නොවන බවත් ජෝසෆ් ස්ටාලින් පවසයි. මේ වන විට මහරගම ඇතුළු දිවයින පුරා පිහිටි ගුරු විද්‍යාල ගණනාවක් වසා දමා ඇති බවත් ඔහු කියා සිටියේය. 'ආරම්භයේදී ලංකාවේ ගුරු විද්‍යාල විසි හතරක් තිබ්බා, දැන් දහයයි ක්‍රියාත්මක වෙන්නේ' ඇතැම් ප්‍රදේශ තුළ ගුරු හිඟයක් සහ තවත් ප්‍රදේශ තුළ ගුරු අතිරික්තයක් පවතින බව අධීක්ෂණය කොට ඇති බවත් ලංකා ගුරු සංගමයේ ප්‍රධාන ලේකම් ජෝසෆ් ස්ටාලින් පවසයි. ගුරු අතිරික්තය සහ ඌනතාව තුලනය වීම සඳහා ඇති ජාතික ගුරු මාරු ප්‍රතිපත්තිය ක්‍රියාත්මක නොවන බවයි ඔහු පෙන්වා දෙන්නේ. 'සමහර පාසල්වල ගුරුවරු ගොනු වෙලා ඉන්නවා. එවැනි ගුරුවරු සම්බන්ධයෙන් විධිමත් මාරු ප්‍රවේශයක් සිදු කරන්නේ නැහැ. නමුත් තමන්ට අවශ්‍ය ආකාරයට අත්තනෝමතික ලෙස දේශපාලන මරු වීම් සිදු කරනවා.' 'මේ මරු කිරීමේ ප්‍රතිපත්තිය නිසි ලෙස ක්‍රියාත්මක නොවෙන තුරු, මේ අතිරික්ත ඌනතාව පවතිනවා.ළමයින්ට ගුරුවරයෙක් නැති වෙනවා.' ලංකා ගුරු සංගමයේ ප්‍රධාන ලේකම් ජෝසෆ් ස්ටාලින් වැඩිදුරටත් කියා සිටියේය.","len":3777}
{"id":"world-44740804","url":"https:\/\/www.bbc.com\/sinhala\/world-44740804","title":"පාකිස්ථානයේ හිටපු අගමැති නවාස් ෂරීෆ්ට වසර 10ක සිර දඬුවමක්","summary":"ලන්ඩන් නගරයේ අධි සුඛෝපභෝගී මහල් නිවාස හතරක් මිලදී ගැනීමේදී සිදු කළ දූෂණ සම්බන්ධයෙන් පාකිස්ථානයේ හිටපු අග්‍රාමාත්‍ය නවාස් ෂරීෆ්ට එරට අධිකරණය විසින් වසර 10ක සිර දඬුවමක් නියම කර තිබේ.","text":"දේශපාලන පෙළඹවීම් මත මෙම තීන්දුව ලබා දී ඇති බවට නවාස් ෂරීෆ් චෝදනා කරයි වගවීම පිළිබඳ ජාතික කාර්යාංශයේ (NAB) අධිකරණය විසින් මෙම තීන්දුව ප්‍රකාශයට පත් කරනු ලැබුවේ දීර්ඝ ප්‍රමාදයකින් පසුවය. ඔහුගේ දියණිය වන මාරියම් නවාස් ෂරීෆ්ට වසර හතක සිර දඬුවමක් සහ ඔහුගේ බෑනා වන සෆ්දාර් අවාන්ට වසරක සිර දඬුවමක් නියම කෙරිණ. තීන්දුව පිළිබඳ ප්‍රතිචාරය පළකරමින් නවාස් ෂරීෆ් කියා සිටියේ දේශපාලන පෙළඹවීම් මත මෙම තීන්දුව ලබා දී ඇති බවය. මේ තොරතුරුද දැනගන්න: ඔහු සහ ඔහුගේ දියණිය ලන්ඩන් නුවර වාසය කරන අතර, නවාස් ෂරීෆ්ගේ බිරිඳ කුල්සූම් නවාස් පිළිකාවකට ප්‍රතිකාර ලබාගනිමින් සිටියි. ආදායම ඉක්ම වූ වත්කම් හිමි වීම හේතුවෙන් සහ NAB සමග වසරක් සහයෝගයෙන් කටයුතු නොකිරීම යන චෝදනාවලට නවාස් ෂරීෆ්ට එක වර ගෙවී යන පරිදි වසර 10ක සිර දඬුවමක් නියම කිරීමට විනිසුරු මොහොමඩ් බාෂිර් නියෝග කළේය. ඔහුගේ දියණිය වන මාරියම් නවාස් ෂරීෆ්ට වසර හතක සිර දඬුවමක් නියම වුණි අපරාධයකට අනුබල දීම සහ NAB සමග සහයෝගයෙන් කටයුතු නොකිරීම යන චෝදනාවලට දියණිය මාරියම් නවාස් ෂරීෆ්ට එකවර ගෙවී යන පරිදි වසර හතක සිර දඬුවමක් ලබා දී තිබේ. සෆ්රාඩ් අවාන්ට වසරක සිර දඬුවමක් නියම කර ඇත්තේ NAB සමග සහයෝගයෙන් කටයුතු නොකිරීම හේතුවෙනි. නවාස් ෂරීෆ් සහ මාරියම් නවාස් ෂරීෆ්ට පවුම් මිලියන අටක් සහ පවුම් මිලියන දෙකක් දඩ වශයෙන් ගෙවීමට ද නියම කෙරිණ. එක්සත් රාජධානියේ ලන්ඩන් අගනුවර පිහිටි දේපළ ගණනාවක් සම්බන්ධයෙන් පැවති මෙම නඩුව හඳුන්වා ඇත්තේ 'Avenfield Reference' යනුවෙනි. ලන්ඩන් අගනුවර නිවාස මිලදී ගැනීම පිණිස අගමැති නවාස් ෂරීෆ්ගේ දරුවන් විදේශීය සමාගම් යොදාගෙන ඇතැයි 2015 දී පැනමා ලිපිගොනුවලින් අනාවරණය වී තිබුණි. අගමැතිවරයාගේ පවුලේ සාමාජිකයන් අනිසි ලෙස උපයාගත් මුදල් අදාළ සමාගම්වල තැන්පත් කළා විය හැකි බවට ඉන් අනතුරුව චෝදනා එල්ල විය. තවත් තොරතුරු:","len":3783}
{"id":"150108_electoion_law_violation","url":"https:\/\/www.bbc.com\/sinhala\/sri_lanka\/2015\/01\/150108_electoion_law_violation","title":"යාපනයේ බෝම්බ: දකුණේ ව්‍යාජ ඡන්ද පත්‍රිකා","summary":"පේදුරුතුඩුවේ ඡන්ද මධ්‍යස්ථානයක් සමීපයේ ග්‍රෙනේඩ් බෝම්බයක් පුපුරා ගොස් තිබෙන බව කැෆේ මැතිවරණ නිරීක්ෂණ මධ්‍යස්ථානය පවසයි.","text":"මැතිවරණය වෙනුවෙන් යාපනයේ ආරක්ෂාව තරකොට තිබේ නාවලඩි ප්‍රදේශයේ පිපිරීමත් සමඟ බියවූ ඡන්දදායකයන් පලා ගිය නමුත් ඉන් අනතුරුව ඡන්ද විමසීම සුපුරුදු ලෙසින් පැවැත්වුන බවද නිරීක්ෂකයෝ පවසති. පිපිරීමෙන් කිසිවෙකුටත් හානියක් සිදු වී නැත. මේ අතර සලකුණු කළ ව්‍යාජ ඡන්ද පත්‍රිකා 155ක් ඡන්ද මධ්‍යස්ථානයක් කරා කැබ් රථයකින් ගෙනයමින් සිටියදී මතුගමදී සොයා ගෙන තිබේ. ව්‍යාජ ඡන්ද පත්‍රිකා තොගයක් රැගත් ත්‍රීවීලර් රථයක් උඩුගම දී අත්අඩංගුවට තවත් ව්‍යාජ ඡන්ද පත්‍රිකා තොගයක් රැගෙන ගමන් කරමින් සිටි ත්‍රීවීලර් රථයක් උඩුගම දී අත්අඩංගුවට ගත් බව පොලිසිය පවසයි. මාර්ග බාධක මැතිවරණය කඩාකප්පල් කිරීමේ අරමුණින් ආයුධ සන්නද්ධ ඩිෆෙන්ඩර් රථ පැමිණෙන බවට ලැබුණු තොරතුරක් මත පොලිසිය විසින් ත්‍රිකුණාමල දිස්ත්‍රික්කයේ සේරුවිල, අලිඔළුව සහ අරිප්පුව මංසන්ධිවල හදිසියේම මාර්ග බාධක ඉදිකොට තිබේ. නැගෙනහිර පළාත් සභාවේ සභාපතිනි ආරියවතී ගලප්පත්ති විසින් සිය ආධාරකරුවන් වෙනුවෙන් කන්තලේ ලේක්වීව් නාවික හමුදා හෝටලයේ සංවිධානය කොට තිබුණු රැස්වීමක් අවලංගු කිරීමට පොලිසිය ක්‍රියා කළ බව සංදේශය කන්තලේ වාර්තාකරු ආර්ජී ධර්මදාස පවසයි. සභාපතිනිය විසින් සංවිධානය කොට තිබුණු පොල්පැල බෙදාදීමේ උත්සවයක්ද අවලංගු කොට තිබේ. අවතැන්වූවෝ අවතැන්වූවන් 900 ක් බස් රථවලින් ඡන්දපොළට ප්‍රවාහනය කිරීම ඉහලින් ලැබුණු නියෝගයක් මත නවතා දමා ඇති බව නිරීක්ෂකයෝ පවසති. මෙම පිරිස පුත්තලමේ සිට මනාරම දක්වා ප්‍රවාහනය කිරීමට නියමිතව සිටියදී එය නවත්වන මෙන් හදිසියේම නියෝගයක් ලැබී තිබෙන බව මැතිවරණ ප්‍රචණ්ඩ ක්‍රියා නිරීක්ෂණ මධ්‍යස්ථානයේ (CMEV) ඩීඑම් දිසානායක බීබීසී සංදේශයට පැවසීය. යුද්ධයෙන් අවතැන් වී පුත්තලමේ තාවකාලිකව වාසය කරන ඔවුන් ඡන්දය සඳහා ලියාපදිංචි වී සිටින්නේ මන්නාරමේ බවද ඔහු පැවසීය.","len":3789}
{"id":"world-40753789","url":"https:\/\/www.bbc.com\/sinhala\/world-40753789","title":"ඇමෙරිකාවේ සම්බාධකවලට රුසියාව 'එකට එක කරයි'","summary":"ඇමෙරිකා එක්සත් ජනපදය විසින් පණවන ලද නව සම්බාධක සම්බන්ධයෙන් රුසියාව එකට එක කිරීමේ ප්‍රතිචාරයක් දක්වා තිබේ.","text":"මොස්කව් අගනුවර පිහිටි තානාපති කාර්යාලයේ සේවය කරන පිරිස 455 දක්වා අඩුකරන මෙන් ඇමෙරිකාවට දැනුම් දුන් රුසියාව, තානාපති කාර්යාලයට අයත් ඇතැම් දේපොළ පරිහරණය කිරීම ද තහනම් කර තිබේ. ඒ අනුව ඇමෙරිකානු තානාපති කාර්යාලයේ සේවය කරන පිරිස, වොෂින්ටන් නුවර පිහිටි රුසියානු තානාපති කාර්යාලයේ සේවක පිරිස හා සමාන සංඛ්‍යාවකි. සබැඳි යොමු: එමෙන්ම එක්සත් ජනපද රාජ්‍යතාන්ත්‍රිකයන් විසින් රුසියාව තුළ නිවාඩු ගතකිරීම පිණිස භාවිත කරන නිවාස සහ ඔවුන්ගේ ගබඩා සංකීර්ණයක් ද පවරා ගනු ලබන බවත් රුසියාවේ විදේශ අමාත්‍යාංශය නිකුත් කළ නිවේදනයක සඳහන් වේ. යුක්රේනයේ කොටසක්ව තිබූ ක්‍රිමියාව 2014 දී රුසියාව විසින් පවරාගනු ලැබීම ඇමෙරිකා එක්සත් ජනපදය රුසියාවට එරෙහිව නව සම්බාධක පැණවීමට එක හේතුවකි. ඇමෙරිකාව එම සම්බාධක නිවේදනය කළේ 2016 ජනාධිපතිවරණයේ ඩිමොක්‍රටික් පාක්ෂික අපේක්ෂිකා හිලරි ක්ලින්ටන් ගේ ප්‍රචාරක ව්‍යාපාරයට සම්බන්ධ වෙබ් අඩවිවලට රහසිගතව ඇතුළුවීමේ චෝදනාව මත ජනාධිපති බරක් ඔබාමා ගේ පරිපාලනය විසින් රුසියාවට එරෙහිව සම්බාධක පැනවීමෙන් මාස කිහිපයකට පසුවය. ඒ අවස්ථාවේ ඇමෙරිකාවේ පිහිටි රුසියානු රාජ්‍යතාන්ත්‍රික සංකීර්ණ දෙකක් පවරාගත් ඔබාමා පරිපාලනය, රුසියානු රාජ්‍යතාන්ත්‍රිකයන් 35 දෙනෙකු පිටුවහල් කළේය. සිකුරාදා (ජුලි 28) නිවේදනයක් නිකුත් කරන රුසියාවේ විදේශ අමාත්‍යාංශය \"අභ්‍යන්තර කටයුතුවලට ඇඟිලි ගැසීමේ ව්‍යාජ චෝදනාව යොදාගනිමින් එකක් පසුපස එකක් ලෙසින් දැඩි රුසියානු විරෝධී පියවර,\" ගනිමින් සිටින බවට එක්සත් ජනපදයට චෝදනා කරයි. එමෙන්ම රුසියානු රාජ්‍යතාන්ත්‍රිකයන් පිටුවහල් කිරීම \"රාජ්‍යතාන්ත්‍රික සම්බන්ධතා පිළිබඳ වියෙනා ප්‍රඥප්තිය මෙන්ම රාජ්‍යතාන්ත්‍රික සම්බන්ධතා පිළිබඳ පිළිගත් ක්‍රමවේදයන් ද උල්ලංඝනය කිරීමක්,\" බව ද එහි වැඩිදුරටත් සඳහන් වේ.","len":3790}
{"id":"world-45285337","url":"https:\/\/www.bbc.com\/sinhala\/world-45285337","title":"'ගෑස් පිරවූ යෝග බෝලයකින් සිය බිරිඳ සහ දියණිය ඝාතනය කළ' හොංකොං වෛද්‍යවරයෙක්","summary":"යෝග ව්‍යායාම සඳහා යොදා ගන්නා බෝලයකට කාබන් මොනොක්සයිඩ් විෂ වායුව පුරවා සිය බිරිඳ සහ 16 වියැති දියණිය ඝාතනය කළ නිර්වින්දන වෛද්‍යවරයෙකුගේ නඩුවක් හොංකොං අධිකරණයක විභාග වෙමින් පවතී.","text":"යෝග බෝලය සිය බිරිඳ සහ දියණිය ගමන් ගන්නා මෝටර් රථය පිටුපස දැමීමට Khaw Kim-sun නැමැති වෛද්‍යවරයා ක්‍රියා කර තිබූ බව පැමිණිලි පාර්ශ්වය පවසයි එම බෝලය සිය බිරිඳ සහ දියණිය ගමන් ගන්නා මෝටර් රථය පිටුපස දැමීමට Khaw Kim-sun නැමැති වෛද්‍යවරයා ක්‍රියා කර තිබූ බව පැමිණිලි පාර්ශ්වය පැවසීය. බෝලයෙන් පිටවූ විෂ වායු ආඝ්‍රාණය වීම හේතුවෙන් කාන්තාවන් දෙදෙනා මරණයට පත්ව තිබේ. 2015 වසරේදී ඔවුන් දෙදෙනා වසා තිබුණ කාරයක් තුළ මියගොස් සිටියහ. මෙම සිද්ධිය පිළිබඳ මූලික පරීක්ෂණවල දී පොලිසියට නිවැරදි නිගමනයකට එළැඹීමට අපහසු වී තිබුණි. මෙම ඝාතන සම්බන්ධයෙන් තමන් නිවැරදිකරු බව වෛද්‍ය Khaw Kim-sun පවසන්නේය. මරණ පරීක්ෂණ වාර්තාවේ දැක්වෙන පරිදි ඔහුගේ බිරිඳ සහ වැඩිමහල් දියණිය මියගොස් ඇත්තේ කාබන් මොනොක්සයිඩ් වායුව විෂ වීමෙනි. ඔවුන් සතු කහ පැහැති 'මිනි කූපර්' වර්ගයේ මෝටර් රථය පිටුපස තිබී යෝග ව්‍යායාම සඳහා භාවිත කරන සුළං බැස ගිය බෝලයක් සොයා ගන්නා ලදී. මෙම වෛද්‍යවරයාට තිබෙන අනියම් සම්බන්ධයක් හේතුවෙන් මෙන්ම බිරිඳ දික්කසාද වීමට අකමැත්ත පළ කිරීමේ තත්ත්වය තුළ සිතා මතා ඇය ඝාතනය කර ඇති බව පැමිණිලි පාර්ශ්වය පැවසූවා යැයි 'සවුත් චයිනා මෝනින්ග් පෝස්ට් (South China Morning Post) පුවත්පත වාර්තා කර තිබේ. නමුත් ඔහුගේ දියණිය ඝාතනය කිරීම අසාමාන්‍ය දෙයක් බව ද ඔවුහු පවසති. මෙම සිද්ධිය වූ දින වෛද්‍යවරයා ඔහුගේ බාල දියණියට නිවසේ නතර වන ලෙස දන්වා ඇතැයි හෙළි වී ඇත. හොංකොං චීන විශ්වවිද්‍යාලයේ මහාචාර්යවරයෙකු වන Khaw Kim-sun යෝග බෝල දෙකකට කාබන් මොනොක්සයිඩ් වායුව පුරවන ආකාරය දුටු බව ඇසින් දුටු සාක්ෂිකරුවෝ පැවසූහ. හාවන් මැරීමට මෙම වායුව යොදා ගන්නා බව ඔහු සිය මිතුරන්ට පවසා තිබේ. නමුත්, වාර්තාවේ දැක්වෙන පරිදි ඔහු පොලිසියට පවසා ඇත්තේ සිය නිවසේ මීයන් මැරීමට මෙම වායුව යොදා ගත් බවය. මෙම ඝාතන නඩුව තවදුරත් අධිකරණයේ විභාග කෙරෙනු ඇත. මේ තොරතුරුද දැනගන්න:","len":3793}
{"id":"130830_pillai_witness_thretened","url":"https:\/\/www.bbc.com\/sinhala\/sri_lanka\/2013\/08\/130830_pillai_witness_thretened","title":"නවී පිල්ලේ හමුවූ දෙමළ වැසියන්ට 'හමුදාවෙන් තර්ජන'","summary":"මානව හිමිකම් පිලිබඳ එක්සත් ජාතීන්ගේ මහ කොමසාරිස්වරිය උතුරේ සංචාරය කළ අවස්ථාවේ ඇය හමුවූ පුද්ගලයන්ට ශ්‍රී ලංකා යුද හමුදාවෙන් තර්ජන එල්ල වී ඇතැයි දෙමළ ජාතික සන්ධානය පවසයි.","text":"උතුරේදී නවී පිල්ලේ හමුවූ දෙමළ වැසියන්ට තර්ජන එල්ල වී ඇතැයි දෙජාස පවසයි දෙමළ ජාතික සන්ධානය කොළඹදී නවී පිල්ලේ හමුවූ අවස්ථාවේ මේ පිළිබඳව ඇයට දැනුම් දුන් බව සන්ධානයේ උතුරු පළාත් සභා මහ ඇමති අපේක්ෂක සීවී විග්නේශ්වරන් බීබීසී සංදේශයට කියා සිටියේය. \"ඒක නම් හරි වැරදි වැඩක්. මිනිස්සු තමන්ගේ ප්‍රශ්න කියන්න යන කොට හමුදාවෙන් හරි කාගෙන් හරි ඒගොල්ලන්ට හිරිහැරයක් කරනවා නම් ඒක වැරැද්දක්,\" යනුවෙන්ද ඔහු කියා සිටියේය. මේ සතිය මුලදී මහ කොමසාරිස්වරිය උතුරේ සංචාරය කළ අවස්ථාවේ, අතුරුදහන්වූවන්ගේ ඥාතීන් ඇතුළු සාමාන්‍ය වැසියන් පිරිසක් ඇය හමුවී සිය දුක් ගැනවිලි ඉදිරිපත් කළහ. 'බොරු චෝදනා' කොටි සංවිධානයේ අපරාධ පිළිබඳව ද සොයා බලන මෙන් උද්ඝෝෂකයෝ නවී පිල්ලේ ගෙන් ඉල්ලා සිටියහ සිය සන්ධානයේ නියෝජිතයන් සමඟ අද පැවති සාකච්ඡාවේදී උතුරේ පවතින වාතාවරණය පිළිබඳව නවී පිල්ලේ දැනුවත් කළ බව ද විග්නේශ්වරන් පැවසීය. කෙසේ නමුත් මහ කොමසාරිස්වරිය හමුවූ පුද්ගලයන්ට තර්ජනය කළ බවට එල්ල වන චෝදනා ප්‍රතික්ෂේප කරන අමාත්‍ය කෙහෙළිය රඹුක්වැල්ල එය විග්‍රහ කළේ, ශ්‍රී ලංකාව අපකීර්තියට පත් කිරීමේ උත්සාහයක් ලෙසින්. \"ටීඑන්ඒ එක ඔය වගේ දේවල් කියන එක ගැන මම පුදුම වෙන්නේ නෑ. ඔය වගේ බොරු චෝදනා ඉදිරිපත් කරලා රට අපකීර්තියට පත් කරන එකනේ එයාල හැමදාම කළේ,\" යන්න එම චෝදනාවට ඇමතිවරයාගේ ප්‍රතිචාරයයි. ජනාධිපති මහින්ද රාජපක්ෂ 2009 දී එක්සත් ජාතීන්ගේ මහ ලේකම් බෑන් කි මූන් සමඟ එළඹුණු එකඟතාවය කඩ කොට තිබෙන බව සිය පක්ෂයේ සය-පුද්ගල නියෝජිත පිරිස ඇයට පෙන්වා දුන් බවද සීවී විග්නේශ්වරන් සංදේශයට කියා සිටියේය. මේ අතර ආණ්ඩුවේ ආරක්ෂක අංශවල පමණක් නොව කොටි සංවිධානයේ අපරාධ පිළිබඳව ද සොයා බලන මෙන් නවී පිල්ලේ ගෙන් ඉල්ලා සිටිමින් 'යුද්ධයෙන් මියගිය රණවිරුවන්ගේ සංවිධානය' කොළඹ දී උද්ඝෝෂණයක් සංවිධානය කොට තිබුණි.","len":3801}
{"id":"150302_trinco_camp_court","url":"https:\/\/www.bbc.com\/sinhala\/sri_lanka\/2015\/03\/150302_trinco_camp_court","title":"රහසිගත කඳවුරු නැහැ - රනිල්","summary":"නැගෙනහිර පළාත තුළ නාවික හමුදාවට අයත් රහසිගත රැඳවුම් කඳවුරු තවමත් පවත්වා ගෙන යන බවට මාධ්‍ය වාර්තා පළ වූ අතර එවැනි රහසිගත කඳවුරු නොමැති බව අග්‍රාමාත්‍ය රනිල් වික්‍රමසිංහ පැවසුවේය.","text":"‘උතුරේ, නැගෙනහිර විශාල මතයක් තියනවා රහස් කඳවුරු ගණනාවක් තියනවා කියලා. අපි කිව්වා එහෙම නාවික හමුදාවේ හෝ කිසිවකුගේ කඳවුරු නැහැ. ඕන තැනක තියනවා කිව්වොත්, ඇවිල්ලා බලන්න කියලා’ අග්‍රාමාත්‍යවරයා කියා සිටියේය. අතුරුදහන් වූවන් පිළිබඳ විස්තර ඇතුළත් ලැයිස්තුව තුළ නම් සඳහන් නොවන පුද්ගලයන් මිය ගොස් ඇතැයි හෝ නැතහොත් රට හැර ගොස් ඇතැයි අනුමාන කළ යුතු බව අගමැති රනිල් වික්‍රමසිංහ වැඩිදුරටත් සඳහන් කළේය. \"ගෝටා බේ\" මේ අතර 2008 දී කොළඹ දී නාවික හමුදාව මගින් පැහැරගත් බව පැවසෙන දෙමළ ජාතික තරුණයින් පස් දෙනකු ත්‍රිකුණාමලය ප්‍රදේශයේ පිහිටා ඇති බව සඳහන් \"ගෝටා බේ\" නැමති කඳවුරේ සිටින්නේ දැයි සොයා බලා වාර්තාවක් ඉදිරිපත් කරන මෙන් කොළඹ මහේස්ත්‍රාත් අධිකරණය රහස් පොලිසියට නියම කළේය. අතුරුදන්වූවන්ගේ මාපියන් වෙනුවෙන් පෙනී සිටි නීතිවේදීන් ඉදිරිපත් කළ ඉල්ලීමක් සලකා බැලීමෙන් අනතුරුවයි, කොළඹ ප්‍රධාන මහේස්ත්‍රාත් ගිහාන් පිලපිටිය එම නියෝගය කළේ. අදාළ නීතිවේදීහු අධිකරණය හමුවේ කරුණු දක්වමින් පැහැරගත් පුද්ගලයින් රඳවාගෙන සිටින \"ගෝටා බේ\" නමැති කඳවුරක් ත්‍රිකුණාමලය ප්‍රදේශයේ තිබෙන බවට පසුගියදා පාර්ලිමේන්තුවේ අනාවරණය කෙරුණු බව සඳහන් කළහ. මෙම තරුණයින් පස්දෙනා එම කඳවුරේ සිටිය හැකි බවට අතුරුදන්වූවන්ගේ මාපියන් විශ්වාස කරන බැවින් ඒ පිළිබඳව සොයා බැලීමක් අවශ්‍ය බවයි අතුරුදන් වූ තරුණයකුගේ මවක් කියා සිටියේ. සිය නම හෙළි නොකරන මෙන් ඇය ඉල්ලා සිටියාය. අදාළ තරුණයින්ගේ අතුරුදන් වීම පිළිබඳව පරීක්ෂණයක් සිදුකරන මෙන් අභියාචනාධිකරණය කළ නියෝගයකට අනුවයි කොළඹ ප්‍රධාන මහේස්ත්‍රා වරයා මෙම පරීක්ෂණය පවත්වන්නේ. හිටපු නාවික හමුදාපති වසන්ත කරන්නාගොඩ ඇතුළු පිරිසක් වගඋත්තරකරුවන් ලෙසින් නම් කරමින් මෙම පෙත්සම ඉදිරිපත් කර තිබේ. තමන්ට එරෙහි චෝදනා වගඋත්තරකරුවෝ ප්‍රතික්ෂේප කරති.","len":3822}
{"id":"sri-lanka-40410091","url":"https:\/\/www.bbc.com\/sinhala\/sri-lanka-40410091","title":"රෝහින්ග්‍යා තරුණිය \"දූෂණය\": කොස්තාපල්වරයෙක් රිමාන්ඩ්","summary":"මිරිහාන සංක්‍රමණික රැඳවුම් කඳවුරේ රඳවා සිටින රෝහින්ග්‍යා මුස්ලිම් තරුණියක් දූෂණය කළ බවට චෝදනා එල්ල වූ පොලිස් කොස්තාපල්වරයෙකු රිමාන්ඩ් බන්ධනාගාරගත කරන මෙන් අධිකරණය නියෝග කර තිබේ.","text":"අප්‍රේල් 30 වැනි දින ශ්‍රී ලංකා මුහුදු තීරයට ඇතුළු වූ රෝහින්ග්‍යා මුස්ලිම් කණ්ඩායම කඳවුරේ සිටින 21 හැවිරිදි දැරියක් අසනීප වී කළුබෝවිල රෝහලට ඇතුළත් කළ අවස්ථාවේ සැකකාර කොස්තාපල්වරයා රෝහලට පැමිණ ඇය රැගෙනගොස් තිබෙන බව පැමිණිලිකාරියගේ නීතිවේදියා වන ෂිරාස් නූර්දීන් බීබීසී සිංහල සේවයට පැවසීය. නීතිවේදියා පවසන පරිදි ඉන් අනතුරුව සැකකරු එම තරුණිය බොරලැස්ගමුවේ හෝටලයකට රැගෙන ගොස් දූෂණය කර තිබේ. සැකකරුට ඇප ලබාදීම සම්බන්ධයෙන් ඇය වෙනුවෙන් පෙනී සිටි නීතිවේදී සුනන්ද දේශප්‍රිය විරෝධය පළකිරීමෙන් අනතුරුව ලබන බ්‍රහස්පතින්දා (ජුනි 29) හඳුනා ගැනීමේ පෙරෙට්ටුවකට ඉදිරිපත් කරන තුරු ඔහු රිමාන්ඩ් බන්ධනාගාරගත කරන මෙන් නුගේගොඩ වැඩ බලන මහේස්ත්‍රාත්වරයා නියෝග කළ බව ද නීතිවේදී ෂිරාස් නූර්දීන් පැවසීය. 'කඳවුරේ ආරක්ෂකයෙක්' සැකකරු මිරිහාන රැඳවුම් කඳවුරේ සේවය කරන පොලිස් නිලධාරියෙකි. එවැනි පැමිණිල්ලක් ලැබී තිබෙන බව සනාථ කළ පොලිස් ප්‍රකාශක පොලිස් අධිකාරී රුවන් ගුණසේකර, ඒ සම්බන්ධයෙන් පරීක්ෂණ පැවැත්වෙන බවත් සඳහන් කළේය. නොදැනුවත්ව ශ්‍රී ලංකාවේ මුහුදු තීරයට ඇතුළු වූ රෝහින්ග්‍යා මුස්ලිම් ජාතිකයන් 30 දෙනෙකු පසුගිය අප්‍රේල් 30 වෙනි දින කන්කසන්තුරේ ආසන්න මුහුදේදී ශ්‍රී ලංකා නාවික හමුදාව විසින් අත්අඩංගුවට ගනු ලැබිණ. කාන්තාවන් හත් දෙනෙකු සහ දරුවන් 16 දෙනෙකු ද ඒ අතර සිටින අතර, ඔවුන් දැන් මිරිහාන සංක්‍රමණික කඳවුරේ රඳවා සිටිති. කඳවුරේ ආරක්ෂාව භාරව සිටි පොලිස් කොස්තාපල්වරයෙකු විසින් තමන් දූෂණය කළ බවට පැමිණිලි කර තිබෙන්නේ ඒ අතර සිටින එක් තරුණියකි. වසර පහක් ඉන්දියාවේ දිල්ලි අගනුවර අනාථයන් පිළිබඳ එක්සත් ජාතීන්ගේ (UNHCR) ආයතනයේ රැකවරණ ලබා සිට පසුව තමිල්නාඩුවට පැමිණ තිබෙන මේ කණ්ඩායම ඕස්ට්‍රේලියාව බලා යාමට උත්සාහ කළ අවස්ථාවේ ශ්‍රී ලංකා මුහුදු තීරයට ඇතුළු වී තිබේ.","len":3822}
{"id":"150307_port_city","url":"https:\/\/www.bbc.com\/sinhala\/sri_lanka\/2015\/03\/150307_port_city","title":"වරාය නගර ව්‍යාපෘතියේ ඉදි කිරීම් වහාම නතර කෙරෙයි","summary":"කොළඹ වාරය නගරය ඉදි කිරීමේ කටයුතු වල නිරත China Communications Construction Company (CCCC) පෞද්ගලික සමාගමට වරාය - නාවික සහ ගුවන් ගමන් පිලිබඳ අමාත්‍යංශයේ ලේකම්වරයා විසින් ඉදි කිරීම් කටයුතු වහාම නතර කරන ලෙස දන්වා යවනු ලැබ තිබේ.","text":"කොළඹ වරාය නගරය ඉදි කිරීම් කටයුතු තමන් බලයට පත් විගස නතර කරන බවයි මැතිවරණ ව්‍යාපාරයේ දී වත්මන් ආණ්ඩුව කියා සිටියේ අමාත්‍යංශයේ එම නිර්දේශය සම්බන්ධයෙන් එම සමාගම විසින් නිකුත් කරන ලද නිවේදනයක සඳහන් වන්නේ තම සමාගම ශ්‍රී ලංකාව සමග පුර්ණ සහයෝගයෙන් කටයුතු කිරීමට ක්‍රියා කරන බවයි. කැබිනට් මණ්ඩලය විසින් ගන්නා ලද තීරණය පිළිබඳව වරාය-නාවික සහ ගුවන් ගමන් පිලිබඳ අමාත්‍යංශයේ ලේකම්වරයා විසින් කොළඹ වරායේ ඉදි කිරීම් වහාම නතර කරන ලෙස තම සමාගම වෙත දැනුම් දී තිබෙන බව සඳහන් කරන එම නිවේදනය ශ්‍රී ලංකා රජයේ බලධාරීන් විසින් මෙම ව්‍යාපෘතිය සම්බන්ධයෙන් නිකුත් කරන ලද අනුමැතීන් සහ වලංගු බලපත්‍ර යනාදිය ඉදිරිපත් කරන ලෙස දැනුම් දී ඇති බවත් සඳහන් කොට තිබෙනවා. ඉල්ලා ඇති පරිදි අදාළ ලිය කියවිලි ඉදිරි පත් කිරීමට සමාගම පියවර ගන්නා බවයි නිවේදනයෙහි සඳහන් වන්නේ. “2014 වසරේ දී වරාය නගරය ඉදි කිරීමට ශ්‍රී ලංකා ආණ්ඩුව සමග ඇති කර ගන්නා ලද ගිවිසුම යටතේ සමාගමේ නෛතික අයිතියට අගතියක් නොවන මට්ටමින් දැනුම් දී ඇති පරිදි අදාළ ලිය කියවිලි සමාගම විසින් ඉදිරිපත් කරනු ලැබේ. එසේම මෙම සමාගම ශ්‍රී ලංකා ආණ්ඩුවත් සමග පුර්ණ සහයෝගයෙන් ක්‍රියා කරන අතර මේ ආකාරයේ මහා සංවර්ධන ව්‍යාපෘතීන් සඳහා ආණ්ඩුව විසින් නිර්දේශිත උපදෙස් අනුගමනය කරන අතරම ශ්‍රී ලංකාවේ නීතිය අනුව දිගටම ක්‍රියා කරනු ඇත” යනුවෙන් වැඩිදුරටත් එම නිවේදනයෙහි සඳහන් වේ. කොළඹ වරාය නගරය ඉදි කිරීම් කටයුතු තමන් බලයට පත් විගස නතර කරන බවයි මැතිවරණ ව්‍යාපාරයේ දී වත්මන් ආණ්ඩුව කියා සිටියේ. බලයට පත් වීමෙන් පසුව වරාය නගරය ඉදි කිරීම සම්බන්ධයෙන් ඔවුන් විසින් ගනු ලබන පියවර ව්‍යාකූල බවකුයි ඇතැම් ප්‍රකාශන මගින් පෙනී ගියේ. ඊයේ (06) මහනුවර දී පැවති රැළියේ දී විමල් වීරවංශ හිටපු ඇමති වරයා කියා සිටියේ චීන සමාගම දිගටම ඉදි කිරීම් කටයුතු කරගෙන යමින් පවතින බවයි.","len":3823}
{"id":"world-40963345","url":"https:\/\/www.bbc.com\/sinhala\/world-40963345","title":"දූෂණය කෙරුණු දස හැවිරිදි දැරිය දරුවෙකු බිහි කරයි","summary":"දූෂණයට ලක්වීමෙන් අනතුරුව දරු ගැබ ගබ්සා කිරීමට අධිකරණයේ අනුමැතිය නොලැබුණු දස හැවිරිදි ඉන්දීය දැරියක සිය දරුවා බිහි කළාය.","text":"2015 වසර ඇතුළත ඉන්දියාවේ ළමුන් 10,000කට අධික පිරිසක් දූෂණයට ලක්වී තිබේ තමන් දරුවෙකු බිහි කළ මවක බව දැරියට තවමත් වැටහීමක් නැත. ගැබ් ගෙන සිටි කාලය ඇතුළත දෙමාපියන් ඇතුලු වැඩිහිටියන් දැරියට පවසා තිබෙන්නේ කුස තුළ විශාල ගල් කැබැල්ලක් සිරවීම හේතුවෙන් අයගේ උදරය පිම්බී තිබෙන බවය. චන්දිගාර් නුවර රෝහලකදී සිදු කරන ලද සිසේරියන් සැත්කමකින් අනතුරුව එම දැරිය කිලෝග්‍රෑම් 2.5 ක් (රාත්තල් 5.5 ක්) බරැති බිලිඳියක බිහි කර තිබේ. සබැඳි යොමු: මවත්, බිලිඳාත් දෙදෙනාම යහපත් සෞඛ්‍ය තත්වයෙන් පසුවන බව රෝහල් බලධාරීහු බීබීසී යට පැවසූහ. පසුගිය මාස හත ඇතුළත සිය මාමා කෙනෙකු විසින් කිහිප වතාවක්ම තමන් දූෂණය කළ බව දැරිය පවසන්නීය. චුදිත ඥාතියා දැන් අත්අඩංගුවේ පසු වේ. ඇය ගැබ් ගෙන තිබෙන බව පසුගිය ජුලි මාසයේ අනාවරණය වූයේ උදරයේ වේදනාවක් පිළිබඳව ඇය වෛද්‍යවරයෙකු වෙත ඉදිරිපත් කළ අවස්ථාවේදීය. ඉන් අනතුරුව දරු ගැබ ගබ්සා කිරීමට අවසර දෙන මෙන් දෙමාපියන කළ ඉල්ලීම චන්දිගාර් නුවර අධිකරණයක් ප්‍රතික්ෂේප කළේ ඒ වනවිට දරු ගැබ මෝරා තිබුණු බැවින් එය ගබ්සා කිරීම \"ඉතා අනතුරුදායක\" විය හැකි බවට වෛද්‍ය විශේෂඥයන් අධිකරණය ඉදිරියේ කරුණු දැක්වීමෙන් අනතුරුවය. දෙමාපියෝ 'එපා' කියති එම තීන්දුවට එරෙහිව ශ්‍රේෂ්ඨාධිකරණයට අභියාචනයක් ඉදිරිපත් කෙරුණු නමුත් ශ්‍රේෂ්ඨාධිකරණය ද පහළ අධිකරණයේ තීන්දුව අනුමත කළේය. බිලිඳිය සති 35 ක් ඇතුළත උපත ලබා තිබෙන බැවින්, ඉදිරි සති කිහිපය ඇය රෝහලේ දැඩි සත්කාර ඒකකයේ රඳවා තැබීමට නියමිත බව බීබීසී යේ ගීතා පාන්ඩේ දිල්ලි අගනුවර සිට වාර්තා කරයි. තමන්ට බිලිඳා අනවශ්‍ය බවට මුල සිටම කියා සිටි දැරියගේ දෙමාපියන් බිලිඳිය ගැන කිසිදු තැකීමක් නොකළ බව ද බීබීසී වාර්තාකාරිය පවසයි. එබැවින් ඇය හදා වඩා ගැනීම පිණිස භාර දෙන තුරු ළමාසුභසාධක කමිටුවක් විසින් ඇය රැක බලාගැනීමට නියමිතය. ඉන්දියාවේ ළමා අපයෝජන:","len":3828}
{"id":"sport-40987579","url":"https:\/\/www.bbc.com\/sinhala\/sport-40987579","title":"ඉන්දීය ක්‍රිකට් නායක විරාත් කෝලි දුටු ලස්සන ශ්‍රී ලංකාව","summary":"ශ්‍රී ලංකාවේ සංචාරයේ යෙදෙන සෑම අවස්ථාවකම සංචාරය කෙටි වීම සහ කාර්ය බහුල වීම හේතුවෙන් ශ්‍රී ලංකාවේ ස්වභාව සෞදර්යය නැරඹීමට නොහැකි වුවත් මෙවර සංචාරයේදී ඒ අවස්තාව හිමි වූ බව ඉන්දීය ක්‍රිකට් කණ්ඩායමේ නායක විරාත් කෝලි පවසයි.","text":"'හැමදාම උදේ මේ වගේ තැනක අවදි වෙන්න පුළුවන් නම්!!' විශේෂයෙන්ම අවසාන ටෙස්ට් තරගය දින තුනකින් නිමාවීම හේතුවෙන් තමන්ට ශ්‍රී ලංකාවේ සිරි නැරඹීම පිණිස තවත් කාලය ලැබුණු බවත් ඔහු පැවසීය. ඉන්දීය කණ්ඩායමේ නායකයා ඒ බව සඳහන් කළේ දෙරට අතර පැවැත්වෙන එක් දින තරගාවලිය පිළිබඳව දඹුල්ලේ දී මාධ්‍යව්දීන් අමතමිනි. සබැඳි යොමු: මේ වතාවේත් තමන්ට සීගිරිය නැගීමට හෝ නිසි පරිදි දඹුල්ල නැරඹීමට නොහැකි වූ නමුත් ඉදිරි සංචාරයකදී යළිත් ඒ ප්‍රදේශ නැරඹීමට බලාපොරොත්තු වන බවත් ඉන්දීය ක්‍රිකට් කණ්ඩායමේ නායකයා පවසයි. 'ස්වභාව ධර්මයාට මෙතරම් සමීපව ඉන්න ලැබීම කොයිතරම් භාග්‍යයක්ද. ඔබ සැමට ලස්සන දවසක්' ශ්‍රී ලංකාවේ විවිධ ප්‍රදේශවල සිරි නරඹමින් විරාත් කෝලි ට්විටර් ජාලය ඔස්සේ 'සෙල්ෆි' ඇතුළු ඡායාරූප ද පළ කොට තිබේ. 35000 කට අධික පිරිසක් ඒ සෑම ඡායාරූපයකටම 'like' කර තිබෙන අතර, දහස් ගණනක පිරිසක් එම ඡායාරූප සිය මිතුරන් අතර 'retweet' කර තිබේ. කිසිදු තරගකාරී බවක් හෝ නොපෙන්වා ශ්‍රී ලංකාව ටෙස්ට් තරග සියල්ල පරාජය වීම ගැන සමාජ මාධ්‍ය ඔස්සේ අදහස් දක්වන ශ්‍රී ලංකා ක්‍රීඩාලෝලීන්, ඉන්දීය කණ්ඩායමේ ක්‍රීඩකයන්ට දළදා මාලිගාව වැඳ පුදා ගැනීමට හා පින්නවල අලි බැලීම සඳහා කාලය ලබාදීම පිණිස ශ්‍රී ලංකා ක්‍රීඩකයන් තරගය දින තුනක් ඇතුළත අවසන් කළ බවට හාස්‍ය ජනක අදහස් පළකර තිබුණි. ශ්‍රී ලංකාව සහ ඉන්දියාව අතර තරග පහකින් සමන්විත එක් දින සීමිත ඕවර තරගාවලිය ඉරිදා දඹුල්ල ජාත්‍යන්තර ක්‍රීඩාංගනයේදී ආරම්භවීමට නියමිතය. 'එක් දින තරග වෙනුවෙන් දැන් දඹුල්ලේ. තවත් ලස්සන තැනක්' 2019 වසරේ එංගලන්තයේ පැවැත්වෙන ජගත් ක්‍රිකට් කුසලාන තරගාවලියට සුදුසුකම් ලැබීමට නම් ශ්‍රී ලංකාව අනිවාර්යයෙන්ම එයින් තරග දෙකක්වත් ජයග්‍රහණය කළ යුතුය. ඉන් අනතුරුව ශ්‍රී ලංකා කණ්ඩායම කොළඹ ආර් ප්‍රේමදාස ක්‍රීඩාංගනයේදී එක විස්සයි විස්ස තරගයකට ද සහභාගි වීමට නියමිතය.","len":3830}
{"id":"150521_lanka_rathu_vawnia","url":"https:\/\/www.bbc.com\/sinhala\/sri_lanka\/2015\/05\/150521_lanka_rathu_vawnia","title":"පුන්ගුඩුතීවූ දූෂකයන්ට එරෙහිව අදත් හර්තාල්","summary":"වවුනියාව නගරය සහ අවට ප්‍රදේශවල අද(21) ක්‍රියාත්මක කෙරුණ හර්තාලයක් නිසා ජන ජීවිතය බෙහෙවින් අඩාල විය.","text":"වවුනියාවේ අද උද්ඝෝෂණ ව්‍යාපාරය දියත් කෙරුනේ යාපනයේ පුන්ගුඩුතීවු පළාතේ විද්‍යා සිවයෝගනාදන් පාසල් දැරිය දූෂණය කොට මරා දැමූ සැකකරුවන්ට ඇප ලබා නොදෙන ලෙසත්,ඔවුන්ට මරණීය දණ්ඩනය නියම කිරීමට පියවර ගන්නා ලෙසත් ඉල්ලා සිටිමිනි. එම විරෝධතා ව්‍යාපාරයත් සමඟ ප්‍රදේශයේ සියලු වෙළෙඳසැල් වසා දමා තිබුණ අතර ගමනාගමන කටයුතු වලට ද එය බල පා තිබුණි. පාසල් සහ කාර්යාලවලට පැමිණ සිටියේ ඉතා සුලු පිරිසකි. සිසුන්ගේ ගමනාගමන පහසුකම් ප්‍රමාණවත් නොවූයෙන් ඇතැම් පාසල් නියමිත වේලාවට පෙර අවසන් කිරීමට විදුහල්පතිවරුන් පියවර ගෙන තිබුණි. මේ අතර වවුනියාවේ රජයේ සේවකයෝ කාර්යාලවලින් පිටතට පැමිණ පැය දෙක තුන බැගින් උද්ඝෝෂණවල නිරත වූහ. වවුනියාවේ ඇතැම් ප්‍රදේශවල විරෝධතාවාදීහු ටයර් පුලුස්සමින් සිය විරෝධය පළ කරමින් සිටියදී පොලීසිය ඔවුන්ට අසභ්‍ය ලෙස බැණ වදිමින් පළවා හරින ලද බවට ද වාර්තා ලැබෙයි. වවුනියාවේ පොලිස් ආරක්ෂාව දැඩි කිරීමට අවශ්‍ය ප්‍රමාණවත් නිලධාරීන් පිරිසක් නොමැතිකම නිසා මුලතිව්, කිලිනොච්චි යන පළාත් වලින් ද අමතර බල ඇණි වවුනියාවට කැඳවා තිබුණි. ආන්ඩුකරුගේ ප්‍රතිචාරය ශිෂ්‍ය විරෝධය උතුරු පළාතේ පැතිර යමින් පවතින මහජන විරෝධතා ව්‍යාපාර සම්බන්ධයෙන් බීබීසී සංදේශය කළ විමසීමකදී ආණ්ඩුකාර එච්.එම්.ජී.එස්.පලිහක්කාර කියා සිටියේ පොලිසියේ මැදිහත් වීමෙන් සහ ප්‍රදේශයේ මහජන සංවිධානවල පුරෝගාමීන්ගේ සහයෝගය ඇතිව තත්වය සාමාන්‍ය අතට ගෙන ඒමට සමත් වූ බවයි. පාසල් ශිෂ්‍යාවට අත් වූ ඉරණම පිළිබඳව මහජන කෝපය පළවීම ස්වාභාවික යයි සඳහන් කළ ආන්ඩුකරු කෙසේ වුවද ප්‍රචණ්ඩ ලෙස හැසිරුණ සීයකට අධික පිරිසක් අත්අඩංගුවට ගෙන සිටින බවත් කියා සිටියේය. මෙම කාරණයේ දී නීතිය සහ සාමය භාර අංශ කටයුතු කළ ආකාරය යාපනයේ පළ කෙරෙන මාධ්‍ය මගින් අගය කරනු ලැබ ඇති බවත් ආණ්ඩුකාර එච්.එම්.ජී.එස්.පලිහක්කාර සඳහන් කළේය.","len":3831}
{"id":"world-39876683","url":"https:\/\/www.bbc.com\/sinhala\/world-39876683","title":"මියන්මාරය: බෞද්ධ, මුස්ලිම් කලහකරුවන්ට 'අහසට වෙඩි'","summary":"මියන්මාරයේ විශාලතම නගරය වන යැන්ගුන්හි කලහකාරී ලෙස හැසිරුණු බෞද්ධ සහ මුස්ලිම් කණ්ඩායම් දෙකක් විසුරුවා හැරීම සඳහා එරට පොලිසිය අහසට වෙඩි තබා තිබේ.","text":"දෙපාර්ශවය අතර ගැටුම මැඩ පැවැත්වීම පිණිස කැරලි මර්ධක පොලිසියද කැඳවා තිබුණි මුස්ලිම් කණ්ඩායම වෙසෙන ප්‍රදේශය වෙත පැමිණි භික්ෂූන් වහන්සේ කිහිප නමක් ඇතුළු බෞද්ධ කණ්ඩායම පවසන්නේ ඔවුන් මියන්මාරයේ සුළුතර ප්‍රජාවට අයත් රෝහින්ග්‍යා වැසියන් බවය. එම පිරිස නගරයේ නැගෙනහිර මින්ගලාර් තවුන්ග් නියුන්ට් ප්‍රදේශයේ නීති විරෝධී ලෙස සැඟවී සිටි බවත් බෞද්ධ කණ්ඩායම පවසා තිබේ. දෙපාර්ශවය අතර ගැටුම මැඩ පැවැත්වීම පිණිස කැරලි මර්ධක පොලිසියද කැඳවා තිබුණි සබැඳි යොමු: අදාළ පිරිස නීති විරෝධී ලෙස රැඳී නොසිටි බවත් ඔවුන් රෝහින්ග්‍යා වැසියන් නොවන බවත් පොලිසිය පැවසීමත් සමග එහි කලහකාරී වාතාවරණයක් හට ගෙන තිබේ. බංග්ලාදේශයෙන් සංක්‍රමණය වූ පිරිසක්වන රෝහින්ග්‍යා ප්‍රජාව සිය රටට අවශ්‍ය නොමැති පිරිසක් වශයෙන් මියන්මාරයේ බොහෝ දෙනෙක් සලකති. බංග්ලාදේශයට පලා ගිය රෝහින්ග්‍යා මුස්ලිම්වරු දීර්ඝ කාලයක් මුළුල්ලේ ඔවුන් වද බන්ධනවලට ලක්වන අතර, පූර්ව නිගමණ හේතුවෙන් පීඩා විඳිති. මියන්මාරයේ රෝහින්ග්‍යා මුස්ලිම් ප්‍රජාවට එරෙහිව එරට හමුදාව සහ පොලිසිය \"මානුෂීයත්වයට එරෙහි අපරාධවල\" යෙදී ඇති බව එක්සත් ජාතීන්ගේ ජ්‍යෙෂ්ඨ නිලධාරිනියක පසුගියදා චෝදනා කළාය. මියන්මාරයේ මානව හිමිකම් සම්බන්ධයෙන් ක්‍රියාකරන එක්සත් ජාතීන්ගේ විශේෂ නියෝජිත යැන්ග්හී ලී ඒ බව සඳහන් කළේ බංග්ලාදේශ් වෙත පැමිණ සිටින සරණාගතයින් සමග කළ සාකච්ඡාවලින් අනතුරුව බීබීසී වෙත අදහස් පළ කරමිනි. මේ අතර කාන්තාවන් හත් දෙනෙකු සහ දරුවන් 16 දෙනෙකු ඇතුළු රෝහින්ග්‍යා මුස්ලිම් ජාතිකයන් 30 දෙනෙකු සහ ඉන්දීය ජාතිකයන් දෙදෙනෙකු පසුගිය අප්‍රේල් 30 වෙනි දින ශ්‍රී ලංකා නාවික හමුදාව විසින් අත්අඩංගුවට ගන්නා ලදි. දැනට මිරිහාන ආගමන, විගමන රැඳවුම් කඳවුරේ රඳවා සිටින ඔවුන් ලබන මැයි 16 වෙනි දින යළිත් අධිකරණය වෙත ඉදිරිපත් කිරීමට නියමිතය.","len":3831}
{"id":"world-40629472","url":"https:\/\/www.bbc.com\/sinhala\/world-40629472","title":"වෙනිසුවෙලාව: ජනමත විචාරණයට 'ලක්ෂ 70 ක්'","summary":"වෙනිසුවෙලාවේ විරුද්ධ පක්ෂය විසින් සංවිධානය කරන ලද නිල නොවන ජනමත විචාරණයේ දී ලක්ෂ හැත්තෑවකට අධික ජනකායක් සිය ඡන්දය භාවිත කර තිබෙන බව එය නිරීක්ෂණය කරන විශ්වවිද්‍යාල ආචාර්යවරු පවසති.","text":"රටේ ඡන්දදායකයන්ගෙන් අති බහුතරය සමාජවාදී ආණ්ඩුව යෝජනා කරන ව්‍යවස්ථා සංශෝධනවලට එරෙහි බව ද ජනමත විචාරණයෙන් හෙළි වී තිබේ. 6,492,381 ක පිරිසක් රට තුළ දී සිය ඡන්දය භාවිත කළ අතර, තවත් 693,789 දෙනෙක් විදේශයන්හිදී ඡන්දය භාවිත කර තිබෙන බව වෙනිසුවෙලා මධ්‍යම විශ්වවිද්‍යාලයේ කුලපතිනි සිසිලියා අරෝචා (Cecilia García Arocha) සඳහන් කළාය. ඒ අතරින් 98% ක් ජනාධිපති මදුරෝ යෝජනා කරන නව පාර්ලිමේන්තුව ප්‍රතික්ෂේප කරති. එමෙන්ම 2019 දී ජනාධිපතිවරයාගේ ධුර කාලය අවසන් වීමට ප්‍රථම යළි ජනපතිවරණයක් කැඳවිය යුතුය යන යෝජනාව ද ඡන්දදායකයන් අනුමත කර තිබේ. ආරක්ෂක හමුදාව රටේ ව්‍යවස්ථාව ආරක්ෂා කිරීමට කටයුතු කළ යුතු ද යන්න ජනමත විචාරණයට යොමු කර තිබුණ තුන් වෙනි ප්‍රශ්නයය. ජනතාව එම යෝජනාව ද අනුමත කර තිබෙන බව නිරීක්ෂකයෝ පවසති. කෙසේ නමුත් මෙය නීත්‍යානුකූල ජනමත විචාරණයක් නොවේ. ජනාධිපති මදුරෝ එය විග්‍රහ කරන්නේ \"තේරුමක් නැති\" මැතිවරණයක් ලෙසිනි. වෙනිසුවෙලාවේ මිලියන 19.5 ක් ලියාපදිංචි ඡන්දදායකයන් සිටින අතර ඒ අතරින් මිලියන 7.7 ක් 2015 පැවති මහ මැතිවරණයේදී විරුද්ධ පක්ෂයට ඡන්දය දුන්හ. ජනාධිපති නිකොලස් මදුරෝ ගේ ආධාරකරුවන් සහ අලුත් මැතිවරණයක් ඉල්ලා සිටින විපක්ෂයේ ආධාරකරුවන් අතර මාස ගණනක් මුළුල්ලේ ප්‍රචණ්ඩ ගැටුම් පවතින අතර, කරකස් අගනුවරදී සිය ඡන්දය භාවිතා කිරීමට පෝලිම් ගැසී සිටි 61 හැවිරිදි හෙදියක වෙඩි තබා මරා දමා තිබිණ. ජනාධිපති මදුරෝ යතුරු පැදියකින් පැමිණි පිරිසක් එල්ල කළ වෙඩි ප්‍රහාරයෙන් තවත් තිදෙනෙක් තුවාල ලැබූහ. එය නිල නොවන සන්නද්ධ කණ්ඩායමක ක්‍රියාවක් බවට විපක්ෂය චෝදනා කරයි. මේ අතර පැහැරගනු ලැබූ මාධ්‍යවේදියෙකුට පහර දී, ඔහු සතුව තිබූ සියල්ල කොල්ලකා තිබේ. දිවි බේරාගෙන ඔවුන්ගෙන් පළායාමට මාධ්‍යවේදියා සමත්විය. රට පුරා පවතින ප්‍රචණ්ඩ ගැටුම් හේතුවෙන් පසුගිය අප්‍රේල් මාසයේ සිට මේ දක්වා සියයකට වැඩි පිරිසක් මරුමුවට පත් වී තිබේ.","len":3857}
{"id":"150218_missing_people_thirukovil_protest_ampara","url":"https:\/\/www.bbc.com\/sinhala\/sri_lanka\/2015\/02\/150218_missing_people_thirukovil_protest_ampara","title":"ඉනිය භාරතීට යුද අතුරුදහන් චෝදනා","summary":"පසුගිය යුද සමයේ අතුරුදහන් වූ සිය දරුවන් සොයා දෙන මෙන් ඉල්ලා තිරුක්කෝවිල් ප්‍රදේශයේ වැසියන් අද උද්ඝෝෂණ ව්‍යාපාරයක් පවත්වනු ලැබීය.","text":"මෙම අතුරුදහන් වීම් පිටුපස සිටින්නේ නැගෙනහිර පළාත් සභා මන්ත්‍රී ඉනිය භාරතී නොහොත් පුෂ්පකුමාර් බවයි උද්ඝෝෂකයින් චෝදනා කරන්නේ. යුද්ධය පැවති සමයේ තිරුක්කෝවිල් සහ අවට ප්‍රදේශ වල කාන්තාවන්, වැඩිහිටි පිරිමින් සහ තරුණයින් විස්සකට අධික සංඛ්‍යාවක් ඉනිය භාරතී ඇතුළු කණ්ඩායමක් විසින් පැහැර ගෙන ගොස් මරා දැමූ බව උද්ඝෝෂකයින් පවසයි. වැඩි දුරටත් අදහස් දක්වමින් උද්ඝෝෂකයින් කියා සිටියේ එලෙස මරා දැමුණු කිහිප දෙනෙකුගේ මල සිරුරු ඉනිය භාරතී ඇතුළු පිරිස විසින් පවත්වාගෙන ගිය කාර්යාල භූමිය වල දමා ඇති බවයි. මෙම උද්ඝෝෂණයට දරුවන් අහිමි වූ දෙමව්පියන් මෙන්ම සිය දෙමව්පියන් අහිමි වූ දරුවන්ද එක්රැස්ව සිටියහ. විධිමත් පරීක්ෂණයක් උද්ඝෝෂකයින් මේ සම්බන්ධයෙන් සැකසුණ සන්දේශයක් ද සහකාර පොලිස් අධිකාරිවරයාට භාර දෙනු ලැබීය. උද්ඝෝෂකයින් රජයෙන් ඉල්ලා සිටියේ මෙම අතුරුදහන් වීම් සහ චෝදනා සම්බන්ධයෙන් විධිමත් පරීක්ෂණයක් පවත්වා සත්‍ය හෙළි කොට වැරදි කරුවන්ට දඬුවම් ලබා දෙන ලෙසයි. උද්ඝෝෂණයට රැස්ව සිටි පිරිස විසින් මේ සම්බන්ධයෙන් සැකසුණ සන්දේශයක් ද හේමන්ත දික්ඕවිට අක්කරපත්තු සහකාර පොලිස් අධිකාරිවරයාට භාර දෙනු ලැබීය. උද්ඝෝෂණයට සහභාගී වී සිටි දිගාමඩුල්ල හිටපු පාර්ලිමේන්තු මන්ත්‍රී චන්ද්‍රකාන්ත් චන්ද්‍රනේරු ද අතුරුදහන් වීම් සම්බන්ධයෙන් වගකිව යුත්තේ ඉනිය භාරතී බවයි කියා සිටියේ. ඉදිරිපත් වී ඇති චෝදනා සම්බන්ධයෙන් කළ විමසීමකදී සියලු චෝදනා ප්‍රතික්ෂේප කරමින් කේ පුෂ්පකුමාර් කියා සිටියේ අදාළ ඉඩම සහ කාර්යාල ගොඩනැගිල්ල එල් ටී ටී සංවිධානය විසින් භාවිතා කළ කාලයේ තමන් එම භූමියට පැමිණ ගොස් ඇති බව පමණක් සත්‍ය බවයි. මේ සම්බන්ධයෙන් සිදු කරන ඕනෑම පරීක්ෂණයකට තමන් සුදානම් බව පැවසූ කේ පුෂ්පකුමාර් චෝදනා කළේ මහජන සහය නොමැති දේශපාලකයින් මෙවැනි උද්ඝෝෂණ පැවැත්වීමට කටයුතු කරන බවයි.","len":3860}
{"id":"141001_lanka_election_violence","url":"https:\/\/www.bbc.com\/sinhala\/sri_lanka\/2014\/10\/141001_lanka_election_violence","title":"විපක්ෂය මැඩලීමේ සැලැස්මක් - කැෆේ","summary":"ඉදිරි ජනාධිපතිවරණය ඉලක්ක කර ආණ්ඩුව විපක්ෂය මර්දනය කිරීමේ උපාය මාර්ගයක නිරත වී සිටින බවට කැෆේ සංවිධානය චෝදනා කරයි.","text":"කැෆේ සංවිධානයේ විධායක අධ්‍යක්ෂක කීර්ති තෙන්නකෝන් ජනාධිපතිවරණයට පෙර විපක්ෂ ක්‍රියාකාරීන් නිහඬ කිරීමේ එම සැලැස්මේ කොටසක් වශයෙන් පසුගියදා ප්‍රහාර කිහිපයක්ම එල්ල කර ඇති බවයි නිදහස් හා සාධාරණ මැතිවරණයක් සඳහා වන ව්‍යාපාරය (CaFFE) පවසන්නේ. නාවලපිටිය ඡන්ද කොට්ඨාශයේ එක්සත් ජාතික පක්ෂ ප්‍රතිසංවිධාන කටයුතු සම්බන්ධයෙන් රැස්වීමක් පැවැත්වීමට නියමිතව තිබූ නිවසකට අඟහරුවාදා ගල් ගසා පෙට්‍රල් බෝම්බ ප්‍රහාරයක් එල්ල කර ඇති බව කැෆේ සංවිධානය පවසයි. දින පහක් ඇතුළත විපක්ෂයේ අපේක්ෂකයන් සහ ආධාරකරුවන් ඉලක්ක කර එල්ල වූ තෙවැනි ප්‍රහාරය මෙය බව එම සංවිධානය කියා සිටියි. ආණ්ඩුවෙන් 'ප්‍රහාර' ‘ප්‍රබල ආධාර ඇතිව විපක්ෂ දේශපාලනඥයන් ඉලක්ක කරලා ආණ්ඩුව ප්‍රහාර ගණනාවක් දියත් කරලා තියනවා. මේ ප්‍රහාර වේගයෙන් වර්ධනය වෙන්න පුළුවන්’ යනුවෙන් කැෆේ සංවිධානයේ විධායක අධ්‍යක්ෂක කීර්ති තෙන්නකෝන් පැවසුවේය. ඌව මැතිවරණයෙදී ප්‍රහාරයට ලක් වූ ත්‍රීරෝද රථයක් මැතිවරණ ප්‍රචණ්ඩක්‍රියා සඳහා නාවලපිටිය ඡන්ද කොට්ඨාශය ප්‍රසිද්ධියක් උසුලන අතර දෙදහස් දහය වසරේ පැවති මහ මැතිවරණය එම කොට්ඨාශයේ නැවත පැවැත්වීමට සිදු විය. ඉහත කී ප්‍රහාරය එල්ල වූ නිවසේ පැවැත්වීමට නියමිතව තිබූ රැස්වීම එක්සත් ජාතික පක්ෂයේ නාවලපිටිය නව ආසන සංවිධායක ආනන්ද අලුත්ගමගේ විසින් සංවිධානය කර තිබූ අතර ඊට එම පක්ෂයේ ජාතික සංවිධායක දයා ගමගේ ඇතුළු පාර්ලිමේන්තු මන්ත්‍රීවරුන් පිරිසක් සහභාගී වීමට නියමිතව සිටි බව කැෆේ සංවිධානය නිකුත් කළ නිවේදනයේ සඳහන්. මීට අමතරව ගිරිඋල්ල ප්‍රදේශයේදී ද එක්සත් ජාතික පක්ෂ අධාරකරුවන් ඉලක්ක කර ප්‍රහාරයක් එල්ල වී ඇති බව කැෆේ සංවිධානය වැඩි දුරටත් පවසයි. එක්සත් ජාතික පක්ෂයේ පාර්ලිමේන්තු මන්ත්‍රී රංගේ බණ්ඩාරට අයත් කරුවලගස්වැව හොටලයකටද සඳුදා ප්‍රහාරයක් එල්ල කෙරුණු බවත් කැෆේ සංවිධානය වාර්තා කරයි.","len":3861}
{"id":"150227_lanka_china_mangala","url":"https:\/\/www.bbc.com\/sinhala\/sri_lanka\/2015\/02\/150227_lanka_china_mangala","title":"චීන ආයෝජනවලට ශ්‍රී ලංකාව විවෘතයි - මංගල","summary":"ශ්‍රී ලංකාව නිරන්තරයෙන් ම චීන ආයෝජන සඳහා විවෘත බවත් සියරට චීන ආයෝජන වලට ආරක්‍ෂිත භූමියක් වන බවත් විදේශ ඇමති මංගල සමරවීර පවසයි.","text":"චීනයේ දෙදින සංචාරයක නිරත වෙමින් සිටින ශ්‍රී ලංකා විදේශ ඇමතිවරයා ‘බේජින්’ අගනුවර දී එම ප්‍රකාශය කළේ චීන අගමැතිවරයා සහ විදේශ ඇමතිවරයා හමුව පවත්වන ලද ද්විපාර්ශ්වීය සාකච්ඡා වලින් අනතුරුව. එම සාකච්ඡා පිළිබඳව මාධ්‍ය හමුවක දී අදහස් දක්වමින් ශ්‍රී ලංකා විදේශ ඇමතිවරයා, වරාය නගරය පිලිබඳ කාරණය තමා විසින් චීන බලධාරීන් සමඟ කෙලින් ම සාකච්ඡාවට නොගත් අතර, ශ්‍රී ලංකා ආණ්ඩුව සැලකිල්ලට ගනු ලබන්නේ චීන ව්‍යාපෘතීන් පිළිබඳව පමණක් නොවන බවයි සඳහන් කළේ. ‘ශ්‍රී ලංකාව චීනයත් සමඟ සාකච්ඡා කරන තෙක් කිසිදු චීන ව්‍යාපෘතියක් සම්බන්ධයෙන් තීන්දුවක් ගන්නේ නැහැ. චීන ආයෝජන සම්බන්ධයෙන් අවසන් තීන්දුවක් ගනු ලැබීමට පෙර ශ්‍රී ලංකාව චීනයත් සමඟ සාකච්ඡා කර අදහස් හුවමාරු කර ගන්නවා’ විදේශ ඇමති මංගල සමරවීර පවසයි. සම ආයෝජන අවස්ථා ‘සියලු ආයෝජකයන්ට පොදු අවස්ථා සහතික කිරීම ශ්‍රී ලංකාවේ උත්සාහයයි. නීතියේ ආධිපත්‍යය ප්‍රජාතන්ත්‍රවාදය යහ පාලනය සහ විවෘත පාරදෘශ්‍යභාවය මත පදනම් වූ ආයෝජන දිරි ගැන්වීම ශ්‍රී ලංකාවේ සැලැස්මයි’ මංගල සමරවීර කියා සිටියේය. තවදුරටත් අදහස් දක්වමින් ඇමතිවරයා කියා සිටියේ, අනාගතයේ දී සියලු යෝජනා සහමුලින්ම යෝග්‍යතාව අනුව සැලකිල්ලට ගනු ලබන බවයි. ඉහත කී මාධ්‍ය හමුවේ දී චීන විදේශ ඇමති වැන්ග් යි කියා සිටියේ ශ්‍රී ලංකාවේ යහපත් හවුල් කරුවකු මට්ටමින් දිගටම කටයුතු කිරීමට චීනය මනාප බවයි. ‘ ශ්‍රී ලංකාවේ විශ්වසනීය ආයෝජන සහකරුවකු මට්ටමින් දිගටම කටයුතු කිරීම චීනයේ කැමැත්තයි. ඒ වගේම ශ්‍රී ලංකාවේ සමාජ සහ ආර්ථික සංවර්ධනය වෙනුවෙන් දිගටම උපරිම ආධාරය සැපයීමේ පිළිවෙත දිගටම පෙරට ගෙන යාම චීනයේ අභිලාෂයයි’ විදේශ ඇමති වැන්ග් යි ප්‍රකාශ කළේය. මංගල සමරවීර විදේශ ඇමතිවරයාගේ සංචාරය සිදු කෙරුණේ ජනාධිපති මෛත්‍රීපාල සිරිසේන ලබන මාර්තු මාසයේ අවසන් භාගයේ චීනයේ සංචාරයක නිරත වීමට නියමිතව තිබියදී.","len":3862}
{"id":"150916_ug_uno_report","url":"https:\/\/www.bbc.com\/sinhala\/sri_lanka\/2015\/09\/150916_ug_uno_report","title":"යුද අපරාධ පිරික්සුමට මිශ්‍ර උසාවියක්","summary":"2002 සහ 2011 අතර සමයේ ශ්‍රී ලංකාවේ ගැටුමට හවුල් දෙපාර්ශවය විසින් සිදු කරනු ලැබ ඇතැයි එක්සත් ජාතීන් විසින් හඳුනා ගනු ලැබ ඇති යුද අපරාධ සහ මානව වර්ගයාට එරෙහි බරපතළ අපරාධ විභාගයට මිශ්‍ර අධිකරණයක් (Hybrid) පිහිටුවිය යුතු යයි එම සංවිධානය නිර්දේශ කරයි.","text":"එම නිර්දේශය ඇතුළත් එක්සත් ජාතීන්ගේ වාර්තාව අද (16) ජිනීවා නගරයේදී මෙයින් ස්වල්ප වෙලාවකට පෙර නිකුත් කෙරුණ අතර සිදු කෙරුණ විමර්ශන වලින් ඉවක් බවක් නැතිව කරන ලද ෂෙල් වෙඩි ප්‍රහාර, නීතියෙන් පරිබාහිරව කරන ලද මිනී මැරීම්, බලහත්කාරයෙන් කරන ලද අතුරුදහන් කිරීම්, වධහිංසා පැමිණවීම් සහ ලිංගික ප්‍රචණ්ඩත්වය පිළිබඳ කම්පාවට පත් කෙරෙන විස්තර ඇතුළත් ශ්‍රි ලංකාව තුළ සිදුව ඇති බිහිසුණු මට්ටමේ උල්ලංඝණය කිරීම් සහ අපහරණ ඉදිරිපත්ව ඇති වාර්තාවෙන් හෙළි කරන්නේ’යැයි මානව හිමිකම් භාර එක්සත් ජාතීන්ගේ මහ කොමසාරිස් සෙයිඩ් ප්‍රකාශ කරයි. සමස්තයක් වශයෙන් ගත් විට‘අන්තර්ජාතික ප්‍රජාවේ අවධානයට ලක් වෙන බරපතළ ආකාරයේ උල්ලංඝණය වීම්’ වාර්තාවෙන් හෙළි කෙරෙන බවයි මහ කොමසාරිස්වරයා ප්‍රකාශ කළේ. බරපතළ අපරාධ ලැයිස්තුවක් ශ්‍රී ලංකාවේ සිදු වී ඇති බරපතළ අපරාධ සම්බන්ධයෙන් දීර්ඝ වශයෙන් කරුණු ඇතුළත් කරන එක්සත් ජාතීන්ගේ වාර්තාව නීති විරෝධී මිනී මැරුම්, ලිංගික හා ස්ත්‍රී පුරුෂ භාවය පදනම් ප්‍රචණ්ඩත්වය බලහත්කාරයෙන් සිදු කරන ලද අතුරුදහන් කිරීම්, වධහිංසා සහ වෙනත් ආකාරයේ කුරිරු අමානුෂික හෝ අවමන් සහගත සැලකීම් ළමයින් හමුදාවට බඳවා ගැනීම සහ ඔවුන් සටන්වලට යොදා ගැනීම මෙන්ම වැඩිහිටියන් පැහැර ගෙන යෑම සහ බලහත්කාරයෙන් හමුදාවට බඳවා ගැනීම, මානුෂීය ආධාර වැළැක්වීම සහ විවෘත නොවුන කඳවුරු අභ්‍යන්තරයේ අවතැන් වු පුද්ගලයන් රැඳවීම ආදී සාපරාධී ක්‍රියා රාශියක් ලැයිස්තුගත කරනු ලැබ ඇත. ශ්‍රී ලංකාව පිලිබඳ වාර්තාව ඉදිරිපත් කරන්නේ ශ්‍රී ලංකාවේ බලාපොරොත්තු සහගත තත්වයක් පවත්වා ගත හැකි දේශපාලන සන්දර්භයක් තුළ යැයි’ සඳහන් කළ මහකොමසාරිස් සෙයිඩ් ‘සැබැවින්ම මූලික වෙනසක් සඳහා වූ මෙම ඓතිහාසික අවස්ථාව අත් නොහැරීම අතිශයෙන් වැදගත්’ වන බවත් අවධාරණය කළේය. මානව හිමිකම් කොමිසමේ සවිස්තර ප්‍රකාශනයක් මෙතනින් ලබා ගන්න.","len":3863}
{"id":"140928_bbs_wirathu","url":"https:\/\/www.bbc.com\/sinhala\/sri_lanka\/2014\/09\/140928_bbs_wirathu","title":"වීසා දීමට මැදිහත් වූ ජනපතිට තුති -විරතු හිමි","summary":"මුස්ලිම් සංවිධානවල විරෝධය මධ්‍යයේ තමාට වීසා ලබා දීමට මැදිහත් වූ මහින්ද රාජපක්ෂ ජනාධිපතිවරයාට ස්තුතිය පුද කරන බව බුරුමයේ අශින් විරතු හිමියෝ පවසති.","text":"බුරුමයේ මුස්ලිම් විරෝධී ප්‍රහාරයන් දියත් කළ බවට චෝදනා ලැබ සිටින අශින් විරතු හිමි විරතු හිමියන් මේ බව කියා සිටියේ කොළඹ සුගතදාස ගෘහස්ථ ක්‍රීඩාංගණයේ පැවති බොදු බල සේනා මහ සමුළුව අමතමින්. බුරුමයේ මුස්ලිම් විරෝධී ප්‍රහාරයන් දියත් කළ බවට චෝදනා ලැබ සිටින අශින් විරතු හිමියන්ට ලංකාවට පැමිණීම සඳහා විසා ලබා නොදෙන මෙන් මුස්ලිම් සංවිධාන ජනාධිපතිවරයාගෙන් ඉල්ලා තිබුණි. 'මුස්ලිම් අන්තවාදය' බොදු බල සේනා මහ සමුළුව අමතමින් බුරුමයේ අශින් විරතු හිමියන් තව දුරටත් කියා සිටියේ ලෝක බලවතුන් ක්‍රියාත්මක වී ඇති බවයි. 'එකිනෙකා මරා ගනිමින් ක්‍රියාත්මක වන මුස්ලිම් අන්තවාදයට ලෝක මාධ්‍ය නිහඬ පිළිවෙතක් අනුගමනය කරමින් සිටී. ලෝක බලවතුන් ප්‍රමුඛ මාධ්‍ය ව්‍යාපාරය ආර්ථිකමය, තාක්ෂණිකමය සන්නද්ධ බලය බෞද්ධයන්ට විරුද්ධව ක්‍රියාත්මක කරමින් සිටී. ජිහාඩ්වාදීන් විසින් ලෝක බෞද්ධ මතය නොමඟ යවා ඇත. අන්තවාදී මිනීමරුවන් නිවැරදිකරුවන් ලෙසත් අවිහිංසාවාදී බෞද්ධයන් වැරදිකරුවන් ලෙසත් හංවඩු ගැසීමටත් මෙම අන්තවාදීන් කටයුතු කරයි.' විරතු හිමියෝ පවසති. බොදු බල සේනාවේ මහ සමුළුවට ආදිවාසී නායකයන්ද සහභාගී වීම විශේෂත්වයක් බවයි එය වාර්තා කළ ප්‍රසාද් පූර්නිමාල් ජයමාන්න පවසන්නේ. 'සිංහල දේශය' රාජ්‍යය නම් කිරීමේදී සිංහල ජනරජය ලෙස හෝ සිංහල දේශය ලෙස උච්චාරණය කිරීමට සැලැස්විය යුතු බවත් ජාතික දිනය ලෙස වෙසක් දිනය නම් කළ යුතු බවත් මෙම සමුළුවේ දී බොදු බල සේනාවේ විධායක නිලධාරී ආචාර්ය දිලන්ත විතානගේ ප්‍රකාශ කළේය. බොදු බල සේනාවේ මහ ලේකම් පුජ්‍ය ගලගොඩඅත්තේ ඥානසාර හිමියන් කියා සිටියේ තම සංවිධානය කිසිවෙකුටත් විනාශ කළ නොහැකි බවයි. 'පක්ෂ දේශපාලනය නිසා විනාශ කරපු මේ ජාතිය නැවත වතාවක් කෙලින් කරලා හදන්න ඕනෑ. ඒකට උඹලට නායකත්වය ගන්න බැරි නම් ඒ නායකත්වය අපි දෙන්න ලෑස්තියි,' පුජ්‍ය ගලගොඩඅත්තේ ඥානසාර හිමියෝ පැවසුහ.","len":3874}
{"id":"130719_australia_migrants_png","url":"https:\/\/www.bbc.com\/sinhala\/world\/2013\/07\/130719_australia_migrants_png","title":"ඕස්ට්‍රේලියාවේ රැකවරණ පතන්නන් 'පැපුවා නිව්ගිනියාවට යවනවා'","summary":"ඉදිරි කාලයෙහි බෝට්ටු මගින් පැමිණ දේශපාලන රැකවරණ පතන්නන්ට තමරට තුළ පදිංචි වීමට අවසර නොදෙන බව ඕස්ට්‍රේලියානු අගමැති කෙවින් රඩ් ප්‍රකාශ කරයි.","text":"'මිනිසුන් පැටවීමේ නිරත කල්ලි සහ ඔවුන්ගේ ජාලවලට ඉතාම තදබල පණිවුඩයක් දීමට අපි අදහස් කරනවා' අගමැති වරයා එම ප්‍රකාශය කරන්නේ මීළඟ මහ මැතිවරණය ඉදිරියේ තිබියදී. ඕස්ට්‍රේලියානු සමස්ථ ආගමන වැඩපිළිවෙල සම්බන්ධයෙන් අනුගමනය කරනු ලබන පිළිවෙතේ කොටසක් වශයෙන් ඉහත කී ප්‍රකාශය කළ අගමැතිවරයා, ඕස්ට්‍රේලියාවේ රැකවරණ පතන්නන් පැපුවා නිව්ගිනියාහි පදිංචි කරවීමේ එක් අවුරුදු සැලැස්මක් එරට සමඟ අත්සන් කර ඇති බවයි නිවේදනය කළේ. එම ගිවිසුම අනුව අලුතින් පැමිණෙන සංක්‍රමණිකයන් සම්බන්ධයෙන් තීන්දු ගනු ලබන තෙක් ඔවුන් පදිංචි කරනු ලබන්නේ පැපුවා නිව්ගිනියාවේ. එක්සත් ජාතීන්ගේ ප්‍රඥප්තිය තවදුරටත් අදහස් දක්වන අගමැති කෙවින් රඩ් දේශපාලන රැකවරණ පතන අව්‍යාජ පුද්ගලයන් එහි රඳවා තබන අතර, අයදුම්පත් ප්‍රතික්ෂේප කෙරෙන පුද්ගලයන් ඔවුන්ගේ මව් රටට හෝ තුන්වැනි රටකට යොමු කෙරෙන බවත් කියා සිටියි. “ලෝකය පුරා ක්‍රියාත්මක වෙමින් පවතින රටින් රටට මිනිසුන් පැටවීමේ නිරත ජාවාරම් කල්ලි සහ ඔවුන්ගේ ජාලවලට අපේ ආණ්ඩු ඉතාම තදබල පණිවුඩයක් දීමට අදහස් කරනවා. ඔවුන්ට සහ එවැනි ජාවාරම්වලට උදව් කරන ඔස්ට්‍රේලියාව තුල ක්‍රියාත්මක වෙන සාපරාධී බලවේගවලටත් අපි කියා සිටින්නේ, ඔවුන්ගේ අනාගත බලාපොරොත්තුවලට තවදුරටත් ඉඩක් නොතබන බවයි,\" යනුවෙන් ද ඔහු සඳහන් කළේය. ඕස්ට්‍රේලියාවේ රැකවරණ පතන බහුතරය පැමිණෙන්නේ ඉරාකය, ඇෆ්ඝනිස්තානය සහ ශ්‍රී ලංකාව වැනි රටවලින් බව වාර්තාකරුවෝ පෙන්වා දෙති. මේ අතර, අගමැති කෙවින් රඩ්ගේ නව සංක්‍රමණික පිළිවෙතට ඕස්ට්‍රේලියානු හරිත ව්‍යාපාරයේ බලවත් කෝපය පල වී තිබේ. අනාථයන් සඳහා වන එක්සත් ජාතීන්ගේ ප්‍රඥප්තිය සම්බන්ධයෙන් ඕස්ට්‍රේලියාවට තිබෙන වගකීම ආණ්ඩුව විසින් පැහැර හරිනු ලැබ ඇති බවයි, එයට ප්‍රතිචාරය පළ කරන ඕස්ට්‍රේලියානු හරිත ව්‍යාපාරයේ සෙනෙට් මන්ත්‍රීනී සාරා කොරල් හැන්සන් කියා සිටියේ.","len":3874}
{"id":"141106_lawyers_presidency_third_term","url":"https:\/\/www.bbc.com\/sinhala\/sri_lanka\/2014\/11\/141106_lawyers_presidency_third_term","title":"'අධිකරණ උපදේශයට මැතිවරණ කොමසාරිස් බැඳි නැහැ'","summary":"මහින්ද රාජපක්ෂ ජනාධිපතිවරයා තුන් වන වතාවටත් ජනාධිපතිවරණයට ඉදිරිපත් වීම පිළිබඳව ශ්‍රේෂ්ඨාධිකරණය කවර තීන්දුවක් ලබා දුන්නත් එය ක්‍රියාත්මක කිරීමට මැතිවරණ කොමසාරිස්වරයා හෝ වෙනත් කිසිදු පාර්ශවයක් බැඳී නොමැති බව ප්‍රජාතන්ත්‍රවාදය උදෙසා වූ නීතිවේදීන්ගේ සංගමය පවසයි.","text":"නීතිවේදි ලාල් විජේනායක එම සංගමයේ කැඳවුම්කරු නීතිවේදි ලාල් විජේනායක මේ බව කියා සිටියේ තමන්ට තුන් වන වතාවටත් ජනාධිපතිවරණයට තරඟ කළ හැකි දැයි ජනාධිපතිවරයා ශ්‍රේෂ්ඨාධිකරණය හමුවේ කර ඇති මත විමසුම පිළිබඳව සංදේශයට අදහස් දක්වමින්. නීතිවේදි ලාලා විජේනායක පවසන්නේ ආණ්ඩුක්‍රම ව්‍යවස්ථාවේ 129(1) වගන්තියට අනුව ජනාධිපතිවරයාට ශ්‍රේෂ්ඨාධිකරණයෙන් ලබා ගත හැක්කේ උපදේශයක් පමණක් බවයි. 'උපදේශයක් පමණයි' ‘ආණ්ඩුක්‍රම ව්‍යවස්ථාවේ 129 වගන්තියට අනුව යම් කරුණක් පිළිබඳව ජනාධිපතිවරයාට ශ්‍රේෂ්ඨාධිකරණයෙන් මත විමසීමක් ලබා ගන්න පුළුවන්. එවැනි අවස්ථාවක දී ශ්‍රේෂ්ඨාධිකරණය ලබා දෙන්නේ උපදේශයක් පමණයි. එවැනි උපදේශයක් කිසිසේත් ම අධිකරණ නියෝගයක් වෙන්නේ නැහැ. එය කඩ කළා කියා උසාවියට අපහාසයක් වන්නේත් නැහැ. ඒ නිසා මෙවැනි උපදේශයක් පිළිපැදීමට මැතිවරණ කොමසාරිස්වරයා හෝ වෙනත් කිසිදු පාර්ශවයක් බැඳී නැහැ.’ නීතිවේදී ලාල් විජේනායක ප්‍රකාශ කළේය. එහෙත් මේ පිළිබඳව අදහස් දක්වන ශ්‍රී ලංකා මානව හිමිකම් කොමිසමේ කොමසාරිස් ආචාර්ය ප්‍රතිභා මහානාම හේවා පවසන්නේ ශ්‍රේෂ්ඨාධිකරණය දෙන්නේ උපදෙසක් වුවත් ඒ අනුව කටයුතු කිරීමට ජනාධිපතිවරයාට හැකියාවක් පවතින බවයි. ‘ශ්‍රේෂ්ඨාධිකරණය මෙම තීරණය ලබා දෙන්නේ ජනාධිපතිවරයාටයි. ජනාධිපතිවරයාට අවශ්‍ය නම් ඒ අනුව කටයුතු කරන්න පුළුවන්. එසේ කටයුතු කරන අවස්ථාවක ඊට එකඟ නොවන පාර්ශවයක් වේ නම් ඔවුන්ට අභියාචනාධිකරණය හමුවට ගොස් රිට් ආඥාවක් ඉල්ලා අදාළ ක්‍රියාව නැවැත්වීමට කටයුතු කළ හැකියි.’ ආචාර්ය ප්‍රතිභා මහානාම හේවා කියා සිටියේය. කෙසේ වෙතත් ජනාධිපතිවරයා ශ්‍රේෂ්ඨාධිකරණය හමුවේ කර ඇති මත විමසුම ප්‍රසිද්ධියේ විභාගයට ගතහොත් පමණක් තම සංගමය මැදිහත් වී කරුණු දැක්වීමට තීරණය කර ඇති බවයි ප්‍රජාතන්ත්‍රවාදය උදෙසා වූ නීතිවේදීන්ගේ එකමුතුවේ කැඳවුම්කරු ලාල් විජේනායක පවසන්නේ.","len":3881}
{"id":"sri-lanka-37817308","url":"https:\/\/www.bbc.com\/sinhala\/sri-lanka-37817308","title":"'ආවා සාමාජිකයන් දෙදෙනෙක්' අත්අඩංගුවට - පොලිසිය","summary":"උතුරු පළාතේ ක්‍රියාත්මක බව පැවසෙන ''ආවා ගෲප්'' සාමාජිකයන් ලෙස සැක කෙරෙන පුද්ගලයන් දෙදෙනෙකු අත්අඩංගුවට ගනු ලැබූ බව යාපනය පොලිසිය පවසයි.","text":"සැකකරුවන් ළඟ තිබී කඩු දෙකක්ද පොලිසිය භාරයට ගත් බව යාපනය පොලිසියේ නිලධාරියෙක් බීබීසී සිංහල සේවයට කියා සිටියේය. යාපනයේ අතුරු මාර්ගයක් ඔස්සේ යතුරු පැදියකින් ගමන් කරමින් සිටි සැකකරුවන් දෙදෙනා පරීක්ෂා කිරීමේදී කඩු දෙක සොයා ගත් බවත් එම පොලිස් නිලධාරියා සඳහන් කළේය. නාට්‍යයක් පුහුණු වීම පිණිස කඩු දෙක රැගෙන යන බව ප්‍රශ්න කිරීම්දී සැකකරුවන් කියා සිටි බව පවසන පොලිසිය එම කඩු නාට්‍යය සඳහා භාවිත කරන ''සෙල්ලම් කඩු'' නොව පුද්ගලයන්ට හානි කළ හැකි අන්දමේ ප්‍රමාණයෙන් විශාල ඒවා බව කියා සිටියේය. පසුගිය සතියේදී යාපනයේ ස්ථාන කීපයකින් හමුවූ කඩු සහ මෙම කඩු දෙක අතර බොහෝ සෙයින් සමාන බවක් දක්නට ලැබෙන බවත් පොලිසිය පවසයි. 'උතුරේ බියක්' සන්නද්ධ කණ්ඩායම් සම්බන්ධයෙන් පළ වන වාර්තා හේතුවෙන් උතුරේ සාමාන්‍ය ජන ජීවිතයට බලපෑමක් එල්ල වී ඇත්දැයි උතුරු පළාත් සභාවේ සභාපති සීවීකේ ශිවඥාණම්ගෙන් විමසූ අවස්ථාවේ ඔහු කියා සිටියේ ''ආවා ගෲප්'' පමණක් නොව යාපනයේ තවත් කල්ලි ගණනාවක්ම ක්‍රියාත්මක වී සිටින බැවින් යාපනයේ ජනතාව දැඩි ලෙස බියට පත්ව සිටින බවයි. මංකොල්ලකෑම්, බියවැද්දීම්, තර්ජනය කිරීම් හා විවිධාකාරයේ බලපෑම් මෙම කල්ලි විසින් සිදු කරනු ලබන බවද සභාපතිවරයා කියා සිටියේය. සාමාන්‍ය ජනතාව විසින් ඒ සම්බන්ධයෙන් සිදු කරනු ලබන පැමිණිලි පොලිසිය විසින් විභාග කරනු ලබන නමුත් සැකකකරුවන් අත්අඩංගුවට ගැනීමට පොලිසියට නොහැකි වී ඇති බවද ඔහු පැවසීය. මහජන සහාය ප්‍රමාණවත් නොවන නිසා සැකකරුවන් අත්අඩංගුවට ගැනීමට නොහැකි වී ඇති බව ඒ සම්බන්ධයෙන් කළ විමසීමකදී පොලිසිය තමා සමග කියා සිටි බවත් සභාපතිවරයා සඳහන් කළේය. බලයක් ඇති පොලිසියට සැකකරුවන් අත්අඩංගුවට ගැනීමට නොහැකිනම් තර්ජන පවතින යාපනයේ අහිංසක වැසියන් සැකකරුවන් පිළිබඳ තොරතුරු හෙළි කිරීම කෙතරම් දුරට ප්‍රායෝගික දැයි උතුරු පළාත් සභාවේ සභාපතිවරයා ප්‍රශ්න කරයි.","len":3883}
{"id":"sri-lanka-37754355","url":"https:\/\/www.bbc.com\/sinhala\/sri-lanka-37754355","title":"විරෝධතා මැද යාපනයේ ශෝක දිනයක්","summary":"යාපනයේදී විශ්ව විද්‍යාල සිසුන් දෙදෙනෙකු මිය යාමේ සිද්ධිය මුල්කරගනිමින් යාපනය දිසාපති කාර්යාලය කාර්යාලය ඉදිරිපිට අද (ඔක්. 24) රැස්වූ විශ්ව විද්‍යාල සිසුහු සිය විරෝධය පළ කළහ.","text":"අද දිනයේ දේශනවලින් ඉවත්වූ යාපනය විශ්ව විද්‍යාලීය සිසුන් ශෝක දිනයක් ද ප්‍රකාශයට පත්කොට ඇත. විශ්ව විද්‍යාල සිසුන්ගේ ඉල්ලීම මත යාපනය නගරයේ වෙළෙඳසල් ගණනාවක්ම වසා දමා ඇති අතර නගරයේ තැනින් තැන කලු කොඩි ඔසවා විරෝධය පළකොට ඇත. වෙඩි වැදීමෙන් මියගිය යාපනයේ කන්දරෝඩේයිහි පදිංචි සුදන්දිරරාජා සුලක්ෂන් සිසුවාගේ අවසන් කටයුතු අද (ඔක්.24) පස්වරුවේ සිදු කිරීමට නියමිතව තිබිණ. කෙසේ වෙතත් අදාළ සිසුන් දෙදෙනා මියයාමේ සිද්ධියට විරෝධය දැක්වීම පිණිස දෙමළ දේශපාලන පක්ෂ පහක් හෙට දිනයේදී (ඔක්. 25) උතුරු පළාත තුළ හර්තාල් ව්‍යාපාරයක් සංවිධානය කොට ඇත. මේ අතර අද උදෑසන යාපනය මහනුවර A9 මාර්ගය අවහිරකරමින් පැය කිහිපයක් විරෝධතාව පළකිරීමේ යෙදුණු සිසුහු යාපනය දිසාපතිවරයාට පෙත්සමක් බාරදීමෙන් අනතුරුව විසිරගියහ. සිසු ඝාතනයට වගකිවයුත්තන්ට එරෙහිව මාසයක් ඇතුළත නඩු පැවරිය යුතු අතර, මෙම ඝාතනය හදිසි අනතුරක් ලෙස පෙන්වීමට උත්සාහ දැරූ පොලිස් නිලධාරීන්ට පොලිස් කොමිසම හරහා ක්‍රියාමාර්ගයක් ගැනීම, පරීක්ෂණ ක්‍රියාත්මකවන ආකාරය නිරීක්ෂණය කිරීමට ජාත්‍යන්තර හා දේශීය මානව හිමිකම් ක්‍රියාකාරීන්ට අවස්ථා සැලසීම මෙන්ම සිසුන් දෙදෙනා වෙනුවෙන් වන්දි ගෙවීම ඇතුළු කොන්දේසි ගණනාවක් එම පෙත්සමේ ඇතුළත් බව යාපනය විශ්ව විද්‍යාලයේ ශිෂ්‍ය සංගම් නායකයෙක් විරෝධතාව අතරතුර මාධ්‍යට පැවසීය. යාපනයේදී විශ්ව විද්‍යාල සිසුන් දෙදෙනෙකු මිය යාමේ සිද්ධිය මුල්කරගනිමින් රජරට විශ්ව විද්‍යාල සිසුහුද විරෝධතාවක නිරත වූහ එම ඉල්ලීම්වලට යහපත් ප්‍රතිචාරයක් හිමිවනතුරු විශ්ව විද්‍යාලයේ කිසිදු කටයුත්තකට සිසුන් සම්බන්ධ නොවන බව ද ඔහු අවධාරණය කළේය. මේ අතර යාපනයේ සිසුන් මිය යාමේ සිද්ධියට විරෝධය පළකරමින් අන්තර් විශ්ව විද්‍යාලයීය ශිෂ්‍ය බල මණ්ඩලය සංවිධානය කළ විරෝධතා කිහිපයක් අද දිනයේ (ඔක්. 24) විශ්ව විද්‍යාල කිහිපයක පැවැත්විණි.","len":3884}
{"id":"140522_shah_rukh_khan","url":"https:\/\/www.bbc.com\/sinhala\/world\/2014\/05\/140522_shah_rukh_khan","title":"ෂාරුක් ඛාන් ලොව දෙවැනි ධනවත් නළුවා","summary":"බොලිවූඩ් සුපිරි නළු ෂාරුක් ඛාන් ලෝකයේ දෙවැනි ධනවත්ම නළුවා බවට පත්වෙයි.","text":"ෂාරුක් ඛාන් සහ ටොම් කෲස් ඔහුගේ වටිනාකම ඩොලර් මිලියන හයසියයක්. විකට නළු ජෙරි සේන් ෆෙල්ඩ් (Jerry Seinfeld), වෙල්ත් එක්ස් (Wealth X) හොලිවූඩ් සහ බොලිවූඩ් ධනවත්ම ලැයිස්තුවට අනුව ලෝකයේ පොහොසත්ම නළුවායි. ඔහු ඩොලර් මිලියන අටසිය විස්සක වටිනාකමකින් යුත් බවට ඇස්තමේන්තු කොට තිබේ. තුන්වන ස්ථානය හිමිකර ගත් නළු ටොම් කෲස්ගේ වටිනාකම ඩොලර් මිලියන හාරසිය අසූවක්. ෂාරුක් ඛාන් හොලිවූඩ් සිනමාවේ ටොම් හැන්ක්ස්, ක්ලින්ට් ඊස්ට් වූඩ් සහ ඇඩම් සැන්ඩ්ලර් යන නළුවන්ට වඩා පොහොසත් බවයි වෙල්ත් එක්ස් (Wealth X) ආයතනය පවසන්නේ. ඉන්දියාවේ පමණක් නොව ජාත්‍යන්තර වශයෙන් අතිශයින්ම ජනප්‍රිය ෂාරුක් ඛාන් ඉන්දියාවේ හැඳින්වෙන්නේ බොලිවූඩ් බාඩ්සා නැත්නම් බොලිවූඩ් සිනමා සක්විති යනුවෙන්. ෂාරුක් ඛාන් චිත්‍රපට නිෂ්පාදකයෙක්. රූපවාහිනී වැඩසටහන් ඉදිරිපත්කරන්නෙක්. ඉන්දීය ක්‍රිකට් සමාජයක අයිතිකරුවෙක්. එසේම ධානපතියක්. ඔහු බොලිවූඩ් චිත්‍රපට පනහකට වැඩි ගණනක රඟපා තිබේ. බීබීසියේ දිල්ලි වාර්තාකරු විකාස් පාන්දේ පැවසුවේ ෂාරුක් ඛාන් සම්බන්ධ මෙම ප්‍රවෘතිය ඉන්දීය මාධ්‍යයට ලැබුන විට එය පුදුම එලවන තොරතුරක් නොවුන බවයි. ව්‍යාපාරිකයෙක් ඔහු චිත්‍රපට කරුවකු පමණක් නොව ව්‍යාපාරිකයකු බවත් වටහා ගත යුතු බවයි ඔහු පවසන්නේ. “ඔහුට අයිති ක්‍රිකට් කණ්ඩායමක් ඉන්නවා. ඔහු චිත්‍රපට නිෂ්පාදනාගාරයක් පවත්වාගෙන යනවා. ඒ සියල්ලටම වඩා වැදගත් වන්නේ ඔහු තමන්ගේ චිත්‍රපට නිෂ්පාදනය කරනවා. මේවයින් ඔහුට දිගටම ලාභ ලැබෙනවා. ඉතින් මේ ඔක්කොම බලපුවම ඔහු දෙවැනි පොහොසත් නළුවා කියන එක පුදුම වෙන්න කරුණක් නොවෙයි,”ඔහු පැවසුවේය. පුවත් පත් වාර්තා ප්‍රතිචාර පිළිබඳව තවදුරටත් අදහස් දක්වමින් බීබීසියේ දිල්ලි වාර්තාකරු විකාස් පාන්දේ පැවසුවේ ෂාරුක් ඛාන් අමෙර්කානු නළු ටොම් කෲස් සහ ඇමරිකානු විකට නළු ඇඩම් සැන්ඩ්ලර් ට වඩා පොහොසත් ආදී වශයෙන් පුවත් පත් වාර්තා පලකොට ඇති බවයි.","len":3889}
{"id":"130205_ibahri_visa_neomal","url":"https:\/\/www.bbc.com\/sinhala\/sri_lanka\/2013\/02\/130205_ibahri_visa_neomal","title":"සංචාරයේ අරමුණ ගැන සැකයි - ආණ්ඩුව","summary":"ශ්‍රී ලංකාවේ සංචාරයක් සඳහා ජාත්‍යන්තර නීතිවේදීන්ගේ සංගමය ශ්‍රී ලංකා බලධාරීන්ට ඉදිරිපත් කොට තිබූ ලිපි ලේඛණ සහ ඔවුන්ගේ වීසා ඉල්ලුම්පත්‍රවල සඳහන් කරුණු අතර පරස්පරතාවයන් තිබූ බව විදේශ අමාත්‍යාංශය පවසයි.","text":"ශ්‍රී ලංකාවේ නීතිඥ ක්ෂේත්‍රය මුහුණ දෙමින් සිටින වාතාවරණය සහ දෝෂාභියෝග ක්‍රියාදාමය ද විමර්ෂණය කිරීම සිය සංචාරයේ අරමුණ බව ඉබාරි ආයතනය පවසයි ඒ පිළිබඳව සැකයක් මතුවීම නිසා ඔවුන්ට වීසා බලපත්‍ර නිකුත් නොකළ බව පුවත්පත් වාර්තා මාර්ගයෙන් තමන්ට දැනගන්නට ලැබුණු බවයි, නියෝජ්‍ය විදේශ අමාත්‍ය නියෝමාල් පෙරේරා බීබීසී සංදේශයට කියා සිටියේ. සිදුවීම පිළිබඳව තමන් වැඩි විස්තර නොදන්නා නමුත්, එකම සංචාරය සඳහා හේතු දෙකක් ඉදිරිපත් කිරීම හේතුවෙන් මතු වූ සැකය මත ඔවුන්ට වීසා නිකුත් කිරීම ප්‍රතික්ෂේප කෙරුණු බව ද ඇමතිවරයා සඳහන් කළේය. දෝෂාභියෝගය \"ඒකයි සැකය. පිළිගත්ත නීතිඥ ආයතනයකින් එහෙම කෙරෙන්නේ නැති නිසා. අරමුණේ ප්‍රශ්නයක් ඇති වෙනවා එතකොට,\" යනුවෙන් ද නියෝජ්‍ය ඇමතිවරයා පැවසීය. කෙසේ නමුත් ඒ පිළිබඳව සංදේශයට කරුණු දැක්වූ දූත පිරිසේ සාමාජිකයෙකු වන ෂේන් කීනන්, ශ්‍රී ලංකාවේ නීතිඥ ක්ෂේත්‍රය සහ අධිකරණය වර්තමානයේ මුහුණ දෙමින් සිටින වාතාවරණය පිළිබඳව කරුණු සොයා බැලීම තම සංචාරයේ අරමුණ වූ බවත්, අගවිනිසුරු ශිරාණි බණ්ඩාරනායක ට එරෙහි දෝෂාභියෝග ක්‍රියාදාමය ද එම විමර්ෂණයේ එක අංගයක් බවත් පැවසීය. එහෙත් එවැනි අරමුණක් සම්බන්ධයෙන් විදේශ අමාත්‍යාංශය දැනුවත් කොට නොමැති බවයි, නියෝජ්‍ය විදේශ අමාත්‍ය නියෝමාල් පෙරේරා අවධාරණය කරන්නේ. මේ අවස්ථාවේ සාකච්ඡාවට බඳුන් විය යුතු සැබෑ ප්‍රශ්නය වීසා ඉල්ලුම්පතට අදාළ තාක්ෂණික ගැටළු නොව ජාත්‍යන්තර නීතිවේදීන්ගේ සංගමයේ ඉහල පෙලේ දූත පිරිසකට රටට ඇතුළු වීමට අවසර දීම ශ්‍රී ලංකා ආණ්ඩුව විසින් ප්‍රතික්ෂේප කරනු ලැබීම බව ද ෂේන් කීනන් සඳහන් කළේය. ශ්‍රී ලංකා ආණ්ඩුව සමඟ සාකච්ඡා මාර්ගයෙන් ප්‍රශ්නයට විසඳුමක් සොයා ගැනීමට තමන් තවමත් බලාපොරොත්තු තබා තිබෙන බව ද ජාත්‍යන්තර නීතිවේදීන්ගේ සංගමයට අනුබද්ධ මානව හිමිකම් ආයතනය (ඉබාරි) අවධාරණය කරයි. වැඩි තොරතුරු සඳහා සබැඳි තේමා","len":3889}
{"id":"121119_impeachment_petition","url":"https:\/\/www.bbc.com\/sinhala\/sri_lanka\/2012\/11\/121119_impeachment_petition","title":"දෝෂාභියෝග විභාගය තහනම් කරන්න - අධිකරණයට පෙත්සමක්","summary":"අගවිනිසුරු ශිරාණි බණ්ඩාරනායකට එරෙහිව ඉදිරිපත් කොට තිබෙන දෝෂාභියෝග චෝදනා සම්බන්ධ විභාග කරන පාර්ලිමේන්තු තේරීම් කාරක සභාව මගින් සාධාරණ පරීක්ෂණයක් අපේක්ෂා කළ නොහැකි බව පවසන පෙත්සම් කරුවෙක් එයට එරෙහිව රිට් තහනම් නියෝගයක් නිකුත් කරන මෙන් අධිකරණයට පෙත්සමක් ඉදිරිපත් කොට තිබේ.","text":"අදාළ චෝදනා සම්බන්ධයෙන් නිදහසට කරුණු ඉදිරිපත් කිරීම සඳහා අගවිනිසුරුවරියට ප්‍රමාණවත් කාලයක් නොලැබෙනු ඇති බව ද පෙත්සමේ සඳහන් ගණකාධිකාරී වරයකු වන චන්ද්‍රා ජයරත්න විසින් අභියාචනාධිකරණයට ඉදිරිපත් කරන ලද පෙත්සමේ සඳහන් වන්නේ අගවිනිසුරු වරියට එරෙහි චෝදනා විභාග කිරීමට පාර්ලිමේන්තු තේරීම් කාරක සභාවට අධිකරණ බලයක් නොමැති බැවින් නීතියෙන් පිළිගත් මූලධර්ම වලට අනුව විනිශ්චයක් නොලැබී යාමට ඉඩකඩ පවතින බවයි. අදාළ චෝදනා සම්බන්ධයෙන් නිදහසට කරුණු ඉදිරිපත් කිරීම සඳහා අගවිනිසුරුවරියට ප්‍රමාණවත් කාලයක් නොලැබෙනු ඇති බවද පෙත්සමේ සඳහන්. විශ්‍රාමික විනිශ්චයකරුවන් හෝ නීති ක්ෂේත්‍රයේ විශාරදයන්ගෙන් සමන්විත කමිටුවක් මෙවැනි චෝදනා විභාග කිරීම සඳහා වඩා යෝග්‍ය බවයි, පෙත්සමේ සඳහන් වන්නේ. පෙත්සම විභාගයට ගත් අවස්ථාවේ ප්‍රකාශයක් කළ අභියාචනාධිකරණයේ සභාපති ශ්‍රී ස්කන්ධරාජා විනිසුරුවරයා, පෙත්සම සම්බන්ධයෙන් වැදගත් නීතිමය ගැටළු කිහිපයක් නිරාකරණය කළ යුතුව තිබෙන බැවින් ත්‍රී-පුද්ගල විනිසුරු මඬුල්ලක් හමුවේ අඟහරුවාදා යලිත් පෙත්සම කැඳවන බවයි. චෝදනා 14 ක් පදනම් කරගෙන අගවිනිසුරු ශිරාණි බණ්ඩාරනායකට එරෙහිව ආණ්ඩු පක්ෂ මන්ත්‍රීවරුන් විසින් පසුගියදා දෝෂාභියෝග චෝදනා පත්‍රයක් කතානායකවරයාට ඉදිරිපත් කළ අතර, ඉන් අනතුරුව එම චෝදනා විභාග කිරීම සඳහා කතානායක චමල් රාජපක්ෂ විසින් අමාත්‍ය අනුර ප්‍රියදර්ශන යාපා ගේ ප්‍රධානත්වයෙන් ආණ්ඩු පක්ෂ මන්ත්‍රීවරුන් හත් දෙනකු සහ විපක්ෂ මන්ත්‍රීවරුන් සිවු දෙනකු ගෙන් සමන්විත පාර්ලිමේන්තු තේරීම් කාරක සභාවක් පත් කරන ලදි. පාර්ලිමේන්තු තේරීම් කාරක සභාවේ සභාපති අමාත්‍යවරයා ඇතුළු සාමාජිකයන් සියලු දෙනා පෙත්සමේ වග උත්තර කරුවන් ලෙසින් නම් කොට තිබේ. වැඩි තොරතුරු සඳහා සබැඳි තේමා සබැඳි බීබීසී අඩවි මෙය සිංහල භාෂාවෙන් පලවන වෙබ් අඩවියක් නොවිය හැකිය","len":3889}
{"id":"140224_manus_dinesh_perera","url":"https:\/\/www.bbc.com\/sinhala\/sri_lanka\/2014\/02\/140224_manus_dinesh_perera","title":"කඳවුරු පාලක ලාංකිකයා ඉවත් කිරීමට ඉල්ලීම්","summary":"ඕස්ට්‍රේලියාවේ දේශපාලන රැකවරණ පතා එන පිරිස් රඳවා තබන කඳවුරක ලාංකික ඉහළ නිලධාරියකු ඉවත් කරන ලෙස මානව හිමිකම් සංවිධාන ඉල්ලා තිබේ.","text":"එමිලි හවී ඉකුත් සතියේ ආරක්ෂක නිලධාරීන් හා ගැටී එක් අයකු මියගොස් හැත්තෑ හත් දෙනකු තුවාල ලැබූ පැපුවා නිව් ගිනියාවේ මනුස් කඳවුරේ වැඩ බලන ප්‍රධානී දිනේෂ් පෙරේරා ඉවත් කරන ලෙසත් කඳවුර වසා දමන ලෙසත් ඕස්ට්‍රේලියාවේ මානව හිමිකම් නීති මධ්‍යස්ථානය ප්‍රකාශ කරයි. ඔවුන් කියා සිටින්නේ මනුස් කඳවුරේ රඳවා සිටින 1300කට ආසන්න පිරිස අතරින් තිස් දෙනකු පමණ ශ්‍රී ලාංකික දෙමළ ජාතිකයන් බවයි. ශ්‍රී ලංකා පාලනයෙන් පළා විත් රැකවරණ පතා සිටින පිරිස් එරට හමුදාවේ හිටපු නිලධාරීන් ගේ ආරක්ෂාව යටතේ රඳවා තැබීම මහත් සංවේගයට හේතුවක් බවයි මානව හිමිකම් නීති මධ්‍යස්ථානයේ පර්යේෂණ අධ්‍යක්ෂිකා එමිලි හවී ප්‍රකාශ කළේ. ආරක්ෂාව සහ වගකීම අතීතයේ ක්‍රියාකාරකම් පදනම් කර ගෙන පුද්ගලයකුගේ වෘත්තිය ප්‍රශ්න කිරීම වෙනස් කොට සැලකීමක් නොවේ දැයි බීබීසී සංදේශය කළ විමසීමට පිළිතුරු දෙමින් අධ්‍යක්ෂිකා එමිලි හවී කියා සිටියේ රැකියාවක් සඳහා යෝග්‍යතාව පරීක්ෂා කිරීමේ දී දිනේෂ් පෙරේරා ශ්‍රී ලංකා යුද හමුදාවේ හිටපු අණ දෙන නිලධාරියෙක් වග සැලකිල්ලට ගත යුතු බවයි. අනතුරට වැටීමේ අවදානමකින් යුත් අයගේ ආරක්ෂාව සහ වගකීම් දරන නිලයකට යුද හමුදා පසුබිමක් තිබෙන අයකු පත් කිරීම ‘ඉතාමත් අයෝග්‍ය’ බවත් එමිලි හවී කියා සිටියාය. මනුස් කඳවුරේ ගැටුම දා දේශපාලන රැකවල් පතා එන අය රැක බලා ගැනීමට හා ඔවුන්ගේ ආරක්ෂාව සැලසීමට ඔස්ට්‍රේලියා රජයටත් වගකීමක් තිබෙන බව මානව හිමිකම් නීති මධ්‍යස්ථානය ප්‍රකාශ කරයි. G4S ප්‍රතිචාරය මනුස් දුපතේ ආරක්ෂක කටයුතු භාර ව දිනේෂ් පෙරේරා යොදවා සිටි G4S සමාගම ඕස්ට්‍රේලියාවේ ABC මාධ්‍ය ආයතනයට ප්‍රකාශයක් මගින් දන්වා ඇත්තේ ඔහු වසර ගණනාවක් සේවයේ යෙදී සිටි අයකු බවයි. ඔහු එම රැකියාව සඳහා සුදුසුකම් සපුරා ලූ අයකු බව සඳහන් කරන G4S සමාගම පවසා ඇත්තේ සේවකයකුගේ වාර්ගිකත්වය හෝ ජාතිය සම්බන්ධයෙන් කිසිදු ප්‍රකාශයක් කිරීමට සුදානම් නැති බවයි.","len":3892}
{"id":"world-37222706","url":"https:\/\/www.bbc.com\/sinhala\/world-37222706","title":"අයර්ලන්තයට යුරෝ බිලියන 13 ක් ගෙවන්න - ඇපල් සමාගමට නියෝග","summary":"ව්‍යාපාරික බදු මුදල් වශයෙන් අයර්ලන්තය ඇපල් සමාගමෙන් යුරෝ බිලියන 13 ක් දක්වා වූ මුදලක් අයකරගත යුතු බව යුරෝපා කොමිසම තීන්දු කළේය.","text":"තීන්දුවට එරෙහිව අභියාචනයක් ඉදිරිපත් කරන බව ඇපල් සමාගම මෙන්ම අයර්ලන්තයද පවසයි ඇමෙරිකා එක්සත් ජනපදය මූලස්ථාන කරගත් ඇපල් සමාගමට අයර්ලන්තය විසින් ලබා දී ඇති බදු සහන නීති විරෝධී බවයි තෙවසරක් මුලුල්ලේ පවත්වන ලද පරීක්ෂණයකින් අනතුරුව යුරෝපා කොමිසම තීන්දු කළේ. අනෙක් බොහෝ ව්‍යාපාරවලට වඩා අඩුවෙන් බදු ගෙවීමට අයර්ලන්තය ඇපල් සමාගමට අවසර දීම හේතුවෙන් ඇපල් සමාගම අයර්ලන්තයේදී ගෙවා තිබෙන්නේ සියයට එකක බදු ප්‍රතිශතයක් බවත් තීන්දුවේ සඳහන්. යුරෝපා කොමිසමේ තීන්දුව සමඟ එකඟ නොවන බව ඇපල් සමාගම මෙන්ම අයර්ලන්තයද නිවේදනය කර තිබේ. එයට එරෙහිව අභියාචනයක් ඉදිරිපත් කරන බවයි ඔවුන් පවසන්නේ. 'රැකියා අනතුරේ' \"තෝරාගත් සමාගම්වලට පමණක් බදු සහන ලබාදීමට යුරෝපා සංගමයේ සාමාජික රටවලට හැකියාවක් නැත. යුරෝපා සංගමයේ නීති විධිවිධාන ප්‍රකාර එය නීතිවිරෝධීයි,\" යුරෝපා කොමසාරිස් මාග්‍රෙත වෙස්තයර් සඳහන් කළාය. අයර්ලන්තයේ සම්මත ව්‍යාපාරික බදු ප්‍රතිශතය 12.5% කි. එහෙත් යුරෝපා සංගමය තුල සිදුකරන ලද ව්‍යාපාරික කටයුතුවල ලාභය වෙනුවෙන් 2003 වසර තුල ගෙවා තිබෙන්නේ 1% ක් වන අතර, 2014 දී ගෙවා තිබෙන්නේ 0.005% ප්‍රතිශතයක් බවයි යුරෝපා කොමිසමේ පරීක්ෂණයෙන් හෙළිදරවු වී තිබෙන්නේ. අයර්ලන්තය සහ ඇපල් සමාගම අතර ඇතිකරගන්නා ලද ගිවිසුම යථාර්ථයට එරෙහිව යන්නක් බවත් කොමසාරිස්වරිය පවසයි. එහෙත් කොමිසමේ තීන්දුව රැකියා අනතුරේ හෙලන්නක් බවයි ඇපල් සමාගම පවසන්නේ. යුරෝපය තුල සිය සමාගමේ 'ඉතිහාසය අලුතින් ලිවීමේ' උත්සාහයක් දියත්කිරීමක් ලෙසිනුයි ඇපල් සමාගමේ යුරෝපා කොමිසමේ තීන්දුව හඳුන්වා දෙන්නේ. සිය සමාගම ක්‍රියාත්මක වන ඕනෑම රටක නීතිය පිළිපදින බවත්, අදාළ සියලු බදු මුදල් ගෙවන බවත් තීන්දුව පිළිබඳව ප්‍රතිචාරය පළකරමින් සමාගම නිකුත් කළ නිවේදනයක සඳහන්. යුරෝපා කොමිසමේ තීන්දුව පිළිබඳව ප්‍රතිචාරය පළකරන අයර්ලන්තයද ඒ හා සමාන මතයක් පළ කර තිබේ.","len":3893}
{"id":"140505_elephant_abduction","url":"https:\/\/www.bbc.com\/sinhala\/sri_lanka\/2014\/05\/140505_elephant_abduction","title":"අලි පැටවා පැහැර ගැනීමට ‘අම්මා මරා දමලා’","summary":"සන්නද්ධ පිරිසක් විසින් උඩවලව ජාතික වනෝද්‍යානයෙන් පැහැර යාමට තැත් කිරීමේදී ගම්මුන්ගේ දැඩි විරෝධය හමුවේ අත්හැර දමා ගිය අලි පැටවා වනෝද්‍යානයේ පල්ලෙබැද්ද, අගලකපුආර ප්‍රදේශයේදී සොයා ගත් බව වන ජීවි දෙපාර්තමේන්තුව පවසයි.","text":"ඡායා රූ ගබඩාවෙන් - මේ වසර මුලදී අනවසරයෙන් රඳවා ගන සිටිය දී මුදා ගත් තවත් අලි පැටවෙක්. වයස අවුරුදු තුනත් හතරත් අතර වයසේ පසු වන අලි පැටවා අඩි තුන හමාරක් පමණ උසින් යුතු ගැහැණු සතෙක් බව පැවසේ. මව් ඇතින්න මරා දැමීමෙන් පසු අලි පැටවා පැහැර ගැනීමට සැලසුම් කරන්නට ඇති බවයි, නම සඳහන් නො කරන මෙන් ඉල්ලා සිටි වන ජීවි දෙපාර්තමේන්තුවේ නිලධාරියෙක් කියා සිටියේ. අලි හොරකම ගැන හොඳ දැනුමක් ‘’ඇත්තටම අපි විශ්වාස කරන්නේ මේ පැටියාගේ අම්මා මරන්න ඇති කියලයි. අලි පැටියා කැලෙන් එළියට ගන්න නම් එහෙම කරන්නම වෙනවා. තුන් වෙනිදා උදේ ඉඳලා අපි මේ පැටියාගේ අම්මට උනේ මොකක්ද කියලයි හොයන්නේ,” යනුවෙන් ඔහු සඳහන් කළේය. “අම්මට වෙඩි තිබ්බා නම් ඒක කරන්න ඇත්තේ වනෝද්‍යානය ඇතුළෙදීම වෙන්න ඕනෑ. මේ අලි පැටව් හොරකමට අලි ගැන හොඳ දැනුමක් තියෙන අයගේ සම්බන්ධයක් තියෙන්නම ඕනි. එහෙම නැතුව මෙච්චර දේවල් කරන්න බෑ. ඔය අපි දැක්කේ ඒකෙ අන්තිම කොටස වෙන්නැති.’’ තරමක මත් වූ ස්වභාවයකින් පසු වූ අලි පැටවා උඩවලව ඇත් අතුරු සෙවනේ රඳවා සිටියි. අලි පැටවාගේ බාහිර තුවාල කිසිවක් පෙනෙන්න නැති බව ද නම හෙළි නො කළ වන ජීවී නිලධාරියා පැවසුවේය. රැලෙන් වෙන් කරලා ‘’මාසයකට හමාරකට පෙර මව් ඇතින්න මරන්න ඇති. ඊට පස්සේ අලි පැටියා රැලෙන් වෙන් කරලා ගෙනියන්න සුදානම් කරන්න ඇති,” යනුවෙන්ද ඔහු තවදුරටත් කියා සිටියේය. “මේ සතා උඩවලව ඇත් අතුරු සෙවනට ගෙනත් බාන කොට අනික් අලීන්ගේ හඬට අලි පැටියා ප්‍රතිචාර දක්වපු විදියෙන් කාටත් හිතුනා මේ පැටියා පුනරුත්ථාපනය කළ අලි පැටියෙක් නෙවෙයි කියලා.’’ පැටවා පැහැර ගැනීමට තැත් කළ අපරාධකරුවන් විසින් ගෙනෙන ලද අංකයක් රහිත ට්‍රැක්ටර් රථයත්, ඒ තුල තිබී හමු වූ කඹ, යකඩ කේබල්, ලී දඬු, හා වෙනත් ආධාරක ඇතුළු නඩු භාණ්ඩ 10ක් ඇඹිලිපිටිය මහේස්ත්‍රාත් අධිකරණයට බී වාර්තාවක් මගින් තුන් වන දා ඉදිරිපත් කෙරුණු බවත් වනජීවි දෙපාර්තමේන්තු නිලධාරියා වැඩි දුරටත් පැවසුවේය.","len":3902}
{"id":"140108_us_state_department_lanka","url":"https:\/\/www.bbc.com\/sinhala\/sri_lanka\/2014\/01\/140108_us_state_department_lanka","title":"ශ්‍රී ලංකාව ‘ප්‍රගතියක් අත් කොට ගෙන නෑ’","summary":"ජාතික සංහිඳියාව සහ වගකීම් සහගත බව පිළිබඳ ව සැලකිය යුතු ප්‍රගතියක් පෙන්නුම් කිරීමට අපොහොසත් වීම නිසා නැවත වතාවක් ශ්‍රී ලංකාව සම්බන්ධව යෝජනාවලියක් ගෙන ඒමට අනුග්‍රහය දක්වන බව එක්සත් ජනපදය ප්‍රකාශ කරයි.","text":"ශ්‍රී ලංකාවේ සිදු වන මානව හිමිකම් උල්ලංඝණය කිරීම් පිළිබඳව ද එක්සත් ජනපදය තවදුරටත් සැලකිල්ලෙන් සිටින බවයි එක්සත් ජනපද රාජ්‍ය දෙපාර්තමේන්තුවේ ප්‍රකාශිකා බීබීසී සංදේශයට කියා සිටියේ. ඉඩම් අත් පත් කර ගැනීම්, ආගමික මෙහෙයවීමෙන් කැරෙන ප්‍රහාර සහ මාධ්‍යවේදීන්ට පහර දීම් පිළිබඳ ව ශ්‍රී ලංකාව ‘ප්‍රමාණවත් ප්‍රගතියක් අත් කොට ගෙන නැති’ බව ඇය කියා සිටී. ‘එක්සත් ජාතීන්ගේ මානව හිමිකම් මණ්ඩලයේ න්‍යාය පත්‍රය තුළ ශ්‍රී ලංකාව තවදුරටත් තැබිය යුතු බවට තක්සේරු කිරීමට මෙම යථාර්ථයන් විසින් එක්සත් ජනපදය පොළඹවා ඇති’ බවයි රාජ්‍ය දෙපාර්තමේන්තු ප්‍රකාශිකාව සඳහන් කරන්නේ. ඉඩම් අත් පත් කර ගැනීමට එරෙහි පුල්මුඩේ උද්ඝෝෂණයක් ඇය මේ බව ප්‍රකාශ කළේ යුද අපරාධ පිළිබඳ චෝදනා ස්වාධීන ජාත්‍යන්තර පරීක්ෂණයකින් විභාග කිරීමේ යෝජනාවක් එක්සත් ජාතීන් හමුවට ගෙන ඒමට ඇමරිකා එක්සත් ජනපදය තීරණය කොට ඇතැයි දෙමළ ජාතික සන්ධානය කළ ප්‍රකාශය පිළිබඳව විමසූ අවස්ථාවේදී. යුද අපරාධ පිළිබඳ චෝදනා සම්බන්ධයෙන් ස්වාධීන ජාත්‍යන්තර පරීක්ෂණයක් පැවැත්වීමේ යෝජනාවක් එක්සත් ජාතීන් හමුවට මාර්තුවේ දී ගෙන ඒමේ සැලසුමක් ඇතැ’යි ශ්‍රී ලංකාවේ පස් දින සංචාරයක යෙදෙන යුද අපරාධ සම්බන්ධ ඇමෙරිකා එක්සත් ජනපද තානාපති ස්ටීවන් ජේ රැප් දෙමළ ජාතික සන්ධානයට දැනුම් දුන් බවයි එම් ඒ සුමන්දිරන් මන්ත්‍රීවරයා බීබීසී යට කියා සිටියේ. එල්ටීටීඊ ය සමඟ පැවති යුද්ධයේදී සිදු වූ බවට චෝදනා නැගෙන යුද අපරාධ සම්බන්ධයෙන් ස්වාධීන සහ විශ්වාසනීය වූ පරීක්ෂණයක් පවත්වන මෙන් එක්සත් ජනපදය දිගින් දිගටම ඉල්ලා තිබෙන බවද එක්සත් ජනපද රාජ්‍ය දෙපාර්තමේන්තු ප්‍රකාශිකාව සිහිපත් කළාය. තානාපති ස්ටීවන් ජේ රැප් බදාදා උතුරේ දී, මහ ඇමැති සී වී විග්නේස්වරන්, ආණ්ඩුකාර ජී ඒ චන්ද්‍රසිරි, රායප්පු ජෝසප් රදගුරු තුමා ඇතුළු බහුජන නියෝජිතයන් මුණ ගැසී ඇති අතර උදයන් මාධ්‍ය ආයතනයට ද ගොස් තිබේ.","len":3916}
{"id":"sport-39577650","url":"https:\/\/www.bbc.com\/sinhala\/sport-39577650","title":"ක්‍රිකට් තරග පාවාදීම: පරීක්ෂණයට මොකද වුනේ?","summary":"ශ්‍රී ලංකාවේ ප්‍රීමියර් ක්‍රීඩා සමාජ තරගාවලියේ කළුතර සංස්කෘතික කවය ක්‍රීඩා සමාජය සහ පානදුර ක්‍රීඩා සමාජය අතර පසුගිය ජනවාරි මාසයේ පැවති තුන් දින අවසාන මහා තරගය පාවා දුන් බවට චෝදනා එල්ල විය.","text":"එක් තරගයක විනාඩි 20 ක් ඇතුළත ඕවර 13 ක් පන්දු යවා තිබේ එම චෝදනාව පිළිබඳව පුළුල් පරීක්ෂණයක් පවත්වා සති කිහිපයක් ඇතුලත වැරදිකරුවන්ට දඬුවම් කරන බව ශ්‍රී ලංකා ක්‍රිකට් ආයතනයේ සභාපති තිලංග සුමතිපාල මීට මාස දෙකකට ඉහතදී බීබීසී සිංහල සේවයට පැවසීය. කෙසේ නමුත් අදාළ පරීක්ෂණයේ ප්‍රතිඵලය කවරක් දැයි මෙතෙක් අනාවරණය වී නැත. 'ප්‍රමාදයක්' ඒ පිළිබඳව බීබීසී සිංහල සේවය කළ විමසීමකට පිළිතුරු දුන් ශ්‍රී ලංකා ක්‍රිකට් ආයතනයේ උප සභාපති කේ මතිවානන්, පරීක්ෂණයේ ප්‍රමාදයක් පවතින බව පිළිගත්තේය. අදාළ චෝදනාවලට සම්බන්ධ සියළු පාර්ශවවලින් කරුණු විමසා බලා සාධාරණ පරීක්ෂණයක් පැවැත්විය යුතුව තිබෙන බව සඳහන් කළ ඔහු, එබැවින් කිසියම් ප්‍රමාදයක් සිදු වූ නමුත් සාධාරණය ඉටුකරන බව අවධාරණය කළේය. \"අපි තීන්දුවක් ගන්න ඕන සත්‍ය කරුණු මත පදනම් වෙලා. එහෙම නැතිව හදිසි වෙලා වැරදි තීන්දුවක් ගන්න අපේ බලාපොරොත්තුවක් නැහැ.\" චෝදනාවට ලක් වී තිබෙන තුන් දින තරගයේ අවසාන දිනයේදී දෙපාර්ශවයම ඕවරයකට ලකුණු 10 කට වඩා රැස් කළ අතර, දිනයක් ඇතුළත කඩුලු 24 ක් බිඳ වැටුණු බවට චෝදනා එල්ලවිය. එදින විනාඩි 20 ක් ඇතුළත ඕවර 13 ක් පන්දු යවා තිබේ. 'සාධාරණය ඉටුකරනවා' අදාළ ක්‍රීඩා සමාජ දෙකේම ප්‍රධානීන් ශ්‍රී ලංකා ක්‍රිකට් ආයතනයේ ප්‍රධාන තනතුරු හොබවන බව, තරග පාවාදීමේ චෝදනාව එල්ල කළ ශ්‍රී ලංකා වරාය අධිකාරිය පෙන්වාදෙයි. චුදිතයන් කවරකු හෝ අදාළ චෝදනාවලට වැරදිකරු බව සනාථවුවහොත් ඔවුන්ට දැඩි දඬුවම් පැමිණවීමට නොපැකිලෙන බවත් ශ්‍රී ලංකා ක්‍රිකට් ආයතනයේ උප සභාපති කේ මතිවානන් අවධාරණය කළේය. \"අපි අනිවාර්යයෙන්ම සාධාරණය ඉටු කරනවා. ඒ ගැන සැකයක් තියාගන්න එපා.\" ශ්‍රී ලංකාවේ ප්‍රීමියර් තරගාවලිය අයිසීසී ජගත් ක්‍රිකට් පාලක මණ්ඩලය විසින් පළමු පෙළ තරගාවලියක් ලෙස පිළිගෙන තිබේ. අදාළ චෝදනාව ශ්‍රී ලංකා ක්‍රිකට් ක්ෂේත්‍රයට බරපතල කළු පැල්ලමක් බව බොහෝ ක්‍රීඩා විචාරකයන්ගේ මතය වී තිබුණි.","len":3925}
{"id":"36819724","url":"https:\/\/www.bbc.com\/sinhala\/36819724","title":"යාපනය සිසු ගැටුම 'ජාතිවාදය සඳහා යොදා නොගත යුතුයි'","summary":"යාපනය විශ්ව විද්‍යාලයේ ශිෂ්‍යන් දෙපිරිසක් අතර සිදු වූ ගැටුම ජාතිවාදී කණ්ඩායම්වල දේශපාලන න්‍යාය පත්‍රයට ඇතුළත් කර ගැනීමට ඉඩ නොදිය යුතු බව යාපනය විශ්ව විද්‍යාලයේ වාග් විද්‍යාව පිළිබඳ ජ්‍යෙෂ්ඨ කථිකාචාර්ය සාමිනාදන් විමල් පවසයි.","text":"ඉහත කී ගැටුම සිංහල සහ දෙමළ ජාතිවාදී පාර්ශව විසින් සිය දේශපාලන න්‍යාය පත්‍රය සඳහා යොදා ගැනීමට උත්සාහ දැරීම විශ්ව විද්‍යාල තුළ මෙවැනි තත්වයන් වර්ධනය වීමට හේතු වනු ඇති බවත් ඔහු බීබීසී සංදේශය සමග සාකච්ඡාවකට එක්වෙමින් සඳහන් කළේය. වාර්ගික පදනම පිළිබඳ අවධානය යොමු කරනවාට වඩා වැදගත් වන්නේ රටේ නීතිය සහ විශ්ව විද්‍යාල නීතිය උල්ලංඝනය කරමින් ප්‍රචණ්ඩකාරී ලෙස හැසිරුණු පුද්ගලයන් සොයා පරීක්ෂණ පැවැත්වීම බවයි ජ්‍යෙෂ්ඨ කථිකාචාර්ය සාමිනාදන් විමල් පෙන්වා දෙන්නේ. (සංදේශයට සවන්දෙන්න) \"කිසිවකුට අසාධාරණයක් සිදු නොවන පරීක්ෂණයක් කියන්නේ පීඩාවට පත් වුනේ කවුද? ඔහුගේ ජාතිය කුමක්ද?, නැතිනම් ප්‍රහාර එල්ල කළේ කවුද? ඔහුගේ ජාතිය කුමක්ද? කියනේ කාරණය නොවෙයි,\" ඔහු පැවසීය. 'වැරදි ආදර්ශයක්' මත ගැටුමක් නිරාකරණය කර ගැනීමේදී යාපනය විශ්ව විද්‍යාල සිසුන් කටයුතු කොට ඇති ආකාරය ජ්‍යෙෂ්ඨ කථිකාචාර්ය සාමිනාදන් විමල් ප්‍රශ්න කරයි. \"මේ සංස්කෘතිය, සංකෘතික අංග කාටද අයිති කියන ප්‍රශ්නය නෙවෙයි මෙතනදී තියෙන්නේ. මේ ගැටුම නිරාකරණය කර ගැනීමේදී විශ්වවිද්‍යාල සිසුන්ටවත් තම පරිසරය තුළ ප්‍රචණ්ඩත්වයෙන් තොරව මෙවැනි ගැටුමක් විසඳා ගත නොහැකි නම්, ඒ ආදර්ශය ඉතාමත් වැරදි ආදර්ශයක්.\" \"මෙතන තිබෙන බරපතලම කාරණය ප්‍රචණ්ඩත්වය යොදා ගැනීම.\" යාපනය විශ්ව විද්‍යාලයේ විද්‍යා අංශයේ ජ්‍යෙෂ්ඨ සිසුන් පිරිසක් හා නවක සිසුන් පිරිසක් අතර ඇතිවූ ගැටුමකින් දෙපාර්ශ්වයේම සිසුන් 17 දෙනෙකු තුවාල ලැබීමත් සමග යාපනය විද්‍යා අංශය දින නියමයක් නොමැතිව වසා දමා තිබේ. මේ අතර නිවේදනයක් නිකුත් කරන අන්තර් විශ්ව විද්‍යාලයීය ශිෂ්‍ය බල මණ්ඩලය, සිසු ගැටුම පදනම් කරගෙන ජාතිවාදය ඇවිස්සීමට ඇතැමුන් දරන උත්සාහය තරයේ හෙළා දකින බව ප්‍රකාශ කරයි. ගැටුමේ ජාතිවාදී ප‍්‍රවේශයක් දක්නට ලැබුනත් එයට පිළිතුර ජාතිවාදය නොවන බවත් අන්තර් විශ්ව විද්‍යාලයීය ශිෂ්‍ය බල මණ්ඩලය අවධාරණය කරයි.","len":3940}
{"id":"world-40582576","url":"https:\/\/www.bbc.com\/sinhala\/world-40582576","title":"ඩොනල්ඩ් ට්‍රම්ප්ට එරෙහිව ට්විටර් නඩුවක්","summary":"ගතව ගිය තිස් වසර ඇතුළත ජනාධිපති ඩොනල්ඩ් ට්‍රම්ප් 4000 කට වැඩි නඩු ප්‍රමාණයකට සම්බන්ධ වී තිබෙන බව ඇමෙරිකා එක්සත් ජනපද මාධ්‍ය වාර්තාවල දැක්වේ.","text":"ජනපති පදවියට තේරී පත්වූ ධන කුවේර ව්‍යාපාරිකයාට එරෙහිව දැන් අලුත්ම නඩුවක් පවරා තිබේ. තමන් ඔහුගේ ට්විටර් ජාලයෙන් ඉවත්කිරීමට එරෙහිව එම නඩුව පවරා තිබෙන්නේ ට්විටර් භාවිත කරන්නන් හත් දෙනෙකු විසිනි. සිය සගයන්ට ප්‍රසංශා කිරීම සඳහා මෙන්ම විරුද්ධවාදීන්ට දැඩි විවේචනයට ලක් කිරීම පිණිසත් ට්විටර් ජාලය භාවිත කරන ජනාධිපති ට්‍රම්ප්, දැඩි ට්විටර් ලෝලියෙකි. භාෂණයේ නිදහස මේ තත්වය යටතේ ඔහුගේ ට්විටර් සම්බන්ධතාව තමන්ට අවහිර කිරීමට එරෙහිව අලුත්ම නඩුව පවරා තිබෙන්නේ භාෂණයේ නිදහස වෙනුවෙන් පෙනී සිටින කණ්ඩායමක් වන, කොළොම්බියා විශ්වවිද්‍යාලයේ නයිට් ෆස්ට් ඇමෙන්ඩ්මන්ට් ආයතනය (Knight First Amendment Institute) විසිනි. ජනපතිවරයාගේ ට්විටර් පණිවුඩ හාස්‍යයට ලක්කරමින් හෝ විවේචනය කරමින් එයට ප්‍රතිචාරය දැක්වීමෙන් අනතුරුව ජනපතිවරයා හෝ ඔහුගේ ආධාරකරුවන් ඔහු සමග ට්විටර් සම්බන්ධතාව අවහිර (block) කර තිබෙන බව පැමිණිලිකරුවෝ පවසති. ට්‍රම්ප්ගේ ට්විටර් පිළිබඳ කෞතුකාගාරය එහි ප්‍රතිඵලයක් ලෙසින් ඔවුන්ට ජනාධිපතිවරයාගේ ට්විටර් පණිවුඩ දැකගැනීමට හෝ එම පණිවුඩවලට ප්‍රතිචාර දැක්විය නොහැකිය. එය ප්‍රසිද්ධ අදහස් හුවමාරුවකදී \"විරුද්ධ මත මර්දනය කිරීමේ\" උත්සාහයක් බව පවසන පැමිණිලිකරුවෝ, එමගින් ජනාධිපතිවරයා සිය භාෂණයේ නිදහස උල්ලංඝනය කර ඇති බවත් සඳහන් කරති. ධවල මන්දිරයේ මාධ්‍ය ප්‍රකාශක ෂෝන් ස්පයිසර් (Sean Spicer) සහ සමාජ මාධ්‍ය ජාල සම්බන්ධ ජනාධිපති අධ්‍යක්ෂ ඩැනියෙල් ස්කවිනෝ (Daniel Scavino) ද එම පෙත්සමේ විත්තිකරුවන් ලෙස නම් කර තිබේ. ඩොනල්ඩ් ට්‍රම්ප්ගේ ට්විටර් පණිවුඩ \"එක්සත් ජනපද ජනාධිපතිවරයාගේ නිල නිවේදන,\" ලෙසින් සැලකෙන බව ෂෝන් ස්පයිසර් පසුගිය මාසයේ සඳහන් කළේය. ට්‍රම්ප්ගේ @realDonaldTrump ට්විටර් ලිපිනය පරිශීලනය කරන්නන් මිලියන 33.7 ක් සිටින අතර ඇමෙරිකානු ජනාධිපතිවරයාගේ නිල ට්විටර් ලිපිනය වන @POTUS පරිශීලනය කරන්නේ මිලියන 19.3 ක් පමණි. ජනාධිපතිවරයාට එරෙහිව අතීතයේදී පැවරුණු නඩු අතර:","len":3941}
{"id":"sri-lanka-37745724","url":"https:\/\/www.bbc.com\/sinhala\/sri-lanka-37745724","title":"අණ නොතකා පලා යද්දී වෙඩි තැබිය හැකිද?","summary":"අණ නොතකා පලා යන නිරායුධ පුද්ගලයෙකුට වෙඩි තැබීම සඳහා පොලිසියට කිසිම බලයක් නොමැති බව ශ්‍රී ලංකාවේ නීති විශාරදයෙක් පවසයි.","text":"අණ නොතකා පලා යන්නේ නම් අවම බලයක් යොදා අත්අඩංගුවට ගන්නා ආකාරය හෝ යටත් කර ගන්නා ආකාරය 1979 අපරාධ නඩු විධිවිධාන සංග්‍රහයේ 23 වගන්තියේ 2 සහ 3 යන උප වගන්තිවල පැහැදිලි ලෙස දක්වා ඇති බව නීතිවේදී ආචාර්ය ප්‍රතිභා මහානාමහේවා පෙන්වා දෙයි. ඉන් ඔබ්බට ගොස් පොලිසිය සිය බලය යොදන්නේ නම් එය බලය අතික්‍රමණය කිරීමක් ලෙස හැඳින්විය හැකි බව ඔහු පැවසීය. 'මිනී මරලා නැහැ' ශ්‍රී ලංකා මානව හිමිකම් කොමිෂන් සභාවේ හිටපු කොමසාරිස්වරයකු වන ආචාර්ය ප්‍රතිභා මහානාමහේවා මේ බව කියා සිටියේ, අණ නොතකා යතුරුපැදියක් ධාවනය කිරීම යාපනයේ සරසවි සිසුන් දෙදෙනාගේ මරණයට හේතු වී ඇති බවට පළ වන වාර්තා පිළිබඳ බීබීසීය වෙත අදහස් දක්වමිනි. \"කෙනෙක් අණ නොතකා පලා යනව නම් ඒ අය සාමාන්‍ය‍ය ජනතාව, එවැනි අය ළඟ අවි ආයුධ නැහැ. පොලිසිය ළඟ අවි ආයුධ තියෙනවා. මෝටර් රථ, දුරකථන තිබෙනවා. ඉතින් කෙනෙක් අණ නොතකා පලා යනව නම් ඒ අය ලුහුබැඳ යන්න පුළුවන්.\" \"යම් කිසි අයකු අණ නොතකා රිය ධාවනය කරන්නේ නම් එය මෝටර් රථ ආඥා පනත උල්ලංඝනය කිරීමක්. මාර්ග නීති කඩ කිරීමක්. ඒ අය මිනී මරලා නැහැ.\" එවැනි පුද්ගලයකු ලුහුබැඳ ගොස් මෙල්ල කර ගැනීමට පොලිසිය කටයුතු කළ යුතු බවත් එසේ නොහැකි නම් පමණක් අවම බලය යෙදිය යුතු බවත් ආචාර්ය ආචාර්ය ප්‍රතිභා මහානාමහේවා පවසයි. පස්යාල සහ රොෂේන් චාමිකර එහිදී යම් කිසි අයකු වෙඩි තබන්නේ නම් සිය ආත්මාරක්ෂාවේ අයිතිය භාවිතා කොට පොලිසියට එවැනි පුද්ගලයකු යටත් කළ හැකි නමුත් ඔහුගේ මරණය සිදු කිරීමට කිසිදු බලයක් නොමැති බව ඔහු සඳහන් කළේය. මෙවැනි තත්වයන් උතුරෙන් පමණක් නොව පස්යාල සිද්ධිය සහ රොෂේන් චාමිකර සිද්ධිය ඇතුළු සිදුවීම් ගණනාවක් හරහා දකුණේ ද දැක ගත හැකි බවත් නීතීඥවරයා සඳහන් කළේය. මෙවැනි තත්වයන් මග හරවා ගැනීම සඳහා පොලිස් කොමිසම ක්‍රියාශීලී මැදිහත් වීමක් සිදු කළ යුතු බවත් ආචාර්ය ප්‍රතිභා මහානාමහේවා වැඩිදුරටත් සඳහන් පැවසීය. සම්පූර්ණ සාකච්ඡාවේ හඬ පටයට ඉහතින් සවන් දිය හැකිය.","len":3951}
{"id":"130624_buddhist_monks_driving","url":"https:\/\/www.bbc.com\/sinhala\/sri_lanka\/2013\/06\/130624_buddhist_monks_driving","title":"භික්ෂු රියදුරු බලපත් 'බුදුන් වහන්සේත් අනුමත කරාවි'","summary":"බුදු රජාණන් වහන්සේ මේ සමයේ වැඩ සිටියා නම් භික්ෂුන් වහන්සේට රියදුරු බලපත්‍ර ලබා දිය යුතු බවට ශික්ෂා පදයක් පනවනු ඇතැයි ආචාර්ය පරගොඩ විමලවංශ හිමියෝ පවසති.","text":"\"බුදු දහම ඉගෙන ගෙන නෑ හුඟක් දෙනෙක්. ඒගොල්ල කල්පනා කරනව භික්ෂුන් වහන්සේ කෙනෙක් වාහන පැදවීම වැරදියි කියල\" භික්ෂුන්ට රිය පැදවීම අකැප බවට විනය පිටකයේ කිසිදු සඳහනක් නොවන බව පවසන එහිමියෝ, වර්තමානයේ ශ්‍රී ලංකාවේ භික්ෂු සමාජය බරපතල ගමනාගමන ප්‍රශ්නවලට මුහුණ දෙමින් සිටින බව බීබීසී සංදේශයට පැවසූහ. වස්‌කඩුව කුඩා වස්‌කඩුව ශ්‍රී ශාඛ්‍යමුණි විහාරස්‌ථානයේ විහාරාධිපති ආචාර්ය විමලවංශ හිමි අභියාචනාධිකරණයට ගොනු කළ පෙත්සමෙන් කියා සිටින්නේ පාසල් ගුරුවරයකු හා විහාරස්‌ථාන කීපයක්‌ පාලනය කරන තමාට එම ස්‌ථානවලට යැමේ ගමන් පහසුව සඳහා රියදුරු බලපත්‍රයක්‌ ඉල්ලා අයදුම්පත්‍රයක්‌ ඉදිරිපත් කළ නමුත් මෝටර් රථ වාහන කොමසාරිස්‌ දෙපාර්තමේන්තුවේ නිලධාරින් ඉල්ලීම් ප්‍රතික්‍ෂේප කළ බවයි. නීතිපතිවරයාගෙන් විරෝධතා පැවිදි අයකුට රියෑදුරු බලපත්‍රයක්‌ නිකුත් කිරීමට නීතියෙන් කිසිදු තහනමක්‌ පනවා නැති බවත් මේ වන විට එක්‌ භික්‌ෂුවකට බලපත්‍රයක්‌ නිකුත් කර ඇති බවත් වයස 21 ට වැඩි වාහනයක්‌ පැදවීමට පළපුරුද්දක්‌ ලබා ඇති හොඳ ශරීර සෞඛ්‍යයෙන් යුත් ඕනෑම පුද්ගලයකුට රියදුරු බලපත්‍රයක්‌ නිකුත් කිරීමට මෝටර් රථ වාහන පනතේ රෙගුලාසිවලින් මෝටර් රථ වාහන කොමසාරිස්‌වරයා බැඳී සිටින බැවින් තමාට අයදුම්පත්‍රයක්‌ දීම ප්‍රතික්‍ෂේප කිරීමට ඔහු ගත් තීරණය අහෝසි කරන ලෙසද පෙත්සමෙන් ඉල්ලා ඇත. ථෙරවාදී බුදු දහම පවතින වෙනත් රටවල භික්ෂුන් වහන්සේට රියදුරු බලපත්‍ර නිකුත් කෙරෙන බව ආචාර්ය විමලවංශ හිමියෝ පෙන්වා දෙති. \"බුදු දහම ඉගෙන ගෙන නෑ හුඟක් දෙනෙක්. ඒ නොදන්න කමට ඒගොල්ල කල්පනා කරනව භික්ෂුන් වහන්සේ කෙනෙක් වාහන පැදවීම වැරදියි කියල,\" එහිමියෝ පැවසූහ. මෙම පෙත්සමේ කිසිදු නීතිමය පදනමක් නොමැති බැවින් එය ප්‍රතික්ෂේප කරන්නැයි නීතිපතිවරයා ඉදිරිපත් කොට තිබූ විරෝධතාවය ප්‍රතික්ෂේප කළ අභියාචනාධිකරණය, පෙත්සම ඔක්තෝබර් 22 වැනි දින විභාගයට ගැනීමට තීන්දු කළේය.","len":3951}